(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΞΕ΄

Τετάρτη 2 Φεβρουαρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επί διαδικαστικού θέματος, σελ.
2. Επί προσωπικού θέματος, σελ.

Β. ΝΟΜΟΘΕΤΙΚΗ ΕΡΓΑΣΙΑ
Συνέχιση της συζήτησης και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Ανάπτυξης και Επενδύσεων: «Αναπτυξιακός Νόμος - Ελλάδα Ισχυρή Ανάπτυξη», σελ.

ΠΡΟΕΔΡΕΥΟΝΤΕΣ

ΑΘΑΝΑΣΙΟΥ Χ., σελ.

ΚΑΚΛΑΜΑΝΗΣ Ν., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΜΠΟΥΡΑΣ Α., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί διαδικαστικού θέματος:
 ΑΘΑΝΑΣΙΟΥ Χ. , σελ.
 ΚΑΚΛΑΜΑΝΗΣ Ν. , σελ.
 ΚΥΡΑΝΑΚΗΣ Κ. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΜΑΜΟΥΛΑΚΗΣ Χ. , σελ.
 ΜΠΑΡΚΑΣ Κ. , σελ.
 ΜΠΟΥΡΑΣ Α. , σελ.
 ΣΑΚΟΡΑΦΑ Σ. , σελ.
 ΣΑΡΑΚΙΩΤΗΣ Ι. , σελ.
 ΤΣΑΒΔΑΡΙΔΗΣ Λ. , σελ.

Β. Επί προσωπικού θέματος:
 ΓΕΩΡΓΙΑΔΗΣ Σ. , σελ.
 ΔΡΙΤΣΑΣ Θ. , σελ.

Γ. Επί του σχεδίου νόμου του Υπουργείου Ανάπτυξης και Επενδύσεων:
 ΑΛΕΞΟΠΟΥΛΟΥ Χ. , σελ.
 ΑΜΑΝΑΤΙΔΗΣ Γ. , σελ.
 ΑΝΔΡΙΑΝΟΣ Ι. , σελ.
 ΑΥΓΕΡΙΝΟΠΟΥΛΟΥ Δ. , σελ.
 ΒΕΛΟΠΟΥΛΟΣ Κ. , σελ.
 ΒΕΤΤΑ Κ. , σελ.
 ΒΙΛΙΑΡΔΟΣ Β. , σελ.
 ΓΕΩΡΓΙΑΔΗΣ Σ. , σελ.
 ΓΙΟΓΙΑΚΑΣ Β. , σελ.
 ΔΡΙΤΣΑΣ Θ. , σελ.
 ΕΥΘΥΜΙΟΥ Ά. , σελ.
 ΖΕΜΠΙΛΗΣ Α. , σελ.
 ΚΑΜΙΝΗΣ Γ. , σελ.
 ΚΑΡΑΟΓΛΟΥ Θ. , σελ.
 ΚΑΡΑΣΜΑΝΗΣ Γ. , σελ.
 ΚΕΓΚΕΡΟΓΛΟΥ Β. , σελ.
 ΚΕΡΑΜΕΩΣ Ν. , σελ.
 ΚΕΦΑΛΙΔΟΥ Χ. , σελ.
 ΚΟΜΝΗΝΑΚΑ Μ. , σελ.
 ΚΟΤΡΩΝΙΑΣ Γ. , σελ.
 ΚΟΥΒΕΛΑΣ Δ. , σελ.
 ΚΟΥΡΟΥΜΠΛΗΣ Π. , σελ.
 ΚΟΥΤΣΟΥΜΠΑΣ Δ. , σελ.
 ΚΥΡΑΝΑΚΗΣ Κ. , σελ.
 ΛΕΟΝΤΑΡΙΔΗΣ Θ. , σελ.
 ΛΙΟΥΠΗΣ Α. , σελ.
 ΛΟΒΕΡΔΟΣ Α. , σελ.
 ΛΟΒΕΡΔΟΣ Ι. , σελ.
 ΜΑΜΟΥΛΑΚΗΣ Χ. , σελ.
 ΜΑΝΩΛΑΚΟΥ Δ. , σελ.
 ΜΑΡΑΒΕΓΙΑΣ Κ. , σελ.
 ΜΟΥΛΚΙΩΤΗΣ Γ. , σελ.
 ΜΠΑΡΑΝ Μ. , σελ.
 ΜΠΑΡΚΑΣ Κ. , σελ.
 ΜΠΛΟΥΧΟΣ Κ. , σελ.
 ΠΑΝΑΣ Α. , σελ.
 ΠΑΠΑΘΑΝΑΣΗΣ Ν. , σελ.
 ΠΕΡΚΑ Θ. , σελ.
 ΠΟΥΛΟΥ Π. , σελ.
 ΣΑΡΑΚΙΩΤΗΣ Ι. , σελ.
 ΣΕΝΕΤΑΚΗΣ Μ. , σελ.
 ΣΚΟΥΡΛΕΤΗΣ Π. , σελ.
 ΣΚΟΥΦΑ Ε. , σελ.
 ΣΠΑΝΑΚΗΣ Β. , σελ.
 ΤΖΗΚΑΛΑΓΙΑΣ Ζ. , σελ.
 ΤΟΛΚΑΣ Ά. , σελ.
 ΦΟΡΤΩΜΑΣ Φ. , σελ.
 ΦΩΤΙΟΥ Θ. , σελ.
 ΧΙΟΝΙΔΗΣ Σ. , σελ.
 ΧΡΗΣΤΙΔΟΥ Ρ. , σελ.

Δ. ΠΑΡΕΜΒΑΣΕΙΣ:
 ΖΑΧΑΡΙΑΔΗΣ Κ. , σελ.
 ΠΑΝΑΣ Α. , σελ.
 ΠΑΠΠΑΣ Ι. , σελ.
 ΣΕΝΕΤΑΚΗΣ Μ. , σελ.
 ΤΣΑΒΔΑΡΙΔΗΣ Λ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΞΕ΄

Τετάρτη 2 Φεβρουαρίου 2022

Αθήνα, σήμερα 2 Φεβρουαρίου 2022, ημέρα Τετάρτη και ώρα 9.07΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΟΔΥΣΣΕΑ ΚΩΝΣΤΑΝΤΙΝΟΠΟΥΛΟΥ**.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, αρχίζει η συνεδρίαση.

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Βασίλειο (Λάκη) Βασιλειάδη, Βουλευτή Πέλλης, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το μέιλ με τις αναφορές)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το μέιλ των απαντήσεων)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συνέχιση της συζήτησης και ψήφιση επί της αρχής, των άρθρων και του συνόλου του σχεδίου νόμου του Υπουργείου Ανάπτυξης και Επενδύσεων: «Αναπτυξιακός Νόμος - Ελλάδα Ισχυρή Ανάπτυξη».

Τον λόγο έχει η Βουλευτής του ΣΥΡΙΖΑ κ. Θεανώ Φωτίου.

**ΘΕΑΝΩ ΦΩΤΙΟΥ:** Κυρίες και κύριοι Βουλευτές, η Κυβέρνηση αφού με τη λίστα Πέτσα κατάφερε να αποκλείσει την Αντιπολίτευση από τα μέσα μαζικής ενημέρωσης, προχτές επιχείρησε και τη φίμωση και τρομοκράτηση της ίδιας της Αντιπολίτευσης μέσα στο Κοινοβούλιο στο πρόσωπο του Παύλου Πολάκη.

Πρόκειται για αντιδημοκρατική κοινοβουλευτική εκτροπή χωρίς προηγούμενο με τη δικαιολογία ότι ο Βουλευτής ήταν εκτός θέματος διότι μιλούσε για το σκάνδαλο «NOVARTIS». Όμως το σκάνδαλο «NOVARTIS» αφορά τη νόθευση του ανταγωνισμού, που είναι πλήγμα για οποιαδήποτε αναπτυξιακή και επενδυτική πορεία της χώρας και προφανώς θέμα άμεσο του αναπτυξιακού νόμου.

Η Κυβέρνηση Μητσοτάκη βαδίζει στα επικίνδυνα για τη δημοκρατία μονοπάτια της συστηματικής τρομοκράτησης θεσμικών λειτουργών, δικαστών, πολιτών και δημοσιογράφων, όπως έκανε στο παρελθόν η Δεξιά.

Με τον αναπτυξιακό νόμο η Κυβέρνηση επιχειρεί την προβολή ενός φιλοεπενδυτικού προφίλ ενώ στην πραγματικότητα συνεχίζει την αποτυχημένη πολιτική δεκαετιών του παρελθόντος, η οποία οδήγησε τη χώρα στην οικονομική κρίση και τη χρεοκοπία.

Η Νέα Δημοκρατία και το ΠΑΣΟΚ μας παρέδωσαν το 2015, σύμφωνα με την Τράπεζα της Ελλάδας, επενδύσεις 1 δισεκατομμυρίου που τις φτάσαμε το 2019 στα 4,48 δισεκατομμύρια, πάλι σύμφωνα με την Τράπεζα της Ελλάδος, δηλαδή όσες επενδύσεις είχαμε προ κρίσης, το 2006 που ήταν εποχή μεγάλης ανάπτυξης. Το 2020 οι επενδύσεις έπεσαν στα 3,12 δισεκατομμύρια. Αυτά είναι τα τελευταία επίσημα στοιχεία που έχουμε και από τότε όλα τα άλλα είναι καθαρές εκτιμήσεις και μεγάλες προσδοκίες, κατά τον Ντίκενς.

Τα νούμερα αποδεικνύουν ότι ο αντιεπενδυτικός ΣΥΡΙΖΑ τα πήγε πολύ καλύτερα από τη φιλοεπενδυτική Νέα Δημοκρατία, που με το ΠΑΣΟΚ δημιούργησαν επενδυτικό κενό 99 δισεκατομμυρίων από το 2009 έως το 2016, πάλι σύμφωνα με την Τράπεζα της Ελλάδος.

Το νομοσχέδιο δεν προτεραιοποιεί τους τομείς στους οποίους θα έπρεπε να δοθούν ενισχύσεις. Συγκεντρώνει μεγάλη εξουσία στον Υπουργό και στο Υπουργείο με αντίστοιχο περιορισμό των αρμοδιοτήτων των περιφερειών, αλλά και δεν επικεντρώνεται στη μείωση των περιφερειακών ανισοτήτων. Και βεβαίως δεν γίνεται έτσι η αύξηση της απασχόλησης. Στηρίζει κυρίως τις μεγάλες επιχειρήσεις ενώ θέτει προσκόμματα στις μικρές.

Δεν είναι επενδύσεις όταν πουλάς τη ΔΕΗ, τη ΔΕΔΔΗΕ, τη ΔΕΠΑ, ακόμη και όταν έρχεται η «JP MORGAN» και βρίσκει έτοιμες επιχειρήσεις και απλά κοιτάζει την κερδοφορία της. Αυτό δεν είναι επένδυση. Και βέβαια θέτει προσκόμματα στις μικρές ενώ στηρίζει κυρίως μεγάλες επιχειρήσεις. Θέτει σε κίνδυνο την αντικειμενικότητα της αξιολόγησης και των ελέγχων των επιχειρήσεων. Τέλος η πολυπλοκότητά του θα δημιουργήσει προβλήματα στην εφαρμογή του.

Προσθέτει βεβαίως νέους κλάδους προς ενίσχυση -και εδώ θα συγκεντρωθώ- που εκ πρώτης όψεως δεν είναι αναγκαίο να ενταχθούν, όπως τα κέντρα αποθεραπείας και αποκατάστασης, οι οίκοι ευγηρίας, γηροκομεία δηλαδή, τα μηχανικά πλυντήρια και σιδερωτήρια ρούχων. Όλα αυτά προστίθενται σε αυτά που είχατε ήδη κάνει σε τροπολογία από το 2019, δηλαδή υπηρεσίες ταχυδρομείων, διανομής εφημερίδων, κατ’ οίκον παράδοση τροφίμων - ντελίβερι κ.λπ., κλάδοι με μεγάλη ήδη κερδοφορία που δεν χρειαζόντουσαν επιπλέον ζεστό δημόσιο χρήμα για να αναπτυχθούν.

Ο αναπτυξιακός νόμος ενισχύει ιδιωτικές επιχειρήσεις ώστε να δραστηριοποιηθούν στον τομέα της κοινωνικής φροντίδας. Κοινωνική φροντίδα η οποία πρέπει να γίνεται στην κοινότητα. Ξέρουμε όλοι ότι αποτελεί έναν τομέα με μεγάλο οικονομικό ενδιαφέρον και με μεγάλη κερδοφορία, όπως επανειλημμένα έχουμε επισημάνει.

Αφορά λοιπόν τις ανοιχτές και κλειστές δομές για ηλικιωμένους, χρονίως πάσχοντες, παιδιά, ανάπηρους. Στον νόμο υπάγονται τα γηροκομεία, όπως ήδη είπα, τα κέντρα αποκατάστασης και αποθεραπείας, οι στέγες υποστηριζόμενης διαβίωσης ατόμων με αναπηρία. Επίσης ενισχύει επενδυτικά σχέδια στον τομέα του τουρισμού υγείας και ιατρικού τουρισμού.

Με αυτούς τους τρόπους και τις προηγούμενες ενισχύσεις και γι’ αυτόν που είπα παρακάμπτεται από πλάγιο δρόμο δηλαδή η εξαίρεση των επιχειρήσεων του τομέα της υγείας από την υπαγωγή του αναπτυξιακού νόμου. Ήδη τα ιδιωτικά κέντρα αποθεραπείας και αποκατάστασης συνιστούν μεγάλη οικονομική δραστηριότητα με εξασφαλισμένη κερδοφορία τουτέστιν πληρώνει ο ΕΟΠΥΥ. Για θυμηθείτε λίγο τη «NOVARTIS». Είναι εξασφαλισμένη κερδοφορία. Μεταφέρει λοιπόν δημόσιους πόρους σε ιδιωτικά συμφέροντα, υπονομεύοντας στην πραγματικότητα την απόϊδρυματοποίηση. Αντί να κατευθύνονται δηλαδή οι πόροι, το δημόσιο χρήμα, στη διασφάλιση αξιοπρεπούς διαβίωσης των ηλικιωμένων στο οικογενειακό τους περιβάλλον και η ένταξή τους στην κοινότητα, προωθείται η εναπόθεσή τους σε αυτούς τους μεγάλους οίκους ευγηρίας τουτέστιν γηροκομεία, που είδαμε το πώς λειτουργούσαν και τι έγινε μέσα στην πανδημία, οι οποίοι έχουν καθαρά στόχο την κερδοφορία και όχι βεβαίως τους ηλικιωμένους και πώς θα ζήσουν αξιοπρεπώς τα τελευταία χρόνια της ζωής τους. Είναι η χρεοκοπία του μοντέλου της ιδρυματικής φροντίδας αυτό που είδαμε στα γηροκομεία της χώρας.

Κυρίως όμως όλες αυτές οι δραστηριότητες -κι εδώ είναι το κρίσιμο- μπορούν να ιδρύονται από μεγάλες ιδιωτικές κλινικές σε ένα διευρυμένο αλληλένδετο κύκλο υπηρεσιών. Ποιο είναι το κόλπο δηλαδή εδώ;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα μου δώσετε χρόνο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, συνεχίστε.

**ΘΕΑΝΩ ΦΩΤΙΟΥ:** Σας ευχαριστώ, κύριε Πρόεδρε.

Οι μεγάλες ιδιωτικές κλινικές θα κάνουν μεγάλα γηροκομεία και θα κάνουν επίσης και κέντρα αποθεραπείας, ώστε αυτό γίνεται ένα κύκλωμα. Αυτό κάνετε αυτή τη στιγμή.

Και αυτό που είναι ενδιαφέρον είναι ότι το μόνο που έχετε στο μυαλό σας είναι πώς να ενισχύσετε τους κλινικάρχες πάλι με έναν άλλον τρόπο καταπληκτικό σε σχέση με το ΕΣΥ, το οποίο το αφήνετε χωρίς 1 ευρώ για να θρηνούμε δύο χιλιάδες επτακόσιους νεκρούς σε έναν μήνα, τον φοβερότερο μήνα Ιανουάριο.

Κυρίες και κύριοι Βουλευτές, και στον τομέα της κοινωνικής φροντίδας ο αναπτυξιακός νόμος διαπνέεται από το τρίπτυχο του νεοφιλελευθερισμού της Νέας Δημοκρατίας, δηλαδή πρώτον επανάληψη του αποτυχημένου μοντέλου παραγωγικής ανασυγκρότησης που μας έφερε στα βράχια, δεύτερον αντιμετώπιση του δημόσιου τομέα της οικονομίας αλλά και των μικρών ιδιωτικών επιχειρήσεων ως ανταγωνιστών, που στέκονται εμπόδιο στην κερδοφορία των μεγάλων επιχειρηματικών ομίλων, αξιοποίηση του αναπτυξιακού νόμου ως μηχανισμού μεταφοράς δημόσιων πόρων, ζεστού δημοσίου χρήματος, σε μεγάλα ιδιωτικά συμφέροντα υφιστάμενα, κερδοφορούντα, που δεν χρειάζονται περαιτέρω ενίσχυση.

Για τον ΣΥΡΙΖΑ προφανώς προϋπόθεση για έναν σωστό αναπτυξιακό νόμο είναι ένα νέο παραγωγικό μοντέλο με συγκεκριμένες επιλογές και η συμμετοχή για την επίτευξή του όλου του κόσμου της εργασίας, η ενίσχυση του κόσμου εργασίας, της μικρομεσαίας και μεγάλης επιχειρηματικότητας, του δημόσιου τομέα και της κοινωνίας.

Προτεραιότητα σήμερα για την ελληνική κοινωνία είναι κατά την άποψή μας να απαλλαγεί από την ανίκανη Κυβέρνηση Μητσοτάκη, ανίκανη όπως έχει αποδειχθεί αυτά τα δυόμιση χρόνια σε όλους τους τομείς, πλην της εξυπηρέτησης επιχειρηματικών και κομματικών συμφερόντων και της επικοινωνιακής χειραγώγησης των πολιτών.

Οι προοδευτικές δυνάμεις αυτού του τόπου, μέσα και έξω από τη Βουλή, οφείλουμε να φέρουμε σε ευρεία διαβούλευση και να εκπονήσουμε κατ’ αρχάς ένα συνεκτικό σχέδιο για την παραγωγική ανασυγκρότηση της χώρας και για την αναπτυξιακή της πολιτική και να το θέσουμε άμεσα σε εφαρμογή. Δεν μπορεί να χαθεί άλλος χρόνος.

Καταψηφίζουμε το νομοσχέδιο.

Σας ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Να είστε καλά. Χρόνος υπάρχει.

Τον λόγο έχει ο κ. Βασίλειος Γιόγιακας από τη Νέα Δημοκρατία.

**ΒΑΣΙΛΕΙΟΣ ΓΙΟΓΙΑΚΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, είναι νομίζω χρήσιμο να θυμόμαστε ότι ο αναπτυξιακός νόμος είναι ένα εργαλείο πολιτικής, ένα εργαλείο με το οποίο δίνονται κίνητρα για να αυξηθούν οι ιδιωτικές επενδύσεις, για να αυξηθεί το παραγωγικό κεφάλαιο και κατά συνέπεια η παραγωγικότητα της εργασίας, που θα επιτρέψει στην οικονομία μας να πετύχει μια ανοδική πορεία απασχόλησης, ανάπτυξης και τελικά ευημερίας πολλών. Πώς θα ενισχυθεί η παραγωγικότητα; Με σταδιακή αύξηση των εξαγωγών και ιδιαίτερα των εξαγωγών προϊόντων, με περισσότερες μεγάλες και μεσαίες επιχειρήσεις αλλά και με πιο ισχυρές μικρομεσαίες και μικρές επιχειρήσεις, με περισσότερες επενδύσεις των επιχειρήσεων σε εγκαταστάσεις και εξοπλισμό, με νέα προϊόντα και νέες υπηρεσίες σε τομείς που έχουν υψηλή ζήτηση και σε αγορές του εξωτερικού, στη μεταποίηση, τη γεωργία, την παραγωγή ενέργειας, την ψηφιακή τεχνολογία.

Αυτή, κυρίες και κύριοι συνάδελφοι, είναι η στρατηγική της Κυβέρνησης για την ανάπτυξη. Αυτή τη στρατηγική μάς έχει εμπιστευθεί να κάνουμε πράξη η ελληνική κοινωνία και αυτή τη στρατηγική υπηρετεί ο νέος αναπτυξιακός νόμος, ένας νόμος για την ανάπτυξη της περιφέρειας, που λαμβάνει υπ’ όψιν τις μικρομεσαίες επιχειρήσεις, που συντομεύει και απλουστεύει τις διοικητικές διαδικασίες και που φροντίζει ειδικά τους νέους επιχειρηματίες. Πρώτα από όλα, το νέο πλαίσιο αναγνωρίζει την ανάγκη των μικρομεσαίων επιχειρήσεων να καινοτομήσουν, να διαφοροποιηθούν, να επεκταθούν, προβλέποντας ένα πολύ ρεαλιστικό ελάχιστο ύψος δαπανών, που επιλέγονται προς ενίσχυση στις 100.000 ευρώ για τις πολύ μικρές επιχειρήσεις και τις 50.000 για τα αγροτικά οχήματα, όπως οι συνεταιρισμοί και οι ομάδες παραγωγών.

Υπάρχουν δεκατρείς διαφορετικές κατηγορίες ένταξης στον αναπτυξιακό νόμο, τα λεγόμενα «καθεστώτα ενίσχυσης», το καθένα με τον δικό του προϋπολογισμό, κάτι που αυξάνει τις πιθανότητες ενίσχυσης και μικρομεσαίων επιχειρήσεων. Μάλιστα στον νέο χάρτη περιφερειακών ενισχύσεων 2022 - 2027 τα ποσοστά ενίσχυσης που προβλέπονται για τις μικρές και τις μεσαίες επιχειρήσεις είναι αυξημένα κατά περίπου 20%.

Μια μεγάλη υπόσχεση του νέου νόμου, κυρίες και κύριοι συνάδελφοι, είναι να μειώσει τη γραφειοκρατία. Γνωρίζουμε όλοι μας -και τις ανέφερε και ο κ. Παπαθανάσης- πόσο χρειαζόταν να περιμένει ένας επενδυτής για να αξιολογηθεί η αίτησή του προκειμένου να ενταχθεί στους προηγούμενους αναπτυξιακούς νόμους, πόσο περίμενε για να ελεγχθεί η ολοκλήρωση της επένδυσής του και πόσο περίμενε ή και ακόμη περιμένει για να πάρει το υπόλοιπο της ενίσχυσης, καιρό αφότου έχει ξεκινήσει να λειτουργεί η επένδυσή του.

Όπως επίσης γνωρίζουμε ότι τα γραφειοκρατικά εμπόδια ήταν ένας βασικός λόγος που ο προηγούμενος αναπτυξιακός νόμος δεν κινητοποίησε το αναμενόμενο επενδυτικό ενδιαφέρον. Σωστά λοιπόν στο νέο πλαίσιο μειώνεται το διοικητικό βάρος, μειώνονται οι διοικητικές διαδικασίες, ενώ αυξάνονται οι ανθρώπινοι πόροι με εξωτερικούς εμπειρογνώμονες και ειδικούς. Με το ειδικό πληροφοριακό σύστημα τυποποιείται η διαδικασία σε όλα τα στάδια, εξασφαλίζοντας απόλυτη διαφάνεια και καλύτερη εξυπηρέτηση. Μειώνονται οι χρόνοι για την ολοκλήρωση των αξιολογήσεων στις τριάντα για την άμεση αξιολόγηση και στις σαράντα πέντε μέρες για τη συγκριτική αξιολόγηση. Δίνονται επιλογές ως προς τους φορείς, τους επαγγελματίες, οι οποίοι θα κάνουν την αξιολόγηση και τον έλεγχο υλοποίησης των επενδυτικών σχεδίων.

Ένα τρίτο χαρακτηριστικό του νέου αναπτυξιακού νόμου, που αξίζει να συγκρατήσουμε, κυρίες και κύριοι συνάδελφοι, είναι η έμφαση στη νέα επιχειρηματικότητα, με την πρόβλεψη ειδικού καθεστώτος ενίσχυσης για νέες και νέους που επενδύουν και επιχειρούν για πρώτη φορά στην πρωτογενή παραγωγή, στη μεταποίηση αγροτικών και άλλων προϊόντων, στην αλιεία, στην υδατοκαλλιέργεια, στην έρευνα και εφαρμοσμένη καινοτομία, στον ψηφιακό και τον τεχνολογικό μετασχηματισμό, στην εφοδιαστική αλυσίδα και με ποσοστό ενίσχυσης για τις επιλέξιμες δαπάνες που φτάνει το 100% του ποσοστού του χάρτη περιφερειακών ενισχύσεων.

Μέσα σε αυτές θα χρηματοδοτείται η κάλυψη επιχειρηματικού κινδύνου, με επιδότηση του επιτοκίου δανείων μειωμένης εξασφάλισης ή των εξόδων ασφάλισης των δανείων υψηλού κινδύνου, καθώς και οι δαπάνες εκκίνησης για τις νεοσύστατες και υπό ίδρυση μικρές και πολύ μικρές επιχειρήσεις.

Κοντά σε αυτά, στη στήριξη του νέου επιχειρείν, στη μείωση της γραφειοκρατίας και στις ευκαιρίες για τις μικρομεσαίες επιχειρήσεις, ας σημειώσουμε και κάτι ακόμα, ότι με τον νέο χάρτη περιφερειακών ενισχύσεων, που η Κυβέρνηση κατάφερε να εγκριθεί ύστερα από σκληρές διαπραγματεύσεις μηνών, δίνονται ακόμη μεγαλύτερα κίνητρα για επενδύσεις στην περιφέρεια. Τα μέγιστα ποσοστά ενίσχυσης σε δώδεκα περιφέρειες της χώρας μας με ΑΕΠ κάτω από το 75% του μέσου ευρωπαϊκού όρου αυξάνονται από 5% έως και 25%.

Ενδεικτικά στη Θεσπρωτία και στην Ήπειρο το ταβάνι των επενδυτικών ενισχύσεων πηγαίνει στο 50% για τις μεγάλες επιχειρήσεις, 60% για τις μεσαίες και 70% για τις μικρές, ποσοστό που μπορεί υπό προϋποθέσεις να πάρει ένα ακόμα 10% για κάθε κατηγορία επιχείρησης.

Λαμβάνεται επίσης ειδική μέριμνα, ώστε τα επενδυτικά σχέδια σε ορεινές ή και παραμεθόριες περιοχές, καθώς και σε νησιά με λιγότερους από τρεις χιλιάδες εκατό κατοίκους να επιχορηγούνται με το μεγαλύτερο προβλεπόμενο ποσοστό ενίσχυσης που δίνει ο περιφερειακός χάρτης ενισχύσεων.

Κυρίες και κύριοι συνάδελφοι, ο νέος αναπτυξιακός νόμος υπόσχεται να είναι πιο ελκυστικός και πιο αποτελεσματικός από τους προκατόχους του. Γιατί είναι πιο φιλικός για τον επενδυτή. Γιατί δίνει αυξημένες ενισχύσεις και περιλαμβάνει νέους δυναμικούς κλάδους της οικονομίας μας. Γιατί στηρίζεται σε διαφορετικές πηγές χρηματοδότησης: στο Πρόγραμμα Δημοσίων Επενδύσεων, στα ευρωπαϊκά διαρθρωτικά ταμεία, στο Ταμείο Ανάκαμψης, σε πόρους άλλων επενδυτικών ή χρηματοπιστωτικών οργανισμών. Κυρίως, γιατί βασίζεται και ταυτόχρονα συμβάλλει στους στόχους του αναπτυξιακού σχεδιασμού της χώρας μας.

Παρά τις έκτακτες συνθήκες και τις δυσκολίες συνεχίζουμε με σχέδιο, με μέθοδο να βάζουμε τις βάσεις για περισσότερες δουλειές, υψηλότερα εισοδήματα, για μια καλύτερη ζωή για τους πολλούς. Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε τώρα με τον κ. Βασίλειο Κεγκέρογλου από το Κίνημα Αλλαγής.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κυρίες και κύριοι συνάδελφοι, η ανησυχία, με χαρακτηριστικά αγωνίας ορισμένες φορές, Κυβέρνησης και Αξιωματικής Αντιπολίτευσης εκδηλώνεται και μέσα σε αυτή την Αίθουσα, όχι τόσο για την αντιμετώπιση των προβλημάτων της χώρας και της κοινωνίας ως οφείλουν, αλλά για την αυξανόμενη επιρροή και δυναμική του ΠΑΣΟΚ. Αυτό μαρτυρούν οι εκατέρωθεν βολές.

Οφείλω να υπενθυμίσω κατ’ αρχάς στον κ. Μητσοτάκη ότι εμείς δεν περιμέναμε τις αρχειοθετήσεις της για τη «NOVARTIS», για να εκφραστούμε και να αποφασίσουμε αν υπήρξε σκευωρία εις βάρος και των δέκα πολιτικών προσώπων αντιπάλων του ΣΥΡΙΖΑ. Γι’ αυτό, άλλωστε, στήθηκε η προανάκριση επιτροπή και με τις αποφάσεις της Βουλής, εξετάζονται σήμερα από τη δικαιοσύνη τα της σκευωρίας.

Ήταν σκευωρία για εμάς όχι μόνο εναντίον των δέκα πολιτικών προσώπων αλλά εναντίον της πολιτικής του νοικοκυρέματος της περιόδου μετά τον εκτροχιασμό της οικονομίας 2004 - 2009. Αυτό ήταν το μεγάλο πολιτικό ατόπημα της ηγεσίας του ΣΥΡΙΖΑ, που έκανε τα πάντα για να συγκαλύψει τα αίτια της κρίσης που μας έφεραν στο χείλος του γκρεμού και στα μνημόνια.

Οι θέσεις του ΠΑΣΟΚ - Κίνημα Αλλαγής για το σκάνδαλο στο φάρμακο και τη σκευωρία είναι καταγεγραμμένες στις εισηγήσεις μας και στα πορίσματα που προτείναμε στις αντίστοιχες επιτροπές. Κατά τη συζήτηση, όμως, του αναπτυξιακού νόμου ορισμένοι συνάδελφοι, Νέας Δημοκρατίας και ΣΥΡΙΖΑ αλλά και άλλων κομμάτων, θέλησαν να αναφερθούν σε αποτυχίες αναπτυξιακών νόμων επί ΠΑΣΟΚ. Δεν είπαν, όμως, κουβέντα ούτε για την πολιτική στήριξη του ΠΑΣΟΚ στους μικρομεσαίους και τους εργαζόμενους ούτε για τη δημιουργία της μεσαίας τάξης, την οποία ως κυβερνήσεις έκαναν και κάνουν πολλά για να την καταστρέψουν, οι μεν του ΣΥΡΙΖΑ με την υπερφορολόγηση οι δε της Νέας Δημοκρατίας με την επιλογή σήμερα «όλα στους μεγάλους, όλα στους ημετέρους και τους ομίλους τους».

Εμείς θυμίζουμε την αλήθεια, αλλά δεν μένουμε στο παρελθόν. Σήμερα, μετά από δέκα και πλέον χρόνια αλλεπάλληλων κρίσεων, που δεν είναι μόνο οικονομικές αλλά και πολιτισμικές, με πίστη στις δυνατότητες της πατρίδας μας για ένα καλύτερο αύριο καταθέτουμε τις ιδέες μας και τις προτάσεις μας.

Το ΠΑΣΟΚ - Κίνημα Αλλαγής με τη σύγχρονη σοσιαλδημοκρατική προοδευτική του πρόταση πρεσβεύει τη βιώσιμη ανάπτυξη, την κοινωνική ευημερία ως αποτέλεσμα της βιώσιμης ανάπτυξης με κοινωνική δικαιοσύνη. Μια ανάπτυξη, μια οικονομία με σεβασμό στο περιβάλλον και τον άνθρωπο. Ένα νέο αναπτυξιακό και παραγωγικό πρότυπο συμβατό με την τέταρτη βιομηχανική επανάσταση, που, όμως, απαιτεί σχέδιο, γνώση, πόρους, επενδύσεις και μια δημόσια διοίκηση που θα το υποστηρίξει. Εδώ είναι που τίθενται τρία τουλάχιστον ερωτήματα - προϋποθέσεις.

Πρώτο ερώτημα: Υπάρχει πολιτική βούληση σήμερα από την Κυβέρνηση για ολοκληρωμένη στρατηγική, με στόχους, προτεραιότητες στην κατεύθυνση αυτή, ή η Κυβέρνηση εμμένει στο μοντέλο με εκθέσεις τεχνοκρατικές ενίοτε και λίστες ανάλωσης κονδυλίων, όπως ξεκίνησε να κάνει με το Ταμείο Ανάκαμψης;

Το δεύτερο ερώτημα: Έχει κατανοήσει η Κυβέρνηση ότι χρειάζεται η Ελλάδα, πλέον, να εμπιστευθεί ξανά τους μικρομεσαίους και τους ανθρώπους της γνώσης, της εργασίας και της παραγωγής ή εμμένει στην άποψη ότι η ανάπτυξη θα επιτευχθεί με την κερδοφορία των πολύ μεγάλων και των ομίλων;

Τρίτο ερώτημα: Με ποιο επιτελείο; Με το λεγόμενο «επιτελικό κράτος» που αποτυγχάνει σε όλα όσα αφορούν την κοινωνία, το δημόσιο συμφέρον, την ασφάλεια των πολιτών; Μπορεί να συγκροτηθεί και να υλοποιηθεί ένα τέτοιο πολυεπίπεδο και απαιτητικό σχέδιο με ένα τέτοιο αποτυχημένο επιτελικό κράτος;

Αν υπήρχαν αυτές οι προϋποθέσεις, τότε ο αναπτυξιακός νόμος θα ήταν διαφορετικός. Θα ήταν διαφορετικός με άλλη φιλοσοφία, χωρίς εξαιρέσεις κατηγοριών επιχειρήσεων. Όλες οι επιχειρήσεις δεκτές και φυσικά και οι νέες στις διαδικασίες του αναπτυξιακού νόμου, αρκεί να έχουν τις προϋποθέσεις νόμιμης λειτουργίας, με χωριστό προϋπολογισμό για τις υπάρχουσες και τις νέες επιχειρήσεις. Αυτό που θα εξετάζει η πολιτεία, το κράτος, οι αρμόδιες επιτροπές, ο αρμόδιος φορέας είναι να εγκρίνει και να επιδοτεί συγκεκριμένα σχέδια που θα είναι βιώσιμα, συγκεκριμένες επιχειρηματικές δράσεις που θα προάγουν την επιχειρηματικότητα και το αποτέλεσμα. Επιδότηση δράσεων και όχι επιχειρήσεων. Επιδότηση δράσεων και επιχειρηματικών πρωτοβουλιών, σεβασμού στο περιβάλλον, ενεργειακής αναβάθμισης, κυκλικής οικονομίας, τεχνολογικής μετεξέλιξης των επιχειρήσεων, βελτίωσης της ποιότητας των προϊόντων και των υπηρεσιών που παράγουν, δημιουργία νέων θέσεων απασχόλησης και επιχειρηματικών δράσεων που διαφοροποιούνται και ενισχύονται σε συνδυασμό με την ταυτότητα της κάθε περιφέρειας.

Αυτό προϋποθέτει, όπως είπα, μια άλλη θεώρηση του αναπτυξιακού νόμου που δεν υπάρχει. Στο συμβατικό πλαίσιο ο αναπτυξιακός νόμος που εισηγείστε έχει προφανώς και θετικά στοιχεία, αλλά δεν εντάσσεται κατ’ αρχάς σε μια ενιαία εθνική στρατηγική με προτεραιότητες σε συγκεκριμένους τομείς, οι οποίοι θα αναπροσανατολίσουν την ελληνική οικονομία και θα συγκροτήσουν το νέο παραγωγικό μοντέλο. Αυτό γίνεται φανερό και από την έλλειψη συνεργειών ανάμεσα στους πόρους του αναπτυξιακού νόμου με αυτούς του ΕΣΠΑ, του Ταμείου Ανάκαμψης, των υπόλοιπων εθνικών σχεδίων καθώς και του μεσοπρόθεσμου.

Αποκλείετε κλάδους που συνάδουν με τις προοπτικές της χώρας. Αποκλείετε νομικές μορφές, λες και είναι παράνομες. Να τις καταργήσετε αν είναι παράνομες. Αποκλείετε τις μικρές επιχειρήσεις. Λέτε ότι οι μικρές δεν μπορούν να γίνουν μεγάλες, δεν μπορούν με δράσεις και στήριξη να κάνουν συμπράξεις, δικτυώσεις και να συμβάλουν στη νέα ανάπτυξη. Μα η ελπίδα είναι εκεί.

Η απόδοση ρόλου εκτιμητή στις τράπεζες αποκλειστικά επί των επενδυτικών σχεδίων είναι ενδεικτική των προθέσεών σας, την ώρα που αποκλείετε τα επιμελητήρια.

Το Κίνημα Αλλαγής έχει καταθέσει μια σειρά προτάσεις για την ένταξη όλων των επιχειρήσεων, με κριτήριο, βεβαίως, τη βιωσιμότητα των επενδυτικών δράσεων, όλων των τουριστικών, χωρίς εξαιρέσεις, μικρών, μεγάλων και πολύ μικρών, όλων των επιχειρήσεων του πρωτογενή τομέα, για να έχουμε το νέο αναπτυξιακό πρότυπο που χρειαζόμαστε και να δώσουμε τη δυναμική που χρειάζεται μετά από δέκα και πλέον χρόνια κρίσης.

Έρχομαι στις τροπολογίες -για να κλείσω την τοποθέτησή μου- και συγκεκριμένα στην τροπολογία που έχει σχέση με την ΕΑΒ και γενικότερα ένα ζήτημα που αφορά και τα ναυπηγεία και την εκκρεμότητα που υπάρχει με τους εργαζόμενους.

Να πω κατ’ αρχάς ότι περιμένουμε εδώ και καιρό να καταθέσει η Κυβέρνηση το εθνικό σχέδιο για την ανάπτυξη της Εθνικής Αμυντικής Βιομηχανίας, κρατικής και ιδιωτικής. Δεν έχει κατατεθεί, δεν υπάρχει. Επιμέρους ρυθμίσεις έρχονται κατά διαστήματα για να εξυπηρετήσουν σκοπιμότητες, όπως αυτή για την ΕΑΒ, χωρίς σχέδιο, χωρίς διαγωνισμό, με ανάθεση, με συγκεκριμένες δράσεις οι οποίες θα αφορούν την εκχώρηση τμημάτων δράσης της ΕΑΒ σε ιδιωτικούς φορείς. Είμαστε αντίθετοι μ’ αυτή τη λογική που δεν εντάσσεται κατ’ αρχάς σ’ ένα συνολικό σχέδιο.

Δεύτερον, Ναυπηγεία Ελευσίνας και Σκαραμαγκά. Πού είναι το σχέδιό σας; Ανακοινώσατε κάτι για τον Σκαραμαγκά. Δεν προχωρά. Υπάρχει αντιδικία με τον δήμο. Δεν λύνετε τον θέμα. Ναυπηγεία Ελευσίνας. Με πολλές τυμπανοκρουσίες πολλές φορές έχετε έλθει εδώ πέρα -κυρίως ως Υπουργείο Ανάπτυξης- και μας λέτε ότι βρήκατε τη λύση και ότι προχωράτε. Πού είναι το σχέδιο, πού είναι η ενιαία στάση της Κυβέρνησης; Το Υπουργείο Ανάπτυξης κοροϊδεύει ότι στηρίζει την εξυγίανση των Ναυπηγείων Ελευσίνας. Το Υπουργείο Άμυνας αρνείται να εξετάσει το σχέδιο.

Την ίδια ώρα, από 31-12-2021 εκκρεμεί η παράταση της σύμβασης για να ολοκληρωθούν οι τορπιλάκατοι και να πληρωθούν οι εργαζόμενοι τα δεδουλευμένα.

Σας καλούμε να καταθέσετε σήμερα αυτή την τροπολογία που χρειάζεται για την εξάμηνη παράταση και επιτέλους ως Κυβέρνηση να μας πείτε ποια είναι η ενιαία στάση σας απέναντι στην εξυγίανση και συγκεκριμένα στο σχέδιο εξυγίανσης που έχει κατατεθεί από τον επενδυτή για τα Ναυπηγεία Ελευσίνας, προκειμένου να εξυγιανθούν και να διατηρηθούν οι θέσεις εργασίας.

Ευχαριστώ, κύριε Πρόεδρε.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε με τον κ. Ζεμπίλη από τη Νέα Δημοκρατία. Ακολουθούν η κ. Πούλου και η κ. Κεφαλίδου.

Κύριε συνάδελφε, έχετε τον λόγο.

**ΑΘΑΝΑΣΙΟΣ ΖΕΜΠΙΛΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, οι αναπτυξιακοί νόμοι αποτελούν το παλαιότερο αναπτυξιακό εργαλείο που υπάρχει στη χώρα. Είχαν όλοι ένα κοινό χαρακτηριστικό, το ότι ήταν αθεράπευτα φιλόδοξοι. Είχαν, όμως, και ένα μειονέκτημα, τα μετρήσιμα αποτελέσματα στο τέλος της μέρας. Απ’ αυτόν τον κανόνα δεν ξέφυγε και ο προηγούμενος αναπτυξιακός νόμος, ο ν.4399/2016, για τον οποίον υπερθεματίζει σήμερα ο ΣΥΡΙΖΑ. Ας δούμε, λοιπόν, πώς μετέβαλε το επενδυτικό τοπίο της χώρας αυτός ο φιλόδοξος νόμος τρία χρόνια μετά την ψήφισή του.

Επειδή παρατέθηκαν στοιχεία πριν σχετικά με στατιστικές της Εθνικής Τράπεζας Ελλάδος, θα παραθέσω στατιστικά από παγκόσμιους οργανισμούς. Έτσι, σύμφωνα με την έκθεση της Παγκόσμιας Τράπεζας για το 2018, η Ελλάδα ήταν ουραγός στις επενδύσεις σε σχέση με το ΑΕΠ, όχι μόνο στην Ευρώπη, αλλά και παγκοσμίως. Για την ακρίβεια, όπως βλέπουμε σ’ αυτόν τον χάρτη που θα καταθέσω στα Πρακτικά, η Ελλάδα ήταν μία θέση κάτω από τη Ζιμπάμπουε ως προς τις επενδύσεις. Ειδικότερα, οι επενδύσεις για το έτος 2016 που ψηφίστηκε ο αναπτυξιακός νόμος, αντιπροσώπευαν το 12,1% του ΑΕΠ και δύο χρόνια μετά, το 2018, αντιπροσώπευαν το 11,1% του ΑΕΠ, δηλαδή είχαμε το μοναδικό φαινόμενο αντί να έχουμε τόνωση των επενδύσεων με τον νέο αναπτυξιακό νόμο, να έχουμε τη δραματική πτώση τους. Εύλογα και δικαιολογημένα είναι, λοιπόν, τα ερωτήματα.

Τρία χρόνια μετά την ψήφιση του νόμου του 2016 πόσα χρήματα είχαν διατεθεί από την προβλεπόμενη αρχική πίστωση των 3,6 δισεκατομμυρίων, πόσες προτάσεις είχαν υποβληθεί στην κατηγορία «επενδύσεις μείζονος σημασίας» και κυρίως γιατί χρειάστηκαν τρία ολόκληρα χρόνια για να τεθεί σε λειτουργία το πληροφοριακό σύστημα, ώστε οι επιχειρήσεις να υποβάλουν το αίτημα τελικού ελέγχου;

Δυστυχώς, σε μια εποχή που η χώρα μας χρειαζόταν πόρους προκειμένου να διασφαλιστούν οι υπάρχουσες και να δημιουργηθούν νέες θέσεις εργασίας, τα κονδύλια παρέμειναν αδιάθετα λόγω αναποτελεσματικών πολιτικών και γραφειοκρατικών εμποδίων. Μοιραία αυτό το επενδυτικό κενό συρρίκνωσε την παραγωγική δυνατότητα της οικονομίας σε επίπεδο κεφαλαίου και εργασίας. Έτσι είχαμε το αποτέλεσμα η χώρα μας να βρίσκεται στις τέσσερις τελευταίες θέσεις στην κατάταξη της Παγκόσμιας Τράπεζας ως προς τις επενδύσεις και να συναγωνίζεται τη Γουινέα - Μπισσάου και τη Σομαλία. Αυτό είναι το επίτευγμα του ΣΥΡΙΖΑ ως προς τις επενδύσεις.

Η προσπάθεια αυτής της Κυβέρνησης βέβαια από την πρώτη στιγμή ήταν με το μεταρρυθμιστικό της σχέδιο να επανασυστήσει την Ελλάδα στις διεθνείς αγορές, όχι βεβαίως σαν μια χώρα που ανταγωνίζεται τη Σομαλία, αλλά σαν μια αξιόπιστη και σοβαρή ευρωπαϊκή χώρα.

Προς αυτή την κατεύθυνση κατατείνει και το παρόν σχέδιο νόμου, ένα νομοθέτημα με το οποίο υπερβαίνουμε την απλή επιδοματική πολιτική των προηγούμενων νόμων, μια πολιτική που στην πραγματικότητα λειτουργούσε ως άθροισμα μεμονωμένων επενδύσεων και γι’ αυτό δεν υπήρχε πολλαπλασιαστικό αποτέλεσμα. Αντίθετα, με το παρόν σχέδιο νόμου προκρίνεται ένα διαφορετικό μοντέλο ανάπτυξης με το οποίο επιχειρείται η αναδιάρθρωση και η μετάβαση σε παραγωγικά πρότυπα υψηλής προστιθέμενης αξίας.

Ωστόσο, οι πολιτικές για την προσέλκυση επενδύσεων αποτελούν πέραν των άλλων και έναν από τους κυριότερους μηχανισμούς άσκησης περιφερειακής πολιτικής. Είναι πολύ σημαντικό ότι η Κυβέρνηση διαπραγματεύθηκε με την Ευρωπαϊκή Ένωση και πέτυχε την έγκριση του νέου Χάρτη Περιφερειακών Ενισχύσεων, χάρη στον οποίο το 97% των επενδυτικών σχεδίων του νέου αναπτυξιακού νόμου προορίζεται για την περιφέρεια της χώρας.

Με τον τρόπο αυτόν επιχειρούμε να αντιστρέψουμε την άνιση κατανομή της οικονομικής δραστηριότητας της πατρίδας μας, όπως απεικονίζεται και στον σχετικό πίνακα του ΟΟΣΑ για την περίοδο 2001 - 2010, όπου βλέπουμε σε μια δεκαετία ισχυρής οικονομικής μεγέθυνσης ότι η Ελλάδα ξεχωρίζει σ’ αυτόν τον πίνακα ως προς τη συμβολή των μητροπολιτικών περιοχών στην οικονομική μεγέθυνση -είναι πρώτη για την ακρίβεια- διότι το 78% της ανάπτυξης έχει προέλθει από μία και μόνο περιοχή, τη μητροπολιτική περιοχή των Αθηνών.

Τι συνέπειες είχε αυτό για την ελληνική περιφέρεια; Το είδαμε στην απογραφή του 2011 και θα το δούμε ακόμα πιο έντονα στην απογραφή του 2022. Βλέπουμε, δηλαδή, περιοχές στην επαρχία να αδειάζουν, να παρακμάζουν, να εμφανίζουν υψηλότερα ποσοστά γηραιού πληθυσμού. Βλέπουμε περιφέρειες από τις πλέον φτωχότερες σ’ ολόκληρη την Ευρώπη να βρίσκονται στην Ελλάδα και αυτό διότι οι προηγούμενοι αναπτυξιακοί νόμοι δεν αξιοποιούσαν, όπως πράττει το παρόν σχέδιο νόμου, τα συγκεκριμένα πλεονεκτήματα και αναπτυξιακά χαρακτηριστικά της κάθε περιφέρειας.

Επειδή αμφισβητείτε το γεγονός αυτό της περιφερειακής διάστασης του παρόντος σε ποσοστό μάλιστα 97%, θα ήθελα να αναφερθώ στην περιφέρεια Στερεάς Ελλάδας που αποτελεί παράδειγμα όχι μόνο περιφερειακής, αλλά και ενδοπεριφερειακής ανισότητας. Είναι γνωστό ότι η άτυπη βιομηχανική περιοχή των Οινοφύτων και η στρεβλή στατιστική εικόνα που δημιουργούσε ευθυνόταν σε μεγάλο βαθμό για την υποχρηματοδότηση σε επίπεδο εθνικών και ευρωπαϊκών πόρων.

Κατά τη νέα προγραμματική περίοδο η Στερεά Ελλάδα παρουσιάζει θεαματική αύξηση στους χρηματοδοτικούς της πόρους σε ποσοστό 108,8%. Ειδικότερα, σε σχέση με το προηγούμενο ΠΕΠ, το επιχειρησιακό πρόγραμμα 2021 - 2027 αυξήθηκε συνολικά κατά το ποσό των 210 εκατομμυρίων ευρώ. Για να το πούμε διαφορετικά, η κατά κεφαλήν κατανομή αυξήθηκε κατά το ποσό των 384 ευρώ ανά κάτοικο, ανά Στερεοελλαδίτη.

Αντίστοιχα με τον νέο χάρτη περιφερειακών ενισχύσεων που πέτυχε η Κυβέρνηση τα ανώτατα ποσοστά κρατικών ενισχύσεων αυξάνονται από 25% σε 40% για τις μεγάλες επιχειρήσεις, από 35% σε 50% για τις μεσαίες και από 45% σε 60% για τις μικρές. Δηλαδή, στη Στερεά Ελλάδα οι μέγιστες εντάσεις ενίσχυσης σε σχέση με την προηγούμενη περίοδο παρουσιάζουν μια αύξηση της τάξης του 60%, του 43% και του 34% ανά κατηγορία επιχειρήσεων.

Επιπλέον, για την Ευρυτανία ως αραιοκατοικημένη περιοχή ενεργοποιείται το εργαλείο των λειτουργικών ενισχύσεων για την πρόληψη ή τη μείωση της ερήμωσης. Στις περιοχές που επλήγησαν από τις θεομηνίες, όπως η βόρεια Εύβοια, φτάνουμε στο 100% της επιχορήγησης του ανώτατου ορίου του χάρτη των περιφερειακών ενισχύσεων και καλό θα ήταν εδώ να περιληφθεί το σύνολο των ειδών των επιχειρηματικών δραστηριοτήτων ανεξαρτήτως μεγέθους. Παρέχεται έτσι ένα ακόμα ισχυρό αναπτυξιακό εργαλείο για να κάνουμε τη βόρεια Εύβοια πιο παραγωγική, πιο όμορφη και με ισχυρότερο ακόμα αναπτυξιακό αποτύπωμα.

Ολοκληρώνοντας επισημαίνω ότι ο νέος αναπτυξιακός νόμος έχει όλα τα κρίσιμα εχέγγυα ώστε να συμβάλει καθοριστικά στην προσπάθεια για την ισόρροπη περιφερειακή ανάπτυξη και την άρση των γεωγραφικών ανισοτήτων. Γιατί η ανάπτυξη για να είναι ισχυρή πρέπει να είναι βιώσιμη και δίκαιη, να κατατείνει δηλαδή στη δικαιότερη κατανομή του παραγόμενου πλούτου και να αποσκοπεί στη βελτίωση της ποιότητας ζωής των κατοίκων ιδιαίτερα των πιο φτωχών και μειονεκτικών περιοχών της χώρας.

Ευχαριστώ πολύ.

(Στο σημείο αυτό ο Βουλευτής κ. Αθανάσιος Ζεμπίλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει κ. Παναγιού Πούλου από τον ΣΥΡΙΖΑ και συνεχίζουμε με την κ. Κεφαλίδου.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, το επιτελικό κράτος Μητσοτάκη που έγινε στάχτη το καλοκαίρι στα δάση της βόρειας Εύβοιας, που θάφτηκε την περασμένη βδομάδα στα χιόνια, που βαδίζει από αποτυχία σε αποτυχία στα μέτωπα της πανδημίας και της ακρίβειας, που κουκουλώνει σκάνδαλα εκατομμυρίων, φιμώνει δημοσιογράφους και συνομιλεί με περιθωριακές τηλεπερσόνες έφτασε πλέον στο έσχατο σημείο ορμπανισμού και προσπαθεί να φιμώσει και Βουλευτές της Αντιπολίτευσης, όπως προχθές του Παύλου Πολάκη, σ’ αυτό εδώ το Βήμα.

Διακινδυνεύοντας και τη δική μου τιμωρία δεν μπορώ να μην αναφερθώ στα προβλήματα έλλειψης υγειονομικού προσωπικού που αντιμετωπίζουν τα Γενικά Νοσοκομεία Λειβαδιάς, Θήβας αλλά και Άμφισσας και τα οποία έχουν αναγκάσει σε κινητοποιήσεις τους εργαζόμενους, αλλά και τους τοπικούς φορείς. Εκτός από τις συνεχείς, αλλά αναπάντητες ερωτήσεις μας προς τον Υπουργό Υγείας, απευθύνομαι σήμερα και στον συνάδελφό μου, τον κ. Μπούγα, που δηλώνει κάθε μέρα στον περιφερειακό τύπο πανηγυρικά ότι έχουν επιλυθεί τα προβλήματα του Γενικού Νοσοκομείου της Άμφισσας, το οποίο ειρήσθω εν παρόδω έχει μετατραπεί πλέον σε κέντρο υγείας. Και τον ρωτώ: Πώς ακριβώς ενισχύσατε το Νοσοκομείο της Άμφισσας; Αποδυναμώνοντας τα γειτονικά νοσοκομεία; Επιβάλλοντας με «εντέλλεσθε» τη μετακίνηση νευρολόγων γιατρών που δεν καλύπτουν καν τις εφημερίες του Νοσοκομείου Λιβαδειάς; Αυτή την ποιότητα υγειονομικής περίθαλψης εξασφαλίσατε στους είκοσι νεφροπαθείς της Άμφισσας;

Κυρίες και κύριοι, το γεγονός, λοιπόν, ότι συζητούμε ένα νομοσχέδιο με τον βαρύγδουπο τίτλο: «Αναπτυξιακός Νόμος - Ελλάδα Ισχυρή Ανάπτυξη» μέσα σε αυτές τις συνθήκες παρακμής, ασφυξίας και εγκλωβισμού για την κοινωνία αποτελεί τον ορισμό της τραγικής ειρωνείας. Η Κυβέρνηση της επιτελικής αποτυχίας επαναλαμβάνει με θράσος κούφιες υποσχέσεις για δήθεν αναπτυξιακή προοπτική. Σε ποιους αλήθεια; Στους πολίτες που νοσούν από κορωνοϊό και δεν μπορούν να βρουν κρεβάτι σε μονάδα εντατικής θεραπείας, στους πολίτες που δεν μπορούν να πληρώσουν τους φουσκωμένους λογαριασμούς του ηλεκτρικού και τα ψώνια από το σουπερμάρκετ, στους πολίτες που βλέπουν την επιχείρηση που έστησαν με κόπο και μεράκι να βρίσκεται ένα βήμα πριν από το λουκέτο ή στους πολίτες που εγκλωβίζονται αβοήθητοι μετά από μια προαναγγελθείσα χιονόπτωση; Όλοι αυτοί αποτελούν τη μεσαία τάξη, κύριοι Υπουργοί, την οποία εξαπατήσατε το 2019 με ψεύτικες υποσχέσεις και τώρα ολοκληρώνεται τον αφανισμό της με τον αντιαναπτυξιακό νομοσχέδιο σας, από το οποίο όμως, όπως θα δούμε παρακάτω, ξεχειλίζει ο συγκεντρωτισμός, η αναποτελεσματικότητα, η αδιαφάνεια και κυρίως η πρόθεσή σας να χτυπηθεί στη ρίζα της η μικρομεσαία επιχειρηματικότητα προς όφελος ελάχιστων μεγάλων συμφερόντων.

Κυρίες και κύριοι συνάδελφοι, η Κυβέρνηση αντικαθιστά τον αποτελεσματικό αναπτυξιακό ν.4399 που παρέλαβε από τον ΣΥΡΙΖΑ με το παρόν αμφιλεγόμενο πλαίσιο που κατ’ αρχάς είναι απαράδεκτα υπερσυγκεντρωτικό στην υποβολή και αξιολόγηση των επενδυτικών σχεδίων. Περιορίζει την αρμοδιότητα των διευθύνσεων αναπτυξιακού προγραμματισμού των περιφερειών μόνο σε σχέδια κάτω του 1 εκατομμυρίου ευρώ από 3 εκατομμύρια που προβλέπει ο νόμος του ΣΥΡΙΖΑ και μεταφέρει όλα τα υπόλοιπα στη Γενική Διεύθυνση Ιδιωτικών Επενδύσεων του Υπουργείου Ανάπτυξης. Κι αυτό για να είναι υποχρεωμένοι όλοι οι μεγάλοι επενδυτές να περνούν από τα υπουργικά γραφεία και να καταθέτουν τα σχέδια τους.

Εσείς δεν είσαστε, κύριοι της Κυβέρνησης, ο Υπουργός Εσωτερικών, ο Υπουργός Ανάπτυξης, ακόμα και ο ίδιος ο Πρωθυπουργός που μιλάτε με στόμφο για περιφερειακή ανάπτυξη και μεταφορά ουσιαστικών αρμοδιοτήτων στην αυτοδιοίκηση; Γιατί πετάτε, λοιπόν, τις περιφέρειες έξω από τα μεγάλα επενδυτικά σχέδια, χωρίς καμία μάλιστα διαβούλευση; Η υποκρισία και η διπροσωπία σας απέναντι στην αυτοδιοίκηση δεν έχει πραγματικά όρια. Και μετά τον συγκεντρωτισμό σειρά έχουν η ιδιωτικοποίηση και η διαφάνεια, μέσω της άνευ όρων παράδοσης σε ιδιώτες ορκωτούς λογιστές και ελεγκτικές εταιρείες, όχι μόνο της διαδικασίας ελέγχου, αλλά και της αξιολόγησης και της επιλογής των επενδύσεων που είναι ξεκάθαρα αρμοδιότητα του δημοσίου. Και όλα αυτά οδηγούν στον τελικό σας στόχο που δεν είναι άλλος από την πλήρη παράδοση της επενδυτικής δραστηριότητας στα μεγάλα συμφέροντα.

Γιατί αυτό είναι το νεοφιλελεύθερο όραμα σας, μια οικονομία με λίγους μεγαλοκαρχαρίες που θα αφανίσουν την μικρομεσαία και συνεταιριστική επιχειρηματικότητα, τη ραχοκοκαλιά της οικονομίας μας που στοχοποιείσατε με την Έκθεση Πισσαρίδη ως δήθεν αιτία όλων των δεινών της εθνικής οικονομίας και που με θράσος ο Υπουργός Αναπτύξεως χαρακτήριζε ως επιχειρήσεις ζόμπι.

Γι’ αυτό, λοιπόν, διπλασιάζετε τα ανώτατα όρια ενίσχυσης και τα κατώτατα ύψη επένδυσης, ενώ απαιτείτε περίπλοκες και δαπανηρές διαδικασίες στις οποίες μόνο οι μεγάλοι παίκτες μπορούν πλέον να ανταποκριθούν. Στο πλαίσιο αυτό, λοιπόν, δεν προβλέπεται κανένα ουσιαστικό χρηματοδοτικό εργαλείο για τη μικρομεσαία επιχειρηματικότητα και μάλιστα στους τομείς που είναι ιδιαίτερα κρίσιμη για την περιφέρεια της χώρας, όπως είναι η ανεργία, η αγροτική παραγωγή και ο τουρισμός.

Αποκλείετε από τα αναπτυξιακά σας σχέδια τις ενεργειακές κοινότητες γενικά, αλλά και ειδικά αυτές των δήμων και των περιφερειών. Αποκλείετε μεγάλο μέρος της μικρομεσαίας παραγωγής και μεταποίησης γεωργικών προϊόντων, αφού δεν προβλέπετε σχέδια εκσυγχρονισμού της γραμμής παραγωγής τους. Αποκλείετε ακόμη τις μικρές και μεσαίες τουριστικές μονάδες, δηλαδή το 76,5% των τουριστικών καταλυμάτων μας, όλες τις μονάδες τριών αστέρων, καθώς και τα τουριστικά γραφεία και τα τουριστικά λεωφορεία.

Στον αναπτυξιακό νόμο του ΣΥΡΙΖΑ το 42% των υπαχθέντων επιχειρήσεων ήταν πολύ μικρές, το 29% μικρές και το 19% μεσαίες. Μόνο το 10% ήταν μεγάλες. Εσείς αποδεικνύοντας σταθερά την προσήλωσή σας στην εξυπηρέτηση των μεγάλων συμφερόντων, αντιστρέφετε εντελώς αυτόν τον συσχετισμό. Πώς αλήθεια ενισχύετε και στηρίζετε τη μεσαία τάξη την οποία θα σώζατε; Με έναν νόμο που δεν είναι αναπτυξιακός, αλλά νόμος της ζούγκλας για την οικονομία και την κοινωνία μας; Γι’ αυτό, λοιπόν, στήνετε τροπολογίες δωράκια για ημέτερους, μεγαλοεπενδυτές στους οποίους σκοπεύετε να ξεπουλήσετε δημόσιες επιχειρήσεις στρατηγικού χαρακτήρα όπως η Ελληνική Αεροπορική Βιομηχανία. Με την τροπολογία που καταθέτετε στο παρόν νομοσχέδιο δίνετε τη δυνατότητα στο Υπουργείο Ανάπτυξης και όχι στην ίδια την εταιρεία να πραγματοποιεί διαγωνισμούς για δήθεν αναπτυξιακούς συμβούλους. Αλήθεια, κύριε Υπουργέ, τι θα δρομολογήσουν ακριβώς, την ανάπτυξη ή το ξεπούλημα της;

Η πονηρή αυτή τροπολογία σε συνδυασμό με τη συρρίκνωση του μετοχικού κεφαλαίου της εταιρείας από 1,2 δισεκατομμύριο ευρώ σε 240 εκατομμύρια ευρώ που προώθησε πριν λίγες μέρες το Υπουργείο Οικονομικών μάς δείχνουν ότι ανοίγει ο δρόμος για το ξεπούλημα της ΕΑΒ για ένα κομμάτι ψωμί κυριολεκτικά, με πετσοκομμένο μετοχικό κεφάλαιο και βέβαια καθαρή απαλλαγμένη από βάρη. Περιμένουμε τις απαντήσεις σας.

Τέλος, δεν μας εκπλήσσει πλέον ότι στο νομοσχέδιό σας δεν εισάγετε κανένα κριτήριο αξιολόγησης των επενδυτικών σχεδίων βάσει κλιματικού και περιβαλλοντικού αποτυπώματος, έτσι όπως κορυφώνεται η επίθεση που έχετε ήδη ξεκινήσει στο περιβάλλον με την έγκριση ΑΠΕ ακόμα και μέσα σε προστατευόμενες περιοχές. Στη Βοιωτία έχετε προκαλέσει τη σφοδρή αντίδραση της τοπικής κοινωνίας που διαπιστώνει την καταστροφή του περιβάλλοντος και της γης υψηλής παραγωγικότητας, αφού χωροθετείτε ανεξέλεγκτα γιγάντιες ανεμογεννήτριες και τεράστια φωτοβολταϊκά πάρκα, ακόμα και σε περιοχές «NATURA», στον Εθνικό Δρυμό του Παρνασσού, αλλά και στο Δελφικό Τοπίο. Έτσι αντιλαμβάνεστε εσείς την ανάπτυξη, με αδιαφανείς αρπαχτές και αδιαφορία για το περιβάλλον και την παραγωγική ανασυγκρότηση της περιφέρειας.

Κυρίες και κύριοι συνάδελφοι, η Κυβέρνηση της Νέας Δημοκρατίας δεν μπορεί να αντιμετωπίσει κανένα από τα καυτά προβλήματα της κοινωνίας, γιατί απλούστατα είναι η ίδια το σημαντικότερο πρόβλημά της. Η λύση θα δοθεί στην κάλπη με την ψήφο του ελληνικού λαού που θα επιλέξει μια νέα, ριζοσπαστική και προοδευτική διακυβέρνηση, για να αντιμετωπίσει τις επιπτώσεις της υγειονομικής και οικονομικής κρίσης και να δημιουργήσει μια δίκαιη και βιώσιμη ανάπτυξη και προοπτική στον τόπο.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η κ. Κεφαλίδου από το Κίνημα Αλλαγής έχει τον λόγο και αμέσως μετά ο κ. Αμανατίδης από τη Νέα Δημοκρατία.

Ορίστε, κυρία Κεφαλίδου, έχετε τον λόγο.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η συζήτηση του νομοσχεδίου του Υπουργείου Ανάπτυξης με τον ελπιδοφόρο τίτλο «Αναπτυξιακός Νόμος - Ελλάδα Ισχυρή Ανάπτυξη» υπό το βάρος της τελευταίας εβδομάδας και του φιάσκου του επιτελικού κράτους που θάφτηκε στα χιόνια της Αττικής Οδού και του πατινάζ στους κεντρικούς δρόμους της Αθήνας, μοιάζει με φαρσοκωμωδία ευφάνταστου θεατρικού συγγραφέα.

Κύριοι της Κυβέρνησης, αυτοί στους οποίους ελπίζει η Κυβέρνηση για την εκτίναξη των επενδύσεων, εάν δουν το σκηνικό που διαδραματίζεται τις τελευταίες μέρες με τις διχαστικές και πάρα πολύ τοξικές συνθήκες που, δυστυχώς, μονοπωλούν την πολιτική ζωή, φοβούμαι ότι θα το ξανασκεφτούν και θα αλλάξουν δρόμο και σχέδια κι εμείς θα μείνουμε να περιμένουμε το μεγάλο μπαμ που θα ακούσουμε όταν θα σπάσει η φούσκα του κυβερνητικού επικοινωνιακού βομβαρδισμού.

Θέλω να σας ρωτήσω εάν πιστεύετε ότι το νομοσχέδιο που φέρατε σε αντικατάσταση του ν.4399/2016 ως το νέο θεσμικό εργαλείο ανάπτυξης της ελληνικής οικονομίας αντικατοπτρίζει το πνεύμα των στρατηγικών σχεδίων ανάπτυξης. Ανταποκρίνεται ως σχέδιο στις σύγχρονες απαιτήσεις της επιχειρηματικότητας; Δίνει το στίγμα της Κυβέρνησης; Ο εισηγητής της Πλειοψηφίας υπερηφάνως λέει «ναι». Δυστυχώς, λέμε εμείς, γιατί εκφράζει έντονα την ιδεολογική αγκίστρωση της Κυβέρνησης, με αποτέλεσμα να χάνει από τη δυναμικότητά του.

Λογικά, ένα εθνικό σχέδιο ανάπτυξης έχει ένα εύρος ώστε οι ευεργετικές του διατάξεις να περιλαμβάνουν το μεγαλύτερο μέρος και οπωσδήποτε τη ραχοκοκαλιά των επιχειρήσεων της χώρας. Αυτή είναι και η αναγκαία συνθήκη για να χαρακτηριστεί «εθνικό». Ικανοποιείται αυτή η προϋπόθεση; Τελικά, πόσο εθνικό είναι ένα νομοσχέδιο που προτείνει η Κυβέρνηση με την έννοια της συμπερίληψης του μεγαλύτερου μέρους των ελληνικών επιχειρήσεων;

Επειδή δεν νομοθετούμε εν κενώ, αρχική προϋπόθεση κάθε νομοθετήματος είναι ότι του σχεδιασμού προηγείται ο απολογισμός και τα συμπεράσματα από την εφαρμογή του υφιστάμενου νομοθετικού καθεστώτος. Εδώ βλέπουμε ελλείψεις, αστοχίες, που θέλουμε να θεραπεύσουμε με τον νέο νόμο, αλλά για κάποιο λόγο εσείς θεωρήσετε περιττό να ασχοληθείτε. Εξίσου περιττό θεωρήθηκε και το να προηγηθεί η πραγματική ανάλυση της παραγωγικής θέσης και των δυνατοτήτων της ελληνικής οικονομίας στην παγκόσμια παραγωγή αγαθών και υπηρεσιών, ώστε οι προβλέψεις του νέου νόμου να είναι στοχευμένες και όσο το δυνατόν πιο συμπεριληπτικές.

Αυτό το σκεπτικό του περιττού οδήγησε σε ένα νομοσχέδιο με παραλείψεις και άστοχες επιλογές που φοβούμαι ότι δεν θα καταφέρει τελικά να βάλει τη χώρα στην πολυπόθητη τροχιά ανάπτυξης ούτε θα βοηθήσει στον ψηφιακό μετασχηματισμό των επιχειρήσεων, την πράσινη μετάβαση, την ενίσχυση της απασχόλησης που παραμένει μεγάλη εθνική πληγή, αφού παραλείπει και αγνοεί μεγάλο κομμάτι των μικρών και μεσαίων επιχειρήσεων που αποτελούν τον κορμό της επιχειρηματικότητας της χώρας. Η αλλαγή παραγωγικού μοντέλου μιας χώρας δεν γίνεται ούτε διά μαγείας ούτε με εξαγγελίες προθέσεων ούτε με άρνηση της υπάρχουσας κατάστασης, την οποία παρεμπιπτόντως θέλουμε και να μετασχηματίσουμε.

Αγαπητοί συνάδελφοι, η σφραγίδα του ιδεολογικού εγκλωβισμού της Κυβέρνησης αποτυπώνεται σε χαρακτηριστικές διατάξεις που πριονίζουν τα στηρίγματα που θα καθιστούσαν το προτεινόμενο νομοθέτημα ένα αναπτυξιακό εργαλείο. Χαρακτηριστικά παραδείγματα είναι η αύξηση του ελάχιστου ύψους των επενδυτικών σχεδίων σε μια αγορά που από τη φύση της έχει ανάγκη και για μικρά έργα, ο προσχηματικός ρόλος των περιφερειών στην αξιολόγηση και υλοποίηση των προγραμμάτων που στην πραγματικότητα αποδυναμώνονται. Χαρακτηριστικό παράδειγμα είναι η συγκέντρωση επενδυτικών προγραμμάτων που αφορούν τις περιφέρειες δυτικής Μακεδονίας, κεντρικής Μακεδονίας και ανατολικής Μακεδονίας και Θράκης στο Υπουργείο Μακεδονίας - Θράκης.

Επίσης, άλλα παραδείγματα είναι η πρόβλεψη μόνο φοροαπαλλαγών για τις μεσαίες επιχειρήσεις και ο αποκλεισμός επιχορηγήσεων σε μια αγορά με τεράστια προβλήματα ρευστότητας, η παράλειψη ένταξης των ατομικών επιχειρήσεων στον αναπτυξιακό νόμο, που όσο αναγκαίος και αν είναι ο μετασχηματισμός τους σε μεγαλύτερα και ισχυρότερα συνεργατικά σχήματα, αυτό δεν γίνεται ούτε από τη μια μέρα στην άλλη ούτε διά της τιμωρητικής μεθόδου, που αποπνέουν δυστυχώς οι διατάξεις του νομοσχεδίου.

Άλλο παράδειγμα είναι η μη ένταξη των κάτω των τριών αστεριών ξενοδοχειακών μονάδων, των μη κυρίων καταλυμάτων και η παντελής έλλειψη ενίσχυσης του τουριστικού μας προϊόντος που είναι πολύ ευρύτερο των καταλυμάτων και περιλαμβάνει πολλές δραστηριότητες, οι οποίες δυστυχώς παραλείπονται. Τέτοιες διατάξεις δείχνουν τον σαφή προσανατολισμό της κυβερνητικής πολιτικής στους μεγαλύτερους εταιρικούς σχηματισμούς που κυρίως αφορά το παρόν νομοσχέδιο και για τους οποίους δημιουργεί ένα επιλεκτικά ευνοϊκό περιβάλλον ανάπτυξης, την ίδια ώρα που αποκλείει ή και περιορίζει τις δυνατότητες για το μεγαλύτερο κομμάτι των ελληνικών μεσαίων επιχειρήσεων.

Κύριε Υπουργέ, με το σκεπτικό ότι κάθε αναπτυξιακό πλαίσιο οφείλει να έχει ως στόχο την καθολική κινητοποίηση των παραγωγικών δυνάμεων της ελληνικής οικονομίας, τη δημιουργία θέσεων εργασίας, τη γραφειοκρατική απλοποίηση των διαδικασιών, σας παρακαλώ, αν μπορείτε, να μας εξηγήσετε πώς θα γίνει αυτό, όταν το νομοσχέδιο αγνοεί το μεγαλύτερο κομμάτι της εγχώριας επιχειρηματικότητας, όταν η δυνατότητα χορήγησης επιδότησης ανεξαρτήτως μεγέθους δεν δίνεται σε εταιρείες που ανήκαν στις ειδικές κατηγορίες ενισχύσεων. Πώς θα γίνει όταν δεν κάνετε καμμία μνεία σε εταιρείες που αύξησαν την απασχόληση εργαζομένων, δραστηριοποιούνται στις εξαγωγές, παρουσιάζουν προστιθέμενη αξία μεγαλύτερη του μέσου όρου της αγοράς και ανήκουν σε κλάδους προτεραιότητας, όπως είναι η αγροδιατροφή και οι τεχνολογίες πληροφορικής; Πώς θα γίνει αυτό όταν οι προβλέψεις και οι περιορισμοί που θέτει το νομοσχέδιο δεν συμπεριλαμβάνουν περιοχές σαν τον δικό μου νομό, έναν ακριτικό νομό, τον Νομό Δράμας, που η αδιαφορία της κρατικής μέριμνας -διαχρονικά θα σας πω- κατέστησε μειονεκτικές;

Επίσης, πώς θα γίνει όταν οι δίαυλοι επικοινωνίας και οι αναγκαίες συνέργειες ανάμεσα στους πόρους του αναπτυξιακού νόμου με αυτούς του ΕΣΠΑ, του Ταμείου Ανάκαμψης, του Μεσοπρόθεσμου Πλαισίου Δημοσιονομικής Στρατηγικής και των υπόλοιπων εθνικών σχεδίων δεν εξασφαλίζονται ώστε να πραγματοποιηθεί ο στόχος της ανάπτυξης;

Τέλος, πώς μπορεί να γίνει αυτό όταν το τραπεζικό σύστημα με την αυξημένη εμπλοκή του και τον ορισμό του ως εκτιμητή επί των επενδυτικών σχεδίων, μπορεί -και, τελικά, να δείτε ότι θα το κάνει- να πετά έξω από κάθε χρηματοδότηση τις μικρές ή μεσαίες επιχειρήσεις; Θυμίζω ότι στο παρελθόν χιλιάδες επιχειρήσεις ταλαιπωρήθηκαν από τη σχέση επενδυτή - αξιολογητή που το νομοσχέδιο δημιουργεί, από αυτή την προβληματική με πρώτη ματιά σχέση.

Κυρίες και κύριοι, το ΠΑΣΟΚ - Κίνημα Αλλαγής πιστεύει ότι υπάρχουν τεράστιες δυνατότητες για προσέλκυση επενδύσεων που μπορούν να δώσουν ώθηση στην οικονομία. Η συνολική, όμως ,ανάπτυξη της χώρας δεν μπορεί να έρθει ερήμην μεσαίων επιχειρήσεων από ένα νομοσχέδιο που προεξοφλεί είτε ότι θα συμπαρασυρθούν αυτόματα από το κλίμα μεταρρυθμίσεων, αναμόρφωσης και εκσυγχρονισμού των διαδικασιών του αναπτυξιακού σας νόμου -που έτσι κι αλλιώς δεν τις περιλαμβάνει- είτε ότι απλά θα εξαφανιστούν.

Την πρόθεσή μας για μια Ελλάδα με ισχυρή ανάπτυξη, που μπορεί να αλλάξει, όχι μόνο την εικόνα στα μέσα μαζικής ενημέρωσης, αλλά και την ποιότητα ζωής των πολιτών και των επιχειρήσεων, την αποδείξαμε καταθέτοντας δέκα σαφείς ολοκληρωμένες συγκεκριμένες προτάσεις.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Το είπα, κύριε Υπουργέ και κύριοι συνάδελφοι, είμαι Βουλευτής περιφέρειας και δυστυχώς η κρατική παραμέληση, διαχρονικά, κατέστησε μειονεκτικό και φτωχό σε υποδομές τον δικό μου νομό. Ελπίζω ο κύριος Υπουργός των Υποδομών να παρακολουθεί, διότι είμαστε ένας νομός χωρίς σύνδεση με την Εγνατία Οδό, εκτός σιδηροδρομικού δικτύου, ένας νομός αόρατος γι’ αυτό το αναπτυξιακό νομοσχέδιο, όπως και ολόκληρη η Περιφέρεια Ανατολικής Μακεδονίας Θράκης σε μεγάλο βαθμό.

Φαντάζομαι ότι δεν είναι πρόθεση της Κυβέρνησης, ίσως αβλεψία, θα αποδειχθεί στην πράξη. Γι’ αυτό στέκομαι και νομίζω ότι μπορώ να συμβάλλω με κάποιες προτάσεις, ώστε να διορθώσουμε εν μέρει αυτή την αλγεινή πραγματικότητα.

Πρώτη πρόταση: Πρόβλεψη επιδότησης στις μεσαίες επιχειρήσεις, ένταξη των ΚοινΣΕπ και των ατομικών επιχειρήσεων, με την προϋπόθεση ότι θα μετατραπούν σε εταιρείες. Κίνητρα για δημιουργία δικτυώσεων καθέτων και οριζοντίων. Συμπερίληψη ατομικών επιχειρήσεων για ορισμένα καθεστώτα, όπως η αγροδιατροφή, για αγρότες και κτηνοτρόφους. Αναπροσαρμογή ποσοστών ενίσχυσης στο νέο χάρτη περιφερειακών ενισχύσεων ανά γεωγραφική περιοχή, ώστε περιοχές δυσπρόσιτες με δημογραφικό πρόβλημα, όπως ο νομός μου, ακριτικές, ακόμη και τα νησιά που είναι πύλες εισόδου -και εκεί ξέρετε ότι έχουμε μεγάλο πρόβλημα με το μεταναστευτικό- να αντιμετωπιστούν πιο προνομιακά. Εμπλουτισμός των ειδικών περιπτώσεων του άρθρου 12 του ν.4399/2016 με την προσθήκη περιπτώσεων, σε σχέση με τα ποσοστά ανεργίας και το κατά κεφαλήν εισόδημα σε κάθε περιοχή, ώστε να δοθούν κίνητρα σε επιχειρήσεις, να δημιουργηθούν νέες θέσεις εργασίας και να δώσουν ώθηση στην τοπική οικονομία και την ανάπτυξη της περιοχής. Αύξηση του ποσοστού προκαταβολής των νέων επενδυτικών σχεδίων, με την προσκόμιση αντίστοιχων εξοφλημένων παραστατικών και φυσικά, επικαιροποίηση του πίνακα για τα πρότυπα κόστη, λαμβάνοντας υπ’ όψιν τις μεγάλες ανατιμήσεις των πρώτων.

Θα ήθελα να αναφερθώ στην υπουργική τροπολογία του Υπουργείου Παιδείας, καθώς τυχαίνει να είμαι τομεάρχης του θέματος αυτού. Έχουμε, λοιπόν, μια υπουργική τροπολογία που έχει δύο βασικούς πυλώνες. Προσπαθεί να ενισχύσει το εκπαιδευτικό προσωπικό με voucher για την αγορά τεχνολογικού εξοπλισμού. Η κίνηση αυτή δείχνει ότι υπάρχουν πραγματικές ανάγκες, άρα και ελλείψεις.

Η πρώτη ερώτηση είναι, πώς καταφέραμε να κάνουμε τηλεκπαίδευση, έχοντας τόσες ελλείψεις σε υποδομές; Το ποσό που διατίθεται, ξέρετε ότι, δεν καλύπτει τις ανάγκες των εκπαιδευτικών και υπάρχει και μία σημαντική καθυστέρηση. Προτείνουμε ενίσχυση του ποσού, για να μπορέσει να αγοραστεί ο πραγματικά αναγκαίος εξοπλισμός και ενίσχυση, κυρίως, των υποδομών του ψηφιακού σχολείου, που τις έχετε παντελώς ξεχάσει, ώστε να μπορέσουν κάποια στιγμή να έχουν τις απαιτούμενες ταχύτητες και την τηλεπικοινωνιακή υποδομή να ανταπεξέλθουν στις απαιτήσεις των καιρών.

Και το δεύτερο θέμα, συμπλήρωση διπλού μηχανογραφικού για το έτος 2022 - 2023. Από τη στιγμή που θεσπίστηκε αυτή η δυνατότητα με άλλη τροπολογία, την ίδια στιγμή που εδώ ψηφίζαμε τη θέσπιση του διπλού μηχανογραφικού, σε άλλη αίθουσα κατατίθεται τροπολογία στο Υπουργείο, μάλιστα, Ναυτιλίας και Νησιωτικής Πολιτικής, όπου έδινε μεταβατικό χρόνο για τη ρύθμιση αυτή την επόμενη χρονιά. Κι έρχεστε τώρα και δίνετε ξανά μεταβατική ρύθμιση να μην ισχύσει από φέτος. Εάν η Υπουργός θεωρεί ότι είναι μια λάθος επιλογή, ας βρει τη γενναιότητα να το καταργήσει. Είτε το καταργήσει είτε όχι, υπάρχει η μεγάλη παρενέργεια που δημιουργεί η ελάχιστη βάση εισαγωγής για την είσοδο των παιδιών στα πανεπιστήμια.

Δική μας πρόταση: Εθνικό απολυτήριο, όπως ισχύει σε όλη την Ευρώπη, ώστε να σταματήσει αυτή η συστηματική ενασχόληση με το σύστημα πρόσβασης, που εδώ και μισό αιώνα αλλάζει και ποτέ δεν έχει αλλάξει.

Κλείνοντας, το Κίνημα Αλλαγής, με το βλέμμα στραμμένο στην επόμενη ημέρα για τη χώρα…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε, σας παρακαλώ, ολοκληρώστε.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Τελειώνω, κύριε Πρόεδρε και σας ευχαριστώ για την ανοχή.

...χωρίς αγκυλώσεις, με πολιτικό θάρρος, έχοντας μελετήσει και έχοντας καθίσει στο διάλογο με τους φορείς χωρίς παρωπίδες, έχει καταθέσει ολοκληρωμένο πλαίσιο προτάσεων και παρεμβάσεων.

Θεωρούμε ότι υπάρχουν πάρα πολλές επιχειρήσεις εκεί έξω, μικρές και μεσαίες, που δίνουν έναν άνισο αγώνα επιβίωσης και αυτές οι πολλές, ανά τη χώρα, επιχειρήσεις είναι αυτές που χρειάζονται τη στήριξη και την προώθηση. Αυτές οι πολλές έπρεπε να είναι στο στόχαστρο της νομοθετικής πρωτοβουλίας της Κυβέρνησης, ώστε να αναπτυχθούν και να κινηθούμε όλοι μαζί σ’ αυτή την κατεύθυνση.

Μπορεί να το κάνει η Κυβέρνηση, αρκεί να βρει το πολιτικό θάρρος.

Ευχαριστώ, κύριε Πρόεδρε και για την κατανόηση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τώρα, καλείται στο Βήμα ο κ. Αμανατίδης από τη Νέα Δημοκρατία.

**ΓΕΩΡΓΙΟΣ ΑΜΑΝΑΤΙΔΗΣ:** Αγαπητέ, κύριε Πρόεδρε, θα είμαι συνεπής.

Αγαπητέ κύριε Υπουργέ, αγαπητοί συνάδελφοι, το παρόν σχέδιο νόμου αποτελεί τμήμα μιας σειράς πρωτοβουλιών που έχουν στο επίκεντρο -και λήφθηκαν από την Κυβέρνηση- τη δημιουργία πλούτου για τη χώρα, τους επιχειρηματίες, τους εργαζόμενους και τελικά τους πολίτες.

Συμπληρώνει, βέβαια, ένα παζλ πρωτοβουλιών που τις καθιστά πιο αποτελεσματικές αυτές -δηλαδή, τελικά, τους δίνει υπεραξία- και δημιουργεί ένα νέο περιβάλλον με ενέργειες, όπως η στήριξη της επιχειρηματικότητας, με την μείωση των φορολογικών συντελεστών, των ασφαλιστικών εισφορών, της προκαταβολής φόρου και ούτω καθεξής. Η στήριξη των εργαζομένων, που είναι και καταναλωτές, με τη μείωση αντίστοιχα των φορολογικών συντελεστών της προκαταβολής σε μεγαλύτερο ποσοστό, τη στήριξη της οικογένειας και επίσης μία σειρά άλλων ενεργειών. Η στήριξη των στρατηγικών επενδύσεων, που τόσο ανάγκη έχει η χώρα μας και σε προηγούμενη νομοθετική ρύθμιση ολοκληρώσαμε την προβλεπόμενη διαδικασία. Η επιτάχυνση της απόδοσης δικαιοσύνης, κυρίως σε σχέση με τις επιχειρηματικές δραστηριότητες. Η διευθέτηση των περιβαλλοντικών ζητημάτων που σχετίζονται με την υλοποίηση επενδύσεων. Η ενίσχυση της ασφάλειας της χώρας ως μία χώρα να ζει, να εργάζεται, να παράγει και να επενδύει. Η εξυγίανση του τραπεζικού συστήματος με το πρόγραμμα «ΗΡΑΚΛΗΣ», όλοι γνωρίζουμε ότι μειώθηκαν τα κόκκινα δάνεια και επομένως δίνεται η ευκαιρία να διοχετευθούν πόροι των τραπεζών προς την επιχειρηματική πρωτοβουλία. Η υλοποίηση των μεγάλων έργων υποδομών, τα όποια έργα υποδομών είναι χρήσιμα και γι’ αυτό γίνονται, πέραν της κοινωνικής επίδρασης να στηρίξουν το παραγωγικό περιβάλλον, δηλαδή την επιχειρηματικότητα. Η βελτίωση της χώρας μας ώστε να είναι πιο ελκυστική στους ξένους επενδυτές. Η έγκριση του σχεδίου δίκαιης αναπτυξιακής μετάβασης, πριν από ενάμιση μήνα, για τις περιοχές που βρίσκονται σε απολιγνιτοποίηση, όπου προβλέπονται ειδικοί όροι, δομές, υποβοηθητικά εργαλεία και διαδικασίες για την αποτελεσματική μετεξέλιξή τους.

Ο αναπτυξιακός νόμος, όπως είπα νωρίτερα, τι κάνει; Δίνει υπεραξία σε όλες αυτές τις δραστηριότητες. Πώς γίνεται αυτό; Με την κινητοποίηση ιδιωτικών κεφαλαίων από ένα ευρύ φάσμα επενδυτών, που θα συμβάλουν στην οικονομική ανάπτυξη της χώρας και στη βελτίωση, τελικά, της οικονομικής θέσης των πολιτών.

Η στήριξη της επιχειρηματικότητας μέσω του νόμου αυτού είναι εστιασμένη σε τομείς προτεραιότητας, ενσωματώνει την έννοια της χωροταξίας, διαφοροποιεί την ένταση της ενίσχυσης από περιοχή σε περιοχή, προωθεί στην πράξη -και μέσα από τις δεκατρείς κατευθύνσεις- αυτό που ονομάζουμε περιφερειακή και τοπική ανάπτυξη, αξιοποιεί τα συγκριτικά πλεονεκτήματα περιοχών της χώρας και τελικά θέτει ως στόχο την ανάπτυξη μιας υγιούς επιχειρηματικότητας, η οποία, βέβαια, είναι φιλική προς το περιβάλλον.

Ο νέος αναπτυξιακός νόμος -και εδώ είναι η απάντηση στην ερώτηση γιατί δεν τροποποίησατε τον προηγούμενο αναπτυξιακό νόμο- διαφέρει ριζικά από τον προηγούμενο. Αναφέρω δύο περιπτώσεις. Η πρώτη περίπτωση αφορά στο ότι έχει δεκατρείς κατευθύνσεις θεματικού χαρακτήρα, ενώ ο προηγούμενος είχε προσκλήσεις οριζόντιου χαρακτήρα. Επομένως, επιτρέψτε μου να χρησιμοποιήσω την έκφραση «έχει δεκατρείς ναυαρχίδες» στις οποίες πρέπει να επενδύσουμε διακριτά για να οδηγήσουμε τη χώρα και τις περιοχές μας σε οικονομική ανάπτυξη. Το δεύτερο είναι ότι χαρακτηρίζεται και αντιμετωπίζει ένα πρόβλημα το οποίο είχε δημιουργηθεί και το γνωρίζαμε από τις καθυστερήσεις τόσο όσον αφορά την ένταξη, την αξιολόγηση, την υλοποίηση, την καταβολή των επιδοτήσεων. Επομένως, έτσι πατάσσεται η γραφειοκρατία και αυτό είναι πολύ σημαντικό.

Για μένα που υπηρετώ τους πολίτες του Νομού Κοζάνης είναι πολύ σημαντικό επίσης ότι μία από τις δεκατρείς κατευθύνσεις είναι και η κατεύθυνση που αφορά στο καθεστώς δίκαιης αναπτυξιακής μετάβασης.

Όλες οι προβλέψεις του αναπτυξιακού νόμου υπακούουν στους γενικούς κανόνες και αρχές του Ενωσιακού Δικαίου και επιτρέψτε μου να αναφέρω τρεις από αυτούς. Ο πρώτος είναι ο κανόνας της σώρευσης, ότι μπορούν να συνδυαστούν διαφορετικά προγράμματα με χρηματοδοτήσεις, ο χαρακτήρας του κινήτρου, δηλαδή η ύπαρξη του νόμου είναι η αιτία να επενδύσει κανείς και η ανάκτηση των ενισχύσεων, δηλαδή δεν μπορεί να συμμετέχει κανείς όταν είναι σε φάση ανάκτησης ενισχύσεως από αυτόν. Σημαντική επίσης, είναι και η πρόβλεψη σε ξεχωριστό παράρτημα, άρα εξασφαλίζουμε γνωστούς κανόνες και ίσες ευκαιρίες των επιλέξιμων και μη επιλέξιμων δαπανών, καθώς επίσης των υπαγόμενων και εξαιρουμένων επενδυτικών σχεδίων.

Σε ό,τι αφορά τον τρόπο με τον οποίον ο αναπτυξιακός νόμος στηρίζει την επιχειρηματικότητα, είναι γνωστά. Είναι η φορολογική απαλλαγή, η επιχορήγηση, η επιδότηση χρηματοδοτικής μίσθωσης, δηλαδή το leasing με δυνατότητα συνδυασμού των περιπτώσεων αυτών από κάποιον ενδιαφερόμενο, η επιδότηση μέρους του κόστους της δημιουργούμενης θέσης εργασίας και η χρηματοδότηση του επιχειρηματικού κινδύνου, δηλαδή η επιδότηση του επιτοκίου δανείων με μειωμένη εξασφάλιση ή η κάλυψη εξόδων ασφάλισης για δάνεια υψηλού κινδύνου.

Σε ό,τι αφορά τώρα τα ποσοστά με τα οποία ενισχύει τις επιχειρήσεις κατ’ αρχάς η βασική αρχή είναι ότι ξεκινάει από το μέγιστο του χάρτη περιφερειακών ενισχύσεων, προσθέτει 10% σε επιχειρήσεις οι οποίες είναι στην κατηγορία των μεσαίων και 20% των πολύ μικρών και μικρών επιχειρήσεων. Το σύστημα υποβολής των φακέλων υποψηφιότητας είναι αποκεντρωμένο, μέχρι 1 εκατομμύριο στη διεύθυνση προγραμματισμού για τις περιφέρειες της βόρειας Ελλάδας, μέχρι 3 εκατομμύρια στην αντίστοιχη διεύθυνση του τομέα Μακεδονίας-Θράκης και πάνω από 3 εκατομμύρια όπως είπαμε στην Γενική Διεύθυνση Ιδιωτικών Επενδύσεων του Υπουργείου Ανάπτυξης και Επενδύσεων.

Προβλέπονται επίσης όργανα και διαδικασίες αξιολόγησης, άρα κανόνες, η δημοσιοποίηση της απόφασης ένταξης, άρα διαφάνεια, ο τρόπος τμηματικών ελέγχων και πληρωμών, η διαδικασία τροποποίησης των επενδυτικών σχεδίων, αναγκαία προσαρμογή στην πράξη, η πιστοποίηση και οι πληρωμές, οι γρήγορες διαδικασίες, η εφαρμογή των κανόνων ανταγωνισμού κ.ο.κ..

Ειδικότερα τώρα στο θέμα της δίκαιης αναπτυξιακής μετάβασης προβλέπονται ρυθμίσεις, οι οποίες στηρίζουν τις περιοχές αυτές που έχουν μεγάλη ανάγκη, γιατί βρίσκονται σε φάση μετάβασης στην απολιγνιτοποίηση. Στις περιπτώσεις αυτών των περιοχών, σημαντικό είναι ότι επιδοτείται το σύνολο της επένδυσης με υψηλά ποσοστά επιδότησης.

Και κλείνοντας σιγά-σιγά, να πω ότι από όλα αυτά είναι σαφές ότι η Κυβέρνηση της Νέας Δημοκρατίας έθεσε τις περιοχές δίκαιης αναπτυξιακής μετάβασης στο επίπεδο των πολιτικών της, με τη διαμόρφωση αναπτυξιακής στρατηγικής. Εξασφάλισε επίσης κίνητρα και επομένως, όπλισε αυτές τις περιοχές έτσι ώστε να πάνε στην επόμενη κατάσταση με έναν πιο βιώσιμο και με έναν πιο ελκυστικό τρόπο.

Αγαπητοί συνάδελφοι, ο νέος αναπτυξιακός νόμος στοχεύει να συμβάλει στην προοπτική και στην προβολή της χώρας μας και των περιοχών της στο μέλλον. Αυτός ο στόχος είναι εφικτός, καθόσον υπάρχουν οι αναγκαίοι πόροι, επενδύονται εστιασμένα σε κατευθύνσεις και τομείς, άρα και η στρατηγική είναι εστιασμένη και επομένως και εκεί όπου έχουμε συγκριτικό πλεονέκτημα ή εγγενείς δυνατότητες. Γι’ αυτό πιστεύουμε ότι ο αναπτυξιακός νόμος θα αφήσει το αποτύπωμά του στο μέλλον και για τα επόμενα χρόνια ως ένας νόμος ο οποίος συνέβαλε σημαντικά στη βελτίωση του πλούτου για τη χώρα όπως είπα νωρίτερα, στην αύξηση του βιοτικού επιπέδου για τους πολίτες και τελικά στην έναρξη μιας διαδικασίας αναπτυξιακής για τη χώρα που την έχει ανάγκη.

Για τους λόγους αυτούς υπερψηφίζω το παρόν σχέδιο νόμου και σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Σκουρλέτης από τον ΣΥΡΙΖΑ.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κύριε Πρόεδρε, κυρίες και κύριοι συνάδελφοι, τα όσα ζήσαμε προχθές εδώ στο Κοινοβούλιο δεν έχουν προηγούμενο. Και αναφέρομαι στην αντιδημοκρατική πρακτική του Προεδρεύοντα κ. Αθανασίου, ο οποίος αφαίρεσε κατά πραξικοπηματικό τρόπο τον λόγο από τον συνάδελφο κ. Πολάκη.

Είναι φανερό ότι η επιλογή του κ. Αθανασίου να λειτουργήσει έτσι ήταν προσχεδιασμένη, ήταν μέρος ενός σχεδιασμού εκ μέρους της Κυβέρνησης, προσπαθώντας να καλύψει τα όσα με ανάγλυφο τρόπο προέκυψαν και τα κατανόησε η ελληνική κοινωνία, κατά τη συζήτηση της πρότασης δυσπιστίας.

Γιατί πώς αλλιώς να προσπαθήσεις να καλύψεις το γεγονός ότι η χώρα μας σταθερά τους τελευταίους μήνες είναι πρωταθλήτρια σε θανάτους και δεν μπορείς να κάνεις τίποτα, δεν έχεις διάθεση να κάνεις τίποτα; Και αυτό συσχετίζεται με τις μεγάλες παραλείψεις, τις συνειδητές επιλογές να μην στηριχθεί το δημόσιο σύστημα υγείας. Όταν λοιπόν αυτό γίνεται κατανοητό από την κοινωνία, τότε προσπαθείς να δημιουργήσεις τέτοιου είδους γεγονότα. Πώς να μπορέσεις να σκεπάσεις την ανεπάρκεια του λεγόμενου επιτελικού κράτους που για τρίτη φορά όταν έσπασε η επικοινωνιακή φούσκα της συγκρότησης του νέου Υπουργείου Προστασίας του Πολίτη -που υποτίθεται ότι θα ήταν το πρότυπο στην Ευρώπη-, είδαμε την αναποτελεσματικότητα, τη γύμνια, την έλλειψη συντονισμού, τις αλληλοκατηγορίες; Τότε προσπαθείς να δημιουργήσεις τέτοια γεγονότα. Πώς μπορείς να απαντήσεις στα ζητήματα της ακρίβειας επί της ουσίας όταν η κυβέρνηση απλά και μόνο παρακολουθεί προσευχόμενη η αγορά από μόνη της να τα λύσει, να αυτορυθμιστεί; Και βλέπουμε όλοι πώς τα νοικοκυριά και οι επιχειρήσεις λυγίζουν μπροστά σε αυτό που βιώνουν.

Τότε λοιπόν επιλέγεις να βάλεις τον Προεδρεύοντα κ. Αθανασίου να κάνει ό,τι έκανε, που αποτελεί ένα μελανό σημείο για το ελληνικό Κοινοβούλιο. Βέβαια τον κ. Αθανασίου μετά δεν τον καλύπτεις. Ήταν χρήσιμος για την βρώμικη δουλειά αλλά κανείς δεν τον κάλυψε ούτε ο Υπουργός κ. Γεωργιάδης που ήταν εκείνη την ώρα ούτε ο Πρόεδρος της Βουλής.

Νομίζω όμως, ότι ο κόσμος παρακολούθησε τη συζήτηση, έβγαλε τα συμπεράσματά του και αυτό το οποίο συνιστά τη βασική εικόνα της ελληνικής πραγματικότητας σήμερα, δηλαδή μια επιταχυνόμενη φθορά της κυβερνητικής αξιοπιστίας, δεν μπορεί να ανακοπεί με τέτοιου είδους προβοκάτσιες.

Το μόνο που κάνετε είναι να υπονομεύετε την ομαλή δημοκρατική λειτουργία του Κοινοβουλίου, κάτι το οποίο φαίνεται ότι δεν σας είναι και πάρα πολύ δύσκολο να το επιλέξετε.

Όσον δε αφορά το προηγούμενο, επειδή προφανώς έπρεπε κάτι να παίξουν και τα κανάλια, δεν μπορούσαν να μείνουν με την εντύπωση ότι ο κ. Αθανασίου έκανε τη βρώμικη δουλειά και το πετάξαμε στα σκουπίδια, έπρεπε να παραπέμψουμε για τα μάτια του κόσμου στην Επιτροπή Δεοντολογίας τον Παύλο Πολάκη.

Κυρίες και κύριοι συνάδελφοι, παρουσιάζετε έναν αναπτυξιακό νόμο, ο οποίος όμως δεν έρχεται να απαντήσει στην ελληνική πραγματικότητα. Ποια είναι η διάρθρωση της παραγωγικής δραστηριότητας στην Ελλάδα; Χαρακτηρίζεται από έναν υδροκεφαλισμό. Οι περισσότερες δραστηριότητες είναι στο λεκανοπέδιο της Αττικής, στην Αττική, δευτερευόντως στη Θεσσαλονίκη.

Αποτελεί μια στρέβλωση διαχρονική; Αποτελεί. Οφείλει ένας αναπτυξιακός νόμος να το αντιμετωπίσει, να επιχειρήσει στο μέτρο του δυνατού -διότι αυτό προφανώς προϋποθέτει μια μεγάλη προσπάθεια πολλών ετών- να αντιστρέψει αυτή την πορεία; Οφείλει. Δεν το κάνετε. Ίσα ίσα ο υδροκεφαλισμός εμπεδώνεται.

Είναι κάτι το οποίο απλώς αποτελεί μια παράλειψη του παρόντος νομοσχεδίου; Όχι. Είναι βασική σας επιλογή. Το είδαμε, όταν δεν υπήρξε καμμία διαβούλευση για το Ταμείο Ανάκαμψης, αυτή τη χαμένη ευκαιρία για την ελληνική οικονομία, με τα τόσα δισεκατομμύρια τα οποία προσανατολίζονται προς τους ημετέρους. Καμμία συμμετοχή των περιφερειών σε αυτή τη συζήτηση και έρχεστε τώρα να επιβεβαιώσετε αυτή τη λογική με τον συγκεκριμένο αναπτυξιακό νόμο.

Δεύτερο χαρακτηριστικό της ελληνικής οικονομίας είναι ένας μεγάλος, πολύ μεγάλος, αριθμός σε σχέση με τις ευρωπαϊκές οικονομίες μικρομεσαίων επιχειρήσεων. Τους βάζετε εμπόδια να ενταχθούν σε αυτό; Τους βάζετε εμπόδια με κάθε τρόπο! Λειτουργείτε υπέρ των μεγάλων επιχειρήσεων. Δεν είναι στον σχεδιασμό σας, στην αντίληψή σας να προσπαθήσετε αυτό το πέλαγος των μικρομεσαίων επιχειρήσεων που στηρίζουν την απασχόληση, που δρουν εδώ, που δεν είναι από αυτές τις επιχειρήσεις, οι οποίες επιζητούν κερδοσκοπικές τοποθετήσεις και πετάγονται από τη μια χώρα στην άλλη -είναι αυτές που στηρίζουν την οικονομία- να τις στηρίξετε. Αντ’ αυτού, τις έχετε αφήσει στο περιθώριο.

Και ουσιαστικά τι γίνεται; Το χατίρι των τραπεζών. Οι τράπεζες, παρά τα υπερκέρδη τους, απολύουν κόσμο και πλέον με πολύ εύκολο τρόπο δημιουργούν επιπλέον προβλήματα σε έναν μεγάλο αριθμό μικρομεσαίων επιχειρήσεων να ενταχθούν στις διατάξεις του νόμου.

Και το δημόσιο τι κάνει; Το δημόσιο συρρικνώνεται. Το δημόσιο είναι τροχονόμος. Το επιτελικό κράτος είναι ένας τροχονόμος, που ολοένα και περισσότερο αποσύρεται από τον σχεδιασμό, από τη στρατηγική την οικονομική και όλα παραδίδονται στους ιδιώτες, στους ορκωτούς λογιστές, οι οποίοι προφανώς με τον δικό τους τρόπο και με τη δική τους πρακτική θα συναλλάσσονται με τους υποψήφιους επενδυτές.

Αντί λοιπόν να κοιτάξουμε πώς θα βρούμε εργαλεία για να μπορέσουμε να εγκαθιδρύσουμε ένα διαφορετικό παραγωγικό οικονομικό υπόδειγμα, αναπαράγουμε το προηγούμενο μοντέλο που οδήγησε στην οικονομική χρεοκοπία, το μοντέλο των μεγάλων ανισοτήτων, το μοντέλο το οποίο δεν σχετίζεται με τις ανάγκες των πολλών.

Η ανάπτυξη, για να είναι ισχυρή, πρέπει να είναι και δίκαιη και βιώσιμη. Όμως, μια ανάπτυξη όπου του 30,5%, σήμερα στην Ελλάδα, των νέων ανθρώπων είναι άνεργοι -αναφέρομαι στους νέους κάτω των είκοσι πέντε ετών- τι είδους ανάπτυξη είναι; Μια ανάπτυξη που το 5,1% του πληθωρισμού κατατρώγει τα πενιχρά εισοδήματα της μεγάλης πλειοψηφίας της κοινωνίας, με αποτέλεσμα την απώλεια της αγοραστικής δύναμης του μέσου μηνιαίου διαθέσιμου εισοδήματος κατά 7% ετησίως, τι είδους ανάπτυξη είναι;

Και η κατάσταση αυτή ακόμη γίνεται πιο δύσκολη, όταν πάμε στον κατώτατο μισθό, όπου έχουμε μια απώλεια του 10,4% της αγοραστικής δύναμης των ανθρώπων που αμείβονται με τον κατώτατο μισθό. Και η κατάσταση γίνεται ακόμη περισσότερο πιο δύσκολη, όταν μιλάμε για τη μερική απασχόληση, όπου εκεί έχουμε μια μείωση του 13,7% της αγοραστικής δύναμης των μερικώς απασχολουμένων, αυτών όλων που κατά κύριο λόγο είναι άνθρωποι μακροχρόνια άνεργοι, που βρίσκουν μια περιστασιακή δουλειά, που είναι κατά κύριο λόγο οι νέοι άνθρωποι, είναι αυτοί όλοι που τους έχετε στρέψει την πλάτη, που αδιαφορείτε για την προοπτική τους αλλά και για το παρόν τους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Πρόκειται λοιπόν για ένα παρωχημένο μοντέλο -έχει περιγραφεί πολλές φορές μέσα στην περίφημη έκθεση Πισσαρίδη-, ένα μοντέλο που διευρύνει τις ανισότητες.

Έρχομαι και στο κορυφαίο ζήτημα που ζούμε αυτή τη στιγμή, τα θύματα της ακρίβειας. Εκεί η στρατηγική σας συνιστά ένα Βατερλώ. Σταθερά είμαστε στη χειρότερη θέση, σε σχέση με την τιμή της χονδρικής, στην Ευρώπη, πρώτοι ή δεύτεροι κάθε φορά στην πιο ακριβή τιμή.

Δεν μπορέσατε να εισάγετε ελεγκτικούς μηχανισμούς, για να δείτε ποιο είναι το πραγματικό κόστος της παραγόμενης ενέργειας και πόσο μπορεί τελικά αυτός που την παρέχει, να κερδοσκοπεί εις βάρος του δημόσιου συμφέροντος και των πολιτών και να περιοριστούν τα υπερκέρδη που εμφανίστηκαν όλο το προηγούμενο διάστημα. Δεν μπορεί να διαμορφώνεται η χονδρική τιμή της ηλεκτρικής ενέργειας με βάση την ανώτερη οριακή τιμή του συστήματος και όχι με το διάμεσο κόστος παραγωγής της.

Αυτά είναι τα ζητήματα σήμερα στην Ευρώπη. Δεν μπορεί να αντιμετωπίζεται το δημόσιο αγαθό της ενέργειας σαν ένα χρηματιστηριακό προϊόν.

(Θόρυβος από την πτέρυγα της Νέας Δημοκρατίας)

Μην κουνάτε το χέρι, κύριε συνάδελφε!

**ΚΩΝΣΤΑΝΤΙΝΟΣ ΚΥΡΑΝΑΚΗΣ:** Δέκα λεπτά μιλάει, κύριε Πρόεδρε!

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ήσασταν απών προηγουμένως που η κ. Κεφαλίδου μίλησε δωδεκάμισι λεπτά.

**ΚΩΝΣΤΑΝΤΙΝΟΣ ΚΥΡΑΝΑΚΗΣ:** Τι σημαίνει αυτό;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Έχω λοιπόν πολύ χρόνο ακόμα.

Και συνεχίζω. Αντί λοιπόν να επιστρατεύσετε τα εργαλεία που διέθετε το σημερινό κράτος, τα απεμπολείτε, τα υπονομεύετε, όπως το δημόσιο χαρακτήρα της ΔΕΗ. Αντί να πείτε να παγώσουν και να μειωθούν τα τιμολόγια της ΔΕΗ, αντίθετα την βάζετε να πρωταγωνιστεί σε ένα κερδοσκοπικό παιχνίδι. Ε, δεν μπορεί να υπάρξει λοιπόν ανάπτυξη με μια τέτοια μαχαιριά στο μαλακό υπογάστριο των μικρών και μεσαίων επιχειρήσεων και των νοικοκυριών!

Κυρίες και κύριοι συνάδελφοι, είναι αδιέξοδος αυτός ο δρόμος. Είναι ατελέσφορο αυτό το μοντέλο, το οποίο ποντάρει μόνο στις ιδιωτικοποιήσεις των δημόσιων υποδομών που βρίσκει ξένους επενδυτές, οι οποίοι όμως επενδύουν στη σιγουράντζα εις βάρος του δημόσιου συμφέροντος.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, παρακαλώ.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ολοκληρώνω.

Αυτό, λοιπόν, το μοντέλο δεν έχει καμμία σχέση με τις ανάγκες της μεγάλης πλειοψηφίας του κόσμου, δεν ανταποκρίνεται στα χαρακτηριστικά της ελληνικής οικονομίας. Είναι πλέον κατανοητό, όπως είναι κατανοητό ότι συνολικά η πολιτική της παρούσας Κυβέρνησης οδηγεί σε μεγάλα αδιέξοδα.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει τώρα η Υπουργός Παιδείας κ. Κεραμέως για την τροπολογία που έχει καταθέσει.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, από την τροπολογία που έχουμε καταθέσει στο παρόν νομοσχέδιο, θα ήθελα να σταθώ ιδιαιτέρως σε μία διάταξη, αυτή που αφορά τη χορήγηση voucher 200 ευρώ στους εκπαιδευτικούς μας για προμήθεια τεχνολογικού εξοπλισμού. Πάνω από εκατόν εξήντα χιλιάδες εκπαιδευτικοί που διδάσκουν σε σχολεία πρωτοβάθμιας και δευτεροβάθμιας εκπαίδευσης και ειδικής αγωγής, μόνιμοι και αναπληρωτές, θα λάβουν voucher 200 ευρώ για την αγορά τεχνολογικού εξοπλισμού, χωρίς κοινωνικά, χωρίς οικονομικά, χωρίς άλλα κριτήρια. Διακόσια ευρώ λοιπόν για τους εκπαιδευτικούς μας.

Αυτή η πρωτοβουλία εντάσσεται στο πρόγραμμα «Ψηφιακή Μέριμνα» συνολικού ύψους 140 εκατομμυρίων ευρώ. Είναι ένα από τα πρώτα έργα του Ταμείου Ανάκαμψης, στη βάση του οποίου έχει ήδη δοθεί voucher για την προμήθεια τεχνολογικού εξοπλισμού σε πάνω από πεντακόσιους χιλιάδες νέους ηλικίας τεσσάρων έως είκοσι τεσσάρων ετών.

Είναι ένα τεράστιο πρόγραμμα, το οποίο διαπραγματεύτηκε η Κυβέρνηση με τους Ευρωπαίους εταίρους, προκειμένου ακριβώς να στηρίξουμε την τεράστια προσπάθεια του ψηφιακού μετασχηματισμού της εκπαίδευσης. Έχουν ήδη δοθεί λοιπόν voucher σε πάνω από μισό εκατομμύριο νέες και νέους και τώρα δίνεται και στους εκπαιδευτικούς μας. Το πρόγραμμα περιλαμβάνει λοιπόν τώρα και τους εκπαιδευτικούς μας, μετά από πρόταση που κατέθεσα στους Ευρωπαίους εταίρους μας, καθότι αφορά ακριβώς χρήματα του Ταμείου Ανάκαμψης.

Ο στόχος είναι η ενίσχυση του εκπαιδευτικού μας προσωπικού, του τόσο σημαντικού αυτού ανθρώπινου κεφαλαίου μας, που διαδραματίζει καθοριστικό ρόλο στην προσπάθεια της συνολικής αναβάθμισης του σχολείου μας. Η στήριξη των εκπαιδευτικών μας έρχεται σε συνέχεια άλλων πρωτοβουλιών και δράσεων που υλοποιήθηκαν και υλοποιούνται και συντελούν συνολικά στον ψηφιακό μετασχηματισμό της εκπαίδευσης.

Ενδεικτικά, έχουμε ήδη υλοποιήσει ή υλοποιούμε τα εξής:

Υπάρχει δυνατότητα δωρεάν χρήσης διεθνούς πλατφόρμας τηλεδιασκέψεων για όλη την εκπαιδευτική κοινότητα, που αριθμεί ένα εκατομμύριο εξακόσιες χιλιάδες μέλη.

Έχουμε εξασφαλίσει μηδενική χρέωση δεδομένων για πρόσβαση σε όλες τις εκπαιδευτικές πλατφόρμες που χρησιμοποιεί το Υπουργείο Παιδείας για την εξ αποστάσεως εκπαίδευση.

Πρόγραμμα ταχύρρυθμης επιμόρφωσης εκπαιδευτικών στην εξ αποστάσεως εκπαίδευση, με συμμετοχή άνω των ογδόντα χιλιάδων εκπαιδευτικών. Είναι το μεγαλύτερο σε συμμετοχή επιμορφωτικό πρόγραμμα που έχει υλοποιηθεί στη χώρα.

Το πρόγραμμα «Μαθαίνουμε Ψηφιακά, Διδάσκουμε Ψηφιακά» μέσω της πλατφόρμας mook.edu.gr.

Η ολοκλήρωση του νέου πληροφοριακού συστήματος υποστήριξης επιμορφωτικών δράσεων του ΙΕΠ, μέσω του οποίου έχουν αρχίσει να υλοποιούνται επιμορφώσεις για πάνω από εκατόν εξήντα χιλιάδες εκπαιδευτικούς σε εργαστήρια δεξιοτήτων.

Αγγλικά στο νηπιαγωγείο, νέα προγράμματα σπουδών, διαφοροποιημένη διδασκαλία, εισαγωγικές επιμορφώσεις νεοδιόριστων εκπαιδευτικών.

Προμήθεια άνω των ενενήντα χιλιάδων tablet και laptop σε σχολεία μέσω κονδυλίων ΕΣΠΑ και μέσω δωρεών. Θυμίζω ότι το 2019, όταν παραλάβαμε την ηγεσία του Υπουργείου, υπήρχαν μόλις τεσσερισήμισι χιλιάδες φορητές συσκευές στα σχολεία της χώρας και εμείς δρομολογήσαμε άνω των ενενήντα χιλιάδων φορητών συσκευών. Και συνεχίζεται η αναβάθμιση ηλεκτρονικού εξοπλισμού σχολικών μονάδων.

Επίσης, προμήθεια κατάλληλου εξοπλισμού και ψηφιακών εργαλείων για σχολεία ειδικής αγωγής και σχολεία επαγγελματικής εκπαίδευσης.

Μαζική αναβάθμιση των συνδέσεων των σχολείων σε VDSL και δίκτυα οπτικών ινών, σε εξαιρετική συνεργασία με το Υπουργείο Ψηφιακής Διακυβέρνησης.

Αντιστοίχως, σε εξαιρετική συνεργασία με το Υπουργείο Ψηφιακής Διακυβέρνησης, ψηφιοποίηση διαδικασιών. Πλέον, οι εγγραφές στα σχολεία ηλεκτρονικά, απολυτήριοι τίτλοι ηλεκτρονικά, eDiplomas. Ηλεκτρονικά αναλαμβάνουν υπηρεσία οι αναπληρωτές εκπαιδευτικοί. Αποστέλλονται τα αποτελέσματα των πανελλαδικών μέσω SMS, e-μητρώο εκπαιδευτών επαγγελματικής εκπαίδευσης και κατάρτισης.

Και έργα του Ταμείου Ανάκαμψης και Ανθεκτικότητας για τον ψηφιακό μετασχηματισμό της εκπαίδευσης, που υπερβαίνουν τα 450 εκατομμύρια ευρώ. Τι περιλαμβάνουν; Για παράδειγμα, διαδραστικούς πίνακες σε σχολεία πρωτοβάθμιας και δευτεροβάθμιας εκπαίδευσης. Δημιουργία ψηφιακού εκπαιδευτικού υλικού, ψηφιακά εργαλεία για μαθητές με αναπηρία ή και ειδικές εκπαιδευτικές ανάγκες. Εργαστήρια ρομποτικής και stem στα σχολεία. 450 επιπλέον εκατομμύρια ευρώ για τον ψηφιακό μετασχηματισμό της εκπαίδευσης.

Κλείνω, κύριε Πρόεδρε.

Ο ψηφιακός μετασχηματισμός της εκπαίδευσης αποτελεί για την Κυβέρνησή μας καίρια προτεραιότητα. Σε μικρό χρονικό διάστημα, σε μόλις δυόμισι χρόνια, έγιναν πολλά και σημαντικά βήματα. Τα σχολεία μας αλλάζουν στην πράξη. Οι εκπαιδευτικοί μας, τα παιδιά μας λειτουργούν σε ένα νέο πιο ψηφιοποιημένο περιβάλλον, το οποίο συνεχώς διευρύνεται, προσφέρει ολοένα και περισσότερες δυνατότητες. Και σ’ αυτό το πλαίσιο διευρύνουμε και εμείς όλο και περισσότερο τη στήριξη στο έργο των εκπαιδευτικών μας, βοηθάμε όλο και περισσότερο τα παιδιά μας να κάνουν πράξη τα όνειρά τους.

Θέλω να πιστεύω, κυρίες και κύριοι συνάδελφοι, -και απευθύνομαι σε όλα τα κόμματα- ότι όλα τα κόμματα θα στηρίξουν τη μεγάλη αυτή παροχή προς τους εκπαιδευτικούς μας, όμοια της οποίας δεν έχει ξαναγίνει στο παρελθόν. Θέλω να πιστεύω ότι όλα τα κόμματα του Κοινοβουλίου θα στηρίξουν αυτή την πρωτοβουλία.

Κατά τα λοιπά, προβλέπονται και κάποιες άλλες ρυθμίσεις που αφορούν σε παρατάσεις προθεσμιών και στην εφαρμογή της ίδιας διαδικασίας συμπλήρωσης του μηχανογραφικού δελτίου στις πανελλαδικές, όπως και πέρυσι.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε κι εμείς.

Τον λόγο έχει ο κ. Φόρτωμας από τη Νέα Δημοκρατία και ακολουθεί ο κ. Κυρανάκης.

Κύριε Φόρτωμα, έχετε τον λόγο.

**ΦΙΛΙΠΠΟΣ ΦΟΡΤΩΜΑΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, ακούγοντας και τους συναδέλφους από τον ΣΥΡΙΖΑ όλες αυτές τις ημέρες, οι οποίοι παίζουν με την πανδημία, αλλά και με τους νεκρούς, θα ήθελα να τους καλέσω να μην παρασύρονται από αυτή την τηλεοπτική αντιπολίτευση, ακούγοντας και τον προηγούμενο συνάδελφο ο οποίος μίλησε. Δεν πρέπει, λοιπόν, οι θάνατοι να αποτελούν στοιχείο αντιπολίτευσης.

Και δεν το λέω μόνο εγώ, το λέει και ο αγαπητός σας συνάδελφος από τον ΣΥΡΙΖΑ, ο κ. Νίκος Φίλης, ο οποίος είχε κάνει μια δήλωση στην «ΚΑΘΗΜΕΡΙΝΗ» στις 10 Δεκεμβρίου του 2021. Το καταθέτω στα Πρακτικά.

(Στο σημείο αυτό ο Βουλευτής κ. Φίλιππος Φόρτωμας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ακούγοντας, λοιπόν, όλες αυτές τις ημέρες όλα αυτά τα οποία διεξάγονται μέσα στην Ολομέλεια, δεν θα σταθώ σε επιμέρους λεπτομέρειες, αλλά θα ήθελα να θέσω ένα ερώτημα σε όλους σας και σε όλους μας, και εδώ μέσα, αλλά και στην κοινωνία. Αλήθεια, σε ποια Ελλάδα θέλουμε να ζήσουμε;

Οι πολίτες, κυρίες και κύριοι συνάδελφοι, θέλουν να ακούσουν σε τι μπορούν να ελπίζουν οι ίδιοι, πώς θα βελτιωθεί και η ζωή τους αλλά και των παιδιών τους. Η ωρίμανση της κοινωνίας μέσα από τις τόσες κρίσεις, η παρακμή της αριστερής ηγεμονίας, την οποία παρατηρούμε όλες αυτές τις ημέρες μέσα από την Ολομέλεια και όχι μόνο, αλλά και η ανάδυση μιας ποιοτικής φιλελεύθερης πολιτικής της Κυβέρνησης ανοίγουν πλέον τον δρόμο για μια νέα κανονικότητα. Γιατί από τις εποχές των τεχνητών διχασμών, αλλά και του ρεβανσισμού, τις οποίες είδαμε αυτές τις μέρες στην Ολομέλεια, εμείς επιλέγουμε την αισιόδοξη, αλλά και τη δημιουργική προοπτική της χώρας.

Η Κυβέρνηση συνεχίζει τις μεταρρυθμίσεις της που έχουν στόχο να φέρουν το κράτος δίπλα στον πολίτη, αλλά κυρίως να στρώσουν το έδαφος για ακόμα περισσότερες νέες επενδύσεις, για ακόμα περισσότερες νέες θέσεις εργασίας.

Φυσικά, στο παρόν πλαίσιο κινείται και το παρόν νομοσχέδιο, το οποίο βάζει γερά θεμέλια επανεκκίνησης της εμπιστοσύνης αγοράς - κράτους, επενδυτή - κράτους, αλλά και πολίτη - κράτους.

Όλες οι δυσκολίες που αντιμετωπίσαμε τα τελευταία χρόνια, με πιο πρόσφατη την πανδημία, μας έδειξαν ότι είναι επιτακτική η ανάγκη να καλύψουμε το μεγάλο επενδυτικό κενό -και πράγματι, υπάρχει μεγάλο επενδυτικό κενό στη χώρα- που έχει δημιουργηθεί από τις προηγούμενες κυβερνήσεις. Όμως, και εμείς μπορούμε να κάνουμε ακόμα καλύτερα και περισσότερα πράγματα. Επίσης, είναι ανάγκη να αντιμετωπίσουμε τις οικονομικές και κοινωνικές ανισότητες αλλά και την ανεργία. Και φυσικά, να στηρίξουμε τις μικρές και μεσαίες επιχειρήσεις, οι οποίες εξακολουθούν να παίζουν καθοριστικό ρόλο στην οικονομία της χώρας.

Μέχρι σήμερα η οικονομική δραστηριότητα της χώρας επικεντρωνόταν, κυρίως, στους παραδοσιακούς τομείς, με ισχνές πρωτοβουλίες καινοτομίας, χαμηλή παραγωγικότητα και, δυστυχώς, λίγες επενδύσεις. Και αυτό είναι και το έλλειμμα στη χώρα.

Με τον νέο αναπτυξιακό νόμο ερχόμαστε, ως Κυβέρνηση, να προωθήσουμε επενδύσεις στοχευμένες, να ενισχύσουμε την καινοτομία, αλλά και να δώσουμε ευκαιρίες και ευελιξία στους επενδυτές, καθώς και να δημιουργήσουμε τις κατάλληλες συνθήκες και ένα υγιές περιβάλλον για προσέλκυση επενδύσεων, άρα νέες προοπτικές, νέες θέσεις εργασίας και υψηλούς ρυθμούς ανάπτυξης, κυρίες και κύριοι συνάδελφοι.

Η ανάκαμψη και η ανάπτυξη θα είναι φέτος εντυπωσιακή, πάνω από 7%, παρά τα προβλήματα από τη διεθνή εφοδιαστική αλυσίδα. Χωρίς αρνητικές εκπλήξεις από το μέτωπο της πανδημίας, θα είμαστε ψηλά, γύρω στο 5% και του χρόνου. Σημασία, όμως, έχει να ξεπερνάμε για τα επόμενα χρόνια τον μέσο όρο της Ευρωζώνης.

Οι προϋποθέσεις υπάρχουν, οι πόροι, αυτές οι μεταρρυθμίσεις τις οποίες φέρνουμε και με το παρόν νομοσχέδιο, αλλά και το οικονομικό κλίμα, τόσο στο σκέλος των επενδύσεων όσο και της κατανάλωσης. Υπάρχουν μείζονες εξελίξεις που δεν έχουν γίνει αισθητές σε όλη τους την έκταση. Έχουμε, για παράδειγμα, μία αθόρυβη αναγέννηση της ελληνικής βιομηχανίας. Η παραγωγή αυτή έχει ξεπεράσει ήδη τα μεγέθη του 2019. Βλέπουμε κλάδους υψηλής προστιθέμενης αξίας, αλλά και τεχνολογικής αιχμής να είναι διεθνώς ανταγωνιστικοί στην άντληση επενδύσεων, όπως η φαρμακοβιομηχανία ή και τα κέντρα αποθήκευσης δεδομένων.

Βλέπουμε, λοιπόν, πολλές παραγωγικές επιχειρήσεις να σχεδιάζουν επενδύσεις και διάφορες εξαγορές, με στόχο την μεγέθυνσή τους, αλλά και την τόνωση της εξωστρέφειας τους.

Βλέπουμε κορυφαίες παγκοσμίως εταιρείες, λόγου χάρη τη «PFIZER», τη «MICROSOFT», αλλά και την «AMAZON», να εγκαθιστούν κέντρα έρευνας αλλά και διάφορες άλλες δομές στη χώρα μας. Και ο τουρισμός αποκτά νέα χαρακτηριστικά, ποιοτική αναβάθμιση, στροφή στη βιωσιμότητα και το περιβάλλον όχι μόνο ως στοιχείο λειτουργίας μονάδων, αλλά και ως εμπειρία προς τον επισκέπτη.

Ο ρόλος των τραπεζών -κάτι το οποίο είναι σημαντικό- είναι επίσης πολύ κρίσιμος για τη στήριξη μιας άλλου τύπου ανάπτυξης, περιβαλλοντικά βιώσιμης αλλά και κοινωνικά ανοιχτής σε όλους. Επιδιώκουμε, λοιπόν, όχι απλώς ανάπτυξη αλλά ευημερία, βιώσιμη και συμμετοχική.

Δίνουμε με το παρόν νομοσχέδιο ιδιαίτερη βαρύτητα σε τρεις τομείς: Πράσινη μετάβαση, μετάβαση ψηφιακή, αλλά και καινοτομία, έρευνα και ανάπτυξη. Είναι τρεις από τους πιο σημαντικούς τομείς στους οποίους θα επενδύσει η χώρα μας, αλλά και θα επιτύχει οφέλη τόσο οικονομικά όσο και επενδυτικά και θα μπορέσει να συναγωνιστεί και τις υπόλοιπες ευρωπαϊκές χώρες.

Στο σημείο αυτό, κύριε Υπουργέ, θα ήθελα να σας προτρέψω να δείτε τη δυνατότητα συμπερίληψης στον νέο αναπτυξιακό νόμο και του τομέα της ναυπήγησης -κάτι το οποίο έχουν πει και άλλοι συνάδελφοι- σύγχρονων ρυμουλκών, αλλά και ναυαγοσωστικών. Είναι ένας τομέας ο οποίος συνδυάζει και τις πράσινες μεταφορές και την ναυπήγηση και τη ναυτιλία, στις οποίες η χώρα μας ανέκαθεν πρωτοπορούσε. Ξέρω την ιδιαίτερη ευαισθησία σας στον χώρο αυτό, μιας και έχετε κάνει πολλά και σημαντικά πράγματα, όπως επίσης νομίζω ότι πρέπει να προχωρήσουν οι επενδύσεις και στα ναυπηγεία Σκαραμαγκά, αλλά και της Ελευσίνας, κάτι το οποίο δεν πρέπει να καθυστερήσει άλλο.

Χαιρετίζω φυσικά και τις πρωτοβουλίες του Υπουργείου που ήρθαν με τις τελευταίες νομοτεχνικές βελτιώσεις οι οποίες αφορούν και τον νησιωτικό χώρο και έρχονται να ενισχύσουν τις ξενοδοχειακές επιχειρήσεις, με τη δυνατότητα εκσυγχρονισμού των ξενοδοχείων τριών αστέρων. Ιδιαίτερα για τον Νομό Κυκλάδων, τον οποίο έχω την τιμή να εκπροσωπώ, αυτά αφορούν την πλειοψηφία των τουριστικών καταλυμάτων και με αυτό τον τρόπο δίνεται η δυνατότητα στους νησιώτες να ενισχύσουν τις επιχειρήσεις τους.

Εξίσου σημαντική είναι και η νομοθετική ρύθμιση για τα μικρότερα νησιά με τρεις χιλιάδες κατοίκους, δυνάμει της οποίας ενισχύονται οι ξενώνες στους παραδοσιακούς οικισμούς. Οι κρατικές ενισχύσεις πρέπει να αποδίδονται ισότιμα αλλά και ισάξια σε όλα τα νησιά του Νομού Κυκλάδων ανάλογα με τον πληθυσμό τους αλλά και με την τουριστική τους κίνηση και τις υποδομές, φυσικά, ώστε να μην υπάρχουν ανισότητες αλλά και νησιά δύο ταχυτήτων.

Σε αυτή την προσπάθεια, κύριε Υπουργέ, δεσμεύομαι να είμαι πολύτιμος αρωγός σας.

Κύριοι συνάδελφοι, για μια ακόμα φορά η Κυβέρνηση της Νέας Δημοκρατίας πρωτοπορεί και για μια ακόμα φορά η Αντιπολίτευση στο σύνολό της απαντά κινδυνολογώντας. Από τη μια πλευρά έχουμε την Ελλάδα των μεταρρυθμίσεων, των επενδύσεων, της παραγωγικής διαδικασίας, αλλά και του παραγωγικού πλούτου και από την άλλη έχουμε την Ελλάδα της γκρίνιας, της μιζέριας, του βολέματος, αλλά και του βαλτώματος. Από τη μια μεριά έχουμε την Ελλάδα η οποία δουλεύει με μέθοδο και παράγει έργο και από την άλλη έχουμε την Ελλάδα της μεμψιμοιρίας.

Η Ελλάδα της άρνησης, κυρίες και κύριοι συνάδελφοι, της Αντιπολίτευσης εκπροσωπείται, δυστυχώς, από εσάς. Αλλά ο Πρωθυπουργός Κυριάκος Μητσοτάκης συνειδητά καλλιεργεί την προσδοκία για μια καλύτερη χώρα. Εμείς, κυρίες και κύριοι συνάδελφοι, δεν θα σταματήσουμε την προσπάθεια. Θα συνεχίσουμε με κάθε μέσο, με κάθε τρόπο, με όλες μας τις δυνάμεις να συμβαδίσουμε με το διεθνές επιχειρηματικό περιβάλλον, αλλά και τις σύγχρονες απαιτήσεις. Γιατί αυτή τη χώρα θέλουμε.

Θέλουμε να θωρακίσουμε την οικονομία μας, ακολουθώντας μια στοχευμένη επενδυτική στρατηγική, προωθώντας την τεχνολογία, αλλά και την καινοτομία. Να καταστήσουμε τη χώρα μας κοινωνό διεθνών εξελίξεων, αλλά και σημαντικό και αξιόπιστο παίκτη της διεθνούς οικονομίας. Να δημιουργήσουμε, δηλαδή, ένα σύγχρονο αλλά και εξωστρεφές αναπτυξιακό μοντέλο.

Για όλους τους παραπάνω λόγους σας καλώ να υπερψηφίσετε το παρόν νομοσχέδιο.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε συνάδελφε.

Τον λόγο έχει τώρα ο κ. Κυρανάκης και -όπως με ενημέρωσαν μόλις τώρα- στις 11.10΄ έχει ζητήσει να μιλήσει ο Πρόεδρος της Ελληνικής Λύσης κ. Βελόπουλος.

Ορίστε, κύριε Κυρανάκη.

**ΚΩΝΣΤΑΝΤΙΝΟΣ ΚΥΡΑΝΑΚΗΣ:** Ευχαριστώ, κύριε Πρόεδρε.

Για ποιο πράγμα μας κατηγορεί πάντα η Αριστερά; Η Αριστερά μάς κατηγορεί ότι είμαστε με τους λίγους και όχι με τους πολλούς. Έτσι δεν είναι, κύριοι συνάδελφοι; Ότι πάντα εργαζόμαστε και μαχόμαστε υπέρ των συμφερόντων των λίγων. Βλέπω με ενδιαφέρον τα νούμερα τα οποία παρουσιάστηκαν σ’ αυτό το νομοσχέδιο για τον αναπτυξιακό νόμο και τα αποτελέσματα που έχει παρουσιάσει η προηγούμενη ηγεσία του Υπουργείου Ανάπτυξης και η τωρινή.

Με τον προηγούμενο αναπτυξιακό νόμο, λοιπόν, κάθε χρόνο -ανακοινώθηκαν για τον Υπουργό τα αποτελέσματα- είχαμε έγκριση διακοσίων ογδόντα πέντε επενδυτικών σχεδίων τον χρόνο. Διακόσια ογδόντα πέντε επενδυτικά σχέδια ενέκρινε η κυβέρνηση ΣΥΡΙΖΑ με τον δικό της αναπτυξιακό νόμο τότε που έλεγε ότι είχαμε βγει από τα μνημόνια και όλα αυτά τα οποία έχουμε εμπεδώσει πλέον.

Δεν θα ήθελα να βρίσκομαι στη θέση του Υπουργού Ανάπτυξης όταν με όλη αυτή την καλή ψυχολογία που υπήρχε το 2019 άρχισε να διαφαίνεται κίνδυνος πανδημίας και μαζί με τις διεθνείς εξελίξεις είχαμε και την Αντιπολίτευση να μας λέει ότι θα βυθιστούμε στην ύφεση, ότι θα έχουμε την υψηλότερη ανεργία στην Ευρώπη, ότι βαδίζουμε στην καταστροφή.

(Στο σημείο αυτό την Προεδρική Έδρα καταλαμβάνει ο A΄ Αντιπρόεδρος της Βουλής κ. **ΝΙΚΗΤΑΣ ΚΑΚΛΑΜΑΝΗΣ**)

Και με αυτή την πανδημία το Υπουργείο Ανάπτυξης, οι δύο αυτοί άνθρωποι Γεωργιάδης και Παπαθανάσης, εν μέσω της χειρότερης κρίσης ύφεσης που αντιμετώπισε ο πλανήτης, κατάφεραν να έχουν τα υπερτριπλάσια επενδυτικά σχέδια από την προηγούμενη ηγεσία του Υπουργείου Ανάπτυξης. Επί ΣΥΡΙΖΑ είχαμε, λοιπόν, διακόσια ογδόντα πέντε επενδυτικά σχέδια τον χρόνο και επί Νέας Δημοκρατίας, με την πανδημία, έχουμε χίλια ενενήντα ένα επενδυτικά σχέδια να εγκρίνονται κάθε χρόνο. Αν αυτό δεν είναι επιτυχία, δεν ξέρω πραγματικά τι άλλο μπορεί να είναι! Άρα, λοιπόν, οι λίγοι εξυπηρετήθηκαν επί ΣΥΡΙΖΑ και πολλοί, οι υπερτριπλάσιοι, εξυπηρετούνται επί Νέας Δημοκρατίας.

Για τι άλλο μας κατηγορεί η Αριστερά; Μας λέει ότι είμαστε υπέρ των μεγάλων και ότι δεν βλέπουμε καν τους μικρούς μας. Λέει ότι αυτών τα συμφέροντα εκπροσωπούμε. Έρχεται, λοιπόν, αυτό το νομοσχέδιο για τον αναπτυξιακό νόμο το οποίο λέει ότι οικονομική κρατική ενίσχυση σε μετρητά δίνει μόνο στους μικρούς και οι μεγάλοι παραπονιούνται και απαιτούν να έχουν και αυτοί κρατική χρηματική ενίσχυση, ενώ με το νομοσχέδιο έχουν μόνο φοροαπαλλαγές.

Έρχεται, λοιπόν, η Αντιπολίτευση και το καταψηφίζει αυτό, συνεχίζοντας όλοι οι ομιλητές να κατηγορούν τη Νέα Δημοκρατία ότι παραμελεί τους μικρούς και ότι εργάζεται συνεχώς υπέρ των μεγάλων.

Αυτό λέγεται υποκρισία, κυρίες και κύριοι του ΣΥΡΙΖΑ. Λέγεται υποκρισία διότι ενώ γνωρίζετε τι λέει το νομοσχέδιο συνεχίζετε και παραπλανείτε τον ελληνικό λαό και κάνετε κακό στο επενδυτικό κλίμα που πάει να δημιουργηθεί στη χώρα, διότι παραβλέπετε την πραγματικότητα. Και ποια είναι η πραγματικότητα; Ότι εν μέσω πανδημίας όχι θα έρθουν, αλλά έχουν ήδη έρθει μία σειρά από μεγάλες επενδύσεις. Ήρθε η «AMAZON» με 200 εκατομμύρια ευρώ. Ήρθε «DIGITAL REALTY» με 300 εκατομμύρια ευρώ. Ήρθε η «PFIZER» με 600 εκατομμύρια ευρώ. Ήρθε η «MICROSOFT» με το data center με 1 δισεκατομμύριο ευρώ. Ήρθε η «JP MORGAN» με 1,2 δισεκατομμύριο ευρώ. Ξεμπλοκαρίστηκαν τα παγωμένα επενδυτικά σχέδια στο λιμάνι του Πειραιά, στο αεροδρόμιο του Καστελίου, στην ΕΛΒΟ, στα ναυπηγεία της Ελευσίνας.

Όλες αυτές οι επενδύσεις σημαίνουν δουλειές. Σημαίνει ότι απλός κόσμος, νέα παιδιά θα μπορέσουν να βρουν δουλειά και να έχουν έναν κανονικό μισθό και να μην εξαρτώνται από ένα επίδομα του κράτους. Έτσι δουλεύει η οικονομία και γι’ αυτό η ανεργία, από εκεί που ακούσαμε τον ΣΥΡΙΖΑ να λέει ότι θα εκτοξευθεί και ότι θα βρεθεί πολύ περισσότερος κόσμος στον δρόμο και θα απολυθεί, έχει φτάσει στο 12,7%.

Έχουμε να δούμε 12,7% ανεργία στην Ελλάδα εδώ και δώδεκα χρόνια, εδώ και πάνω από μία δεκαετία. Είναι το χαμηλότερο σημείο ανεργίας από το 2010. Για ποιον λόγο συμβαίνει αυτό εν μέσω πανδημίας; Γιατί κατάφερε αυτό το Υπουργείο με συνεχόμενα νομοσχέδια και με ρυθμίσεις και διευκολύνσεις προς το επιχειρείν, προς ελληνικές επιχειρήσεις να κάνει εύκολο να δημιουργήσεις μια επιχείρηση στην Ελλάδα.

Θέλω λοιπόν να σταθώ στο τελευταίο παράδειγμα καλών ειδήσεων για την ελληνική οικονομία που είναι η επένδυση της «JP MORGAN στην «VIVA WALLET». Και πολλές φορές λέμε, μα πού θα πάνε αυτά τα λεφτά; Φτάνει στον πολίτη αυτή η ανάπτυξη; Φτάνει στον πολίτη αυτή η επένδυση; Αυτή η επένδυση λοιπόν δίνει ένα μπόνους στους διακόσιους εργαζόμενους αυτής της ελληνικής start up επιχείρησης μεσοσταθμικά 200.000 ευρώ. Και πριν από κάποιο καιρό μας κατηγορούσατε ότι τα κίνητρα για stock options, για το γεγονός δηλαδή ότι δίνονται κίνητρα σε επιχειρήσεις να δώσουν μετοχές στους εργαζόμενους τους, είναι κάτι ουτοπικό και είναι κάτι αδιάφορο. Ε, λοιπόν δεν είναι αδιάφορο, διότι αυτά τα παιδιά και σε χρήμα και σε μετοχές θα πάρουν ένα πολύ μεγάλο μπόνους ακριβώς γιατί το Υπουργείο Ανάπτυξης φρόντισε να είναι εύκολο για κάποια μεγάλη αμερικανική εταιρεία να έρθει να επενδύσει στη χώρα μας, να έρθει να επενδύσει στην Ελλάδα.

Θέλω να στείλουμε λοιπόν όλοι μαζί ένα μήνυμα στα νέα παιδιά, να στραφούν στον ιδιωτικό τομέα, να δοκιμάσουν το επιχειρείν, να δοκιμάσουν την τύχη τους δημιουργώντας μία επιχείρηση στην Ελλάδα που πλέον είναι εύκολο. Πλέον δεν χρειάζεσαι έξι μήνες, πέντε μήνες, τέσσερις μήνες να κάνεις μια επιχείρηση στην Ελλάδα και να ταλαιπωρηθείς, αλλά χρειάζεσαι μόλις μία ημέρα. Ναι, επιτέλους σε μία ημέρα μπορείς να φτιάξεις μία επιχείρηση στην Ελλάδα και να ξεκινήσεις να επιχειρείς, και να ξεκινήσεις να επενδύεις και να δημιουργείς θέσεις εργασίας.

Έφυγε η Υπουργός Παιδείας. Αλλά θα ήθελα, κύριε Υπουργέ, να της μεταφέρετε κάτι. Οι τομείς που μας υπέδειξε η Επιτροπή Πισσαρίδη, οι τομείς που μας υπέδειξε να ταυτίσουμε, να συγχρονίσουμε τα εργαλεία τα αναπτυξιακά μαζί με τους τομείς που μπορούν να ενισχυθούν στην ελληνική οικονομία τα επόμενα χρόνια, πρέπει να είναι ευθυγραμμισμένοι και με τα πανεπιστήμια. Διότι αυτοί οι τομείς και αυτές οι επιχειρήσεις θα χρειαστούν καλό ανθρώπινο δυναμικό που δεν θέλουμε να φύγει εκτός Ελλάδος. Δεν θέλουμε να μεταναστεύσει. Θέλουμε να διοχετευθεί μέσα στην ελληνική οικονομία και τα καλά μυαλά να βρουν καλές δουλειές με καλούς μισθούς.

Τελειώνω, κύριε Πρόεδρε, με μια αναφορά στην υπόθεση «NOVARTIS».

**ΠΡΟΕΔΡΕΥΩΝ (Νικήτας Κακλαμάνης):** Αφήστε το αυτό τώρα. Κλείστε.

**ΚΩΝΣΤΑΝΤΙΝΟΣ ΚΥΡΑΝΑΚΗΣ:** Θα μου επιτρέψετε, γιατί αναφέρθηκαν πολλοί συνάδελφοί, μόλις ένα λεπτό ή σε λιγότερο.

Κύριε Γεωργιάδη, πριν από πάνω από τέσσερα χρόνια όταν ξέσπασε αυτή η υπόθεση δεν θέλω πραγματικά, δεν μπορώ να φανταστώ, δεν μπορώ να αισθανθώ πώς είναι να σε κατηγορούν για κάτι τόσο σκληρό που δεν έχεις κάνει. Εγώ τότε δεν ήμουν Βουλευτής. Και πολλοί από αυτούς που είναι σήμερα στο Κοινοβούλιο δεν ήταν Βουλευτές. Και επιλέξαμε όλα τα στελέχη της παράταξής μας να σας υπερασπιστούμε. Είμαι πολύ περήφανος κύριε Γεωργιάδη που το έκανα αυτό ακόμα και πριν βγει το πόρισμα, πριν βγει η αρχειοθέτηση. Διότι αυτή η παράταξη έχει μάθει και να υπερασπίζεται τα στελέχη της και έχει μάθει να δουλεύει με τις αρχές του ήθους, να ξέρει ότι όταν λαμβάνει την εξουσία και όταν κάποιος είναι Υπουργός εργάζεται για το κοινό καλό και όχι για το συμφέρον κάποιων συγκεκριμένων.

**ΠΡΟΕΔΡΕΥΩΝ (Νικήτας Κακλαμάνης):** Ωραία, κύριε Κυρανάκη, κλείστε παρακαλώ.

**ΚΩΝΣΤΑΝΤΙΝΟΣ ΚΥΡΑΝΑΚΗΣ:** Και ακόμη κι όταν έχει έναν πολιτικό αντίπαλο, δεν προσπαθεί με νύχια και με δόντια να τον στείλει στην φυλακή επειδή διαφωνεί πολιτικά μαζί του.

**ΠΡΟΕΔΡΕΥΩΝ (Νικήτας Κακλαμάνης):** Κωνσταντίνε, κλείσε σε παρακαλώ.

**ΚΩΝΣΤΑΝΤΙΝΟΣ ΚΥΡΑΝΑΚΗΣ:** Κύριε Πρόεδρε…

**ΠΡΟΕΔΡΕΥΩΝ (Νικήτας Κακλαμάνης):** Κοιτάξτε έχουμε ανθρώπους που περιμένουν. Έχετε πάρει παραπάνω δύο λεπτά.

**ΚΩΝΣΤΑΝΤΙΝΟΣ ΚΥΡΑΝΑΚΗΣ:** Και εγώ περίμενα τον κύριο Σκουρλέτη ο οποίος είχε επτά λεπτά και μίλησε δωδεκάμισι.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, εγώ τώρα είμαι στην Έδρα. Κλείστε σας παρακαλώ.

**ΚΩΝΣΤΑΝΤΙΝΟΣ ΚΥΡΑΝΑΚΗΣ:** Θα μου επιτρέψετε τουλάχιστον να τελειώσω το σκεπτικό μου.

**ΠΡΟΕΔΡΕΥΩΝ (Νικήτας Κακλαμάνης):** Ωραία.

**ΚΩΝΣΤΑΝΤΙΝΟΣ ΚΥΡΑΝΑΚΗΣ:** Διότι δεν γίνεται επί δύο ημέρες στη συζήτηση του αναπτυξιακού νόμου μου να συζητούν όλοι για αυτό το θέμα και εμείς να μην απαντάμε. Δεν γίνεται.

**ΠΡΟΕΔΡΕΥΩΝ (Νικήτας Κακλαμάνης):** Απάντησε ο Υπουργός.

**ΚΩΝΣΤΑΝΤΙΝΟΣ ΚΥΡΑΝΑΚΗΣ:** Ο Υπουργός χρειάζεται μια δικαίωση και ηθική πέρα από τη δικαστική. Και είναι καθήκον όλων των Βουλευτών όχι μόνο της Νέας Δημοκρατίας…

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ όμως κλείστε!

**ΚΩΝΣΤΑΝΤΙΝΟΣ ΚΥΡΑΝΑΚΗΣ:** …και ειδικά των κατήγορων που τόσα χρόνια τον κρέμασαν στα μανταλάκια και συνεχίζουν ακόμη και σήμερα να λένε ότι δεν έχει αθωωθεί, να του ζητήσουν συγγνώμη.

Λυπάμαι, κύριε Πρόεδρε, που δεν με αφήνετε να ολοκληρώσω τη σκέψη μου. Αλλά ήθελα πολύ να το πω διότι επί τέσσερα χρόνια αυτή η παράταξη πέρασε πολλά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Να μην λυπάστε, γιατί πήρατε τριάμισι λεπτά παραπάνω από τον χρόνο ομιλία σας. Και περιμένουν σαράντα συνάδελφοι να μιλήσουν!

Τον λόγο έχει ο Πρόεδρος της Ελληνικής Λύσης, κ. Κυριάκος Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Θα ήθελα ξεκινώντας να αναφερθώ σε κάτι που πολλοί το προσπερνούν εδώ μέσα. Επί δύο μέρες το ελληνικό Κοινοβούλιο ασχολήθηκε με ένα ζήτημα το οποίο δεν αφορά την ελληνική Βουλή υπό την έννοια ότι είναι ένα ζήτημα που αφορά την αθώωση ενός Υπουργού ή την καταδίκη του. Και όλη αυτή η ιστορία ξεκίνησε μόνο και μόνο γιατί ΣΥΡΙΖΑ και Νέα Δημοκρατία ελλείψει πλατφόρμας ιδεολογικής και αντιπαραθέσεων, πρέπει να βρίσκουν ανά καιρούς και κατά καιρούς κάποια σημεία να διαφωνούν. Αυτή η πόλωση λοιπόν των δύο ημερών σε μικρά ζητήματα ίσως πρέπει να προβληματίσει τον ελληνικό λαό.

Και επειδή εμείς μιλάμε μόνο πολιτικά θα πω το εξής: Ωραία η αντιπαράθεση μεταξύ Πολάκη και Γεωργιάδη, μια αντιπαράθεση καλή για σόου και η οποία εντός του Κοινοβουλίου αποπροσανατολίζει, αποσυντονίζει τον ελληνικό λαό από τα μεγάλα του προβλήματα. Ικανοποιεί τα ταπεινά ένστικτα των κομματικών λεγεωνάριων και πραιτοριανών των δύο κομμάτων. Αλλά εγώ θα ρωτήσω πολιτικά πλέον τα δύο μεγάλα κόμματα να μας πουν πού πραγματικά διαφωνούν. Αν η μόνη διαφωνία τους είναι στην υπόθεση Πολάκη, τότε δεν υπάρχει λόγος να είναι διαφορετικά κόμματα. Ας γίνουν ένα και ας συγκυβερνήσουν.

Διαφωνούν στις Πρέσπες; Όχι. Διαφωνούν στα ελληνοτουρκικά και στην Χάγη; Όχι. Διαφωνούν στην τρόικα; Όχι. Διαφωνούν στη ακρίβεια και στην οικονομία; Όχι.

Δυστυχώς λοιπόν βλέπουμε ότι σε όλες τις πτυχές των μεγάλων ζητημάτων τα δύο μεγάλα κόμματα συμφωνούν και επιχειρείται μια κλιμάκωση της αντιπαράθεσης σε μικρά ζητήματα, για να μπορέσουν έτσι να ξεφύγουν από τα μεγάλα.

Και θα αναφερθώ και στον ΣΥΡΙΖΑ τώρα γιατί χθες άκουγα τους αριστερούς τους «πενήντα δύο» -πώς τους λένε;- να μιλούν για τη Δεξιά, τη Δεξιά, τη Δεξιά και πολλοί από εσάς έχετε μπερδέψει τη Δεξιά με την Αριστερά. Διότι εξ όσων γνωρίζω η Αριστερά έχει κάνει και μια δήλωση εναντίον του Πάιατ, εναντίον των Αμερικάνων και της ωμής παραβίασης πολλών εκ των θεμάτων με τα οποία ασχολείται ο ίδιος στη Μεσόγειο. Αν μου βρείτε μία ανακοίνωση από τον ΣΥΡΙΖΑ εναντίον των παρεμβάσεων του Αμερικανού Πρέσβη που έγινε πλέον εθισμός στο ελληνικό πολιτικό προσωπικό, να πω ότι μπορείτε να ομιλείτε ως Αριστερά, αλλιώς να ομιλείτε μόνο ως Δεξιά και δεκανίκι της Νέας Δημοκρατίας, για να τελειώνει η ιστορία. Δεν μπορώ πραγματικά να ασχολούμαι καθημερινά με ανθρώπους οι οποίοι μέσα από ιδεοληψίες, όχι πραγματικές ιδεολογίες, επιχειρούν να διαχωρίσουν τον ελληνικό λαό.

Έδωσε η Νέα Δημοκρατία μια τεράστια βάση στους Αμερικανούς στην Αλεξανδρούπολη. Η Ελλάς γίνεται στόχος των ρωσικών πυραύλων, πυραυλικών συστημάτων γιατί είναι γραμμή ανεφοδιασμού των Αμερικανών. Ούτε μία ανακοίνωση δεν είδα από τον κ. Τσίπρα, ούτε μία ανακοίνωση από άλλο Πρόεδρο κόμματος ειδικά για αυτό το θέμα, που για την Ελλάδα είναι μείζονος σημασίας.

Κάποτε ο Κωνσταντίνος Καραμανλής ο δεύτερος, ο Κώστας Καραμανλής, επιχειρούσε να κάνει τον αγωγό Μπουργκάς - Αλεξανδρούπολη. Τότε τον έριξαν για το θέμα αυτό -για να μην ξεχνιόμαστε κάποιοι- γιατί δεν άρεσε στους Αμερικανούς να γίνει ο αγωγός και τώρα δίνουμε βάσεις στους Αμερικανούς και κανείς δεν μιλάει. Αυτό είναι απόδειξη πολλών πραγμάτων του πολιτικού προσωπικού της χώρας που είναι ανεπαρκές, ανίκανο και πολύ μικρό για να καταλάβει τα μεγάλα που έρχονται από εδώ και στο εξής.

Ψάχνω, λοιπόν, να βρω μία δήλωση στελέχους του ΣΥΡΙΖΑ εναντίον όλων αυτών των πραγμάτων, γιατί δεν είμαστε εναντίον του να δώσουμε βάση στους Αμερικανούς ως Ελληνική Λύση. Το ξεκαθαρίζουμε. Τι κερδίζει η χώρα μας έχει σημασία. Δώσαμε τόσες βάσεις. Πήραμε κάτι; Να μου πείτε, πήραμε αυτό. Πήραμε τη διαγραφή του μεγαλύτερου αγωγού για τα στρατηγικά μας συμφέροντα, του EastMed από τους Αμερικανούς. Αυτά είναι τα σημαντικά. Τα άλλα είναι τα ασήμαντα, που ασημαντότητες συζητούμε εδώ μέσα, γιατί περί τέτοιων πρόκειται, ασημαντοτήτων.

Πάμε τώρα στα πολύ πιο σοβαρά, γιατί για μένα είναι σοβαρό αυτό που έγινε στη Θεσσαλονίκη. Μια παρέα παιδιών -ανήλικων παιδιών- ρώτησαν συνομήλικό τους τι ομάδα είναι και τον έσφαξαν, τον σκότωσαν, τον δολοφόνησαν. Αυτό πρέπει να δούμε, κύριοι όλων των κομμάτων -που συνήθως απουσιάζουν οι περισσότεροι- ότι χάνουμε τη νέα γενιά.

Πρέπει να δούμε, λοιπόν, τη νέα γενιά που χάνουμε καθημερινά από ανοησίες, από ινδάλματα και ιδανικά που πρέπει να φέρουν την απαξία μας. Ομάδες, χούλιγκαν σφάζουν ο ένας τον άλλον γιατί είναι άλλη ομάδα. Τις πταίει για όλα αυτά; Οποία εθνική κατάπτωσις ηθών και αξιών οδήγησε τα νέα παιδιά να σφάζονται στους δρόμους γιατί έχει άλλη ομάδα ο άλλος; Έχουμε αντιληφθεί τι παραδίδουμε στα παιδιά μας;

Άκουγα την κ. Κεραμέως προηγουμένως -η οποία δεν είναι εδώ- που μας έλεγε για τα laptops. Δεν με νοιάζουν τα laptops. Μας νοιάζει το ήθος των παιδιών, η παιδεία και η αγωγή τους. Αυτό δεν καταλαβαίνουμε, γιατί το ελληνικό Κοινοβούλιο είναι μακριά από την κοινωνία. Και οι Υπουργοί είναι μακριά από την κοινωνία και οι Βουλευτές είναι μακριά από την κοινωνία, μακριά από τα προβλήματά τους.

Αυτά πρέπει να δούμε. Ένα παιδί έχασε τη ζωή του, γιατί βρέθηκε τη λάθος στιγμή σε λάθος σημείο. Κανείς δεν το είπε, κανείς δεν το ανέφερε. Δεν είναι σημαντικό αυτό το πράγμα; Ανήλικο παιδί να σφαχτεί στη μέση του δρόμου;

Πάμε και σε ένα άλλο θέμα που αφορά τον «ECONOMIST». Η Ελληνική Λύση είχε προειδοποιήσει την Κυβέρνηση τότε με το τσιμέντο στην Ακρόπολη, ότι θα εκτεθεί. Κανένα κανάλι, όμως, σήμερα δεν μεταδίδει την είδηση του «ECONOMIST». Ο «ECONOMIST» σε ολόκληρο άρθρο αναφέρει ότι η Ακρόπολη περιλαμβάνεται στη λίστα κατεστραμμένων μνημείων, κύριοι της Νέας Δημοκρατίας. Επαναλαμβάνω, κατεστραμμένων μνημείων! Χαίρεστε και γι’ αυτό; Μπορείτε να λέτε εδώ ό,τι θέλετε, να πουλάτε φύκια για μεταξωτές κορδέλες στους Έλληνες για την οικονομία, να τους λέτε ψέματα συνεχώς, αλλά τα γεγονότα είναι γεγονότα. Την Ακρόπολη την καταστρέψατε με το τσιμέντο. Είναι στη λίστα του «ECONOMIST». Τώρα πόσο ικανοποιημένοι είστε; Κι αν δεν το πιστεύετε, ορίστε το άρθρο. Θα το καταθέσω για τα Πρακτικά του ελληνικού Κοινοβουλίου. Είναι η ύβρις της Νέας Δημοκρατίας στο ιερό μνημείο. Λείπει και ο Υπουργός που λατρεύει την Ακρόπολη, ο κ. Γεωργιάδης, που έχει μια λατρεία με την αρχαία Ελλάδα.

Αισθάνομαι, πραγματικά, ντροπή γι’ αυτά που κάνετε. Σας λέγαμε, «βρήκαμε καλύτερο τρόπο, όπως κάνουν οι Ιταλοί, φθηνότερο τρόπο και όχι τσιμέντο», αλλά δεν μας άκουσε η κ. Μενδώνη και έβαλε στην Ακρόπολη τσιμέντο. Να χαίρεστε τις επιλογές σας. Τότε τα υπερασπιστήκατε όλοι στη Νέα Δημοκρατία και σήμερα εκτίθεται η Ελλάδα.

**ΜΑΞΙΜΟΣ ΣΕΝΕΤΑΚΗΣ:** Κύριε Πρόεδρε….

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα απαντήσετε όποτε θέλετε, αλλά δεν θα με διακόψετε. Σας ευχαριστώ πάρα πολύ.

**ΜΑΞΙΜΟΣ ΣΕΝΕΤΑΚΗΣ:** Να σας βοηθήσω ήθελα, όχι να σας διακόψω.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Επίσης, σήμερα διαβάζω στο «EURACTIV» ένα άρθρο ολοσέλιδο για εσάς, για τη Νέα Δημοκρατία. Δεν σας εμπιστεύεται η Ευρώπη. Ακούστε, λοιπόν, τι λέει το άρθρο: «Η Κυβέρνηση είναι έρμαιο ισχυρών πιέσεων και δεσμεύσεων σε μια περίκλειστη ομάδα Ελλήνων επιχειρηματιών.» Είναι αυτό που καταγγέλλουμε εδώ και μήνες εμείς για τη Νέα Δημοκρατία. «Πρόκειται για έναν φαύλο κύκλο που δεν αφήνει να ανοίξει η οικονομία σε ευρωπαϊκές και ξένες επενδύσεις.» Μου μιλάτε, λοιπόν, εσείς για επενδύσεις; Διαβάστε το άρθρο. Σας είπα μερικά πράγματα. Εδώ είναι.

Και το χειρότερο για σας ποιο είναι, κύριοι της Νέας Δημοκρατίας; Σας λένε ότι πρέπει να φύγετε και να συγκυβερνήσετε υπό τεχνοκράτη. Όταν τα λέγαμε ως Ελληνική Λύση ότι πρέπει να κάνετε σωστή οικονομική πολιτική, γιατί θα αποτύχετε και θα χάσετε τη διακυβέρνηση του τόπου, γελούσατε και λέγατε άλλα. Για ακόμη μια φορά η Ελληνική Λύση επιβεβαιώνεται, γιατί έχει κρίση σοβαρή και λογική.

(Χειροκροτήματα από την πτέρυγα της Ελληνικής Λύσης)

Τώρα, λοιπόν, θα σας πω γιατί η Κυβέρνηση απέτυχε παταγωδώς παντού. Και θα ήθελα, πραγματικά, να μιλήσουμε με βάση τα στοιχεία, τα επιχειρήματα και θα κάνω και προτάσεις. Δεν κάνουμε αντιπολίτευση για την αντιπολίτευση εδώ μέσα. Δεν ήρθαμε για να μαλώσουμε ο ένας με τον άλλον. Ήρθαμε για να συνθέσουμε απόψεις μέσα από την αντίθεση. Είναι πολύ σημαντικό να το καταλάβει αυτό και ο ΣΥΡΙΖΑ, ο οποίος είναι συνεχώς αντίθετος αλλά χωρίς προτάσεις, και το ΚΙΝΑΛ, το οποίο πολλές φορές απουσιάζει, άλλες φορές είναι εδώ. Πρέπει να κάνουμε αντιπολίτευση, αλλά με προτάσεις.

Αποτυχία στην οικονομία, αποτυχία στην υγεία, αποτυχία στην ασφάλεια του πολίτη, στο μεταναστευτικό, στην ακρίβεια, στην ενέργεια.

Οικονομία: Κύριοι της Νέας Δημοκρατίας, ξέρετε ότι μας έχουν ξεπεράσει οι κομμουνιστικές χώρες; Πρώην κομμουνιστικές χώρες σε δεκαπέντε, είκοσι χρόνια πέρασαν την οικονομία της Ελλάδας που κάποτε είχε 300 και 400 δισεκατομμύρια ΑΕΠ. Μας ξεπέρασαν η Πολωνία, η Ουγγαρία, η Ρουμανία που στερούνται, όμως, γεωπολιτικών και λοιπών πλεονεκτημάτων. Δεν είναι όπως η Ελλάς. Η Ουγγαρία έχει ΑΕΠ 180 δισεκατομμύρια, όσο το δικό μας σήμερα. Η Ουγγαρία! Το 2008 η Ουγγαρία η κομμουνιστική το ΑΕΠ το είχε στο εκατόν πενήντα οκτώ. Με την κρίση η ελληνική οικονομία καταρρέει καθημερινά και αυτοί ανεβαίνουν. Πώς γίνεται κρίση αυτοί, κρίση εμείς, να ανεβαίνουν αυτοί, να κατεβαίνουμε εμείς; Δεν θα πω για την Πολωνία, δεν θα πω για τη Ρουμανία, που μας ξεπέρασε η κομμουνιστική του Τσαουσέσκου.

Αυτές είναι επιτυχίες του ΣΥΡΙΖΑ, της Νέας Δημοκρατίας και του ΚΙΝΑΛ, τεράστιες επιτυχίες! Και θριαμβολογείτε εδώ μέσα. Και τη μία φταίει η κρίση, την άλλη φταίει η πανδημία, την άλλη φταίει ο κακός καιρός, την άλλη φταίει η βροχή, την άλλη το χιόνι και ποτέ δεν φταίει κανένας. Δεν γίνεται έτσι να κυβερνηθεί ο τόπος. Από ποιον; Πώς κυβερνάται ο τόπος όταν πάντα φταίνε οι άλλοι;

Η Νέα Δημοκρατία αύξησε το εξωτερικό χρέος από 526 δισεκατομμύρια το δεύτερο τρίμηνο του 2021 σε 538 δισεκατομμύρια το τρίτο τρίμηνο. Νούμερα σας δίνω, για να μην κοροϊδεύετε τον κόσμο. Το δημόσιο χρέος αυξήθηκε επί Νέας Δημοκρατίας κατά 26%, σπαταλώντας 43 δισεκατομμύρια ευρώ, για τα οποία η ίδια η Ευρώπη αμφισβητεί αν πραγματικά τα διαχειρίζεστε σωστά ή αν τα δίνετε σε κολλητούς και φίλους.

Βάσει προϋπολογισμού ως το 2024 θα έχουν πουληθεί όλες οι δημόσιες υπηρεσίες για 11 δισεκατομμύρια ευρώ. Αυτό λέει η Κυβέρνησή σας. Θα πουλήσετε ό,τι έχει απομείνει από το δημόσιο πλούτο. Και επαίρεστε δι’ αυτού του τρόπου ότι κάνετε οικονομική πολιτική; Εδώ είναι «ανοίξαμε και σας περιμένουμε», ξεπουλάμε τα πάντα όσο, όσο. Και δεν είναι λαϊκισμός. Είναι η πραγματικότητα.

Έλλειμμα ισοζυγίου τρεχουσών συναλλαγών μείον 8,7% του ΑΕΠ. Εισάγουμε συνεχώς περισσότερα απ’ ό,τι εξάγουμε. Έχουμε τελειώσει! Μην κοροϊδεύετε τον κόσμο! Και κρούω τον κώδωνα του κινδύνου στους Έλληνες -το είχα πει εδώ πριν ενάμιση χρόνο- ότι έρχεται επισιτιστική κρίση, έρχεται πείνα και το βλέπω. Τουλάχιστον εγώ το αντιλαμβάνομαι. Δεν το βλέπετε εσείς; Πραγματικά, δεν τα βλέπετε αυτά;

Η ενέργεια: Η εμμονή του δικού σας Αρχηγού να κλείσει τους λιγνίτες, σήμερα κάνει τον Έλληνα να πληρώνει ένα σωρό χρήματα. Και επειδή είστε και αδαείς, θα σας πω το εξής: Η παραγωγή ίδιας ποσότητες ενέργειας είναι 300 ευρώ με φυσικό αέριο και 120 με το πρόστιμο με λιγνίτη. Είστε αδαείς! Είστε αδαείς! Και, δυστυχώς, πολλοί από εσάς είστε και αμετανόητοι και ανόητοι. Αυτό είναι το χειρότερο από όλα. Αμετανόητοι και ανόητοι! Ευτυχώς λίγοι! Τα μειράκια της πολιτικής εδώ μέσα, γιατί οι μεγαλύτεροι αντιλαμβάνονται τι λέμε.

Ανεργία: Η δήθεν μείωσή της δεν οφείλεται στη δημιουργία θέσεων εργασίας. Πάλι λέτε ψέματα. Επιδοτείτε τους εργαζόμενους. Με επιδότηση μειώνετε την ανεργία. Με δανεικά επιδότηση, όμως. Δεν είναι παραγωγή πλούτου και χρήμα που ρέει στην αγορά.

Υγεία: Έχουμε περισσότερους θανάτους ακόμη και από τη Μεγάλη Βρετανία που είχατε ως κακό πρότυπο εσείς και λέγατε «εκεί πεθαίνει κόσμος στους δρόμους». Τους ξεπεράσαμε όλους. Πού οφείλονται όλα αυτά;

Μεταναστευτικό: Να μη μιλήσω για το γίνεται καθημερινά. Κάνατε ειδική εφαρμογή εσείς στη Νέα Δημοκρατία για τους παράνομους μετανάστες, πώς θα πηγαίνουν να παίρνουν άσυλο. Έχετε δώσει διπλάσιο άσυλο απ’ ό,τι είχε δώσει ο ΣΥΡΙΖΑ σε ανθρώπους που ήρθαν παράνομα στην Ελλάδα.

Για ποια ανάπτυξη μου μιλάει ο κύριος Υπουργός, ο όποιος δεν είναι εδώ; Για το Ελληνικό; Είναι ανάπτυξη το Ελληνικό με τα καζίνο, τα data centers, που μας λέτε εδώ μέσα; Δίνουν θέσεις εργασίας; Τι φορολογικό καθεστώς έχουν αυτές οι εταιρείες και τι φορολογικό καθεστώς έχει η ελληνική εταιρεία, η δική μου εταιρεία, του μεσαίου, του μικρού Έλληνα. Ο ένας πληρώνει 22% και ο άλλος έχει ειδική φορολογική ρύθμιση. Ποιον κοροϊδεύετε; Είναι ισχυρή ανάπτυξη η αύξηση του ΑΕΠ κατά 3% ή 5%. Σοβαρά μιλάμε;

Αυτά τα λέω, για να καταλάβετε τα εγκληματικά σας λάθη. Και μπορώ να πω και κάτι απλό. Ξεπουλήσατε τον ΟΣΕ -οι μεταφορές είναι το «άλφα» και το «ωμέγα» για μια χώρα- τον κάνατε ιδιωτικό, για να το κάνετε, όπως λέτε, άρτιο και τέλειο και καλό. Για να έρθεις από Θεσσαλονίκη στην Αθήνα κάνεις πάλι πέντε ώρες. Ο Τρικούπης όταν έκανε τον σιδηρόδρομο τόσο έκανε. Δηλαδή, ποιον κοροϊδεύουμε εδώ;

(Στο σημείο αυτό κτυπάει το κουδούνι λήξεως του χρόνου ομιλίας του Προέδρου της Ελληνικής Λύσης)

Κύριε Πρόεδρε, θα χρειαστώ λίγο χρόνο παραπάνω.

Έχουμε στην Πελοπόννησο το πιο γραφικό σιδηροδρομικό δίκτυο. Το έχετε δει; Είναι στην Πελοπόννησο. Στην Ισπανία, στη Γερμανία, στην Ολλανδία χρησιμοποιούν γραφικό σιδηρόδρομο για τουριστικούς λόγους. Δεν κάνετε τα απλά, τα πολύ απλά. Το ίδιο και στον Βόλο με το παλιό τρένο. Τίποτα δεν κάνετε.

Δεν μιλώ για την ακρίβεια. Ήδη μιλάω με ανθρώπους. Οι ιδιοκτήτες των σουπερμάρκετ ζητούν αυξήσεις 30% στο τρόφιμα. Πού θα βγει ο Έλληνας έτσι; Κι επειδή δεν ξέρετε, θα κάνω μαθήματα οικονομίας -επιτρέψτε μου, ζητώ συγγνώμη, ταπεινά το λέω αυτό- τους λόγους για τους οποίους ακριβαίνει η ζωή.

Οι λόγοι είναι επτά και είναι συγκεκριμένοι λόγοι. Είναι το πληθωριστικό ντόμινο -έτσι το αποκαλούν οι οικονομολόγοι- με την αύξηση τιμών ενέργειας. Αν μας άκουγε ο Πρωθυπουργός, που του λέγαμε «μην κλείνεις τους λιγνίτες, κάνε προαγορά φυσικού αερίου και πετρελαίου», δεν θα είχαμε αυτό το ντόμινο. Γι’ αυτό είναι η Ελληνική Λύση εδώ. Σε μυαλά ανθρώπων που δεν θέλουν να καταλάβουν, δεν μπορώ να κάνω εμφύτευση εγκεφάλου εγώ, ούτε φαιάς ουσίας.

Ούτε εξυπνακίζω ούτε λοιδορώ κανέναν. Προσωπικές αναφορές σε κανέναν δεν έχουμε κάνει ποτέ, γιατί για μας η πολιτική είναι λειτούργημα υψηλής πολιτικής αξίας. Για κάποιους εδώ μέσα είναι η αξία του όσο ένα πεζοδρόμιο. Το πεζοδρόμιο στο πεζοδρόμιο και η πολιτική στην πολιτική, επιχειρήματα, λόγος και έργο.

Ακούστε παρακάτω, το πού οφείλεται, αυτό μπορώ να το αναλύσω, αλλά δεν έχω χρόνο: έλλειψη αγαθών. Πρόβλημα στην παγκόσμια εφοδιαστική αλυσίδα, στις μεταφορές. Δεν τα βλέπετε αυτά; Αύξηση μεταφορικών ναύλων, αύξηση μισθών. Αυτά είναι αλυσίδα και μετακυλίονται όλα αυτά στον πληθωρισμό. Κλιματική επίδραση, ελλείψεις σε ειδικότητες -λέω συγκεκριμένα- εμπορικοί φραγμοί, τέλος μέτρων στήριξης και οι υποενότητες που θα μπορούσα να αναλύσω, όλα αυτά οδηγούν σε πληθωρισμό. Όλα τα κάνατε ανάποδα, πραγματικά.

Το μόνο που κάνατε σωστά είναι το ακαταδίωκτο, γιατί ξέρετε ότι όλα τα κάνετε ανάποδα και λάθος και επιχειρείτε με το ακαταδίωκτο να μην απολογηθείτε ποτέ. Θα απολογηθείτε! Θα απολογείστε εδώ, στην Ελληνική Λύση και στον ελληνικό λαό στις εκλογές για τα λάθη που κάνετε. Δεν γίνεται!

(Χειροκροτήματα από την πτέρυγα της Ελληνικής Λύσης)

Δεν θα πω για τους τραπεζίτες που αθωώθηκαν, δεν θα πω όλα αυτά για τους γιατρούς και όλα αυτά. Θα σας δώσω τώρα παραδείγματα ανικανότητας, κύριοι της Νέας Δημοκρατίας. Ανικανότητα πρώτη: Στη Θράκη μας, στην ακριτική Θράκη, αντί να δώσετε κίνητρα για επιδότηση ύψους 80% και 90%, κύριε Υπουργέ, εσείς δίνετε ελάχιστη επιδότηση σε σχέση με άλλες περιοχές. Αντί να δώσουμε επιδότηση να γίνουν θέσεις εργασίας και να μείνουν οι Θρακιώτες εκεί, μειώνετε την επιδότηση. Κάνετε τα αδύνατα δυνατά ώστε να μην υπάρχει τα επόμενα χρόνια Έλληνας στη Θράκη.

Δεύτερο παράδειγμα: Κίνδυνος για τη χώρα η έλλειψη ενεργειακής επάρκειας. Είμαστε σε ιστορικά χαμηλά. Όλα είναι εισαγόμενα. Η εισαγόμενη ενέργεια οδηγεί μαθηματικά σε πτώχευση μια χώρα, καταλάβετέ το.

Και το τρίτο παράδειγμα: Με δανεικά επιδοτείτε τις πολιτικές σας. Υπουργός για το ρεύμα: Στους λογαριασμούς ρεύματος αύξηση, λέει, επιδότησης στο 75%. Από πού θα τα πληρώσει ο Υπουργός; Επιδοτείται, λέει, το ρεύμα. Από πού θα τα πληρώσετε, ξέρετε; Από τον αυξημένο ΦΠΑ, που χρεώνει στις υψηλότερες τιμές λόγω πληθωρισμού. Δηλαδή, με αλχημείες επιχειρείτε να δώσετε λύση. Δεν δίνετε λύση. Επιδοτείτε τους παραγωγούς ρεύματος σε βάρος των πολιτών.

Άλλο έγκλημα: Αντί να επιβάλετε μείωση τιμών στους παραγωγούς -το 90% της ακρίβειας είναι η υπερκοστολόγηση στο χρηματιστήριο ενέργειας- τους επιβραβεύετε κιόλας και βάζετε τον πολίτη να πληρώνει την αύξηση της τιμής. Τιμωρείστε τους παραγωγούς που δεν κάνουν παραγωγή ρεύματος. Αγοράζουν και μεταπουλούν, μεταπράτες είναι οι παραγωγοί της Ελλάδος. Λίγοι κάνουν παραγωγή, ελάχιστοι, ίσως και ένας.

Καταργήστε το ΕΤΜΕΑΡ. Ο Έλληνας πολίτης πληρώνει 800 εκατομμύρια ευρώ τον χρόνο μέσα από τη ΔΕΗ για να τα παίρνουν πέντε - έξι που έχουν ανεμογεννήτριες, καταλάβετέ το. Να μια συγκεκριμένη πρόταση. Η φίλη σας η Γερμανία το κάνει από τον επόμενο μήνα. Το ξέρετε αυτό; Αποφάσισε η γερμανική κυβέρνηση να καταργήσει τα τιμολόγια των ΕΤΜΕΑΡ, γιατί είπε η γερμανική κυβέρνηση αρκετά έβγαλαν αυτοί οι ιδιώτες, ας μην πληρώνει συνέχεια ο λαός. Το είπε η γερμανική, η φιλελεύθερη ή, αν θέλετε, η ευρωπαϊκή κυβέρνηση. Εσείς οι ακραία νεοφιλελεύθεροι όλα στους ολιγάρχες; Τίποτα για τον πολίτη;

Πέμπτο παράδειγμα: Χθες για όγδοη ημέρα πεσμένη η ηλεκτρονική πλατφόρμα του ΥΠΕΝ, του Υπουργείου Ενέργειας, για την έκδοση ενεργειακών πιστοποιητικών. Οκτώ μέρες πεσμένη είναι. Και ποια είναι η πλάκα; Ότι λήγει η προθεσμία τής υποβολής των πιστοποιητικών τις επόμενες μέρες. Έτσι θα κάνετε επιτελικό κράτος; Δεν μπορεί να γίνουν ενοικιάσεις, αγοραπωλησίες ακινήτων, αφού το ενεργειακό πιστοποιητικό το κάνατε υποχρεωτικό.

Έκτο παράδειγμα είναι ο ΕΝΦΙΑ. Λέει ο κ. Σταϊκούρας: «Οι περισσότεροι Έλληνες θα πληρώσουν ακόμη λιγότερα ΕΝΦΙΑ». Πώς γίνεται αυτό αφού το ποσό είναι ίδιο; Το ποσό στον προϋπολογισμό είναι 10 ευρώ από τον ΕΝΦΙΑ. Δέκα παίρνατε και πέρυσι. Πώς θα γίνει; Για πείτε μου εσείς τι αλχημεία θα κάνετε πάλι.

**ΚΩΝΣΤΑΝΤΙΝΟΣ ΚΥΡΑΝΑΚΗΣ:** Περισσότερα κίνητρα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Καλά είναι, όπως οι επενδύσεις στο καζίνο του Ελληνικού, κύριε συνάδελφε.

**ΠΡΟΕΔΡΕΥΩΝ (Νικήτας Κακλαμάνης):** Μην κάνετε διάλογο.

Συνεχίστε, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Πάμε στην ουσία.

Καταργήστε τον ΕΝΦΙΑ τώρα! Τον επιβάλατε παροδικά επί Βενιζέλου εσείς της Νέας Δημοκρατίας. Καταργήστε τον επιτέλους!

Γιατί πληρώνει και στη ΔΕΗ δημοτικά τέλη ο Έλληνας, πληρώνει και άλλα τέλη ο Έλληνας μέσω του τιμολογίου της ΔΕΗ και του ΕΜΤΕΑΡ, πληρώνει και ΕΝΦΙΑ. Ωραίοι είστε! Έτσι ασκεί πολιτική και ο τελευταίος αγρότης που έβγαλε τη δευτέρα δημοτικού. Αυτό δεν είναι οικονομική πολιτική. Αυτό είναι όσα πάρω, όσα πάω και όσα δώσω. Δεν γίνεται έτσι.

Άλλο παράδειγμα θέλετε; Λέει η Κυβέρνηση ότι μείωσε τη φορολογία. Ξέρετε, κύριοι συνάδελφοι, ότι έχουμε μαγαζιά εστίασης που πληρώνουν για τη μουσική 2% στον έναν, 2% στον άλλον και 2% στον παραάλλο; Τα γνωρίζετε αυτά; Η μοναδική χώρα είναι η Ελλάδα. Στη Γερμανία υπάρχει ένα ενιαίο ταμείο 2% και πληρώνουν όλοι εκεί. Στην Ελλάδα πηγαίνει η GEA, η ΑΕΠΙ και λέει «2% θέλω εγώ, 2% εσύ, 2% εσύ», μαζεύεται 10% - 15%. Μιλάμε για αισχρή συμπεριφορά ανθρώπων που τα δικαστήρια αποφασίζουν πάντα υπέρ των εταιρειών. Πού θα βρει καταφύγιο ο πολίτης για να αμυνθεί για τα πνευματικά δικαιώματα; Το 2% γίνεται 10% στο τέλος. Είναι η GEA, είναι η ΕΔΕΜ, είναι η ΑΕΠΙ, είναι η ΟΣΔΕΛ. Ένας σωρός εταιρειών στέλνουν ένα χαρτί «έλα στο δικαστήριο, είναι 2%». Τι πράγματα είναι αυτά; Για πείτε μου, είναι χρηστή διοίκηση αυτή;

Στην Ελλάδα, δυστυχώς, μόνο τα κορόιδα επιστρέφουν λεφτά. Στην επιστρεπτέα προκαταβολή δεν επιστρέφεται το 75% από ζημιογόνες επιχειρήσεις. Χαρίζεται το 15% για εφάπαξ πληρωμή. Άρα η επιστροφή είναι 10%. Εάν όχι εφάπαξ, τότε πληρώνονται είκοσι πέντε έως εξήντα δόσεις. Ωραίοι είστε! Τίποτα δεν έχετε τηρήσει απ’ όλα αυτά.

Κι επειδή πιέζει ο χρόνος και θα μπορούσα να πω πάρα πολλά, για να καταλάβετε τι Κυβέρνηση είστε πραγματικά, θα σας διαβάσω δηλώσεις Βουλευτών και Υπουργών σας και, πραγματικά, αν δεν ντραπείτε για το επίπεδο νοημοσύνης τους, τότε πρέπει να τους πείτε ότι είναι ψεύτες. «Η οικονομία μας πάει καλύτερα από τη Γερμανία, αλλά δεν το λέμε για να μην πάρουν τα μυαλά μας αέρα», είπε ένας εδώ μέσα και έπεσαν και τα ταβάνια πάνω μας.

Δεύτερη δήλωση: «Όσο αυξάνει η ακρίβεια τόσο η ανάπτυξη προχωράει καλύτερα». Υπουργός σας το είπε αυτό. Τρίτη δήλωση: «Χιονίζει το βράδυ», ας πούμε. Τέταρτη δήλωση: Ο Σταϊκούρας τη μία αυξάνει το εισόδημα και την άλλη το κατεβάζει. Δηλαδή, οι σύμβουλοί σας και οι Υπουργοί σας έχουν απολυτήριο λυκείου ή δημοτικού, για να ξέρω και εγώ, ή απευθύνονται σε ανθρώπους που δεν καταλαβαίνουν τι τους λένε νομίζετε;

Ο κ. Σκυλακάκης -συμπαθητικός άνθρωπος- σήμερα το πρωί ακούστε τι είπε για τη μείωση των καυσίμων: «Δεν έχει νόημα να μειώσουμε τους φόρους στη βενζίνη διότι οι φτωχοί, οι άνεργοι, οι χαμηλοσυνταξιούχοι δεν έχουν αυτοκίνητο. Οπότε μόνο πλούσιοι ωφελούνται». Ακούστε τι είπε ο Υπουργός σας!

(Χειροκροτήματα από την πτέρυγα της Ελληνικής Λύσης)

Κύριε Υπουργέ, συμφωνείτε με αυτό εσείς; Αυτή είναι δήλωση Υπουργού άξια σεβασμού; Πείτε μου εσείς.

Άλλος Υπουργός: «Η πρότυπη μονάδα παραγωγής φαγητού για τις δομές μεταναστών στη Λέρο απασχολούσε σαράντα πέντε ντόπιους εργαζόμενους. Είναι ένα παράδειγμα αξιοποίησης της μεταναστευτικής κρίσης από το εγχώριο επιχειρείν». Καλά δεν ντρέπεστε να τους έχετε Υπουργούς; Ο Χριστός και η Παναγία! Λέγονται αυτά τα πράγματα; Δεν είναι δυνατόν να λέγονται αυτά τα πράγματα.

Επειδή ο φτωχός δεν έχει αυτοκίνητο, να μην του μειώσουμε το πετρέλαιο στο σπίτι του; Ε, τότε θα κάνουμε όλους τους Έλληνες να μην έχουν αυτοκίνητο, για να μην πληρώνουν ακριβό πετρέλαιο. Πού βρισκόμαστε;

Κλείνω με τα εθνικά, επειδή μου έριξε το γάντι ένας νεαρός συνάδελφος. Θα σας πω το αυτονόητο: Για εμάς η Δύση, όπως την εννοούμε εμείς, κάνει λάθη. Γιατί η Δύση για μας είναι στο δόγμα του Ντε Γκωλ, για όσους ξέρουν ιστορία. Το δόγμα του Ντε Γκωλ περιελάμβανε μια Ευρώπη από το Γιβραλτάρ μέχρι τη Σιβηρία. Αυτό έλεγε ο Ντε Γκωλ. Αν κάποιοι δεν γνωρίζουν τι έλεγε ο Ντε Γκωλ, ας διαβάσουν ένα βιβλίο να καταλάβουν.

Η Δύση, λοιπόν, έχει να αντιμετωπίσει τρία πολύ σημαντικά θέματα. Το πρώτο είναι η Κίνα, το δεύτερο είναι η οθωμανική φιλοδοξία και το τρίτο το πυρηνικό φλερτ Πακιστάν - Τουρκίας. Αυτό δεν το λέει ο Βελόπουλος, αλλά ένα από τα μεγαλύτερα think tank, αμερικανικό, όχι ελληνικό, ούτε το μυαλό το δικό μου. Αυτές, λοιπόν, οι τρεις απειλές, που έχουν και πολιτισμική, γεωπολιτική, γεωοικονομική δύναμη είναι κοινές για τη Ρωσία και τη Δύση, δυστυχώς. Τα ίδια προβλήματα που έχει η Δύση, όπως είδαμε στο ΝΑΤΟ, έχει και η Ρωσία απέναντι σε αυτά τα τρία μείζονα ζητήματα: Κίνα, Τουρκία, Πακιστάν. Καταλάβετέ το. Ευρασία. Απλά, είναι μαθήματα γεωστρατηγικής, τα οποία, πραγματικά, δεν τα αντιλαμβάνονται κάποιοι η δεν θέλουν να τα αντιληφθούν.

Εγώ περιμένω από μια κυβέρνηση να αντιληφθεί το αυτονόητο. Εδώ δεν έκανε κανείς πολιτικός Αρχηγός μία δήλωση για τα Ίμια και εγώ απαιτώ σωστή εξωτερική πολιτική; Μία δήλωση για τα Ίμια δεν έγινε από πολιτικό Αρχηγό. Αναρωτιέμαι, τι είδους Κυβέρνηση ή Αντιπολίτευση είναι αυτή που δεν τιμά τα τρία αυτά παλικάρια που έπεσαν στο καθήκον. Δεν έκαναν βόλτα και έπεσαν. Ούτε μία δήλωση για τις βάσεις της Αλεξανδρουπόλεως. Ας βγάλει ο κόσμος, λοιπόν, τα συμπεράσματά του. Ή για τα UAV που λέγαμε εδώ και πάρα πολύ καιρό και δεν μας άκουγε κανείς. Τα UAV. Επιτέλους, να αποκτήσουμε UAV. Τελικά δεν μπορούν να πετούν πάνω από το Αιγαίο καθημερινά πενήντα UAV και να μην καταρρίπτεται κανένα. Η Τουρκία αποθρασύνεται όσο εμείς είμαστε υποχωρητικοί. Ρίξτε τα UAV στο Αιγαίο και θα σταματήσουν να πετούν! Αυτή είναι η πρόταση, η εθνική, η πατριωτική.

(Χειροκροτήματα από την πτέρυγα της Ελληνικής Λύσης)

Και θα σας αποδείξω -για να κλείσω- γιατί τα κάνατε μαντάρα στα εθνικά θέματα. Σκόπια, μη καταγγελία της Συμφωνίας των Πρεσπών. Τη θέλετε να υπάρχει. Το είπε και ο Πρωθυπουργός χθες. Αλβανία - Ερντογάν συμμαχία. Σερβία. Χάνουμε τη Σερβία. Συμφωνία 5 δισεκατομμυρίων ευρώ του Ερντογάν με τους Σέρβους. Λιβύη, χάσαμε τη Λιβύη. Ηνωμένα Αραβικά Εμιράτα έδωσαν 5 δισεκατομμύρια ευρώ στην Τουρκία, όταν έναν χρόνο πριν το Υπουργείο Εξωτερικών εδώ έλεγε «τι τεράστια νίκη που κάναμε για τις στρατηγικές συμμαχίες». EastMed, ακυρώθηκε. Μην πω για μειωμένη επήρεια. Αυτά είναι τα λάθη στα εθνικά θέματα. Αυτά είναι τα τρομακτικά σας λάθη.

Το χειρότερο δε από όλα, η δήλωση Λαβρόφ είναι επικίνδυνη. Η Ρωσία πρέπει να καταλάβει ότι δεν μπορεί να απειλεί την Ελλάδα, αλλά και η Ελλάδα πρέπει να καταλάβει ότι δεν μπορεί να ξεκινάει αυτή τον πόλεμο με τους Αμερικανούς εναντίον της Ρωσίας. Γεωπολιτισμικά, γεωπολιστικά έχουμε σχέση με τη Ρωσία και με τη Δύση. Όμως, ακούστε τι είπε ο Λαβρόφ: «Για την ενίσχυση του καθεστώτος του λιμένος Αλεξανδρουπόλεως και τους σκοπούς του Πολεμικού Ναυτικού των ΗΠΑ, κατανοώ ότι η Ελλάδα είναι μέλος του ΝΑΤΟ…» προσοχή όμως «…εμπιστεύομαι τους Έλληνες φίλους μας ότι με τη σοφία τους θα κάνουν την επιλογή που ανταποκρίνεται στις πεποιθήσεις τους».

Ακούστε, κύριοι συνάδελφοι. Θα κάνω ένα ρητορικό ερώτημα. Γιατί να βοηθήσει την Ουκρανία η Ελλάδα; Γιατί να εμπλακεί; Ενεπλάκη πριν από μερικά χρόνια, έναν αιώνα ακριβώς, στείλαμε στρατό στην Κριμαία και φάγαμε τα μούτρα μας, γιατί οι κομμουνιστές της Σοβιετικής Ενώσεως έστειλαν βοήθεια στον Κεμάλ όπως και οι Ιταλοί σύμμαχοί μας, όπως και οι Γάλλοι στην Κιλικία, όπως και όλοι οι σύμμαχοί μας. Γιατί να εμπλακώ; Και το ερώτημά μου: Μας δεσμεύει καμμία συμφωνία; Είναι μέλος του ΝΑΤΟ η Ουκρανία; Είναι σύμμαχος χώρα;

Προσέξτε, θα σας το πω τώρα και κρούω κώδωνα κινδύνου. Όσες φορές ακούσαμε τους Δυτικούς, χάσαμε. Μικρά Ασία, ’45 - ’49, Κύπρος Ίμια, Πρέσπες, EastMed. Τι θέλετε άλλο, για να καταλάβετε ότι είναι λάθος να σύρεστε πίσω από τα αμερικανικά συμφέροντα και όχι τα ελληνικά; Και στην τελική -να το πω ωμά και λαϊκά-, να κερδίζω θέλω, να μου δώσουν θέλω οι Αμερικάνοι. Προστασία στο Αιγαίο θέλετε; Προστασία από τους Τούρκους θέλετε; Να μου δώσουν, όμως. Τζάμπα δεν γίνονται αυτά.

Μιλάτε για εθνική άμυνα. Θα επαναλάβω και θα το ξαναπώ, όταν μιλάμε για εθνική άμυνα, πρέπει να ξέρετε ένα πολύ απλό πράγμα. Η Τουρκία σήμερα παρασκευάζει, κατασκευάζει το 65% των ανταλλακτικών της. Η Ελλάδα το ’80-’90 κατασκεύαζε ανταλλακτικά για όλα τα αεροσκάφη της κατά 40%. Σήμερα μηδέν! Πού πάμε έτσι; Δεν έχουμε αλυσίδα εφοδιασμού των οπλικών συστημάτων. Πώς κάνουμε τους νταήδες με δέκα Ραφάλ που πήραμε, που τα προτείναμε εμείς και κακώς ο Πρωθυπουργός δεν το είπε ποτέ. Στην κατ’ ιδίαν επαφή που είχαμε οι δυο μας, εγώ του είπα να πάρει και Ραφάλ και Μπελαρά, αλλά δεν έχει σημασία αυτό. Αν δεν μπορείς να έχεις εφοδιαστική γραμμή παραγωγής, έχεις πρόβλημα σε ενδεχόμενη σύγκρουση.

Και το χειρότερο; Εσείς αγοράζετε με δανεικά, υποθηκεύοντας την Ελλάδα και εμείς λέμε: «Θα την κάνουμε αστακό την Ελλάδα με ντόπια παραγωγή, με ντόπια βιομηχανία. Αυτή είναι η διαφορά μας.

(Χειροκροτήματα από την πτέρυγα της Ελληνικής Λύσης)

Θα έλεγα και άλλα, αλλά θα σας κουράσω και δεν θέλω, πραγματικά, να σας κουράσω.

**ΠΡΟΕΔΡΕΥΩΝ (Νικήτας Κακλαμάνης):** Να μιλήσουν και οι Βουλευτές, κύριε Πρόεδρε, σας παρακαλώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ναι, κύριε Πρόεδρε, έχετε δίκιο.

Θα κλείσω για την υγεία και πρέπει να το κάνω. Πρέπει να το κάνω για δύο λόγους. Πεθαίνει κόσμος, κύριοι συνάδελφοι, χωρίς πρωτοβάθμια περίθαλψη. Από την πρώτη στιγμή σάς είχαμε πει ότι κάνετε λάθος στην υγεία. Το σημαντικό είναι η πρωτοβάθμια περίθαλψη. Δεν κάνατε τίποτα γι’ αυτό. Κάνατε τα αντίθετα. Πεθαίνει κόσμος χωρίς γιατρούς ειδικούς. Τους απολύσατε, κύριοι. Διώξατε επτά χιλιάδες υγειονομικούς. Όσοι υγειονομικοί δεν έκαναν την τρίτη δόση, θεωρούνται ανεμβολίαστοι και αυτοί, και δεν θα δουλεύουν, ενώ οι άλλοι θα δουλεύουν. Πόσο σοβαρό είναι αυτό; Ποια είναι η διαφορά των δύο; Αφού και οι δύο μεταφέρουν τον κορωνοϊό. Σας το λέγαμε από την αρχή και επιβεβαιωθήκαμε.

Δεν θα πω για τις παρενέργειες. Δεν θα πω τίποτα. Γιατί κρύβετε, όμως, τις ειδήσεις: Γιατί κρύβετε τις παρενέργειες; Η γαλλική ιστοσελίδα επαγρύπνησης μιλάει για τύφλωση δύο χιλιάδων οκτακοσίων ανθρώπων από παρενέργειες. Στην Ελλάδα δεν υπάρχει καμμία παρενέργεια. Έχουμε ισχυρό DNA. Η Κυβέρνηση δεν δίνει στοιχεία. Και ήρθε ο Υπουργός εδώ και είπε στη Βουλή «το θέμα θνητότητας είναι άμεσα συνδεδεμένο με τον εμβολιασμό». Το θέμα της θνητότητας είναι άμεσα συνδεδεμένο με τον εμβολιασμό. Τι σημαίνει αυτό; Το έψαξε κανείς;

Είπε, επίσης, ότι «εμείς είτε με κορωνοϊό είτε από κορωνοϊό λέμε ότι πέθανε από κορωνοϊό». Ποιος τους το είπε αυτό; Ποια επιστήμη το λέει αυτό; Ποια επιστήμη το λέει αυτό;

Απαντήστε μου, λοιπόν, σε δύο ερωτήσεις. Ισχύει αυτό το έγγραφο που κατέθεσα στα Πρακτικά και κανείς δεν απάντησε, ότι αναγκάζετε γιατρούς με θετικό τεστ να δουλεύουν, εσείς της Νέας Δημοκρατίας, ενώ είναι θετικοί στον κορωνοϊό; Το έγγραφο είναι αυτό. Θα το καταθέσω ξανά για τα Πρακτικά. Είπα στον Υπουργό. Δεν μου απάντησε ποτέ.

Είναι αληθές ότι υπάρχει εντολή από το Υπουργείο Υγείας στους διοικητές νοσοκομείων τα περιστατικά που είναι επωνύμων -το γράφει εδώ, κύριε συνάδελφε, να, το έγγραφο, του Υπουργείου είναι-, περιστατικά τα οποία μπορεί να προκαλέσουν τις κάμερες επωνύμων, να προσεχθούν περαιτέρω, έτι περαιτέρω, ώστε να μην έχουμε επιπλοκές; Είναι δυνατόν; Έπρεπε να πέσει ο Υπουργός, να φύγουν οι Υπουργοί όλοι. Αυτά δεν γίνονται. Πραγματικά δεν γίνονται. Και αυτά που δεν γίνονται στη χώρα μας, γίνονται από τη Νέα Δημοκρατία. Αυτά τα στραβά που κάνει η Νέα Δημοκρατία είναι όλα αυτά που καθημερινά δεν μας ακούτε. Δεν μας ακούτε.

Κλείνω. Εάν συνεχίσει έτσι η Νέα Δημοκρατία, με αυταρχισμό, με απολυταρχισμό, θα οδηγηθεί στην τυραννοκρατία η δημοκρατία μας.

Εμείς δεν θα κάνουμε αυτό που κάνετε εσείς. Εμείς ως Ελληνική Λύση είμαστε απέναντι στον Πρωθυπουργό και στο ιδεολόγημά του, το ψευτοϊδεολόγημά του στο «great reset». Αν νικήσει αυτό το ιδεολόγημα του Πρωθυπουργού, αν νικήσει αυτή η δήθεν μεγάλη επανεκκίνηση, θα νικήσει η απολυταρχία, η βαρβαρότητα. Δεν θα υπάρχει άνθρωπος. Δεν θα υπάρχει κοινωνία. Δεν θα υπάρχει αρετή. Δεν θα υπάρχει πολιτισμός και ελευθερία. Δεν θα υπάρχει τίποτα από την ανθρώπινη φύση.

Το μόνο αντίπαλο δέος απέναντι σε αυτά που λέει ο Πρωθυπουργός είναι: ο Ελληνισμός, η ελληνικότητα και η Ελληνική Λύση. Ο ελληνικός πολιτισμός διατηρεί την οικουμενικότητά του και η Ελληνική Λύση.

(Χειροκροτήματα από την πτέρυγα της Ελληνικής Λύσης)

Είμαστε οι εναλλακτικοί. Είμαστε η πρόταση. Έχουμε σχέδιο. Σας δώσαμε προτάσεις. Αντιγράψτε τα, γιατί είστε κακοί μαθητές και κακοί αντιγραφείς, μήπως και σωθεί ο τόπος. Αλλιώς εκλογές σήμερα, για να μιλήσει ο ελληνικός λαός.

Σας ευχαριστώ πάρα πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο θα πάρει τώρα η κ. Ευθυμίου. Μετά ο κ. Καμίνης. Ελπίζω να ειδοποιηθεί από την Κοινοβουλευτική του Ομάδα. Ύστερα ο Κοινοβουλευτικός Εκπρόσωπος της Νέας Δημοκρατίας κ. Βρούτσης.

**ΑΝΝΑ ΕΥΘΥΜΙΟΥ:** Ευχαριστώ, κύριε Πρόεδρε.

Το παρόν νομοσχέδιο ταυτίζεται με το ιδεολογικό στίγμα της Νέας Δημοκρατίας, που είναι η φιλοαναπτυξιακή και φιλοεπενδυτική πολιτική της. Ένα συγκριτικό στοιχείο θα εισφέρω -το είπε και ο εισηγητής μας-, ότι η διαφορά στην αύξηση των υπαγωγών υπέρ της Νέας Δημοκρατίας σε σχέση με τον εφαρμοζόμενο επενδυτικό νόμο που είναι του ΣΥΡΙΖΑ είναι 282% ανά έτος.

Ο νόμος αυτός εισάγει τρεις καινοτομίες. Η πρώτη είναι ότι γίνονται δεκατρία θεματικά καθεστώτα, άρα μιλάμε για στοχευμένες επενδύσεις. Η δεύτερη είναι ότι υπάρχει επιτάχυνση της απλούστευσης των διαδικασιών, άρα μείωση της γραφειοκρατίας. Η τρίτη είναι ότι δίνονται κίνητρα πέραν των ενισχύσεων περιφερειακού χαρακτήρα, αλλά και κίνητρα χωρίς να υπάρχει αρχική επένδυση, όπως επίσης και κίνητρα με κοινωνικό πρόσημο όσον αφορά στην επαγγελματική κατάρτιση, αλλά και κίνητρα που αφορούν σε εργαζόμενους σε μειονεκτική θέση.

Εδώ θα ήθελα να σημειώσω ότι το νομοσχέδιο αυτό, πραγματικά, έγινε μετά από μια ουσιαστική επεξεργασία στις επιτροπές. Ήδη έγιναν δεκτές πολλές προτάσεις από την πλευρά της Αντιπολίτευσης και των φορέων, όπως η μείωση των ορίων υπαγωγής επ’ ωφελεία των μικρομεσαίων επιχειρήσεων. Επίσης είναι επ’ ωφελεία των μικρομεσαίων επιχειρήσεων αυτές οι δεκατρείς θεματικές ενότητες, διότι είναι διαφορετικό να διαγκωνίζεσαι από ένα μεγάλο «κουβά» -να το πω παραστατικά- παρά στοχευμένα να επιλέγεις το καθεστώς στο οποίο θέλεις να ενταχθείς. Επομένως, ο ισχυρισμός του ΣΥΡΙΖΑ -και ακριβολογώ, γιατί ο ΣΥΡΙΖΑ μίλησε για εξόντωση των μικρομεσαίων επιχειρήσεων- προβάλλει τουλάχιστον αλυσιτελής.

Ως προς τα ειδικότερα στοιχεία τοποθετήθηκαν ο εισηγητής μας και οι υπόλοιποι ομιλητές. Εγώ θα ασχοληθώ με τρεις άξονες.

Ο πρώτος αφορά την έρευνα και την καινοτομία. Η έρευνα και η καινοτομία είναι πραγματικά ένας βασικός «μοχλός» που οδηγεί στην ουσιαστική έξυπνη ανάπτυξη και στη βιώσιμη ανάπτυξη που δημιουργούν θέσεις εργασίας. Μάλιστα, σύμφωνα με την έρευνα του Επαγγελματικού Επιμελητηρίου Αθηνών, επτά στις δέκα επιχειρήσεις δηλώνουν ότι αναμένεται να εντάξουν καινοτόμα χαρακτηριστικά στην οργανωτική τους δομή. Άρα το νομοσχέδιο αυτό ανταποκρίνεται στις σύγχρονες απαιτήσεις. Το καταθέτω για τα Πρακτικά.

(Στο σημείο αυτό η Βουλευτής κ. Άννα Ευθυμίου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επομένως η μετατροπή της νέας γνώσης που προκύπτει από την έρευνα σε πραγματικό όφελος για την τοπική αγορά, την κοινωνία και την οικονομία αποτελεί μια από τις βασικότερες προκλήσεις.

Μάλιστα, η Θεσσαλονίκη αντιμετωπίζει αυτή την πρόκληση, γιατί από τότε που ήμουν δημοτική σύμβουλος, πριν από δώδεκα χρόνια, είχα υπερθεματίσει την ανάγκη και τις προοπτικές που έχει η Θεσσαλονίκη να γίνει ένας κόμβος νέων τεχνολογιών και καινοτομίας. Τώρα αυτό δημιουργείται. Φαίνεται να υπάρχει και να διευρύνεται το κατάλληλο οικοσύστημα. Έχουν έλθει πολλές επενδύσεις, «PFIZER», «CISCO», «DELOITTE».

Θα ξεχωρίσω, όμως, και για εμένα μια σημαντική επένδυση, αυτή που «έτρεξε» πολύ επί κυβέρνησης Νέας Δημοκρατίας, το «THESS INTEC», το οποίο όχι μόνο θα αποτελέσει έναν πόλο προσέλκυσης νέων τέτοιου είδους επενδύσεων έρευνας και καινοτομίας, ως πάρκο καινοτομίας, αλλά θα δημιουργήσει και επτά χιλιάδες νέες θέσεις εργασίας. Αυτό είναι πάρα πολύ σημαντικό, δεδομένου ότι το θέμα δεν είναι να έρχονται επενδύσεις, αλλά είναι και το ποιες επενδύσεις έρχονται, τι χρήματα αφήνουν, ποιες άλλες επενδύσεις τέτοιου είδους προσελκύουν και ποιες θέσεις και τι θέσεις εργασίας δημιουργούν.

Ο δεύτερος άξονας που θα θέσω είναι το νέο επιχειρείν. Γιατί είναι πολύ σημαντικό; Σύμφωνα με δημοσίευμα από τη «ΝΑΥΤΕΜΠΟΡΙΚΗ», ήταν θετικό το ισοζύγιο των επιχειρήσεων που άνοιξαν κατά τριάντα επτά χιλιάδες, που σημαίνει τι; Ότι προσδίδουν στην αύξηση της απασχόλησης 2,2 ποσοστιαίες μονάδες. Αυτό τι σημαίνει αυτομάτως; Ότι προφανώς οι νέες επιχειρήσεις δημιουργούνται κυρίως από νέους ανθρώπους, άρα θα δοθεί δουλειά σε νέους ανθρώπους, οι οποίοι θα έχουν τη δυνατότητα να δώσουν δουλειά σε άλλους νέους ανθρώπους και κυρίως αυτοί οι άνθρωποι θα μένουν στον τόπο τους.

Στόχος βέβαια με αυτή τη διάταξη, με αυτό το καθεστώς είναι να μειώσουμε και ακόμα περισσότερο την ανεργία στους νέους, γιατί είναι αυξημένη. Άρα και η πρόθεση και η ratio αυτού του στόχου επιβεβαιώνεται από τον νομοθέτη από το άρθρο 49, το οποίο λέει ότι δικαιούχοι να είναι μόνο μικρές και πολύ μικρές επιχειρήσεις χωρίς προηγούμενη επιχειρηματική δραστηριότητα.

Ο τρίτος άξονας στον οποίο θέλω να εστιάσω είναι, όπως είπε και ο Αναπληρωτής Υπουργός, ότι ο νόμος αυτός απευθύνεται πλέον του 97% στην περιφέρεια.

Εδώ θα σταθώ στα θέματα της Θεσσαλονίκης. Δεν θα πω πολλά για το έργο του μετρό που είναι αναπτυξιακό έργο, που ο Πρωθυπουργός έχει πάρει τις συγκεκριμένες αποφάσεις και πρέπει να τις υπηρετήσουμε -με πολιτικό κόστος τις έχει πάρει- αλλά θα αναφερθώ στην επιτακτική ανάγκη των αρμοδίων της «ΑΤΤΙΚΟ ΜΕΤΡΟ» να ολοκληρώσουν το έργο αυτό μέσα στα τιθέμενα χρονοδιαγράμματα. Αυτό αποτελεί απαίτηση της κοινωνίας της Θεσσαλονίκης.

Πέραν τούτου, θέλω να θέσω συγκεκριμένα στοιχεία που προκύπτουν από την έρευνα του Ινστιτούτου Εργασίας της ΓΣΕΕ, τα οποία είναι τα εξής για τη Θεσσαλονίκη και για την Περιφέρεια Κεντρικής Μακεδονίας. Κατέχει διαχρονικά από τα υψηλότερα ποσοστά ανεργίας. Διαχρονικά, επίσης, έχει αναιμική επενδυτική δραστηριότητα. Το κρίσιμο, όπως προκύπτει και από τον πίνακα στη σελίδα 17 της έρευνας, είναι ότι παρά τη σχετική ανάκαμψη των οικονομικών δεικτών, το μερίδιο του πληθυσμού που είναι σε κίνδυνο φτώχειας αυξάνεται έναντι των άλλων περιφερειών, αλλά και της Περιφέρειας Αττικής. Καταθέτω ολόκληρη την έρευνα για τα Πρακτικά.

(Στο σημείο αυτό η Βουλευτής κ. Άννα Ευθυμίου καταθέτει για τα Πρακτικά την προαναφερθείσα έρευνα, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επομένως είναι σημαντικό στην παρούσα περίπτωση για τη Θεσσαλονίκη και για την Περιφέρεια Κεντρικής Μακεδονίας τα επενδυτικά εργαλεία να αξιοποιηθούν ώστε να τελειώσουν τα εν εξελίξει έργα. Είναι σημαντικό. Χθες ήλθε ο Πρωθυπουργός στη Θεσσαλονίκη και δεν εγκαινίασε μακέτες, εγκαινίασε εργοτάξια. Είδαμε τα εργοτάξια, είδαμε ότι τα έργα εκτελούνται. Επίσης είναι σημαντικό -και πραγματικά από τον Αναπληρωτή Υπουργό κ. Παπαθανάση έχω βρει ευήκοα ώτα σε όσες σοβαρές συζητήσεις έχουμε κάνει- ποιες νέες επενδύσεις θα φέρουμε στον τόπο μας, δηλαδή ποιες θα είναι οι πολιτικές της Κυβέρνησης, ώστε τα επενδυτικά εργαλεία να κατευθυνθούν στην ανάπτυξη της Θεσσαλονίκης με πολλαπλασιαστική αξία, για δημιουργία νέων θέσεων εργασίας, για να αντιμετωπίσουμε αυτά τα πορίσματα που σας κατέδειξα από την έρευνα.

Εδώ θα ήθελα να καταθέσω και να μεταφέρω το αίτημα τετρακοσίων εβδομήντα μιας επιχειρήσεων και πολιτών που αντιπροσωπεύουν έντεκα χιλιάδες εργαζόμενους και πωλήσεις στο 50% του ΑΕΠ της Μακεδονίας για την ισόρροπη ανάπτυξη δυτικής και ανατολικής Θεσσαλονίκης, διότι υπάρχει ένα ειδικό χωρικό σχέδιο θαλάσσιου μετώπου Θεσσαλονίκης που προβλέπει ανάπτυξη στην ανατολική Θεσσαλονίκη πολύ μεγαλύτερη έναντι της δυτικής, ενώ υπάρχει το περιθώριο. Υπάρχει και μια αντίστοιχη έρευνα ώστε να γίνει βιομηχανική περιοχή στα δυτικά στα τρία χιλιόμετρα από το κέντρο, γεγονός που θα φέρει μια οικονομική υποβάθμιση της περιοχής. Θεωρώ, λοιπόν, ότι αυτά είναι θέματα τα οποία θα πρέπει να δούμε.

Καταλήγω εκφράζοντας την ελπίδα ότι το νομοσχέδιο αυτό θα συμβάλει θετικά στα μακροοικονομικά στοιχεία της χώρας μας, συνεισφέροντας τόσο στην αύξηση του ΑΕΠ, τόσο στη βελτίωση του ισοζυγίου τρεχουσών συναλλαγών όσο και στη μείωση του χρέους, με σκοπό την άμβλυνση των ανισοτήτων και την ενίσχυση των πιο ευάλωτων.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε πολύ.

Τον λόγο έχει ο κ. Γεώργιος Καμίνης από το Κίνημα Αλλαγής.

**ΓΕΩΡΓΙΟΣ ΚΑΜΙΝΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η οικονομική ανάπτυξη φυσικά δεν μπορεί να γίνει μόνο με έναν νόμο και ένα άρθρο. Αν ήταν έτσι, οι επενδυτικές δαπάνες στην Ελλάδα δεν θα βρίσκονταν σε τόσο σημαντική απόκλιση από τον ευρωπαϊκό μέσο όρο, κάτω από τον ευρωπαϊκό μέσο όρο, κάτω από το μισό το 2019. Επίσης, η ανάπτυξη δεν μπορεί να εξαρτάται μονόπλευρα από τα ευρωπαϊκά κονδύλια. Βεβαίως, το παράθυρο ευκαιρίας που διανοίγεται με τα κονδύλια αυτά είναι σημαντικό. Δεν πρέπει να παραβλέπουμε, όμως, τις χρόνιες παθογένειες του ελληνικού παραγωγικού μοντέλου, την καχεξία των οικονομικών και πολιτικών θεσμών, τη συχνή αλλαγή της αναπτυξιακής και φορολογικής νομοθεσίας, τις διαρθρωτικές αδυναμίες της ελληνικής οικονομίας και την ανεπαρκή αξιοποίηση του ανθρώπινου δυναμικού. Σημειωτέον ότι στο επίπεδο αυτό κατέχουμε την πρωτιά στην ανεργία των νέων πανευρωπαϊκά με 39,1%.

Το νομοσχέδιο συζητείται σε μια οικονομική συγκυρία όχι και τόσο ρόδινη. Παρά την αισιοδοξία του οικονομικού επιτελείου της Κυβέρνησης ότι η ανάπτυξη φέτος θα ξεπεράσει το 8% συγκριτικά με το 6,9% που προέβλεπε ο προϋπολογισμός για το 2022, το ελληνικό δημόσιο χρέος, σύμφωνα με τα επίσημα στοιχεία της ΕΛΣΤΑΤ, ανήλθε το πρώτο εννιάμηνο του 2021 στα 357 δισεκατομμύρια ευρώ, δηλαδή κατά 16 δισεκατομμύρια αυξημένο συγκριτικά με τα τέλη του 2020, δηλαδή το τελικό αποτέλεσμα θα είναι ακόμη υψηλότερο.

Παράλληλα, ο πληθωρισμός για τον μήνα Δεκέμβριο κυμάνθηκε στο 4,4 χωρίς να εμφανίζει τάση αποκλιμάκωσης για το επόμενο διάστημα. Και ενώ η χώρα μαστίζεται από το πανδημικό κύμα, από ένα κύμα ακρίβειας σε βασικά αγαθά και υπηρεσίες, όχι μόνο είμαστε πρωταθλητές στον ΦΠΑ και τρίτοι σε κόστος ηλεκτρικής ενέργειας στην Ευρωπαϊκή Ένωση, αλλά σύμφωνα με το Ινστιτούτο Εργασίας της ΓΣΕΕ σημειώνονται απώλειες και 7% του μέσου μηνιαίου εισοδήματος. Μέσα σε όλα αυτά η χώρα δανείστηκε πρόσφατα από τις διεθνείς αγορές με το τσιμπημένο επιτόκιο του 1,8%. Συνεπώς η οικονομική πραγματικότητα είναι τελείως διαφορετική από αυτή που επιθυμεί να μας παρουσιάσει η Κυβέρνηση.

Όπως επεσήμανε και ο ειδικός μας αγορητής Απόστολος Πάνας, το νομοσχέδιο είναι σε πολλές πτυχές του αποσπασματικό, αποκομμένο από συνέργειες με τους πόρους του ΕΣΠΑ και από άλλα εθνικά σχέδια, καθώς και από το μεσοπρόθεσμο πλαίσιο δημοσιονομικής στρατηγικής, χωρίς να έχει κάποια συγκεκριμένη στόχευση στα παραγωγικά πλεονεκτήματα της χώρας και χωρίς να προβλέπει ενισχύσεις εκεί που πραγματικά υπάρχει ανάγκη για την προσέλκυση άμεσων ξένων επενδύσεων, στους τομείς της χημικής βιομηχανίας, των φαρμάκων και της υγείας, του μηχανολογικού εξοπλισμού και των ηλεκτρονικών. Όχι μόνο είναι ετεροβαρές ως προς τις μεσαίες και τις ατομικές επιχειρήσεις, αλλά παρέχει και τη δυνατότητα σε ένα χρηματοπιστωτικό ίδρυμα αυτό κυριαρχικά να αξιολογήσει το υποβληθέν επενδυτικό σχέδιο. Έτσι η αξιολόγηση επενδυτικών σχεδίων εκχωρείται σε τραπεζικά ιδρύματα και δεν συμβαδίζει με τη φιλοσοφία ενός αναπτυξιακού νόμου που αποσκοπεί να διευκολύνει την επιχειρηματικότητα και την καινοτομία, αλλά βεβαίως σε συνθήκες κοινωνικής δικαιοσύνης.

Ως προς την αύξηση των ποσοστών ενίσχυσης βάσει του νέου χάρτη περιφερειακών ενισχύσεων είναι κρίσιμο να υπάρξει μια υπαγωγή των επενδυτικών σχεδίων επιχειρήσεων σε επιχειρήσεις που δραστηριοποιούνται σε περιοχές που επλήγησαν από σοβαρές φυσικές καταστροφές και επίσης να υπάρξει μια αναπροσαρμογή των ποσοστών ενίσχυσης στον νέο χάρτη περιφερειακών ενισχύσεων υπέρ των ελληνικών νησιών και ιδίως θα έλεγα αυτών του βορείου Αιγαίου, τα οποία από το 2015 δοκιμάζονται σε τεράστιο βαθμό λόγω της προσφυγικής κρίσης.

Εμείς τασσόμαστε υπέρ των πρωτοβουλιών που στοχεύουν στη διάχυση της ανάπτυξης προς τα κάτω και στην απλοποίηση των διαδικασιών ένταξης σε επενδυτικά σχέδια. Είμαστε αντίθετοι σε πρωτοβουλίες που πολλαπλασιάζουν τη γραφειοκρατία και προωθούν την ανάπτυξη για τους λίγους σε βάρος των πολλών, χωρίς την αναγκαία κοινωνική, περιβαλλοντική αλλά και διαγενεακή δικαιοσύνη. Η ανάπτυξη στη χώρα μας δεν μπορεί να είναι απλά μια συρραφή νόμων, αλλά μια εθνική προσπάθεια που θα τους συμπεριλάβει όλους, αξιοποιώντας πλήρως τις αναπτυξιακές δυνατότητες της χώρας.

Θα ήθελα, τέλος, να σταθώ στην τροπολογία του Υπουργείου Μετανάστευσης και Ασύλου, την οποία οφείλω λόγω αρμοδιότητας να σχολιάσω από αυτό το Βήμα. Ο αρμόδιος Υπουργός υπέπεσε, δυστυχώς, σε δύο σοβαρές αντιφάσεις. Πρώτον, μας είπε ότι αποσυνδέσαμε αρκετές περιοχές της χώρας από το μεταναστευτικό. Την ίδια στιγμή, όμως, μετατρέπει τα νησιά και τον Έβρο σε προκεχωρημένα φρούρια της Ευρωπαϊκής Ένωσης.

Μας είπε κατά δεύτερο λόγο ότι η Κυβέρνηση της Νέας Δημοκρατίας κατήργησε τις κατά παρέκκλιση διατάξεις που είχε ψηφίσει ο ΣΥΡΙΖΑ το 2016 για τις ανάγκες του μεταναστευτικού. Νομίζω ότι εδώ η σημερινή τροπολογία μιλά από μόνη της. Την καταψηφίζουμε φυσικά, αφού για μια ακόμη φορά αναδεικνύεται όχι μόνο μια προχειρότητα στον σχεδιασμό του μεταναστευτικού, αλλά και αυτή η τάση της Κυβέρνησης να ψηφίζει με κατά παρέκκλιση διατάξεις. Ειδικά στο θέμα των δομών στα νησιά του βορείου Αιγαίου ψηφίζεται η κατά παρέκκλιση διάταξη -αυτή περιέχει η τροπολογία- η οποία καθιστά αρμόδιο για σοβαρά πολεοδομικά ζητήματα την Τεχνική Υπηρεσία του Υπουργείου Μετανάστευσης και Ασύλου, παρακάμπτοντας τις αρμόδιες υπηρεσίες της τοπικής αυτοδιοίκησης, χωρίς κανέναν προφανή λόγο.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Και εμείς.

Τον λόγο έχει ο κ. Βρούτσης.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, κυρίες και κύριοι συνάδελφοι, σε λίγες ώρες από τώρα καθώς θα ολοκληρωθεί η διαδικασία συζήτησης στην Εθνική Αντιπροσωπεία του νέου αναπτυξιακού νόμου, θα έχουμε μπροστά μας ένα κείμενο νόμου που θα επηρεάσει την ανάπτυξη της πατρίδας μας, τις θέσεις εργασίας για τα επόμενα έξι έως επτά χρόνια. Αυτό από μόνο του αποδίδει και δικαιολογεί τη σημαντικότητα αυτού του νομοσχεδίου, το οποίο έρχεται στη συνέχεια πολλών άλλων εθνικών προσπαθειών που έγιναν από διάφορες κυβερνήσεις στο παρελθόν, ν.2601 του ’98, αναπτυξιακός, αναπτυξιακός νόμος 3299 του 2004, ν.3908 του 2011 και ο τελευταίος από την προηγούμενη κυβέρνηση, ο ν.4399 του 2016.

Έχει αποδείξει αυτή η Κυβέρνηση, κυρίες και κύριοι συνάδελφοι, ότι δεν είναι ούτε μικρόκαρδη ούτε μικρόψυχη. Στο κύριο ερώτημα, αν απέδωσαν οι προηγούμενοι νόμοι, η απάντηση είναι «ναι». Ο κάθε αναπτυξιακός νόμος στο παρελθόν είχε το δικό του ιδιαίτερο θετικό αποτύπωμα στην παραγωγική αναπτυξιακή διαδικασία της χώρας, όλοι οι προηγούμενοι. Απέδωσε ο τελευταίος νόμος της κυβέρνησης του ΣΥΡΙΖΑ, ο ν.4399 του 2016; Προς τιμήν του Αναπληρωτή Υπουργού κ. Παπαθανάση και προς τιμήν και της πλευράς της Νέας Δημοκρατίας του εισηγητή μας του Μάξιμου Χαρακόπουλου όλοι είπαν ότι, ναι, είχε και αυτός ένα ιδιαίτερο θετικό αποτύπωμα.

Η ερώτηση που προκύπτει πλέον είναι η εξής: Αυτός ο καινούργιος νόμος, που εισάγει η Κυβέρνηση, φέρνει κάτι διαφορετικό; Ήμασταν ικανοποιημένοι απόλυτα από τον προηγούμενο αναπτυξιακό νόμο; Είναι διπλό το ερώτημα και διπλή η απάντηση. Όχι, δεν ήμασταν απόλυτα ικανοποιημένοι. Είχε θετικό αποτύπωμα, αλλά σίγουρα δεν επηρέασε και δεν κατηύθυνε διαφορετικά το παραγωγικό αναπτυξιακό μοντέλο της χώρας, όπως θα θέλαμε. Θα αλλάξει με τον καινούργιο αναπτυξιακό νόμο; Έχουμε κάποιες ιδιαιτερότητες, κάποιες καινοτομίες μέσα σε αυτόν τον νόμο; Η απάντηση είναι «ναι». Θα τις εξηγήσω.

Και ένα τρίτο ερώτημα: Αρκεί από μόνος του ο αναπτυξιακός νόμος για να αλλάξει το παραγωγικό μοντέλο της χώρας μας, να δημιουργήσει προσέλκυση επενδύσεων και να διαμορφώσει ένα περιβάλλον που θα αυξηθούν οι θέσεις εργασίας; Η απάντηση είναι «όχι».

Έτσι, λοιπόν, ο αναπτυξιακός αυτός κρίσιμος νόμος για την ανάπτυξη της χώρας μας, των θέσεων εργασίας και της αγοράς εργασίας, έρχεται ως ένα άθροισμα άλλων προηγούμενων νομοθετημάτων αυτής της Κυβέρνησης να προστεθεί και να ολοκληρωθεί πλέον το πλαίσιο της δέσμης των μεταρρυθμίσεων.

Παραδείγματος χάριν, πρώτον, φορολογική μεταρρύθμιση -σήμερα ανακοινώθηκε από τον Πρωθυπουργό επιπλέον μείωση του ΕΝΦΙΑ μαζί με όλες τις μειώσεις των φόρων-, δεύτερον, ασφαλιστική μεταρρύθμιση, τρίτον, Ταμείο Ανθεκτικότητας, το οποίο έρχεται να χρηματοδοτήσει την οικονομία της χώρας μας, τέταρτον, ηλεκτρονική διακυβέρνηση, πέμπτον, μεταρρύθμιση στην παιδεία.

Όλη αυτή η δέσμη των μεταρρυθμίσεων της Κυβέρνησης του Κυριάκου Μητσοτάκη έρχεται σήμερα να ολοκληρωθεί με αυτό το κρίσιμο και σημαντικό νομοσχέδιο, το οποίο θα αλλάξει και θα επηρεάσει το παραγωγικό αναπτυξιακό υπόδειγμα της χώρας για τα επόμενα έξι έως επτά χρόνια.

Τι κάνει αυτός ο νόμος, κυρίες και κύριοι συνάδελφοι; Οι καινοτομίες του είναι συγκεκριμένες, κατανοητές και δίνουν και την κατεύθυνση και τη στρατηγική σε επίπεδο πολιτικής που θέλουμε να πάμε.

Ο προηγούμενος αναπτυξιακός νόμος του ΣΥΡΙΖΑ, κύριε Λοβέρδο, είχε την ιδιαιτερότητα ότι κινήθηκε σε μία ενιαία κατεύθυνση. Λειτουργούσε, δηλαδή, οριζόντια για όλη την οικονομία, σαν να ήταν ένας κλάδος, συνδυαστικά με το ότι η χρηματοδότηση του προϋπολογισμού του γινόταν ενιαία. Τι σημαίνει αυτό, για να το εξηγήσω; Σημαίνει ότι ναι μεν «έτρεξαν» επενδύσεις, αυτές που περιγράφει και το Υπουργείο Ανάπτυξης, αλλά αν ένας τομέας «έτρεχε» περισσότερο, όπως για παράδειγμα ο τουρισμός, απορροφούσε τα χρήματα από τους άλλους κρίσιμους κρίκους της αναπτυξιακής διαδικασίας της χώρας μας, τους οποίους «στέγνωνε». Και αυτό από μόνο του ήταν αρνητικό.

Τι καινοτομία εισάγει αυτός ο αναπτυξιακός νόμος, κυρίες και κύριοι συνάδελφοι; Η καινοτομία είναι ότι εντοπίζει στοχευμένα τις δεκατρείς κρίσιμες αναπτυξιακές, παραγωγικές διαδικασίες που πρέπει να ακολουθήσει η χώρα μας σε επίπεδο επένδυσης, έτσι ώστε να αλλάξουμε το παραγωγικό μοντέλο, να μετασχηματίσουμε την οικονομία. Ποιες είναι αυτές; Είμαι υποχρεωμένος λόγω της σημαντικότητας του νομοσχεδίου, λόγω του ότι θα επηρεάσει το μέλλον της πατρίδας μας, να τους διαβάσω γιατί θέλω να ακουστούν. Έχουμε δεκατρία ειδικά θεσμικά καθεστώτα: Πρώτο, ψηφιακός και τεχνολογικός μετασχηματισμός επιχειρήσεων, δεύτερο, πράσινη μετάβαση, περιβαλλοντολογική αναβάθμιση επιχειρήσεων, τρίτο, νέο «επιχειρείν», τέταρτο, καθεστώς διοίκησης αναπτυξιακής μετάβασης, πέμπτο, έρευνα και με εφαρμοσμένη καινοτομία, έκτο, αγροδιατροφή, πρωτογενής παραγωγή και μεταποίηση γεωργικών προϊόντων, αλιεία και υδατοκαλλιέργεια, έβδομο, μεταποίηση, εφοδιαστική αλυσίδα, όγδοο, επιχειρηματική εξωστρέφεια, ένατο, ενίσχυση τουριστικών επενδύσεων, δέκατο, εναλλακτικές μορφές τουρισμού, ενδέκατο ,μεγάλες επενδύσεις, δωδέκατο, ευρωπαϊκές αλυσίδες αξίας, δέκατο τρίτο, «επιχειρηματικότητα 360 μοίρες».

Αυτές είναι οι κεντρικές αναπτυξιακές κατευθύνσεις που δίνουν πλέον έναν νέο αναπτυξιακό προσανατολισμό στο παραγωγικό μοντέλο της χώρας μας για το πού πρέπει να πάει τα επόμενα πολλά-πολλά χρόνια.

Η δεύτερη καινοτομία είναι ότι σε αντίθεση με τον προηγούμενο νόμο έρχεται και η δημιουργία αυτόνομου προϋπολογισμού για τον κάθε έναν από αυτούς τους δεκατρείς τομείς. Δηλαδή, η αγροδιατροφή δεν θα στερηθεί πόρους εάν απορροφήσει το προϊόν του προϋπολογισμού όλο το κομμάτι των τουριστικών επενδύσεων. Αυτό τι λέει; Λέει πολύ απλά ότι και οι δεκατρείς αυτοί τομείς θα αναπτυχθούν. Δεν θα υστερήσει κανένας. Και αυτή είναι η καινοτομία. Εκατόν πενήντα εκατομμύρια σ’ αυτά τα δεκατρία ειδικά καθεστώτα που κάθε χρόνο με τις προκηρύξεις θα ανανεώνονται.

Αυτές είναι οι καινοτομίες. Αυτές είναι δομικές αλλαγές στο παραγωγικό μοντέλο της χώρας μας, οι οποίες θα έρθουν πλέον με την ψήφιση αυτού του νόμου να αλλάξουν και να επαναπροσανατολίσουν το αναπτυξιακό υπόδειγμα της Ελλάδος.

Έχει κι άλλα πράγματα; Βεβαίως. Αυξάνει ποσοστιαία τις επιχορηγήσεις. Παραδείγματος χάριν, στο νότιο Αιγαίο που είναι η περιοχή από την οποία έλκω την πολιτική μου αναφορά, έχουμε 30% για τις μεγάλες επιχειρήσεις πάνω στο ποσοστό του χάρτη της χώρας, 40% για τις μεσαίες και 50% για τις μικρές. Είναι αυξημένο συγκριτικά με το προηγούμενο. Και αυτό είναι για όλα αυτά τα δεκατρία ειδικά θεσμικά καθεστώτα που εισάγει ο νόμος. Δηλαδή, και στο κομμάτι των επενδύσεων και των ποσοστών αύξησης είναι πιο ενισχυμένο.

Συνοπτικά, θα έλεγα -και προσέξτε το αυτό- πως αυτός ο νόμος ουσιαστικά παρεμβαίνει και κάνει τα εξής σε επίπεδο κατευθύνσεων και αρχών: Απλουστεύει τις διαδικασίες και τις κάνει ταχύτερες και μειώνει τη γραφειοκρατία. Όλο το πλαίσιο του νόμου εισάγει καινοτομίες μέσα από τους ορκωτούς ελεγκτές των αναπτυξιακών επενδύσεων. Κάνει ταχύτερη τη διαδικασία, μειώνει τη γραφειοκρατία, κάτι που θέλαμε.

Δεύτερον, ως προς τη διαφάνεια, τα μηχανογραφικά συστήματα τα οποία θα δημιουργηθούν τώρα, θα ελέγχουν πολύ καλύτερα, αντλώντας εμπειρία και από το παρελθόν, για το πώς θα γίνονται οι επενδύσεις και θα παρακολουθούνται με ακόμη περισσότερη διαφάνεια.

Τρίτον, είναι θετικό ως προς την αποτελεσματικότητα -κρίσιμο μέγεθος, κύριε Πρόεδρε- γιατί πολύ απλά, όπως είπα, η προστιθέμενη αξία των δεκατριών αυτών ειδικών καθεστώτων αυξάνεται από την κάθε επένδυση ξεχωριστά, συν την αύξηση των θέσεων εργασίας και την ενίσχυση της αγοράς εργασίας.

Τέταρτον, υπάρχει ποικιλομορφία, γιατί είναι αυτά τα δεκατρία ειδικά καθεστώτα που εισάγονται για πρώτη φορά στον αναπτυξιακό νόμο. Για πρώτη φορά εξειδικεύονται οι τομείς που πρέπει να πάρουν πάνω τους την ανάπτυξη της πατρίδας μας.

Πέμπτον, υπάρχει ισόρροπη ανάπτυξη. Αυτός ο αναπτυξιακός νόμος κατευθύνεται σε όλη την επικράτεια.

Και εδώ, κύριε Υπουργέ, με την εκτίμηση και τις σχέσεις που έχουμε διαμορφώσει, θα ήθελα και εγώ που κατάγομαι από έναν νομό ο οποίος έχει τις δικές του ιδιαιτερότητες, να σας πω ότι θα πρέπει να είστε ιδιαίτερα προσεκτικός στις προκηρύξεις, γιατί αυτά δεν ενσωματώνονται στον νόμο, έτσι ώστε να μην έχουμε μία επανάληψη του παρελθόντος και να αντλούνται όλα αυτά τα χρηματοδοτικά εργαλεία από συγκεκριμένες περιοχές, όπου ήδη πλέον έχει «κλειδώσει» και έχει περάσει την «κόκκινη» γραμμή η δυνατότητα ανάπτυξης, με αποτέλεσμα να αυτοϋπονομεύονται και οι επενδύσεις μέσα από αυτά τα χρήματα και να χαλάει και αυτό που πάμε να κάνουμε, δηλαδή η ισόρροπη διάχυση ανάπτυξης παντού.

Αυτό, κυρίες και κύριοι, είναι το μοντέλο, ο νέος νόμος που θα αλλάξει τη χώρα μας τα επόμενα έξι ως επτά χρόνια. Και κάτι ακόμα. Σχετικά με την κριτική που ακούστηκε για το ζήτημα του μοντέλου ανάπτυξης και το ποιους επηρεάζει, μία απλή ανάγνωση να κάνετε στα νούμερα του νόμου, θα δείτε ότι αυτός ο αναπτυξιακός νόμος είναι ο πρώτος συγκριτικά αναπτυξιακός νόμος που αφορά τους πιο πολλούς από κάθε άλλη φορά. Ποιος το λέει αυτό; Το Υπουργείο Ανάπτυξης, οι Υπουργοί του, ο Κοινοβουλευτικός της Νέας Δημοκρατίας; Όχι. Τα νούμερα το λένε. Τα νούμερα από μόνα τους κατεβάζουν τον πήχη της χρηματοδότησης στα 100.000 ευρώ. Είναι το χαμηλότερο επίπεδο χρηματοδότησης συγκριτικά με τους προηγούμενους αναπτυξιακούς. Σχετικά με ένα-δύο ζητήματα τα οποία αφορούν τις επιχειρήσεις, εισακούστηκαν και οι συνάδελφοι στην επιτροπή και πέρασαν μέσα. Μιλάμε για τα ζητήματα που αφορούν τα καταλύματα και την αναβάθμιση των ξενοδοχείων.

Όλα αυτά, λοιπόν, αποδεικνύουν ότι αυτός ο νόμος είναι για τους πολλούς, συνδυαστικά με κάτι ακόμη. Η χρηματοδότηση και η εκταμίευση των πόρων -προσέξτε το αυτό, δηλαδή καθαρό, ζεστό χρήμα- γίνεται μόνο για τις μικρές επιχειρήσεις, τις πολύ μικρές. Μιλάμε για κάτω από 10 εκατομμύρια ευρώ επένδυση, δηλαδή για επιχειρήσεις πολύ χαμηλές που θα δημιουργηθούν. Αυτές θα δημιουργήσουν και πολύ περισσότερες θέσεις εργασίας. Αντίθετα, με τις μεγάλες και μεσαίες επιχειρήσεις -πάνω από 10 εκατομμύρια- έχει άλλα κίνητρα, δηλαδή φορολογικά και τα υπόλοιπα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρίες και κύριοι συνάδελφοι, η σημαντικότητα του νόμου, η σημαντικότητα αυτής της νομοθετικής πρωτοβουλίας είναι τεράστια. Έρχεται να προστεθεί σε άλλες μεταρρυθμίσεις της χώρας μας, οι οποίες μέχρι τώρα έχουν φέρει απτά αποτελέσματα. Η ανακοίνωση της ανεργίας στο 12,7% χθες από τη EUROSTAT -δεν το λέει η Κυβέρνηση- συνδυαστικά με το 17,3% που είχαμε τον Ιούλιο του 2019, αποτελεί μια πολύ σημαντική θετική εξέλιξη στην αγορά εργασίας υπέρ των εργαζομένων. Δεν μας ικανοποιεί αυτό το ποσοστό. Ξέρουμε πού θέλουμε να πάμε. Πρέπει να φτάσουμε στον μέσο όρο της Ευρώπης, στο 7% και ακόμα χαμηλότερα.

Το κατόρθωμα της Κυβέρνησης να φτάσουμε στο 9% ανάπτυξη για το 2021, όπως ανακοινώνει ο ΙΟΒΕ, συνδυαστικά με μία τεράστια ύφεση το 2020, σημαίνει ότι ξεπεράσαμε όλη την ύφεση του 2020 και πάμε σχεδόν από μηδενική βάση για το 2022 για την ανάπτυξη να βοηθήσουμε τη χώρα μας. Συνδυαστικά με μία σειρά από κολοσσούς επιχειρήσεων -«MICROSOFT», «PFIZER», «CISCO», «JP MORGAN», «AMAZON»- αποδεικνύουν στην πράξη ότι η χώρα μας είναι στον σωστό δρόμο.

Κλείνοντας, οφείλω σε σας, κύριε Υπουργέ, κύριε Παπαθανάση, πολλά συγχαρητήρια, όπως και στον Υπουργό κ. Γεωργιάδη. Όμως, οφείλω συγχαρητήρια όχι μόνο σε σας αλλά και στο επιτελείο σας και στους υπηρεσιακούς παράγοντες. Πίστευα και πιστεύω πάντα στους υπηρεσιακούς παράγοντες. Αυτοί είναι που δίνουν στους Υπουργούς την κατεύθυνση μέσα από την εμπειρία και τη γνώση που έχουν. Πολλά συγχαρητήρια, λοιπόν, γι’ αυτόν τον νόμο που θα επηρεάσει τη χώρα, τις επόμενες γενιές της πατρίδας και το αναπτυξιακό υπόδειγμα.

Εύχομαι, κυρίες και κύριοι συνάδελφοι, αυτός ο νόμος να είναι καλοτάξιδος και να πιάσει τόπο για το καλό της πατρίδας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Καλείται τώρα στο Βήμα ο Γενικός Γραμματέας του ΚΚΕ ο κ. Κουτσούμπας και ακολουθούν πέντε συνάδελφοι, ο κ. Γιάννης Λοβέρδος, η κ. Χρηστίδου, ο κ. Καστανίδης, ο κ. Κοτρωνιάς, ο κ. Μουλκιώτης και η κ. Πέρκα.

Ορίστε, κύριε Κουτσούμπα, έχετε τον λόγο.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Ευχαριστώ, κύριε Πρόεδρε.

Η σημερινή συζήτηση στη Βουλή είναι προκλητική -είναι σημαδιακή κιόλας η σημερινή μέρα. Βγάζετε λόγους εδώ μέσα για τη δήθεν ανάπτυξη που θα φέρει ο αναπτυξιακός νόμος και μόλις χθες βράδυ, η κυβερνητική «τρόικα» Σταϊκούρας, Σκρέκας, Χατζηδάκης, ανακοίνωσαν στα σωματεία των εργαζομένων της «ΛΑΡΚΟ» την κήρυξη του πιο άτιμου πολέμου, ότι θα τους πετάξει στον δρόμο αυτόν τον μήνα, απολύοντάς τους από τη δουλειά και ξεσπιτώνοντάς τους από τους οικισμούς, αφού τους ζήτησαν να εγκαταλείψουν ακόμα και τα σπίτια τους. Και άνεργοι και άστεγοι.

Η κήρυξη αυτού του πολέμου από την Κυβέρνηση της Νέας Δημοκρατίας, σε συμπαιγνία με τους επενδυτές τους περιβόητους, που θέλει να ξεπουλήσει τη «ΛΑΡΚΟ» για να την πάρουν μπιρ παρά, δεν αφήνει περιθώρια άλλα από το να σημάνει συναγερμός σε όλη την εργατική τάξη της χώρας και όχι μόνο στους εργαζόμενους της «ΛΑΡΚΟ», με βασικό στόχο το έγκλημα αυτό να μην περάσει και η Κυβέρνηση της Νέας Δημοκρατίας να πληρώσει ακριβά για το έγκλημα που πάει να διαπράξει.

Οι εργάτες της «ΛΑΡΚΟ» έχουν ανάγκη την ενεργητική αλληλεγγύη όλων μας. Έχουν πέσει πλέον οι μάσκες. Αφήστε τα κόλπα ότι θα απορροφήσετε, λέει, τους άνω των πενήντα πέντε ετών σε προγράμματα κοινωφελούς εργασίας μέχρι να βγουν στη σύνταξη. Τα ξέρουμε αυτά τα προγράμματα, με ψίχουλα πείνας των 500 ευρώ. Πώς θα ζήσει ένας οικογενειάρχης που έχει παιδιά που σπουδάζουν ή που είναι άνεργα; Αφήστε τα κόλπα ότι οι υπόλοιποι εργαζόμενοι που θα απολυθούν θα ενταχθούν σε προγράμματα εργασίας-γέφυρα, δηλαδή, στα γνωστά προγράμματα ανεργίας.

Κυρίες και κύριοι της Κυβέρνησης -και όσοι κυβερνήσατε πριν από αυτήν και φτάσατε εδώ τη «ΛΑΡΚΟ»- δικό σας είναι όλο αυτό το εγκληματικό σχέδιο με τη διαχρονική πολιτική απαξίωσης, εγκατάλειψης, συκοφάντησης, υπερχρέωσης μιας τέτοιας στρατηγικής επιχείρησης, ενός πραγματικού χρυσωρυχείου για την ελληνική οικονομία. Η «ΛΑΡΚΟ» πρέπει να παραμείνει ανοιχτή, να αναπτυχθεί, να εκσυγχρονιστεί, να διασφαλίσει τη δουλειά και τα δικαιώματα των εργαζομένων, με προτεραιότητα τη διασφάλιση των θέσεων εργασίας, την απόδοση των δεδουλευμένων τους και τη συνέχιση της ενιαίας λειτουργίας της.

Επιπλέον, η σημερινή συζήτηση στη Βουλή είναι, τουλάχιστον, προκλητική για εκατομμύρια λαϊκούς ανθρώπους που, κυριολεκτικά, βασανίζονται μέρα με τη μέρα λόγω της ακρίβειας που κατατρώει τα λαϊκά εισοδήματα. Και μη νομίζετε ότι με μια μείωση του ΕΝΦΙΑ, που ανακοίνωσε σήμερα ο Πρωθυπουργός, μπορεί να αναπληρώσει τις τεράστιες αυξήσεις του ρεύματος, τις μεγάλες ανατιμήσεις σε προϊόντα λαϊκής κατανάλωσης. Εμείς επιμένουμε να στηρίζουμε το λαϊκό αίτημα για συνολική κατάργηση του ΕΝΦΙΑ, αυτού του άδικου φόρου, σε αντίθεση με όλους τους άλλους που το εγκατέλειψαν.

Αυτή η συζήτηση είναι προκλητική και λόγω της γενικευμένης ανεργίας. Και είναι προκλητική, καθώς την ίδια ώρα που τα λαϊκά στρώματα δεν μπορούν να καλύψουν τα καθημερινά τους έξοδα, εδώ μέσα, η λεγόμενη εθνική αντιπροσωπεία, να συζητάει πώς θα μοιραστούν δεκάδες δισεκατομμύρια ευρώ σε μεγάλες επιχειρήσεις και την Κυβέρνηση της Νέας Δημοκρατίας να βρίσκεται σε έναν καβγά με τον ΣΥΡΙΖΑ και άλλα αστικά κόμματα, για το ποιος θα μοιράσει τα δισεκατομμύρια. Αν ο σημερινός ή ο προηγούμενος αναπτυξιακός νόμος είναι καλύτερος ή αν το πρόβλημα είναι η υπερσυγκέντρωση εξουσιών στον Υπουργό Ανάπτυξης. Αλλά τέτοιοι είστε. Όπως και να το πει κανένας, αυτοί είστε.

Φυσικά ξέρουμε και τι θα μας πείτε για να μπαλώσετε τα αίσχη σας, να ρίξετε στάχτη στα μάτια του κόσμου.

Θα μας πείτε, κύριοι της Κυβέρνησης, ότι η ανάπτυξη θα φέρει πολλές καλοπληρωμένες θέσεις εργασίας, ότι θα δημιουργήσει ευκαιρίες, ότι θα αντιμετωπίσει τα προβλήματα του λαού. Όλα αυτά λένε οι Βουλευτές σας και οι Υπουργοί σας παρελαύνοντας από αυτό εδώ το έδρανο.

Και από κοντά, κι εσείς, κύριοι του ΣΥΡΙΖΑ, τάχα διαφωνώντας με τη Νέα Δημοκρατία, επιχειρηματολογείτε ότι η ανάπτυξη της Νέας Δημοκρατίας δεν σας κάνει, ότι η δική σας, τάχα, διαφορετική ανάπτυξη είναι η καλή. Ότι η δική σας διαχείριση μπορεί να πετύχει μια ισορροπημένη λύση και να βελτιώσει τόσο την οικονομία όσο και τη θέση των εργατικών λαϊκών στρωμάτων.

Πρέπει να μπει, επιτέλους, ένα τέλος σε αυτή τη μεγάλη κοροϊδία.

Είναι όμως και ώρα να βγάλει ο ελληνικός λαός τα συμπεράσματά του. Το παραμύθι για την καπιταλιστική ανάπτυξη, που θα λύσει εργατικά λαϊκά προβλήματα, είναι μια ξαναζεσταμένη σούπα που δεν πείθει πλέον κανέναν. Η πείρα των τελευταίων ετών δείχνει ότι η ανάπτυξη ήρθε, αλλά ο μισθός των εργαζομένων παρέμεινε καθηλωμένος σε επίπεδα φτώχειας, τόσο ο κατώτατος όσο ο μέσος, με την κατάργηση των συλλογικών διαπραγματεύσεων, που έφεραν από κοινού Νέα Δημοκρατία και ΣΥΡΙΖΑ, να είναι καταλυτική γι’ αυτή την επίθεση. Και στη συζήτηση για τον κατώτατο μισθό, κανένας σας, ούτε η Νέα Δημοκρατία ούτε ο ΣΥΡΙΖΑ ούτε το ΚΙΝΑΛ, δεν τολμάει να ψελλίσει το στοιχειώδες, αυτό που προτείνουν τα εργατικά σωματεία, που προτείνει το ΚΚΕ, να καταργηθεί, επιτέλους, αυτό το αίσχος να καθορίζεται με απόφαση του Υπουργού Εργασίας το ύψος του κατώτατου μισθού. Αυτό που θεσπίστηκε δέκα χρόνια πριν από την κυβέρνηση Νέας Δημοκρατίας - ΠΑΣΟΚ και στη συνέχεια έγινε νόμος του κράτους από τον ΣΥΡΙΖΑ. Και πρέπει να επανέλθει αμέσως η εθνική γενική συλλογική σύμβαση εργασίας, γιατί ο καθορισμός του κατώτατου μισθού πρέπει να είναι υπόθεση των ίδιων των εργαζομένων και όχι της εκάστοτε κυβέρνησης, ανάλογα με τις αντοχές, δήθεν, της οικονομίας, δηλαδή, εδώ που τα λέμε, τα κέρδη του κεφαλαίου.

Ακόμα περισσότερο η πείρα δείχνει ότι, οι χαμηλοί μισθοί ήταν η βασική προϋπόθεση για την όποια οικονομική επιτυχία των τελευταίων ετών. Γι’ αυτό και στα πολιτικά σχέδιά σας είναι οι χαμηλοί μισθοί να παραμείνουν. Η πείρα των τελευταίων ετών δείχνει ότι η διαχρονική πολιτική για εξωστρέφεια, για ενίσχυση των ρυθμών ανάπτυξης, όπως λέτε, όχι μόνο δεν θωράκισαν την οικονομία από την κρίση, αλλά οδήγησαν την περίοδο 2020 - 2021 σε μια από τις χειρότερες επιδόσεις της Ευρωπαϊκής Ένωσης, οδήγησαν σε μια νέα κρίση που την πλήρωσαν -και συνεχίζουν να την πληρώνουν- οι εργαζόμενοι.

Σήμερα, ο καινούργιος αναπτυξιακός νόμος της Κυβέρνησης της Νέας Δημοκρατίας έρχεται να προωθήσει περαιτέρω την ενίσχυση του μεγάλου κεφαλαίου με διάφορους τρόπους, από φοροαπαλλαγές, μέχρι μια σειρά από επενδυτικά προνόμια, με ιδιαίτερη έμφαση στην πράσινη ανάπτυξη, στον ψηφιακό μετασχηματισμό και στην εξωστρέφεια.

Το βασικό επιχείρημα της Κυβέρνησης είναι πως η ανάπτυξη του κεφαλαίου ωφελεί γενικά τους εργαζόμενους, αφού θα δημιουργηθούν θέσεις εργασίας, ευκαιρίες, προκοπή για τον τόπο. Είναι, όμως, αυτή η πραγματικότητα; Μπορεί, άραγε, το αναπτυξιακό σχέδιο της Κυβέρνησης ή γενικότερα κάποιος αναπτυξιακός σχεδιασμός, που θα υλοποιηθεί μέσα στο σημερινό πλαίσιο, να αντιμετωπίσει την ανεργία, τα εργατικά λαϊκά προβλήματα, να καλύψει τις ανάγκες των εργαζομένων;

Οι νέες βιομηχανικές υποδομές της βιομηχανίας 4.0 ή της νέας πρότασης για βιομηχανία 5.0, ο ψηφιακός μετασχηματισμός, οι μεγάλες τουριστικές επενδύσεις, η πράσινη ενέργεια, οι αλλαγές στον αγροτοδιατροφικό τομέα, είναι ο βασικός σχεδιασμός Ευρωπαϊκής Ένωσης και εγχώριας αστικής τάξης για την επόμενη μέρα, που οραματίζεται και προωθεί η Κυβέρνηση.

Όλα αυτά έχουν ως κοινό χαρακτηριστικό την έμφαση σε νέες τεχνολογίες, σε αυξημένη παραγωγικότητα της εργασίας και βέβαια ακούγοντας όλα αυτά κάποιος καλοπροαίρετος, πλην όμως κατά την άποψή μας αφελής, θα έλεγε: «Τι ωραία, τι καλά, μια χαρά ακούγονται όλα αυτά.».

Όμως η αλήθεια είναι, η αμείλικτη πραγματικότητα είναι ότι στις σημερινές συνθήκες κυριαρχίας του μονοπωλιακού κεφαλαίου, σε συνθήκες ανάπτυξης, με κριτήριο το κέρδος τους, την αυξημένη παραγωγικότητα της εργασίας θα την καρπωθεί αποκλειστικά και μόνο το μεγάλο κεφάλαιο. Γιατί η ύπαρξη των ψηφιακών επενδύσεων και η καινοτομία έπρεπε -και μπορούν- να οδηγούν σε λιγότερη εργασία για τους εργαζόμενους, σε καλοπληρωμένες δουλειές, σε αυξήσεις, αλλά στο σημερινό σύστημα βλέπετε, στον καπιταλισμό, οδηγούν μόνο σε ένταση της εκμετάλλευσης, σε λιγότερες θέσεις εργασίας, που μάλιστα ακριβώς για να διασφαλίζεται αυτή η κερδοφορία του κεφαλαίου είναι κακοπληρωμένες.

Ας πάρουμε ορισμένα μόνο από τα παραδείγματα των τελευταίων ετών, της δραστικής μείωσης και παράλληλα της έντασης της εκμετάλλευσης στο εμπόριο από το ηλεκτρονικό εμπόριο για τους εργαζόμενους ή στις τράπεζες, στις κρατικές υπηρεσίες, αξιοποιώντας ακριβώς την ίδια την ψηφιοποίηση, αποδεικνύουν του λόγου το αληθές. Επίσης, το τεράστιο βάρος της ψηφιοποίησης για τις μικρές επιχειρήσεις, οι οποίες καλούνται να αντεπεξέλθουν σε νέο εξοπλισμό, σε πολλαπλά πρόσθετα έξοδα και παράλληλα αντιμετωπίζουν στην ψηφιακή αγορά πλέον τον εντεινόμενο ανταγωνισμό των μεγάλων ομίλων, όλα αυτά αποδεικνύουν πως η ψηφιοποίηση ευνοεί βασικά τις μεγάλες, τις πολύ μεγάλες κυρίως επιχειρήσεις, τους μεγάλους ομίλους. Μα και στον τουρισμό η κερδοφορία των μεγάλων ξενοδοχειακών μονάδων γίνεται πάνω στις πλάτες των άθλιων συνθηκών εργασίας δεκάδων χιλιάδων ξενοδοχοϋπαλλήλων. Γι’ αυτό άλλωστε και οι αναπτυξιακοί νόμοι, τόσο της Νέας Δημοκρατίας όσο και οι προηγούμενοι, ούτε καν συζητούν για αυξήσεις μισθών, για βελτίωση των όρων εργασίας, για διασφάλιση αυξημένων θέσεων απασχόλησης.

Η κερδοφορία του αγροδιατροφικού τομέα με την προώθηση των εξαγωγών βασίζεται τόσο σε ένταση της εκμετάλλευσης εργαζομένων όσο και στην εξαγωγή των υψηλής ποιότητας προϊόντων της χώρας στο εξωτερικό. Πόσοι μπορούν να το κάνουν αυτό; Στον κρίσιμο τομέα της ενέργειας η αστική πολιτική, όπως εκφράζεται με το αναπτυξιακό νομοσχέδιο, επιμένει στον ίδιο αδιέξοδο για τον λαό δρόμο της απελευθερωμένης ενέργειας, των ανανεώσιμων πηγών ενέργειας, των ΑΠΕ, των διεθνών διασυνδέσεων, χρηματοδοτώντας με δεκάδες δισεκατομμύρια ευρώ τις σχετικές επενδύσεις. Στον βωμό αυτών των επενδύσεων η πολιτική σας σφαγιάζει το λαϊκό εισόδημα. Με την πανάκριβη ενέργεια καταστρέφει βουνά, κάμπους, νησίδες ακόμα και με τεράστιο παγκόσμιο πολιτιστικό ενδιαφέρον, για να εγκατασταθούν αυτές οι ανανεώσιμες πηγές ενέργειας.

Έχετε με την πολιτική σας κυριολεκτικά γονατίσει το εργατικό, το λαϊκό νοικοκυριό, τις μικρές επιχειρήσεις και έχετε το πολιτικό θράσος να εμφανίζετε τη χρηματοδότηση αυτών των ομίλων από τον κρατικό προϋπολογισμό ως δήθεν συγκράτηση του κόστους ενέργειας.

Αλήθεια, εξηγήστε μας ποιος τον πληρώνει τον κρατικό προϋπολογισμό; Τι διαφορά έχει αν ο ελληνικός λαός πληρώσει πανάκριβα την ενέργεια τέσσερις και πέντε φορές πάνω απευθείας ή μέσα από τους φόρους; Ποιον κοροϊδεύετε;

Στο μέτωπο της εξωστρέφειας εμφανίζεστε και πάλι σε πρώτη ανάγνωση ως κακός μαθητής, ότι δεν πήρατε χαμπάρι για την καταστροφική επίπτωση που είχε η μονοκαλλιέργεια του τουρισμού, η περιβόητη εξωστρέφεια της οικονομίας στα εργατικά, στα λαϊκά εισοδήματα, από τη μια, και βεβαίως στην αντοχή της οικονομίας στις διεθνείς κρίσεις, από την άλλη.

Όμως η επιμονή σας, κύριοι της Νέας Δημοκρατίας, όσο και εσάς του ΣΥΡΙΖΑ και πολλών ακόμα συνομιλητών σας, ομοϊδεατών σας, δεν είναι συμπτωματική, συγκυριακή. Ο συνολικός προσανατολισμός της χώρας αντανακλά τελικά μόνο τις απαιτήσεις των μεγάλων ομίλων. Εμφανίζεται για μια ακόμη φορά το χάσμα, οι ανάγκες και η πολιτική του κεφαλαίου, από τη μια, σε αντιδιαστολή με τις ανάγκες και τα συμφέροντα του λαού μας.

Κανέναν, λοιπόν, δεν εκπλήσσει ο ανάλογος κλαδικός προσανατολισμός της ανάπτυξης που προωθεί ο επενδυτικός σας νόμος, συνολικά δηλαδή τα εργαλεία χρηματοδότησης των ομίλων, που θα πληρώσουν πάλι οι εργαζόμενοι. Η φερόμενη ως Αντιπολίτευση δεν έχει κάποια ουσιαστική κριτική εδώ που τα λέμε να σας κάνει. Και ο ΣΥΡΙΖΑ και το ΚΙΝΑΛ και το ΜέΡΑ25, θα έλεγα, συμφωνούν επί της ουσίας στην πράσινη μετάβαση, στις ψηφιακές επενδύσεις, στην καινοτομία, στον παραγωγικό μετασχηματισμό. Και είτε σας κατηγορούν ότι δεν τον προωθείτε αρκετά γρήγορα είτε γκρινιάζουν ότι η δική τους εκδοχή διαχείρισης μπορεί να προωθήσει τη γραμμή της πράσινης ψηφιακής μετάβασης με μεγαλύτερη, δήθεν, αποτελεσματικότητα.

Η εντυπωσιακή ομοιότητα της πρότασης του ΣΥΡΙΖΑ με την πρόταση της Νέας Δημοκρατίας δεν είναι τυχαία και οπωσδήποτε η συζήτηση για το ποιος έκλεψε από τον άλλο είναι τουλάχιστον αστεία, ειδικά μετά τη νίκη τότε του Μπάιντεν.

Σε Ηνωμένες Πολιτείες Αμερικής, σε Ευρωπαϊκή Ένωση και σχεδόν σε ολόκληρο τον καπιταλιστικό κόσμο η πράσινη ψηφιακή μετάβαση, το περιβόητο «Green Deal» είναι αυτό που εμφανίζεται ως ο από μηχανής θεός παντού ως λύση, πως ο καπιταλισμός διεθνώς αυτόν χρησιμοποιεί για να βγει από την κρίση.

Τι περιλαμβάνει επί της ουσίας αυτή η πρόταση; Ελεγχόμενη καταστροφή του κεφαλαίου και προώθηση νέων επενδύσεων σε πράσινες και ψηφιακές λύσεις. Γι’ αυτό και η πολιτική σας δεν είναι και τόσο ιδιαίτερη. Γι’ αυτό και Νέα Δημοκρατία, ΣΥΡΙΖΑ και λοιποί ακόλουθοι δεν μπορείτε πλέον να διαφοροποιηθείτε παρά μόνο σε κάποια σημεία.

Ταυτόχρονα, όμως, προσπαθείτε να κρύψετε την πραγματικότητα. Και η πραγματικότητα είναι ότι αφ’ ενός η πράσινη ψηφιακή μετάβαση δεν μπορεί να αντιμετωπίσει το πραγματικό πρόβλημα, που είναι πρόβλημα του καπιταλισμού, δεν μπορεί να αντιμετωπίσει το πρόβλημα δηλαδή της υπερσυσσώρευσης κεφαλαίου που είναι πάρα πολύ μεγάλο, σε μια περίοδο μάλιστα που ήδη οξύνονται οι ανταγωνισμοί μέσα στο ίδιο το πράσινο στρατόπεδο και η συζήτηση για την επόμενη μέρα.

Την ίδια ώρα που εδώ Νέα Δημοκρατία και ΣΥΡΙΖΑ διαγκωνίζεστε για το ποιος θα μοιράσει την πίτα των ανανεώσιμων πηγών ενέργειας, ποιος θα καταστρέψει κάθε εναπομείναν βουνό, στον υπόλοιπο κόσμο μιλούν ήδη για την επόμενη μέρα. Κυρίως όμως κρύβετε ότι η πράσινη ψηφιακή μετάβαση έχει κόστος, έχει τεράστιο κόστος για τους εργαζόμενους, για τα λαϊκά στρώματα. Οι ΑΠΕ και το πράσινο φυσικό αέριο που επιδοτείτε και με τον νέο αναπτυξιακό νόμο θα οδηγήσουν σε ακόμα μεγαλύτερο κόστος ενέργειας, σε ακόμα μεγαλύτερη ενεργειακή φτώχεια, σε ξεζούμισμα του λαού. Τα πράσινα αυτοκίνητα είναι απρόσιτα για τα φτωχά λαϊκά στρώματα. Θα αφήσουν εκατομμύρια εργαζόμενους χωρίς αυτοκίνητο.

Οι ψηφιακές επενδύσεις οδηγούν σε δραματική συγκέντρωση υπέρ μιας χούφτας ομίλων στο εμπόριο, στην εστίαση, σε πάρα πολλές υπηρεσίες. Πάνω απ’ όλα όμως κρύβετε, τόσο εσείς όσο και -κυρίως- ο ΣΥΡΙΖΑ και οι έτεροι οπαδοί της επεκτατικής νομισματικής πολιτικής του χρήματος που κόβεται, ότι τα δισεκατομμύρια ευρώ του ταμείου της Ευρωπαϊκής Ένωσης είναι δεμένα με τον πληθωρισμό, με την ακρίβεια, με τη φτώχεια.

Αλήθεια, ας μας εξηγήσει επιτέλους κάποιος πώς γίνεται να κόβει αφειδώς χρήμα η Ευρωπαϊκή Ένωση μέσα από την Ευρωπαϊκή Κεντρική Τράπεζα και αυτό να μην οδηγήσει σε εκτίναξη του πληθωρισμού, σε απώλεια αγοραστικής δύναμης για τους εργαζόμενους, σε νέα φτώχεια.

Τόσο εσείς της Νέας Δημοκρατίας όσο, κυρίως, εσείς του ΣΥΡΙΖΑ εξηγήστε στον ελληνικό λαό πώς γίνεται να σταματήσει τον πληθωρισμό και την ακρίβεια η ίδια η πολιτική που τον γεννάει, δηλαδή η ονομαζόμενη «επεκτατική διαχείριση», το πρόσθετο χρήμα της Ευρωπαϊκής Ένωσης, η πράσινη μετάβαση, που μετατρέπει όλα τα προϊόντα σε πολύ πιο ακριβά, επειδή είναι πράσινα.

Κοροϊδεύετε τον κόσμο, λοιπόν, και οι δύο. Η επεκτατική πολιτική και οι πράσινες ψηφιακές επενδύσεις όχι απλά δεν μπορούν να αντιμετωπίσουν την ακρίβεια και τη φτώχεια του λαού μας, αλλά νομοτελειακά την επεκτείνουν και τη μεγαλώνουν.

Αποδεικνύεται και κάτι ακόμα. Βλέπουμε τη φιλελεύθερη Νέα Δημοκρατία να υλοποιεί το μεγαλύτερο επεκτατικό πακέτο κρατικής διαχείρισης και η επιχειρηματικότητα να κινείται με ζεστό κρατικό χρήμα, την ίδια ώρα που ο σοσιαλδημοκράτης ΣΥΡΙΖΑ υλοποίησε τη χειρότερη περιοριστική πολιτική της προηγούμενης περιόδου, το χειρότερο μνημόνιο, με πλήρη συνείδηση και πολιτική ωμότητα, παρά το κλάμα που έριχναν κάθε Ιούλη βέβαια.

Η αλήθεια, λοιπόν, είναι ότι δεν έχετε κανενός είδους ιδεολογικές αγκυλώσεις όλοι σας. Δεν διστάζετε, τόσο εσείς της Νέας Δημοκρατίας όσο και εσείς του ΣΥΡΙΖΑ, να υλοποιείτε την όποια πολιτική έχει ανάγκη το μεγάλο κεφάλαιο και σε κάθε συγκυρία.

Γι’ αυτό και θα συνεχίσουμε να σας θυμίζουμε ότι ψηφίσατε μαζί το τρίτο μνημόνιο και υλοποιήσατε από κοινού την περιοριστική πολιτική, το πετσόκομμα μισθών και συντάξεων της προηγούμενης πενταετίας. Γι’ αυτό και σήμερα διαγκωνίζεστε ποιος θα υλοποιήσει τη νέα πολιτική επεκτατικής διαχείρισης, που τσακίζει τους εργαζόμενους με κάπως διαφορετικό τρόπο.

Η χρεοκοπία του συστήματός σας και της πολιτικής σας για τα δικαιώματα του λαού γίνεται όλο και πιο φανερή. Μέρα με τη μέρα αποδεικνύεται ότι αυτή η ανάπτυξη, η καπιταλιστική ανάπτυξη, δεν μπορεί να απαντήσει στα προβλήματα του ελληνικού λαού. Η ανεργία, η φτώχεια, ο κοινωνικός αποκλεισμός, οι μισθοί πείνας, η ένταση της εκμετάλλευσης, μια ζωή κομμένη και ραμμένη στις απαιτήσεις των κερδών του κεφαλαίου είναι η θλιβερή πραγματικότητα, το μίζερο μέλλον που επιφυλάσσει το σύστημά σας, οι πολιτικές σας για τη συντριπτική πλειοψηφία των εργαζομένων.

Ο λαός καλείται να πληρώσει το μάρμαρο και την περίοδο της κρίσης και την περίοδο της όποιας ανάπτυξης, άλλοτε με περιοριστική πολιτική, δηλαδή με μείωση μισθών, συντάξεων, εκτίναξη των φόρων, άμεση περικοπή δικαιωμάτων, άλλοτε με την επεκτατική πολιτική, δηλαδή με πληθωρισμό, ακρίβεια, νέα δάνεια, που θα πληρώσει στο μέλλον, συσσώρευση όμως αμύθητου πλούτου στους μεγάλους ομίλους.

Η πείρα των τελευταίων ετών θρυμματίζει κάθε αυταπάτη για κάποια καλύτερη, φιλολαϊκότερη διαχείριση του συστήματος. Φιλελεύθερη ή σοσιαλδημοκρατική, «σοσιαλφιλελέ» ή «φιλεσοσιάλ», μπλε ή ροζοπράσινη λύση, εντός, εκτός και επί τα αυτά του καπιταλισμού, η πολιτική διαχείρισή τους πάντα κάνει τους πλούσιους πλουσιότερους και τους φτωχούς φτωχότερους.

Ο αναπτυξιακός νόμος σήμερα υλοποιεί ακριβώς αυτές τις κατευθύνσεις: πράσινες ψηφιακές επενδύσεις, χρηματοδοτούμενες με το επεκτατικό χρήμα. Η πρόδηλη αμηχανία του ΣΥΡΙΖΑ και η προσπάθειά του να εντοπίσει λόγους για να τον καταψηφίσει είναι απόδειξη αυτής της αλήθειας.

Εμείς και από αυτό το Βήμα καλούμε τον ελληνικό λαό να βγάλει τουλάχιστον ορισμένα συμπεράσματα. Η καπιταλιστική ανάπτυξη, του λέμε, είναι από χέρι αντιλαϊκή, όπως και να τη διαχειριστεί κάποιος. Το κέρδος του κεφαλαίου απαιτεί ένταση εκμετάλλευσης, χαμηλούς, όλο και χαμηλότερους μισθούς, περισσότερη απλήρωτη εργασία, εξαθλίωση εργαζομένων. Γι’ αυτό και δεν είναι λύση για τον λαό. Σε μια περίοδο που τα επιτεύγματα της κοινωνικής παραγωγής μπορούν να αντιμετωπίσουν πάρα πολλά προβλήματα, που ολοένα και περισσότερες ανάγκες μπορούν να καλυφθούν, είναι απαράδεκτο οι εργαζόμενοι, ο λαός να καλείται να ζει όλο και χειρότερα.

Γι’ αυτό και ο ίδιος ελληνικός λαός πρέπει να δώσει τη λύση, να πάψει να στηρίζει αυτές τις πολιτικές, να πάψει με την ψήφο του να ενισχύει τις ίδιες δυνάμεις που τον έφεραν ως εδώ. Πραγματικός αντίπαλος, αυτό που εμποδίζει την πραγματική λύση, είναι το ίδιο το άδικο σύστημα που υπηρετείται, το σάπιο σύστημα της καπιταλιστικής εκμετάλλευσης, που θυσιάζει την ίδια τη ζωή των πολλών για τα κέρδη των λίγων, που με τις αντιθέσεις του επίσης παράγει οικονομικές κρίσεις και καταστροφές.

Και αυτά τα κέρδη των λίγων, των δισεκατομμυριούχων, ακόμα και μέσα στην πανδημία, αυτά τα δύο χρόνια, εκτοξεύθηκαν. Δεν θα κουραστούμε να επαναλαμβάνουμε τα αποκαλυπτικά στοιχεία, που λένε πως από την έναρξη της πανδημίας, τον Γενάρη του 2020, κάθε είκοσι έξι ώρες γεννιέται και ένας νέος δισεκατομμυριούχος, ενώ εκατόν εξήντα εκατομμύρια άνθρωποι ζουν σε ακραία φτώχεια. Μάλιστα, οι δέκα πλουσιότεροι άνθρωποι στον κόσμο αύξησαν την περιουσία τους αθροιστικά από 700 δισεκατομμύρια δολάρια σε 1,5 τρισεκατομμύριο δολάρια αυτά τα δύο χρόνια.

Απέναντι, λοιπόν, σε αυτόν τον αδιέξοδο δρόμο για τον λαό, το ΚΚΕ προτείνει μια ριζικά διαφορετική λύση. Προτείνει έναν διαφορετικό δρόμο, τον δρόμο της κοινωνικοποίησης των συγκεντρωμένων μέσων παραγωγής, του επιστημονικού, κεντρικού σχεδιασμού της οικονομίας, τον δρόμο του σοσιαλισμού.

Αυτός ο δρόμος μπορεί πραγματικά να σχεδιάσει την οικονομία για να καλύπτει τις ανθρώπινες ανάγκες, να διασφαλίσει ότι η εκτίναξη της παραγωγικότητας θα οδηγήσει σε μια καθολική μείωση του εργάσιμου χρόνου και σε βελτίωση των αποδοχών των εργαζομένων, να διασφαλίσει λιγότερες ώρες δουλειάς για όλους, με κάλυψη των αναγκών των εργαζομένων σε ελεύθερο χρόνο, για τις μορφωτικές, τις πολιτιστικές τους ανάγκες, τη συμμετοχή τους στα κοινά.

Αυτός ο δρόμος μπορεί να αναπτύξει ολόπλευρα τις παραγωγικές δυνάμεις της χώρας, διασφαλίζοντας ισόρροπη ανάπτυξη των κλάδων, όλων των κλάδων, χωρίς να δεσμεύεται με το κριτήριο της μέγιστης, της αδηφάγας κερδοφορίας, που οδηγεί σε φαινόμενα έντονης ανισομετρίας και αναρχίας της παραγωγής. Αυτός ο δρόμος μπορεί να διασφαλίσει έναν ενεργειακό σχεδιασμό, με κριτήριο τις λαϊκές ανάγκες, σε αντιδιαστολή με τη σημερινή πραγματικότητα της υποταγής του ενεργειακού σχεδιασμού στην κερδοφορία των λίγων.

Αυτός ο δρόμος μπορεί να λύσει το πρόβλημα της δημόσιας δωρεάν υγείας, πρόληψης, περίθαλψης, αποκατάστασης, της πρόνοιας και στήριξης των ατόμων με ειδικές ανάγκες, των ανθρώπων με αναπηρία, της δημόσιας, δωρεάν παιδείας σε όλες της τις βαθμίδες για όλους και για όλες, του μαζικού λαϊκού αθλητισμού, του πολιτισμού, της προστασίας του περιβάλλοντος.

Τέτοια στοιχεία περιέχει η αναπτυξιακή πρόταση του ΚΚΕ, όταν κληθεί με τη λαϊκή θέληση να τον κάνει και νόμο του εργατικού, του λαϊκού κράτους. Πλέον έχουμε βγάλει συμπεράσματα και από την απόπειρα οικοδόμησης της σοσιαλιστικής οικοδόμησης του προηγούμενου, του περασμένου αιώνα περίπου στο 1/3 της ανθρωπότητας. Έχουμε διδαχθεί και έχουμε μελετήσει και τα λάθη και τις παραλείψεις και τις αδυναμίες. Κρατάμε μόνο τα θετικά και τις κατακτήσεις. Γι’ αυτό ατενίζουμε αισιόδοξα και το παρόν και το μέλλον.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα, όπως είχα προαναγγείλει, ο κ. Γιάννης Λοβέρδος, Βουλευτής της Νέας Δημοκρατίας. Να ετοιμάζεται μετά η συνάδελφος κ. Ραλλία Χρηστίδου από τον ΣΥΡΙΖΑ.

Θα ήθελα να ανακοινώσω προς το Σώμα ότι η Ειδική Μόνιμη Επιτροπή Κοινοβουλευτικής Δεοντολογίας καταθέτει τις εκθέσεις της στις αιτήσεις εισαγγελικής αρχής για τη χορήγηση άδειας άσκησης ποινικής δίωξης κατά Βουλευτού.

Ορίστε, κύριε Λοβέρδο, έχετε τον λόγο.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ, κύριε Πρόεδρε.

Κύριοι Υπουργοί, αγαπητέ Νίκο Παπαθανάση, κυρίες και κύριοι Βουλευτές, σήμερα και εδώ και τρεις μέρες, από τη Δευτέρα, συζητάμε στη Βουλή ένα από τα σημαντικότερα νομοσχέδια που έχει φέρει η Κυβέρνηση του Κυριάκου Μητσοτάκη τα τελευταία δυόμισι χρόνια που είναι στην εξουσία, τον αναπτυξιακό νόμο. Γιατί η ανάπτυξη της οικονομίας για όλους τους Έλληνες και ειδικότερα για αυτούς οι οποίοι έχουν την πρόθεση να δουλέψουν περισσότερο, να δημιουργήσουν περισσότερο και να ξεφύγουν από μια κατάσταση υποβάθμισης και μιζέριας είναι ο βασικός στόχος αυτής της Κυβέρνησης.

Το θέμα της ανάπτυξης της οικονομίας και το πώς το προσεγγίζουμε εμείς και το πώς το προσεγγίζει η Αντιπολίτευση είναι ασφαλέστατα ένα θέμα που προσφέρεται κυρίως για ιδεολογικές και πολιτικές αντιπαραθέσεις. Εμείς πράγματι δεν έχουμε ιδεολογικές αγκυλώσεις, όπως είπε προηγουμένως ο κ. Κουτσούμπας, και θέλουμε να ακούμε τους πάντες. Και μπορεί κάποιος να μας πει κάτι ενδιαφέρον και να το διορθώσουμε με την πολιτική μας. Δεν έχουμε αγκυλώσεις, όπως έχουν άλλα κόμματα, αλλά έχουμε όραμα για την Ελλάδα όπως τη θέλουμε, για τον κόσμο όπως τον θέλουμε στο μέλλον, για μια καλύτερη Ελλάδα, πιο δημοκρατική, πιο ισχυρή, πιο ανεπτυγμένη, μέσα στους ευρωπαϊκούς θεσμούς.

Αυτό το νομοσχέδιο προσφέρεται κατ’ εξοχήν για ιδεολογικές και πολιτικές αντιπαραθέσεις με τα κόμματα της Αντιπολίτευσης και αυτό είναι πολύ θεμιτό μέσα στο πλαίσιο ενός δημοκρατικού διαλόγου. Εγώ χαίρομαι να ακούω διαφορετικές απόψεις, όπως προηγουμένως άκουσα το ΚΚΕ. Εγώ διαφωνώ πλήρως με την πολιτική του ΚΚΕ, αλλά χαίρομαι που βρίσκεται μέσα στη Βουλή και διατυπώνει με σοβαρότητα τις απόψεις του και τις διακινεί. Γι’ αυτό είμαστε εδώ, για να ακούμε απόψεις, να συγκρουόμαστε και να αντιπαρατιθέμεθα με απόψεις.

Δυστυχώς, όμως, αυτό δεν συνέβη. Δυστυχώς, απ’ όλη αυτή τη συζήτηση των τριών ημερών το μόνο που θα μείνει είναι το «σόου Πολάκη» πάνω στο Βήμα της Βουλής. Και είναι ντροπή και υποτιμητικό για το κοινοβουλευτικό σύστημα αυτό το οποίο συνέβη τη Δευτέρα. Είναι εις βάρος όλων μας. Είναι εις βάρος του κοινοβουλευτισμού. Είναι εις βάρος της λαϊκής κυριαρχίας, εν τέλει, το να υποβαθμίζεται το Κοινοβούλιο.

Το λέω πάντα όταν ανεβαίνω σ’ αυτό εδώ το Βήμα ότι όποτε ανεβαίνω -επειδή έχω διαβάσει ιστορία- νιώθω δέος, λόγω εκείνων που έχουν περάσει από την εποχή του Ελευθέριου Βενιζέλου, εκείνων που έχουν μιλήσει σ’ αυτό εδώ το Βήμα όλες αυτές τις δεκαετίες, κορυφαίες φυσιογνωμίες του κοινοβουλευτισμού.

Και ενώ, δυστυχώς, στη σύγχρονη ιστορία της Ελλάδος είχαμε πολλές αναταράξεις και αναταραχές, διχασμούς, δικτατορίες, κινήματα, επαναστάσεις, εμφυλίους πολέμους, καταπίεση του κοινοβουλευτισμού, τελικά, όμως, ο κοινοβουλευτισμός επικράτησε. Μπορέσαμε να τον σταθεροποιήσουμε και να τον σηκώσουμε στα «πόδια» του. Και τώρα, ειδικά μετά την τελευταία δεκαετία και μετά τη μεγάλη οικονομική κρίση, κάποιοι προσπάθησαν να τον υπονομεύσουν. Προσπάθησαν να τον υπονομεύσουν ακραία κόμματα, όπως η Χρυσή Αυγή, και το αντιμετωπίσαμε. Προσπάθησαν να τον υπονομεύσουν πλατείες αγανακτισμένων και το αντιμετωπίσαμε. Προσπάθησαν να τον υπονομεύσουν εξωθεσμικοί κύκλοι, που θέλουν να ελέγχουν την Κυβέρνηση προς ίδιον επιχειρηματικό όφελος. Και αυτό το αντιμετωπίζουμε. Αλλά δεν πρέπει εμείς οι ίδιοι οι Βουλευτές, εμείς οι ίδιοι οι πολιτικοί να υπονομεύουμε το ίδιο το σύστημα που εν τέλει είναι η πηγή της λαϊκής κυριαρχίας.

Βλέπω δημοσιεύματα τις τελευταίες ημέρες από ανθρώπους που επιδιώκουν αυτό ακριβώς, να μπει στο περιθώριο η Βουλή και να έρθουν μπροστά στο όνομα κάποιων άλλων αξιών κάποιες εξωθεσμικές λύσεις. Δεν υπάρχει περίπτωση να επικρατήσουν ούτε αυτή τη φορά. Σας βεβαιώ. Αλλά μην υπονομεύετε.

Και εσείς στον ΣΥΡΙΖΑ, έχετε πολύ μεγάλη υποχρέωση να απομονώσετε τις ακραίες αυτές φωνές, που υπονομεύουν το δημοκρατικό και το κοινοβουλευτικό μας σύστημα. Έχετε πολύ μεγάλη υποχρέωση όλα τα κόμματα. Και το ΚΙΝΑΛ έχει μεγάλη υποχρέωση να συμβάλει πλέον στην ενίσχυση του κοινοβουλευτισμού και όχι στην αποδυνάμωση, όπως έχουμε όλοι μας.

Και ξέρετε γιατί το λέω αυτό; Γιατί εμείς στη Νέα Δημοκρατία -και αυτό να το έχουν καλά υπ’ όψιν τους όσοι μάς ακούν, είτε εντός είτε εκτός Κοινοβουλίου- δεν πρόκειται ποτέ να εγκαταλείψουμε τον κοινοβουλευτισμό. Δεν πρόκειται ποτέ να υπονομεύσουμε τον κοινοβουλευτισμό, γιατί θεωρούμε ότι είναι η πηγή της λαϊκής κυριαρχίας. Και οι εκατόν πενήντα επτά Βουλευτές της Νέας Δημοκρατίας -ελπίζω σύντομα να είναι κοντά μας και η αγαπημένη μου φίλη, η Μαριέττα Γιαννάκου- είμαστε σαν μια γροθιά ενωμένοι υπέρ της δημοκρατίας, του κοινοβουλευτισμού και υπέρ της Κυβέρνησης του Κυριάκου Μητσοτάκη, όχι μόνο γιατί είναι η Κυβέρνηση δική μας, αλλά γιατί πράγματι εγώ προσωπικά τη θεωρώ ως την καλύτερη Κυβέρνηση και τον καλύτερο Πρωθυπουργό που θα μπορούσαμε να έχουμε υπό τις συγκεκριμένες συνθήκες.

Το νομοσχέδιο που φέρνει η Κυβέρνηση και ο Νίκος Παπαθανάσης και ο Άδωνις Γεωργιάδης είναι ένα σημαντικό νομοσχέδιο. Ανέλυσαν πάρα πολύ καλά και ο Γιάννης Βρούτσης και ο Μάξιμος Σενετάκης προηγουμένως και όλοι οι ομιλητές το τι περιέχει αυτό το νομοσχέδιο. Για μένα, όμως, περιέχει κάτι πολύ σημαντικότερο. Περιέχει όλη τη φιλοσοφία της προοδευτικής -γιατί για μένα η Νέα Δημοκρατία είναι το πιο προοδευτικό κόμμα που υπάρχει- αντίληψης που επικρατεί παγκοσμίως σήμερα, να δώσουμε έμφαση στον ιδιώτη, να δώσουμε έμφαση στον δημιουργό, να δώσουμε έμφαση στον άνθρωπο ο οποίος προσπαθεί για κάτι καλύτερο.

Και το συμβολικότερο και το πιο ωραίο από όλα που έχουμε ζήσει τις τελευταίες ημέρες είναι αυτή η ιστορία με τον ηλεκτρολόγο από το Περιστέρι, την ιδιαίτερη περιφέρειά μου, ένας άνθρωπος που χωρίς να ανήκει σε κάποιο «τζάκι», χωρίς να είναι σε κάποιο μεγάλο επιχειρηματικό σπίτι, χωρίς να κρύβεται κάπου στα παρασκήνια, που είχε το όραμα, τη δύναμη, τη φαντασία, τη δημιουργικότητα για να φτιάξει το Viva Wallet, που έχει γίνει σήμερα μια από τις μεγαλύτερες επενδύσεις, όχι μόνο στην Ελλάδα, αλλά πανευρωπαϊκά.

Αυτούς τους ανθρώπους θέλουμε να αναδείξουμε, αυτή την Ελλάδα θέλουμε, την Ελλάδα της δημιουργίας, του δυναμισμού, που αναπτύσσει το δαιμόνιο του Έλληνα, όπως λέγαμε παλιά. Αυτή είναι η Ελλάδα της Νέας Δημοκρατίας και του Κυριάκου Μητσοτάκη. Αυτή είναι η Ελλάδα που μας αξίζει.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα η κ. Ραλλία Χρηστίδου, Βουλευτής του ΣΥΡΙΖΑ.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Ξεκινώντας, να πω ότι, δυστυχώς, η Κυβέρνηση της Νέας Δημοκρατίας την επιθυμία της για μονόλογο την έχει κάνει σύστημα και δεν μπορεί πλέον να κρύψει τη φοβερή της αλαζονεία και την απέχθεια για κριτική, ακόμα και μέσα στη Βουλή.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

Τα μικρόφωνα έκλεισαν προχθές για τον Βουλευτή του ΣΥΡΙΖΑ, τον Παύλο Πολάκη, και έκλεισαν όχι επειδή ήταν εκτός θέματος, όπως προβλέπει ο Κανονισμός της Βουλής, αλλά ακριβώς επειδή ήταν εντός θέματος και επειδή ήταν ενοχλητικά αυτά τα οποία έλεγε. Διότι αυτά τα οποία κατήγγειλε είναι ακριβώς αυτά τα οποία υπονομεύουν τη διαφάνεια, υπονομεύουν την υγιή επιχειρηματικότητα και υπονομεύουν την εθνική ανάπτυξη. Και γι’ αυτό δεν άρεσαν τα όσα είπε και γι’ αυτό δεν θέλατε να ακουστεί. Ωστόσο, το μόνο που καταφέρνετε είναι να εκτίθεστε και να φαίνεται ξεκάθαρα στον ελληνικό λαό η πολιτική σας ποιότητα.

Και σε αυτό το πλαίσιο φέρνετε δήθεν έναν αναπτυξιακό νόμο, έναν δήθεν εθνικό νόμο, παρά τις αγαθές προθέσεις του κ. Παπαθανάση, τη στιγμή που οι δύο τελευταίες συνεδριάσεις της Βουλής επιβεβαιώνουν αυτό που η ελληνική κοινωνία πλέον γνωρίζει και μάταια οι επικοινωνιολόγοι της Νέας Δημοκρατίας προσπαθούν να αποκρύψουν, ότι στη χώρα υπάρχει μία Κυβέρνηση που σε κάθε τομέα έχει αποτύχει πανηγυρικά.

Στον τομέα πρόληψης των φυσικών καταστροφών οι φωτιές έκαιγαν την Αττική, την Εύβοια, την Πελοπόννησο, τη μισή Ελλάδα και μόνο που μπορούσατε να πείτε ήταν: «Εκκενώστε.». Οι βροχές έπνιγαν την Αθήνα και η βοήθεια που προσφέρατε ήταν το νέο μήνυμα: «Να μείνετε κλεισμένοι στο σπίτι.». Στον χιονιά η επιτυχία σας ήταν να κλείσουν όλοι οι δρόμοι στην Αθήνα και να πάνε οι στρατιώτες και οι κρατικοί λειτουργοί να απεγκλωβίσουν οδηγούς στους δρόμους μιας ιδιωτικής εταιρείας -που ακούστηκε αυτό;- είκοσι ώρες μετά, αφού προηγουμένως είχαν παρασχεθεί στον κόσμο ένα μπουκαλάκι νερό, ένα ληγμένο κρουασάν και λουξ δωρεάν διαμονή στους διαδρόμους του αεροδρομίου!

Ο Υπουργός Επικρατείας και ο Υφυπουργός παρά τω Πρωθυπουργώ συμμετείχαν ως εκπρόσωποι του Μαξίμου στις συσκέψεις, οι οποίες ισχυρίζεστε ότι ήταν τόσο επιτελικές, ώστε δεν κρατούνταν πρακτικά, ενώ ξέρουμε ότι μέχρι και στις συνεδριάσεις των προσκόπων, οι πρόσκοποι κρατάνε πρακτικά συνεδριάσεων.

Στον τομέα της υγείας έχουμε προ καιρού, δυστυχώς, σπάσει όλα τα αρνητικά ρεκόρ ημερήσιων θανάτων σε σχέση με τον πληθυσμό μας πανευρωπαϊκά. Καταφέρατε να δημιουργήσετε αντιεμβολιαστικό κίνημα στην Ελλάδα. Μειώνετε τους υγειονομικούς. Περικόπτετε τις δαπάνες του Εθνικού Συστήματος Υγείας, που το έχετε κάνει σύστημα της μιας νόσου, εξυπηρετώντας μόνο περιστατικά COVID και για οτιδήποτε άλλο χρειάζονται οι ασθενείς εξαναγκάζονται να καταλήγουν στα μεγάλα ιδιωτικά ιατρικά κέντρα ή να καταλήγουν εντελώς.

Τελευταίο εξωφρενικό παράδειγμα είναι ότι κάνετε το Παίδων Πεντέλης εμβολιαστικό κέντρο και πώς θα γινόταν αλλιώς, αφού τα ιδιωτικά θεραπευτήρια είναι οι χορηγοί Υπουργών και το σχέδιο είναι σαφές: Να διαλυθεί το δημόσιο σύστημα υγείας, ώστε να κερδοσκοπούν συγκεκριμένοι κύκλοι.

Στον τομέα της παιδείας διπλασιάστηκαν οι εγγραφές των μαθητών στα ιδιωτικά σχολεία και χάρη στον κόφτη στους εισακτέους στα πανεπιστήμια, στείλατε άφθονη πελατεία στα ιδιωτικά κολλέγια, όπου οι αποτυχημένοι κατά εσάς μαθητές των πανελληνίων θα αποφοιτήσουν με «Άριστα» και θα διεκδικούν και επαγγελματικά δικαιώματα. Ήταν πριν εδώ η κυρία Υπουργός, αλλά δεν την πρόλαβα. Οραματίζεστε όχι το σχολείο του 2022, αλλά το σχολείο του 1932. Τους εκπαιδευτικούς τούς θέλετε φιμωμένους, με τα προσωπικά τους δεδομένα παραδομένα στα χέρια της εταιρείας τηλεκπαίδευσης, υποχρεωμένους να παπαγαλίζουν σχολικά βιβλία με στείρα ύλη, όπως το τελευταίο παράδειγμα με το πρόγραμμα δήθεν προγεννητικής αγωγής, βγαλμένο από κάποιο μεσαιωνικό ψυγείο, που οι εμπνευστές του ΙΕΠ ενέκριναν, αλλά μετά δεν ενέκριναν και η Υπουργός έστειλε εγκύκλιο να γίνει στα σχολεία, αλλά μετά την πήρε πίσω. Αυτό ήταν ένα κορυφαίο δείγμα του σκοταδισμού που θέλετε να φέρετε στις σχολικές αίθουσες.

Στον τομέα της ακρίβειας οι τιμές στα σουπερμάρκετ ανεβαίνουν. Στον χώρο της ενέργειας οι αυξήσεις είναι τρομακτικές. Σε όλη την αγορά τα καρτέλ συνεννοούνται ανεξέλεγκτα και συναποφασίζουν σε βάρος των καταναλωτών. Οι τράπεζες εξακολουθούν να μη δίνουν χρήμα στη μικρομεσαία επιχειρηματικότητα στραγγαλίζοντάς τη σε όφελος των μεγάλων και εσείς βλέπετε μοιραίοι και αδιάφοροι το εισόδημα των πολιτών να εξανεμίζεται.

Το τελευταίο ανέκδοτο ήταν η δήθεν αύξηση του κατώτατου μισθού που θα γίνει κάποτε -τελικά κάποτε-, όταν δηλαδή εκτιμάτε ότι θα σας εξυπηρετήσει ως προεκλογικό καθρεφτάκι για τους ιθαγενείς της χώρας. Γιατί έτσι τους αντιλαμβάνεστε εσείς, ως ιθαγενείς στους οποίους αρκεί να προσφέρετε χάντρες και δημοσκοπήσεις.

Να μιλήσουμε μήπως για τη διαπλοκή της Κυβέρνησης με τους ανθρώπους της νύχτας; Αλλεπάλληλες επικοινωνίες και φιλοφρονήσεις του μισού Υπουργικού Συμβουλίου με τον πρόσφατα αποφυλακισθέντα εκδότη, στον οποίο είχατε δώσει αστυνομική φρουρά, αλλά και δημόσιο χρήμα από το πρόγραμμα «ΣΥΝ-ΕΡΓΑΣΙΑ» και την αρχική λίστα Πέτσα. Παράλληλα, έχουμε παραπομπή δημοσιογράφων που σας ασκούν κριτική και τους παραπέμπετε στη δικαιοσύνη. Αυτή είναι η αντίληψή σας για τη δημοσιογραφία. Είτε θα εκτελούν συμβόλαια εναντίον πολιτικών αντιπάλων της Νέας Δημοκρατίας είτε θα σιωπούν. Διαφορετικά; Απειλές για φυλάκιση. Αυτή είναι η αντίληψή σας για τη δημοσιογραφία. Αυτή είναι η αντίληψή σας για τη δημοκρατία.

Και μέσα σε αυτό το θλιβερό και εξοργιστικά δυσώδες τοπίο φέρνετε αναπτυξιακό εθνικό νόμο. Πείτε μας, λοιπόν, γιατί χρειαζόταν να αλλάξει ο αναπτυξιακός νόμος του ΣΥΡΙΖΑ, ο ν.4399; Μήπως επειδή είχε αρχίσει να έχει θετικά αποτελέσματα; Μήπως γιατί με εκείνον τον νόμο το 42% των φορέων που είχαν πάρει ενίσχυση ήταν πολύ μικροί, το 50% ήταν μικροί και μεσαίοι και το 10% περίπου ήταν μεγάλοι; Το αντίστροφο, δηλαδή, από ό,τι φαίνεται να σχεδιάζετε εσείς. Φέρνετε έναν νόμο στον οποίο κεντρικό ρόλο αναλαμβάνουν οι ορκωτοί ελεγκτές στη διαδικασία υπαγωγής και αξιολόγησης των σχεδίων, οι οποίοι θα πληρώνονται από υποψήφιες προς υπαγωγή εταιρείες. Αυτό το αποκαλείτε εσείς δείγμα καλής νομοθέτησης.

Επιπλέον στο άρθρο 17 στην παράγραφο 6 προβλέπεται ότι η αίτηση υπαγωγής του υποψηφίου πρέπει να συνοδεύεται από εκτίμηση του εύλογου κόστους και της βιωσιμότητάς του από χρηματοπιστωτικό ίδρυμα. Μάλιστα. Αυτό σημαίνει ότι οι τράπεζες θα πρέπει να αξιολογούν και να προεγκρίνουν τις προτάσεις, πράγμα το οποίο δεν υπήρχε σε κανέναν άλλον αναπτυξιακό νόμο και το οποίο κινδυνεύει να έχει ως αποτέλεσμα να κόβονται όλες οι μικρομεσαίες επιχειρήσεις και να μην μπορούν καν να υποβάλλουν αίτηση στον αναπτυξιακό.

Στο ίδιο άρθρο η Κυβέρνηση επιλέγει να μειώσει από τρία εκατομμύρια σε ένα τα επενδυτικά σχέδια που υποβάλλονται απευθείας στις Περιφέρειες Δυτικής και Κεντρικής Μακεδονίας και Ανατολικής Μακεδονίας και Θράκης, σε περιφέρειες δηλαδή που είναι από τις λιγότερο ανεπτυγμένες περιφέρειες στην Ελλάδα και που έχουν μεγαλύτερη ανάγκη.

Και ξέρετε, στα rapid test η Κυβέρνηση αδυνατούσε να βάλει πλαφόν επί μήνες, επιτρέποντας έτσι την αισχροκέρδεια. Στην έγκριση, όμως, των επενδυτικών σχεδίων σπεύδει να βάλει πλαφόν σε περιφερειακό επίπεδο. Περιορίζετε τον ρόλο των περιφερειών, αντί να τον ενισχύετε. Έτσι θεωρείτε ότι θα μειωθούν οι κοινωνικές και περιφερειακές ανισότητες;

Και το γνωρίζετε, αλλά δεν σας ενδιαφέρει, ότι έτσι δεν πρόκειται να μειωθούν οι κοινωνικές και περιφερειακές ανισότητες. Μήπως γιατί προτεραιότητά σας είναι να εξυπηρετήσετε συγκεκριμένους κύκλους κρατικοδίαιτων και όχι το σύνολο της επιχειρηματικότητας; Κύκλους των οποίων ο τραπεζικός λογαριασμός πράγματι σημειώνει πρωτοφανή ρυθμό ανάπτυξης.

Κλείνοντας, κυρία Πρόεδρε, κι ευχαριστώ πολύ για την ανοχή, επιτρέψτε μας εμάς να λαϊκίσουμε, όπως μας κατηγορείτε. Επιτρέψτε μας να είμαστε με τους πολλούς, να είμαστε με το σύνολο της κοινωνίας και όχι με τους ελάχιστους. Γι’ αυτό, λοιπόν, σας καλούμε να ακολουθήσετε τον δρόμο που σας έδειξε η ιδιωτική, αλλά κρατικοδίαιτη, πρωτοβουλία, που τόσο πολύ θαυμάζετε. Κάντε ό,τι έκανε και ο Διευθύνων Σύμβουλος της «Αττικής Οδού», ως Κυβέρνηση, όμως. Παραιτηθείτε και εσείς, κάντε εκλογές και δώστε στον ελληνικό λαό τη δυνατότητα να σας στείλει στο σπίτι σας.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ.

Τον λόγο τώρα έχει ο κ. Λοβέρδος από το Κίνημα Αλλαγής.

**ΑΝΔΡΕΑΣ ΛΟΒΕΡΔΟΣ:** Ευχαριστώ.

Κυρίες και κύριοι Βουλευτές, είμαι φίλαθλος, μάλιστα φανατικός, του Ολυμπιακού. Όταν η ομάδα μου κερδίζει, πανηγυρίζω. Όταν χάνει στεναχωριέμαι, με πειράζουν και τα πειράγματα των φίλων. Έμαθα να αγαπώ, αλλά όχι και να μισώ. Το φρικτό έγκλημα στη Θεσσαλονίκη δεν φεύγει από το μυαλό μου και η φράση του παιδιού που χάθηκε, του Άλκη, «μη με χτυπάτε άλλο», χτυπάει μέσα στο μυαλό μου διαρκώς.

Η σύλληψη ελπίζω να είναι γρήγορη και η τιμωρία παραδειγματική. Η ανταποδοτική και προληπτική λειτουργία της ποινής, που έχει και μια έμμεση λειτουργία σωφρονιστική, πρέπει να λειτουργήσει το συντομότερο δυνατό. Δεν πάει άλλο αυτή η κατάσταση!

Ως προς το θέμα μας, έχω, κυρίες και κύριοι Βουλευτές, μία καλή συνήθεια ό,τι λέω ως Αντιπολίτευση, το λέω και όταν το κόμμα μου είναι στην κυβέρνηση και αντιστρόφως. Έχω, λοιπόν, το προτέρημα να αποφεύγω τον διπλό λόγο, που δεν ταιριάζει στο πολιτικό μου ήθος, αλλά και που ενοχλεί τους πολίτες.

Πάμε, λοιπόν. Από το 1990, με κυβέρνηση της Νέας Δημοκρατίας, μέχρι και σήμερα μετρώ έξι αναπτυξιακούς νόμους, χωρίς να προσθέτω τους νόμους που αφορούν τις δημόσιες και τις ιδιωτικές επενδύσεις.

Η λογική των νόμων κατά το ήμισυ είναι να έχουν είκοσι, δεκαοκτώ, δεκατρία άρθρα και κατά το υπόλοιπο ήμισυ να έχουν ογδόντα, εκατόν είκοσι και τώρα ο δικός σας, κύριε Παπαθανάση, να σπάει κάθε ρεκόρ με εκατόν τριάντα ένα άρθρα. Όλα δε αυτά, πλην του ακροτελεύτιου, είναι σχετικά με το θέμα και αυτό είναι καλό. Αλλά η πληθώρα των διατάξεων μας έχει μάθει να μην εμπιστευόμαστε ιδιαιτέρως τα σχετικά νομοθετήματα.

Πέραν αυτής της αρνητικής προσέγγισης, θέλω να προσθέσω και μια θετική, πως η διάρθρωση της ύλης δείχνει ότι η πληθώρα των άρθρων ταξινομούνται ανά επενδυτική κατηγορία και αυτό θα φανεί στην πράξη εάν βοηθά, κάνοντας τον νομοθέτη να είναι πιο κοντά στη συγκεκριμένη πραγματικότητα όχι στην αφηρημένη πραγματικότητα, δηλαδή στην πληθώρα ή στο σύνολο των θεμάτων.

Κάνω μια αναδρομή στα λεχθέντα από εμένα ως Βουλευτή της συμπολίτευσης το 2013 σε σχετικό με το θέμα μας νόμο, εκείνον του κ. Χατζηδάκη, που αφορούσε τις ιδιωτικές και δημόσιες επενδύσεις. Μεγάλος νόμος ήταν και εκείνος. Είχε περίπου ογδόντα άρθρα. Έλεγα, λοιπόν: «Από τη δεκαετία του ’90 ψηφίζουμε και ξαναψηφίζουμε αναπτυξιακούς νόμους που δεν προσφέρουν, πρώτον, γιατί δεν πολυεφαρμόζονται και, δεύτερον, γιατί, όπως και να ρυθμίσουν τα θέματα, γεννούν με τα δεδομένα της ελληνικής διοίκησης, πρώτον, γραφειοκρατία, δεύτερον, καθυστερήσεις, τρίτον, διαφθορά.». Ελπίζω να μην παράγεται σήμερα στη Βουλή το ίδιο ακριβώς, ένας πληθωρικός νόμος, να μη γεννά νέα γραφειοκρατία, καθυστερήσεις και διαφθορά.

Πώς θα προσεγγίσουμε, όμως, τις νομοθετικές διατάξεις του παρόντος σχεδίου για να καταλάβουμε εάν κινείται σωστά ή λάθος; Ξαναλέω, φυσικά όχι με κριτήριο τον αριθμό των άρθρων: Άλλωστε, κυρίες και κύριοι Βουλευτές, ο πιο παραγωγικός αναπτυξιακός νόμος στη σύγχρονη ελληνική ιστορία ήταν εκείνος του 1953, που ήταν δισέλιδος. Παρήγαγε όμως εκπληκτικά αποτελέσματα στη δοκιμαζόμενη τότε πατρίδα μας.

Βλέπω τη θέση αρχής του σχεδίου νόμου, όπως τη διατυπώνει ο Άδωνις Γεωργιάδης. Λέει: «Ο χρόνος είναι χρήμα. Οι ίδιες αναπτυξιακές διατάξεις είναι διαφορετικό να εφαρμόζονται σε τριάντα μέρες και πολύ διαφορετικό να εφαρμόζονται σε ενάμιση χρόνο. Στη δεύτερη περίπτωση σχεδόν αχρηστεύονται.». Είπε ο έχων τη νομοθετική πρωτοβουλία. Ολόσωστο! Πώς το επιτυγχάνετε αυτό;

Διέτρεξα όλο το σχέδιο νόμου. Έχει σύντομες προθεσμίες. Σας το έχω πει άλλες τρεις φορές από τον καιρό που αναλάβατε, πως τις ενδεικτικές προθεσμίες δεν τις σέβεται ούτε η διοίκηση, ούτε η δικαιοσύνη. Εσείς ως διοίκηση και προφανώς η δικαιοσύνη τις μετατρέπετε σε απλές προθεσμίες που, εάν μπορούν, θα τις εφαρμόσουν. Ακόμα και εκεί που λέτε ότι η προθεσμία είναι αποκλειστική, η ερμηνεία της διοίκησης πρώτα από όλα, αλλά και της δικαιοσύνης στη συνέχεια τη μετατρέπει σε ενδεικτική. Άρα το να λέτε ότι ανταποκρινόμαστε στην ανάγκη για ταχύτητα θεσπίζοντας σύντομες προθεσμίες για τη διοίκηση δεν λέει τίποτε. Για εμένα δεν λέει απολύτως τίποτα. Θέτετε μια θέση αρχής που δεν τη στηρίζετε με τις διατάξεις του σχεδίου νόμου.

Ακόμη, οργανώθηκε καλύτερα το δημόσιο τα τελευταία δυόμισι χρόνια; Οργανώθηκε καλύτερα το δημόσιο από τον τελευταίο αναπτυξιακό νόμο του 2016 και μέχρι σήμερα; Όχι. Εσείς δε, όπως και οι προηγούμενοι, έχετε προσθέσει γραφειοκρατία στο ελληνικό δημόσιο και μάλιστα τρομερή γραφειοκρατία, που καθιστά προβληματική και την υπουργική λειτουργία μέσω του πληθωρικού επιτελικού κράτους. Από την πρώτη στιγμή σάς το έχω πει αυτό.

Πώς πήγε ο νόμος σας, κύριε Παπαθανάση, για τις αδειοδοτήσεις; Στην εφαρμογή του απέδωσε αποτελέσματα; Και εκεί είχατε πληθώρα προθεσμιών. Τηρήθηκαν; Καταργήθηκε ο προληπτικός έλεγχος στην πράξη για τη λειτουργία των επιχειρήσεων; Θα λειτουργήσει στην πράξη; Γιατί αυτό το επιδοκιμάζω απόλυτα. Αντί για πολλές διαδικασίες που γεννούν γραφειοκρατία και διαφθορά, είναι προτιμότερες οι φοροαπαλλαγές και εισφοροαπαλλαγές. Προφανέστατα!

Θα λειτουργήσει απρόσκοπτα η μέθοδος αυτή ή θα προϋποτίθενται των απαλλαγών αυτών, εισφορών και φόρων διάφορες διαδικασίες μέχρι να φτάσουμε στην πραγματική απαλλαγή; Συμφωνώ, αντί πολλών άλλων, αναπτυξιακό είναι η εισφοροαπαλλαγή και η φοροαπαλλαγή. Σωστό! Πάει γρήγορα η απονομή της δικαιοσύνης, ειδικά στα θέματα με οικονομικό περιεχόμενο; Έχετε κάνει κάτι σχετικά με αυτό; Έγιναν αλλαγές στη λειτουργία του Ελεγκτικού Συνεδρίου; Είχα πει το 2016 στον κ. Σταθάκη ότι από τον έλεγχο που κάνει το Ελεγκτικό Συνέδριο, που παράγει πολλές καθυστερήσεις στην οικονομία, τελικώς δεν καταβάλλεται από το δημόσιο μόλις το 0, 081% των ποσών που ελέγχει το Ελεγκτικό Συνέδριο.

Ακόμη -και τελειώνω- το πτωχευτικό δίκαιο, όπως το διαμορφώσατε, επαναφέρει στη ζωή τους οικονομικά νεκρούς, τους φτωχούς δηλαδή, γιατί οι φτωχοί σήμερα στην Ελλάδα είναι οι οικονομικώς νεκροί; Τους επαναφέρει; Αυτές είναι συνιστώσες μιας αναπτυξιακής, μεταρρυθμιστικής πορείας που ήδη έχουμε επίγνωση και έχουμε προσπαθήσει να λύσουμε τα προβλήματα. Όσους νόμους κι αν φέρουμε στη Βουλή και όσο καλά κι αν είναι αυτοί από πλευράς νομοτεχνικής καταστρωμένοι, όποια κυβέρνηση κι αν είναι, τίποτε δεν θα έχουμε επιτύχει.

Άρα, λοιπόν, εύχομαι να κάνω λάθος. Εύχομαι αυτή η νομοθετική παρέμβαση να είναι πραγματικά παραγωγική. Εύχομαι η ταχύτητα να διέπει πια όλη την αναπτυξιακή λειτουργία και αυτό να αναπαραχθεί στην πράξη και να δοθεί μια ευκαιρία στη Βουλή -προσωπικά θα την πάρω αυτή την ευκαιρία- κάθε τόσο να ελέγχει την πορεία της εφαρμογής του σημερινού κυβερνητικού πονήματος.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο έχει ο κύριος Υπουργός.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Σε συνέχεια των ερωτημάτων που έθεσε ο κ. Λοβέρδος, θα ήθελα να απαντήσω σε μερικά. Δεν θα απαντήσω σε όλα, γιατί δεν άπτονται όλα του χαρτοφυλακίου μου.

Θα ήθελα να σας πω ότι -και το είπα στην αρχική μου τοποθέτηση- ο κάθε νόμος κρίνεται καθώς εφαρμόζεται. Ο ν.4399/2016 του ΣΥΡΙΖΑ ήταν ένας νόμος φτιαγμένος για την εποχή εκείνη. Μέσα στον νόμο αυτόν υπήρχαν κάποιες διαδικασίες. Όταν αναλάβαμε τη διακυβέρνηση, βρήκαμε ότι για να υπαχθεί ένα σχέδιο απαιτούντο περίπου εξακόσιες εβδομήντα μέρες. Έχουμε επίσημη αυτή την ανάλυση που σας λέω και από το Τεχνικό Επιμελητήριο. Τι είδαμε, λοιπόν; Ότι υπήρχαν κάποιες διαδικασίες που έπρεπε να επιταχύνουμε, όπως είναι οι επιτροπές, όπως είναι η συγκρότηση των επιτροπών, ο τρόπος που κληρώνονται οι αξιολογητές. Και με τον τρόπο αυτόν, επιλύοντας κάποια τεχνικά ζητήματα, και με κάποιες υπουργικές αποφάσεις καταφέραμε στη Γενική Διεύθυνση Ιδιωτικών Επενδύσεων -όχι στις περιφέρειες, γιατί δεν μπορούσαμε να παρέμβουμε εκεί- να μειώσουμε αυτόν τον χρόνο στις εκατό με εκατόν δέκα μέρες. Και αυτά είναι επίσημα, που μπορείτε να τα δείτε από τους προσωρινούς πίνακες και από τους οριστικούς.

Εγώ συμφωνώ απολύτως με αυτά που είπατε, ότι κρίνονται και ότι οι ημερομηνίες είναι ενδεικτικές για τη διοίκηση. Θα ήταν έτσι όμως αν δεν είχαμε και το plan B μέσα στο νομοσχέδιο. Γιατί, τι λέμε; Ότι δεν είναι οι σαράντα πέντε μέρες. Εάν παρέλθουν οι σαράντα πέντε μέρες, φεύγει η δικαιοδοσία από τη διοίκηση και πηγαίνουν σε έναν ορκωτό ελεγκτή. Άρα έχουμε σχεδιάσει τι θα γίνει την επόμενη μέρα.

Αυτό είναι πολύ σημαντικό και στον έλεγχο ολοκλήρωσης. Στον έλεγχο ολοκλήρωσης δεν τίθεται θέμα πλέον καμμίας καθυστέρησης. Γνωρίζετε πολύ καλά για την ολοκλήρωση ότι συνήθως οι εταιρείες καταθέτουν εγγυητικές επιστολές, οι οποίες κοστίζουν, διότι είναι χρήμα το οποίο καταθέτουν για να πάρουν εγγυητική επιστολή. Αυτό είναι το τραπεζικό σύστημα σήμερα. Καθυστερώντας, λοιπόν, δύο ή δυόμισι χρόνια για μία ολοκλήρωση, πληρώνουν οι εταιρείες συνεχώς κάτι για την εγγυητική επιστολή.

Σήμερα, λοιπόν, τι κάνουμε; Λέμε ότι φεύγουμε εμείς από τη μέση, θα έρθει ο ορκωτός ελεγκτής και θα καταθέσει σε μία φάση την ολοκλήρωση και, βεβαίως, η διοίκηση διατηρεί το δικαίωμα να κάνει τον έλεγχο σε μία ποσοστιαία βάση, έτσι ώστε να κρίνει αν έχει γίνει σωστά η διαδικασία.

Επομένως σε αυτά που είπατε λέμε ότι έχουμε μέσα προβλέψει το επόμενο στάδιο. Δεν έχουμε αφήσει απλά ημερομηνίες. Αυτό ήθελα να σας πω.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Τον λόγο τώρα έχει ο κ. Κοτρωνιάς από τη Νέα Δημοκρατία.

**ΓΕΩΡΓΙΟΣ ΚΟΤΡΩΝΙΑΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, ασφαλώς κεντρικός πολιτικός στόχος του παρόντος νομοσχεδίου είναι η προώθηση των επενδύσεων, αφού αυτές αποτελούν το βασικό μέσο αύξησης του ΑΕΠ και των θέσεων εργασίας στη χώρα μας, που είναι, τελικά, και το ζητούμενο για την Κυβέρνησή μας.

Όμως, είναι προφανές ότι οι επενδύσεις αυτές πρέπει να είναι στοχευμένες και εναρμονισμένες με την επενδυτική πολιτική της Κυβέρνησης, η οποία δίνει έμφαση στα εξής: Πρώτον, στον ψηφιακό και τεχνολογικό μετασχηματισμό των επιχειρήσεων. Δεύτερον, στην πράσινη μετάβαση. Τρίτον, στη δημιουργία οικονομιών κλίμακας. Τέταρτον, στη στήριξη καινοτόμων επιχειρήσεων. Πέμπτον, στη στήριξη της επιχειρηματικότητας των νέων και στην ενίσχυση της απασχόλησης με εξειδικευμένο προσωπικό. Έκτον, στην ενίσχυση λιγότερο ευνοημένων περιοχών της χώρας και περιοχών, που εντάσσονται στο Σχέδιο της Δίκαιης Αναπτυξιακής Μετάβασης. Έβδομον, στη βελτίωση της ανταγωνιστικότητας σε καίριους τομείς της ελληνικής οικονομίας.

Για να προσελκύσουμε νέους επενδυτές και να ενισχύσουμε την επενδυτική δραστηριότητα στη χώρα μας, είναι απαραίτητο να δημιουργήσουμε τις κατάλληλες συνθήκες, το κατάλληλο περιβάλλον ενός σύγχρονου, ευέλικτου, αποτελεσματικού και κυρίως διαυγούς αναπτυξιακού περιβάλλοντος. Αυτή είναι και η απάντηση στο ερώτημα γιατί χρειαζόμαστε έναν καινούργιο αναπτυξιακό νόμο. Προφανώς γιατί ο υφιστάμενος, του 2016, δεν ανταποκρίνεται στις ανάγκες τού σήμερα.

Σήμερα έχουμε μία Κυβέρνηση που έμπρακτα επιθυμεί τις επενδύσεις -άλλωστε, σε δύο χρόνια πέτυχε διπλάσιες επενδύσεις από τις επενδύσεις που πέτυχε η προηγούμενη κυβέρνηση σε τέσσερα χρόνια-, μία Κυβέρνηση που με βάση τα σημερινά δεδομένα προγραμματίζει με εργαλείο έναν νέο, σύγχρονο αναπτυξιακό νόμο.

Σε αυτή τη λογική ο νέος αναπτυξιακός νόμος περιλαμβάνει μια σειρά από πολιτικές τομές, οι οποίες αποσκοπούν στο να καταστήσουν το επενδυτικό περιβάλλον ελκυστικό στους υποψήφιους επενδυτές.

Πρώτη και κύρια τομή προς αυτή την κατεύθυνση αποτελεί η απλούστευση των διαδικασιών για την πραγματοποίηση μιας επένδυσης, με την άρση των γραφειοκρατικών εμποδίων, με την απλοποίηση και επιτάχυνση των διαδικασιών έγκρισης, ώστε η αξιολόγηση των επενδύσεων να μην υπερβαίνει τις εξήντα ημέρες, με προβλέψεις σύντμησης του χρόνου ανταπόκρισης και των υπηρεσιών στα υποβαλλόμενα αιτήματα.

Προς αυτή την κατεύθυνση εισάγονται και ρυθμίσεις που αφορούν σταθερούς κύκλους προκηρύξεων σε ετήσια βάση, σύσταση επιτροπής αξιολόγησης, καθώς και ένταξη των ιδιωτών ορκωτών ελεγκτών για επιπλέον εξοικονόμηση χρόνου σε όλη αυτή τη διαδικασία της ολοκλήρωσης της εξέτασης των επενδύσεων.

Μια ακόμη τομή που αποσκοπεί στην προσέλκυση επενδυτών είναι η χορήγηση υψηλών ποσοστών κρατικών ενισχύσεων για ιδιωτικές επενδύσεις και η χορήγηση κινήτρων σε συγκεκριμένες δραστηριότητες. Για πρώτη φορά, πέραν των ενισχύσεων περιφερειακού χαρακτήρα, εισάγονται και επιπλέον ενισχύσεις, σε τομείς όπως η καινοτομία, η προστασία του περιβάλλοντος, χωρίς, μάλιστα, να προϋποθέτει αρχική επένδυση. Προβλέπει, επίσης, ενισχύσεις για επαγγελματική κατάρτιση των εργαζομένων αλλά και για εργαζόμενους που βρίσκονται σε μειονεκτική θέση.

Όλα αυτά, πλέον, θεωρούνται και αντιμετωπίζονται ως ολοκληρωμένα επενδυτικά σχέδια.

Συνολικά σε ό,τι αφορά τις ενισχύσεις με το παρόν προβλέπεται αύξηση κατά 5% έως 25% σε σχέση με τα ποσοστά του ισχύοντος νόμου του 2016. Συγκεκριμένα, τα νέα ποσοστά φθάνουν δυνητικά έως 60% για τις μεγάλες επιχειρήσεις, 70% για τις μεσαίες και 80% για τις μικρές.

Επιπλέον, μια πολύ σημαντική επιδίωξη του παρόντος είναι η ισόρροπη ανάπτυξη ολόκληρης της ελληνικής επικράτειας, δίνοντας ιδιαίτερη έμφαση στην έγκριση σχεδίων σε απομακρυσμένες περιοχές της χώρας. Χαρακτηριστικό του νέου χάρτη περιφερειακών ενισχύσεων είναι ότι, στο πλαίσιο της δίκαιης αναπτυξιακής μετάβασης, παρέχει αυξημένα ποσοστά κατά 10%, καθώς και την αποκλειστική δυνατότητα στις μεσαίες και μεγάλες επιχειρήσεις να λάβουν επιχορήγηση, ενώ στις μικρές και πολύ μικρές επιχειρήσεις σε αυτές τις περιοχές δίνει το δικαίωμα να λάβουν επιχορήγηση μέχρι και 100%.

Για την υποστήριξη και την εξασφάλιση της αποτελεσματικότητας του αναπτυξιακού νόμου αναπτύσσεται ένα νέο, σύγχρονο και ευέλικτο πληροφοριακό σύστημα, το οποίο θα διαλειτουργεί με το Πληροφοριακό Σύστημα Κρατικών Ενισχύσεων, το ΠΣΚΕ όπως το ξέρουμε. Η συγκεκριμένη ρύθμιση είναι ιδιαίτερα σημαντική, καθώς θα διευκολύνει ιδιαίτερα την ενημέρωση των επενδυτών για την υποβολή αιτημάτων ενίσχυσης, συμβάλλοντας συγχρόνως και στη διαφάνεια των διαδικασιών.

Βασική δομική αλλαγή του παρόντος αποτελεί και η θέσπιση δεκατριών θεματικών τομέων ειδικών καθεστώτων κρατικής ενίσχυσης, τα οποία εστιάζουν σε συγκεκριμένους τομείς της οικονομίας, σε αντίθεση με τη μέχρι τώρα φιλοσοφία της οριζόντιας μορφής των ενισχύσεων. Βλέπουμε για πρώτη φορά και τη διεύρυνση του αριθμού των επενδυτικών σχεδίων και πέραν των παραδοσιακών και, μάλιστα, σε τομείς της εθνικής οικονομίας που σήμερα έχουν χαμηλά ποσοστά, όπως η καινοτομία και η έρευνα, οι ειδικές μορφές εναλλακτικού τουρισμού, η δίκαιη αναπτυξιακή μετάβαση, η μετάβαση στην πράσινη ανάπτυξη κ.λπ..

Τέλος -και αυτό είναι ιδιαίτερα σημαντικό και ελπιδοφόρο- προβλέπεται ιδιαίτερο καθεστώς για το επιχειρείν των νέων, για το οποίο με το παρόν νομοσχέδιο ορίζεται η επιχορήγηση στο 100% για τους νέους που θέλουν να δραστηριοποιηθούν στην ελληνική περιφέρεια.

Εμείς στη Φθιώτιδα, κυρίες και κύριοι συνάδελφοι, υποβαθμισμένοι για πολλά χρόνια λόγω της ένταξής μας στον «Στόχο 1», λόγω των Οινοφύτων, υποβαθμισμένοι γιατί έχουμε για πολλά χρόνια αναξιοποίητες τις ιαματικές μας πηγές, υποβαθμισμένοι γιατί η ΒΙΠΕ Λαμίας αναπτύσσεται με ρυθμούς χελώνας, γιατί η δυτική Φθιώτιδα έχει πλήρως αποβιομηχανιστεί, γιατί η Πανελλήνια Έκθεση Λαμίας ξεκίνησε και περιμένουμε να ολοκληρώσει τον δρόμο της για την αξιοποίηση, γιατί πρέπει να δώσουμε προοπτική στη «ΛΑΡΚΟ», με σεβασμό και προστασία του υφιστάμενου ανθρώπινου δυναμικού, ώστε να συνεχίσει να συμβάλλει στην ανάπτυξη της περιοχής μας, περιμένουμε τον νέο αναπτυξιακό νόμο και εναποθέτουμε πολλές ελπίδες για την ανάπτυξη και την ανάκαμψη της περιοχής μας, η οποία, αδικημένη τόσα χρόνια, τη δικαιούται.

Όμως, ο αναπτυξιακός νόμος υποστηρίζεται από ανθρώπινο δυναμικό. Και πάνω σε αυτό θέλω να τονίσω την ανάγκη να διατηρηθεί και να στηριχθεί το δυναμικό που υπηρετεί με καθεστώς απόσπασης σε ειδικές υπηρεσίες και να του δοθεί η δυνατότητα να παρέχει όσο αυτό επιθυμεί τις υπηρεσίες του. Γι’ αυτό, μάλιστα, υπέβαλα και σχετική πρόταση κατά τη φάση της διαβούλευσης.

Κυρίες και κύριοι συνάδελφοι, θεωρώ το παρόν νομοσχέδιο απόλυτα συμβατό με το σημερινό μοντέλο ανάπτυξης της πατρίδας μας. Και επιτρέψτε μου, με την εμπειρία μου ως δημάρχου για πολλά έτη, να καταθέσω την άποψη ότι είναι ένα καλά μελετημένο, ένα καλοδουλεμένο νομοσχέδιο, που θα παράξει θετικά αποτελέσματα και θα αποδειχθεί μια τεράστια προσφορά της Κυβέρνησης Μητσοτάκη στην ανάπτυξη της χώρας προς όφελος όλων των Ελλήνων πολιτών.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ πολύ, κύριε συνάδελφε.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Κυρία Πρόεδρε, θα ήθελα τον λόγο για να αναφερθώ σε κάποιες νομοτεχνικές βελτιώσεις.

**ΠΡΟΕΔΡΕΥΟΥΣΑ (Σοφία Σακοράφα):** Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Ευχαριστώ πολύ, κυρία Πρόεδρε.

Να ανακοινώσω κάποιες νομοτεχνικές βελτιώσεις, οι οποίες πολύ σύντομα θα είναι εδώ.

Η πρώτη είναι ότι πλέον στο καθεστώς της αγροδιατροφής έως 200.000 ευρώ μπορούν να συμμετέχουν και ατομικές επιχειρήσεις.

Η δεύτερη είναι ότι θα δοθεί ιδιαίτερη στήριξη στην περιοχή της Θράκης, όχι μόνο με την επέκταση των τριάντα χιλιομέτρων, αλλά και με πριμοδότηση στη βαθμολογία των επενδυτικών σχεδίων που θα αναπτυχθούν εκεί, ταυτόχρονα με επιχορήγηση και μερικώς επιχορήγηση και για τις μεσαίες επιχειρήσεις. Θα υπάρξει πρόβλεψη το ίδιο να συμβεί και στις ζώνες απολιγνιτοποίησης, δηλαδή στην Κοζάνη, τη Φλώρινα και τη Μεγαλόπολη.

Επίσης και τα μη κύρια καταλύματα μπορούν να εκσυγχρονιστούν και να γίνουν, όσα μπορούν βεβαίως, τριών αστέρων.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Τον λόγο τώρα έχει εκ μέρους του Κινήματος Αλλαγής ο κ. Μουλκιώτης.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, κύριε Υπουργέ, όσο πιο βαθιά βυθίζεται η χώρα μας στην αβεβαιότητα και στις συνέπειες της πανδημίας, τόσο περισσότερο θα γίνεται λόγος για την πολυπόθητη ανάπτυξη.

Μετά από τριάντα μήνες στο τιμόνι της χώρας, η Κυβέρνηση Μητσοτάκη κατέθεσε έναν αναπτυξιακό νόμο. Είναι ένας νόμος-πλαίσιο από τον οποίο όμως, κύριε Υπουργέ, απουσιάζει ο μη προηγηθείς απολογισμός του προηγούμενου αναπτυξιακού νόμου, του 2016. Στον δημόσιο διάλογο δεν υπήρξε κάτι τέτοιο.

Όμως και από αυτό το νομοσχέδιο απουσιάζουν οι πραγματικές συνέργειες ανάμεσα στους πόρους αυτού με τους πόρους του ΕΣΠΑ, του Ταμείου Ανάκαμψης, Next Generation EU, αλλά και των υπολοίπων εθνικών σχεδίων που μνημονεύονται στον νόμο, καθώς επίσης απουσιάζουν και όσον αφορά τους πόρους του Μεσοπρόθεσμου Πλαισίου Δημοσιονομικής Στρατηγικής.

Είναι ένα σχέδιο νόμου που δεν εντάσσεται, όμως, σε μια εθνική στρατηγική η οποία να προκρίνει εθνικής προτεραιότητας κλάδους για ειδική ενίσχυση. Και επίσης δεν δίνει έμφαση σε συγκεκριμένους τομείς, οι οποίοι θα χαράξουν έναν νέο, συγκεκριμένο προσανατολισμό της ελληνικής οικονομίας, στοχεύοντας όχι μόνο στην αλλαγή του παραγωγικού υποδείγματος, αλλά και στη χάραξη οποιασδήποτε παραγωγικής στρατηγικής.

Αντίθετα, βεβαίως, προβλέπει -και είναι ανησυχητικό αυτό σε σχέση και με όσα ακούσαμε πριν από λίγο από εσάς απαντώντας στον κ. Λοβέρδο- πληθώρα υπουργικών αποφάσεων, που βεβαίως και αυτές θα χρειαστούν χρόνο, κύριε Υπουργέ, και όχι λίγο χρόνο, για την ενεργοποίησή τους, ενώ θα χάνεται αντίστοιχος και πολύτιμος παράλληλα χρόνος.

Κυρίες και κύριοι συνάδελφοι, ο νόμος για την ανάπτυξη πράγματι έχει και έναν τίτλο ιδιαίτερο και ωραίο, θα έλεγα, όμως δεν ξέρω αν έχει τέτοια ουσία και πόσες ανισότητες δημιουργεί. Γιατί την ώρα που θεωρητικά παραδίδονται μαθήματα οικονομίας, έχουμε στα χέρια μας ένα σχέδιο νόμου που δημιουργεί ένα απροσπέλαστο για τις μικρομεσαίες επιχειρήσεις πλέγμα ένταξης.

Αυξάνει, ναι, το ελάχιστο επιλέξιμο όριο της επένδυσης στις 250.000 από 150.000 για τις μικρές επιχειρήσεις και σε ένα εκατομμύριο για τις μεσαίες. Οι μεσαίες επιχειρήσεις αποκλείονται όμως από επιχορηγήσεις και παίρνουν μόνο φοροαπαλλαγές.

Περιορίζετε τους δικαιούχους. Πριν από λίγο απέκλειε τις ατομικές επιχειρήσεις. Τώρα άκουσα -και είναι θετικό αυτό που κάνατε- σε σχέση με την ένταξη των ατομικών επιχειρήσεων, όπως το αναφέρατε.

Λείπει όμως το βασικό κριτήριο της προστιθέμενης αξίας στην παραγωγική ανάπτυξη της χώρας. Δεν προσδιορίζεται, δεν φαίνεται, δεν προκύπτει. Λείπει το κοινωνικό κριτήριο για τις θέσεις απασχόλησης που οφείλει να δημιουργεί κάθε επένδυση. Λείπουν τα κριτήρια για τις περιφερειακές επενδύσεις, ώστε να ενισχυθούν οι υποβαθμισμένες περιοχές με στοχευμένα και συγκεκριμένα αναπτυξιακά προγράμματα.

Η παράταξή μας με αίσθημα ευθύνης κατέθεσε συγκεκριμένες προτάσεις, τις οποίες παρουσίασε ο εισηγητής μας Αποστόλης Πάνας. Ενδεικτικά θα αναφερθώ στο να προβλεφθεί το κίνητρο της επιδότησης στις μεσαίες επιχειρήσεις, που δεν προβλέπεται στον αναπτυξιακό νόμο, και βεβαίως είχαμε προτείνει να ενταχθούν και οι ατομικές επιχειρήσεις. Με ικανοποίηση ακούσαμε ότι πράγματι γίνεται κάτι όσον αφορά την ένταξη.

Ζητήσαμε να συμπεριληφθούν στους δικαιούχους οι ατομικές επιχειρήσεις για πολύ συγκεκριμένα καθεστώτα, που αφορούσαν την αγροδιατροφή. Να υπάρχει εμπλουτισμός -και εδώ είναι ένα ιδιαίτερο σημείο, κύριε Υπουργέ- των ειδικών περιπτώσεων του άρθρου 12 του ν.4319/2016 με την προσθήκη περιπτώσεων σε σχέση με τα ποσοστά ανεργίας και το κατά κεφαλήν εισόδημα της κάθε περιοχής, προκειμένου να δοθούν κίνητρα σε επιχειρήσεις, να δημιουργηθούν νέες θέσεις εργασίας και να δώσουν ώθηση στην τοπική ανάπτυξη κάθε περιοχής.

Ζητήσαμε να ενταχθούν όλα τα τουριστικά καταλύματα ανεξαρτήτως αστεριών καθώς και τα μη κύρια τουριστικά καταλύματα στον νέο αναπτυξιακό νόμο. Ζητήσαμε να επικαιροποιηθεί ο πίνακας για τα πρότυπα κόστη, λαμβάνοντας υπ’ όψιν τις μεγάλες ανατιμήσεις των πρώτων υλών.

Η πραγματικότητα είναι αμείλικτη. Τα γεγονότα όχι μόνο μιλούν, αλλά κραυγάζουν. Οι πράξεις είναι το μοναδικό κριτήριο της αλήθειας και όλα τα άλλα θεωρώ ότι είναι επίπλαστα. Ο αναπτυξιακός νόμος λοιπόν δεν μπορεί να αποτελεί στρατήγημα ιδεοληπτικών πολιτικών στόχων, αλλά οφείλει να είναι συνυφασμένος με ένα πολιτικό σχέδιο για την οικονομική και κοινωνική πρόοδο της χώρας.

Τίθενται κατόπιν τούτων, κύριε Υπουργέ, ερωτήματα τα οποία είναι ουσιαστικά ερωτήματα: Πώς θα ενισχυθεί η ελληνική οικονομία; Πώς θα υπερβούμε τις χρόνιες γραφειοκρατικές στρεβλώσεις και αγκυλώσεις, που αποτελούν τροχοπέδη στην ανάπτυξη της χώρας; Πώς θα αξιοποιήσουμε τα συγκριτικά πλεονεκτήματα τα οποία διαθέτουμε;

Ο υπό συζήτηση αναπτυξιακός νόμος προσπερνά τα καίρια ερωτήματα είτε διότι δεν το θέλει η γραφειοκρατία είτε γιατί δεν μπορεί η Κυβέρνηση να δώσει σαφείς και καθαρές απαντήσεις.

Αγαπητοί συνάδελφοι, η Κυβέρνηση κάνει κάτι άλλο σε αυτό το νομοσχέδιο και σας το επισημαίνω. Σε κάποια τροπολογία και ειδικότερα στην με γενικό αριθμό 1205 παρέχει τη δυνατότητα σύναψης συμβάσεων με εξωτερικούς χρηματοοικονομικούς, νομικούς, επιστημονικούς ή τεχνικούς συμβούλους για την υλοποίηση ανάπτυξης της Ελληνικής Αεροπορικής Βιομηχανίας. Πώς το κάνει αυτό; Με απευθείας ανάθεση, παραβιάζοντας τον νόμο για τις δημόσιες συμβάσεις. Και εδώ χρειάζεται να δοθεί απάντηση συγκεκριμένη γιατί στην περίπτωση αυτή της ΕΑΒ απαιτείται να υπάρχει παραβίαση του νόμου για τις δημόσιες συμβάσεις.

Μήπως, κύριε Υπουργέ, υπάρχουν προειλημμένες αποφάσεις για το μέλλον της ΕΑΒ στο πλαίσιο της πολιτικής απαξίωσής της; Ή αυτό μήπως εντάσσεται στη γενικότερη πολιτική φιλοσοφία για εξυπηρέτηση ημετέρων;

Για τη «ΛΑΡΚΟ» χθες μάθαμε -SOS- το ποια τύχη θα έχει και η επιχείρηση και δυστυχώς οι εργαζόμενοι. Καμμία πρόνοια!

Κυρίες και κύριοι συνάδελφοι, καταλήγοντας, πιστεύω ότι ο αναπτυξιακός νόμος της χώρας δεν είναι ένας κλειδάριθμος για την εξυπηρέτηση στενών κομματικών και πολιτικών συμφερόντων. Οφείλει όμως, και είναι πεποίθησή μας και το Κίνημα Αλλαγής αυτό υιοθετεί, να είναι ο κλειδάριθμος για την παροχή ευκαιριών και δυνατοτήτων για όλους, που θα στηρίζονται σε ένα σταθερό θεσμικό πλαίσιο, το οποίο θα διέπεται από κανόνες αντικειμενικότητας και προεχόντως διαφάνειας.

Διότι η ανάπτυξη ενός τόπου μόνο όταν είναι συμπεριληπτική, μόνο όταν δεν αποκλείει και μόνο όταν αφορά τους καθημερινούς ανθρώπους και τις επιχειρήσεις τότε και μόνο τότε μπορεί να είναι ανάπτυξη δίκαιη, να είναι διαπεριφερειακά και διαγενεακά αλληλέγγυα, να είναι πραγματική με όρους αγοραστικής και εργασιακής αξιοπρέπειας.

Κυρία Πρόεδρε, το προτεινόμενο σχέδιο νόμου απέχει παρασάγγας από αυτές τις απόψεις και τις καθαρές θέσεις μας.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ ευχαριστώ, κύριε συνάδελφε.

Τον λόγο εκ μέρους του ΣΥΡΙΖΑ έχει η κ. Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κυρία Πρόεδρε.

Αναπτυξιακός, προϋπολογισμός, στρατηγικές επενδύσεις, διαχείριση πανδημίας, διαχείριση φυσικών καταστροφών. Όλες αυτές οι πολιτικές είναι συνδεδεμένες και απολύτως ενταγμένες σε έναν ακραίο νεοφιλελευθερισμό.

Απόσυρση του κράτους, ιδιωτικοποιήσεις κρίσιμων υποδομών, διάλυση εργασιακών σχέσεων, διεύρυνση ανισοτήτων, έλλειμμα δημοκρατίας, θεσμικός κατήφορος, χειραγώγηση μέσων μαζικής ενημέρωσης, συγκάλυψη σκανδάλων. Το πείραμα αυτό, κύριοι συνάδελφοι, έχει ξανασυμβεί στις τότε λεγόμενες αναπτυσσόμενες χώρες. Απέτυχε ως οικονομική θεωρία, φτωχοποίησε έως εξαφάνισε λαούς, αλλά συγκέντρωσε πλούτο σε πολύ λίγους επιτήδειους πολιτικούς, επιχειρηματίες, τραπεζίτες, δημοσιολόγους με όλους αυτούς, βεβαίως, κατά καιρούς να αλλάζουν και θέσεις. Δεν ξέρω αν μας θυμίζει κάτι αυτό.

Πολύ περήφανος Πρωθυπουργός κατά τη συζήτηση της πρότασης μομφής μάς είπε για την «JP MORGAN», για εταιρείες, για επενδύσεις που θα έρθουν κ.λπ.. Ακούστε λίγο, να σας πω. Με τέτοιες πολιτικές είμαι σίγουρη ότι πολλές πολυεθνικές θα επιλέξουν να έρθουν σε μια χώρα με χαμηλά μεροκάματα, διαλυμένες εργασιακές σχέσεις, ευνοϊκές φορολογικές ρυθμίσεις για τους πολύ μεγάλους βεβαίως επενδυτές, χαλαρή και μη ελεγχόμενη περιβαλλοντική νομοθεσία, χωρίς ελεγκτικούς μηχανισμούς και γενναίες χρηματοδοτήσεις στα δημόσια ταμεία.

Αυτό που δεν μας λέει, όμως, η Κυβέρνηση είναι πώς περίπου υπολογίζει ότι θα ωφεληθεί ο λαός από όλα αυτά που σχεδιάζει και νομοθετεί. Και σήμερα, εδώ που μιλάμε, όχι πώς θα ωφεληθεί, αλλά πώς θα επιβιώσει. Πώς θα επιβιώσει από την πανδημία, που δεν ενισχύεται το Εθνικό Σύστημα Υγείας -ΜΕΘ κ.λπ.-, πώς από την ακρίβεια, που τρώει και τα πενιχρά εισοδήματα και την επιδοτεί πενιχρά ανεπαρκώς, κάθε μήνα αλλάζει, χωρίς να λαμβάνει μέτρα περιορισμού και να καλύπτει αυτούς που οφείλονται για αυτή την ακρίβεια και την οποιαδήποτε φυσική καταστροφή; Το κράτος δεν είναι ότι είναι ανίκανο. Απλώς έχει αποσυρθεί. Όλα έχουν ανατεθεί στον ιδιωτικό τομέα, εκτός βέβαια από την ευθύνη που μεταφέρεται στους πολίτες.

Και επειδή μας προκαλέσατε και μας είπατε ότι προφυλάσσουμε την εταιρεία «ΑΤΤΙΚΗ ΟΔΟΣ» κ.λπ., για ελάτε εδώ να συμφωνήσουμε: Αντί να ετοιμάζετε διαγωνισμό για άλλα είκοσι πέντε χρόνια παραχώρησης, αφού λήγει η σύμβαση, για ελάτε να δούμε μήπως την πάρει το δημόσιο και τα κάνει καλύτερα και έχει και τα κέρδη.

Πάμε, όμως, στο νομοσχέδιο που φέρατε. Αυτή τη φιλοεπενδυτική πολιτική που ευαγγελίζεστε, την έχει πληρώσει τραγικά η χώρα με πολλούς προηγούμενους αναπτυξιακούς νόμους. Το έχουμε ζήσει. Είναι πρόσφατο παρελθόν. Απουσία σχεδιασμού, πλημμελής υλοποίηση, αδιαφάνεια. Γενικώς μία λογική «μοιράζουμε λεφτά».

Αξίζει να αναλύσει κανείς τους τρεις τελευταίους αναπτυξιακούς νόμους από το 1998 μέχρι το 2014. Προκύπτει ελάχιστος αριθμός επιχειρήσεων που πήρε το μεγαλύτερο ποσοστό των ενισχύσεων. Το 4,2 των επενδυτικών σχεδίων πήρε το 43,6 των συνολικών επιχορηγήσεων και έξι επιχειρηματικοί όμιλοι πήραν το 8,1 των συνολικών ενισχύσεων. Βρήκαμε στα συρτάρια έξι χιλιάδες επενδυτικά σχέδια τα οποία δεν είχαν ολοκληρωθεί και δεν είχαν και χρηματοδότηση. Δόθηκαν 600 εκατομμύρια σε προκαταβολές ακόμα και για επενδύσεις που ποτέ δεν έγιναν.

Ο ν.4399 της κυβέρνησης του ΣΥΡΙΖΑ αποτέλεσε τομή και πραγματικά προσπάθησε να αλλάξει το αναπτυξιακό μοντέλο. Ακούστε λίγο. Υπήρχε μια ανισορροπία. Το 46,5% των επενδυτικών σχεδίων και ουσιαστικά το 72,5% του προϋπολογισμού πήγαινε σε φωτοβολταϊκά και τουρισμό. Ο νόμος του ΣΥΡΙΖΑ, λοιπόν, έκανε και μια στροφή στη βιομηχανία. Εξισορρόπησε και έδωσε και στις μικρές επιχειρήσεις. Και βεβαίως, εάν πέτυχε θετικούς στόχους, το έκανε διότι ανέλυσε τους προηγούμενους αναπτυξιακούς, είδε τη διεθνή εμπειρία, διαβουλεύτηκε με τους εμπλεκόμενους.

Εδώ εσείς, πήγατε και αναθέσατε σε ιδιωτικό γραφείο να σας κάνουν τον αναπτυξιακό νόμο, τον οποίο δεν διαβουλευτήκατε παρά μόνο τυπικά. Έτσι, επαναφέρετε όλη αυτή τη λογική που είδαμε στην έκθεση Πισσαρίδη. Στην πραγματικότητα, διευρύνετε ανισότητες, περιφερειακές και μη.

Πολύ ενδεικτικά: Στηρίζετε τις μεγάλες επιχειρήσεις με τον διπλασιασμό των ανώτατων ορίων ενίσχυσης και την αύξηση του ελάχιστου ύψους των επενδυτικών σχεδίων, τη στιγμή που οι μικρές επιχειρήσεις είναι αυτές που έχουν να αντιμετωπίσουν πλήθος δυσκολιών για την ένταξή τους από τράπεζες, αυξημένα κόστη κ.λπ.. Και φυσικά, οικονομικές συνέπειες των μέτρων περιορισμού της πανδημίας, την οποία, βέβαια, εσείς θεωρείτε ότι λήγει όπου να ‘ναι.

Το είπαμε και στις στρατηγικές επενδύσεις. Μιλάμε για την Ευρώπη των περιφερειών και εδώ, αντί να ενισχύουμε τις περιφέρειες, τους παίρνουμε τους πόρους, προφανώς και τις αρμοδιότητες, όπως υποβαθμίζεται και το Υπουργείο Μακεδονίας - Θράκης.

Και βεβαίως, αυξάνετε χωρίς προτεραιοποίηση τους επιλέξιμους κλάδους. Εδώ είναι και ένα περίεργο. Ο τομέας της υγείας, της φροντίδας για πρώτη φορά παύει να ισχύει η πάγια εξαίρεσή του από τον αναπτυξιακό νόμο. Τώρα ενισχύουμε και αυτόν τον τομέα. Εγώ, όμως, θα υπενθυμίσω ότι το Σεπτέμβρη του 2019 με τροπολογία ενισχύατε και τις εξορύξεις μεταλλευμάτων -βλέπε «ΕΛΛΗΝΙΚΟΣ ΧΡΥΣΟΣ»-, ενισχύατε courier-ταχυμεταφορές, ντελίβερι. Είναι αυτοί κλάδοι που χρειάζονται ενίσχυση;

Και φυσικά -τα είπαμε και πριν-, ιδιωτικοποιείτε έτι περαιτέρω την αξιολόγηση, τον έλεγχο των επενδυτικών σχεδίων με τους ορκωτούς ελεγκτές. Ακούστε λίγο, θέλετε να αποδυναμώσετε πλήρως το δημόσιο. Σε λίγο καιρό δεν θα υπάρχουν δημόσιοι υπάλληλοι που θα μπορούν καν να ελέγξουν τα επενδυτικά σχέδια.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα μείνω λίγο στο ειδικό καθεστώς της δίκαιης αναπτυξιακής μετάβασης, γιατί δεν έχω και πολύ χρόνο. Μου φαίνεται, κύριοι Υπουργοί, ότι δεν έχετε καταλάβει τι έχουν υποστεί οι λιγνιτικές περιοχές, για να δώσουν φως σε όλη τη χώρα και δεν αντιλαμβάνεστε τι καταστροφή επιφέρει η βίαιη απολιγνιτοποίηση, εάν δεν στηριχθούν εγκαίρως και επαρκώς. Δεν μπορώ να καταλάβω πρώτον, μιλάτε για περιοχές ΕΣΔΙΜ, εδαφικών σχεδίων, δηλαδή όλη η Περιφέρεια Δυτικής Μακεδονίας και η Μεγαλόπολη και οι γύρω δήμοι, όχι περιοχές ΖΑΠ, ζωνών απολιγνιτοποίησης. Ένα πράγμα. Το χειρότερο; Και τα νησιά. Δηλαδή, εν ολίγοις οι λιγνιτικές περιοχές, που πρέπει να αλλάξουν το παραγωγικό τους προφίλ, έχουν την ίδια αντιμετώπιση με τα νησιά που έχουν μόνο αποντιζελοποίηση. Δεν αλλάζει το παραγωγικό προφίλ. Και βεβαίως να ενισχυθούν όλες οι περιοχές, όχι όμως από τους πεπερασμένους πόρους του Ταμείου Δίκαιης Μετάβασης.

Ακούστε λίγο τώρα. Τι δεν ακούσαμε για τις κρατικές ενισχύσεις περιφερειακού χαρακτήρα. «Εθνικός θρίαμβος, μεγάλη επιτυχία της Κυβέρνησης. Για πρώτη φορά στην ιστορία πέτυχε τόσες μεγάλες ενισχύσεις». Γιατί δεν λέτε την αλήθεια, ότι η περαιτέρω αύξηση για τις περιοχές αυτές είναι μόνο 10%. Γιατί η αύξηση στο ποσοστό των ενισχύσεων αφορά στο σύνολο των περιφερειών της Ευρώπης που το κατά κεφαλήν ΑΕΠ είναι μικρότερο του 75% του μέσου όρου της Ευρωπαϊκής Ένωσης, δηλαδή για όλη την Ελλάδα, για όλες τις περιφέρειες, πλην της Αττικής. Και λέτε ότι το κάνετε για τις λιγνιτικές.

Θα πω, όμως, και νούμερα. Τα ποσοστά για μεγάλες επιχειρήσεις: 50% μεσαίες, 60%, 70% μικρές, ισχύουν για όλη την Περιφέρεια Δυτικής Μακεδονίας, Δήμο Μεγαλόπολης, Γορτυνίας, Τρίπολης. Οι περιοχές όλες. Τα αντίστοιχα ποσοστά για το βόρειο Αιγαίο είναι: 60%, 70%, 80% και για το νότιο Αιγαίο και τις υπόλοιπες περιφέρειες της Πελοποννήσου, δήμους, 40%, 50%, 60%. 10% παραπάνω. Η Φλώρινα έχει την ίδια κρατική ενίσχυση με την Κρήτη, κύριε Υπουργέ. Ξέρετε και τη Φλώρινα, ξέρετε και την Κρήτη. Ξέρετε και την υπόλοιπη Ελλάδα και τη βίαιη απολιγνιτοποίηση.

**ΜΑΞΙΜΟΣ ΣΕΝΕΤΑΚΗΣ:** Τι θέλετε να πείτε για την Κρήτη;

**ΘΕΟΠΙΣΤΗ (ΠΕΤΗ) ΠΕΡΚΑ:** Κύριε συνάδελφε, είπαμε όλες να ενισχυθούν, όχι από το Ταμείο Δίκαιης Μετάβασης που είναι για συγκεκριμένο λόγο.

Ενεργειακές κοινότητες δεν υπάρχουν ρητά. Στον αναπτυξιακό, λέμε, είναι το μόνο εργαλείο που μπορεί να προκαλέσει τη διάχυση, να ωφεληθεί η τοπική κοινωνία και να στηρίξει την πράσινη μετάβαση. Η πολιτική σας είναι καταστροφική και μια προχειρότητα ακατανόμαστη. Λέτε συνεχώς για επενδύσεις που έρχονται στις λιγνιτικές περιοχές, πολλές. Μας παρουσιάσατε ένα masterplan με δεκαέξι εμβληματικές επενδύσεις…

**ΠΡΟΕΔΡΕΥΟΥΣΑ (Σοφία Σακοράφα):** Ολοκληρώστε, κυρία συνάδελφε.

**ΘΕΟΠΙΣΤΗ (ΠΕΤΗ) ΠΕΡΚΑ:** Ολοκληρώνω, κυρία Πρόεδρε.

Και δεν μας λέτε ότι αυτές έπρεπε να υπάρχουν στα εδαφικά σχέδια που τάχα καταθέσατε επίσημα, αλλά δεν είναι επίσημα, γιατί δεν συνοδεύονται από ΣΒΕ, όπου εκεί βλέπουμε μόνο πέντε. Επιτέλους, και να έρθουν οι επενδύσεις σε ποια εδάφη; Τα ειδικά πολεοδομικά σχέδια μου απαντήσατε ότι θα γίνουν το τρίτο τρίμηνο του 2023, αφού κλείσουν οι μονάδες και τότε η αποκατάσταση.

Εν πάση περιπτώσει -τελειώνοντας-, δεν αρκεί να μιλάτε για το φιλοπεριβαλλοντικό σας προφίλ και να μιλάτε για απολιγνιτοποίηση, ενώ το ζητούμενο είναι απανθρακοποίηση. Σταματήστε να προωθείτε το φυσικό αέριο ως λύση. Μη συμβαδίζετε με τους πιο ακραίους στην Ευρώπη στο θέμα της ταξονομίας και αποσαφηνίστε, τουλάχιστον σήμερα, ότι τα συστήματα τηλεθέρμανσης, τηλεψύξης που εντάσσονται στα επιλέξιμα επενδυτικά σχέδια θα παράγονται από ΑΠΕ, ώστε να συμβαδίζουν με τους νέους φιλόδοξους στόχους της Ευρωπαϊκής Ένωσης.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ και εγώ, κυρία συνάδελφε.

Ο κ. Χιονίδης δεν είναι εδώ, οπότε θα μιλήσει εκ μέρους της Νέας Δημοκρατίας η κ. Αλεξοπούλου.

**ΧΡΙΣΤΙΝΑ ΑΛΕΞΟΠΟΥΛΟΥ:** Ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, η πρόοδος είναι μια ωραία λέξη, αλλά αυτό που τη δημιουργεί είναι η αλλαγή και η αλλαγή έχει πολλούς εχθρούς, είχε πει ο Ρόμπερτ Κένεντι. Το είδαμε όλοι αυτό να εξελίσσεται και να επαληθεύεται από την προηγούμενη εβδομάδα που αναβλήθηκε το παρόν νομοσχέδιο λόγω της πρότασης μομφής. Το βλέπουμε και από τη Δευτέρα με τα όσα τραγικά διαδραματίζονται σε αυτή την Αίθουσα. Ειδικά ο ΣΥΡΙΖΑ δεν θα έπρεπε να δημιουργεί τέτοιου είδους επεισόδια, αφού έχει ζήσει κι εκείνος τα όσα κατάπτυστα συνέβαιναν πριν από λίγα χρόνια, όταν η Χρυσή Αυγή εξευτέλιζε με τη στάση της το Κοινοβούλιο. Κυβέρνηση τότε ήταν ο ΣΥΡΙΖΑ.

Δυστυχώς βλέπουμε τέτοιου είδους συμπεριφορές να επαναλαμβάνονται. Ο «πολακισμός» επιβάλλεται να μείνει μακριά από τα έδρανα της Βουλής. Δεν έχουν θέση τέτοιου είδους επιθέσεις σε Υπουργούς και Βουλευτές. Εκφράσεις όπως «όλοι σας και μόνος μου», «θα σας θάψω τρία μέτρα κάτω από τη γη» και «πρέπει να κλείσουμε κάποιους στη φυλακή για να κερδίσουμε τις εκλογές» είναι ανεπίτρεπτες για κοινοβουλευτικούς, γιατί Κοινοβούλιο σημαίνει δημοκρατία και ελευθερία και σίγουρα «ελεύθερος» δεν σημαίνει «ανεξέλεγκτος». Ο Κωνσταντίνος Καραμανλής έλεγε πως όταν έχουμε κατάχρηση της ελευθερίας έχουμε κατάλυση της δημοκρατίας. Ας διαφυλάξουμε, λοιπόν, τον χώρο αυτό, γιατί αν δεν το κάνουμε εμείς, είμαστε όλοι υπεύθυνοι απέναντι στην ιστορία.

Το μήνυμα, όμως, απ’ αυτό το Βήμα είναι για το αύριο των νέων ανθρώπων, το αύριο των επιστημόνων που έχουν φύγει από τη χώρα και θέλουμε πολύ να επιστρέψουν, το αύριο της ελληνικής περιφέρειας.

Ο αναπτυξιακός νόμος είναι το εργαλείο εκείνο που θα μας πάει μπροστά. Η Ελλάδα της εσωστρέφειας και της μιζέριας δεν υπάρχει πια. Βρισκόμαστε σε μια χώρα που έχει βγει από την κρίση με πολύ κόπο, με πολλές θυσίες, αλλά και ταυτόχρονα με πολλά μαθήματα. Είμαστε επιτέλους η Ελλάδα που αφουγκράζεται τις παγκόσμιες αλλαγές και τοποθετείται αναλόγως. Έχουμε πλέον έναν ισχυρό λόγο στα διεθνή fora. Η εικόνα μας των κλειστών τραπεζών, του εμπαιγμού των Ευρωπαίων εταίρων και των ψευτολεονταρισμών δεν υπάρχει πια και ευτυχώς. Ανάπτυξη σημαίνει πρόοδος, σημαίνει νέες θέσεις εργασίας και μάλιστα καλά αμειβόμενες. Για να επιτευχθούν αυτά χρειάζονται συγκεκριμένα εργαλεία, με πρώτο το νομοθετικό πλαίσιο που αντιλαμβάνεται το τώρα και βλέπει το αύριο.

Ο προς ψήφιση νόμος συνιστά το νέο θεσμικό μοχλό εξέλιξης της ελληνικής οικονομίας, ανταποκρίνεται στις σύγχρονες απαιτήσεις της επιχειρηματικότητας και περιλαμβάνει το πνεύμα των στρατηγικών σχεδίων ανάπτυξης. Αναλύοντας, θα δούμε ότι εισάγει σημαντικές καινοτομίες. Πρώτη και βασική αλλαγή είναι η διάκριση στα καθεστώτα χορήγησης κρατικών ενισχύσεων. Δίνεται έμφαση στην πράσινη ενεργειακή μετάβαση, στον ψηφιακό μετασχηματισμό, την καινοτομία, την ενίσχυση της εξωστρέφειας, της απασχόλησης, της αγροδιατροφής και της αλιείας. Ιδιαίτερα οι νέες τεχνολογίες και η καινοτομία αναφέρονται σε όλα σχεδόν τα καθεστώτα σαν αξιολογούμενα κριτήρια για την ενίσχυση νέων επενδύσεων.

Ας μην παραβλέπουμε ότι οι ελληνικές επιδόσεις στον δείκτη ψηφιακής οικονομίας και κοινωνίας είναι απογοητευτικές. Βρισκόμαστε στην ουρά της Ευρωπαϊκής Ένωσης μεταξύ των είκοσι οκτώ κρατών. Αυτό πρέπει να αλλάξει και αλλάζει, με την Κυβέρνηση του Κυριάκου Μητσοτάκη να δίνει συνεχώς έμφαση στο ψηφιακό κράτος.

Το Facebook, κυρίες και κύριοι συνάδελφοι, έκανε like στην Πάτρα. Έτσι θα μπορούσα να περιγράψω με δύο λόγια την εξαγορά από τον διεθνή κολοσσό Facebook της πατρινής εταιρείας προηγμένης ηχητικής τεχνολογίας «ACCUSONUS», μια προσπάθεια νέων ανθρώπων και επιστημόνων αποφοίτων του Πανεπιστημίου Πατρών, μια εταιρεία που παρ’ όλη την ανάπτυξή της εκτός Ελλάδας, διατήρησε τα εργαστήριά της και στην Πάτρα και στην Αθήνα. Απασχολεί δεκάδες μηχανικούς και ειδικούς λογισμικού. Αυτή τη χώρα θέλουμε, γεμάτη ελπίδα για το μέλλον. Πρέπει να είμαστε περήφανοι για μια ακόμα φορά για τους νέους μας και τους επιστήμονές μας. Προσωπικά είμαι διπλά περήφανη, αφού μιλάμε για εταιρεία της Πάτρας, αλλά και για μηχανικούς που είναι απόφοιτοι της σπουδαίας Πολυτεχνικής Σχολής του Πανεπιστημίου Πατρών.

Δεύτερη και ουσιαστική αλλαγή είναι αυτή της επιτάχυνσης των διαδικασιών. Μπαίνει μία παράμετρος που αφορά στον χρόνο αξιολόγησης, ο οποίος και περιορίζεται στις εξήντα ημέρες. Αυτό θα επιτευχθεί με την άρση γραφειοκρατικών εμποδίων, με διευκολύνσεις στις διαδικασίες έγκρισης, με σύντμηση του χρόνου ανταπόκρισης των υπηρεσιών στα υποβαλλόμενα αιτήματα και βέβαια με αξιοποίηση του νέου πληροφοριακού συστήματος που αναπτύσσεται για την υποστήριξη του αναπτυξιακού νόμου. Με το νέο πλαίσιο που εισάγει το αρμόδιο Υπουργείο για πρώτη φορά προβλέπεται η ενεργή εμπλοκή του ιδιωτικού τομέα, καθώς τα επενδυτικά σχέδια προϋπολογισμού πάνω από 700.000 ευρώ θα ανατίθενται ως προς την αξιολόγηση, την ένταξη και την παρακολούθηση σε ιδιώτη ορκωτό λογιστή.

Με τον προηγούμενο νόμο, μόλις εννιακόσια ενενήντα εννέα σχέδια υπήχθησαν στον νόμο μέχρι τον Ιούλιο του 2019 και ξέρετε γιατί; Διότι κυρίως τον έπνιγε η γραφειοκρατία. Με τα προηγούμενα μοντέλα διαχείρισης των επενδυτικών σχεδίων είχαμε περιπτώσεις που από την υποβολή του σχεδίου μέχρι την ένταξή του μεσολαβούσαν περισσότεροι από τριάντα έξι μήνες. Να η διαφορά.

Τρίτη διαφοροποίηση είναι αυτή που αφορά στα ποσοστά επιχορήγησης επιδότησης. Για παράδειγμα, στην Περιφέρεια Δυτικής Ελλάδας τα ποσοστά επιχορήγησης για τις νέες και πολύ μικρές επιχειρήσεις θα φτάνουν στο 70%, στο 60% για τις μεσαίες επιχειρήσεις και στο 50% για τις μεγάλες επιχειρήσεις. Για τις πολύ μικρές ή μικρές επιχειρήσεις, μάλιστα, θα είναι με τη μορφή επιχορήγησης τουλάχιστον στο 80% της επιδότησης και θα φτάσει μέχρι και το 100% της επιδότησης σε ειδικές περιπτώσεις. Καταλαβαίνουμε πόσο σημαντική είναι αυτή η αύξηση στα ποσοστά επιχορήγησης όταν συγκρίνουμε με τον αμέσως προηγούμενο νόμο του ΣΥΡΙΖΑ που τα ποσοστά έφταναν περίπου στο 40% και μετά βίας στο 55% με τη μορφή της φορολογικής απαλλαγής.

Κυρίες και κύριοι συνάδελφοι, σας καλώ να στηρίξετε με την ψήφο σας τον νέο αναπτυξιακό νόμο, γιατί με την επιτάχυνση και τα θεσμικά καθεστώτα δημιουργούνται οι συνθήκες για ισχυρή ανάπτυξη της πατρίδας μας, κάτι που είχε υποσχεθεί ο Πρωθυπουργός Κυριάκος Μητσοτάκης και που αυτή η Κυβέρνηση υπηρετεί από την πρώτη μέρα και δεν σταμάτησε ούτε εν μέσω της πανδημίας να το υπηρετεί. Ο νόμος αυτός είναι εργαλείο για τη μείωση της ανεργίας στη χώρα και κίνητρο για νέες και νέους συμπολίτες μας που έφυγαν στο εξωτερικό να γυρίσουν πίσω και να δημιουργήσουμε την Ελλάδα που θέλουμε να έχουν τα παιδιά μας, την Ελλάδα της ανάπτυξης, την Ελλάδα του μέλλοντος και της προοπτικής.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε την κυρία συνάδελφο.

Γίνεται γνωστό στο Σώμα ότι η Διαρκής Επιτροπή Μορφωτικών Υποθέσεων καταθέτει τις εκθέσεις της στα σχέδια νόμου του Υπουργείου Πολιτισμού και Αθλητισμού:

α) «Κύρωση του Μνημονίου Κατανόησης στον τομέα του Αθλητισμού μεταξύ του Υπουργείου Πολιτισμού και Αθλητισμού της Ελληνικής Δημοκρατίας και του Υπουργείου Νεολαίας και Αθλητισμού της Δημοκρατίας του Αζερμπαϊτζάν» και

β) «Κύρωση του Μνημονίου Συνεργασίας στον τομέα του αθλητισμού μεταξύ του Υπουργείου Πολιτισμού και Αθλητισμού της Ελληνικής Δημοκρατίας και της Κινεζικής Ομοσπονδίας ατόμων με αναπηρίες της Λαϊκής Δημοκρατίας της Κίνας».

Τον λόγο τώρα έχει ο συνάδελφος κ. Θεόδωρος Δρίτσας από τον ΣΥΡΙΖΑ.

**ΘΕΟΔΩΡΟΣ ΔΡΙΤΣΑΣ:** Ευχαριστώ πάρα πολύ, κυρία Πρόεδρε.

Αισθάνομαι πολύ ευτυχής που δεν θα είμαι υπόλογος ότι παραβιάζω τον Κανονισμό της Βουλής, αφού το σχετικό άρθρο για όσες και όσους μιλούν εκτός θέματος καταργήθηκε ήδη πανηγυρικά -απ’ ό,τι φαίνεται- και θα περάσει στα αζήτητα μετά την απαγόρευση στον Παύλο Πολάκη να μιλήσει για το θέμα που επέλεξε και όσα ακολούθησαν εν συνεχεία από την αυθαίρετη παρέμβαση του Προεδρεύοντος Αντιπροέδρου της Βουλής κ. Αθανασίου που έχει όλη την ευθύνη γι’ αυτή την προβοκάτσια, που δεν είναι μόνο δική του. Ο Πρόεδρος είχε επίσης την ευθύνη την επόμενη μέρα για τον τρόπο που χειρίστηκε το ζήτημα και εν συνεχεία παρέπεμψε τον Παύλο Πολάκη στην Επιτροπή Δεοντολογίας.

Έχουμε ψηφίσει και εγκρίνει και στηρίξει τον Πρόεδρο της Βουλής κ. Τασούλα, ο οποίος πήρε τις περισσότερες ψήφους στην ιστορία του Κοινοβουλίου ως Πρόεδρος. Λυπάμαι, το έχω μετανιώσει. Δεν είναι η πρώτη φορά που δείχνει συμπεριφορά Προέδρου μίας πτέρυγας της Βουλής και όχι του συνόλου του Κοινοβουλίου.

Προχωρώ, λοιπόν. Σκάνδαλο «NOVARTIS». Υπάρχει; Δεν υπάρχει; Πού είναι; «Ψάξε, ψάξε, δεν θα το βρεις».

Κύριε Γεωργιάδη, το βράδυ που μίλησα στη συζήτηση για την πρόταση δυσπιστίας επικαλέστηκα την ιδιότητά μου στο παρελθόν ως Προέδρου της Προανακριτικής Επιτροπής της Βουλής για το σκάνδαλο «NOVARTIS» και είπα ότι θα μελετήσω την πράξη αρχειοθέτησης και τότε θα μιλήσω.

Δεν την έχω μελετήσει ακόμα. Επειδή αναφέρθηκε ότι λείπει μια σελίδα -άλλοι τη λένε κρίσιμη, άλλοι δεν ξέρω εγώ τι- καλό θα είναι και αυτή τη σελίδα να τη συμπληρώσετε, αφού καλώς είχατε την πρωτοβουλία να την καταθέσετε στα Πρακτικά της Βουλής, για να έχουμε το σύνολο και να κάνουμε τη συζήτηση. Όμως και εσείς, κύριε Γεωργιάδη και ο Πρωθυπουργός της Ελλάδας και όλοι οι Βουλευτές και οι Βουλεύτριες της Νέας Δημοκρατίας και όλοι οι περίφημοι ρεπόρτερ του δικαστικού ρεπορτάζ και των κλάδων και των διαφόρων συστημικών ΜΜΕ γνωρίζουν ότι η Βουλή των Ελλήνων τότε παρέλαβε μία δικογραφία στην οποία αναφέρονταν, όντως, και δέκα πολιτικά πρόσωπα, είτε σε έγγραφα ελληνικά και εκ του εξωτερικού, εκ των Ηνωμένων Πολιτειών, είτε σε καταθέσεις προστατευόμενων μαρτύρων, διεθνής νόμιμη πρακτική είτε σε εκθέσεις ακόμα και του ίδιου του κ. Φρουζή, είτε είτε είτε. Είχε δικαίωμα η τότε πλειοψηφία του ΣΥΡΙΖΑ και οι Βουλευτές να τη βάλουν στο ντουλάπι; Είχε δικαίωμα;

Αντίθετα, μελετώντας με πολύ μεγάλη σοβαρότητα όλοι οι Βουλευτές που υπογράψαμε και ο Πρόεδρος είπαμε ότι υπάρχει πρόβλημα αδικήματος απιστίας διαπράξεων ή παραλείψεων ζημίας του δημοσίου, δυστυχώς παραγεγραμμένο και άρα δεν προτείνουμε στη Βουλή να συγκροτήσει προανακριτική επιτροπή για την απιστία, διότι δεν έχει πλέον αντικείμενο και προτείναμε για τα άλλα ενδεχόμενα αδικήματα. Δεν χρησιμοποιήσαμε ποτέ τη λέξη «κατηγορούμενοι», ποτέ δεν χρησιμοποιήσαμε τίποτα από όλα αυτά. Αφήστε τη δημοσιότητα. Μιλάμε για την υπεύθυνη στάση του ΣΥΡΙΖΑ. Συγκροτήσαμε προανακριτική επιτροπή για να ελέγξει το ενδεχόμενο αδίκημα της δωροδοκίας. Και εκεί όχι πρώτη φορά, δεν το ανακαλύψαμε ad hoc, ήταν η πάγια άποψή μας διατυπωμένη και σε όλες τις προηγούμενες αντίστοιχες διαδικασίες για άλλα πρόσωπα, διατυπώσαμε την επιστημονική άποψη -τεκμηριωμένη πάρα πολύ καλά- ότι τα αδικήματα, όπως είναι η δωροδοκία, δεν μπορούν να θεωρούνται -όπως προβλέπει κατά το άρθρο 86 του Συντάγματος- κατά την τέλεση των καθηκόντων των Υπουργών. Γι’ αυτό δεν μπήκαμε στην ουσία και το παραπέμψαμε στη δικαιοσύνη. Μόλις συγκροτήθηκε η επιτροπή ποιος σεβάστηκε τη δικαιοσύνη και ποιος δεν τη σεβάστηκε; Ξέσπασε ορυμαγδός της δήθεν σκευωρίας. Εσείς είσαστε οι σκευωροί από την πρώτη στιγμή, όχι ο ΣΥΡΙΖΑ. Ο ΣΥΡΙΖΑ έκανε κατά το Σύνταγμα, τους νόμους και τον Κανονισμό της Βουλής τη δεσμευτική του υποχρέωση με άψογο τρόπο.

Όσο για τον ισχυρισμό του κ. Γεωργιάδη -τον επανέλαβε και χθες, τον είχε επαναλάβει και τότε- ότι παραιτείται -λέει- από το προνόμιο της δίωξης ή μη δίωξης λόγω παραγραφής, κύριε Γεωργιάδη, όχι θεατρινισμοί σε τόσο σοβαρά θέματα. Γνωρίζετε πάρα πολύ καλά ότι είτε παραιτείστε είτε δεν παραιτείστε η κρίση της δικαιοσύνης για το αν ένα αδίκημα παραγράφεται ή δεν παραγράφεται είναι κρίση δημόσιας τάξης και δεν εξαρτάται από τον ελεγχόμενο ή από τον κατηγορούμενο ή από οποιονδήποτε άλλον. Αφήστε τους θεατρινισμούς.

Η υπόθεση «NOVARTIS», λοιπόν, πρωτίστως δεν μπόρεσε δικαστικά να διερευνηθεί ούτε από τη Βουλή ούτε από τη δικαιοσύνη ως προς το αδίκημα της απιστίας. Το αδίκημα της δωροδοκίας, που υπήρχαν αναφορές στη δικογραφία -δεν έχω δικαίωμα να κάνω χρήση των στοιχείων αυτών, αλλά όλοι και όλες γνωρίζουμε ότι υπήρχαν αναφορές- είναι θέμα προς διερεύνηση. Αν θα αποδειχθεί, αν θα διασταυρωθούν λογαριασμοί, αν θα γίνει το ένα ή το άλλο είναι άλλο θέμα. Αλλά αυτό είναι το σκάνδαλο «NOVARTIS», αυτή είναι η σκευωρία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δύο λεπτά ακόμα, κυρία Πρόεδρε, να μιλήσω για το νομοσχέδιο, για να είμαι και νόμιμος.

Ο ΣΥΡΙΖΑ έφτιαξε αναπτυξιακό νόμο που δρομολογήθηκε ακριβώς επειδή αυτά τα πράγματα γίνονται μήνα με το μήνα, χρόνο με τον χρόνο. Στα δύο πρώτα χρόνια της διακυβέρνησης της Νέας Δημοκρατίας αυτό που δρομολογήθηκε τότε πήρε μπρος και με αποτελέσματα. Οι συνάδελφοι του ΣΥΡΙΖΑ τα είπαν πολύ καλά, αλλά εγώ θα μείνω στο εξής: ΕΑΒ. Κύριε Υπουργέ, κύριε Γεωργιάδη, έχετε τροπολογία με την οποία καταργείτε το Διοικητικό Συμβούλιο της ΕΑΒ στην πραγματικότητα και αναλαμβάνει όχι το Υπουργείο Οικονομικών που έχει τη μετοχή της ΕΑΒ τη μια, αλλά το Υπουργείο Ανάπτυξης, το δικό σας, να αναθέτει έργο είτε απευθείας είτε με διαγωνισμούς χάριν της ΕΑΒ. Την ίδια στιγμή είναι δρομολογημένη η δραστικότατη μείωση του μετοχικού κεφαλαίου της ΕΑΒ. Την ίδια στιγμή έχει εγκατασταθεί μια κυρία στη ΕΑΒ με ρόλο διοικητικό που ξεπερνάει κάθε αρμοδιότητα του διοικητικού συμβουλίου και κάνει ό,τι θέλει. Την ίδια στιγμή διώκονται συνδικαλιστές και ο πρόεδρος του σωματείου εργαζομένων αντιμετωπίζει δίκη σε λίγες μέρες ακριβώς με τις διώξεις αυτής της κυρίας και αυτών των διοικούντων. Την ίδια στιγμή υπάρχουν δημοσιεύματα ότι είναι δρομολογημένη η πώληση του 49% των μετοχών της ΕΑΒ -ποιον μετοχών, είναι μία η μετοχή, να δούμε με ποιον τρόπο θα γίνει αυτό- και της απόδοσης και του μάνατζμεντ σε αυτόν που θα πάρει το 49%. Αυτά ή πρέπει να ήταν στην αιτιολογική έκθεση της τροπολογίας που εισάγεται σήμερα ή αμέσως τώρα να δηλώσετε ότι την αποσύρετε. Είναι πολύ σοβαρά θέματα για την αμυντική βιομηχανία της χώρας. Δεν είναι μόνο παραγωγική και αναπτυξιακή η αμυντική βιομηχανία, είναι και βάση της άμυνας σε καιρό πολέμου. Δεν μπορεί να την έχει ιδιώτης.

**ΠΡΟΕΔΡΕΥΟΥΣΑ (Σοφία Σακοράφα):** Πρέπει να κλείσετε, κύριε συνάδελφε, σας παρακαλώ.

**ΘΕΟΔΩΡΟΣ ΔΡΙΤΣΑΣ:** Θα τελειώσω.

**ΠΡΟΕΔΡΕΥΟΥΣΑ (Σοφία Σακοράφα):** Ναι, κύριε συνάδελφε, έχετε φτάσει στα εννιάμισι λεπτά. Σας παρακαλώ.

**ΘΕΟΔΩΡΟΣ ΔΡΙΤΣΑΣ:** Το ίδιο ισχύει για τα ΕΑΣ, το ίδιο ισχύει για τα ναυπηγεία -άλλης τάξης τα ναυπηγεία-, το ίδιο ισχύει και για πολλά άλλα.

Και τελειώνω, κυρία Πρόεδρε, με την τροπολογία του ΣΥΡΙΖΑ για τη μηδενική φορολόγηση των αναδρομικών των συνταξιούχων. Είναι καίριας σημασίας και καλώ την Κυβέρνηση να τη δεχτεί.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ πάρα πολύ.

**ΘΕΟΔΩΡΟΣ ΔΡΙΤΣΑΣ:** Τελειώνω σε δευτερόλεπτα. Παρακαλώ. Έχετε δίκιο.

Η απάλειψη κάθε πρόνοιας για τα ρυμουλκά στον αναπτυξιακό νόμο, που έχει ξεσηκώσει την κατακραυγή όλων των κλάδων της ναυτιλίας -γιατί τα λιμάνια και η ελληνική ναυτιλία, πρώτη στον κόσμο, συνδέονται με την ασφάλεια της ναυσιπλοΐας και εκεί λειτουργεί αναπτυξιακά αυτή η ρύθμιση-, εάν δεν συμπεριλαμβάνεται -έδωσε μια εξήγηση ο κ. Παπαθανάσης, αλλά δεν νομίζω ότι είναι επαρκής-, στερείτε από έναν πολύ δυναμικό κλάδο ένα ατού για να μπορέσει να παίξει ρόλο στον διεθνή ανταγωνισμό επ’ ωφελεία της ελληνικής οικονομίας και του ελληνικού λαού.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Κύριοι συνάδελφοι θα σας παρακαλέσω τον ωφέλιμο χρόνο σας, δηλαδή τον χρόνο που δίνει το Κοινοβούλιο από τον Κανονισμό για να μιλάτε για το νομοσχέδιο, θα σας παρακαλέσω να τον χρησιμοποιείτε γι’ αυτό. Εάν θέλετε μέσα σε αυτόν τον χρόνο να πείτε οτιδήποτε φυσικά και το Προεδρείο δεν έχει κανένα δικαίωμα και κανέναν λόγο να στερήσει τον λόγο και το τι θέλει κανείς να πει από το Βήμα της Βουλής.

Υπάρχει πάντα η σχετική ανοχή, αλλά τόσο πολύ δεν μπορούμε να ξεπερνάμε τον χρόνο, δηλαδή να μιλάμε επτά λεπτά για ένα τελείως άσχετο θέμα με το σημερινό νομοσχέδιο και να ζητάμε να μιλήσουμε για το νομοσχέδιο αφού τελείωσε αυτός ο χρόνος. Καταλαβαίνετε ότι δημιουργείται τεράστιο πρόβλημα στη λειτουργία του Κοινοβουλίου.

**ΘΕΟΔΩΡΟΣ ΔΡΙΤΣΑΣ:** Δεν κάνουμε, εμείς, κυρία Πρόεδρε…

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, εγώ λέω αυτό που έζησα αυτή τη στιγμή. Τώρα, από εκεί και πέρα δεν θα απαντήσω ούτε για το τι συνέβη χθες ούτε για τις αψιμαχίες που υπάρχουν. Δεν με αφορούν καθόλου. Εγώ λέω για τη λειτουργία και για το πώς προεδρεύω εγώ αυτή τη στιγμή που βρίσκομαι στην Έδρα.

Τον λόγο έχει ο Υπουργός Ανάπτυξης κ. Γεωργιάδης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ πολύ, κυρία Πρόεδρε.

Πρώτον, πριν πω οτιδήποτε άλλο, θέλω να εκφράσω δημοσίως τα συγχαρητήριά μου στην Ελληνική Αστυνομία για την άμεση σύλληψη του φερόμενου ως δράστη του δολοφονηθέντος νεαρού χθες στη Θεσσαλονίκη. Ήταν ένα έγκλημα το οποίο έχει συγκλονίσει όλη την Ελλάδα από την αγριότητα και από τη μορφή της. Φυσικά, τίποτα δεν μπορεί να μειώσει τον απίστευτο πόνο που ζει αυτή η οικογένεια, αλλά το μέγιστο ανθρωπίνως δυνατό είναι να τιμωρηθούν οι δράστες. Ευχαριστώ, λοιπόν, την Ελληνική Αστυνομία που έδρασε με τόσο μεγάλη ταχύτητα.

Κυρίες και κύριοι συνάδελφοι, είχα ετοιμάσει μία ομιλία -και θα την κάνω στο μέγιστο μέρος- για τον νέο αναπτυξιακό νόμο και για όλα αυτά τα σπουδαία που επιτυγχάνει η Κυβέρνησή μας.

Κύριε Δρίτσα, παρακαλώ πολύ μη φύγετε γιατί θα σας απαντήσω τώρα.

**ΘΕΟΔΩΡΟΣ ΔΡΙΤΣΑΣ:** Έρχομαι πιο κοντά για να σας ακούσω, κύριε Γεωργιάδη.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Όμως, αναγκαστικά και για όσα κάνει ο ΣΥΡΙΖΑ από χθες και για όσα είπε προηγουμένως ο κ. Δρίτσας, οφείλω να δώσω απαντήσεις. Έχω μάθει στη ζωή μου πάντα να απαντώ, αλλά δεσμεύομαι ότι αυτή είναι και η τελευταία φορά που αναφέρομαι στα ζητήματα του δικού μου ελέγχου και των εναντίον μου κατηγοριών για τη «NOVARTIS». Απ’ αυτή την ομιλία και μετά, για όποιον από τον ΣΥΡΙΖΑ ή από το κόμμα του ΣΥΡΙΖΑ ή το ίδιο το κόμμα του ΣΥΡΙΖΑ εξακολουθήσει να με παρουσιάζει ως ύποπτο ή ένοχο για τη «NOVARTIS» θα του κάνω κατευθείαν αγωγή. Θα με βρίζετε όσο θέλετε, αλλά όχι τζάμπα από δω και μπρος.

Πάμε να απαντήσω, λοιπόν, σε αυτά που είπε ο κ. Δρίτσας.

Κυρίες και κύριοι συνάδελφοι, για να καταλάβετε λίγο κι εσείς και ο ελληνικός λαός τι τραβάω -γιατί αυτό πια δεν είναι πολιτική σύγκρουση, είναι εχθροπάθεια, μίσος και εξόντωση- θα σας πω τα εξής: Κατέθεσα χθες στη Βουλή την πράξη αρχειοθέτησης. Ήμουν υποχρεωμένος να το κάνω; Όχι. Μόνος μου το έκανα. Υπήρχε κάποιος τρόπος να πάρει ο ΣΥΡΙΖΑ την πράξη αρχειοθέτησης νομίμως; Όχι. Απαγορεύεται. Υπήρχε κάποιος τρόπος να δημοσιεύσει κάποιος κάτι από την πράξη, αν δεν το θέλω εγώ; Όχι. Είναι ευαίσθητα προσωπικά δεδομένα. Το έκανα μόνος μου, καταθέτοντάς το. Αν δείτε, μεταξύ της προτελευταίας και της τελευταίας σελίδας -τα ξαναβάζω για να καταλάβετε- υπάρχει πάνω-πάνω μια μικρή μισή γραμμή. Γιατί; Διότι ο γραμματέας του δικαστηρίου που μας το έδωσε, όταν σκάναρε τη σελίδα, είχε μια μικρή σειρά.

Τώρα, σας τη δίνω ολόκληρη. Πήγα σήμερα από τον δικηγόρο μου και την πήρα ξανά ολόκληρη.

Την καταθέτω για τα Πρακτικά.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Βλέπετε, δηλαδή, ότι δεν λείπει καμμία σελίδα. Έλειπε για την ακρίβεια μισή γραμμή. Θα τη διαβάσω και αυτή που έλειπε, γιατί από χθες αυτή η γραμμή προκάλεσε επίσημη ανακοίνωση του κόμματος του ΣΥΡΙΖΑ. Σήμερα, με θλίψη μου είδα ότι ο κ. Φίλης στο «ΟΡΕΝ» είπε ότι λείπει σελίδα από την αρχειοθέτηση Γεωργιάδη και πάνω σε αυτό πήγε να κάνει μία νέα συνωμοσία ότι εγώ είχα σκοπό να κρύψω μια σελίδα.

Θα σας πω επί λέξει τι έλειπε: «Λαμβάνοντας υπ’ όψιν και τα αναφερόμενα στη μείζονα σκέψη της παρούσης, κρίνουμε επί της ουσίας της υποθέσεως…» -προσέξτε, επί της ουσίας της υποθέσεως, δεν πάει σε παραγραφή- «…ότι με τα προκύψαντα πραγματικά περιστατικά, οι…» -όπως το είχα καταθέσει εγώ χθες διαβαζόταν- «…πρώην Υπουργού Υγείας Αδώνιδος - Σπυρίδωνος Γεωργιάδη», κ.λπ., γιατί έλειπε η γραμμή. Αυτό που λείπει είναι «…οι υπάρχουσες ενδείξεις δεν είναι επαρκείς για την κίνηση της ποινικής διώξεως σε βάρος του πρώην Υπουργού Υγείας…». Δηλαδή, έλειπε η φράση «…οι υπάρχουσες ενδείξεις δεν είναι επαρκείς για την κίνηση ποινικής διώξεως σε βάρος του πρώην Υπουργού Υγείας…». Αυτό έλειπε.

Κύριε Δρίτσα, αν έχετε τον θεό σας! Γι’ αυτό που τώρα σας δείχνω έκανε το κόμμα σας επίσημη ανακοίνωση και με ρωτούσατε πριν από λίγο στο Βήμα. Ως πού θα φτάσει η ανθρωποφαγία σας εναντίον μου;

Δεύτερον, μέσα στο πόρισμα -άλλοι φωστήρες βρήκαν κι έχουν κάνει στο Twitter «trend», δηλαδή ατεκμηρίωτες καταθέσεις, κάτι τέτοιο είναι το trend που έχουν φτιάξει- αναφέρονται σε καταθέσεις στον λογαριασμό μου όλη αυτή την οκταετία που μου ήλεγξαν -δέκα χιλιάδες τη μία χρονιά, δεκαπέντε την άλλη, τριάντα χιλιάδες την άλλη χρονιά- τα οποία έχουν γίνει από υπαλλήλους των εταιρειών μου στον λογαριασμό μου, δηλωμένα στο «πόθεν έσχες» μου. Και λένε οι εισαγγελείς σωστά στην αρχική τους ανάλυση «Βρήκαμε και καταθέσεις μετρητών από τους υπαλλήλους και τα συγγενικά του πρόσωπα», από τον αδερφό μου δηλαδή που ήταν ο διαχειριστής των εταιρειών μου. Μάλιστα.

Κύριε Δρίτσα, το ίδιο διάστημα αυτές οι εταιρείες έχουν κάνει κάποια εκατομμύρια τζίρο. Εμείς που είμαστε επιχειρηματίες, τι νομίζετε, δεν παίρνουμε λεφτά από τις εταιρείες μας; Δεν πληρωνόμαστε; Από πού παίρνουμε τα λεφτά που δίνουμε; Τα έχω δηλώσει αυτά στο «πόθεν έσχες» μου, κύριε Δρίτσα; Βεβαίως τα έχω δηλώσει. Το ξέρει ο ΣΥΡΙΖΑ ότι τα έχω δηλώσει; Το ξέρει. Γιατί το ξέρει; Διότι ο ΣΥΡΙΖΑ με δικό μου αίτημα ήλεγξε το «πόθεν έσχες» μου επί ΣΥΡΙΖΑ, κύριε Δρίτσα, επί προεδρίας της Επιτροπής «πόθεν έσχες» κ. Τασίας Χριστοδουλοπούλου. Τη γνωρίζετε; Είναι φίλη μου; Έχει λόγο η κ. Χριστοδουλοπούλου να συγκαλύψει τον Άδωνι Γεωργιάδη; Δεν γνωρίζετε από την κ. Τασία Χριστοδουλοπούλου ότι αφού ήλεγξε το «πόθεν έσχες» μου η επιτροπή, είπε «δεν υπάρχει κανένα πρόβλημα στο «πόθεν έσχες» του κ. Γεωργιάδη»; Το γνωρίζετε, αφού εσείς ήσασταν Πλειοψηφία.

Επικουρικά αυτού, τις καταθέσεις μου τις έχω ξαναδώσει στη Βουλή; Περιμέναμε την αρχειοθέτηση για να τις δείτε; Δεν θυμάστε, κύριε Δρίτσα -νομίζω ότι δεν ήσασταν στην επιτροπή εσείς- ότι στην εξεταστική επιτροπή για την υγεία την πρώτη μέρα που πήγα είχα τυπώσει όλες τις καταθέσεις όλων των λογαριασμών μου και τις κατέθεσα στην επιτροπή για την υγεία; Μόνος μου! Δεν μου τις ζήτησε η επιτροπή. Είπα «πάρτε και τις καταθέσεις μου».

Βγαίνει χθες η αρχειοθέτηση και το κόμμα σας βγάζει ανακοίνωση που αμφισβητεί την αρχειοθέτηση. Δηλαδή, τι λέει το κόμμα σας; Αν έχετε τον Θεό σας! Αυτά είναι φοβερά που ζούμε! Στην ουσία υπονοεί ότι ο οικονομικός εισαγγελέας και όλη η οικονομική εισαγγελία είναι σε κάποια προσπάθεια συγκάλυψης των ευθυνών μου για τη «NOVARTIS». Αυτό λέει η ανακοίνωσή σας. Δηλαδή, λέει ότι εγώ είμαι πλέον συνένοχος με τους εισαγγελικούς λειτουργούς.

Για τον Θεό! Θα σταματήσετε; Ανθρώπινα σας το λέω! Θα σταματήσετε; Το «πόθεν έσχες» μου το ελέγξατε εσείς του ΣΥΡΙΖΑ και μου είπατε «εντάξει». Εσείς του ΣΥΡΙΖΑ είπατε προηγουμένως ότι κάνατε προκαταρκτική και τα στείλατε στη δικαιοσύνη. Η δικαιοσύνη απεφάνθη. Τι άλλο θέλετε από μένα, κύριε Δρίτσα;

Ακούστε το αμίμητο, κύριοι συνάδελφοι, το οποίο εδώ πια ξεπερνάει κάθε έννοια λογικής. Ειλικρινά δεν ξέρω τι άλλο να πω. Πείτε μου πού να πάω να πω. Πρώτο θέμα σήμερα στην «ΑΥΓΗ» είναι ότι βρήκαμε λεφτά, λέει, στους λογαριασμούς του Γεωργιάδη από τον «ΣΚΑΪ». Το διαβάσατε στην «ΑΥΓΗ»; Πρώτο θέμα είναι, από αναφορές του «DOCUMENTO». Είναι στην πράξη αρχειοθέτησης.

Συγγνώμη, δεν ξέρετε ότι η σύζυγός μου δούλευε στο «ΣΚΑΪ» και παρουσίαζε εκπομπή; Τι λέτε, τζάμπα την παρουσίαζε την εκπομπή ή πληρωνόταν από την εκπομπή που παρουσίαζε; Πληρώθηκε για την εκπομπή ή δεν πληρώθηκε; Δεν είναι δηλωμένα στο «πόθεν έσχες» της; Προφανώς και είναι! Και αυτό είναι πρώτο θέμα στην «ΑΥΓΗ»!

Η «ΑΥΓΗ», κύριε Δρίτσα -και γι’ αυτό έχει φτάσει σε αυτό το σημείο σήμερα και πάτε να την κλείσετε- είχε και μια ηθική αξία. Δεν ήταν ποτέ «DOCUMENTO» η «ΑΥΓΗ». Η «ΑΥΓΗ» είχε μια ηθική αξία. Εγώ μπορεί να μην είμαι αριστερός, δεν ήμουν ποτέ, αλλά αντιλαμβάνομαι ότι η «ΑΥΓΗ» είχε στην ελληνική κοινωνία μια ηθική αξία. Είναι ηθικό αυτό που κάνετε σήμερα; Με κατηγορήσατε, με στείλατε στη δικαιοσύνη, απεφάνθη η δικαιοσύνη. Ελέγξατε το «πόθεν έσχες» μου, σας έδωσα τις καταθέσεις μου. Τι άλλο θέλετε από μένα, για να μην το ξαναπείτε ποτέ; Μπορείτε να μου πείτε;

Και να μου πείτε εσείς πάλι για ίσες αποστάσεις σε αυτά.

**ΑΠΟΣΤΟΛΟΣ ΠΑΝΑΣ:** Το δάχτυλο, κύριε Γεωργιάδη, το δάχτυλο. Μη μας κουνάτε το δάχτυλο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ακούστε. Εδώ είμαστε χώρα του δυτικού κόσμου. Εδώ δεν έχουμε λαϊκά δικαστήρια. Εδώ έχουμε θεσμούς, έχουμε ανεξαρτησία των εξουσιών, έχουμε ανάγκη αποδείξεως των κατηγοριών σε δικαστήριο για να κριθεί κάποιος ένοχος. Έχουμε τέτοιες φιλοσοφίες. Έτσι πορευτήκαμε. Με αυτές έχουμε φτιάξει αυτό το κράτος και αυτή την κοινωνία.

Θέλει ο ΣΥΡΙΖΑ αυτά να τα καταργήσουμε όλα; Θέλετε; Θέλετε δηλαδή εγώ να αρχίσω λέω ότι είχατε Υπουργό που είχε ξεχάσει να πουλήσει την εταιρεία όταν έγινε Υπουργός κι έκανε ιδιωτικό συμφωνητικό ένα βράδυ σε ένα αστυνομικό τμήμα και έβαλε με δόσεις να παίρνει τα εκατό χιλιάρικα; Ο κ. Φλαμπουράρης; Είχατε άλλον Υπουργό ο οποίος ξέχασε να δηλώσει ένα εκατομμύριο καταθέσεις στο «πόθεν έσχες» του και κάναμε τα στραβά μάτια στην επιτροπή για να μην πάει φυλακή; Ή ότι είχατε άλλον Υπουργό που του έλειπαν 100.000 ευρώ και πούλησε αυτοκίνητο του Αμίν Νταντά στο «πόθεν έσχες» του για να δικαιολογήσει τα εκατό χιλιάρικα; Αυτή θέλετε να είναι η συζήτηση από δω και μπρος;

Είναι η τελευταία φορά που ανέχομαι να με ρωτήσει ένας από τον ΣΥΡΙΖΑ για τη «NOVARTIS» ως προς το ποινικό σκέλος, επαναλαμβάνω. Ως προς το πολιτικό σκέλος και την πολιτική ή τη φαρμακοβιομηχανία, πολύ ευχαρίστως. Όσο θέλετε. Ως προς το ποινικό σκέλος, η δικαιοσύνη απεφάνθη. Άλλον τρόπο δεν έχουμε στην Ελλάδα.

Παρακαλώ πολύ τον κ. Τσίπρα να σταματήσει.

Θα με συγχωρέσετε, κυρίες και κύριοι συνάδελφοι, αλλά εγώ από αύριο, αναγκαστικά, σε όποιον μιλάει, θα καταθέτω αγωγή. Δεν έχω άλλο τρόπο. Αν μου υποδείξετε άλλον τρόπο, ευχαρίστως. Αγωγή, όχι μήνυση. Θα πηγαίνει, θα πηγαίνω με την πράξη αρχειοθέτησης και θα πληρώνει. Να τελειώσει η πλάκα. Μέχρι εδώ.

Κλείνω τώρα με αυτό. Για την ιστορία να πω ότι η πράξη αρχειοθετήσεως είναι έπος για μένα. Και το έπος ποιο είναι; Ότι οι εισαγγελείς μπήκαν στην ουσία των κατηγοριών εναντίον μου.

Αυτό που κατά την γνώμη μου, κύριε Δρίτσα -επειδή ρωτήσατε- θα έπρεπε να το κάνετε στην προκαταρκτική επιτροπή εσείς. Να φέρω ένα παράδειγμα, επειδή -λέω- με προκαλέσατε, τι έπρεπε να κάνετε. Λάθος τα κάνατε. Για πολιτικούς λόγους τα κάνατε, γι’ αυτό είστε σκευωροί. Γιατί το Σύνταγμα σάς έδινε όλη τη δυνατότητα να λειτουργήσετε ως εισαγγελική αρχή. Ο ένας, λοιπόν, μάρτυρας -αυτά λέει μέσα η αρχειοθέτηση- κατέθεσε ότι τον Σεπτέμβριο του 2013 ήρθε ο κ. Φρουζής στο γραφείο μου και μου έδωσε 2 εκατομμύρια ευρώ. Γιατί μου έδωσε 2 εκατομμύρια ευρώ, κατά τον μάρτυρα; Γιατί είχα πληρώσει, λέει, τη «NOVARTIS» προνομιακά από χρωστούμενα 65 εκατομμύρια.

Σας κατέθεσα εκείνη τη μέρα εδώ, κύριε Δρίτσα, ότι εγώ είχα πληρώσει 19 εκατομμύρια και όχι 65 εκατομμύρια μέχρι τον Σεπτέμβριο του 2013. Αν απλώς καλούσατε τον μάρτυρα αυτόν στην επιτροπή σας και του λέγατε «μα, εδώ έχει πληρώσει 19 και όχι 65 εκατομμύρια, άρα γιατί του έδωσε ο Φρουζής τα 2 εκατομμύρια;» θα είχε τελειώσει η ιστορία στην αρχή. Θα φαινόταν ότι είναι ψευδομάρτυρας.

Ξέρετε γιατί δεν το κάνατε; Γιατί δεν σας έφτανε να αποδείξετε ότι είμαι αθώος, όπως θα έκανε ένας σοβαρός πολιτικός αντίπαλος, ή ένοχος -αν ήμουνα. Σας ενδιέφερε να κρατήσει σε χρονικό εύρος αυτή η ιστορία έτσι ώστε να πάμε στις εκλογές κατηγορούμενοι. Αυτό ήταν το πολιτικό σας σχέδιο. Αυτό θέλατε να κάνετε. Αυτό κάνατε τελικά, με την παραπομπή μας στη δικαιοσύνη. Δεν σας βγήκε, γιατί ο ελληνικός λαός δεν τσίμπησε και τώρα που η δικαιοσύνη απεφάνθη, συνεχίζετε το ίδιο τροπάρι. Φτάνει. Μέχρι εδώ!

Και επικαλούμαι τα αισθήματα κάθε δημοκρατικού πολίτη αυτής της χώρας να σκεφτεί τι θα έκανε, πλέον, στη θέση μου, που μετά από όλα αυτά εξακολουθώ να δέχομαι αυτήν τη λάσπη εναντίον μου.

Κυρίες και κύριοι συνάδελφοι, θα με συγχωρέσετε γι’ αυτή τη συναισθηματική φόρτιση, αλλά υπάρχουν στιγμές στην πολιτική που είμαστε και άνθρωποι δεν είμαστε ρομπότ, ούτε να μας κρίνει κάποιος αν φώναξε αυτός εκεί, του ξέφυγε να πει αυτό, γιατί το είπε κ.λπ.. Δεν είμαστε μηχανές, άνθρωποι είμαστε.

Έβαλε σήμερα ο Τσίπρας όλη την υπόγα του διαδικτύου, πάλι, να με παρουσιάζει ένοχο και δεν ντρέπεται.

Πάμε, τώρα, στη συζήτηση του νομοσχεδίου.

(Χειροκροτήματα από την πτέρυγα της Νέας Δημοκρατίας)

Νέος αναπτυξιακός νόμος: Πρώτα από όλα, καταθέτω αυτό που είπα χθες. Είναι ο πίνακας της στατιστικής σύγκρισης των ετησίων υπαγωγών επί διακυβερνήσεως ΣΥΡΙΖΑ και επί διακυβερνήσεως Νέας Δημοκρατίας. Τα είπα χθες τα ποσοστά. Απλώς θα αναφέρω ότι στο γενικό άθροισμα έχουμε κατ’ έτος αύξηση υπαγωγών συν 284%. Μπράβο, αγαπητέ Νίκο Παπαθανάση.

(Στο σημείο αυτό ο Υπουργός Ανάπτυξης και Επενδύσεων, κ. Σπυρίδων Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα πείτε τώρα αυτός είναι ένα στατιστικός δείκτης είναι ένας πίνακας, έχει αξία για την πραγματική ζωή; Αυτό το νομοσχέδιο που ψηφίζουμε έχει αξία ή τελικά μας το έφαγε όλο ο Πολάκης και η «NOVARTIS»; Σας διαβεβαιώ αυτό το νομοσχέδιο έχει τεράστια αξία. Ξέρετε γιατί αυτό το νομοσχέδιο έχει τεράστια αξία; Αυτό το νομοσχέδιο έχει τεράστια αξία, διότι αλλάζει τη ζωή των ανθρώπων.

Χθες, κυρίες και κύριοι, ανακοινώθηκε από την EUROSTAT, ο μηνιαίος ρυθμός ανεργίας σε όλη την Ευρώπη. Η Ελλάδα, για πρώτη φορά μετά από δέκα χρόνια, έπεσε κάτω από το 13%. Είναι η χαμηλότερη ανεργία μας σχεδόν από την έναρξη της χρεοκοπίας. Για φανταστείτε, η Ελλάδα μας εν μέσω πανδημίας, την ίδια στιγμή που η γερμανική οικονομία έχει γυρίσει σε ύφεση το τελευταίο τρίμηνο του 2021, καταφέρνει όχι μόνο να επιτύχει εντυπωσιακούς ρυθμούς ανάπτυξης που σύμφωνα με την τελευταία ανακοίνωση του ΙΟΒΕ μπορεί και να ξεπεράσει για το 2021 το 9%. Εάν αυτό πράγματι συμβεί, να ξέρετε θα είναι εξαιρετικά καλό νέο, όχι μόνο διότι θα έχει ανάπτυξη πολύ μεγαλύτερη από αυτήν που προϋπολογίζαμε, αλλά γιατί ταυτόχρονα θα είναι και το έλλειμμα πολύ μικρότερο.

Άρα, λοιπόν, θα έχουμε επιτύχει μία πολύ καλύτερη οικονομική αφετηρία για το 2022 και άρα θα έχουμε τη βεβαιότητα ότι οι στόχοι, που είναι αρκετά φιλόδοξοι του περίπου 5% ανάπτυξη το 2022, θα επιτευχθούν. Εάν αυτό συμβεί, θα έχουμε έναν από τους μεγαλύτερους ρυθμούς ανάπτυξης σε όλη την Ευρωπαϊκή Ένωση. Είναι συλλογική μας εθνική επιτυχία. Δεν είναι προσωπική μου επιτυχία ως Υπουργού Ανάπτυξης ή του Νίκου Παπαθανάση του Αναπληρωτή Υπουργού. Ο καθένας μας στη χώρα αυτή ένα πετραδάκι έβαλε για να γίνει αυτό. Ο ξενοδόχος που άνοιξε και είχε καλούς πελάτες, ο εστιάτορας που βελτίωσε τις υπηρεσίες του κι έφερε κόσμο στο μαγαζί του, ο έμπορος που κατάφερε να στήσει το μαγαζί του μέσα σε αυτή την κρίση και να φτιάξει ιστοσελίδα και να συνεχίσει τις πωλήσεις σε μια δύσκολη στιγμή. Ο παραγωγός, ο αγρότης, που βελτίωσε τον τρόπο της παραγωγής του. Όλοι έχουμε συμβάλει, ο καθένας με τον τρόπο του, σε μια μεγάλη συλλογική εθνική επιτυχία. Εγώ θα είμαι πολύ περήφανος εάν αυτό το νούμερο πράγματι επιτευχθεί. Θα είναι συγκλονιστικό νέο για την Ελλάδα. Θα μας καθιστά πρωταθλητές στην ανάπτυξη στην Ευρωπαϊκή Ένωση.

Παράλληλα, σήμερα, πέραν του πολύ καλού νέου της μειώσεως της ανεργίας που ανακοινώθηκε χθες, είχαμε από τον κύριο Πρωθυπουργός την εξαιρετικά καλή ανακοίνωση για τη μείωση του ΕΝΦΙΑ.

Κυρίες και κύριοι συνάδελφοι, θα μου επιτρέψετε μια μικρή αναφορά εδώ και θυμούνται σίγουρα οι παλαιότεροι Βουλευτές -βλέπω εδώ τον Γιώργο Βλάχο, τον Μάξιμο Σενετάκη που ήμασταν μαζί, τον Γιάννη Ανδριανό, τον Λάζαρο Τσαβδαρίδη, λέω τους παρόντες εκείνη την εποχή- όταν θεσπίστηκε ο ΕΝΦΙΑ, που γινόταν εδώ χαμός, ήταν μια από τις δυσκολότερες στιγμές κυβερνήσεως Σαμαρά - Βενιζέλου, καίτοι ο ΕΝΦΙΑ είχε έρθει ως προσαρμογή στον προηγούμενο φόρο επί των ακινήτων, που είχε θεσπιστεί από την κυβέρνηση του Γιώργου Παπανδρέου, το περίφημο ΕΕΤΗΔΕ. Θυμίζω και τη μεγάλη σύγκρουση τότε με τον συμπληρωματικό φόρο και όλα αυτά τα οποία είχαν γίνει.

Τότε, ο ΣΥΡΙΖΑ έκανε ως κεντρικό του προεκλογικό σύνθημα ότι θα καταργήσει τον ΕΝΦΙΑ. Ο κ. Τσίπρας στις εκλογές του 2015, του Ιανουαρίου, είχε ως βασική προεκλογική υπόσχεση ότι θα καταργούσε τον ΕΝΦΙΑ. Και, πράγματι, αυτή η υπόσχεση του έφερε πολλές ψήφους. Γιατί πάρα πολλοί άνθρωποι, που ως τότε ψήφιζαν Νέα Δημοκρατία, λόγω του ΕΝΦΙΑ, αποφάσισαν να την καταψηφίσουν. Γρήγορα κατάλαβαν ότι είχαν πέσει θύματα πολιτικής απάτης.

Φυσικά, ο ΕΝΦΙΑ ουδέποτε καταργήθηκε από τον ΣΥΡΙΖΑ. Αυξήθηκε, μάλιστα. Κι έρχεται η Κυβέρνηση του Κυριάκου Μητσοτάκη, στην πρώτη μας ομιλία στη Βουλή, στην πρώτη ομιλία του κυρίου Πρωθυπουργού, στις προγραμματικές του δηλώσεις και λέει ότι ξεκινά η μείωση του ΕΝΦΙΑ τότε. Και συνεχίζεται σήμερα με τη νέα μείωση, για τρίτη συνεχόμενη φορά, αθροιστικά άνω του 30% μείωση του ΕΝΦΙΑ από τη μέρα που αναλάβαμε τη διακυβέρνηση αυτού του τόπου, για να αποδειχθεί η διαφορά μεταξύ αυτών που είναι νοικοκύρηδες, που βάζουν τα πράγματα σε μια σειρά και καταφέρνουν να δώσουν αποτέλεσμα στον ελληνικό λαό και να του αλλάξουν τη ζωή, από αυτούς που απλώς υπόσχονται και φωνάζουν μόνο και μόνο για να κερδίσουν πολιτικές εντυπώσεις.

Είναι μεγάλο νέο για την οικονομία μας και την οικονομική της ανάπτυξη η μείωση του ΕΝΦΙΑ που ανακοινώθηκε σήμερα από τον κύριο Πρωθυπουργό. Θα κάνει, Νίκο, και τη δική μας δουλειά στον αναπτυξιακό νόμο πολύ ευκολότερη. Θα μειώσει τα φορολογικά βάρη στους συμπολίτες μας για να έχουν την ευκαιρία να επενδύσουν περισσότερα χρήματα, μέσω του αναπτυξιακού μας νόμου και θα αυξήσει την αξία των ακινήτων, που αντίστροφα όσο μειώνεται ο φόρος, τόσο αυξάνει η αξία τους.

Πρέπει όλες οι πολιτικές πτέρυγες της Βουλής να χαιρετίσουν τη σημερινή ανακοίνωση του Κυριάκου Μητσοτάκη, γιατί είναι ένα πολύ καλό νέο για τον ελληνικό λαό και πρέπει να μην είστε μικρόψυχοι.

Ο νόμος μας, όπως είπα και στην επιτροπή, έχει ορισμένα βασικά χαρακτηριστικά που τον ξεχωρίζουν από τον προηγούμενο. Δεν απαξιώνουμε τον προηγούμενο. Εμείς όμως, δουλέψαμε με έναν συγκεκριμένο τρόπο και πολύ επαγγελματικά.

Τι κάναμε; Πρώτα ήλθε η επιτροπή Πισσαρίδη. Την υβρίσατε, τη λοιδορήσατε, την ακυρώσατε. Είχατε να προτείνετε κάποιον καλύτερο του Πισσαρίδη; Έχουμε στον Ελληνισμό και άλλον Νομπελίστα στα οικονομικά ή τα Νόμπελ οικονομικών για σας είναι μηδέν και δεν αξίζουν; Πιθανόν να είναι και τα Νόμπελ μηδέν. Για εσάς όλα είναι μηδέν. Ό,τι δεν είναι δικό σας είναι μηδέν. Εξ αντικειμένου όμως, ο καλύτερος που θα συμβολίσει μία επιτροπή που είχε την επαγγελματική και επιστημονική επάρκεια για να μας πει τι πρέπει να κάνουμε ήταν ο κ. Πισσαρίδης και μαζί και όλοι οι υπόλοιποι άξιοι συνεργάτες του, μέλη της επιτροπής, όπως ο κ. Βέττας και άλλοι από τον ΙΟΒΕ.

Αυτή η επιτροπή χαρτογράφησε τα ελαττώματα, τις αδυναμίες, τα προτερήματα και τα πλεονεκτήματα της ελληνικής οικονομίας. Χαρτογράφησε και τα προτερήματα και τις αδυναμίες των γειτόνων μας, των ανταγωνιστών μας. Και κατέληξε σε ένα σχέδιο. Αυτό το σχέδιο έγινε νέο ΕΣΠΑ που θα παρουσιάσουμε σε λίγες ημέρες, αναπτυξιακός νόμος που παρουσιάζουμε τώρα, Ταμείο Ανάκαμψης «Ελλάδα 2.0» που έχει ήδη ψηφιστεί. Και πάμε για πρώτη φορά να προσαρμόσουμε όλα τα χρηματοδοτικά μας και αναπτυξιακά εργαλεία σε αυτό το ενιαίο εθνικό σχέδιο. Πάνω σε αυτό το εθνικό σχέδιο είναι τα δεκατρία καθεστώτα που ανακοινώνουμε στον νέο αναπτυξιακό νόμο.

Θα πείτε «είχαμε και εμείς καθεστώτα, στον δικό μας νόμο, αλλά δεν βγήκαν». Μέχρι να φύγετε αν θυμάμαι καλά είχαν βγει τρία ή τέσσερα. Το τέταρτο βγήκε λίγο πριν φύγετε, δεν λειτούργησε. Δεν προλάβατε να εφαρμόσετε τον νόμο σας. Δεν ξέρω το γιατί, δεν με ενδιαφέρει, δεν σας έφτασαν τρία χρόνια, δεν έχει σημασία. Δικός σας λογαριασμός. Ψηφίσατε το 2016 οκτώ καθεστώτα και δεν τα ανοίξατε ποτέ. Τι να κάνουμε τώρα; Αυτό έμεινε στην ιστορία. Ας τα ανοίγατε.

Εμείς δεσμευόμαστε μέχρι το τέλος αυτού του χρόνου, αφού οι Βουλευτές μας, μας δώσουν τη θετική ψήφο σε αυτό το νομοσχέδιο, τα καθεστώτα θα έχουν μπει σε λειτουργία. Και γιατί έχουν σημασία τα καθεστώτα; Όχι μόνο διότι ξέρουμε πια πού θέλουμε να πάμε τη χώρα -όλη αυτή η συζήτηση περί νέου αναπτυξιακού μοντέλου σε αυτό απαντά-, αλλά διότι με τα καθεστώτα ξέρεις ακριβώς πόσους πόρους από τους διαθέσιμους του αναπτυξιακού νόμου θα διαθέσεις και σε ποια πλευρά. Και αυτό έχει μεγάλη σημασία, γιατί έτσι δεν θα κανιβαλίσει παραδείγματος χάριν η μία πλευρά που έχει μεγάλο ρυθμό ανάπτυξης την άλλη, που θέλει κάποιον χρόνο για να προσαρμοστεί. Αυτό κάνουν τα καθεστώτα. Το λέω λίγο λαϊκά για να καταλαβαινόμαστε.

Ο νέος νόμος θα είναι όλος ψηφιακός. Θα μπορούν όλοι οι αιτούντες να παρακολουθούν την εξέλιξη της αιτήσεώς τους στο κινητό τους τηλέφωνο για να μην ταλαιπωρούνται, για να μειωθεί η γραφειοκρατία. Ο νέος νόμος θα έχει μεγάλη εμπλοκή του ιδιωτικού τομέα στον έλεγχο των επενδυτικών σχεδίων από τα μητρώα που έχουμε φτιάξει, του οικονομικού επιμελητηρίου και των ελεγκτών, ώστε να υποβοηθηθεί η υπηρεσία. Δεν υποτιμούμε την υπηρεσία, είναι υπηρεσία. Και θέλω να ευχαριστήσω και τον κ. Λαμπρινό και τον κ. Αθανασίου. Προφανώς, ποτέ δεν υποτιμήσαμε την υπηρεσία. Εμείς είχαμε πάει να την υποβοηθήσουμε την υπηρεσία να γίνει η δουλειά γρηγορότερα. Γιατί να γίνει η δουλειά γρηγορότερα; Γιατί ο χρόνος είναι χρήμα. Γι’ αυτό πρέπει η δουλειά να γίνει γρηγορότερα. Αυτός είναι ο λόγος.

Και βεβαίως, ακούσαμε και τη Βουλή. Όπως σίγουρα γνωρίζετε είχε ανακοινώσει ο κύριος Υπουργός κ. Παπαθανάσης από χθες και θα καταθέσει σε σύντομο χρόνο και νομοτεχνικές βελτιώσεις. Στις ενστάσεις και ανησυχίες που δόκιμα η Βουλή κατέθεσε, λέω μία κορυφαία: Γιατί εμπλέκουμε τις τράπεζες; Είναι ένα σημείο κομβικό που θέλω να το εξηγήσω. Είναι η εμπλοκή των τραπεζών και η ανάγκη να έχει παρουσιάσει από μία τράπεζα μία πρόθεση χρηματοδότησης και μια εκτίμηση του εύλογου κόστους, μεγαλύτερο βάρος στη διαδικασία; Ενδεχομένως και να είναι. Άρα γιατί σε έναν νόμο που θέλουμε να έχει λιγότερη γραφειοκρατία και μεγαλύτερη ταχύτητα θέλουμε να βάλουμε κάτι που μπορεί να είναι μεγαλύτερο βάρος; Γιατί είμαστε τρελοί; Δεν ξέρουμε τι κάνουμε;

Το είπε χθες ο κ. Χαρίτσης. Για όσους ακούσατε την ομιλία του, δεν το είπε υπέρ μας, του ξέφυγε και φάνηκε ποιο είναι το πρόβλημα. Τι είπε ο κ. Χαρίτσης χθες; Ότι όταν παραλάβαμε, λέει, τη διακυβέρνηση είχαμε εξίμισι χιλιάδες επενδυτικά σχέδια του παρελθόντος που δεν μπορούσαν να υλοποιηθούν. Και μέχρι να εκκαθαρίσουμε αυτά, να καταλάβουμε τι συμβαίνει με αυτά, γιατί αυτά δέσμευαν τους πόρους, εφόσον είχαν εγκριθεί, είχαν μπει στους καταλόγους υπαγωγής -όταν βάζεις κάποιο επενδυτικό σχέδιο στην υπαγωγή δεσμεύεις και τα λεφτά δεν μπορείς να τα δώσεις σε άλλον-, χάσαμε χρόνο. Και γι’ αυτό μας είπε ο κ. Χαρίτσης είχαμε λιγότερη υπαγωγή, γιατί εμείς ασχολούμασταν με το να εκκαθαρίζουμε τα προηγούμενα. Θα πω ότι έχει δίκιο. Εγώ τον κ. Χαρίτση τον θεωρώ και καλό Υπουργό και εργατικό άνθρωπο, το ξεκαθαρίζω. Μα, γι’ αυτόν τον λόγο μπήκε η εμπλοκή της τράπεζας και το εύλογο κόστος. Για ποιο λόγο δηλαδή; Δεν μας ενδιαφέρει απλώς να κάνουν όλοι αιτήματα και να κάνουν υπαγωγές για να είμαστε χαρούμενοι ότι κάναμε υπαγωγές και να λέμε στη Βουλή πόσες πολλές υπαγωγές κάναμε και πόσο ευχαριστημένοι είμαστε όλοι που εγκρίνουμε επενδυτικά σχέδια. Αυτό είναι ωραίο για την πολιτική, μπορεί να φέρνει και ψήφους, μια χαρά είναι. Αλλά έχει ένα μικρό προβληματάκι. Αν πράγματι μένουν εξίμισι χιλιάδες, όπως είπε ο κ. Χαρίτσης, που δεν υλοποιούνται, αυτά τα εξίμισι χιλιάδες που δεν υλοποιούνται, εμποδίζουν ενδεχομένως άλλα που θα μπορούσαν να υλοποιηθούν.

Εμείς, λοιπόν, επιλέγουμε και λέμε ότι θα έχουμε λιγότερα αιτήματα. Προφανώς θα έχουμε λιγότερα, αφού εμπλέκεται η τράπεζα. Αυτά, όμως που θα έχουμε δεν θα είναι για να εγκριθούν, θα είναι για να γίνουν. Γιατί μόνο αυτά που τελικά γίνονται προσθέτουν στο ΑΕΠ, γεννούν θέσεις εργασίας, προσθέτουν στην παραγωγικότητα της χώρας. Αυτά που απλώς υπάγονται είναι ένα ωραίο δελτίο τύπου και μια ωραία φωτογραφία.

Έχετε από τον ΣΥΡΙΖΑ να μας υποδείξετε έναν άλλον τρόπο να το κάνουμε αυτό; Αφού ο κ. Χαρίτσης, ο συντάκτης του νόμου σας, αναγνώρισε χθες το πρόβλημα -μόνος του το αναγνώρισε, στην ομιλία του- έχετε να μας υποδείξετε μια διαφορετική λύση; Έχετε; Όχι. Ωραία. Αφού δεν έχετε, θα πάμε με τη δική μας λύση, στην ένσταση. «Μα, θα είναι πιο δυσλειτουργικό και θα αργούμε». Ακούστε. Εγώ θέλω να είμαι καθαρός. Η πολιτική για μένα πάντα ήταν εφαρμοσμένη τέχνη. Το αν ο νόμος αυτός που ψηφίζουμε θα λειτουργήσει καλύτερα, χειρότερα, πιο γρήγορα θα φανεί στην πράξη. Σε λίγους μήνες, μετά την ψήφισή του θα είμαστε εδώ και αν δούμε ότι ο νόμος κολλάει, μην έχετε καμμία αμφιβολία, διότι ευτυχώς και εγώ και ο κ. Παπαθανάσης -για τον οποίο θέλω να κάνω μια μικρή παρένθεση και να πω πως δεν θα μπορούσα να έχω καλύτερο συνεργάτη στο Υπουργείο Ανάπτυξης-, είμαστε πρακτικοί άνθρωποι. Αν κάτι κολλήσει Νίκο μου, θα έχουμε πρόβλημα να το αλλάξουμε, γιατί το είχαμε ψηφίσει τότε και μην μας πουν ότι το αλλάξαμε; Σιγά!

Στην τελική μας προσπάθεια το μόνο που μας νοιάζει είναι να κάνουμε τη ζωή των Ελλήνων πολιτών καλύτερη. Τίποτα άλλο δεν μας νοιάζει πέρα από αυτό. Και σε αυτό η όρεξή μας είναι απέραντη. Ό,τι χρειαστεί να κάνουμε για να βρει ο κόσμος δουλειά, ό,τι χρειαστεί να κάνουμε για να γίνει η ζωή των Ελλήνων πολιτών καλύτερη θα τα κάνουμε όλα. Και αν κάτι το κάναμε λάθος, θα το διορθώσουμε. Αυτή είναι η φιλοσοφία που έχει αυτή η πολιτική ηγεσία του Υπουργείου και γι’ αυτό πάμε καλά.

Μπορεί να με έλεγαν, κυρίες και κύριοι συνάδελφοι, Υπουργό υπανάπτυξης, όπως θυμάστε, αλλά τώρα το έχουν κόψει. Με 9% είναι λίγο δύσκολο, το καταλαβαίνετε. Υπουργό υπανάπτυξης έλεγαν, κάτι «σβιν», τα θυμάστε αυτά; Τα έλεγε και ο Τσίπρας. Του έλεγα: «Μην βιάζεσαι». Αλλά είναι πάντα βιαστικός, είναι ο χαρακτήρας του. Δεν μελετάει. Το ρητορικό του ταλέντο τον έχει δεσμεύσει στο να μην εργάζεται και επειδή δεν εργάζεται, κάνει λάθη και βιάζεται. Υπουργός υπανάπτυξης ο Γεωργιάδης με 9% και Υπουργός υπερανάπτυξης ο Τσακαλώτος με μηδέν. Πώς γίνεται; Εσείς το ξέρετε.

Το επαναλαμβάνω για να το ξέρετε εσείς, της Νέας Δημοκρατίας: Η Ελλάδα στα τεσσεράμισι χρόνια ΣΥΡΙΖΑ ήταν πάντα τελευταία. Ήμασταν η τελευταία χώρα σε ανάπτυξη στην Ευρωπαϊκή Ένωση, στους είκοσι επτά και είκοσι οκτώ πριν το Brexit. Τελευταίοι!

**ΘΕΟΔΩΡΟΣ ΔΡΙΤΣΑΣ:** Τα προηγούμενα έξι χρόνια;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Θα σας πω αμέσως. Τελευταίοι!

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, ζητήστε τον λόγο μετά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Στα δυόμισι χρόνια της Νέας Δημοκρατίας, ακόμα και το 2020 που ήταν η χρονιά της μεγάλης ύφεσης λόγω της πανδημίας όλες οι προβλέψεις και της Κομισιόν και του Διεθνούς Νομισματικού Ταμείου προέβλεπαν από την αρχή ότι η Ελλάδα είναι μακράν η τελευταία. Γιατί το προέβλεπαν; Λόγω της πολύ μεγάλης εξάρτησης του ΑΕΠ μας από τον τουρισμό. Και επειδή όλοι υπολόγιζαν από την αρχή ότι ο τουρισμός το 2020 θα είναι μηδέν, όπως και πρακτικά ήταν, λόγω της πολύ μεγάλης συμβολής στο ΑΕΠ της χώρας του τουρισμού, η Ελλάδα έπρεπε να είναι η τελευταία. Αυτό είπαν αυτόματα όλοι. Η Ελλάδα είχε μεγάλη ύφεση, στο 29%, αλλά δεν ήμασταν τελευταίοι. Ήμασταν τέταρτοι από το τέλος. Θα μου πείτε είσαι υπερήφανος για το τέταρτοι από το τέλος; Από το τελευταίος του ΣΥΡΙΖΑ, σίγουρα καλύτερα για να είμαστε ειλικρινείς. Αλλά δεν ήταν αυτό που θέλαμε.

Όμως, ξεπεράσαμε επί τα βελτίω όλες τις προβλέψεις και έλεγα τότε εγώ εδώ, αν θυμάστε, ότι είναι πολύ καλό δείγμα για την ελληνική οικονομία και ότι θα γίνει το 2021, ότι αυτή τη χρονιά με αυτές συνθήκες πήγαμε πολύ καλύτερα απ’ όλες τις χρονιές. Ο κ. Βαρουφάκης, αν θυμάστε, είχε προβλέψει εδώ μείον 15% και πήγαμε μείον 9%.

Προσέξτε τώρα. Εάν πράγματι οι προβλέψεις του ΙΟΒΕ επιβεβαιωθούν, η Ελλάδα θα είναι μέσα στις δύο ή τρεις, το πολύ, ευρωπαϊκές χώρες που το 2021 θα έχει θεραπεύσει όλη τη ζημιά του 2020. Δεν θέλουν να το πουν ανάπτυξη. Θέλουν να το πουν ανάκαμψη, για να το μειώσουν. Ανάκαμψη, κανένα πρόβλημα!

Πάμε για ανάπτυξη το 2022 -εγώ βάζω και το στοίχημα! Όμως, θα είμαστε μέσα στις δύο ή τρεις χώρες της Ευρώπης που θα έχουμε θεραπεύσει όλη τη ζημιά σε ένα χρόνο!

Και αυτό, κυρίες και κύριοι του ΣΥΡΙΖΑ, είναι συλλογική, εθνική μας επιτυχία και στο μέτρο που με αφορά ως Υπουργός Ανάπτυξης -υπανάπτυξης, χωρίς αρμοδιότητες, με αρμοδιότητες, όλα τα έχω ακούσει από εσάς!- είναι μεγάλη επιτυχία και θέλω να ευχαριστήσω πρώτα απ’ όλους τους συναδέλφους της Νέας Δημοκρατίας που έχουν στηρίξει και στηρίζουν όλες τις νομοθετικές μας πρωτοβουλίες μέχρι τώρα, για να μπορούμε να κάνουμε αυτά που κάνουμε και βεβαίως όλους τους συνεργάτες μου στο Υπουργείο Ανάπτυξης, τον Γιάννη Τσακίρη, τον Χρίστο Δήμα, τους Γενικούς Γραμματείς, τους Ειδικούς Γραμματείς, αλλά -όπως είπα και πριν- πάνω απ’ όλα τον Νίκο Παπαθανάση, γιατί τίποτα δεν έχω κάνει μόνος μου.

Όλα τα κάνουμε από την πρώτη μέρα παρέα και αυτό το νομοσχέδιο είναι ένα νομοσχέδιο που το φτιάξαμε παρέα με κέφι, με μεράκι, με όρεξη και με τη γνώση δύο ανθρώπων που και οι δύο δουλεύαμε χρόνια στον ιδιωτικό τομέα και μπορούμε να εκτιμήσουμε τι θα πει να καθυστερήσει η έγκρισή σου έστω και ένα εικοσιτετράωρο.

Σας ευχαριστώ πολύ.

(Όρθιοι οι Βουλευτές της Νέας Δημοκρατίας χειροκροτούν ζωηρά)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Έχει ζητήσει το λόγο -επί προσωπικού φαντάζομαι- ο κ. Δρίτσας.

Ορίστε, έχετε το λόγο.

**ΘΕΟΔΩΡΟΣ ΔΡΙΤΣΑΣ:** Ακριβώς, κυρία Πρόεδρε. Σας ευχαριστώ πάρα πολύ.

Κύριε Υπουργέ, με απειλήσατε και εμένα και πολλούς άλλους ότι θα προχωρήσετε σε αγωγές. Σας προκαλώ να το κάνετε. Εγώ είμαι έτοιμος.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ξαναπείτε το.

**ΘΕΟΔΩΡΟΣ ΔΡΙΤΣΑΣ:** Όμως δεν πήρα τον λόγο μόνο γι’ αυτό γιατί αναφερθήκατε είκοσι-τριάντα φορές στο όνομά μου και στη συντρόφισσά μου, την Αναστασία Χριστοδουλοπούλου.

Κύριε Υπουργέ, μπορώ να καταλάβω αν έχετε την πίκρα ότι έχετε αδικηθεί, το δικαίωμα του ελεγχόμενου ή του κατηγορουμένου, να ζητήσετε επιείκεια. Όμως, απέναντι σε ανθρώπους σαν κι εμένα και σχεδόν στο σύνολο των δυνάμεων της Αριστεράς και του ΣΥΡΙΖΑ – Προοδευτική Συμμαχία που έχουμε δώσει σε όλη μας τη ζωή μάχες για την υποστήριξη και την υπεράσπιση αξιών, όπως είναι το τεκμήριο αθωότητας, μη διεκδικείτε Νόμπελ διαστρέβλωσης των δεδομένων, στο οποίο είστε εξπέρ όντως.

Κοιτάξτε, διαστρεβλώσατε για μια ακόμα φορά και όσα είπα και όσα επισήμανα. Δηλαδή τι μας λέτε; Ότι οι εισαγγελείς που υπέγραψαν την πράξη αρχειοθέτησης της υπόθεσης που αφορούσε εσάς και τον κ. Αβραμόπουλο μπήκαν, ενώ δεν υπήρχε δίωξη, στη διερεύνηση του ενδεχόμενου αδικήματος της απιστίας; Αυτό μας λέτε;

Δεν υπάρχει τέτοια περίπτωση να μπήκαν, εκτός και αν στο πλαίσιο της δικής τους αρμοδιότητας έκαναν κάποια σχόλια. Δεν υπάρχει περίπτωση να μπήκαν! Δεν είχαν δικαίωμα!

Άρα το αδίκημα της απιστίας δεν έχει ελεγχθεί ούτε από τη Βουλή ούτε από τη δικαιοσύνη, διότι έχει παραγραφεί. Έγιναν το 2015 δύο φορές εκλογές και έτσι παρεγράφη. Τώρα το Σύνταγμα άλλαξε κάπως και, εν πάση περιπτώσει, είναι διαφορετικό.

Αυτό είναι πολύ βασικό. Δεν λέω ότι δεν θα υπερασπιστείτε τον εαυτό σας και για το ενδεχόμενο της απιστίας. Θα τον υπερασπιστείτε βέβαια. Αλλά σκευωρία; Σκευωρία; Πραγματικά η κ. Τουλουπάκη, άλλοι δικαστές, εμείς είχαμε άλλη δυνατότητα παρά να προχωρήσουμε αυτήν την υπόθεση και αυτό το φάκελο; Μπορούσε η κ. Τουλουπάκη να μην το στείλει στη Βουλή; Δεν θα ήταν στο δικαστικό σώμα τώρα.

Αυτές δε οι απειλές, κύριε Γεωργιάδη, δεν είναι καινούργιες. Τις δέχτηκα εγώ και γραπτά και προφορικά από εσάς, από τον κ. Σαμαρά και από τον κ. Λοβέρδο -όχι από τους άλλους επτά, προς τιμήν τους- σε όλη τη διάρκεια και όλα τα μέλη της επιτροπής, όπως τους δέχτηκε και η δικαιοσύνη και η κ. Τουλουπάκη και πολλοί άλλοι. Τόσο σεβασμό έχετε στη δικαιοσύνη! Τόσο σεβασμό! Και τόσο ο ΣΥΡΙΖΑ έφτιαξε τη σκευωρία μαζί με τους δικαστές! Ας τα αφήσουμε αυτά.

Σεμνά, λοιπόν, υπερασπιστείτε τον εαυτό σας -έχετε κάθε δικαίωμα-, αλλά αφήστε τις απειλές. Δεν θα σταματήσετε το δημόσιο διάλογο και τη διεκδίκησή μας, για να αποκαλυφθεί το σκάνδαλο «NOVARTIS» και επιτέλους πάρτε θέση! Υπάρχει ή δεν υπάρχει σκάνδαλο «NOVARTIS»; Θα ενθαρρύνετε τη δικαιοσύνη να πάει μέχρι τέλους τη διερεύνησή του; Θα ζητήσετε αποζημιώσεις; Πείτε, επιτέλους!

**ΠΡΟΕΔΡΕΥΟΥΣΑ (Σοφία Σακοράφα):** Πρέπει να κλείσετε, κύριε συνάδελφε.

**ΘΕΟΔΩΡΟΣ ΔΡΙΤΣΑΣ:** Τελείωσα, κυρία Πρόεδρε.

Γιατί όλα αυτά εκκρεμούν και από το Βατοπέδι και από τη «SIEMENS» και λοιπά, αλλά αφήστε. Ναι, ξέρω, ήμουν σε όλες αυτές τις επιτροπές, κύριε Γεωργιάδη. Έχω γνώση. Τώρα τι να πούμε; Ότι ο Εφραίμ απηλλάγη γιατί δεν είχε δόλο;

**ΛΑΖΑΡΟΣ ΤΣΑΒΔΑΡΙΔΗΣ:** Στα κανάλια δεν θα πείτε τίποτα;

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, μην ανοίγουμε συζήτηση. Σας έχω δώσει τον λόγο για να απαντήσετε στον κύριο Υπουργό.

**ΘΕΟΔΩΡΟΣ ΔΡΙΤΣΑΣ:** Δεν θέλω να επεκταθώ.

**ΠΡΟΕΔΡΕΥΟΥΣΑ (Σοφία Σακοράφα):** Σας παρακαλώ πρέπει να κλείσετε.

**ΘΕΟΔΩΡΟΣ ΔΡΙΤΣΑΣ:** Μια κουβέντα μόνο για την Αναστασία Χριστοδουλοπούλου.

Κύριε Γεωργιάδη, η Αναστασία Χριστοδουλοπούλου…

**ΙΩΑΝΝΗΣ ΠΑΠΠΑΣ:** Δεν προχωρά έτσι η Ελλάδα.

**ΘΕΟΔΩΡΟΣ ΔΡΙΤΣΑΣ:** …όχι γιατί είναι σύντροφός μου στη ζωή και στους αγώνες, αλλά γιατί την ξέρουν όσοι την ξέρουν καλά, είναι ένας αδέκαστος άνθρωπος, ανεπηρέαστος, με βαθιά νομική γνώση, με μεγάλη υπευθυνότητα, με εργασιομανία για ό,τι κάνει, με πνεύμα ανεξαρτησίας και με εντιμότητα όσο δεν πάει άλλο.

**ΜΑΞΙΜΟΣ ΣΕΝΕΤΑΚΗΣ:** Άρα;

**ΘΕΟΔΩΡΟΣ ΔΡΙΤΣΑΣ:** Προσέξτε.

Αυτή τη γυναίκα, αυτή την πολιτικό, αυτή τη Βουλεύτρια, εσείς όλοι και η παράταξή σας την κατασπαράξατε! Θα ζητήσετε συγγνώμη; Την κατασπαράξατε χωρίς παραπομπή στη δικαιοσύνη, χωρίς τεκμήριο αθωότητας, χωρίς τίποτα! Θα ζητήσετε συγγνώμη για την Αναστασία Χριστοδουλοπούλου μία φορά; Μία φορά!

(Χειροκροτήματα από την πτέρυγα του ΣΥΡΙΖΑ)

Παρακαλώ, κύριε Γεωργιάδη. Τα υπόλοιπα να τα πάρετε Νόμπελ ανυποληψίας. Σας ανήκουν.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ, κύριε Δρίτσα.

**ΜΑΞΙΜΟΣ ΣΕΝΕΤΑΚΗΣ:** Εσείς την προσβάλλετε, κύριε Δρίτσα!

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ πολύ!

Κύριε Υπουργέ, μου επιτρέπετε; Έχει ζητήσει τον λόγο ο κ. Μαμουλάκης και θα σας δώσω αμέσως μετά τον λόγο, για να απαντήσετε συνολικά.

Ορίστε, κύριε Μαμουλάκη, για ένα λεπτό σας παρακαλώ.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κυρία Πρόεδρε.

Εγώ θα επισημάνω δυο-τρία θέματα που άκουσα από τον Υπουργό και νομίζω ότι χρήζουν απαντήσεως, καθαρά τεχνικοικονομικά, αλλά και στο ζήτημα των αναφορών σας περί αναπτύξεως.

Κατ’ αρχάς, κύριε Υπουργέ, τέλος του 2014 με αρχές του 2015, όταν παρέλαβε η κυβέρνηση ΣΥΡΙΖΑ, ξέρετε τι ύψος οφειλών είχατε μεταφέρει στην κυβέρνηση που ανέλαβε, πέραν των υπολοίπων -άδεια ταμεία, με χώρα στα μνημόνια, με αρρύθμιστο χρέος και συναφή; Ξέρετε σε τι ύψος ήταν, από τον προηγούμενο επενδυτικό νόμο του 2011; Θα σας απαντήσω εγώ: 5,4 δισεκατομμύρια ευρώ.

Ο καθένας μπορεί να βγάλει τα συμπεράσματά του και να αντιληφθεί τα περί νοικοκυροσύνης. Δράττομαι της ευκαιρίας από την έκφραση που είπατε περί νοικοκυροσύνης. Και είστε και Αντιπρόεδρος ενός κόμματος που αυτή τη στιγμή οφείλει εκατοντάδες εκατομμύρια ευρώ, πάνω από 250 εκατομμύρια ευρώ, χωρίς καν να εξυπηρετήσει στοιχειωδώς ούτε μία δόση ούτε καν ενήμερα δάνεια. Και μιλάτε για νοικοκυροσύνη εδώ μέσα, εσείς!

**ΜΑΞΙΜΟΣ ΣΕΝΕΤΑΚΗΣ:** Τα έχουμε φτιάξει αυτά, ρυθμισμένα και πληρώνουμε.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Τι έχετε; Με τρόπο που φτιάχνει η Νέα Δημοκρατία τα πράγματα;

Επίσης, δεν θα μιλήσω -είναι γνωστά- για το ποιος χρεοκόπησε τη χώρα και ποιος την έφερε σε αυτή την κατάσταση. Όμως η αναφορά περί νοικοκυροσύνης, πραγματικά, προκάλεσε το κοινό περί δικαίου αίσθημα!

Μπορούμε να αναφερόμαστε εδώ, βεβαίως ελεύθερος λόγος για όλους, αλλά πρέπει να προσέχουμε και το τι λέμε. Και ό,τι αρχίζει με οργή τελειώνει με ντροπή. Και αυτή είναι μια φράση που είναι πάντα καλό να την έχουμε στο πίσω μέρος του μυαλού μας σε οτιδήποτε κι αν κάνουμε στη ζωή.

Όσον αφορά την ανάπτυξη, γιατί πραγματικά αναφέρατε νούμερα τα οποία είναι πολύ γλαφυρά και εντυπωσιακά, θα έλεγα, η ανάπτυξη ξέρετε πού εδράζεται πάντα; Πώς μετριέται η ανάπτυξη; Μετριέται πάντα εν συναρτήσει του Ακαθάριστου Εθνικού Προϊόντος από έτος σε έτος.

Ξέρετε πού έχετε φέρει τη χώρα μας αυτή τη στιγμή; Ξέρετε ποιο είναι το ΑΕΠ της χώρας αυτή τη στιγμή που μιλάμε; Γνωρίζετε, κύριε Γεωργιάδη; Είναι στα επίπεδα του 2015. Κι αν έχετε την παραμικρή αμφιβολία, διαψεύστε με. Είναι στα νούμερα του 2015. Απέχει παρασάγγας, ακόμα και τώρα που μιλάμε, από αυτό το ΑΕΠ που σας παραδώσαμε. Και μιλάτε για ανάπτυξη εδώ μέσα και πανηγυρίζετε αλαλάζων περί αναπτύξεως; Τα πράγματα και τα νούμερα πραγματικά είναι πεισματάρικα και ξεροκέφαλα και είναι εδώ να αποδείξουν.

Και επειδή μιλάμε για νοικοκυροσύνη, είναι καλό να γνωρίζουμε και το τι συμβαίνει όσον αφορά το χρέος της γενικής κυβέρνησης κατά Μάαστριχτ. Ξέρετε πού το έχετε φτάσει; Ξέρετε πού το παραλάβατε και πού βρίσκεται τώρα; Είκοσι ποσοστιαίες μονάδες παραπάνω, φλερτάρει με το 215%. Είναι απίστευτο!

Και ακούμε εδώ πέρα, με ψυχραιμία, σιωπώντας, τα επιχειρήματά σας, αλλά δεν μπορείτε να αλλάζετε άρδην την πραγματικότητα, δεν μπορεί να είναι επίπλαστη η πραγματικότητα. Είναι εδώ, είναι μπροστά μας.

Και, βέβαια, -και σε αυτό θα συμφωνήσουμε νομίζω- οι πολίτες αυτή τη στιγμή με το ράλι ακρίβειας βιώνουν μια δραματική κατάσταση για την καθημερινότητά τους.

Θα είμαι σύντομος, κυρία Πρόεδρε, και κλείνω με αυτό.

Σας άκουσα πολύ προσεκτικά σε μια λαθροχειρία σας, κύριε Υπουργέ, και κλείνω με αυτό, γιατί νομίζω ότι προκαλεί. Σε προχθεσινή σας τοποθέτηση στο ελληνικό Κοινοβούλιο αναφέρατε εν συγκρίσει, για να δείξετε την επιτυχία της Κυβέρνησής σας, ότι η Αναπτυξιακή Τράπεζα, που ο ρόλος της είναι να αξιοποιεί πόρους του ελληνικού δημοσίου σωστά, ορθολογικά και δίκαια, από το 2015 ως το 2019 απορροφήθηκε ένα ποσό υποτετραπλάσιο του ποσού που εσείς αναφέρατε τώρα. Δηλαδή, ότι 2015-2019 ο ΣΥΡΙΖΑ αξιοποίησε μέσω της Αναπτυξιακής ένα άλφα ποσό και ότι τώρα τετραπλασιάστηκε, από το 2019 που παραλάβετε μέχρι σήμερα.

Για να καταλάβετε πού εστιάζεται η λαθροχειρία, κύριοι συνάδελφοι, ξέρετε πότε η Αναπτυξιακή Τράπεζα ιδρύθηκε, πότε λειτούργησε; Γιατί μας είπατε ότι από το 2015 ως το 2019 είχε υποαπορροφητικότητα. Δημιουργήθηκε επί ΣΥΡΙΖΑ και στην πράξη λειτούργησε το 2018, ενώ ιδρύθηκε το 2017. Και συγκρίνετε το 2015-2019, που δεν υφίστατο, εδώ στο ελληνικό Κοινοβούλιο; Κάνετε τέτοιες συγκρίσεις; Προκαλεί και προκαλείτε.

Και επειδή η πολιτική τιμωρεί όταν υπερβαίνουμε παρασάγγας αυτό που πρέπει να εκφράσουμε δίκαια και ειλικρινώς, νομίζω ότι οφείλετε σε αυτό να μας απαντήσετε. Σας έθεσα συγκεκριμένα ζητήματα.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ πολύ, κύριε συνάδελφε.

Κύριε Υπουργέ, έχετε τον λόγο.

**ΘΕΟΔΩΡΟΣ ΔΡΙΤΣΑΣ:** Και για την «ΑΥΓΗ» αυτό που είπατε δεν ισχύει…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Αφού το έχω ανεβάσει…

**ΘΕΟΔΩΡΟΣ ΔΡΙΤΣΑΣ:** …(δεν ακούστηκε)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Καλά, εντάξει. Μην με αναγκάσετε τώρα να καταθέσω στη Βουλή avgi.gr, «DOCUMENTO»: «Πήρε λεφτά από τον «ΣΚΑΪ» ο Γεωργιάδης». Φτάνει. Έχει γίνει γκροτέσκο αυτή η ιστορία. Ήρεμα και με τη σειρά.

Κατ’ αρχάς, είπατε ότι ό,τι ξεκινάει με οργή καταλήγει με ντροπή. Πριν ο κ. Δρίτσας μου φάνηκε πολύ οργισμένος. Λέτε να καταλήξει με ντροπή; Ο διπλανός σας ήταν. Δεν τον είδατε οργισμένο πριν; Μόνο εγώ τον είδα; Δηλαδή, πρέπει να ντρέπεται ο κ. Δρίτσας; Αυτό είπατε προ ολίγου;

**ΘΕΟΔΩΡΟΣ ΔΡΙΤΣΑΣ:** Βεβαίως και είμαι όταν με απειλείτε με αγωγές.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δεν απείλησα εσάς προσωπικά.

**ΘΕΟΔΩΡΟΣ ΔΡΙΤΣΑΣ:** Ελάτε τώρα…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Απείλησα τον οποιονδήποτε θα συνεχίσει και μετά την οριστική πράξη αρχειοθέτησης για τις καταγγελίες εναντίον μου να με παρουσιάζει ως ύποπτο και ως ένοχο. Τελεία.

Αν έχετε να μου υποδείξετε έναν άλλο πολιτισμένο τρόπο για να το σταματήσω, ευχαρίστως. Δεν έχω άλλον πια, γιατί αυτό που έπρεπε να γίνει έχει γίνει από τη δικαιοσύνη. Δεν έχω άλλο κανέναν. Το ξεκαθάρισα.

Προς τον κ. Δρίτσα τώρα, με τη σειρά. Κατ’ αρχάς, όλα όσα είπατε για την κ. Τασία Χριστοδουλοπούλου, για το πόσο εργατική, πόσο ακέραια, πόσο δεινή νομικός, όλα αυτά που είπατε, επιβεβαιώνουν πόσο καθαρός είμαι. Γιατί επαναλαμβάνω, χθες το κόμμα σας έβγαλε ανακοίνωση για το «πόθεν έσχες» μου. Το «πόθεν έσχες» μου, σας είπα, ελέγχθηκε από τη σύντροφό σας στη ζωή και τους αγώνες, που είναι αυτή που μου είπατε. Το δέχομαι.

Ξαναρωτάω. Αφού η κ. Τασία Χριστοδουλοπούλου είναι ακεραία, έντιμη, καλή επιστήμονας, ικανή κ.λπ., και είπε ότι το «πόθεν έσχες» του Γεωργιάδη είναι ακέραιο σαν διαμάντι, έχει λόγο γι’ αυτό να αμφιβάλει ο ΣΥΡΙΖΑ ή δεν εμπιστεύεται την κ. Τασία Χριστοδουλοπούλου; Αυτό σας είπα. Είναι τόσο απλό. Εάν δεν το καταλαβαίνετε, λυπάμαι.

(Χειροκροτήματα από την πτέρυγα της Νέας Δημοκρατίας)

 **ΘΕΟΔΩΡΟΣ ΔΡΙΤΣΑΣ:** Νόμπελ. Νόμπελ παραπλάνησης! Τι Πισσαρίδης…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Να καταγραφεί στα Πρακτικά ότι ο καλός συνάδελφος κ. Δρίτσας με προτείνει για Νόμπελ πάνω και από τον κ. Πισσαρίδη. Αυτή είναι η μεγαλύτερη ψήφος εμπιστοσύνης στον Υπουργό Ανάπτυξης Άδωνι Γεωργιάδη που έχω ακούσει στη ζωή μου μέχρι σήμερα.

Επανέρχομαι στο δεύτερο επιχείρημα, ότι δεν μπόρεσαν οι εισαγγελείς να κρίνουν την απιστία -είπατε- γιατί λόγω του Συντάγματος και του άρθρου 86 είχε παραγραφεί και πράγματι δεν μπορούν οι εισαγγελείς να κρίνουν την απιστία. Συμφωνούμε.

Όταν όμως ήσασταν πλειοψηφία, σας είπα, και τα Πρακτικά της Βουλής είναι γνωστά και εσείς ήσασταν ο Πρόεδρος της προκαταρκτικής, άρα το ξέρετε, εγώ ήρθα εδώ στο Βήμα και είπα: «Κάνω χρήση της παραγράφου 5 του άρθρου 86». Το λέω για τον κόσμο που μας βλέπει.

Τι λέει το άρθρο 5 της παραγράφου 86; Ότι αν πρώην Υπουργός κατηγορηθεί για αδίκημα που έχει παραγραφεί από το Σύνταγμα, μπορεί να παραιτηθεί της παραγραφής, να συσταθεί κανονικά Ειδικό Δικαστήριο σαν να μην είχε γίνει παραγραφή, να δικαστεί, απλώς δεν μπαίνει φυλακή.

**ΘΕΟΔΩΡΟΣ ΔΡΙΤΣΑΣ:** Και άλλο Νόμπελ! Πρέπει να το καταθέσετε…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Μα, μου το ζήτησε ο ΣΥΡΙΖΑ μία φορά όταν ήταν κυβέρνηση να το κάνω;

**ΘΕΟΔΩΡΟΣ ΔΡΙΤΣΑΣ:** Δεν ενεργοποιείται μόνο του το άρθρο 86…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Αντιθέτως, είπατε από την αρχή ότι δεν θέλετε να το κάνετε. Αν το είχατε κάνει και αν μου το είχατε ζητήσει, σας το είχα δηλώσει ότι εγώ έδινα τη συναίνεσή μου για να δικαστώ κανονικά στο ειδικό δικαστήριο και για την απιστία. Τόσο δεν είχα να φοβηθώ απολύτως τίποτα.

Ποτέ δεν θέλατε, όμως, να ακούσετε τίποτα από όσα λέω, διότι από την αρχή ο μόνος σας στόχος ήταν να με καταστρέψετε. Δεν σας ενδιέφερε ποτέ η αθωότητα ή η ενοχή μου. Σας ενδιέφερε μόνο η καταστροφή μου.

**ΘΕΟΔΩΡΟΣ ΔΡΙΤΣΑΣ:** Το σκάνδαλο «NOVARTIS» μας ενδιέφερε. Σας ενδιαφέρει εσάς;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Το ότι από προχθές όλοι εσείς περνάτε αυτό που περνάτε στο διαδίκτυο και τη Βουλή συμβαίνει γιατί έχετε πάθει βέρτιγκο, επειδή δεν καταφέρατε να με καταστρέψετε. Αυτή είναι η πραγματικότητα.

Και θα σας πω και κάτι, κύριε Δρίτσα. Πολιτικά κάποτε μπορεί να με καταστρέψετε, αν με αντιμετωπίσετε πολιτικά. Ποινικά, αν προσπαθήσετε να με καταστρέψετε, πάντα θα χάνετε, γιατί είμαι ακέραιος. Αυτή είναι η πραγματικότητα.

(Χειροκροτήματα από την πτέρυγα της Νέας Δημοκρατίας)

**ΛΑΖΑΡΟΣ ΤΣΑΒΔΑΡΙΔΗΣ:** Ούτε πολιτικά μπορεί**.**

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Μπορεί. Η δημοκρατία έχει ανατροπές. Δεν είμαστε μόνιμοι στην πολιτική, κανείς μας δεν είναι μόνιμος. Έχω διαβάσει ιστορία, όλα μπορούν να αλλάξουν. Ο ελληνικός λαός είναι κυρίαρχος, δεν είμαστε εμείς.

Πάμε στα οικονομικά που είπε ο κύριος συνάδελφος, για να κλείσω.

Κύριε συνάδελφε, με κατηγορήσατε ότι έχουμε επιστρέψει σε ΑΕΠ του 2015. Σωστά. Γιατί; Σίγουρα τη λέξη πανδημία την έχετε ακούσει. Δεν φαντάζομαι να μην την έχετε ακούσει, κάπου θα την έχει πάρει το αυτί σας. Άρα γνωρίζετε ότι το έτος 2020 παγκόσμια, στον πλανήτη γη, ήταν το έτος της μεγαλύτερης συνολικά ύφεσης από τον Δεύτερο Παγκόσμιο Πόλεμο. Σωστά μέχρι εδώ;

Προσέξτε κάτι που σας διέφυγε από τα νούμερα. Άρα είναι λογικό και η Ελλάδα σε μία χρονιά παγκόσμιας ύφεσης να έχει μεγάλη ύφεση. Φαντάζομαι ότι το καταλαβαίνετε.

Γιατί, όμως, άλλες χώρες η ύφεση δεν τις οδήγησε στο ΑΕΠ του 2015, ενώ την Ελλάδα την οδήγησε στο ΑΕΠ του 2015; Γιατί η ενδιάμεση πενταετία είχε αύξηση ΑΕΠ 2% - 2,5% συνολικά.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Σοβαρά; Το περίμενα αυτό.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Από τη στιγμή, λοιπόν, που είχατε 0,5% το 2015, 1% το 2016 -ας είναι τέσσερα συνολικά και να μην κάνω λάθος στην πρόσθεση- επειδή ακριβώς η ενδιάμεση ανάπτυξη ήταν ελάχιστη, γι’ αυτό και η μείωση του 2020 αναλογικά σε καθαρή αξία μας πηγαίνει πίσω.

Τι σας είπα, όμως; Με την ανάπτυξη που επιτυγχάνουμε το 2021 επιστρέφουμε στο ΑΕΠ του 2019. Τι σημαίνει αυτό; Σημαίνει ότι στους πρώτους τρεις μήνες του 2022 θα είμαστε πάνω από το 2019 ήδη.

Γιατί; Διότι σας είπα -και πάλι δεν το καταλαβαίνετε- ότι η οικονομία μας έχει αρχίζει και λειτουργεί. Και είπατε και κάτι ακόμα λάθος. Αν είχατε διαβάσει την έκθεση προόδου των θεσμών, αλλά και την προτελευταία απόφαση του Eurogroup που μιλάει για την ανάπτυξη στην Ελλάδα θα βλέπατε ότι και οι δύο χαιρετίζουν όχι απλώς την οικονομική ανάπτυξη που επιτυγχάνει η Ελλάδα και που ήταν πολύ καλύτερη των προβλέψεων και ήταν θετική έκπληξη στην Ευρωζώνη, και όλα αυτά που γράφουν, αλλά γιατί για πρώτη φορά το μίγμα της ανάπτυξης είναι διαφορετικό από το παρελθόν.

Ενώ, δηλαδή, κατά το παρελθόν η ανάπτυξη ήταν κατά κύριο λόγο από την κατανάλωση και τις υπηρεσίες, δηλαδή τον τουρισμό, τώρα για πρώτη φορά έχουμε μεγάλο μερίδιο επενδύσεων 18% και μεγάλο μερίδιο παραγωγής κι εξαγωγών. Και αυτό το χαιρετίζει το Eurogroup ως μεγάλο βήμα προόδου της ουσίας, της πραγματικής αντοχής της ελληνικής οικονομίας, Αυτός ο αναπτυξιακός νόμος που συζητάμε σήμερα έρχεται ακριβώς για να ενισχύσει αυτή την πλευρά, έρχεται για να ενισχύσει την παραγωγική Ελλάδα, την Ελλάδα των εξαγωγών, την Ελλάδα που προσελκύει ξένες επενδύσεις.

Εσείς νομίζετε ότι αυτά τα δυόμισι χρόνια έχουν έρθει στην Ελλάδα αυτοί οι επιχειρηματικοί κολοσσοί που έρχονται γιατί κάποιος μας συμπαθεί ή κάναμε μια συνωμοσία κατά της Αριστεράς. Δεν υπάρχει καμμία τέτοια συνωμοσία. Θα σας πω πως γίνεται αυτή η δουλειά για να τη μάθετε, γιατί μπορεί κάποτε ο ελληνικός λαός να σας ξαναεκλέξει, για να την ξέρετε.

Όταν ήρθε η «Amazon Wed Services» και συναντηθήκαμε με τον Πρωθυπουργό και τον κ. Πιερρακάκη στην Αμερική, βγήκε ο CEO και μας είπε για ποιον λόγο αποφάσισε να φέρει τα πρώτα 200 εκατομμύρια στην Ελλάδα. Ξεκίνησε λέγοντας το εξής πολύ τιμητικό για μένα, πολύ τιμητικό για την Κυβέρνηση και πολύ τιμητικό για τον κ. Πιερρακάκη. Λέει: «Κύριε Πρωθυπουργέ, η απόφασή μας να επενδύσουμε στην Ελλάδα δεν ήρθε ως κεραυνός εν αιθρία. Διαπιστώνουμε την εξαιρετική δουλειά που έχει κάνει η Ελλάδα τα τελευταία δύο χρόνια ως προς διαμόρφωση ευνοϊκού επιχειρηματικού κλίματος -βλέπε: στρατηγικές επενδύσεις, αναπτυξιακός νόμος, φορολογικά κίνητρα, επιχειρηματικότητα και βλέπε όλα τα κάνουμε- και ταυτόχρονα διαπιστώσαμε από την ομάδα μας στην Αθήνα ότι έχουμε βρει δύο Υπουργούς, τον κ. Πιερρακάκη και κ. Γεωργιάδη –αναγκαστικά το αναφέρω, αφού αναφέρθηκε σε μένα- που μας λύνουν αμέσως όλα τα προβλήματα και δεν ταλαιπωρούμαστε». Κι έτσι αποφάσισε η «AMAZON» να έρθει στην Ελλάδα αντί να πάει στη Βουλγαρία κι αντί να πάει σε μια άλλη χώρα.

Αυτό όσο και να το απαξιώνετε, είναι γεγονός. Να σας περιγράψει ο Νίκος Παπαθανάσης την αγωνία που είχαμε μέχρι να αποφασίσει η «MICROSOFT» να έρθει στην Ελλάδα. Ξέρετε με πόσες χώρες αγωνιστήκαμε για να έρθει στην Ελλάδα; Με εννέα χώρες. Τι νομίζετε; Ότι η «MICROSOFT» είπε: «Πάω στην Ελλάδα»; Εννέα χώρες σκάναρε η «MICROSOFT» με γύρους. Περνάγαμε γύρους. Τι κάνετε στην Ελλάδα; Πώς είναι η φορολογία; Ποια είναι η ταχύτητα των διαδικασιών; Πότε θα πάρουμε τις άδειες; Και απαντούσαμε εμείς κάθε απόγευμα. Και το θυμάμαι σαν τώρα που με πήρε ο Νίκος ο Παπαθανάσης και μου λέει: «Κερδίσαμε! Επέλεξαν Ελλάδα!». Το θυμάσαι;

Αυτά πώς νομίζετε ότι γίνονται; Με τον Πολάκη; Αυτά γίνονται γιατί είμαστε από πάνω. Αυτά γίνονται γιατί δουλεύουμε χωρίς ωράριο. Αυτά γίνονται και τα έχουμε κάνει στην προσωπική μας ζωή και μεταφέρουμε την εμπειρία της προσωπικής μας ζωής στο κράτος.

Εκτός αν νομίζετε -επαναλαμβάνω- ότι για μια παγκόσμια συνωμοσία σε δυόμισι χρόνια ήρθε η «PFIZER», η «CISCO», η «DELOIT», η «MICROSOFT», η «DIGITAL REALTY», η «Amazon Web Services» και τώρα η «FACEBOOK». Σίγουρα ξεχνάω αρκετές ακόμα. Ήρθαν όλοι αυτοί. Είδαν φως και μπήκαν ξαφνικά! Αυτό αφορά και το ΚΙΝΑΛ, γιατί και δικό σας έργο είναι.

Όταν ρώτησα τον κ. Νάσο Ηλιόπουλο σε μια εκπομπή του «ΣΚΑΪ», από τον οποίο έμαθα ότι πληρώνομαι κιόλας σήμερα από την «ΑΥΓΗ» και το «DOCUMENTO»: «Πείτε μου, κύριε Ηλιόπουλε, μία επένδυση που έφερε ο ΣΥΡΙΖΑ τα πέντε χρόνια που ήσασταν κυβέρνηση»…

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Δεν ξέρετε; Η «ΠΑΠΑΣΤΡΑΤΟΣ» σας λέει κάτι;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Για την «ΠΑΠΑΣΤΡΑΤΟΣ», κύριε, επειδή με προκαλέσατε και την πατήσατε κι εσείς σαν τον Νάσο Ηλιόπουλο, η συμφωνία κλείστηκε στο γραφείο του Αντώνη Σαμαρά Πρωθυπουργού με εμένα παρόντα ως Υπουργού Υγείας της Ελλάδος. Αφήστε τον πώς έκλεισε η «ΠΑΠΑΣΤΡΑΤΟΣ».

Και λέει, λοιπόν, ο κ. Νάσος Ηλιόπουλος και το βίντεο είναι στη διάθεσή σας: «Η «FRAPORT»». Γέλαγε και ο κάμεραμαν στον «ΣΚΑΪ»! Διότι θυμίζω ότι όταν ο Σαμαράς και η κυβέρνηση Σαμαρά - Βενιζέλου, κύριοι του ΚΙΝΑΛ, υπογράψαμε τη «FRAPORT» και κάναμε τη σύμβαση σε αυτή τη Βουλή, ο ΣΥΡΙΖΑ όχι μόνο καταψηφίζανε, αλλά μας κατηγόρησαν ότι τα ξεπουλάμε στους Γερμανούς και ότι είμαστε γερμανοτσολιάδες. Και αφού έκαναν αυτά που μας λέγανε και έλεγε ο γνωστός μου φίλος: «Θα βάλω το κορμί μου μπροστά για να μην πάρουν οι Γερμανοί το Αεροδρόμιο των Χανίων», δήλωση του Πολάκη είναι αυτή, μετά ήρθαν ως κυβέρνηση και πουλήσαν το αεροδρόμιο στη «FRAPORT». Γελάει ο κύριος του ΚΚΕ και δίκιο έχει. Και όχι μόνο πουλήσαν αεροδρόμιο στη «FRAPORT», αλλά το διαφημίζουν και σαν δική τους επένδυση! Καταλαβαίνετε τώρα για τι μιλάμε;

Κι έβγαλαν μετά ανακοίνωση, όταν έφυγα, μια χρονιά που είχαν αύξηση στις επενδύσεις σε ποσό και ήταν η χρονιά που είχαν βάλει τα λεφτά οι Γερμανοί.

Άρα όταν ανέλαβα το Υπουργείο Ανάπτυξης στον δείκτη που μετράει όλες τις χώρες της Ευρώπης, πενήντα μία χώρες, στον δίκτυο άμεσων ξένων επενδύσεων, -αυτός ο δείκτης που μετράει επενδύσεις μόνο άνω των 150 εκατομμυρίων ευρώ- ήμασταν στη θέση τριάντα πέντε. Από τις πενήντα μία ήμασταν στο τριάντα πέντε. Σήμερα είμαστε στην πρώτη δεκάδα.

Αν βάλετε το μυαλό σας να δουλέψει και να καταλάβετε πόση δουλειά έχει από πίσω να πας από τη θέση τριάντα πέντε στην πρώτη δεκάδα, εάν δεν με καλέσετε και στην Κουμουνδούρου να σας κάνω φροντιστήριο για το πώς γίνεται, πολύ ευχαρίστως. Δεν γίνεται με τοξικότητα. Δεν γίνεται με σόου στη Βουλή. Δεν γίνεται με αμφισβήτηση της δικαιοσύνης. Δεν γίνεται με ύβρεις στους πολιτικούς αντιπάλους. Δεν είναι μια σκευωρίες «NOVARTIS». Γίνεται με δουλειά, με καλό επενδυτικό κλίμα, με πολιτική σταθερότητα, με χαμηλή φορολογία, με μείωση του ΕΝΦΙΑ. Με αυτά γίνεται, αλλιώς μένεις στη μιζέρια.

Και το μεγάλο ερώτημα που θα απαντηθεί από τον ελληνικό λαό στις επόμενες εκλογές αυτό τελικά θα είναι: Θέλουμε να επιστρέψουμε στην μιζέρια ή θέλουμε να είμαστε στην Ελλάδα της προόδου των νέων θέσεων εργασίας, των μεγάλων ξένων επενδύσεων που μας βάζουν στον παγκόσμιο χάρτη;

Και για να μην αρχίσουν τα σενάρια περί εκλογών, εμείς λέμε πάντα στο τέλος της τετραετίας. Οι νόμοι που ψηφίζουμε γίνονται για να έχουν προλάβει να λειτουργήσουν με το τέλος της τετραετίας και να είναι εύκολο για τον ελληνικό λαό να δει τη διαφορά, να κάνει τη σύγκριση και να κάνει την επιλογή του!

Ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ ευχαριστώ, κύριε Υπουργέ.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Κυρία Πρόεδρε, μπορώ να έχω τον λόγο;

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, νομίζω ότι ολοκληρώθηκε η συζήτηση. Είπατε αυτό που θέλετε, είπε και ο κύριος Υπουργός. Πρέπει να προχωρήσει ο κατάλογος γιατί περιμένουν οι συνάδελφοι εδώ και αρκετή ώρα. Στη δευτερολογία σας ό,τι θέλετε θα το πείτε.

Τον λόγο τώρα έχει εκ μέρους της Νέας Δημοκρατίας ο κ. Μαραβέγιας.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, η Βουλή την Κυριακή δεν απέρριψε απλά ακόμα μία πρόταση δυσπιστίας του ΣΥΡΙΖΑ. Απέρριψε και τον λαϊκισμό και τις τρας περσόνες. Απέρριψε την ανυπαρξία προτάσεων για το μέλλον. Απέρριψε την ομφαλοσκόπηση της αντιπολίτευσης και την ενασχόλησή της με εσωτερικά κομματικά προβλήματα. Και τα απέρριψε απλά γιατί δεν αφορούν την κοινωνία, γιατί απλά αποδεικνύουν για ακόμα μια φορά την αδυναμία, ιδιαίτερα του ΣΥΡΙΖΑ να πει έστω δύο χρήσιμα πράγματα και να βάλει στη σειρά δύο λέξεις και δύο προτάσεις τη μία πίσω από την άλλη.

Κύριε Υπουργέ, χαρακτηριστικό παράδειγμα είναι η οικονομία. Επί τρεις μέρες ο ΣΥΡΙΖΑ δεν μπόρεσε να πει ούτε μία λέξη για τις αναπτυξιακές πολιτικές της πατρίδας μας, για την αύξηση του ΑΕΠ άνω του 8% που καταγράφηκε το 2021, για τις νέες επενδύσεις, όπως είπε προηγουμένως και ο Υπουργός, που ήρθαν αλλά και που συνεχίζουν να έρχονται, όπως αυτές από την επενδυτική τράπεζα την «JP MORGAN» και διεθνών τεχνολογικών κολοσσών, όπως η «MICROSOFT», η «PFIZER», η «AMAZON» και τόσες άλλες.

Μόνο η πρόσφατη συμμετοχή «JP MΟRGAN» ξεπερνά το 1 δισεκατομμύριο ευρώ και αφορά πέραν από την ψηφιακή τραπεζική και την έρευνα σε κρυπτονομίσματα, νέες μορφές ηλεκτρονικών πληρωμών για τις οποίες θα αναπτυχθεί και στην Ελλάδα ένα hub τεχνολογικών εφαρμογών διεθνούς εμβέλειας. Και για αυτόν τον λόγο, κύριε Υπουργέ, η συζήτηση για τον νέο αναπτυξιακό νόμο αποτελεί ευκαιρία για τη Νέα Δημοκρατία να παρουσιάσει το αύριο που αρχίζουμε ήδη να χτίζουμε από σήμερα. Να μιλήσουμε στους πολίτες για τις ευκαιρίες που ανοίγονται σε όλους, για την ευημερία όλων, ψηφίζοντας συγκεκριμένα μέτρα τα οποία θα διατηρήσουν στην Ελλάδα την ισχυρή ανάπτυξη που στηρίζει το παρόν νομοσχέδιο. Μια ανάπτυξη υψηλή και για το 2022 σε συνέχεια του ρεκόρ οικονομικής μεγέθυνσης που είχαμε το 2021.

Κύριε Πρόεδρε, κεντρικός στόχος του συζητούμενου σχεδίου νόμου είναι η αύξηση των ιδιωτικών επενδύσεων, εκείνων δηλαδή που κατά κύριο λόγο δημιουργούν πλούτο και νέες θέσεις εργασίας. Και ο νέος αναπτυξιακός νόμος εντάσσεται αρμονικά σε δύο ευρύτερα χρηματοδοτικά σχήματα, το νέο ΕΣΠΑ και το Ταμείο Ανάπτυξης. Και έρχεται επομένως να στηρίξει συνολικά τη νέα επενδυτική πολιτική της Κυβέρνησης που προτάσσει τον ψηφιακό και τεχνολογικό μετασχηματισμό των επιχειρήσεων, την πράσινη μετάβαση, τη δημιουργία οικονομιών κλίμακας και τη στήριξη καινοτόμων επενδύσεων για τη βιομηχανική ανάπτυξη όπως στη ρομποτική και την τεχνητή νοημοσύνη.

Ποια εργαλεία όμως χρησιμοποιεί το νομοσχέδιο για να τα πετύχει όλα αυτά; Χορήγηση υψηλών ποσοστών κρατικών ενισχύσεων, άρση γραφειοκρατικών εμποδίων στις διαδικασίες έγκρισης, διεύρυνση του αριθμού των χρηματοδοτούμενων επενδυτικών σχεδίων σε τομείς της εθνικής οικονομίας με χαμηλά ποσοστά, όπως η καινοτομία, η υψηλή τεχνολογία, η αξιοποίηση της εφαρμοσμένης έρευνας.

Έτσι πλέον ο νέος αναπτυξιακός νόμος θα αφορά σχεδόν το σύνολο των τομέων της πραγματικής οικονομίας, καλύπτοντας ένα ευρύ φάσμα επιχειρηματικών σχεδίων και θα απευθύνεται σε πλήθος επαγγελματικών κλάδων όπως για παράδειγμα τον τουρισμό, τη μεταποίηση, την αγροδιατροφή και την εφοδιαστική αλυσίδα.

Δύο ακόμα σημεία θα ήθελα να επισημάνω: Ειδικό καθεστώς ενίσχυσης για νέους επιχειρηματίες και αυξημένα ποσοστά κρατικών ενισχύσεων για τις περισσότερες περιφέρειες της χώρας. Ειδικά για τη Θεσσαλία από την 1η Ιανουαρίου 2022 εφαρμόζεται το διευρυμένο όριο του 70% στις δημόσιες χρηματοδοτήσεις, αυξημένο δηλαδή σε σχέση με τον προηγούμενο χάρτη περιφερειακών ενισχύσεων. Και σε ό,τι αφορά την οικονομική στήριξη μόνο από τον νέο αναπτυξιακό νόμο αυτή περιλαμβάνει συνολική εθνική ενίσχυση 1,8 δισεκατομμύριο ευρώ, 900 εκατομμύρια φορολογικές απαλλαγές, επιδοτήσεις χρηματοδοτικής μίσθωσης και μισθολογικού κόστους αλλά και ακόμα 900 εκατομμύρια απευθείας επιχορηγήσεις για μικρές και πολύ μικρές επιχειρήσεις μέσα από το πρόγραμμα των δημοσίων επενδύσεων.

 Και όλα τα παραπάνω θα συμπληρωθούν με πρόσθετους ευρωπαϊκούς πόρους από προγράμματα του νέου ΕΣΠΑ και του Ταμείου Ανάπτυξης καθώς τα περισσότερα καθεστώτα του νέου αναπτυξιακού νόμου αφορούν επενδυτικά σχέδια που θα μπορούσαν να χρηματοδοτηθούν και με ευρωπαϊκά κονδύλια.

Και να μην ξεχνάμε ότι αυτή η προσπάθεια δεν γίνεται εν κενώ. Έχει ήδη προηγηθεί η ριζική αλλαγή του επιχειρηματικού περιβάλλοντος από την Κυβέρνηση Μητσοτάκη που προσέλκυσε πλήθος νέων επενδύσεων με την απλοποίηση του πλαισίου αδειοδοτήσεων, με τον νέο εργασιακό νόμο, με τις αλλαγές στη λειτουργία του ασφαλιστικού συστήματος αλλά και την ασφάλεια δικαίου που διέπει πλέον τις επιχειρηματικές δράσεις στη χώρα.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής, κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Εδώ και δυόμισι χρόνια το Υπουργείο Ανάπτυξης έχει θεμελιώσει ένα στέρεο νομοθετικό και κανονιστικό πλαίσιο όχι μόνο για τις ιδιωτικές επενδύσεις αλλά και για το επιχειρείν γενικότερα. Και αυτή ακριβώς η σταθερή πολιτική μας υπέρ της πραγματικής οικονομίας και της προσέλκυσης νέων επενδύσεων οδήγησε την Ελλάδα στο να βελτιώσει τα τελευταία δύο χρόνια κατά δώδεκα και πλέον θέσεις την κατάταξή της στον διεθνή δείκτη ανταγωνιστικότητας. Θυμίζω ότι επί ΣΥΡΙΖΑ βρισκόμασταν στην πεντηκοστή όγδοη θέση και οι άμεσες ξένες επενδύσεις είχαν εξαφανιστεί. Επρόκειτο για κατάσταση -μπορεί να πει κανείς- απελπιστική την οποία όμως καταφέραμε να αντιστρέψουμε με σκληρή δουλειά από τον Ιούλιο του 2019.

Κλείνω, κύριε Πρόεδρε, θέλοντας να κάνω μια παρατήρηση που αφορά την εξελισσόμενη κρίση που πλήττει τον ΣΥΡΙΖΑ, μια κρίση πολιτικής που έχει μετατραπεί σε κρίση πανικού, μπορεί να πει κανείς και κρίση παράκρουσης.

Ακούσαμε την Κυριακή τον Αρχηγό της Αξιωματικής Αντιπολίτευσης όχι να ζητά επιτέλους συγγνώμη από τις εκατόν τρεις χαροκαμένες οικογένειες στο Μάτι, αλλά να απαιτεί από τον Κυριάκο Μητσοτάκη να ζητήσει εκείνος τη συγγνώμη. Είδαμε προχθές τον κ. Πολάκη σε μια ακόμα στιγμή πολιτικής παράκρουσης να καταλαμβάνει το Βήμα της Βουλής μιλώντας μόνος του επί ώρα.

Τι μας δείχνουν, λοιπόν, όλα αυτά; Τον πανικό του ΣΥΡΙΖΑ λόγω των δημοσκοπήσεων που τον δείχνουν να επιστρέφει στο 2009 και από την άλλη αποδεικνύουν την απόλυτη αδυναμία του να ασκήσει τον θεσμικό ρόλο της Αξιωματικής Αντιπολίτευσης τον οποίο μάλλον προσεχώς χάνει. Αυτή η αδυναμία τον οδήγησε και σε ταύτιση με μέσα που εκφράζουν τον νέο Αυριανισμό, σε πολιτικές αγκαλιές με τον κ. Φουρθιώτη, με τον οποίο πλέον επικοινωνούν ανοιχτά τόσο ο κ. Τσίπρας όσο και ο κ. Πολάκης.

Και καταθέτω εδώ για τα Πρακτικά δημοσιευμένες από τους ίδιους επικοινωνίες με τον κ. Φουρθιώτη στα μέσα κοινωνικής δικτύωσης, το Facebook και το Twitter.

(Στο σημείο αυτό ο Βουλευτής, κ. Κωνσταντίνος Μαραβέγιας, καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι αυτή η δημόσια σύμπραξη ΣΥΡΙΖΑ - Φουρθιώτη τυχαία; Ρωτώ και περιμένω την απάντηση από τον κ. Πολάκη. Επειδή επί μήνες ο ίδιος προανήγγειλε την κατάθεση ερωτήσεων στη Βουλή για τα οικονομικά του κ. Φουρθιώτη. Μάλιστα πριν από λίγες μέρες μας είπε πως έχει ρωτήσει τρεις φορές τα Υπουργεία Εργασίας και Οικονομικών για τη συμμετοχή του εν λόγω κυρίου στα προγράμματα «Επιστρεπτέα Προκαταβολή» και «ΣΥΝ-ΕΡΓΑΣΙΑ».

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε συνάδελφε.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Έψαξα λοιπόν ακόμα και σήμερα, πριν έρθω στο Βήμα της Βουλής, για να βρω αυτές τις ερωτήσεις. Διαπίστωσα πως δεν υπάρχει ούτε μία, απολύτως τίποτα που να αφορά έστω και έμμεσα τον κ. Φουρθιώτη και τον κοινοβουλευτικό έλεγχο των συμφερόντων του.

**ΠΡΟΕΔΡΕΥΩΝ (Χαράλαμπος Αθανασίου):** Κύριε συνάδελφε, ολοκληρώστε.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Και απευθύνομαι λοιπόν ξανά προς τον κ. Πολάκη για να μας εξηγήσει γιατί ενώ επί μήνες απειλούσε τον κ. Φουρθιώτη που δήθεν έρχονταν αλλά τελικά δεν κατέθεσε ποτέ στην Βουλή, τι συνέβη. Τον φοβήθηκε ο κ. Πολάκης ή συναλλάχθηκε με τον ΣΥΡΙΖΑ;

**ΠΡΟΕΔΡΕΥΩΝ (Χαράλαμπος Αθανασίου):** Ελάτε, κύριε συνάδελφε…

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Από αυτή την κατάσταση στην οποία περιήλθε με δική του ευθύνη ο κ. Τσίπρας, δεν θα βγει ούτε με πυροτεχνήματα ούτε με κουτοπονηριές τύπου Πολάκη.

**ΠΡΟΕΔΡΕΥΩΝ (Χαράλαμπος Αθανασίου):** Κύριε συνάδελφε, έχετε πάει στα εννέα λεπτά! Παρακαλώ.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Τα πυροτεχνήματα από μόνα τους δεν φέρνουν ούτε ανάσταση, πολλώ δε μάλλον τη νεκρανάσταση ενός αποτυχημένου Μεσσία.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΙΩΑΝΝΗΣ ΣΑΡΑΚΙΩΤΗΣ:** Κύριε Πρόεδρε, τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Δεν σας αφορά αυτό τώρα. Είστε σήμερα Κοινοβουλευτικός Εκπρόσωπος;

**ΙΩΑΝΝΗΣ ΣΑΡΑΚΙΩΤΗΣ:** Ναι, είμαι.

**ΠΡΟΕΔΡΕΥΩΝ (Χαράλαμπος Αθανασίου):** Με την ιδιότητα αυτή σας δίνω τον λόγο.

**ΙΩΑΝΝΗΣ ΣΑΡΑΚΙΩΤΗΣ:** Κύριε Πρόεδρε, προχθές διακόψατε την ομιλία συναδέλφου του ΣΥΡΙΖΑ, του κ. Πολάκη, επειδή μιλούσε εκτός του αντικειμένου της συζήτησης. Σήμερα έγινε μια ομιλία από τον προηγούμενο ομιλητή όπου δεν αναφέρθηκε στο νομοσχέδιο και μιλούσε δέκα λεπτά για τη «NOVARTIS», τον Πολάκη και τον Φουρθιώτη και δεν τον διακόψατε.

**ΠΡΟΕΔΡΕΥΩΝ (Χαράλαμπος Αθανασίου):** Κατ’ αρχάς να μην κάνετε τέτοιους συσχετισμούς. Διότι ανέβηκα πριν δύο λεπτά και του είπα να ολοκληρώσει την ομιλία του.

**ΙΩΑΝΝΗΣ ΣΑΡΑΚΙΩΤΗΣ:** Εφαρμόζετε δύο μέτρα και δύο σταθμά!

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ!

Είναι πολύ διαφορετικό το θέμα να μιλάει και ένας απλός Βουλευτής για ένα θέμα της επικαιρότητος για ένα με δύο λεπτά, αν και δεν το προβλέπει ο Κανονισμός, και άλλο να εξαντλείται όλη η ομιλία σε εκτός του θέματος. Είναι πολύ διαφορετικό.

**ΙΩΑΝΝΗΣ ΣΑΡΑΚΙΩΤΗΣ:** Τον κ. Πολάκη τον διακόψατε στα δύο λεπτά!

**ΠΡΟΕΔΡΕΥΩΝ (Χαράλαμπος Αθανασίου):** Το θέμα αυτό τελείωσε. Εξαντλήθηκε από τη Βουλή το θέμα και δεν θα χρειαστεί να λέμε τα ίδια και τα ίδια. Και εγώ προσωπικά δεν έχω διακόψει ποτέ συνάδελφο όταν βγήκε εκτός θέματος.

**ΙΩΑΝΝΗΣ ΣΑΡΑΚΙΩΤΗΣ:** Εσείς; Το κάνατε την Δευτέρα. Θα μας τρελάνετε;

**ΠΡΟΕΔΡΕΥΩΝ (Χαράλαμπος Αθανασίου):** Το κάνω αυτό όταν εξαντλεί όλο τον χρόνο.

Τον λόγο έχει η κ. Μαρία Κομνηνάκα από το Κομμουνιστικό Κόμμα Ελλάδας.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Θα ξεκινήσω την ομιλία μου από την προκλητική τροπολογία του Υπουργείου Μετανάστευσης, που είναι προφανές ότι φωτογραφίζει τη νέα δομή - φυλακή προσφύγων, την οποία επιχειρεί να κατασκευάσει η Κυβέρνηση στη θέση Βάστρια της Λέσβου. Πέρα φυσικά από τη συνολική διαφωνία μας με την κατασκευή αυτών των απάνθρωπων φυλακών εγκλωβισμού των προσφύγων, δεν αγνοούμε και το γεγονός ότι επιχειρείτε να φτιάξετε αυτό το κολαστήριο στην καρδιά του μεγάλου πευκοδάσους της Λέσβου.

Από αυτά τα ενοχλητικά εμπόδια θέλει να απαλλαγεί η Κυβέρνηση και δεν διστάζει να νομοθετήσει την εξαίρεση από τους κανονισμούς που επιβάλλουν την οριοθέτηση των ρεμάτων, αλλά και να αφαιρέσει τις όποιες αδειοδοτικές αρμοδιότητες από την τοπική διοίκηση για όσο διάστημα, προφανώς, της μπαίνει εμπόδιο στο σχεδιασμό της, καθιστώντας το ίδιο το Υπουργείο αποκλειστικά αρμόδιο να ελέγξει την τήρηση της περιβαλλοντικής νομοθεσίας, νομοθεσία που δεν έχετε διστάσει να κάνετε κατ’ επανάληψη λάστιχο άλλοτε για να προχωράνε επενδυτικά σχέδια, άλλοτε για να φτιάχνετε απάνθρωπες φυλακές. Περιβαλλοντική ευαισθησία έχετε μόνο όταν πρόκειται, τελικά, για πράσινες μπίζνες.

Αναρωτιόμαστε: Πόσα στρέμματα δάσος, πόσες χιλιάδες δέντρα θα κοπούν για να στηθεί και να λειτουργήσει αυτή η απάνθρωπη φυλακή στη Λέσβο; Τι θα συμβεί σε περίπτωση μιας φωτιάς στην καρδιά του δάσους, σαν αυτές που ξέσπασαν δύο φορές τις τελευταίες δεκαπέντε μέρες από υπερφόρτωση του δικτύου στο σημερινό, ευρωπαϊκών προδιαγραφών, ΚΥΤ στο Μαυροβούνι; Πού θα σταματήσει αυτή η φωτιά και με πόσα θύματα στο διάβα της;

Βέβαια, θα ήταν μάλλον αντίφαση να αναζητά κανείς τέτοιου είδους ευαισθησίες από μια Κυβέρνηση και κυρίως από ένα σύστημα που δείχνει την πυγμή του σε ξεριζωμένους ανθρώπους, μετατρέποντας το Αιγαίο σε θάλασσα νεκρών και τα νησιά μας σε φυλακές ψυχών, με μόνο τους έγκλημα ότι έφυγαν να γλιτώσουν από τον πόλεμο, τη φτώχεια και την εξαθλίωση.

Είναι, πράγματι, αποκαλυπτική η αποφασιστικότητα της Κυβέρνησης να επιβάλει δια πυρός και σιδήρου την αντιδραστική πολιτική της Ευρωπαϊκής Ένωσης, όπως έκανε, βέβαια, και η προηγούμενη κυβέρνηση του ΣΥΡΙΖΑ, ώστε γράφει στα παλιά της τα παπούτσια την πάνδημη άρνηση του λαού της Λέσβου και της Χίου να παίξουν τον ρόλο του δεσμοφύλακα, τους οποίους, βέβαια, δεν μπορέσατε να κάμψετε ούτε με το μαστίγιο της καταστολής, ούτε με το καρότο των ανταλλαγμάτων. Γι’ αυτό επιχειρείτε τώρα να ξεκινήσετε τα έργα, μεταφέροντας νύχτα τα μηχανήματα, σαν τον κλέφτη.

Επιβεβαιώνεται αυτό στο οποίο εστίασε την κριτική του το ΚΚΕ σε όλη αυτή την πολυήμερη συζήτηση, ότι το αστικό κράτος είναι επιλεκτικά ανίκανο και γυμνό μόνο όταν καλείται να προστατεύσει τη ζωή του λαού. Αντίθετα, είναι ικανότατο και «επιτελικό» όταν πρόκειται να εφαρμόσει αντιλαϊκές πολιτικές, να διευκολύνει τις επενδύσεις μεγάλων επιχειρηματικών ομίλων, είναι πανέτοιμο και σε πλήρη συντονισμό όταν πρόκειται να τσακίσει κατασταλτικά τις λαϊκές κινητοποιήσεις.

Και στον τομέα αυτό επιβεβαιώνεται πλήρως ότι το κράτος έχει συνέχεια παρά τις εναλλαγές των κυβερνήσεων. Έχει συνέχεια και στην έλλειψη υποδομών και μέσων για την προστασία της ζωής, της υγείας, της περιουσίας του λαού, συνέχεια και στα μέτρα ενίσχυσης και διευκόλυνσης των περίφημων επενδυτών.

Είναι χαρακτηριστική η ταχύτητα που νομοθετείτε διευκολύνσεις και ελαφρύνσεις προς τους μονοπωλιακούς ομίλους ως απαραίτητο, βέβαια, συνοδευτικό για το ζεστό χρήμα που τους προορίζετε. Στα 11 δισεκατομμύρια φτάνει ο λογαριασμός μόνο για τη φετινή χρονιά.

Όμως πίσω από τους ανέξοδους λεονταρισμούς που παρακολουθούμε εδώ και μέρες στο Κοινοβούλιο, είναι αποκαλυπτική η στρατηγική σύμπλευση της Νέας Δημοκρατίας, του ΣΥΡΙΖΑ, αλλά και του ΚΙΝΑΛ. Ο ΣΥΡΙΖΑ, ουσιαστικά, εγκαλεί την Κυβέρνηση για νομοθετικό πλεονασμό, αφού αντίστοιχες διευκολύνσεις υπάρχουν ήδη, λένε, στον δικό του ισχύοντα αναπτυξιακό νόμο του 2016. Αυτό κι αν είναι ετοιμότητα και συνέχεια του κράτους. Πρόκειται για μια συμφωνία που στην πραγματικότητα δικαιολογείται από τη βασική στρατηγική σύμπλευση της Νέας Δημοκρατίας, του ΣΥΡΙΖΑ, του Κινήματος Αλλαγής, που εκδηλώθηκε και στη στήριξη του προγράμματος του Ταμείου Ανάκαμψης, με την αντιπαράθεση να εξαντλείται στο ποιοι μονοπωλιακοί όμιλοι θα στηριχθούν έναντι άλλων και όχι, βέβαια, στο αν αυτοί οι πόροι θα διατεθούν για έργα και υποδομές που αφορούν την προστασία και τις ανάγκες του λαού, δηλαδή όλα αυτά που κρίνονται σταθερά μη επιλέξιμα γιατί δεν αποδίδουν τα επιθυμητά ποσοστά κέρδους.

Αυτό, όμως, που δεν δικαιολογείται είναι η περίσσια υποκρισία σας να παρουσιάζετε τάχα, ότι όλοι κόπτεστε ξαφνικά για τους μικρούς επαγγελματίες, αυτοαπασχολούμενους και τη δυνατότητα αξιοποίησης αυτών των διευκολύνσεων του νόμου. Γιατί και σε αυτό δώσατε όλοι σας εξετάσεις και αξιολογηθήκατε κάτω από τη βάση.

Και με τον προηγούμενο αναπτυξιακό νόμο της κυβέρνησης ΣΥΡΙΖΑ η ένταξη των πολύ μικρών επιχειρήσεων άγγιξε το ιλιγγιώδες ποσοστό του 0,01% των συνολικών επενδυτικών σχεδίων. Αν σκεφτεί κανείς ότι η μικρότερη επένδυση που συμπεριέλαβαν όλοι οι προηγούμενοι αναπτυξιακοί νόμοι -και με κυβέρνηση ΣΥΡΙΖΑ, με ΠΑΣΟΚ παλαιότερα κ.λπ.- ήταν τουλάχιστον της τάξης των 2 εκατομμυρίων ευρώ, καταλαβαίνει ότι είναι άνθρακας ο θησαυρός για τους αυτοαπασχολούμενους, μικρούς επαγγελματίες, βιοπαλαιστές, αγρότες ιδίως στις νησιωτικές, απομακρυσμένες περιοχές που ούτε διανοούνται, βέβαια, αυτά τα μεγέθη.

Άνθρακας είναι, όμως, ο θησαυρός και για τους εργαζόμενους, αφού προϋπόθεση της καπιταλιστικής ανάπτυξης είναι το εφιαλτικό εργασιακό περιβάλλον που όλοι μαζί έχετε διαμορφώσει. Γι’ αυτό έρχονται τα αρπακτικά, για τα οποία καμαρώνατε, κύριε Υπουργέ, από του Βήματος.

Το μαύρο ρεκόρ της ανεργίας, που στο βόρειο Αιγαίο ακόμα και στο προ της πανδημίας διάστημα ξεπερνούσε και τα χειρότερα ποσοστά ανεργίας των χρόνων της δεκαετούς κρίσης, αλλά και η πραγματικότητα που βιώνουν χιλιάδες εργαζόμενοι που ανακυκλώνονται στη μισοδουλειά των κακοπληρωμένων προγραμμάτων του ΟΑΕΔ και των ολιγόμηνων συμβάσεων εργασίας, δεν αφήνουν κανένα περιθώριο αυταπάτης.

Αποκαλυπτικά είναι, όμως, τα στοιχεία και στα νησιά του δήθεν θαύματος του τουρισμού. Χαρακτηριστικό παράδειγμα είναι η περίπτωση της Πάρου, όπου εν όψει των μεγάλων τουριστικών επενδύσεων υπάρχει, πράγματι, άνοδος στην οικοδομή. Όμως, την ίδια στιγμή, με τα ενοίκια να πλησιάζουν ή και να ξεπερνούν το ύψος του μέσου μισθού, η στέγη μετατρέπεται σε είδος πολυτελείας τόσο για τους εργάτες που με τον ιδρώτα τους θα κτίζουν, όσο και για υγειονομικούς, επικουρικούς κ.λπ., που δεν τολμούν να επιλέξουν τον διορισμό τους στο κέντρο υγείας του νησιού, αφού το ύψος του μισθού τους δεν θα φτάνει ούτε για το νοίκι.

Δεν είναι, λοιπόν, δύσκολο να διαπιστώσει κανείς για ποιον προορίζεται και αυτή η πολυπόθητη ανάπτυξη, όπως πέραν πάσης αμφιβολίας μαρτυρούν και τα ίδια τα αναπτυξιακά εργαλεία που νομοθετείτε. Ενώ προβλέπονται φορολογικές απαλλαγές στα κέρδη των επενδυτών πριν καν την ολοκλήρωση της επένδυσης, αντίθετα για τα λαϊκά νοικοκυριά, που στενάζουν από την ακρίβεια, παρουσιάζετε ως μη ρεαλιστικό το αίτημα του ΚΚΕ για κατάργηση του ΦΠΑ στην ενέργεια, στα είδη πλατιάς λαϊκής κατανάλωσης, του ειδικού φόρου κατανάλωσης στα καύσιμα, για κατάργηση και όχι μείωση του πιο άδικου, αντιλαϊκού νόμου, του ΕΝΦΙΑ, που ακόμα περιμένει στο συρτάρι για να καταργηθεί.

Τους δίνετε ζεστό χρήμα και επιχορηγήσεις για την ανανέωση του μηχανολογικού τους εξοπλισμού. Λεφτά, όμως, δεν υπάρχουν για την απαλλαγή μικρών επαγγελματιών, αυτοαπασχολούμενων, που καταστρέφονται, από μέρος των χρεών τους, την επαναφορά αφορολόγητων ορίων για αφορολόγητο πετρέλαιο, καύσιμα στα αγροτικά μέσα και εφόδια.

Προβλέπεται επιδότηση επιχειρηματικού κινδύνου για εξασφάλιση των επιχειρηματικών τους δανείων, αλλά θεωρείται ρίσκο που δεν αποζημιώνεται η ακαρπία των ελαιοπαραγωγών ή μένουν στο ελάχιστο και με ρυθμούς χελώνας οι αποζημιώσεις για τόσες και τόσες φυσικές καταστροφές, που συσσωρεύονται η μία μετά την άλλη στο τεφτέρι με τα βερεσέ.

Σάμπως με τον ίδιο τρόπο δεν αποζημιώνετε με πακτωλό εκατομμυρίων τα διαφυγόντα κέρδη από τη μείωση της κυκλοφορίας στους παραχωρησιούχους των οδικών αξόνων;

Όμως παρουσιάζετε ως επικίνδυνη μια κομμουνιστική ιδεοληψία, κύριε Υπουργέ, τη διεκδίκηση των αγροτών για καθορισμό κατώτατων εγγυημένων τιμών που να καλύπτουν το κόστος παραγωγής τους και να εξασφαλίζουν εισόδημα επιβίωσης στον αγρότη και προσιτές τιμές στη λαϊκή κατανάλωση.

Να γιατί αυτού του είδους η ανάπτυξη αντικειμενικά εχθρεύεται τις σύγχρονες ανάγκες του λαού. Κα οι εργάτες, οι αυτοαπασχολούμενοι, τα λαϊκά στρώματα δεν έχουν άλλο δρόμο να βαδίσουν παρά αυτό της οργανωμένης διεκδίκησης, σε συμπόρευση με το ΚΚΕ, ανοίγοντας τον πραγματικό δρόμο της ανατροπής για μια κοινωνία που μπορεί και θα βάλει στο επίκεντρο την κάλυψη όλων των σύγχρονων αναγκών τους.

Ευχαριστώ, κύριε Πρόεδρε και για την ανοχή.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ, κυρία Κομνηνάκα, σας ευχαριστώ πολύ.

Τον λόγο έχει ο κ. Αθανάσιος Λιούπης από τη Νέα Δημοκρατία.

**ΑΘΑΝΑΣΙΟΣ ΛΙΟΥΠΗΣ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, έχουμε και πίσω μας στιγμές -ευτυχώς είναι λίγες - που δεν τιμούν τον κοινοβουλευτισμό μας και κυρίως, ελπίζω να επικεντρωθούμε, πλέον, στα ουσιώδη και σημαντικά ζητήματα που αφορούν στον ελληνικό λαό, στους Έλληνες πολίτες, όπως παραδείγματος χάριν η σημερινή εξαγγελία του Πρωθυπουργού για τη μείωση κατά 13% του ΕΝΦΙΑ πέρα και πάνω από τα υπεσχημένα από την Κυβέρνησή μας.

Επίσης, σημαντικό που πρέπει να εστιάσουμε και το σημερινό νομοσχέδιο: Έρχεται μετά από διακυβέρνηση δυόμιση ετών και πάρα πολλές νομοθετικές πρωτοβουλίες που έχουν θωρακίσει την ελληνική οικονομία και κοινωνία απέναντι στις σύγχρονες προκλήσεις. Μετά από το Εθνικό Σχέδιο Ανάκαμψης και Ανθεκτικότητας, τον νέο Εθνικό Χάρτη Περιφερειακών Ενισχύσεων 2022 - 2027, η χώρα μας καλείται να λάβει κάθε απαραίτητο μέτρο, για να συμμετάσχει ενεργά στην τέταρτη βιομηχανική επανάσταση.

Ο σημερινός αναπτυξιακός νόμος έρχεται ως επιστέγασμα της όλης προσπάθειας, ώστε η ελληνική οικονομία να καταστεί περισσότερο ελκυστική στο διεθνές επενδυτικό περιβάλλον. Η νέα αυτή νομοθετική πρωτοβουλία είναι το επιστέγασμα μιας συστηματικής και μακροχρόνιας προσπάθειας: Σύνθεση απόψεων, μετά από εκτεταμένη διαβούλευση, περίπου ενάμιση έτους, με όλους τους αρμόδιους φορείς. Δεν είναι τυχαίο, εξάλλου, ότι οι φορείς επιδοκίμασαν το νομοσχέδιο και τις καινοτομίες που εισάγει. Ακόμα και στο στάδιο των επιτροπών έγιναν αλλαγές και βελτιώσεις.

Το Υπουργείο Ανάπτυξης λειτουργεί χωρίς παρωπίδες, χωρίς εμμονές και κυρίως, με διάθεση να έχουμε το καλύτερο δυνατό αποτέλεσμα για το μέλλον της χώρας, με δεκατρείς θεματικές ενότητες, κρατική στήριξη, επενδύσεις για όλες τις επιχειρηματικές κατηγορίες, όπως, ενδεικτικά, ενισχύοντας τον ψηφιακό μετασχηματισμό των επιχειρήσεων, δίνοντας ώθηση στην έρευνα, στην καινοτομία και στην αξιοποίηση νέων τεχνολογιών ρομποτικής και τεχνητής νοημοσύνης, βάζοντας στο επίκεντρο τους νέους επιχειρηματίες, στηρίζοντας τις περιοχές που εντάσσονται στο Σχέδιο Δίκαιης Αναπτυξιακής Μετάβασης, προωθώντας την πράσινη μετάβαση για τις επιχειρήσεις, δίνοντας έμφαση στην πρωτογενή παραγωγή και αγροδιατροφή και τέλος, παρέχοντας ώθηση στον τουρισμό και τις εναλλακτικές μορφές του.

Είναι σημαντικό ότι αυτή η Κυβέρνηση δεν επιχειρεί να υποβιβάσει το έργο των προκατόχων της, για να αναβαθμίσει το δικό της έργο. Δεν έχει ανάγκη από τέτοιες συγκρίσεις. Αντιθέτως, αναγνωρίζεται η αξία του προηγούμενου αναπτυξιακού νόμου, μόνο, όμως, τα δυόμιση χρόνια της διακυβέρνησης της Νέας Δημοκρατίας αξιοποιήθηκε με τριπλάσια ταχύτητα από ό,τι επί διακυβέρνησης του ΣΥΡΙΖΑ.

Ωστόσο, οι σημερινές ανάγκες, η σημερινή κατάσταση της οικονομίας, η σημερινή διεθνής οικονομική κατάσταση απαιτούν νέα αποφασιστικά μέτρα. Η πραγματικότητα είναι ότι βρισκόμαστε πολύ πίσω από τον ευρωπαϊκό μέσο όρο σε σχέση με τις ιδιωτικές επενδύσεις και επομένως, υπάρχει μεγάλο περιθώριο βελτίωσης για τη χώρα μας.

Ο νέος αναπτυξιακός νόμος κινείται σε διαφορετική κατεύθυνση από τον προηγούμενο, της προηγούμενης κυβέρνησης, αφού διευρύνει το πεδίο εφαρμογής του και επεκτείνεται στις περισσότερες περιφέρειες της χώρας -η Θεσσαλία είναι ανάμεσα στις περιφέρειες που συμπεριλαμβάνονται στον νέο αναπτυξιακό-, να φτάνει το 60% για τις μεσαίες επιχειρήσεις, το 70% για τις μικρές, με δυνατότητα για 10% περαιτέρω αύξηση. Ταυτόχρονα, στοχεύει ξεκάθαρα στην απλοποίηση των διαδικασιών, για να έχουμε την ταχύτερη και αποτελεσματικότερη εφαρμογή του νόμου.

Σημείο-κλειδί είναι η σύντμηση των προθεσμιών που έχουν οι υπηρεσίες στη διάθεσή τους και με τη συμμετοχή ειδικών ιδιωτών που βοηθούν να ολοκληρώνονται ταχύτερα τα διάφορα στάδια.

Οι μεγάλες καθυστερήσεις στην έγκριση των επενδυτικών σχεδίων, που έφταναν ακόμα και τα δύο χρόνια, ήταν αποτρεπτικές για όποιον ενδιαφερόταν να συμμετέχει. Με τις νέες διατάξεις οι προθεσμίες είναι σύντομες, έως εξήντα ημέρες, οι διαδικασίες γρήγορες, αλλά και ασφαλείς. Η αξιολόγηση των επενδυτικών σχεδίων γίνεται από τα μέλη του Εθνικού Μητρώου Πιστοποιημένων Αξιολογητών ή από ορκωτούς ελεγκτές ή από τον ΕΦΕΠΑΕ.

Είναι εντελώς άστοχη η κριτική ότι ο νέος αναπτυξιακός νόμος δεν αναφέρεται στις μικρομεσαίες επιχειρήσεις. Η αλήθεια είναι ότι το όραμα για μια Ελλάδα ισχυρή, προϋποθέτει συμμετοχή όλων. Και η Κυβέρνηση ξεκάθαρα επιδιώκει την κινητοποίηση επενδυτών της μικρής και μεσαίας κλίμακας επιχειρήσεων με τη στήριξη και τα κίνητρα που παρέχονται σε νέους επιχειρηματίες, όπως και με την ενίσχυση δράσεων, έρευνας και καινοτομίας, με την επιδότηση με χρήματα να φτάνει σε ποσοστό έως το 80% για τις μικρές επιχειρήσεις. Η χρηματοδότηση γίνεται μέσω του ΠΔΕ, του ΕΣΠΑ 2021 - 2027 και το Ταμείο Ανάκαμψης.

Ο νέος αναπτυξιακός νόμος είναι το όχημα για να είναι η χώρα μας παρούσα στις τεχνολογικές εξελίξεις και στις σύγχρονες απαιτήσεις. Μαζί με όλες τις υπόλοιπες πρωτοβουλίες που έχει λάβει η Κυβέρνηση, οι σημερινές διατάξεις έρχονται να δημιουργήσουν το σωστό πλαίσιο για την Ελλάδα με ισχυρή ανάπτυξη. Με έναν μηχανισμό που λειτουργεί για πρώτη φορά ταχύτατα προς όφελος των ενδιαφερόμενων επενδυτών, αλλά και της συνολικής οικονομίας, παρέχει στήριξη σε όλη την επικράτεια και ιδιαίτερα στους νέους, στις μικρές επιχειρήσεις και όσους επενδύουν σε ψηφιακά μέσα, σε έρευνα και καινοτομία.

Γενικώς, η Κυβέρνηση επενδύει σε όσους έχουν τη διάθεση να εργαστούν, για να παράξουν, να δημιουργήσουν νέες σταθερές θέσεις εργασίας, γιατί αυτή ήταν εξαρχής η δέσμευση του Πρωθυπουργού Κυριάκου Μητσοτάκη και σύσσωμου του κυβερνητικού επιτελείου: Να μετασχηματιστεί η χώρα, να αποκτήσει η Ελλάδα πραγματική αναπτυξιακή προοπτική.

Τέλος, δυο λόγια, κύριε Πρόεδρε, για τη σημαντική τροπολογία του Υπουργείου Παιδείας, όπως μας την ανέπτυξε η Υπουργός κ. Κεραμέως.

Εξασφαλίζονται με αυτή vouchers για περίπου εκατόν εξήντα εκπαιδευτικούς μας για τεχνολογικό εξοπλισμό και αυτά μετά τα πεντακόσιες χιλιάδες vouchers που δόθηκαν ήδη στους νέους και στις νέες μας, ώστε να συμπληρωθούν μέχρι το ένα εκατομμύριο εξακόσιες χιλιάδες μέλη της εκπαιδευτικής κοινότητας και να οδηγηθεί έτσι και η παιδεία μας στον ψηφιακό μετασχηματισμό της εκπαίδευσης.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Λιούπη. Να με συγχωρήσουν οι συνάδελφοι -δεν μπορώ να μην το πω-, πάντα ο κ. Λιούπης είναι μέσα στον χρόνο.

Προχωράμε στον συνάδελφο κ. Σπανάκη. Μετά από τον κ. Σπανάκη τον λόγο θα έχει ο κ. Κωνσταντίνος Μπλούχος.

Κύριε Σπανάκη, δεν σημαίνει ότι δεν μπορείτε να ξεπεράσετε λίγο τον χρόνο, όπως οι άλλοι, μέχρι οκτώ λεπτά δηλαδή, αλλά όχι πάνω από οκτώ. Ισχύει για όλους τους συναδέλφους, βέβαια.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ανάπτυξη, «αναπτυξιακός νόμος, Ελλάδα ισχυρή ανάπτυξη» αυτός είναι ο τίτλος του νομοσχεδίου. Υπάρχει, όμως, ανάπτυξη χωρίς μείωση της φορολογίας; Όχι.

Η Κυβέρνηση της Νέας Δημοκρατίας πρώτη προτεραιότητα στην ατζέντα της είχε πριν από τις 7 Ιουλίου 2019 τη μείωση της φορολογίας. Σήμερα είχαμε την εξαγγελία της μειώσεως για άλλη μία φορά του ΕΝΦΙΑ, του ΕΝΦΙΑ που ταλανίζει πολλά νοικοκυριά και λόγω της μείωσης του εισοδήματος τα τελευταία έτη, 2015 - 2019.

Σήμερα, όμως, πέντε εκατομμύρια φορολογούμενοι μπορούν και είναι και θα δουν μείωση του ΕΝΦΙΑ. Πέντε εκατομμύρια φορολογούμενοι και μέσα σε αυτούς είναι χαμηλά εισοδήματα, μεσαία εισοδήματα.

Επειδή γίνεται πολύ μεγάλος λόγος για το τι πολιτική εμείς ακολουθούμε, θέλω πραγματικά να προκαλέσω και να προσκαλέσω τους συναδέλφους, όσο και αν φωνάζουν, είτε στα κανάλια είτε εδώ, όταν με το καλό θα μπορούμε να πάμε στις πλατείες, να πάμε στις πλατείες ανοιχτά, να κάνουμε έναν ανοιχτό διάλογο, για να δούμε τι έκανε αυτή η Κυβέρνηση για τις γειτονιές των περιοχών μας. Για παράδειγμα, ένα διαμέρισμα στην Καισαριανή με τιμή ζώνης 1.100 ευρώ το 2021, πλήρωνε ΕΝΦΙΑ 310 ευρώ. Ενώ η αντικειμενική αξία και η τιμή ζώνης πήγε στα 350 ευρώ ανά τετραγωνικό μέτρο, θα πληρώσει τώρα ΕΝΦΙΑ 220 ευρώ, δηλαδή ενώ έχουμε αύξηση της αντικειμενικής κατά 22,73%, ο φόρος μειώνεται.

Αυτή είναι η λογική μας και αυτή είναι η φιλοσοφία μας και αυτό είναι το μήνυμα προς κάθε κατεύθυνση, δηλαδή ότι η Ελλάδα είναι μια χώρα που πάει προς μείωση των φορολογικών συντελεστών σε ό,τι φόρο και αν είναι αυτός, προκειμένου να επενδύσουν οι επενδυτές.

Ο αναπτυξιακός νόμος που έρχεται προς ψήφιση είναι το θεσμικό εργαλείο για να εφαρμόσουμε στην πράξη την αλλαγή του παραγωγικού υποδείγματος και να καταστήσουμε φιλικότερο το επενδυτικό κλίμα στη χώρα.

Ο λόγος που φέρνουμε έναν αναπτυξιακό νόμο είναι πάρα πολύ απλός: Οι ανάγκες του 2016 είναι διαφορετικές απ’ αυτές του 2022. Είμαστε αυτή τη στιγμή στο ξεκίνημα όλων των νέων διαρθρωτικών ταμείων, αλλά κυρίως έχουμε περάσει μια κρίση πανδημίας, είμαστε μπροστά στην εξειδίκευση του προγράμματος ΕΣΠΑ 2021 - 2027 του νέου Χάρτη Περιφερειακών Ενισχύσεων και κυρίως έχουμε το Ταμείο Ανάκαμψης και Ανθεκτικότητας, του οποίου η απορρόφηση των κονδυλίων είναι ένα πολύ μεγάλο στοίχημα, καθώς θα συμπαρασύρει και ιδιωτικές επενδύσεις.

Όλοι μας πρέπει να κάνουμε έναν ουσιαστικό διάλογο και οι πολιτικές δυνάμεις του τόπου πρέπει να αναπτύξουν έναν προτασιακό λόγο και να σταματήσουν επιτέλους κάποιες παρατάξεις να αναλώνονται σε μικροπολιτική, όταν αυτή η Κυβέρνηση με υπευθυνότητα έδρασε. Αξίζουν πολλά συγχαρητήρια και στον Υπουργό Άδωνι Γεωργιάδη και στον Αναπληρωτή Υπουργό Νίκο Παπαθανάση και σ’ όλο το επιτελείο, στους υπηρεσιακούς παράγοντες του Υπουργείου Ανάπτυξης. Ενώ κάνουν μια σοβαρή προσπάθεια για να λύσουν προβλήματα του παρελθόντος, αλλά και για να δημιουργήσουν τις προοπτικές να μιλάμε για ανάπτυξη χωρίς γραφειοκρατία, έρχεστε εσείς και ασχολείστε με θέματα τα οποία βρίσκονται μακριά από την πραγματικότητα. Δεν μπορούμε αυτό να το αφήσουμε έτσι.

Ο ν.4399/2016 απευθυνόταν σε μια άλλη εποχή, κυρίες και κύριοι συνάδελφοι, και δεν λάμβανε υπ’ όψιν νέες εξελίξεις όπως η τέταρτη βιομηχανική επανάσταση, ενώ δεν αντιμετώπιζε επαρκώς θέματα γραφειοκρατίας.

Με τις διατάξεις του νέου νόμου που σε λίγες ώρες έρχεται προς ψήφιση και θα γίνει νόμος του κράτους απλοποιούνται πολλές διαδικασίες. Ιδιώτες ελεγκτές αποκτούν έναν κρίσιμο ρόλο και διευρύνεται η γκάμα των επενδυτικών έργων που μπορούν να ενταχθούν σ’ αυτόν.

Μια από τις καινοτομίες του νέου πλαισίου είναι η θέσπιση δεκατριών θεματικών καθεστώτων, με το κάθε καθεστώς να στοχεύει και να ενισχύει επενδυτικά σχέδια συγκεκριμένων κλάδων. Η επιλογή των θεματικών αυτών καθεστώτων αποτυπώνει την αναπροσαρμοσμένη επενδυτική στρατηγική της Κυβέρνησης για την αλλαγή του μονοπαραγωγικού μοντέλου της χώρας. Προφανώς δεν παρακάμπτει παραδοσιακούς τομείς της οικονομίας, όμως, ενισχύει καθοριστικά επιχειρηματικές δραστηριότητες που αφορούν στον ψηφιακό μετασχηματισμό της χώρας, την πράσινη μετάβαση, την αναβάθμιση της έρευνας και της καινοτομίας και κινητοποιεί νέους που επιθυμούν να εισέλθουν στον παραγωγικό ιστό με νέες ιδέες και εξωστρέφεια.

Εδώ, κύριε Υπουργέ, κύριε Παπαθανάση, θα μου επιτρέψετε να πω ότι είναι πολύ σημαντικό αυτό και πρέπει να το δείτε, διότι κάναμε μια συζήτηση. Τελικά, αυτό το νομοσχέδιο αφορά μόνο στην περιφέρεια ή αφορά και στους δήμους της Αττικής; Όχι. Το νομοσχέδιο αυτό αφορά και φυσικά μπορεί να αφορά κάθε δήμο, κάθε περιοχή, κάθε επιχείρηση και του λεκανοπεδίου της Αττικής. Το λέω αυτό διότι γνωρίζετε ότι εκλέγομαι στον νότιο τομέα της Β΄ Αθηνών.

Άρα, λοιπόν, ο ρόλος της τοπικής αυτοδιοίκησης, είτε είναι ένας δήμος της Αττικής είτε είναι ένας δήμος της Θεσσαλονίκης είτε είναι ένας δήμος της ευρύτερης περιφέρειας, είναι καθοριστικός και κυρίως για να κινητοποιήσει τους νέους, για να γίνουν μπροστάρηδες εφαρμογής αυτού του αναπτυξιακού νόμου, γιατί αυτός ο αναπτυξιακός νόμος δίνει τη δυνατότητα σε νέους επιχειρηματίες, σε νέους ανθρώπους να επενδύσουν για να κάνουμε πραγματικά ισχυρή ανάπτυξη στην Ελλάδα, όπως λέει και ο τίτλος του συγκεκριμένου νομοσχεδίου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα ήθελα ένα λεπτό.

Σκοπός των ρυθμίσεων, όπως αναφέρεται και στην αιτιολογική έκθεση, είναι και η πρόθεση οικονομικής ανάπτυξης μέσω επιτάχυνσης διαδικασιών και χορήγησης κινήτρων σε στοχευμένες δραστηριότητες για την εξωστρέφεια, για την πράσινη και ψηφιακή μετάβαση.

Ένα ακόμα σημαντικό στοιχείο του νέου αναπτυξιακού νόμου είναι ότι η διαδικασία των αιτήσεων, αλλά και των εγκρίσεων, θα γίνεται ψηφιακά, ενώ μειώνονται και οι χρόνοι για την αξιολόγηση των επενδυτικών σχεδίων. Θα ολοκληρώνονται σε τριάντα μέρες, δηλαδή με διαδικασίες-εξπρές, για να κλείνουν οι εκκρεμότητες.

Να θυμίσω στους συναδέλφους, αλλά και σε όσους μας ακούνε, ότι μέχρι σήμερα, με τον προηγούμενο νόμο θέλαμε τουλάχιστον δύο χρόνια για να πάρει έγκριση μια επένδυση. Αυτές τις στρεβλώσεις ερχόμαστε να λύσουμε.

Κυρίες και κύριοι συνάδελφοι, θα μου επιτρέψετε να κάνω μια αναφορά σε μια τροπολογία που αφορά στο άρθρο για την επέκταση της χρηματοδοτικής μίσθωσης στους ιδιώτες. Να μην περνάμε με «ψιλά γράμματα» αυτό το άρθρο. Αυτό το άρθρο -προσέξτε- θα δημιουργήσει άλλες προοπτικές για την ελληνική οικονομία, θα καταπολεμήσει στη βάση της και τη φοροδιαφυγή, αν θέλετε, διότι πλέον θα μπορούμε να έχουμε επέκταση της χρηματοδοτικής μίσθωσης κινητών και ακινήτων σε επιχειρήσεις, σε ελεύθερους επαγγελματίες και σε ιδιώτες. Το τονίζω αυτό. Με τη ρύθμιση αυτή γίνεται το άνοιγμα της αγοράς των υπηρεσιών χρηματοδοτικής μίσθωσης σε κάθε αγαθό, κεφαλαιουχικό ή καταναλωτικό, ανεξάρτητα αν είναι επιχείρηση, ελεύθερος επαγγελματίας ή ιδιώτης, ώστε να τεθεί στη διάθεση των πολιτών ένα πρόσθετο εναλλακτικό χρηματοδοτικό εργαλείο για τη χρηματοδότηση των αναγκών.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε συνάδελφε, έχετε φτάσει στα εννιά λεπτά.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Κλείνω εδώ, κύριε Πρόεδρε και ευχαριστώ για την ανοχή σας.

Θα μου επιτρέψετε να πω ότι πρέπει να υπάρξει μια νομοθετική βελτίωση -προλαβαίνουμε, βλέπω στην Αίθουσα και τους νομικούς του Υπουργείου σας και τους υπηρεσιακούς- ώστε η εφαρμογή αυτής της διάταξης να γίνεται και να ορίζεται με συγκεκριμένη υπουργική απόφαση, διότι στην πορεία θα προκύψουν κάποια ζητήματα όσον αφορά στην εφαρμογή για την επέκταση της χρηματοδοτικής μίσθωσης, το άρθρο 1 της τροπολογίας, δηλαδή να προστεθεί και να ορίζεται με συγκεκριμένη υπουργική απόφαση. Παραδείγματος χάριν -και εδώ κλείνω- ένας δημόσιος υπάλληλος μπορεί να πάρει με leasing ένα αυτοκίνητο; Μπορεί. Υπάρχει διαδικασία, τρόπος και όλα αυτά τα οποία γίνονται.

Αυτές, λοιπόν, οι διατάξεις είναι διατάξεις για το αύριο της χώρας, για το μέλλον της ελληνικής οικονομίας και νομίζω, αγαπητέ εισηγητά της Πλειοψηφίας, ότι πρέπει να το ξαναδείτε, διότι αυτό το νομοσχέδιο θα φέρει ισχυρή ανάπτυξη στην Ελλάδα και πρέπει να ψηφιστεί με ισχυρή πλειοψηφία από το ελληνικό Κοινοβούλιο σε λίγες ώρες.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο συνάδελφος της Νέας Δημοκρατίας κ. Κωνσταντίνος Μπλούχος και αμέσως μετά ο κ. Κωνσταντίνος Μπάρκας από τον ΣΥΡΙΖΑ.

Ορίστε, κύριε Μπλούχο.

**ΚΩΝΣΤΑΝΤΙΝΟΣ ΜΠΛΟΥΧΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, γινόμαστε μάρτυρες καθημερινά ενός ευτελούς πολιτικού εξτρεμισμού ο οποίος εκτός από τη συμπεριφορική του αναξιοπρέπεια, εμπεριέχει κυρίαρχα δύο βασικά συστατικά, μια βολικά απλουστευτική προσέγγιση των αιτιών των κρίσεων που αντιμετωπίζουμε και των συνεπειών τους, αλλά και τη συναπορρέουσα αντίληψη και πεποίθησή σας ότι πίσω απ’ όλα αυτά διακρίνονται οι γνωστοί «κακοί» της Κυβέρνησης.

Είναι πασιφανής πλέον η κατάντια της ελληνικής Αριστεράς που αυτοπαγιδεύεται και αυτοακυρώνεται, διότι όταν ζητάτε τα αδύνατα, αγαπητοί συνάδελφοι, ο ελληνικός λαός πλέον αναγνωρίζει ότι μόνο ψεύτες μπορούν να τα ικανοποιήσουν.

Οι αριστεροί δεν μπορείτε παρά να είστε είτε μηδενιστές είτε απολιθώματα. Επειδή στην κόλαση του λαϊκισμού σας δεν υπάρχει απαγορευμένος καρπός, ξεπερνώντας την πολιτική σας ένδεια κάνετε την απέλπιδα προσπάθεια να στοχοποιείτε, να ασαφοποιείτε, να δραματοποιείτε, να θεατρινίζετε τελικά, αλλά αυτή η αγαπημένη σας αμφίεση μπορεί να μεταφράστηκε ως πολιτική ευκαιρία πριν από λίγα χρόνια, όμως τώρα καταδηλώνει γύμνια και κουφότητα. Σαρδόνιοι και απροσάρμοστοι διακατέχεστε από τέτοιο αίσθημα πολιτικής ασφυξίας, εκδηλώνετε πυρετικούς πολιτικούς σπασμούς και προσπαθείτε να συμπαρασύρετε με την τοξικότητα και την πόλωσή σας την πολιτική ζωή του τόπου. Για εσάς σήμερα, αυτό καθιστά κακοήθη πολιτική αυτοπεμψία.

Κυρίες και κύριοι συνάδελφοι, η περιφέρεια από την οποία προέρχομαι αποτελούσε μητρόπολη της ανεργίας. Εντούτοις, επιχειρήσεις με προοπτική, μεσαίες και μεγάλες πλέον υπάρχουν, επιχειρήσεις στις οποίες προσβλέπει ο χειμαζόμενος οικονομικά άνεργος. Και αυτό που δεν πρέπει να παραγραφεί είναι ότι αυτές οι επιχειρήσεις όχι μόνο πληθαίνουν, αλλά και αυξάνουν την επενδυτική τους δραστηριότητα με αυτή τη διακυβέρνηση που περιορίζει τις στρεβλώσεις και αναζωογονεί την προοπτική τους.

Ένα παράδειγμα, νεαρός μου φίλος προ έτους καταθέτει αίτηση πρόσληψης ως ανειδίκευτος εργάτης σε μεγάλη επιχείρηση υψηλής τεχνολογίας της περιοχής μου, τη δική μας «RAYCAP», που επέκτεινε τα τελευταία χρόνια τις δραστηριότητές της, που διπλασίασε σχεδόν το εργατικό δυναμικό και παράλληλα προσέφερε προοπτική και αξιοπρέπεια στο εργασιακό τους περιβάλλον. Αυτός, ο πτυχιούχος ενός ΤΕΙ, ζητούσε δουλειά σε μια εταιρεία υψηλής τεχνολογίας με πλούσια εξαγωγική δραστηριότητα στην οποία προσελήφθη με μικρό μισθό. Η εξέλιξη της ιστορίας σχετίζεται με το παρόν νομοθέτημα και με τις προθέσεις τούτης της Κυβέρνησης να ξεμπλοκάρει τη χώρα μας από τον αέναο κρατισμό και την επιδοματική πολιτική. Ο νεαρός σύντομα εδραιώθηκε στη δουλειά του, επέδειξε ικανότητες και γνώσεις, στο εξάμηνο επάνω τα στελέχη της επιχείρησης διέκριναν τον μελλοντικό τμηματάρχη έργου και τον εκπαίδευσαν ανάλογα αυξάνοντας τις αποδοχές του στο διπλάσιο.

Η εξέλιξη αυτή που προέκυψε από το αντικείμενο υψηλής τεχνολογίας της συγκεκριμένης εταιρείας, από τις σπουδές του υπαλλήλου και από τη δυνατότητα να αξιοποιηθούν οι γνώσεις και οι δεξιότητες τέτοιων ομάδων παιδιών τι μας καταδεικνύει; Πόσο αντιλαμβανόμαστε την ανάπτυξη μέσα από την ιστορία του νεαρού αυτού; Πόσο συνειδητοποιούμε το φιλοεπενδυτικό κλίμα ως παρότρυνση σε κεφαλαιούχους να φτιάξουν τέτοιου είδους επιχειρήσεις, δίνοντας δουλειά σε τέτοιους εργαζόμενους;

Στην ατυχή προσπάθεια προ ημερών του κ. Τσακαλώτου να δώσει ορισμό στον φιλελευθερισμό ή μάλλον τον ιστορικό που προκαταβολικά τον έχει δαιμονοποιήσει -όπως και όλοι σας- και σε αυτό απέτυχε, αγνοώντας βασικές αρχές, όπως το θεώρημα της λειτουργικής απροσδιοριστίας των συστημάτων. Φυσικά ούτε εσάς έπεισε μέσα στον ρητορικό δογματισμό του. Μάλλον απαιτείται επαναπροσδιορισμός της έννοιας αυτής καθ’ αυτής -της ανάπτυξης- για σας.

Δύο, λοιπόν, είναι οι βασικοί μας στόχοι. Αυτός της οικονομικής μεγέθυνσης σε ποσοτικούς δείκτες και μεταβλητές που θα συνεπιφέρουν την αξιοπιστία του εθνικού μας προϊόντος και αυτός της οικονομικής μας ανάπτυξης που τουλάχιστον για μένα -αλλά πιστεύω και συνολικά την Κυβέρνηση- είναι κατ’ εξοχήν ποιοτικός ο όρος και αντανακλά στη βελτίωση των συνθηκών επιβίωσης και της κοινωνικής ευημερίας γενικότερα.

Πώς μεταφράζεται αυτό στο παρόν; Σε εκείνες τις προσεγγίσεις και τροχοδρομήσεις γι’ αυτό που λέγεται «η κατάλληλη ανάπτυξη», στοχεύοντας σε μια αληθινά αξιοβίωτη αυθεντική ανάπτυξη που θα μεταγγίζονται σε ουσιαστικές ποιοτικές πλευρές της ζωής των συμπολιτών μας. Η Κυβέρνηση αναζητεί και πριμοδοτεί τις δυνάμεις που θα αποτελούν το υπόβαθρο της οικονομικής αλλαγής και μπορούν να φανούν ικανές να μεταβάλουν το βιοτικό επίπεδο της χώρας για τις επόμενες γενεές.

Στον αναπτυξιακό του 2016, που εργαλειακά είχε ψηφιστεί επί κυβέρνησης ΣΥΡΙΖΑ, από τα υπαχθέντα επενδυτικά σχέδια τα μισά ανήκουν στον ΚΑΔ που αφορά δραστηριότητες υπηρεσιών παροχής καταλύματος και υπηρεσιών εστίασης, απορροφώντας το μεγαλύτερο μέρος του συνόλου των επιχειρήσεων συμβατικής επένδυσης. Αλλά γιατί κάνει μια κυβέρνηση αναπτυξιακό νόμο; Μα για να αλλάξει το παραγωγικό μοντέλο, για να σταματήσεις να παράγεις απλώς γκαρσονάκια της Ευρώπης, που έλεγε κάποτε και ένας μεγάλος ηγέτης.

Ειδικότερα, στον νέο νόμο υπάρχουν δεκατρία καθεστώτα ενισχύσεων με θεματική στόχευση, αντί μιας οριζόντιας διάστασης. Συγκριτικά αυτό που είναι εξόφθαλμο είναι ότι από τον νόμο του 2016 το πραγματικό αποτύπωμα των ενισχύσεων ήταν χαμηλό ή σχεδόν ανύπαρκτο στην οικονομία. Η στόχευση της στήριξης επενδυτικών σχεδίων οφείλει να γίνεται με κριτήρια οικονομικά και το αποτύπωμα που θα έχουν αυτά στην οικονομία τόσο την τοπική όσο και την εθνική. Πόσες θέσεις εργασίας δημιουργούν; Σε ποιον τομέα; Υπάρχει καινοτομία;

Βρισκόμαστε σε μια ιδιαίτερη συγκυρία οικονομική και κοινωνική. Η στόχευση ενός κράτους δικαίου είναι σήμερα μακροπρόθεσμη απόδοση των επενδύσεων και της προσέλκυσης νέων στους τομείς που η αγορά υπαγορεύει. Το κράτος είναι ο ρυθμιστής, δεν είναι ο επενδυτής και δεν θα έπρεπε να είναι όταν μιλάμε για ανάπτυξη. Δεν είναι αυτός ένας αναπτυξιακός νόμος αποσπασματικός, μήτε υπηρετεί ιδεοληψίες. Είναι ένα συνδυαστικό εργαλείο, με στόχευση συγκεκριμένη, που ζητά να αναπτύξει συγκεκριμένους τομείς σήμερα.

Κύριοι Υπουργοί, δύο παρατηρήσεις για το νομοσχέδιο, που αρκούντως αναλύθηκε από πολλούς συνομιλητές, που έμμεσα, όμως, άπτονται του παρόντος. Αφορούν από τη μια στη δημογραφική μας συμπίεση που είναι δεδομένη, σε περιοχές όπως τις δικές μου, τους ακριτικότερους και φτωχότερους δήμους, όπως είναι στη περιοχή του Νευροκοπίου και στο Παρανέστι και αυτό που είναι το αποτέλεσμα μιας ολοένα και περισσότερο χρόνιας και επιταχυνόμενης πορείας προς την ερήμωση -μιλώ για ερήμωση, όχι απλώς ορεινών και δύσβατων περιοχών, αλλά ακριτικών- και από την άλλη στην αναγκαιότητα στο πλαίσιο ενδεχομένως μιας πολυεπίπεδης προσέγγισης να δοθούν κατευθύνσεις, ώστε να αξιοποιηθεί η δυνατότητα για επιπλέον κίνητρα στις συγκεκριμένες περιοχές. Να εμπλουτιστούν οι ειδικές περιπτώσεις του προβλεπόμενου με αύξηση ποσοστού ενίσχυσης σε περιοχές που έχουν αυξημένη ανεργία, χαμηλό κατά κεφαλήν ΑΕΠ και συνάμα παρουσιάζουν εικόνα ερήμωσης.

Κυρίες και κύριοι συνάδελφοι, προτείνω ασμένως την ψήφιση του παρόντος. Ο αναπτυξιακός βηματισμός της Κυβέρνησης του Κυριάκου Μητσοτάκη οδηγεί την Ελλάδα σε ασφαλείς θάλασσες και σε ολοένα και μεγαλύτερη απομάκρυνση από τις οδυνηρές οικονομικές καταστάσεις του παρελθόντος. Η Ελλάδα πρέπει να γίνει ισχυρότερη και θα γίνει ισχυρότερη.

Αγαπητοί μου συνάδελφοι, η Κυβέρνηση του Κυριάκου Μητσοτάκη ουδέποτε χρησιμοποίησε σαν άλλοθι ούτε τις ασύμμετρες απειλές των τελευταίων δύο ετών ούτε τις χρόνιες παθογένειες και στρεβλώσεις αυτού του κράτους. Οι ογκόλιθοι της πολυεπίπεδης κρίσης αναδεικνύονται όχι εμπόδια, αλλά σκαλοπάτια προοπτικής για την Κυβέρνησή μας. Εσείς επιλέγετε να μνηστεύετε τα εμπόδια, πατάτε σε αυτά, στρεβλώνετε το μέτρο τους με τον αντιπολιτευτικό σας λόγο -τον ενίοτε προκλητικά χυδαίο και κατ’ εξοχήν άναρθρο και παραληρηματικό-, κατασκευάζοντας εχθρούς και επενδύοντας σε διχασμούς.

Κύριοι Υπουργοί, η ηθική δικαίωση και η δική σας, αλλά και της Κυβέρνησής μας είναι δεδομένη.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Μπλούχο.

Τον λόγο έχει τώρα από τον ΣΥΡΙΖΑ η κ. Βέττα.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, η σημερινή συζήτηση γίνεται στη σκιά της απαράδεκτης και αντιδημοκρατικής συμπεριφοράς που επέδειξε η Κυβέρνηση στην πρώτη συνεδρίαση. Η πρωτοφανής απόφαση του Προεδρείου να αφαιρέσει τον λόγο από Βουλευτή και να κλείσει το μικρόφωνό του συνιστά μια αυταρχική πράξη που δεν έχει προηγούμενο στην πρόσφατη κοινοβουλευτική περίοδο. Η δικαιολογία ότι η ομιλία ήταν εκτός θέματος δεν στέκει, αφού όλοι μας πολλές φορές παρεμβαίνουμε και συζητάμε για θέματα της επικαιρότητας, πόσο μάλλον όταν η αναφορά γινόταν για ένα σκάνδαλο της υπερτιμολόγησης φαρμάκων που κόστισε δυσθεώρητα ποσά στον ελληνικό λαό και ζημίωσε την ανάπτυξη και την ευημερία του τόπου.

Έρχομαι, όμως, στο σημερινό θέμα. Με την επικοινωνία και τις εξυπηρετήσεις συμφερόντων επιχειρείτε και στο συγκεκριμένο νομοσχέδιο να δημιουργήσετε ένα επίχρισμα ανάπτυξης, η οποία απέχει πολύ από το να είναι δίκαιη και συμπεριληπτική.

Αναλυτικότερα, πρώτα απ’ όλα το νομοσχέδιο είναι υπερσυγκεντρωτικό καθώς περιορίζεται ο ρόλος όλων των υπηρεσιών πλην του αρμόδιου Υπουργού ο οποίος έχει τον καθοριστικό ρόλο στην επιλογή των προτάσεων.

Δεύτερον, είναι υδροκέφαλο καθώς εντείνει τις περιφερειακές ανισότητες.

Τρίτον, στηρίζει τις μεγάλες επιχειρήσεις με διπλασιασμό των ανώτατων ορίων ενίσχυσης, ενώ για τις μικρές επιφυλάσσει μεγάλες δυσκολίες, τράπεζες, υψηλά κόστη, ορκωτοί, έγκριση δανείων από τράπεζα πριν από την αίτηση, έκθεση πιστοποίησης, έλεγχο πληρότητας και νομιμότητας κ.λπ., εμπόδια που πολύ δύσκολα θα μπορέσουν να ξεπεραστούν από τη συντριπτική πλειοψηφία των μικρομεσαίων επιχειρήσεων.

Τέταρτον, προωθεί την ιδιωτικοποίηση των αξιολογήσεων και των ελέγχων, για μια ακόμη φορά αυτό, ενώ σε λίγα χρόνια το δημόσιο, μάλλον, δεν θα μπορεί καν να αξιολογεί μελέτες και προγράμματα, καθώς δεν θα έχει την απαραίτητη τεχνογνωσία.

Πέμπτον, είναι πρόχειρο αφού προβλέπει μια σειρά από εξουσιοδοτικές διατάξεις –σχεδόν είκοσι πέντε στον αριθμό- και δείχνει με αυτόν τον τρόπο την ελαφρότητα που αντιμετωπίζετε και το συγκεκριμένο πεδίο, κύριε Υπουργέ.

Υπενθυμίζω, τέλος, ότι η Κυβέρνηση επαίρεται για την αποτελεσματικότητά της στη στήριξη των εργαζομένων και των επιχειρήσεων, όταν το ποσοστό των απασχολούμενων που λάμβανε από 0 έως 200 ευρώ έχουν δωδεκαπλασιαστεί, ενώ οι μικρομεσαίες επιχειρήσεις της χώρας βρίσκονται σύμφωνα με την έρευνα SHAPE της Ευρωπαϊκής Επιτροπής στις τελευταίες θέσεις ως προς την πρόσβαση σε τραπεζικό δανεισμό.

Πέρα, όμως, από τη γενική κριτική θα ήθελα να σταθώ και να αναφερθώ με αφορμή τις διατάξεις για τη δίκαιη μετάβαση στην κατάσταση που επικρατεί στην περιοχή μου, την Περιφερειακή Ενότητα Κοζάνης. Προκαταρκτικά να υπενθυμίσω ότι μόλις πριν από λίγες μέρες ορίσθηκε ο διοικητής της μονάδας που θα επιβλέπει τη μετάβαση. Δηλαδή, ενώ σε λίγους μήνες ολοκληρώνεται η απολιγνιτοποίηση, η αντιμετώπισή της θα ξεκινήσει μόλις τώρα. Μόνο και μόνο με αυτή την προχειρότητα καταλαβαίνει κάποιος την επιτελικότητα της Κυβέρνησης και την ικανότητά της.

Αναφορικά με τα σημερινά, επαίρεται η Κυβέρνηση για το ποσοστό ενίσχυσης, λέγοντας ότι είναι ιδιαίτερα υψηλό στη δυτική Μακεδονία. Και ποια είναι η αλήθεια; Τα ανωτέρω ποσοστά είναι για μεγάλες επιχειρήσεις 50%, για μεσαίες 60% και για μικρές 70%. Λόγω του χάρτη περιφερειακών ανισοτήτων και των αντίστοιχων ενισχύσεων, η Ελλάδα που βρίσκεται σε πολύ χαμηλή θέση θα μπορέσει να προσθέσει, όπως ήδη αναφέρθηκε, μια προσαύξηση 10% επί της μέγιστης έντασης ενίσχυσης. Δηλαδή, ένα πιθανό 10% σε σχέση με την υπόλοιπη Ελλάδα είναι η επιπλέον ενίσχυση για τη δυτική Μακεδονία. Άραγε, επαρκεί αυτή η ενίσχυση του 10% σε μια περιοχή που θα δει περίπου το 40% του ΑΕΠ να χάνεται;

Παράλληλα, στο σημερινό νομοσχέδιο δεν υπάρχει καμμία διάκριση των αμιγώς λιγνιτικών περιοχών με άλλες περιοχές που βρίσκονται σε καθεστώς μετάβασης, όπως είναι για παράδειγμα τα νησιά. Επίσης, δεν προβλέπονται χρηματοδοτικά εργαλεία ενίσχυσης των ενεργειακών κοινοτήτων ούτε καν για τους φορείς της τοπικής αυτοδιοίκησης πρώτου και δεύτερου βαθμού.

Τέλος, να επισημάνω δύο στοιχεία που καταρρίπτουν το αφήγημα της επιτάχυνσης των εξελίξεων για τα επενδυτικά σχέδια στη δυτική Μακεδονία. Το πρώτο αφορά στην αποκατάσταση των εδαφών, όπου δεν έχουμε ακόμα προχωρήσει στη μεταβίβαση των εδαφών ώστε να ξεκινήσουν τα έργα, καθώς δεν έχει ολοκληρωθεί ακόμη η αποτίμηση της αξίας αυτών των εδαφών. Από τις προβλεπόμενες αποκαταστάσεις και αποξηλώσεις συνολικού ύψους 110 εκατομμυρίων ευρώ έχουν υλοποιηθεί μόνο 10 εκατομμύρια ευρώ, ενώ ακόμη και τα χρήματα από το Ταμείο Ανάκαμψης που έχουν προβλεφθεί είναι υπό την αίρεση των παραπάνω προϋποθέσεων που σας είπα.

Το δεύτερο κομμάτι αφορά στα Ειδικά Πολεοδομικά Σχέδια για τις ζώνες απολιγνιτοποίησης που είναι προαπαιτούμενα για να αποσαφηνισθεί ποιες δραστηριότητες μπορούν να υλοποιηθούν, με ποιους όρους δόμησης, κ.λπ.. Σύμφωνα με τις πιο αισιόδοξες προβλέψεις, αν ξεκινήσουν σε λίγους μήνες οι μελέτες, θα έχουν ολοκληρωθεί στο δεύτερο εξάμηνο του 2023, δηλαδή όταν θα κλείσουν οι υφιστάμενες μονάδες.

Αυτή είναι η αλήθεια για τη δυτική Μακεδονία και τους κατοίκους της, την ώρα που δεν έχετε εξασφαλίσει ούτε την ενεργειακή αυτάρκεια της χώρας. Την ώρα που η ακρίβεια και οι τιμές ενέργειας έχουν πετάξει στα ύψη, επιδίδεστε σε ευχολόγια και σε σχέδια που δεν έχουν καμμία επαφή με την πραγματικότητα, ναρκοθετώντας το παρόν και το μέλλον των πολιτών της δυτικής Μακεδονίας, κάνοντας ένα άλμα στο κενό.

Κυρίες και κύριοι συνάδελφοι, δύο πολιτικές συγκρούονται για το μέλλον της χώρας, όπως φαίνεται και από την έκθεση Πισσαρίδη. Το ένα είναι το μοντέλο που μας οδήγησε στην κρίση και την πολυεπίπεδη ύφεση, με άκρατο νεοφιλελευθερισμό, ιδιωτικοποιήσεις, συγκέντρωση περιουσίας και ιδιοκτησία σε μεγάλους επιχειρηματίες. Είναι το μοντέλο που βιώνουμε και σήμερα: Πτωχευτικός Κώδικας, στρατηγικές επενδύσεις για ημέτερους, αναπτυξιακή μετάβαση και απολιγνιτοποίηση χωρίς σχέδιο και με κόστος για τους πολλούς, αναπτυξιακός νόμος για τους λίγους. Πρόκειται, σαφώς, για μια μελετημένη και οργανωμένη εξόντωση των πολύ μικρών, των μικρών και των μεσαίων επιχειρήσεων.

(Στο σημείο αυτό κτυπά το κουδούνι λήξεως του χρόνου ομιλίας της κυρίας Βουλευτού)

Το άλλο σχέδιο προϋποθέτει ισχυρό και αποτελεσματικό κοινωνικό κράτος, με επένδυση στην εργασία, στις τεχνολογίες και στην καινοτομία. Είναι το σχέδιο που έχουμε εμείς.

Οι δύο πολιτικές, τα δύο σχέδια είναι σε γνώση της κοινωνίας, των επιχειρήσεων και των εργαζομένων. Να είστε σίγουροι ότι με τις επερχόμενες πολιτικές αλλαγές θα γίνει πραγματικότητα το σχέδιό μας, ένα σχέδιο για όλες και όλους, ένα σχέδιο προοπτικής και ελπίδας.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Εγώ ευχαριστώ, κυρία Βέττα.

Έχει ζητήσει τον λόγο ο Υπουργός κ. Παπαθανάσης.

Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Κύριε Πρόεδρε, η κυρία Βέττα επέλεξε να αναφερθεί στη δυτική Μακεδονία γιατί είναι Βουλευτής της δυτικής Μακεδονίας.

Ειλικρινά, θα έλεγα ότι μάλλον έχετε μεγάλο θάρρος να αναφέρεστε στη δυτική Μακεδονία, κυρία Βέττα, διότι έχετε ξεχάσει κάτι βασικό.

Κύριε Μαμουλάκη, νομίζω ότι εμείς έχουμε κάνει τη συζήτηση και θα ήθελα να τα ακούσει και η κ. Βέττα.

Το 52% της απολιγνιτοποίησης συνέβη στην εποχή της διακυβέρνησής σας! Μιλάμε για 52%. Τίποτα δεν κάνατε. Το μόνο που κάνατε είναι, τρεις μήνες πριν φύγετε από την κυβέρνηση, να βγάλετε μια υπουργική απόφαση για να ονοματίσετε ένα πράσινο ταμείο.

Αμέσως μετά από την ανάληψη της διακυβέρνησής μας, ο Πρωθυπουργός έστρεψε τα βλέμματα -όχι μόνο της Ελλάδας, αλλά ολόκληρης της Ευρώπης- πάνω στη δυτική Μακεδονία. Και σήμερα που μιλάμε «τρέχουν» προγράμματα, αλλά το συνολικό πακέτο που θα έρθει στην περιοχή σας, κυρία Βέττα, είναι 7,5 δισεκατομμύρια ευρώ. Είναι μία μοναδική ευκαιρία και για τη Μεγαλόπολη, αλλά μιλάω για το 85%, 90%, που θα πάει στη δυτική Μακεδονία.

Για να δείτε πόσο ενδιαφερόσασταν για τη Δυτική Μακεδονία, θα σας αναφέρω τρία νούμερα, τρεις αριθμούς. Επί της εποχής σας στον αναπτυξιακό νόμο είχατε τις εξής υπαγωγές: στην αγροδιατροφή 1,71 επενδυτικά σχέδια ετησίως. Επί της εποχής μας, 21,6 επενδυτικά σχέδια ετησίως στην αγροδιατροφή, στη δυτική Μακεδονία. Στη δυτική Μακεδονία, για τη μεταποίηση, στην εποχή σας, στη διακυβέρνησή σας, είχαμε 0,57 επενδυτικά σχέδια -καταλαβαίνετε, κάνετε τον πολλαπλασιασμό επί 3,5- ανά έτος. Στην εποχή μας, 4,4. Μόνο να σας πω ότι αυτό είναι 670% πάνω, 1.160% πάνω ανά ετήσια βάση οι υπαγωγές που κάναμε εμείς, απλά και μόνο για να κατανοήσετε ότι εμείς δώσαμε σημασία από την πρώτη στιγμή και στρέψαμε την προσοχή του κράτους στη δυτική Μακεδονία.

Τώρα, επειδή αναφερθήκατε στο θέμα των έργων, πείτε μου μία πράξη που κάνατε στο θέμα της ΔΕΗ και των εδαφών κατά τη διάρκεια της διακυβέρνησής σας. Πείτε μου μία. Θέλετε να σας δείξω εγώ το Σχέδιο Δίκαιης Αναπτυξιακής Μετάβασης, τα εδαφικά, τη διαπραγμάτευση, τις προβλέψεις για τις χρήσεις γης;

Σας παρακαλώ! Μιλάμε για τον αναπτυξιακό νόμο, αλλά ειλικρινά δεν μπορείτε εσείς του ΣΥΡΙΖΑ να αγγίξετε το θέμα της δυτικής Μακεδονίας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε.

**ΚΑΛΛΙΟΠΗ ΒΕΤΤΑ:** Κύριε Πρόεδρε…

**ΠΡΟΕΔΡΕΥΩΝ (Χαράλαμπος Αθανασίου):** Κυρία Βέττα, αυτό ήταν μία τοποθέτηση δική σας και μία τοποθέτηση του κυρίου Υπουργού. Δεν υπάρχει προσωπικό. Νομίζω ότι δεν πρέπει να το συνεχίσουμε. Ενδεχομένως μπορείτε να ενημερώσετε τον Κοινοβουλευτικό Εκπρόσωπο στο τέλος και να ανασκευάσει κάτι, αν θέλετε.

Ο κ. Γιώργος Καρασμάνης από τη Νέα Δημοκρατία έχει τον λόγο και αμέσως μετά ο κ. Ιωάννης Ανδριανός, ο οποίος βρίσκεται εδώ.

Ορίστε, κύριε Καρασμάνη, έχετε τον λόγο.

**ΓΕΩΡΓΙΟΣ ΚΑΡΑΣΜΑΝΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, μετά από μία υπερδεκαετή οικονομική κρίση, μετά από μια πολύχρονη απραξία που καθήλωσε τις επενδύσεις και απαξίωσε βιομηχανίες και επιχειρήσεις, μας ενέσκηψε ως κεραυνός εν αιθρία κι αυτή η εφιαλτική πανδημία που μέχρι στιγμής έχει κοστίσει στην εθνική μας οικονομία πάνω από 43 δισεκατομμύρια ευρώ, χρήματα με τα οποία η Κυβέρνηση στήριξε όλες τις παραγωγικές κοινωνικές τάξεις.

Εν τούτοις, σε πείσμα όλων αυτών των συγκυριών, μέσα από αυτή τη δυστοπική εικόνα έχει αρχίσει να διαγράφεται το 2022 ως μία χρονιά - ορόσημο για τη χώρα, ως μια πρόκληση σε μια αναπτυξιακή πορεία, οικονομική και κοινωνική. Ασφαλώς, αυτή η ευοίωνη κατάσταση δεν μας χαρίστηκε. Είναι το αποτέλεσμα της πολιτικής που με συνέπεια και παρά τις αντιξοότητες ακολούθησε η Κυβέρνησή μας, με τεράστιο νομοθετικό έργο μέσα σε δυόμισι χρόνια διακυβέρνησης, με τομές, ρήξεις και μεταρρυθμίσεις που εξάλειψαν παθογένειες δεκαετιών. Σήμερα, με τον νέο αναπτυξιακό νόμο κάνει ένα ακόμα μεγάλο και καθοριστικό βήμα στη δυναμική αναπτυξιακή πορεία της χώρας.

Κυρίες και κύριοι συνάδελφοι, όταν θέλουμε να προσελκύσουμε επενδύσεις το πρώτο πράγμα που πρέπει να κάνουμε είναι να εγγυόμαστε ως χώρα ένα σύστημα όπως αυτό που εισάγει ο νέος αναπτυξιακός νόμος, ένα σύστημα καινοτόμο, ρωμαλέο, ευέλικτο, λειτουργικό και στο τέλος ελκυστικό για τους επενδυτές. Και αυτό κάνουμε.

Στηρίζουμε την εφαρμογή του στο εθνικό σχέδιο ανάπτυξης, στο Ταμείο Ανάκαμψης, στο νέο χάρτη περιφερειών 2022 – 2027, με αυξημένες τις κρατικές ενισχύσεις μέχρι και 25% σε σχέση με τον προηγούμενο χάρτη. Κι ακόμα τον εναρμονίζουμε με τον εθνικό στόχο του ΕΣΠΑ 2021 - 2027, καθώς επίσης και με το πρόγραμμα δημοσίων επενδύσεων, όπως και με άλλα κοινοτικά προγράμματα.

Οι Υπουργοί και ο εισηγητής μας έχουν αναλύσει διεξοδικά όλες τις διατάξεις, γι’ αυτό θα περιοριστώ, επιγραμματικά, σε σημεία ιδιαίτερου ενδιαφέροντος και ειδικότερα σε εκείνα που στοχεύουν στην αύξηση της απασχόλησης και στην ευρωστία των τοπικών οικονομιών και κοινωνιών.

Προβλέπει -έτσι απλά θα το πω- δεκατρείς κατηγορίες χορηγήσεων κρατικών ενισχύσεων, με τον δικό τους προϋπολογισμό η καθεμιά, που σε καμμιά περίπτωση δεν θα διοχετεύονται σε άλλες κατηγορίες, όπως γινόταν μέχρι σήμερα. Από αυτές, ξεχωρίζω την κατηγορία του νέου επιχειρείν, που δημιουργείται για πρώτη φορά κι έχει τον δικό της προϋπολογισμό και δίνει τη δυνατότητα στον νέο και στη νέα να κάνουν τη δική τους επιχείρηση, με εξασφαλισμένο το 100% της ενίσχυσής τους, χωρίς να κινδυνεύουν από τον ανταγωνισμό μεγάλων επιχειρήσεων.

Πολύ σημαντικές θεωρώ και τις κατηγορίες για την αγροδιατροφή και τη μεταποίηση αγροτικών προϊόντων. Και το τονίζω ιδιαίτερα αυτό, διότι υπάρχει μια διαχρονική μελέτη της Κομισιόν που καταγράφει ότι για να μπορέσει να επιβιώσει ο πλανήτης θα πρέπει μέχρι το 2050 να αυξήσουμε την παραγωγή τροφίμων κατά 70%. Αυτό πρέπει να το εκμεταλλευτούμε και να το αξιοποιήσουμε. Θεωρώ πάρα πολύ σημαντικό το γεγονός ότι ο Υπουργός αποδέχθηκε και στη συγκεκριμένη κατηγορία έχει συμπεριλάβει τις ατομικές επιχειρήσεις, τα φυσικά πρόσωπα, τους κατά κύριο επάγγελμα αγρότες, που θέλουν να αξιοποιήσουν και να εκσυγχρονίσουν τις αγροτικές τους εκμεταλλεύσεις. Όπως θεωρώ, επίσης, πολύ σημαντικό το γεγονός ότι απεδέχθη την πρότασή μας και συμπεριέλαβε τους γεωτεχνικούς στα ιδιωτικά σχέδια για την αγροδιατροφή, καθώς επίσης και την αύξηση της δαπάνης στα θερμοκήπια, όπως επίσης έχει συμπεριλάβει όλα τα τουριστικά καταλύματα στον αναπτυξιακό νόμο.

Σημαντικό είναι, επίσης, ότι ο νέος αναπτυξιακός νόμος δίνει κίνητρα με ποσοστό 100% της ενίσχυσης στις επενδύσεις που γίνονται σε ορεινές περιοχές και σε αυτές που βρίσκονται σε απόσταση μέχρι τριάντα χιλιομέτρων από τα σύνορα. Όμως, κύριε Υπουργέ, στο σημείο αυτό θέλω να σταθώ και να καταθέσω κάποιες παρατηρήσεις κι ενστάσεις. Σωστό το μέτρο, ολόσωστο, αλλά με τη διατύπωση αυτή και την ερμηνεία των προϋποθέσεων για να ενταχθεί κάποιος στα κίνητρα είναι πολύ πιθανό ότι στην εφαρμογή τους θα δημιουργηθούν σοβαρές αδικίες. Παραδείγματος χάριν, αυτή την απόσταση των τριάντα χιλιομέτρων από την μεθόριο, ποιος και πώς και με ποια μεζούρα θα τη μετρήσει, όταν μιλάμε για εκτάσεις ορεινές, για ολόκληρες οροσειρές, με αυξανόμενο υψόμετρο και με απροσδιόριστα τα ακριβή τους όρια; Κι αν αυτή η μεζούρα βγάλει την απόσταση τριάντα ένα χιλιόμετρα, αυτόν τον υποψήφιο νέο επενδυτή θα τον αποκλείουμε;

Συνεπώς, θεωρώ αναγκαίο να μπει ακόμη μια κατηγορία, των νομών που με απόλυτη πλειοψηφία της Βουλής χαρακτηριστήκαν παραμεθόριοι και προβληματικοί στο σύνολό τους. Για να χαρακτηριστούν έτσι, η Βουλή έλαβε υπ’ όψιν της την πρόταση, την έκθεση, το πόρισμα της επιτροπής περιφερειών της Βουλής για τις περιοχές που παρουσιάζουν αποβιομηχάνιση και φθίνουσα πορεία, οικονομική και πληθυσμιακή, και έλλειψη υποδομών. Ορισμένοι εξ αυτών συνορεύουν με μεγάλα αστικά κέντρα, με αποτέλεσμα η μερίδα του λέοντος από την πίτα των επενδύσεων για υποδομές, να πηγαίνουν σε αυτά. Κι έτσι γίνεται φως φανάρι το γιατί αυτοί οι νομοί έχουν αναλογικά μειωμένο εισόδημα, μέχρι 50% και 60%, σε σχέση με τα αστικά κέντρα και ειδικότερα με την περιφερειακή ενότητα στην οποία είναι η έδρα της περιφέρειας.

Επιπρόσθετα, αυτές τις περιοχές, αυτοί οι νομοί, συνορεύουν με γειτονικά κράτη και -όπως αναλυτικά παρουσίασα προ ημερών κατά τη συζήτηση του νομοσχεδίου στην επιτροπή- αυτές οι χώρες δίνουν πολύ ελκυστικά κίνητρα και καταφέρνουν να προσελκύσουν ουκ ολίγες επιχειρήσεις να επενδύσουν στο έδαφός τους. Αυτό, κύριοι συνάδελφοι, πρέπει να σταματήσει.

Γι’ αυτό, όπως είπα πιο πριν, πρέπει να υπάρξει μια ακόμη κατηγορία με αυξημένα κίνητρα που να προβλέπει ο νόμος. Ας μην γελιόμαστε. Μόνο έτσι θα μπορέσουμε να εξαλείψουμε τις μεγάλες ενδοπεριφερειακές ανισότητες που υπάρχουν, μόνο έτσι θα βάλουμε τέλος στην αιμορραγία της επιχειρηματικής και επενδυτικής μετανάστευσης στα γειτονικά κράτη.

Κύροι Υπουργοί, κύριε Παπαθανάση, σας έχω στείλει μια τροπολογία. Επιτρέψτε μου, κύριε Πρόεδρε, να μου δώσετε λίγο χρόνο, γιατί δεν την έχω καταθέσει την τροπολογία, να την αναλύσω για να καταλάβουν και οι Υπουργοί, αλλά και οι συνάδελφοι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ζητώ στο άρθρο 85 να υπάρξει μια προσθήκη για την επισκευή και αποκατάσταση διατηρητέων κτηρίων εντός παραδοσιακών και ιστορικών οικισμών, με την υποχρέωση των ιδιοκτητών να διαθέτουν τουλάχιστον ένα δωμάτιο για μίσθωση σε περιόδους τουριστικής αιχμής. Και λέω ένα δωμάτιο, ακριβώς, ώστε οι δαπάνες να έχουν επιλεξιμότητα. Είναι πρόταση, εισήγηση, των στελεχών του Υπουργείου Μακεδονίας που έχουν ίδια γνώση του θέματος αυτού.

Παρά το γεγονός ότι το ισχύον νομοθετικό πλαίσιο παρέχει δυνατότητα μετατροπής αυτών των κτηρίων σε ξενοδοχεία τριών και άνω αστέρων, δεν είναι δυνατόν όλα αυτά τα διατηρητέα να μετατραπούν σε ξενοδοχεία. Συνεπώς, είναι για τους ιδιοκτήτες τους ασύμφορη η αποκατάσταση και η συντήρησή τους. Γι’ αυτό ζητώ την ένταξή τους στον νέο αναπτυξιακό νόμο. Το ζητώ έχοντας ως παράδειγμα το ιστορικό Βαρόσι της Έδεσσας, με τους περίφημους καταρράκτες, μια παραδοσιακή συνοικία πραγματικό κόσμημα της πόλης και ολόκληρης της χώρας που έχει καταστεί ερείπιο. Το ίδιο συμβαίνει και σε άλλες πόλεις και σε άλλες περιοχές της πατρίδας μας.

Με αυτονόητη την υποχρέωση του κράτους να διατηρεί, να αναστηλώνει και να προστατεύει την πολιτιστική μας κληρονομιά, πιστεύουμε ότι έχουμε χρέος, τουλάχιστον, να δώσουμε σε αυτούς τους ανθρώπους τη δυνατότητα να αποκαταστήσουν και να συντηρήσουν τα κτήρια τους. Και είμαι βέβαιος, ότι με την ευαισθησία που σας διακρίνει, θα δείτε το θέμα, κι έστω ακόμα και με δική σας απόφαση να τα εντάξετε.

Για περισσότερη ενημέρωση, θα καταθέσω την τροπολογία στα Πρακτικά.

(Στο σημείο αυτό ο Βουλευτής κ. Γεώργιος Καρασμάνης καταθέτει για τα Πρακτικά την προαναφερθείσα τροπολογία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι συνάδελφοι, ο νέος αναπτυξιακός νόμος έχει και κοινωνικό πρόσημο. Χαρακτηρίζει ως επιλέξιμες τις δαπάνες των επενδυτικών σχεδίων για τη βελτίωση της προσβασιμότητας ατόμων με αναπηρία.

Νομίζω ότι μπροστά σε ένα νομοσχέδιο πραγματικά εμβληματικό, που μεταλλάσσει τη χώρα σε μαγνήτη επενδύσεων, στο πλαίσιο μιας πολιτικής με επίκεντρο τον άνθρωπο και το κοινωνικό σύνολο, δεν χωρούν αντιπαραθέσεις, αλλά μόνον εποικοδομητικές προτάσεις. Και σε αυτό οφείλουμε να συμβάλλουμε όλοι…

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, ολοκληρώστε, κύριε συνάδελφε.

**ΓΕΩΡΓΙΟΣ ΚΑΡΑΣΜΑΝΗΣ:** Ολοκληρώνω, κύριε Πρόεδρε.

Άλλωστε αυτή είναι η αποστολή μας, αυτός είναι ο ρόλος μας ως νομοθετικό Σώμα, να καταθέτουμε προτάσεις για τη βελτίωση των νομοσχεδίων.

Σε αυτό το σημείο οφείλω να πω ότι το προεδρείο, ο Πρόεδρος της Βουλής, τα μέλη του προεδρείου, διευθύνουν, στα χρόνια που παρακολουθώ, με τον καλύτερο τρόπο τις εργασίες της Βουλής, μέσα στο πλαίσιο που διαγράφονται στην ημερήσια διάταξη και με σεβασμό στον Κανονισμό, με μεγάλη ανοχή. Όμως, θέλω να επισημάνω ότι το προχθεσινοβραδινό επεισόδιο δεν περιποιεί ιδιαίτερη τιμή για όλους μας. Η προσχηματική συμπεριφορά, δεν ήταν σωστή. Ήταν προσχηματική και αντιλαμβάνεστε τι εννοώ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Καρασμάνη, σας παρακαλώ, ολοκληρώστε.

**ΓΕΩΡΓΙΟΣ ΚΑΡΑΣΜΑΝΗΣ:** Δυστυχώς, αυτή τη συμπεριφορά είχαμε να τη δούμε από την περίοδο 2012 - 2015 και αυτή τη συμπεριφορά ο ελληνικός λαός την έχει αποκηρύξει μετά βδελυγμίας.

Ευχαριστώ, κύριε Πρόεδρε για την ανοχή του χρόνου.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Καρασμάνη.

Τον λόγο έχει τώρα ο Υπουργός, ο κ. Παπαθανάσης, για ένα λεπτό.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Κύριε Πρόεδρε, παίρνω τον λόγο πολύ σύντομα για μια απάντηση στον κ. Καρασμάνη, ώστε να διευκρινίσω ότι τα τριάντα χιλιόμετρα τα μετράμε από τη συνοριακή γραμμή έως ένα οποιοδήποτε σημείο της δημοτικής ενότητας. Ακόμα κι αν αγγίζει τη δημοτική ενότητα και μισό μέτρο, καταλαμβάνει όλη τη δημοτική ενότητα.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Υπουργέ.

Τον λόγο έχει ο κ. Ανδριανός και αμέσως μετά ο κ. Μπαράν Μπουρχάν.

**ΙΩΑΝΝΗΣ ΑΝΔΡΙΑΝΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητάμε σήμερα ένα εξαιρετικά μεγάλης σημασίας νομοσχέδιο που προσδιορίζει το νέο αναπτυξιακό παράδειγμα της χώρας και περιγράφει τις προτεραιότητες και τις προοπτικές της εθνικής μας οικονομίας για την επόμενη κρίσιμη περίοδο.

Η ανάγκη για μια ριζική αλλαγή του παραγωγικού μοντέλου της χώρας είναι δεδομένη. Η οικονομία και η κοινωνία βγήκαν λαβωμένες από την βαθιά κρίση της προηγούμενης δεκαετίας, για να ακολουθήσει η δύσκολη και επίμονη περιπέτεια της πανδημίας. Παρά, λοιπόν, το δεύτερο χτύπημα αυτό της πανδημίας, η εθνική μας οικονομία όχι μόνο στέκεται όρθια, αλλά και σύμφωνα με όλες τις αξιόπιστες εκτιμήσεις έχει τη δυνατότητα και τις προοπτικές να εξασφαλίσει μια περίοδο σημαντικής οικονομικής ανάπτυξης τα επόμενα χρόνια. Βεβαίως, αυτό δεν είναι καθόλου αυτονόητο, γιατί χρειάζεται υπεύθυνη και σοβαρή στρατηγική, χρειάζεται σωφροσύνη στα δημοσιονομικά, αλλά και αποτελεσματικότητα στην κοινωνική πολιτική που τη δείχνει στην πράξη αυτή η Κυβέρνηση. Ήδη σήμερα ο Πρωθυπουργός ανακοίνωσε νέα μόνιμη μείωση του ΕΝΦΙΑ κατά 13%.

Χρειάζεται, λοιπόν, πολιτική και κοινωνική σταθερότητα, χρειάζεται ένα ισχυρό κεφάλαιο συναίνεσης, αυτοπεποίθησης και εμπιστοσύνης ως προς τον κεντρικό προσανατολισμό της χώρας.

Σε αυτή, λοιπόν, ακριβώς την κατεύθυνση η Κυβέρνηση της Νέας Δημοκρατίας και του Κυριάκου Μητσοτάκη αποτύπωσε στο υπό συζήτηση νομοσχέδιο τις κεντρικές αναπτυξιακές προτεραιότητες της επόμενης περιόδου, αλλά και τα συγκεκριμένα εργαλεία που θα βοηθήσουν στην ενίσχυση τόσο της ελληνικής οικονομίας όσο και του επιπέδου διαβίωσης των Ελληνίδων και των Ελλήνων και ιδίως των πλέον αδύναμων. Έχει ιδιαίτερη σημασία λοιπόν, το γεγονός ότι οι προβλέψεις του νομοσχεδίου βασίζονται πάνω στην τεκμηριωμένη και έγκυρη εργασία των κατά τεκμήριο πλέον ειδικών οικονομολόγων.

Η έκθεση Πισσαρίδη, το Εθνικό Σχέδιο Ανάκαμψης και Ανθεκτικότητας, η στρατηγική για τη βιομηχανία είναι τα ισχυρά θεμέλια της μεγάλης αυτής αναπτυξιακής προσπάθειας. Μιας προσπάθειας που έχει ως στόχο να ενισχύσει τον στρατηγικό και ελεγκτικό ρόλο του κράτους ως αρωγό και όχι ως εμπόδιο στην επιχειρηματική δράση και ταυτόχρονα, να ενισχύσει ουσιαστικά τη διαφάνεια, την αξιοπιστία και την αποτελεσματικότητα των κρατικών παρεμβάσεων.

Τα δεκατρία καθεστώτα, δηλαδή οι δεκατρείς κατηγορίες ενισχύσεων που απαριθμούνται στο νομοσχέδιο, αντιστοιχούν στις μείζονες προτεραιότητες του νέου παραγωγικού μοντέλου της χώρας. Είναι ο ψηφιακός και τεχνολογικός μετασχηματισμός των επιχειρήσεων, που αποτελεί προϋπόθεση για την αύξηση της παραγωγικότητας και της ανταγωνιστικότητας. Είναι η πράσινη μετάβαση και η περιβαλλοντική αναβάθμιση των επιχειρήσεων, ώστε να ανταποκρίνονται στις ανάγκες της αντιμετώπισης της κλιματικής αλλαγής και της προστασίας του περιβάλλοντος. Κλιματική κρίση που ήδη βιώνουμε, βιώνει ο πλανήτης, βιώνει η Ελλάδα, βιώνει η Αργολίδα -και μιλάω ως Βουλευτής Αργολίδας- με τους συνεχείς, απανωτούς παγετούς. Ήδη, αύριο έρχεται ο Υπουργός Αγροτικής Ανάπτυξης και ο Πρόεδρος του ΕΛΓΑ στην Αργολίδα για να δουν επιτόπου τις ζημιές που έχουν προκληθεί από τους τελευταίους παγετούς.

Είναι το νέο επιχειρείν η ενθάρρυνση της επιχειρηματικής καινοτομίας, ώστε η οικονομία μας να μπει στο προσκήνιο των νέων εξελίξεων. Είναι η δίκαιη αναπτυξιακή μετάβαση, ώστε τα θετικά αποτελέσματα της ανάπτυξης να διαχέονται σε όλες τις Ελληνίδες και σε όλους τους Έλληνες. Είναι η έρευνα και η εφαρμοσμένη καινοτομία, είναι η αγροδιατροφή, η πρωτογενής παραγωγή και η μεταποίηση των γεωργικών προϊόντων, ώστε να ενισχυθεί ουσιαστικά η προστιθέμενη αξία και η ανταγωνιστικότητα των ποιοτικότατων προϊόντων της γης μας. Είναι ακόμη η μεταποίηση και η εφοδιαστική, η εξωστρέφεια, η ενίσχυση των τουριστικών επενδύσεων, οι εναλλακτικές μορφές τουρισμού, οι μεγάλες επενδύσεις, οι ευρωπαϊκές αλυσίδες αξίας και η επιχειρηματικότητα των τριακοσίων εξήντα μοιρών.

Σε όλα αυτά, λοιπόν, τα κρίσιμα πεδία, μέσω της αξιοποίησης της δυνατότητας της μόχλευσης για κάθε 1 ευρώ δημοσίου χρήματος κινητοποιούνται 2 ευρώ από τον ιδιωτικό τομέα, ενώ ορθά μεγάλο ποσοστό των επιχορηγήσεων κατευθύνονται σε επενδύσεις με μικρό προϋπολογισμό, με το 97% των πόρων να πηγαίνει στην περιφέρεια.

Κυρίες και κύριοι συνάδελφοι, αυτή είναι μια μεγάλη ευκαιρία που έχει η πατρίδα μας να ανοίξει ταχύτητα και να ανέβει κατηγορία στην παγκόσμια οικονομική κατάταξη. Το υπό συζήτηση, λοιπόν, αναπτυξιακό νομοσχέδιο στηρίζει ουσιαστικά τα μεγάλα συγκριτικά πλεονεκτήματα της χώρας, τον τουρισμό. Και εδώ θέλω να πω πως είναι πολύ θετικό το βήμα που έγινε από το Υπουργείο να εντάξει σε αυτόν το νόμο τα τριάστερα ξενοδοχεία για εκσυγχρονισμό βεβαίως, αλλά και τα τουριστικά καταλύματα, που έχει αρκετά η Αργολίδα, ώστε βεβαίως να εκσυγχρονιστούν για να γίνουν τριάστερα. Άρα δίνουμε τη δυνατότητα, λοιπόν, και στα καταλύματα, κύριε Υπουργέ, να μπορούν να ενταχθούν σε αυτόν τον νόμο, ώστε να γίνουν και αυτά αν το θελήσουν και αν τους συμφέρει τριάστερα, την πρωτογενή παραγωγή, το πράσινο ενεργειακό δυναμικό, τις εφοδιαστικές αλυσίδες που αξιοποιούν την καίρια γεωπολιτική μας θέση και ταυτόχρονα επισημαίνει τεκμηριωμένα τα νέα πεδία επιχειρηματικής δράσης, που η Ελλάδα μπορεί να πρωταγωνιστήσει.

Με στοχευμένες κινήσεις, με στρατηγικό σχεδιασμό, με σίγουρα και φιλόδοξα βήματα μπορούμε να αυξήσουμε την παραγωγικότητα, την ανταγωνιστικότητα και την προστιθέμενη αξία των προϊόντων και των υπηρεσιών μας. Μπορούμε πάνω από όλα να αξιοποιήσουμε καλύτερα το τεράστιο και σε μεγάλο βαθμό αναξιοποίητο ακόμη ανθρώπινο κεφάλαιο της πατρίδας μας, παράγοντας καινοτομίας και ποιότητας, εξασφαλίζοντας θετικά αποτελέσματα για ολόκληρη την κοινωνία μας.

Σε αυτούς τους απολύτως αναγκαίους στόχους επενδύει τεκμηριωμένα το υπό συζήτηση αναπτυξιακό νομοσχέδιο και γι’ αυτό το υπερψηφίζω. Θέλω να συγχαρώ το Υπουργείο Ανάπτυξης.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Ανδριανέ και για την τήρηση του χρόνου.

Έχω την τιμή να ανακοινώσω στο Σώμα ότι η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Υγείας: «Κύρωση της από 29-7-2021 Επιμέρους Σύμβασης Δωρεάς-Έργο ΙΙ, Παράρτημα 11 της από 6-9-2018 κύριας Σύμβασης Δωρεάς μεταξύ του Ιδρύματος «Κοινωφελές Ίδρυμα Σταύρος Σ. Νιάρχος» και του Ελληνικού Δημοσίου για την ενίσχυση και αναβάθμιση των υποδομών στον τομέα της Υγείας».

Κύριε Μπαράν, έχετε τον λόγο.

**ΜΠΟΥΡΧΑΝ ΜΠΑΡΑΝ:** Κυρίες και κύριοι συνάδελφοι, επιτρέψτε μου να απευθυνθώ στο Σώμα με τριπλή ιδιότητα ως πολιτικός, ως επιχειρηματίας, αλλά και ως ψυχίατρος, που πιστέψτε με πολύ ταιριάζει με αρκετά από αυτά που συμβαίνουν γύρω μας, ταιριάζει με την αναζήτηση μεθόδων για την υπέρβαση κρίσεων και των όχι και πολύ ομαλών καταστάσεων και συμπεριφορών.

Σήμερα συζητούμε για ανάπτυξη με όρους βιώσιμης αποτελεσματικότητας για τη χώρα και την κοινωνία μας, σε μία περίοδο εξαιρετικά δύσκολων συνθηκών και επιπτώσεων: πανδημία, ενεργειακή κρίση, κλιματική κρίση, γεωπολιτικές προκλήσεις, μεταναστευτικές πιέσεις, αλλά και οι συνέπειες όλων αυτών όπως μακροοικονομικές αποκλίσεις, πληθωρισμός ακρίβεια, αναστολή εργασίας και σταθερής απασχόλησης, ενεργειακή φτώχεια, υγειονομική συμπίεση. Όλα αυτά σε ένα ομολογουμένως απαιτητικό δημοσιονομικό πλαίσιο για τη χώρα μας.

Πριν, όμως, αναλογιστούμε τι ακριβώς χρειάζεται αναπτυξιακά ο τόπος, ένα πράγμα έρχεται δραματικά να επιβάλει την ανάγκη άμεσης υλοποίησης δημιουργίας κέντρων πολιτικής προστασίας, που θα βελτιστοποιεί πρόληψη, συντονισμό, αντιμετώπιση και αποκατάσταση. Ένα σύστημα που θα εντάσσει λειτουργικά στους θεσμούς τον πολίτη και θα εισφέρει ακόμη και την αναπτυξιακή ομαλότητα.

Στην τόσο δύσκολη συγκυρία αναζητούμε, αφ’ ενός να αντιμετωπίσουμε τις παραπάνω αρνητικές συνέπειες, και αφ’ ετέρου να ικανοποιήσουμε τις προσδοκίες για ανάπτυξη και κοινωνική συνοχή που δικαίως απαιτεί ο λαός μας.

Υπάρχει συνταγή γι’ αυτό, υπάρχει μπούσουλας; Για να είμαστε ειλικρινείς. απόλυτη μαγική λύση δεν υπάρχει. Υπάρχουν όμως δυνατότητες, που είναι αποτέλεσμα επάρκειας της εκτελεστικής εξουσίας, σε συνδυασμό με κεντρικούς άξονες πρακτικής, εφαρμοσμένης πολιτικής.

Και όμως, κυρίες και κύριοι, το ΠΑΣΟΚ απέδειξε ότι δεν κλατάρει μπροστά σε κρίσεις, μπροστά σε μέγιστες προκλήσεις και στοιχήματα. Έτσι και τώρα είμαι πεπεισμένος ότι το ΚΙΝΑΛ - ΠΑΣΟΚ έχει όλη την ικανότητα να παντρέψει τις πραγματικές αναπτυξιακές ανάγκες στον τόπο μας με μία σύγχρονη κοινωνική αντίληψη, εξασφαλίζοντας πρόοδο, ευημερία και κοινωνική δικαιοσύνη, παντρεύοντας τις ικανότητες του καθενός με τις ανάγκες και προσδοκίες όλων των πολιτών, μέσα σε αυτές και των πιο αδύναμων και ευάλωτων στρωμάτων.

Ποιο είναι, λοιπόν, το ζητούμενο στην ανάπτυξη σήμερα; Μα, φυσικά ο εκσυγχρονισμός του συνόλου του παραγωγικού-αναπτυξιακού μοντέλου σε όλους τους τομείς πρωτογενή, δευτερογενή και τριτογενή.

Πώς επιτυγχάνει αυτή πράξη; Με ένα σχέδιο ολιστικό, με ένα σχέδιο σαν ζωντανό οργανισμό που θα διαθέτει σκελετό, τροφοδοσία, συστηματική σύσκεψη και αρμονική επαφή με το περιβάλλον. Ποιοι είναι, λοιπόν, αυτοί οι τέσσερις πυλώνες που στηρίζουν το νέο παραγωγικό μοντέλο;

Πρώτον, η καταλυτική αναβάθμιση και κατασκευή σύγχρονων μεγάλων και μικρότερων υποδομών.

Δεύτερον, οι στοχευμένες και λειτουργικές επενδύσεις, χρηματοδοτήσεις στρατηγικού και υποστηρικτικού χαρακτήρα.

Τρίτον, ανάπτυξη, ενίσχυση και σταθερή παραγωγή της άυλης υπεραξίας μέσω σύγχρονων εφαρμογών εκπαίδευσης και κατάρτισης, καινοτομίας, έρευνας και τεχνολογίας, ψηφιακός μετασχηματισμός παντού, αναδιατάξεις και εξορθολογισμός σε διοίκηση και δικαιοσύνη και φυσικά συνεργασία και απασχόληση.

Τέταρτον, κλιματικός και περιβαλλοντικός αναπροσανατολισμός με προώθηση ενός νέου ενεργειακού συμβολαίου, με σεβασμό στον άνθρωπο και στο περιβάλλον.

Όμως, ποιο όμως είναι το νέο παραγωγικό αναπτυξιακό μοντέλο; Πώς θέλουμε τους νέους αναβαθμισμένους, παραγωγικούς τομείς, ώστε να ξέρουμε πώς να χτίσουμε τους παραπάνω τέσσερις πυλώνες, που θα το υποστηρίξουν;

Στον πρωτογενή τομέα οφείλουμε δραστικά να προχωρήσουμε στην επέκταση της συμβολαιακής γεωργίας και σε εφαρμογές ευφυούς γεωργίας, γεωργίας ακριβείας, μεταβατικών, βιολογικών και εναλλακτικών καλλιεργειών που θα διευκολύνουν, παραδείγματος χάριν, τη μετάβαση από τον καπνό σε νέα προϊόντα, αλλά και θα αυξήσουν δραστικά το βιοτικό επίπεδο στις αγροτικές περιοχές, παρομοίως και στην κτηνοτροφία, και όλα αυτά με το εμπόριο, τη μεταποίηση και συμβουλευτική υποστήριξη.

Θεωρώ καίρια τη φορολογική κινητροδότηση και δημιουργία σύγχρονων συνεταιριστικών σχημάτων που θα πετυχαίνουν κοινή εφαρμογή καινοτομίας, εξασφάλιση τιμών και μαζικής απορροφητικότητας προϊόντων τόσο στην Ελλάδα όσο κυρίως στο εξωτερικό, όπου με σωστό μάνατζμεντ και μάρκετινγκ θα στοχεύουν σε υψηλότερες απορροφήσεις.

Όμως, εδώ ακριβώς πρέπει να δούμε και τις υποστηρικτικές παραμέτρους, με ιδιαίτερη βαρύτητα στη Θράκη, απ’ όπου προέρχομαι: αναδασμούς, κόστη υλικών παραγωγής και φόρους καυσίμων και επιτέλους τακτοποίηση τίτλων ιδιοκτησίας γαιών.

Ιδιαίτερη αναφορά χρήζει ο τομέας του τουρισμού. Είναι καθοριστικής σημασίας να πιστοποιηθούν οι υποδομές και οι υπηρεσίες, να ενοποιηθούν χωρικά και θεματικά οι εναλλακτικές μορφές τουρισμού και φυσικά να αναβαθμιστεί η επαγγελματική κατάρτιση των εργαζομένων σε αυτό.

Σε όλη αυτή την πορεία και λειτουργία αναδιάταξης στον πρωτογενή τομέα και αντιστοίχως και στη δευτερογενή παραγωγή των βιοτεχνιών, βιομηχανιών και μεταποίησης αλλά και στο τεράστιο στην Ελλάδα τριτογενή τομέα των υπηρεσιών, μεταφορών και του εμπορίου, όλες οι επιλογές και προαλειφόμενες δράσεις πρέπει να διέπονται από δύο βασικές αρχές:

Πρώτον, υλοποίηση και υποστήριξη της πράσινης μετάβασης. Η λέξη «πράσινη μετάβαση» δεν έχει κανένα νόημα, εάν δεν βοηθηθεί από επιχειρηματικότητα και η παραγωγή να μεταβεί στην επόμενη φάση.

Δεύτερον, να δίνονται κίνητρα οικονομικού και φορολογικού χαρακτήρα για την απορρόφηση εργατικού δυναμικού, να υποστηρίζεται η εργασία και η απόκτηση της τόσο αναγκαίας σύγχρονης εργασιακής εμπειρίας.

Όπως ανέφερα, το παραπάνω παραγωγικό μοντέλο πρέπει να στηριχθεί σε τέσσερις κύριους πυλώνες.

Πρώτος πυλώνας είναι οι υποδομές. Είναι απαραίτητο να συνδέονται με όλους τους άλλους πυλώνες και προς αυτό στρατηγικής σημασίας είναι η δημιουργία κέντρων ταχείας εξυπηρέτησης της επιχειρηματικότητας σε κάθε πόλη και σημείο ενδιαφέροντος, επιχειρηματικά ΚΕΠ δηλαδή, για να υπενθυμίσω τη σημασία της απλοποίησης των διαδικασιών. Επίσης, η περιφέρεια έχει ανάγκη από σύγχρονα αρδευτικά συστήματα συγκέντρωσης και διανομής υδάτων και αρτηρίες παραγωγής ποιότητας.

Ο δεύτερος πυλώνας, αφορά στον κεντρικής σημασίας τομέα των επενδύσεων και χρηματοδοτήσεων. Ενώ είναι τεράστιο το πεδίο, θέλω να υπερθεματίσω την ανάγκη για διοχέτευση επενδυτικού δυναμικού στον τομέα της υγείας. Τώρα, όχι χθες, αλλά τώρα ενίσχυση των δομών υγείας! Βλέπετε τι γίνεται με την πανδημία και μιλώ εντελώς επιστημονικά, όχι αδιακρίτως και αντιπολιτευτικά.

Ενισχύστε τώρα την πρωτοβάθμια φροντίδα υγείας και στηρίξτε το ισχυρότερο και αποτελεσματικότερο κομμάτι στην υγεία: την πρόληψη και την προληπτική ιατρική, μαζί, βέβαια, με τη λειτουργία της εξατομικευμένης ιατρικής φροντίδας και την εδραίωση των θεραπευτικών πρωτοκόλλων στην ηλεκτρονική συνταγογράφηση.

Τρίτος πυλώνας. Ενώ για τον πυλώνα της άυλης υπεραξίας έκανα ήδη αναφορά, θέλω να τονίσω ότι θα προσέφερε πολύ υψηλές αναπτυξιακές υπηρεσίες η δημιουργία ΤΠΑΕ, δηλαδή τμημάτων περιφερειακής αναπτυξιακής εξειδίκευσης, ιδιαίτερα στην περιοχή της Θράκης όπου είναι ακόμα υψηλή η σχολική εκπαιδευτική διαρροή και πολλά νέα παιδιά δεν μπορούν να συνεχίσουν μετά από το γυμνάσιο και το λύκειο τις σπουδές τους.

Στα τμήματα αυτά θα παρέχεται γνώση και πρακτική κατάρτιση πάνω στα ιδιαίτερα αναπτυξιακά χαρακτηριστικά της περιοχής και μάλιστα σε αυτά που τα παιδιά πρακτικά και οικογενειακά τα γνωρίζουν. Τα τμήματα αυτά θα βοηθούσαν πάρα πολύ σε αυτό, υπό την αιγίδα της περιφερειακής αυτοδιοίκησης. Έτσι και η ανεργία αντιμετωπίζεται και η φυγή στο εξωτερικό, αλλά και η αναπτυξιακή προοπτική ενδυναμώνεται, ταυτόχρονα με τη θεσμική και υλικοτεχνική βελτίωση των μειονοτικών σχολικών μονάδων στη Θράκη. Είμαι πεπεισμένος ότι αυτή η προσπάθεια θα είχε άμεσα θετικά αποτελέσματα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Τέταρτος πυλώνας, ο νέος κλιματικός και περιβαλλοντικός προσανατολισμός με προώθηση ενός ενεργειακού συμβολαίου για τον πολίτη, με ξεχωριστή βαρύτητα και στην οικιακή, επιχειρηματική και δημόσια διαχείριση αποβλήτων.

Κυρίες και κύριοι, τελειώνοντας, αυτές ήταν ορισμένες συνδυαστικές και χρήσιμες θεωρώ σκέψεις και προτάσεις για το απαραίτητο αναπτυξιακό όραμα για τη χώρα μας, μια χώρα που δοκιμάζεται ποικιλοτρόπως.

Στο βαθμό που ως ΚΙΝΑΛ - ΠΑΣΟΚ μας αναλογεί, θέλω να είστε όλοι βέβαιοι ότι τόσο η εμπειρία μας όσο και οι δυνατότητές μας αποτελούν εγγύηση για να κερδηθεί το μεγάλο στοίχημα για την Ελλάδα: ευημερία με ανάπτυξη και κοινωνική ισορροπία, μια ευημερία με την πράσινη μετάβαση στο επίκεντρο, μια πράσινη μετάβαση που -όπως πάνε τα πράγματα- έχουν ένα επιπλέον χαρακτήρα, το χαρακτήρα της επερχόμενης μετάβασης του ΠΑΣΟΚ στο επίκεντρο όχι μόνο της κατάθεσης προτάσεων αλλά και της εφαρμογής τους.

Ευχαριστώ πολύ και ευχαριστώ για την ανοχή, κύριε Πρόεδρε.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε συνάδελφε.

Το λόγο έχει τώρα ο κ. Δημήτρης Κούβελας από τη Νέα Δημοκρατία και αμέσως μετά ο κ. Μπάρκας από τον ΣΥΡΙΖΑ.

Ορίστε, κύριε Κούβελα.

**ΔΗΜΗΤΡΙΟΣ ΚΟΥΒΕΛΑΣ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, εκφράζω τον αποτροπιασμό μου για την εν ψυχρώ δολοφονία ενός νέου ανθρώπου χθες τα ξημερώματα στη Θεσσαλονίκη, υπό το πρόσχημα διαφορετικών αθλητικών, οπαδικών «πιστεύω».

Παράλληλα, νομίζω όλοι νιώθουμε ικανοποίηση και αξίζουν συγχαρητήρια στην Ελληνική Αστυνομία για τη σύλληψη του φερόμενου ως δράστη λίγο νωρίτερα σήμερα. Εύχομαι ειλικρινά ποτέ ξανά να μη ζήσουμε κάτι τέτοιο και γι’ αυτό πολιτεία, άνθρωποι του αθλητισμού αλλά και η κοινωνία μας συνολικά πρέπει να αναλάβουμε τις ευθύνες που αναλογούν στον καθένα από εμάς.

Είναι ένα από τα πιο κρίσιμα νομοσχέδια που εισηγήθηκε αυτή η Κυβέρνηση αυτό που ψηφίζεται σήμερα, μετά πολλών κόπων και βασάνων τις προηγούμενες ημέρες. Μια πραγματική αναπτυξιακή μεταρρύθμιση, που έρχεται να προστεθεί στο Εθνικό Σχέδιο Ανάκαμψης και Ανθεκτικότητας και στο εθνικό σχέδιο για τη βιομηχανία.

Πρόκειται για τρία εμβληματικά εργαλεία της ελληνικής οικονομίας, που έχουν τη σφραγίδα της Κυβέρνησης Μητσοτάκη και τα οποία ζητούσε επιτακτικά η ίδια η αγορά, οι επιχειρήσεις, αλλά και οι εργαζόμενοι, καθώς, μην ξεχνάμε, κάθε επένδυση, μικρή, μεσαία ή μεγάλη, είναι άρρηκτα συνδεδεμένη με δύο θετικές συνέπειες: Από τη μια δυναμώνει την οικονομία και τονώνει το ΑΕΠ και από την άλλη, μειώνονται οι δείκτες ανεργίας μέσα από πολλές νέες θέσεις εργασίας. Στόχος μας είναι αυτές οι νέες θέσεις εργασίας να είναι και καλά αμειβόμενες.

Πιστέψτε με, στη Θεσσαλονίκη, όπου η ανεργία των νέων είναι ψηλά, έχουμε κάθε λόγο να ζητούμε, να επιδιώξουμε να πετύχει η αναπτυξιακή πολιτική που χαράσσει η Κυβέρνηση.

Επιβάλλεται συνεπώς να μη δούμε τον νέο αναπτυξιακό νόμο υπό στενό κομματικό πρίσμα αλλά αντιθέτως ως μια παραγωγική μηχανή που θα επιτρέψει στους δημιουργικούς Έλληνες να παράξουν, στα προικισμένα μυαλά να γυρίσουν στην Ελλάδα και τελικά, στην ελληνική οικονομία να δημιουργήσει πλούτο προς όφελος όλων μας.

Ας δούμε τη διαφορά με τον αναπτυξιακό νόμο ΣΥΡΙΖΑ. Αξίζει, στα πολύ γρήγορα.

Είχατε βάλει πολύ χαμηλά, κυρίες και κύριοι συνάδελφοι ΣΥΡΙΖΑ, τον πήχη της απόδοσης του προηγούμενου δικού σας αναπτυξιακού νόμου. Επέτρεπε, κυρίως, σε επιχειρήσεις που δρούσαν σε ξεπερασμένους τομείς χαμηλής παραγωγικότητας να διαδραματίζουν υπερβολικά μεγάλο ρόλο στην εθνική οικονομία. Είδαμε ότι δεν ενθαρρύνατε την νεανική επιχειρηματικότητα, δεν ενθαρρύνατε την «πράσινη» και ψηφιακή μετάβαση, δεν σταθήκατε αρωγοί σε κάποια πρωτοβουλία της επιχειρηματικής κοινότητας, που είχε ανάγκη να σχεδιάσει και να αναπτύξει καινοτόμες ιδέες. Αποτέλεσμα ήταν να παραδώσετε το 2019 την Ελλάδα ουραγό σε κάθε δείκτη ψηφιακής οικονομίας και ιδιωτικών επενδύσεων.

Σήμερα είναι επιτακτική ανάγκη να μη χάσουμε το «τρένο» του ψηφιακού μετασχηματισμού. Η μεγάλη διαφορά του νέου νόμου αναδεικνύεται προς δύο βασικές κατευθύνσεις, από τη μία για πρώτη φορά θεσπίζονται δεκατρία θεματικά καθεστώτα-τομείς, μεγαλώνοντας έτσι την «πίτα» της οικονομίας, από τον ψηφιακό και τεχνολογικό μετασχηματισμό επιχειρήσεων, μέχρι την «πράσινη» μετάβαση και την περιβαλλοντική αναβάθμιση επιχειρήσεων αλλά και τις εναλλακτικές μορφές τουρισμού. Είναι κάποια από τα πεδία που δίνει ιδιαίτερη έμφαση ο νέος αναπτυξιακός νόμος.

Από την άλλη, μέσα από τις διαδικασίες αξιολόγησης, έγκρισης, αλλά και ελέγχου των επενδυτικών σχεδίων δίνεται η δυνατότητα μόχλευσης κεφαλαίων, όπου για κάθε ευρώ που θα βάζει το ελληνικό δημόσιο θα κινητοποιούνται άλλα δύο ευρώ από τον ιδιωτικό τομέα.

Η μεγάλη διαφορά, όμως, είναι πως πέρα από έναν καλοστημένο αναπτυξιακό νόμο, υπάρχει η βούληση απ’ αυτή την Κυβέρνηση, για να λειτουργήσει το νέο πλαίσιο με ταχείς ρυθμούς και να φέρει τα επιδιωκόμενα αποτελέσματα, να προσελκύσουμε επιχειρήσεις και επενδύσεις από το εξωτερικό. Και αυτό γίνεται μόνο όταν υπάρχει σαφές και κατάλληλο νομοθετικό πλαίσιο αλλά και κατάλληλο κλίμα που παρέχει ασφάλεια για τη μέση και μακροπρόθεσμη καλή προοπτική της ελληνικής οικονομίας. Και αυτό ακριβώς συμβαίνει σήμερα στη χώρα μας.

Τελευταία απόδειξη η «JP MORGAN», η οποία ανακοίνωσε επένδυση ύψους 1,2 δισεκατομμυρίου ευρώ μόνο για αρχή. Αξίζουν θερμά συγχαρητήρια στην πολιτική ηγεσία του Υπουργείου Ανάπτυξης, γιατί έχει αποδείξει στην πράξη πως ακούει τους πάντες και κυρίως ότι διαβουλεύεται. Χαρακτηριστικό παράδειγμα είναι ότι και τα τρίστερα ξενοδοχεία πλέον υπάγονται στον νέο νόμο και μπορούν να αναβαθμιστούν και να γίνουν πιο ανταγωνιστικά.

Ακούστηκαν αβάσιμοι ισχυρισμοί για το νομοσχέδιο από την πλευρά της Αντιπολίτευσης. Είπατε ότι απευθύνεται στους λίγους. Αντίθετα, το νομοσχέδιο χτίστηκε στη βάση των πολλών. Αυτό αποδεικνύεται από τα υψηλά ποσοστά επιχορηγήσεων που θα λάβουν τα μικρά και μεσαία επενδυτικά σχέδια όσο και από το όριο υπαγωγής των επενδυτικών σχεδίων που θα επιχορηγούνται από μόλις 100.000 ευρώ.

Είπατε ότι το νομοσχέδιο είναι συγκεντρωτικό. Αντιθέτως, το νομοσχέδιο είναι ο ορισμός της αποκέντρωσης στην πράξη, καθώς το 97% των κεφαλαίων θα μοιραστούν στην περιφέρεια και τους κατοίκους της.

Είπατε ότι τα δεκατρία θεματικά πεδία του αναπτυξιακού νόμου δυσχεραίνουν τις χρηματοδοτήσεις και τις απορροφήσεις κονδυλίων. Αν είναι δυνατόν! Αντίθετα, για πρώτη φορά προβλέπεται συγκεκριμένο ποσό 150 εκατομμυρίων περίπου ανά τομέα. Αποτέλεσμα αυτού είναι να μην μπαίνουν όλες οι επενδυτικές κατηγορίες σε έναν κοινό δημοσιονομικό κουβά. Αποφεύγεται έτσι μεγάλοι κλάδοι της οικονομίας και επιχειρήσεις να απορροφούν κονδύλια σε βάρος άλλων επιχειρήσεων.

Η πολιτική μας αξιοπιστία φαίνεται στην πράξη στην εκλογική μου περιφέρεια, τη Θεσσαλονίκη, όπου ήδη φυσάει στην πόλη ένας νέος πρωτοφανής επενδυτικός άνεμος. Τα έργα υποδομής που λίμναζαν για χρόνια σε κάποιο συρτάρι ήδη δρομολογούνται, όπως είχε την ευκαιρία να διαπιστώσει ο Πρωθυπουργός, που βρέθηκε χθες στη Θεσσαλονίκη. Επενδυτικοί κολοσσοί όπως η «PFIZER», η «CISCO», η «DELOITTE» κάνουν την πόλη μου συνώνυμο του ψηφιακού μετασχηματισμού και δεξιοτήτων.

Μιλώ περήφανα, όπως και εσείς, για τη δική σας εκλογική περιφέρεια, κύριε Μπάρκα.

Στο μετρό έφυγαν οι μουσαμάδες και οι λαμαρίνες και προχωρούμε στην ολοκλήρωσή του με ορίζοντα το 2023 και τη λειτουργία του ήδη, σε πείσμα λίγων ξεπερασμένων πρωταγωνιστών της καθυστέρησης, τους οποίους ενθαρρύνει πολιτικά ο ΣΥΡΙΖΑ και θα λογοδοτήσετε γι’ αυτό στους Θεσσαλονικείς.

Η πρόοδος στο λιμάνι της Θεσσαλονίκης είναι πλέον εμφανής, με τη διασύνδεση του στο οδικό και σιδηροδρομικό δίκτυο να εξελίσσεται με εντατικούς ρυθμούς.

Συνεχίζεται ο σχεδιασμός για το νέο τεχνολογικό πάρκο τέταρτης γενιάς Thess INTEC, το οποίο πρέπει να αποτελέσει, κύριε Υπουργέ, στοίχημα της εθνικής οικονομίας και όχι υπόθεση της Θεσσαλονίκης μόνο.

Στο πρώην στρατόπεδο Παύλου Μελά ξεκίνησαν ήδη οι εργασίες για τη μετατροπή του μητροπολιτικού πάρκου, δείχνοντας τον δρόμο για την αξιοποίηση τέτοιων εκτάσεων προς όφελος της τοπικής κοινωνίας και οικονομίας.

Αναμένουμε ανάλογη συνέχεια με την ίδρυση ζώνης ελεύθερου εμπορίου για επιχειρήσεις με αποκλειστικά εξαγωγικό προσανατολισμό στο πρώην στρατόπεδο Γκόνου.

Υπερψηφίζω τον νέο αναπτυξιακό νόμο ως ένα εργαλείο που φιλοδοξεί να αλλάξει το παραγωγικό μοντέλο της χώρας και να κάνει την Ελλάδα πηγή προόδου και τους Έλληνες παράδειγμα προκοπής.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Κύριε Υπουργέ, έχετε κάποιες νομοτεχνικές βελτιώσεις;

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Ναι.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Μπάρκα, συγγνώμη, αλλά πρέπει να μιλήσει ο Υπουργός για τις νομοτεχνικές βελτιώσεις. για να μπορούν να τις επεξεργαστούν οι συνάδελφοι.

Κύριε Υπουργέ, έχετε τον λόγο.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Ευχαριστώ, κύριε Πρόεδρε. Θα τις καταθέσω τις νομοτεχνικές, έτσι ώστε να μοιραστούν και στα κόμματα.

Στο πρώτο άρθρο, επαναλαμβάνω, είναι για το θέμα της αγροδιατροφής για τις ατομικές επιχειρήσεις ως 200.000 ευρώ.

Στο δεύτερο, είναι για τις ατομικές επιχειρήσεις για καταγραφή σε ιδιαίτερο χώρο του βιβλίου εσόδων - εξόδων, σχετικά με την ίδια συμμετοχή της επιχείρησης. Ήταν ένα κενό που είχε ταλαιπωρήσει πολλές ατομικές επιχειρήσεις.

Το τρίτο άρθρο, μας δίνει τη δυνατότητα να κατανέμουμε ισομερώς σε όλες τις περιφέρειες τα ποσά, έτσι ώστε όλες οι περιφέρειες να πάρουν αυτό που τους αντιστοιχεί. Με τον τρόπο αυτό, δεν θα έχουμε μία περιφέρεια να λαμβάνει από τον αναπτυξιακό νόμο μεγαλύτερο ποσό και άλλη μικρότερο ποσό. Εμείς στη Νέα Δημοκρατία, την Κυβέρνηση, πιστεύουμε στην ισότιμη και ισόρροπη ανάπτυξη.

Το ίδιο ισχύει και για τις μικρές, μεσαίες και μεγάλες επιχειρήσεις. Και εκεί θα υπάρχει κατανομή, έτσι ώστε να μην έχουμε τις μεσαίες ή μεγάλες επιχειρήσεις να λαμβάνουν μεγαλύτερο ποσοστό από ό,τι οι μικρές και οι πολύ μικρές.

Το τέταρτο άρθρο, είναι η δυνατότητα για τις ζώνες απολιγνιτοποίησης, δηλαδή Φλώρινα, Κοζάνη και Μεγαλόπολη, να λάβουν ιδιαίτερη ενίσχυση και πριμοδότηση στα επενδυτικά τους σχέδια. Είναι η δίκαιη αναπτυξιακή μετάβαση, που την έχουμε βάλει πολύ ψηλά και είναι μια μεγάλη πρόκληση του Πρωθυπουργού μας και της Ελλάδας.

Με το πέμπτο άρθρο -νομίζω για πρώτη φορά και είμαστε όλοι περήφανοι- δίνουμε ιδιαίτερη στήριξη στη Θράκη. Ιδιαίτερα ο Νομός Έβρου θα λάβει πριμοδότηση κατά 10% στη βαθμολογία των επενδυτικών σχεδίων, πέραν των τριάντα χιλιομέτρων που καταλαμβάνεται πλήρως, και δίνει τη δυνατότητα να πάρει το 100% του χάρτη, και στον Έβρο θα έχουμε και στις μεσαίες επιχειρήσεις επιχορήγηση.

Ταυτόχρονα, και στις άλλες δύο περιφερειακές ενότητες, δηλαδή Ροδόπης και Ξάνθης, θα λάβουν και σε αυτές μοριοδότηση για τα επενδυτικά σχέδια και θα λάβουν επίσης ένα ποσοστό επιχορήγησης οι μεσαίες επιχειρήσεις. Θεωρούμε ότι αυτό είναι πολύ σπουδαίο, διότι έτσι θα προωθήσουμε επενδυτικά σχέδια προς την περιοχή της Θράκης.

Στο άρθρο 6, δίνεται η δυνατότητα στις επιχειρήσεις που μπαίνουν στις βιομηχανικές περιοχές να πάρουν τα ανάλογα κίνητρα. Εδώ για πρώτη φορά, επίσης, βάζουμε τα εκκοκκιστήρια, ένα μεγάλο θέμα που απασχολεί την παραγωγή στην πατρίδα μας. Και αυτό εδώ θα πρέπει να πούμε ότι ήταν μια διεκδίκηση-αίτημα του κ. Λιβανού Υπουργού Αγροτικής Ανάπτυξης μετά από συζήτηση. Αφήνοντας βεβαίως και το θέμα της κοινοποίησης στην Ευρώπη, θα συμπεριλάβουμε και τα εκκοκκιστήρια.

Στο άρθρο 8, δίνουμε τη δυνατότητα, όπως είπαμε, στα μη κύρια τουριστικά καταλύματα, εφόσον το επιθυμούν, να μπορούν να αναβαθμίζονται σε κατηγορία τριών τουλάχιστον αστέρων.

Ολοκληρώνοντας, δίνουμε το δικαίωμα στα επενδυτικά σχέδια του καταδυτικού τουρισμού να συμπεριληφθούν στον αναπτυξιακό νόμο. Και κλείνουμε με τις επιχειρήσεις τεχνικών δοκιμών και αναλύσεων μόνο όμως ως προς το καθεστώς έρευνα και καινοτομία. Εκεί θα μπορούν να υπάγονται σε περίπτωση που κάνουν ερευνητική δουλειά και δουλειά καινοτομίας.

Τις καταθέτω για τα Πρακτικά.

(Στο σημείο αυτό ο Αναπληρωτής Υπουργός Ανάπτυξης και Επενδύσεων κ. Νικόλαος Παπαθανάσης, καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελίδες 320 έως 322)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ να διανεμηθούν.

Κυρίες και κύριοι συνάδελφοι, αν έχετε απορίες, εδώ θα είναι ο Υπουργός να σας τις λύσει.

Τον λόγο έχει τώρα ο κ. Μπάρκας και αμέσως μετά ο κ. Τσαβδαρίδης.

**ΚΩΝΣΤΑΝΤΙΝΟΣ ΜΠΑΡΚΑΣ:** Ευχαριστώ, κύριε Πρόεδρε.

Μιας και είναι και ο Υπουργός εδώ και είχα την τιμή κατά τη διάρκεια της συζήτησης πρότασης μομφής τις προηγούμενες μέρες να με συμπεριλάβει κατά το ήμισυ στην ομιλία του, να του πω ότι ναι, θίασος είστε! Ένας θίασος ο οποίος αποτελείται από ένα συνονθύλευμα ανθρώπων οι οποίοι πρόσκεινται, όχι στη Νέα Δημοκρατία αλλά στον Κυριάκο Μητσοτάκη και δυστυχώς, αυτή τη στιγμή μόνο σήψη και δυσοσμία αποπνέετε. Καθημερινά έρχονται στο φως πράγματα τα οποία δεν βοηθάνε την δημοκρατία να πάει παρακάτω. Είστε μπλεγμένοι σε πολλά. Είναι επιλογή σας, είναι και επιλογή όμως της δημοκρατίας, του δημοκρατικού πολιτεύματος να υπερασπιστεί τη Βουλή, την κυβέρνηση, την χώρα, τους Έλληνες και τις Ελληνίδες οι οποίοι είναι συνεχώς έξω από οποιαδήποτε πολιτική σας κατεύθυνση.

Και με τον κίνδυνο να με διακόψει ο Πρόεδρος επειδή μιλάω εκτός θέματος, να πω ότι ο αναπτυξιακός νόμος προφανώς και πρέπει να έχει αναφορά σε ποιους αναφέρεται. Σε ποιους ανθρώπους έχει αναφορά ένας αναπτυξιακός νόμος; Ξέρετε οι αναπτυξιακοί νόμοι της χώρας δεν μπορεί να είναι πέρα και έξω από την πραγματικότητα την οποία περνάει η χώρα μας.

Πού βρισκόμαστε αυτή στιγμή, αγαπητοί Βουλευτές της κυβερνητικής πλειοψηφίας; Βρισκόμαστε μπροστά σε πολλαπλές κρίσεις. Ενεργειακή κρίση: Δεν κάνετε απολύτως τίποτα για την ενεργειακή κρίση και θα πω μετά ορισμένα στοιχεία. Κρίση υγείας: Είμαστε πρωταθλητές στις απώλειες των συνανθρώπων μας. Σας, μας έχει γίνει συνήθεια να χάνουμε εκατό ανθρώπους την ημέρα, γιατί εμείς λέμε ότι αυτό αφορά τη δική σας πολιτική και το τι δεν κάνατε για να προστατεύσετε την κοινωνία από την απώλεια. Και προφανώς είμαστε μπροστά σε μια οικονομική κρίση την οποία πολύ γλαφυρά περιέγραψε ο Υπουργός Οικονομικών ο κ. Σταϊκούρας ο οποίος είπε πολύ σοβαρά πράγματα.

Τι είπε; Είπε ότι όλες οι πολιτικές της Νέας Δημοκρατίας μέχρι τώρα δεν είχαν καμμία αναφορά αναπτυξιακή. Καθίστε, κύριε Κούβελα, επειδή αναφερθήκατε στην Πρέβεζα και επειδή ξέρω ότι έχετε σχέση με την Πρέβεζα, να σας πω εγώ τι αναφορές αναπτυξιακές γίνονται στην Πρέβεζα, σε σχέση με την αγαπημένη σας και αγαπημένη μας Θεσσαλονίκη.

Προφανώς η Κυβέρνηση δεν κάνει απολύτως τίποτα. Έρχομαι να αναφερθώ σε ορισμένα ζητήματα του αναπτυξιακού νόμου.

Κύριε Υπουργέ, σας παρακαλώ να με ακούτε. Κύριε Κούβελα, η Βουλή είναι για να ακούει ο Υπουργός τους ομιλούντες και όχι εσείς να κάνετε συνεννοήσεις για οτιδήποτε χρειάζεται στην εκλογική της περιφέρεια. Ευχαριστώ!

Κύριε Πρόεδρε, έτσι δεν λέει ο Κανονισμός;

Συνεχίζω, λοιπόν.

Αγροτοδιατροφικός τομέας. Πολλά για τον αγροτικά. Να σας πω ένα στοιχείο το οποίο παρουσίασε σήμερα η ΕΡΤ3 σε ρεπορτάζ της; Ο ΤΟΕΒ Πηνειού πλήρωσε το 2020 για ρεύμα 6.000 ευρώ, το 2021 πλήρωσε 27.000 ευρώ. Το ίδιο ισχύει για τον ΤΟΕΒ Καναλακίου, τον ΤΟΕΒ Αχέροντα, τους ΤΟΕΒ της Πρέβεζας. Δεν έχουν τη δυνατότητα να ποτίσουν οι αγρότες το καλοκαίρι που έρχεται, γιατί δεν έχουν τη δυνατότητα να πληρώσουν το ρεύμα το οποίο τους έρχεται κάθε μήνα.

Η κρίση ενέργειας είναι παρούσα, εσείς όμως δεν κάνετε τίποτα. Ή μάλλον κάνετε. Πουλάτε μπιρ παρά τη ΔΕΗ, μια δημόσια επιχείρηση η οποία στήριζε τους αγρότες και τον αγροτικό τομέα. Εσείς δεν κάνετε τίποτα. Πουλάτε τον αγροτικό τομέα και μάλιστα έρχεστε και λέτε ότι: Θα δούμε σε ποια μορφή πλέον οι ΤΟΕΒ θα λειτουργούν. Θα δούμε αν το νερό πρέπει να ανήκει στην κοινωνία ή πρέπει να ελέγχεται από ιδιώτες. Οι αγρότες βρίσκονται μπροστά σε δυσκολίες. Δεν θα μπορέσουν να σπείρουν τη σοδειά τους τώρα και εσείς δεν κάνετε απολύτως τίποτα.

Εσείς οι ίδιοι έχει χαρακτηρίσει, κύριε Υπουργέ, εξ όσων γνωρίζω τις μικρομεσαίες επιχειρήσεις «ζόμπι» και ότι για να μπορέσουν να συνεχίσουν να λειτουργούν ή θα κλείσουν θα πρέπει να έρθουν σε μια συμφωνία μεταξύ τους, να συνενωθούν για να μπορέσουν να αποκτήσουν μια δυναμική. Είναι δικά σας λόγια.

Είναι δική σας αποτυχία, κύριε Υπουργέ, με τα προγράμματα ΤΕΠΙΧ, τα προγράμματα τα οποία είχαν δημιουργηθεί για να βοηθηθούν οι επιχειρήσεις μέσα στην κρίση του κορωνοϊού. Οι μικρές και πολύ μικρές επιχειρήσεις δεν κατάφεραν ποτέ να μπούνε σε ένα τραπεζικό ίδρυμα για να πάρουν την αναγκαία χρηματοδότηση. Ήταν εκτός του τραπεζικού συστήματος. Μόνο οι φίλοι σας οι μεγάλοι επιχειρηματίες κατάφεραν να πάρουν χρήματα και να κερδίσουν τη μεγαλύτερη πίτα από τα προγράμματα ΤΕΠΙΧ. Εσείς το είπατε ότι ήταν μια αποτυχία.

Τι κάνατε για τις μικρομεσαίες επιχειρήσεις, κύριε Υπουργέ, μέσα στην πανδημία για να βοηθηθούν αυτοί οι άνθρωποι; Τώρα έρχεστε, δύο χρόνια μετά, με κλειστές τις μισές επιχειρήσεις να καταθέσετε έναν αναπτυξιακό νόμο που καμμία σχέση και καμμία αναφορά δεν έχει στις μικρές και πολύ μικρές επιχειρήσεις της χώρας μας που κατά τα άλλα είναι ο κορμός της ελληνικής οικονομίας; Τίποτα δεν κάνατε.

Προφανώς σας έχει γίνει, αν θέλετε, βίωμα να λέτε ότι θα φτιάξετε πολλές και καλές πληρωμένες δουλειές. Πού είναι αυτές οι δουλειές; Πού είναι οι πολλές και καλά πληρωμένες δουλειές; Σας το λέω αυτό, γιατί σύμφωνα με τα στοιχεία της EUROSTAT είμαστε πρώτοι στην ανεργία των νέων με πάνω από 40%. Είμαστε τελευταίοι όσον αφορά τον κατώτατο μισθό. Αυξήσατε τον κατώτατο μισθό 2%, και δεν ντρέπεστε όταν κερδίσατε τις εκλογές με την υπόσχεση ότι θα αυξάνεται ο κατώτατος μισθός στο διπλάσιο της ανάπτυξης. Ποτέ δεν το κάνατε. Αυξήσατε τον κατώτατο μισθό από 1-1-2022 2% και έρχεται δέκα μέρες μετά ο Πρωθυπουργός και λέει ότι από 1η Μαΐου θα αυξήσουμε το κατώτατο μισθό κατά εννέα ποσοστιαίες μονάδες. Και συνεχίζετε τα ψέματα. Ο κατώτατος μισθός σύμφωνα με την πρόταση του ΣΥΡΙΖΑ πρέπει τώρα να αυξηθεί και να πάει στα 800 ευρώ, για να μπορέσουν τα νοικοκυριά και οι οικογένειες της χώρας να διαχειριστούν αυτή την οικονομική κρίση η οποία είναι παρούσα στην ελληνική οικονομία. Τίποτα δεν κάνετε για τους υπερασπιστείτε.

Ξέρετε κάτι, κύριε Υπουργέ; Επειδή υπάρχουν δημοσιεύματα τα οποία μέχρι στιγμής η Κυβέρνηση δεν τα έχει διαψεύσει, να ξέρετε ότι δεν θα δραπετεύσετε με κυβερνήσεις τύπου Παπαδήμου, όπως αυτές εξυφαίνονται από τους φίλους σας τους Ευρωπαίους στα διάφορα φόρα ή στις μεταξύ σας συνεδριάσεις και συνεννοήσεις.

Η χώρα χρειάζεται εκλογές. Χρειάζεται να φύγει μια Κυβέρνηση η οποία δεν κάνει τίποτα για να βοηθήσει την ελληνική κοινωνία. Είστε απόντες και απούσες από την ελληνική κρίση.

Καθημερινά χάνονται συνάνθρωποί μας, και εσείς χαμογελάτε, δεν κάνετε τίποτα για να υπερασπιστείτε το δημόσιο σύστημα υγείας. Και τώρα έρχεστε να λέτε ότι αυτός ο αναπτυξιακός νόμος θα είναι ο τρόπος με τον οποίο η ελληνική οικονομία θα πάει μπροστά. Δυστυχώς η ελληνική οικονομία συνεχώς πηγαίνει πίσω.

Κύριε Πρόεδρε, τελειώνω και ευχαριστώ για την ανοχή σας. Βλέπετε είμαι στο θέμα, οπότε δεν χρειάζεται διακοπή.

**ΠΡΟΕΔΡΕΥΩΝ (Χαράλαμπος Αθανασίου):** Όχι, παρακαλώ.

**ΚΩΝΣΤΑΝΤΙΝΟΣ ΜΠΑΡΚΑΣ:** Ευχαριστώ.

Δυστυχώς, η ελληνική οικονομία είναι μπροστά στις κρίσεις τις οποίες εσείς δημιουργήσατε, εσείς διαχειρίζεστε και εσείς δεν κάνετε απολύτως τίποτα για να βοηθήσετε την ελληνική οικονομία.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Κύριε Πρόεδρε, τον λόγο.

**ΠΡΟΕΔΡΕΥΩΝ (Χαράλαμπος Αθανασίου):**  Μια διευκρίνιση από τον κύριο Υπουργό.

Ορίστε, έχετε τον λόγο.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Κύριε Μπάρκα, να σας πω ότι εγώ σέβομαι όλη τη διαδικασία. Αναφέρθηκα σε εσάς και σας είπα πολιτικά επιχειρήματα. Εσείς χρησιμοποιήσατε όρους όπως «θίασος» κ.λπ..

Κύριε Μπάρκα, ακούστε. Διαβάστε τα χείλη μου, το ξέρω, δεν μπορείτε, αλλά είστε μια μεγάλη φούσκα. Αυτό είστε, μια μεγάλη φούσκα. Και αυτά που λέτε δεν έχουν καθόλου βάση. Ήσασταν μέλος της κυβέρνησης του ΣΥΡΙΖΑ και μιλάτε εδώ για την ανεργία.

Μήπως θέλετε μιας και νοιάζεστε τόσο πολύ για τις νέες και τους νέους της Πρέβεζας, να δείτε πού ήταν και πού βρίσκονταν τα προγράμματα την εποχή που ήσασταν εσείς μέλος της κυβέρνησης; Να σας τα θυμίσω λοιπόν, γιατί -ξέρετε- τα μεγάλα λόγια, τα κούφια στο τέλος της ημέρας θα πρέπει τελικά να απαντώνται από την Κυβέρνηση.

Να σας πω, λοιπόν, για τη διάρκεια της δικής σας θητείας με στοιχεία, κύριε Μπάρκα. Εδώ είναι οι υπηρεσιακοί, πηγαίνετε να πάρετε τα στοιχεία, όχι με φούσκες και μεγάλα λόγια -καταλάβατε;- και όχι με όρους «θίασος»! Σας τα επιστρέφω όλα αυτά. Αυτό μου επιβάλλει η αξιοπρέπειά μου.

Έχουμε, λοιπόν, κατά τη δική σας διακυβέρνηση: Δημιουργήσατε μεσοσταθμικά οχτώ επενδύσεις στην περιοχή σας. Εμείς κατά τη δική μας διακυβέρνηση έχουμε υπαγωγή 45,2 επενδύσεων, δηλαδή, 465%. Καίγεστε τόσο πολύ για την ανεργία, για τους νέους και λέτε μεγάλα λόγια, κύριε Μπάρκα, και είστε νέος άνθρωπος!

Πάμε παρακάτω. Θέλετε να σας πω για το θέμα των θέσεων εργασίας; Να συγκρίνουμε την εποχή σας με την εποχή μας; Είναι ετησίως 730% επάνω. Να συνεχίσω, εάν το αντέχετε; Να σας πω για το θέμα της εφοδιαστικής αλυσίδας. Στην τύχη πιάνω θέματα. Είναι 600% επάνω. Μήπως θέλετε για τις θέσεις εργασίας; Είναι 513%. Έτσι απαντάμε εμείς στην Κυβέρνηση, κύριε Μπάρκα, όχι με μεγάλες κουβέντες και όχι με ύβρεις.

(Χειροκροτήματα από την πτέρυγα της Νέας Δημοκρατίας)

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Πρόεδρε, τον λόγο επί προσωπικού.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Μπάρκα, να σας πω. Δεν υπάρχει προσωπικό τώρα εδώ.

**ΚΩΝΣΤΑΝΤΙΝΟΣ ΜΠΑΡΚΑΣ:** Πώς δεν υπάρχει, κύριε Πρόεδρε;

**ΠΡΟΕΔΡΕΥΩΝ (Χαράλαμπος Αθανασίου):** Ακούστε με πρώτα.

Εσείς είπατε για τα ζητήματα που έκανε λάθος η Κυβέρνηση και τι έκανε σωστά η προηγούμενη κυβέρνηση του ΣΥΡΙΖΑ. Ο Υπουργός απαντώντας σε αυτά, είπε ακριβώς τα αντίθετα. Προσωπικό δεν υπάρχει.

Εάν όμως αλλοίωσε κάτι απ’ αυτά που είπατε, βεβαίως έχετε τον λόγο να το διορθώσετε. Έχουμε τέτοια περίπτωση; Εάν έχουμε, διορθώστε το. Γιατί τώρα τελευταία αμφισβητούνται οι Κανονισμοί, αμφισβητούνται όλα. Να πιάσουμε να κάνουμε καινούργιο Κανονισμό.

Κατά το μέρος που ενδεχομένως αλλοιώθηκε το περιεχόμενο του λόγου σας, μπορείτε να πείτε, αλλά όχι πάλι για την πολιτική.

Ορίστε, έχετε τον λόγο.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Πρόεδρε, επιτρέψτε μου.

Ο κύριος Υπουργός έχει μία τάση στις ομιλίες του να με συμπεριλαμβάνει είτε κατά το σύνολο είτε κατά το ήμισυ. Και προφανώς πρέπει να του απαντάω. Πρέπει να του απαντάω για πράγματα τα οποία λέει, τα οποία υπονοεί ή τέλος πάντων λέγονται στην Ολομέλεια.

Λέω, λοιπόν, κύριε Πρόεδρε, σ’ εσάς, σ’ εσάς το λέω: Προφανώς και νιώθω μεγάλη τιμή που ήμουνα μέλος της προηγούμενης κυβέρνησης για το γεγονός ότι καταφέραμε και νομοθετήσαμε τη δέκατη τρίτη σύνταξη, την οποία ακύρωσε η Κυβέρνηση του κυρίου, για το γεγονός ότι καταφέραμε και μειώσαμε την ανεργία, κύριε Πρόεδρε, τη στιγμή που η Κυβέρνηση κυρίου, αν και δεν ήταν παρών τότε, δεν ήταν νεοδημοκράτης…

**ΠΡΟΕΔΡΕΥΩΝ (Χαράλαμπος Αθανασίου):** Αυτά τώρα είναι τοποθετήσεις. Είναι αυτά που έκανε η προηγούμενη κυβέρνηση, δεν είναι επί προσωπικού. Σε αυτά νομιμοποιείται να απαντήσει ο Κοινοβουλευτικός σας Εκπρόσωπος. Δεν γίνεται κάθε μέρα να κάνουμε μάθημα τον Κανονισμό.

**ΚΩΝΣΤΑΝΤΙΝΟΣ ΜΠΑΡΚΑΣ:** Επιτρέψτε μου, κύριε Πρόεδρε. Επίσης νιώθω μεγάλη τιμή για το γεγονός ότι καταφέραμε, κύριε Πρόεδρε, να μειώσουμε τις εκκρεμούσες συντάξεις στις εκατό χιλιάδες, ενώ η κυβέρνηση του κυρίου δεν έκανε απολύτως τίποτα.

Διότι, κύριε Πρόεδρε, ο κύριος υπερασπίζεται…

**ΔΗΜΗΤΡΙΟΣ ΚΟΥΒΕΛΑΣ:** Να προσέχει το ύφος του!

**ΠΡΟΕΔΡΕΥΩΝ (Χαράλαμπος Αθανασίου):** Μην παρεμβαίνετε, κύριε Κούβελα.

**ΚΩΝΣΤΑΝΤΙΝΟΣ ΜΠΑΡΚΑΣ:** Σας παρακαλώ, κύριε! Δεν είναι κύριος; Είναι κύριος, τι είναι; Ο κύριος λέω. Δεν είναι κύριος; Δεν κατάλαβα, κύριε Κούβελα, ποιο ύφος θέλετε να έχω δηλαδή; Ο κύριος λέω, ποιο ύφος;

**ΠΡΟΕΔΡΕΥΩΝ (Χαράλαμπος Αθανασίου):** Κύριε Μπάρκα, ζητήσατε τον λόγο για μισό λεπτό επί προσωπικού. Ο κύριος Κοινοβουλευτικός Εκπρόσωπός σας θα απαντήσει επί της ουσίας.

**ΚΩΝΣΤΑΝΤΙΝΟΣ ΜΠΑΡΚΑΣ:** Ο κύριος, λοιπόν, θεωρεί -και προφανώς έτσι είναι- ότι αναφερόμαστε σε άλλες τάξεις. Αυτός υπερασπίζεται δέκα φίλους του, εμείς υπερασπιζόμαστε την κοινωνία. Και, βεβαίως, κάθε φορά στο ελληνικό Κοινοβούλιο θα λέμε τα ανομήματα και τα ψέματα, τα οποία υπερασπίζεται με τα οποία κατάφερε να κερδίσει με τα ψέματα τις εκλογές του 2019.

**ΠΡΟΕΔΡΕΥΩΝ (Χαράλαμπος Αθανασίου):** Καλά θα κάνετε. Αυτή είναι η δουλειά της Αντιπολίτευσης, αλλά σε αυτά εσείς δεν νομιμοποιείστε, νομιμοποιείται ο Κοινοβουλευτικός Εκπρόσωπός σας.

**ΚΩΝΣΤΑΝΤΙΝΟΣ ΜΠΑΡΚΑΣ:** Βεβαίως και νομιμοποιούμαι.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Κάτσε κάτω!

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ! Μην κάνετε διάλογο!

Προχωράμε παρακάτω στον κ. Τσαβδαρίδη.

**ΚΩΝΣΤΑΝΤΙΝΟΣ ΜΠΑΡΚΑΣ:** Μου λέει να κάτσω κάτω; Μιλάει στον ενικό, κύριε Πρόεδρε!

**ΛΑΖΑΡΟΣ ΤΣΑΒΔΑΡΙΔΗΣ:** Κύριε Μπάρκα, να ξεκινήσουμε να μιλήσουμε εμείς; Κύριε Μπάρκα, φτάνει πια!

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ, κύριε Τσαβδαρίδη.

Παρακαλώ! Θα δω μετά τα Πρακτικά, κύριε Μπάρκα.

Κύριε Τσαβδαρίδη, έχετε τον λόγο.

**ΛΑΖΑΡΟΣ ΤΣΑΒΔΑΡΙΔΗΣ:** Κύριε Πρόεδρε, πριν ξεκινήσω θέλω να καλέσω τον κ. Μπάρκα να ανακαλέσει. Διότι με τα άθλια λεγόμενά του βλέπω ότι ακολουθεί τον βόθρο του κ. Πολάκη.

Κύριε Μπάρκα, αποκαλέσατε συλλήβδην την Κοινοβουλευτική Ομάδα της Νέας Δημοκρατίας «θίασο», «βυθισμένους ανθρώπους σε σήψη», και όλα αυτά που λέτε δεν τα κάνατε στο πλαίσιο μιας πολιτικής κριτικής που θέλετε να ασκήσετε, αλλά είχατε σκοπό και δόλο να συκοφαντήσετε και να δυσφημίσετε την ποιότητα των ανθρώπων της Νέας Δημοκρατίας. Επειδή, λοιπόν, αυτό δεν σας τιμά, ούτε εσάς ούτε την Κοινοβουλευτική σας Ομάδα, σας καλώ να ανακαλέσετε τώρα αμέσως για όσα προσάψατε συκοφαντικά και δυσφημιστικά εναντίον της ποιότητας, του ήθους και της αξιοπρέπειας των Βουλευτών της Νέας Δημοκρατίας. Εάν δεν το κάνετε, θα είστε εκτεθειμένος απέναντι και στον κόσμο που σας ψηφίζει και στον ελληνικό λαό. Φτάνει πια με τις αθλιότητες.

**ΠΡΟΕΔΡΕΥΩΝ (Χαράλαμπος Αθανασίου):** Ελάτε, κύριε Τσαβδαρίδη, θα απαντήσει μετά ο Κοινοβουλευτικός Εκπρόσωπος της Νέας Δημοκρατίας.

**ΛΑΖΑΡΟΣ ΤΣΑΒΔΑΡΙΔΗΣ:** Κύριε Πρόεδρε, πριν ξεκινήσω την ομιλία μου θα ήθελα να εκφράσω τη βαθιά μου θλίψη για τη δολοφονία του νεαρού Άλκη, να πω θερμά συλλυπητήρια στους οικείους του και να ενώσω την απαίτησή μου με αυτή των εκατομμυρίων Ελλήνων που ζητούν από την πολιτεία να λάβει όλα τα αναγκαία μέτρα, προκειμένου οι δολοφόνοι, οι τραμπούκοι και τα εγκληματικά στοιχεία να μη βρίσκουν πια χώρο ύπαρξης στον αθλητισμό μας ή να πραγματοποιούν τις άθλιες ενέργειές τους στο όνομα αυτού.

Θα ήθελα επίσης να υπενθυμίσω ότι στον ναό της δημοκρατίας κανένας δεν έχει το δικαίωμα να λειτουργεί σαν τσιφλικάς στο τσιφλίκι του. Κανένας δεν έχει δικαίωμα να καταπατάει χυδαία τους κανόνες κατά πώς του γουστάρει, να υβρίζει, να κάνει σόου, να καταλαμβάνει με το έτσι θέλω το Βήμα της Βουλής, ενώ φαντασιώνεται ότι κάνει επαναστατική γυμναστική. Η συνεχιζόμενη απαράδεκτη συμπεριφορά του κ. Πολάκη, με την απόλυτη, δυστυχώς, συγκάλυψη του ΣΥΡΙΖΑ, αποτελεί όνειδος για τη δημοκρατία και οφείλουμε όλοι να την καταδικάζουμε απερίφραστα και να την απομονώσουμε ταχύτατα. Διότι ούτε εκφράζει ούτε και αξίζει στον ελληνικό λαό αυτή η κατάντια.

**ΠΡΟΕΔΡΕΥΩΝ (Χαράλαμπος Αθανασίου):** Περάστε παρακαλώ στο νομοσχέδιο, κύριε Τσαβδαρίδη.

**ΛΑΖΑΡΟΣ ΤΣΑΒΔΑΡΙΔΗΣ:** Έρχομαι στα του νομοσχεδίου, κύριε Πρόεδρε.

Εν καιρώ πανδημίας, στην αυγή του 2022, δώδεκα ξένοι επενδυτικοί οίκοι προβλέπουν συνέχιση της ανάπτυξης της ελληνικής οικονομίας με τις συγκλίνουσες εκτιμήσεις να φτάνουν σε ρυθμούς άνω του 4%. Μέσα σ’ αυτό το πλαίσιο ένα νέο εθνικό στοίχημα γεννιέται, να μετουσιωθεί η ανάπτυξη της οικονομίας σε ανάπτυξη του κάθε ατομικού και οικογενειακού εισοδήματος, να πολλαπλασιαστούν οι ευκαιρίες καλοπληρωμένης εργασίας για όλους και ιδιαίτερα για τη νεολαία μας, καθώς και να διαχυθεί η συνολική οικονομική άνθηση σε κάθε τόπο της ελληνικής επικράτειας.

Πολύτιμο εργαλείο προς αυτή την κατεύθυνση οι παρεμβάσεις που περιέχονται στον νέο αναπτυξιακό νόμο, ένας νόμος που δεν έρχεται να συμπληρώσει ή να τροποποιήσει τον υφιστάμενο ν.4399/2016, αλλά να τον αντικαταστήσει. Κι αυτό γιατί ο ισχύων νόμος έφτασε πια να μην ανταποκρίνεται στις ανάγκες του μετασχηματισμού της οικονομίας μας και να εξαντλείται σε τσαπατσούλικες χρηματοδοτήσεις επιχειρήσεων φτωχής παραγωγικότητας και χαμηλής καινοτομίας.

Αντιθέτως, με τον νέο αναπτυξιακό νόμο, χωρίς επ’ ουδενί να υποβαθμίζεται η ενδυνάμωση των παραδοσιακών μορφών επιχειρηματικής δραστηριότητας, υποστηρίζονται παράλληλα και όλες οι νέες σύγχρονες τάσεις ανάπτυξης επενδυτικών πρωτοβουλιών, όπως ο ψηφιακός μετασχηματισμός, οι ερευνητικές δραστηριότητες, η πράσινη μετάβαση και, κυρίως, η πολυπόθητη ανάπτυξη προϊόντων υψηλής προστιθέμενης αξίας. Όλα αυτά θα εκτινάξουν τα χαμηλά μέχρι σήμερα ποσοστά απασχόλησης σε σχέση με τον ευρωπαϊκό μέσο όρο, θα μειώσουν το ποσοστό των μακροχρόνια ανέργων, θα συρρικνώσουν το εργασιακό χάσμα μεταξύ των φύλων και θα ελαχιστοποιήσουν το brain drain, κρατώντας τους νέους μας στους τόπους τους.

Προς αυτή την τελευταία κατεύθυνση εξάλλου αξίζει να τονιστεί ότι το 97% των επενδυτικών σχεδίων απευθύνονται στην περιφέρεια, προκειμένου να ενισχυθούν οι λιγότερο ευνοημένες περιοχές της χώρας που εντάσσονται στο σχέδιο δίκαιης αναπτυξιακής μετάβασης. Με τον τρόπο αυτό η ελληνική περιφέρεια γίνεται επιτέλους ελκυστικός επενδυτικός προορισμός, έτοιμος να απορροφήσει σαν σφουγγάρι τις κρατικές ενισχύσεις, που θα δώσουν αναπτυξιακή προοπτική στα συγκριτικά τους πλεονεκτήματα. Καλά μαντάτα για μια σειρά περιοχών της ελληνικής υπαίθρου, όπως ο Νομός Ημαθίας, τόπος καταγωγής μου, ο οποίος διψάει για μεγάλες αλλά και μικρομεσαίες επενδύσεις, που σχετίζονται με την ενίσχυση των εναλλακτικών μορφών τουρισμού, της αγροδιατροφής, της μεταποίησης γεωργικών προϊόντων, καθώς και της ενίσχυσης της επιχειρηματικότητας των νέων.

Πώς όμως το νέο αναπτυξιακό νομοσχέδιο θα κάνει τη διαφορά στην πράξη, πέρα από τους μεγαλεπήβολους στόχους; Πώς θα ενεργοποιηθεί, από αύριο κιόλας, ανταποκρινόμενο στις προσδοκίες των εν αναμονή επενδυτών; Εδώ είναι το κλειδί και αυτό το κλειδί δεν είναι άλλο από την ενίσχυση στην πράξη των ιδιωτικών επενδύσεων, μέσω της δημιουργίας φιλεπενδυτικού περιβάλλοντος, με διαδικασίες που θα ελαχιστοποιούν τη γραφειοκρατία, θα πολλαπλασιάζουν τα κίνητρα, θα ενισχύουν τη διαφάνεια. Τέρμα πια οι παρωχημένες γραφειοκρατικές διαδικασίες που αποθάρρυναν. Τέρμα πια στα φιλόδοξα επενδυτικά σχέδια που καίγονταν στο ζέσταμα, στους δαιδαλώδεις διαδρόμους της έγκρισης.

Ο νέος νόμος εισάγει σημαντικές καινοτομίες σε όλη τη διαδικασία υποβολής, αξιολόγησης, ελέγχου των επενδυτικών σχεδίων και της έκδοσης των συναφών διοικητικών πράξεων με ρητές προθεσμίες, που θα διευκολύνουν τις διαδικασίες έγκρισης αλλά και θα συντομεύουν τον χρόνο ανταπόκρισης των υπηρεσιών στα υποβαλλόμενα αιτήματα. Διότι άλλο είναι οι εξακόσιες και πλέον μέρες, που ήταν μέσος χρόνος έγκρισης των επενδυτικών σχεδίων όλα τα προηγούμενα χρόνια, και άλλο οι εξήντα μέρες που στοχεύει το νέο πλαίσιο.

Επιπροσθέτως, ο νέος νόμος χορηγεί υψηλά ποσοστά κρατικών ενισχύσεων για ιδιωτικές επενδύσεις σε όλες τις περιφέρειες, διευρύνει τον αριθμό των επενδυτικών σχεδίων και πέραν των παραδοσιακών, εμπλουτίζει τις παραγόμενες υπηρεσίες και προϊόντα μέσω της έγκρισης σχεδίων σε απομακρυσμένες περιοχές της χώρας και αναπτύσσει μορφές επένδυσης που θα κουμπώνουν και θα μπορούν να χρηματοδοτηθούν από τα προγράμματα ΕΣΠΑ ή και το Ταμείο Ανάκαμψης.

Μπροστά σε αυτά τα 1,8 δισεκατομμύριο που θα διοχετευθούν στην πραγματική οικονομία ο ΣΥΡΙΖΑ για μια ακόμη φορά στέκεται αμήχανος.

Μας κατηγορείτε, κυρίες και κύριοι του ΣΥΡΙΖΑ, ότι ο νέος αναπτυξιακός νόμος αφορά λίγους και ισχυρούς και ότι αποκόπτει δήθεν τη δυνατότητα χρηματοδότησης στις μικρομεσαίες επιχειρήσεις.

Ξεχνάτε, προφανώς, ότι στα τριάμισι χρόνια της δικής σας διακυβέρνησης δώσατε 1 δισεκατομμύριο κρατικών ενισχύσεων, ενώ με τη Νέα Δημοκρατία έφτασαν ήδη τα 3 δισεκατομμύρια, όπως ξεχνάτε ότι ο νέος αναπτυξιακός νόμος ευνοεί εξαιρετικά τις μικρές επιχειρήσεις, δίνοντας μεγάλες επιχορηγήσεις και με πολύ περισσότερα μετρητά σε αυτές από ό,τι προέβλεπε ο προηγούμενος αναπτυξιακός νόμος του ΣΥΡΙΖΑ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε, το πολύ θα χρειαστώ.

Μας κατηγορείτε, επίσης, ότι ο νέος αναπτυξιακός νόμος διαλύει τη ραχοκοκαλιά, δήθεν, της ελληνικής οικονομίας, τη μικρομεσαία επιχειρηματικότητα.

Ποιοι το λέτε αυτό; Εσείς που φορολογήσατε άγρια τη μεσαία τάξη και που διαλύσατε την επιχειρηματικότητα, οδηγώντας τη χώρα σε χρεοκοπία και τις τράπεζες σε κλείσιμο. Ό,τι όμως και αν πείτε πέφτε στο πολιτικό κενό, γιατί οι πολίτες, αλλά ο κόσμος της αγοράς γνωρίζουν και επειδή γνωρίζουν, απορρίπτουν τη στενόμυαλη αντιπολιτευτική σας στάση και ανανεώνουν διαρκώς την εμπιστοσύνη τους στην Κυβέρνηση της Νέας Δημοκρατίας για να οδηγήσει την Ελλάδα μας στην οικονομική και κοινωνική άνθηση. Αυτή την εμπιστοσύνη η Νέα Δημοκρατία δεν σκοπεύει και δεν πρόκειται να την προδώσει.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Τσαβδαρίδη.

Τον λόγο έχει τώρα ο κ. Χιονίδης Σάββας και αμέσως μετά, ο κ. Παναγιώτης Κουρουμπλής, ο οποίος θα μιλήσει μέσω Webex.

**ΣΑΒΒΑΣ ΧΙΟΝΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κύριοι συνάδελφοι, είναι γεγονός ότι σήμερα συζητούμε ένα σχέδιο νόμου το οποίο ίσως να έχει περισσότερο ενδιαφέρον από ό,τι έχει και ο προϋπολογισμός, γιατί αυτό δίνει τις δυνατότητες, ώστε να μπορέσουμε να δούμε την Ελλάδα σε προοπτική την επόμενη δεκαετία.

Κάποιοι, λοιπόν, θα πουν: Γίνεται από μόνος του ο νόμος να δουλεύει; Αυτή η Κυβέρνηση έβαλε το πλαίσιο, ώστε να δώσουμε αυτή τη δυνατότητα να εκτιμάται η χώρα μας ως μια χώρα σταθερότητας; Σαφώς.

Δεν θα πάω παραπίσω. Είναι όλες οι ενέργειες που έγιναν, ώστε σήμερα να αξιολογούμαστε πολύ υψηλά και με εξαιρετικό ενδιαφέρον. Πρόσφατα περάσαμε το σχέδιο νόμου για τις στρατηγικές επενδύσεις, ώστε να μην ταλαιπωρούνται -να μη θυμίσω και πάλι το τι τράβηξε ο Καπετάν Βασίλης στη Μεσσηνία- άνθρωποι οι οποίοι ήθελαν να βάλουν τα λεφτά τους και τι καθυστερήσεις υπήρχαν. Αυτά τα θέματα προχωρούν.

Να θυμίσω ότι πρόσφατα, επίσης, στις Αρχές Ανταγωνισμού δώσαμε αρμοδιότητες, ώστε να ξεκαθαρίσουμε, γιατί ένα από τα δύσκολα ζητήματα τα οποία αντιμετωπίζει η σύγχρονη διεθνής οικονομία, αλλά και η ελληνική, είναι ο ξεκάθαρος τρόπος που μπορούν να ελέγχονται διαδικασίες ανταγωνισμού.

Επίσης, ξεκαθαρίσαμε το πλαίσιο για τη λειτουργία της Κεφαλαιαγοράς με έναν πολύ σαφή τρόπο, γιατί βλέπουμε ότι το Χρηματιστήριό μας μπορεί να προχωρήσει δυναμικά προς τα εμπρός.

Αυτό το σχέδιο νόμου, πραγματικά, δίνει τη δυνατότητα σε πάρα πολλούς και σε πάρα πολλές περιοχές. Είναι ένα νομοσχέδιο το οποίο δίνει την ευκαιρία σε μικρούς ή μεγαλύτερους να μπορέσουν να επενδύσουν με κριτήρια ξεκάθαρα, διακριτά και διάφανα. Και το διάφανο μπορεί να εξασφαλιστεί με όλες τις επιτροπές οι οποίες δημιουργούνται, οι οποίες θα ελέγχουν με κάθε λεπτομέρεια. Και, κυρίως, δίνει το πολιτικό στίγμα της ιδεολογίας της Νέας Δημοκρατίας.

Για αυτά ψηφιστήκαμε, αυτά είχαμε εντολή να κάνουμε. Δεν είπαμε κάτι άλλο και μετά είπαμε «ναι» και «όχι». Η Νέα Δημοκρατία αυτά στήριξε, σε αυτά βασίστηκε, αυτά εμπιστεύθηκε ο ελληνικός λαός και θα την εμπιστευθεί ξανά. Διότι σε νεκρό χρόνο, σε γκρίζο χρόνο της πανδημίας, αυτού του παγκόσμιου πολέμου, η Βουλή λειτουργεί, τα Υπουργεία λειτουργούν. Ανέφερα κάποιες λίγες περιπτώσεις νόμων του κράτους οι οποίοι ισχύουν σήμερα που έρχεται να συμπληρώσει αυτός ο αναπτυξιακός νόμος.

Βλέπουμε ότι χτίζουμε αξιοπιστία, χτίζουμε μέρα με τη μέρα, ώστε να είμαστε ακόμη πιο ελκυστικοί. Και αυτό δεν το αποδεικνύουν και δεν θα σταθώ μόνο στις μεγάλες επενδύσεις που έρχονται -είναι γνωστές σε όλους- των πολύ μεγάλων επιχειρήσεων του εξωτερικού. Βλέπουμε και στην Ελλάδα πώς κινείται, πως μικρές, πολύ μικρές, μεσαίες επιχειρήσεις κινούνται στο κομμάτι αυτό και είναι έτοιμες επίσης να επενδύσουν.

Να θυμίσω ότι ξεπέρασαν τα 39 δισεκατομμύρια ευρώ τα επιπλέον χρήματα που μπήκαν στην τράπεζα, τα μισά περίπου από τα οποία ανήκουν στα νοικοκυριά και τα υπόλοιπα ανήκουν στις επιχειρήσεις.

Είμαστε εδώ, λοιπόν, για να δώσουμε αυτή τη δυνατότητα, ώστε να μπορέσουμε με τα κίνητρα που δίδονται, που είναι αυτά που μπορεί να κάνει κανείς μέσα στο πλαίσιο της Ευρωπαϊκής Ένωσης -κατά κύριο λόγο φορολογικά κίνητρα, αυτό είναι το επίπεδο του ανταγωνισμού με άλλες χώρες- αλλά επίσης και πραγματικά χρήματα στις μικρές και πολύ μικρές επιχειρήσεις.

Ο παρευρισκόμενος Υπουργός έχει δείξει ότι ακούει από κάθε κατεύθυνση κάθε θετική άποψη η οποία είναι λογική. Γι’ αυτό και με χαρά ακούσαμε ότι θέματα τα οποία μπήκαν, όπως οι μικρές και πολύ μικρές μονάδες των μικρών ξενοδοχείων να μπορούν να αναβαθμίζονται. Διότι δεν μπορείς να δίνεις λεφτά και λεφτά στον τουρισμό και να κρατάς χαμηλότερο το επίπεδο. Είναι ορθό.

Ένα άλλο σημείο σε αυτόν τον νόμο είναι ότι η πολυτομεακή δυνατότητα που δίνει. Δηλαδή, αν πάρεις λεφτά από αυτόν τον νόμο, δεν σημαίνει ότι κάποια άλλα δεν μπορούν να μπουν σε άλλους τομείς. Αυτό είναι κάτι καινοτόμο και πάρα πολύ ενδιαφέρον.

Ακούστηκε εδώ στην Αίθουσα, επίσης, ότι ζητούνται εξουσιοδοτικές διατάξεις. Είναι πολιτικό ζήτημα. Τέλος πάντων, θα γίνει κατανοητό. Ας το δούμε και εδώ στην Αίθουσα, να το συμφωνήσουμε με ποιον τρόπο νομοθέτησης θέλουμε να πάμε, της δεκαετίας του 1930, του Μεσοπολέμου ή με το γαλλικό μοντέλο, όπου μπαίνουν οι βασικές αρχές στον νόμο και δίδεται η δυνατότητα στα όργανα της διοίκησης να παίρνουν κοινές υπουργικές αποφάσεις ή διάφορες εγκυκλίους, ώστε να λύνεται, πάντοτε βασιζόμενοι στον νόμο.

Νομίζω ότι είναι ξεκάθαρο και αυτό γίνεται παγκοσμίως πλέον. Άρα, δεν τίθενται τέτοια θέματα. Βέβαια, στην Ελλάδα επίσης πρέπει να μάθουμε πώς μας βλέπουν οι έξω. Τα στοιχεία του ΙΟΒΕ αναφέρθηκαν. Εγώ θα θέλω να αναφερθώ, επειδή αναφέρθηκα σε προηγούμενη ομιλία μου τον Δεκέμβρη, ότι πλέον κάθε μήνα βλέπουμε ο δείκτης οικονομικού κλίματος να πηγαίνει προς τα πάνω. Μα, μπορεί να πει κάποιος «και άλλες χώρες της Ευρώπης». Όχι, βέβαια.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Εμείς είμαστε στο 114,2% και ο μέσος όρος της Ευρώπης είναι στο 112% περίπου. Είναι το μέγιστο ιστορικά από το 2001. Λέει κάτι αυτός ο δείκτης; Είναι ένα εφεύρημα της Κυβέρνησης ή είναι μία αξιολόγηση με πραγματικά στοιχεία και με ρεαλισμό; Σίγουρα είναι το δεύτερο και ένα κρυφό σημείο σε αυτή την υπόθεση είναι ότι κυρίως, αυτός ο δείκτης στην Ελλάδα έρχεται από τις προσδοκίες στη βιομηχανία, στη μεταποίηση που είναι για μας στόχος. Το είπε ο Πρωθυπουργός, ο Κυριάκος Μητσοτάκης, ότι στηρίζει η Κυβέρνηση και το Υπουργείο, ώστε να πάμε στη μεταποίηση, που είναι ένα κρίσιμο κομμάτι, όπως τις τεχνολογίες στη Βιομηχανία 4.0 -που είναι εδώ, δεν θα έρθει- στην πράσινη μετάβαση.

Επομένως, έχουμε αυτές τις προσδοκίες οι οποίες δεν είναι έωλες προσδοκίες, δεν είναι φαντασιώσεις. Είναι πραγματικά γεγονότα τα οποία έρχονται. Και επειδή πιστεύουμε και προσδοκούμε πάρα πολύ ότι αυτή η Κυβέρνηση κάνει αυτά που υποσχέθηκε μέσα από τρεις τεράστιες κρίσεις, παρ’ όλα αυτά, η γραμμή είναι σταθερή, συνεχίζουμε σταθερά προς αυτή την κατεύθυνση και αυτό θα κάνουμε, επιτέλους μετά από πολλά χρόνια, τιμώντας τον λόγο μας. Δώσαμε λόγω τιμής στους πολίτες και αυτόν εφαρμόζουμε.

Θεωρώ, λοιπόν, ότι αυτός ο νόμος είναι κάτι που θα πάει την Ελλάδα μπροστά, είναι κάτι που έχει πολύ ενδιαφέρον και αποτελεί ένα ακόμη μεγάλο κομμάτι στο παζλ που χτίζουμε για το αύριο της Ελλάδας, την οικονομική ανάπτυξη, τον πλούτο που θα φέρει σε όλους τους πολίτες.

Δύο θέματα που ήθελα να αναφέρω εδώ -για να μη λέμε ότι όλα είναι πολύ καλά- και να δείτε, κύριε Υπουργέ, είναι το κομμάτι των ενδοπεριφερειακών διαφορών. Είναι ένα ζήτημα σημαντικό λαμβάνοντας υπ΄ όψιν ότι σε κάθε περιφέρεια υπάρχει μία πλούσια περιοχή, πιθανόν και άλλες, οι οποίες διαφορετικά είναι χαμηλότερα. Και μιλώ για την Πιερία όπου εκλέγομαι, όπου οι ενδοπεριφερειακές διαφορές είναι σημαντικές. Αν κοιτάξει, λοιπόν, κανείς τους δείκτες, θα δει ότι δεν είναι σε τέτοια επίπεδα, όπως είναι ο κεντρικός Νομός της Θεσσαλονίκης. Άρα είναι ένα ζήτημα το οποίο είχε μπει πάλι από την κυβέρνηση, την προηγούμενη κυβέρνηση τη δική μας, του Αντώνη Σαμαρά. Είχαν μπει αυτά τα ζητήματα και νομίζω ότι μόνο καλό έχουν να κάνουν.

Επίσης, όσον αφορά αυτούς τους μικρούς και πολύ μικρούς, οι οποίοι είναι κυρίως επαγγελματίες, ατομικές επιχειρήσεις και δεν έχουν πρόσβαση στο τραπεζικό σύστημα, θέλουμε να δούμε αν και με ποιον τρόπο θα μπορούσαν να συμμετέχουν πλέον στον αναπτυξιακό νόμο. Ας πούμε, το EBITDA, δηλαδή τα λειτουργικά κέρδη, θα ήταν ένα κριτήριο, ώστε να μπορεί να συμμετέχει; Αυτό είναι ένα από τα ζητήματα που θέλουμε να βάλουμε, ώστε να μπορέσουμε να βοηθήσουμε ακόμη περισσότερο τους μικρούς και πολύ μικρούς. Γίνονται προσπάθειες και είναι το ΕΣΠΑ και άλλες πηγές χρηματοδότησης, οι οποίες μπορούν να βοηθήσουν τις μικρές και πολύ μικρές επιχειρήσεις.

Συνεχίζουμε, λοιπόν, με αισιοδοξία για το αύριο και με πίστη στην πολιτική που ακολουθούμε, ώστε να κάνουμε την Ελλάδα αυτό για το οποίο δώσαμε τον λόγο μας στους πολίτες, να κάνουμε την Ελλάδα πλουσιότερη, εθνικά υπερήφανη, μία περιοχή σταθερότητας και προόδου.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον συνάδελφο κ. Χιονίδη.

Τον λόγο τώρα θα πάρει ο Υπουργός, ο κ. Παπαθανάσης.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Ευχαριστώ πολύ, κύριε Πρόεδρε.

Έχουμε φτάσει σχεδόν στο τέλος, κυρίες και κύριοι Βουλευτές, μιας τριήμερης συζήτησης με πολλές τοποθετήσεις και πολλές αναλύσεις πάνω σε έναν νόμο με τίτλο: «Αναπτυξιακός Νόμος: Ελλάδα - Ισχυρή Ανάπτυξη». Και, βεβαίως, όλη αυτή η συζήτηση ήρθε σε συνέχεια μιας πολύ ουσιαστικής συζήτησης και στις επιτροπές.

Θεωρώ ότι είναι πολύ σημαντικό στο ξεκίνημα να επαναλάβω κάτι που λέω πάντα κατά την καταληκτική μου ομιλία σε κάθε νόμο που φέρνουμε. Αυτό το οποίο έχει μεγάλη σημασία είναι οι συνεργάτες και οι υπηρεσιακοί παράγοντες, οι οποίοι όλο αυτό το διάστημα έχουν δουλέψει εντατικά, για να μπορέσουμε να φτάσουμε σε αυτό το σημείο.

Θα ήθελα, λοιπόν, να ευχαριστήσω τον κ. Καβαλάκη, τον Γενικό Γραμματέα, την κ. Νικολάου, την κ. Παπαδοπούλου, την κ. Μπουρτζάλα, τον Γενικό Διευθυντή τον κ. Λαμπρινό, τον κ. Αθανασίου και, βεβαίως, τον καθηγητή του Πανεπιστημίου Πειραιά, τον κ. Πολλάλη, ο οποίος ήταν επικεφαλής της ομάδας επεξεργασίας του νομοσχεδίου. Είναι πολύ σημαντικό να αναγνωρίζουμε ότι εμείς, οι Υπουργοί, δεν μπορούμε να φέρουμε εις πέρας και να ολοκληρώσουμε ένα σχέδιο νόμου, αν πίσω από εμάς δεν υπάρχει μία ισχυρή ομάδα.

Και, βεβαίως, θα ήθελα να ευχαριστήσω τον Υπουργό μου, τον κ. Άδωνι Γεωργιάδη, γιατί αυτά τα δυόμισι χρόνια έχουμε δουλέψει πολύ στενά. Και θέλω να σας πω, κυρίες και κύριοι, ότι και με το προηγούμενο χαρτοφυλάκιό μου ως Υφυπουργός με αρμοδιότητα τη βιομηχανία και το εμπόριο, αλλά και σήμερα, ως Αναπληρωτής με τις ιδιωτικές επενδύσεις, κατ’ ουσίαν δεν άλλαξαν πολλά πράγματα. Με τον Άδωνι Γεωργιάδη, έναν πραγματικά ικανό Υπουργό και πολύ καλό μάνατζερ, έχουμε μία άψογη συνεργασία και τον ευχαριστώ πάρα πολύ που όλο αυτό το διάστημα έχει σταθεί στο πλευρό μου και έχει στηρίξει και τις επιλογές.

Κυρίες και κύριοι, από την πρώτη στιγμή, από το 2019, δουλέψαμε για να φέρουμε την ανάπτυξη στον τόπο. Και εκείνο το οποίο είναι και η ουσία του θέματος και αυτό που διαφοροποιεί τους δύο κόσμους μεταξύ της Νέας Δημοκρατίας και της Αντιπολίτευσης είναι ότι εμείς θέλουμε μία ανοιχτή κοινωνία, όπου ο κάθε συμπολίτης μας θα μπορεί να επιχειρεί, θα μπορεί να επιχειρεί χωρίς να ταλαιπωρείται από το κράτος και, κυρίως, θα μπορεί να ολοκληρώνει την επένδυσή του και να στηρίζεται, δημιουργώντας έτσι νέες θέσεις εργασίας.

Θα αναφέρω, λοιπόν, τους νόμους που φέραμε. Τον ν.4635 «Επενδύω στην Ελλάδα», τον ν.4782 για τις δημόσιες συμβάσεις, τον ν.4796 και τον ν.4811 για την απλοποίηση των διαδικασιών, όπου τι κάναμε κατ’ ουσίαν; Έχουμε φτάσει σε ένα σημείο όπου το 80% της έναρξης των επιχειρήσεων μπορεί να γίνεται μόνο με μία γνωστοποίηση, ενώ μόνο το 20% χρειάζεται μία εγκριτική διαδικασία. Όμως, και στη συνέχεια, με τον νόμο για τις στρατηγικές επενδύσεις, τον νόμο για τη δίκαιη αναπτυξιακή μετάβαση και σήμερα, θα έλεγα με τον εμβληματικό αυτό νόμο, τον αναπτυξιακό νόμο, δίνουμε όλα τα εργαλεία στην επιχειρηματική κοινότητα και δημιουργούμε τις καλές, ικανές συνθήκες για να μπορεί να ξεκινήσει γρήγορα μία επενδυτική δραστηριότητα.

Τι είναι αυτό, λοιπόν, που μας διαφοροποιεί; Μας διαφοροποιεί ότι εμείς θεωρούμε πως η πολιτεία θα πρέπει να έχει τον επιτελικό ρόλο. Όμως, για πολλές από τις αρμοδιότητες που πιθανόν να καθυστερούν τις όποιες διαδικασίες -διότι, όπως πολύ καλά γνωρίζετε, ένα επενδυτικό σχέδιο δεν μπορεί να περιμένει- θα πρέπει να χτίσουμε μία σχέση εμπιστοσύνης και με τον ιδιωτικό τομέα, πάντα υπό την εποπτεία της πολιτείας, έτσι ώστε να διευκολύνεται η όλη έναρξη της επιχειρηματικής δραστηριότητας. Και αυτό είναι που κάναμε σε όλους αυτούς τους νόμους.

Εδώ, κύριε Ζαχαριάδη, πρέπει να σας πω ότι εμείς δουλέψαμε τον ν.4399 και μέσα από τον αυτόν βρήκαμε πράγματα. Ήταν ένας νόμος της εποχής, αλλά σήμερα η εποχή είναι τελείως διαφορετική. Και αφού καταλήξαμε με τις διαδικασίες και τις απλοποιήσεις, είδαμε ορισμένα από τα θέματα που δημιουργούσαν γραφειοκρατικά εμπόδια. Αυτά τα απλοποιήσαμε και μέσα από τις σημερινές διαδικασίες. Και όπως σας είπα, σήμερα στη Γενική Διεύθυνση Ιδιωτικών Επενδύσεων ολοκληρώνεται μία διαδικασία υπαγωγής σε εκατό ημέρες, αλλά όχι στις περιφέρειες, διότι δεν έχουμε καταφέρει ακόμα να αγγίξουμε τις περιφέρειες. Τώρα με αυτόν τον νόμο λύνουμε κι αυτά τα προβλήματα, αλλά ταυτόχρονα είδαμε και τις παθογένειες κατά τη φάση της ολοκλήρωσης και της έναρξης της παραγωγικής διαδικασίας. Αυτά είναι σημαντικά ζητήματα που θέλαμε να επιλύσουμε.

Όσον αφορά τώρα στην ερώτηση «γιατί νέος αναπτυξιακός νόμος;», θα πρέπει να πω ότι ο αναπτυξιακός νόμος που έχετε μπροστά σας και τον οποίο καλείστε να ψηφίσετε σήμερα είναι ένας νόμος ο οποίος έχει περάσει εξαντλητικά από διαδικασίες διαβούλευσης με όλους τους εμπλεκόμενους φορείς, τους κοινωνικούς εταίρους, τα επιμελητήρια. Είναι ένας νόμος καλά δουλεμένος.

Κι εδώ θα πρέπει να συγχαρώ και τους Βουλευτές της Πλειοψηφίας, διότι μπήκαν πραγματικά στο βάθος και στην ουσία του νόμου και από τις αναλύσεις -και δεν θέλω να μπω στις ιδιαίτερες αναλύσεις- κατέδειξαν τα σημαντικά στοιχεία που έχει αυτός ο νόμος, για να βοηθήσει την επιχειρηματικότητα.

Επίσης, θα ήθελα να ευχαριστήσω και τον Μάξιμο Σενετάκη -δεν είναι εδώ τώρα- για την πολύ καλή συνεργασία που είχαμε καθ’ όλη αυτή τη διάρκεια της κοινοβουλευτικής συζήτησης και της προετοιμασίας, για να παρουσιάσουμε τον νόμο στη Βουλή των Ελλήνων.

Ξεκινήσαμε, λοιπόν, ενάμιση χρόνο πριν, αλλά δεν ξεκινήσαμε μόνο τη συζήτηση και τη διαβούλευση του αναπτυξιακού νόμου. Εδώ είναι ο κ. Πολλάλης, ο οποίος ήταν ο επικεφαλής αυτής της προσπάθειας. Όπως σας είπα, η διαβούλευση έγινε πραγματικά με όλους τους κοινωνικούς εταίρους.

Εμείς ξεκινήσαμε και κάτι άλλο. Εμείς ξεκινήσαμε ένα πληροφοριακό σύστημα, διότι το πληροφοριακό σύστημα, το λεγόμενο ΠΣKΕ, έχει ατέλειες και καθυστερήσεις στη διεξαγωγή ή στις υπαγωγές ή στην ολοκλήρωση των σχεδίων.

Είναι πολύ σημαντικό να σας πούμε, κύριοι του ΣΥΡΙΖΑ -και μιλώ πολύ σοβαρά- τι κάναμε, για να κατανοήσετε ότι αυτός ο νόμος, ο ν.4399 ήταν άλλης εποχής. Είχε και κάποια στοιχεία τα οποία χρησιμοποιήσαμε, αλλά είναι τελείως διαφορετικής φιλοσοφίας. Εμείς με τις αλλαγές που κάναμε μέσα από υπουργικές αποφάσεις και με άλλα τεχνικά ζητήματα καταφέραμε -και θα καταθέσω στη Βουλή- να πετύχουμε μεγάλες αυξήσεις. Παραδείγματος χάριν, εδώ έχω ένα γράφημα, όπου δείχνει την κατ’ έτος αύξηση των υπαγωγών των επενδυτικών σχεδίων. Βλέπετε, λοιπόν, ότι είναι 381% στην αγροδιατροφή, 254% στον τουρισμό κ.λπ.. Θα τα καταθέσω σε λίγο.

Εδώ είναι το ύψος του επενδυτικού σχεδίου. Είναι στην αγροδιατροφή 454%, στη μεταποίηση 231%, στον τουρισμό 230%. Αυτή είναι δουλειά που κάναμε εμείς, δουλεύοντας πάνω στο δικό σας νόμο, κύριοι του ΣΥΡΙΖΑ. Εσείς δεν είχατε τρέξει θέματα απλοποίησης και επιτάχυνσης, διότι να σας θυμίσω ότι ψηφίσατε το νόμο το 2016 και στη συνέχεια, το πρώτο καθεστώς που βγάλατε ήταν το 2018. Δεν μπορούμε εμείς να λειτουργήσουμε με τους δικούς σας ρυθμούς. Δεν έχουμε δικαίωμα να λειτουργήσουμε με τους δικούς σας ρυθμούς. Εμάς μας έχει ψηφίσει ο λαός ακριβώς για να δημιουργήσουμε ένα φιλοεπενδυτικό περιβάλλον και να έρθουν επενδύσεις στην πατρίδα μας και το βλέπετε, δεν χρειάζεται να αναφερθώ. Αυτή τη στιγμή που μιλάμε όλοι οι μεγάλοι τεχνολογικοί πρωταθλητές αγοράζουν Ελλάδα. Γιατί αγοράζουν Ελλάδα; Γιατί, θέλουν να μας χαρίσουν κάτι; Όχι, διότι βλέπουν μπροστά τους μία σοβαρή Κυβέρνηση, μία Κυβέρνηση και έναν Πρωθυπουργό που μιλάει σε μία συχνότητα. Δεν κρυβόμασταν εμείς από τους επενδυτές, κύριοι του ΣΥΡΙΖΑ. Θέλω να σας πω ότι όταν αντιμετωπίσαμε το θέμα του Ελληνικού, ορισμένοι από τους Υπουργούς σας -και δεν θέλω να αναφέρω ονόματα- κρύβονταν και δεν δέχονταν να δουν ούτε τα τεύχη δημοπράτησης.

Εδώ, λοιπόν, στις νέες θέσεις εργασίας, νομίζω ότι είχα την ευκαιρία να απαντήσω και στον κ. Μπάρκα. Είναι 795% στις υπηρεσίες και 435%. Τι κάναμε, λοιπόν; Αυτά τα γραφήματα εδώ σας δείχνουν ακριβώς τη μεγάλη διαφορά των επενδυτικών σχεδίων ανά έτος. Και δεν μιλάμε για τις θέσεις εργασίας. Οι θέσεις εργασίας είναι η νύχτα με την ημέρα.

Τα καταθέτω στα Πρακτικά.

(Στο σημείο αυτό ο Αναπληρωτής Υπουργός Ανάπτυξης και Επενδύσεων κ. Νικόλαος Παπαθανάσης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι είχε, λοιπόν, ο ν.4399; Ήταν ένας κουβάς. Τι σημαίνει αυτό πρακτικά; Σημαίνει ότι μέσα σ’ αυτόν τον κουβά έμπαιναν όλοι. Τι σημαίνει αυτό, το ότι έμπαιναν όλοι; Θα μπορούσε ο τουρισμός να τραβήξει το μεγαλύτερο κομμάτι, όπως και το έκανε ανισομερώς. Θα μπορούσε μία περιφέρεια να πάρει μεγαλύτερο ποσό από την άλλη, όπως και έγινε, όπως θα μπορούσαν και οι μικρές και μεσαίες επιχειρήσεις. Δεν υπήρχε στο νόμο σας διάταξη που να καθόριζε πόσο θα πάρουν οι μικρές και μεσαίες επιχειρήσεις. Εμείς τώρα το βάζουμε αυτό. Στο νόμο μας μέσα βάζουμε την ισομερή ανάπτυξη για τις περιφέρειες για τις μικρές, μεσαίες και μεγάλες επιχειρήσεις.

Είχε, λοιπόν, παθογένειες και θα έλεγα ότι ήταν λίγο τεμπέλικος ο νόμος σας, με την έννοια ότι δεν μπορούσε να αντιμετωπίσει τις προκλήσεις της εποχής. Είχε, όμως, στοιχεία τα οποία ούτως ή άλλως τρέξαμε με αυτόν τον νόμο μέχρι σήμερα.

Τώρα, τι αλλάζει; Ήταν η πρώτη ερώτηση που θέσαμε σε όλο το επιτελείο, γιατί πρέπει να πάμε σε ένα νέο αναπτυξιακό νόμο; Πρώτον, γιατί έχουν αλλάξει τα πράγματα, γιατί είμαστε έναν αιώνα μακριά από το 2016. Δεύτερον, γιατί η Ελλάδα είναι μία χώρα που πλέον τη σέβεται η παγκόσμια οικονομική κοινότητα, γιατί -σας είπα- έχει έναν Πρωθυπουργό που ακριβώς στέλνει το μήνυμα της εμπιστοσύνης. Τρίτον, γιατί είχαμε COVID και έχουμε άλλες προτεραιότητες, γιατί μπαίνουμε στην ψηφιακή και πράσινη μετάβαση.

Θα ήθελα, κύριε Πάνα, να δω αν θα ψηφίσετε το άρθρο για τη Θράκη, διότι ποτέ δεν έχει υπάρξει τέτοια ρύθμιση για τη Θράκη. Και αυτό ήταν μία δέσμευση του Πρωθυπουργού.

Έχουμε, λοιπόν, το εθνικό σχέδιο, ένα σχέδιο το οποίο βάζει τους κανόνες, νέα διαρθρωτικά ταμεία, κλείσιμο. Προσέξτε, ενάμιση χρόνο πριν, εμείς είδαμε ότι κλείνουν τα διαρθρωτικά ταμεία και ότι δεν θα μπορούσαμε να σχεδιάσουμε με την υφιστάμενη κατάσταση και έπρεπε να δούμε τι έρχεται, διότι έκλειναν τα πάντα. Θα ξεκινούσε το νέο ΕΣΠΑ 2021 - 2027, θα ξεκινούσε ο νέος χάρτης περιφερειακών ενισχύσεων και προετοιμαστήκαμε ενάμιση χρόνο πριν, για να φτάσουμε σήμερα ακριβώς στο κρίσιμο σημείο που μόλις χθες ανακοινώθηκε ο χάρτης περιφερειακών ενισχύσεων.

Το καταθέτω και στα Πρακτικά, έτσι ώστε όποιος δεν τον έχει λάβει να τον λάβει.

(Στο σημείο αυτό ο Αναπληρωτής Υπουργός Ανάπτυξης και Επενδύσεων κ. Νικόλαος Παπαθανάσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δίνει πολύ διαφορετικά ποσοστά. Αυτά εδώ εμείς τα είχαμε προβλέψει και είχαμε κάνει όλη τη δουλειά. Το εθνικό σχέδιο Πισσαρίδη, το Εθνικό Σχέδιο Ανάκαμψης κάθισε ακριβώς πάνω στον σχεδιασμό μας. Ο νέος χάρτης περιφερειακών ενισχύσεων δίνει πολύ μεγάλες αλλαγές στα ποσοστά και στο βόρειο Αιγαίο, που είναι πολύ κρίσιμο, και στην ανατολική Μακεδονία και Θράκη, κύριοι, από το 35% στο 50%, και τώρα, ο Έβρος, με ιδιαίτερα χαρακτηριστικά, η Ροδόπη, η Ξάνθη. Έχουμε, λοιπόν, μεγάλη αύξηση του χάρτη περιφερειών. Το προβλέψαμε και αυτό.

Το «Industry 4.0», η Τέταρτη Βιομηχανική Επανάσταση, το νέο κείμενο της Ευρώπης τον Μάρτιο του 2020, το συμπεριλάβαμε και αυτό. Επίσης, είναι το ΕΣΠΑ 2021 - 2027. Έχουμε, λοιπόν, ακριβώς ένα νέο αναπτυξιακό εργαλείο -γι’ αυτό σας είπα ότι είναι ένας αιώνας μακριά- και εγώ πραγματικά ξαφνιάζομαι πώς ένα τέτοιο αναπτυξιακό εργαλείο ούτε καν επί της αρχής δεν δεχτήκατε να το στηρίξετε, κύριοι της Αντιπολίτευσης.

Οι άξονες αυτού, λοιπόν, είναι ακριβώς αυτά τα οποία λέει η παγκόσμια κοινότητα. Εμείς δεν θα εφεύρουμε τον τροχό. Η Ευρώπη, τα όργανα, η νέα εποχή, η πράσινη μετάβαση, ψηφιακός μετασχηματισμός, η δίκαιη αναπτυξιακή μετάβαση, που για πρώτη φορά ο Κυριάκος Μητσοτάκης, όπως σας είπα, έστρεψε την προσοχή του σε ένα θέμα που το είχε ξεχάσει η ελληνική κοινωνία.

Έρχομαι στην απολιγνιτοποίηση. Εμείς δεν έχουμε κλείσει καμμία μονάδα. Εσείς, κύριοι του ΣΥΡΙΖΑ, κλείσατε τις μονάδες. Εμείς δεν έχουμε κλείσει τίποτε. Μην με κοιτάτε, κύριε Ζαχαριάδη, έτσι είναι. Δεν έχουμε κλείσει τίποτε ακόμα.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Έχετε πάθει «Άδωνι».

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Εγώ σας μιλάω, όμως, με στοιχεία. Δεν έχουμε κλείσει κάτι. Και εάν θέλετε τα στοιχεία, μπορώ να σας τα στείλω στο γραφείο σας. Έχουμε 52% μείωση της λιγνιτικής παραγωγής κατά τη διακυβέρνησή σας. Σας είπα, δεν είδατε, ούτε καταλάβατε κάτι. Πέρασε και ούτε το είδατε αυτό. Είναι 52%.

Έτσι, λοιπόν, δημιουργήσαμε ένα νόμο που ακριβώς αγγίζει όλη την ουσία του θέματος. Θεματικά καθεστώτα, έτσι ώστε να μπορέσουμε να χαράξουμε πολιτική. Και δεν είναι η πολιτική μόνο, διότι, όπως γνωρίζετε, και η Ευρωπαϊκή Ένωση στο θέμα των κρατικών ενισχύσεων ασκεί έναν σημαντικό έλεγχο.

Ενίσχυση της εξωστρέφειας, κάτι που δεν υπήρχε. Ενίσχυση της απασχόλησης και δεξιοτήτων. Έρευνα και καινοτομία. Και θα σας πω το τι συμβαίνει σε μια αγαπητή σας ρήση, το «πρώτη φορά». Εμείς διαφοροποιούμαστε από εσάς, διότι αυτό το κάνουμε πράξη, όπως το κάναμε και το φέρνουμε σήμερα στη Βουλή για να ψηφιστεί.

Απλοποιήσαμε, λοιπόν, διαδικασίες. Νέα ποσοστά για τις μεγάλες επιχειρήσεις, τις μεσαίες και τις πολύ μικρές. Ισχυρά κίνητρα για επενδύσεις.

Αλήθεια, δεν συγκινείστε με το καθεστώς του νέου επιχειρείν; Μιλάτε για νέες, μιλάτε για νέους, οι οποίοι δεν έχουν τη δυνατότητα να μπουν σε έναν αναπτυξιακό νόμο. Πρώτη φορά στην ιστορία μπαίνει το νέο επιχειρείν σε αναπτυξιακό νόμο που αφορά νέες και νέους. Πρώτη φορά μπαίνει η επιχειρηματική εξωστρέφεια και πρώτη φορά, κυρίες και κύριοι, μπαίνουν και οι οριζόντιες δράσεις που δεν υπήρχαν πριν, δίνοντας και δημιουργώντας συνθήκες για να μπορέσουν οι εταιρείες να βγουν στη νέα εποχή.

Τι πετυχαίνουμε τώρα. Είναι πολύ σημαντικό να δούμε τι πετυχαίνουμε με αυτόν τον νόμο. Γιατί αυτός ο νόμος διαφοροποιείται από τον 4399; Σας είπα, όλα σε έναν κουβά.

Κύριε Υπουργέ, σας ευχαρίστησα για την εξαιρετική συνεργασία.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Τώρα σας έβλεπα.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Σας ευχαριστώ. Είμαι τυχερός που είμαι μαζί σας.

Όλα σε έναν κουβά. Κατανομή κατά κλάδο, όχι ο τουρισμός να πάρει από τη μεταποίηση και από την αγροδιατροφή. Ο κάθε κλάδος θα έχει τα ποσά που του αντιστοιχούν.

Ισότιμη ανάπτυξη στις περιφέρειες. Καμμία περιφέρεια δεν θα πάρει τα χρήματα της άλλης περιφέρειας, διότι αυτό το οποίο συνέβαινε είναι το εξής. Μία περιφέρεια που καθυστερούσε θα μπορούσε να χάσει πόρους έναντι άλλης περιφέρειας. Και αυτό είναι που κάναμε. Εμείς τι προσπαθήσαμε να κάνουμε; Γι’ αυτό και μειώσαμε από 3 σε 1 εκατομμύριο. Πήγαμε στο Μακεδονίας - Θράκης. Προσπαθήσαμε, αφού μελετήσαμε ποιες είναι οι αιτίες της καθυστέρησης, να δούμε πώς μπορούμε να ευθυγραμμίσουμε όλη αυτήν την ταχύτητα. Στρατηγική πρώτη φορά ποτέ δεν έχει υπάρξει κατά τη διακυβέρνηση ΣΥΡΙΖΑ για τη δίκαιη αναπτυξιακή μετάβαση.

Ισόρροπη ανάπτυξη. Διάταξη στον νόμο μας ακριβώς για να πάρουν οι περιφέρειες. Στρατηγική για την παραμεθόριο. Στρατηγική για τη Θράκη, για τον Έβρο. Για να μπορέσουμε να κρατήσουμε τις νέες και τους νέους εκεί και να δώσουμε ιδιαίτερα κίνητρα σε αυτή την ευαίσθητη περιοχή.

Όμως, θα συνεχίσω για το πολύ καλό καθεστώς του εναλλακτικού τουρισμού, το καθεστώς του ψηφιακού μετασχηματισμού, της πράσινης μετάβασης, της έρευνας και της καινοτομίας. Τι σημαίνει αυτό πρακτικά; Πρακτικά σημαίνει ότι αυτό το σχέδιο νόμου, που εγώ πιστεύω ότι θα μείνει στην πολιτεία για πολλά χρόνια, θα μπορούσε ανά πάσα στιγμή να αντλήσει πόρους από το Ταμείο Ανάκαμψης και από το ΕΣΠΑ 2021 - 2027, διότι, όπως γνωρίζετε, ο αναπτυξιακός νόμος κυρίως παίρνει από το πρόγραμμα δημοσίων επενδύσεων. Ανά πάσα στιγμή, λοιπόν, οποιαδήποτε χρήματα μπορέσουν να έρθουν από το RRF και από το ΕΣΠΑ 2021 - 2027 μπορέσουν να πάνε απευθείας σε καθεστώτα που είναι αποδεκτά σε αυτά τα διαρθρωτικά ταμεία.

Αλλάζουμε, λοιπόν, κυρίες και κύριοι, όλο το μοντέλο του αναπτυξιακού νόμου. Δεν έχει σχέση με το παρελθόν, γιατί είμαστε σε μία νέα εποχή. Αυτό το οποίο χτίσαμε κατά τη διάρκεια των δυόμισι ετών είναι η εμπιστοσύνη της επενδυτικής κοινότητας. Διότι, ξεκινώντας πριν από δυόμισι χρόνια εδώ με τον Υπουργό, τον Άδωνι Γεωργιάδη, και πηγαίνοντας, όπως έχουμε πει, σε γραφεία και σε οργανισμούς του εξωτερικού, όλοι μάς είχαν στο «κόκκινο». Άλλωστε, δεν θα είχαμε σήμερα το Facebook να θέλει να επενδύσει και να αγοράσει εταιρείες στην Ελλάδα ή τη «MICROSOFT», που θέλω να σας πω ότι η διαπραγμάτευση ήταν τρίμηνη και πολύ εμπιστευτική και υπήρχαν -αυτό που είπε ο Υπουργός- και πολλές άλλες υποψήφιες χώρες. Ήρθαν εδώ γιατί εμπιστεύτηκαν την πατρίδα μας η «DIGITAL REALTY», η «CISCO», η «PFIZER», η «DELOITTE». Όλα αυτά τα ψηφιακά κέντρα καινοτομίας δίνουν ένα μήνυμα προς τα έξω ότι από τη στιγμή που εμπιστεύονται την Ελλάδα αυτό σημαίνει πρακτικά ότι η Ελλάδα είναι εδώ και μπορεί να δώσει όλα αυτά τα στοιχεία μιας χώρας που σέβεται και επιταχύνει τις επενδύσεις.

Αλλά ακούγοντας και τους εισηγητές -τώρα θα πάρουν πάλι τον λόγο- εγώ θα σταθώ στις προτάσεις του ΚΙΝΑΛ μία προς μία. Εγώ δεν μπορώ να καταλάβω γιατί δεν ψηφίζουν τον νόμο. Ακούστε. Επιχορήγηση στις μεσαίες επιχειρήσεις της Θράκης. Το βάλαμε. Έναρξη ατομικών επιχειρήσεων αγροδιατροφής μέχρι 200.000. Το βάλαμε. Αυξημένα κίνητρα στις πληγείσες περιοχές από φυσικές καταστροφές. Έχουμε πρόβλεψη; Ένταξη μη κύριων τουριστικών καταλυμάτων. Έχουμε πρόβλεψη; Τα συμπεριλάβαμε; Να μπει πάλι το άρθρο 12. Το βάλαμε το άρθρο 12 σε διαφορετικές μέσα διατάξεις. Αυξημένα κίνητρα σε περιοχές που έχουν χαμηλή ανεργία. Μα είπαμε, πάμε σε μια ισομερή ανάπτυξη και μοιράζουμε σε όλες τις περιφέρειες σωστά τους πόρους, έτσι ώστε να μπορέσει κάθε περιφέρεια να πάρει τους πόρους που της αντιστοιχούν. Αναπορρόφητα ποσά θα μπορέσουμε να τα κατανείμουμε μετά. Επομένως, δεν μπορώ να καταλάβω γιατί το ΚΙΝΑΛ, ενώ έδωσε αυτά τα στοιχεία, δεν βλέπει ότι ο νόμος αυτός είναι προς τη σωστή κατεύθυνση.

Κυρίες και κύριοι Βουλευτές, αναμένουμε το 2022, αλλά και το 2023 μία σπουδαία χρονιά με μεγάλη ανάπτυξη στην πατρίδα μας. Το 2022 αναμένεται οι επενδύσεις να αυξηθούν κατά 21,9% και από τις πρόσφατες προβλέψεις η χώρα μας θα έχει τη δεύτερη υψηλότερη αύξηση των επενδύσεων στην Ευρώπη το 2022. Εδώ θα πρέπει να σας πω ότι οι δανειοδοτήσεις από το Ταμείο Ανάκαμψης μπορούν να συνδεθούν με τον αναπτυξιακό νόμο. Επομένως, εκεί που οι μεσαίες και μεγάλες έχουν φορολογικές απαλλαγές μπορούν να λάβουν δάνεια με το μηδενικό σχεδόν επιτόκιο και αυτή η κρατική ενίσχυση αυτή να αφαιρεθεί από τη φορολογική τους απαλλαγή. Επομένως, συνδυάζονται όλα τα εργαλεία.

Αυτό που θέλουμε να κάνουμε, λοιπόν, είναι να βοηθήσουμε την ελληνική οικονομία, δίνοντας ώθηση στη μεταποίηση, στην αγροδιατροφή και θέλοντας να ανεβάσουμε τη βιομηχανία στον μέσο όρο της Ευρώπης μέσα στη δεκαετία. Αυτό το οποίο παρατηρούμε είναι ότι οι ξένοι επενδυτές επιθυμούν να έρθουν και να επενδύσουν στην Ελλάδα.

Και αυτό το οποίο έχουμε, κυρίες και κύριοι της Πλειοψηφίας, είναι ότι έχουμε έναν Πρωθυπουργό που θέλει η πατρίδα μας να δημιουργήσει πολλές νέες θέσεις εργασίας, να μειωθεί η ανεργία, όπως μειώθηκε και με τα χθεσινά αποτελέσματα στο 12,7% από το 17% περίπου που το παραλάβαμε. Να φέρει πίσω τις Ελληνίδες και τους Έλληνες που έφυγαν στο εξωτερικό και που αυτό επιτυγχάνεται με τις μεγάλες τεχνολογικές επενδύσεις στην πατρίδα μας, γιατί περίπου το 15% με 20% είναι Έλληνες που έφυγαν, αλλά να δημιουργήσει μία Ελλάδα που όλοι μας θα είμαστε πολύ υπερήφανοι. Οι Ελληνίδες και οι Έλληνες και οι νέες και οι νέοι θα βρουν δουλειά, θα γυρίσουν πίσω οι Έλληνες.

Αυτό το όραμα και αυτή την υπόσχεση υπηρετούμε και θα την υπηρετήσουμε μέχρι πράγματι να υλοποιηθούν όλα όσα έχει ανακοινώσει ο Πρωθυπουργός μας κατά τη φάση που ήταν στην Αντιπολίτευση και που ένα-ένα, όπως τον ΕΝΦΙΑ, το κάνει πράξη όπως υποσχέθηκε. Διότι εδώ η εμπιστοσύνη χτίζεται όταν οι υποσχέσεις γίνονται πράξη. Και η Νέα Δημοκρατία τις υποσχέσεις τις κάνει πράξη.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Εμείς ευχαριστούμε τον κύριο Υπουργό.

Ζήτησε τον λόγο για τη δευτερολογία του ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία κ. Ιωάννης Σαρακιώτης. Μισό λεπτό να τακτοποιηθεί υγειονομικά το Βήμα.

Κύριε Σαρακιώτη, έχετε τον λόγο.

**ΙΩΑΝΝΗΣ ΣΑΡΑΚΙΩΤΗΣ:** Σας ευχαριστώ, κύριε Πρόεδρε.

Πραγματικά, ακούγοντας τον Υπουργό στην ομιλία του, θα μπορούσα να τον πιστέψω. Ήταν πολύ πειστικός σε όσα ανέφερε. Αλλά δυστυχώς η πραγματικότητα είναι πολύ διαφορετική και πολύ πιο σκληρή. Χθες το απόγευμα έγινε μια τηλεδιάσκεψη, μετείχε ο Υπουργός Οικονομικών, ο Υπουργός Ενέργειας και ο Υπουργός Εργασίας της Νέας Δημοκρατίας και ανακοίνωσαν στους εργαζομένους της «ΛΑΡΚΟ» ότι χίλιοι πεντακόσιοι άνθρωποι θα πεταχτούν στον δρόμο μέσα στον Φλεβάρη. Και όχι μόνο θα χάσουν τις δουλειές τους, αλλά θα τους πετάξουν έξω και από τα σπίτια στους οικισμούς πλησίον του εργοστασίου όπου διαμένουν.

Και πραγματικά αναρωτιέμαι: Αυτή είναι η καλύτερη Ελλάδα που ονειρευόσαστε, που μας μιλούσε επί πόση ώρα ο Υπουργός και επί τρεις μέρες τα στελέχη της Νέας Δημοκρατίας; Αυτές είναι οι προεκλογικές υποσχέσεις που δώσατε; Λέτε: «Καλύτερα αμειβόμενες και περισσότερες δουλειές» και κλείνετε τη μεγαλύτερη μεταλλευτική βιομηχανία της χώρας και πετάτε χίλιους πεντακόσιους ανθρώπους στον δρόμο. Φοβερό το όραμά σας!

Το τραγικό είναι ότι τις λέξεις «όραμα» και «στόχους» τις χρησιμοποιήσατε και πολλές φορές. Είδαμε ότι παίρνει σάρκα και οστά στη Φθιώτιδα, στην Κοζάνη, στην Εύβοια, στη Βοιωτία, στην Καστοριά, στις περιοχές όπου δραστηριοποιείται η μεγαλύτερη μεταλλευτική βιομηχανία της Ευρωπαϊκής Ένωσης. Γιατί ο κύριος Υπουργός στο τέλος της ομιλίας του είπε ότι θέλουμε να ανεβάσουμε και τη βιομηχανία. Πολύ πρωτότυπο τρόπο βρίσκετε για να ανεβάσετε τη βιομηχανία, κλείνοντας τη «ΛΑΡΚΟ». Αξίζουν πραγματικά συγχαρητήρια!

Αναφέρατε ότι μία-μία κάνετε πράξη τις υποσχέσεις σας. Ξέρετε τι έλεγαν όλα τα στελέχη της Νέας Δημοκρατίας προεκλογικά περνώντας από το εργοστάσιο της «ΛΑΡΚΟ»; Έλεγαν «διασφάλιση των θέσεων εργασίας». Χτες ανακοινώθηκε η απόλυση όλων των εργαζομένων.

Πραγματικά ήταν πολύ πειστικός ο Υπουργός μιλώντας και για την τεχνοκρατική επάρκεια κ.λπ. και πραγματικά το παράδειγμα της «ΛΑΡΚΟ» είναι ίσως το πλέον χαρακτηριστικό παράδειγμα και τεχνοκρατικής επάρκειας της Κυβέρνησης Νέας Δημοκρατίας επί σειρά ετών. Χρεοκοπήσατε την εταιρεία. Τριπλασιάστηκε η τιμή με απόφαση διοίκησης, την οποία είχατε επιλέξει εσείς. Ο πατέρας του Υπουργού Ενέργειας, του κ. Σκρέκα, -μην κρυβόμαστε- ήταν όταν επί ημερών του διπλασιάστηκε η τιμή της ηλεκτρικής ενέργειας. Και αντιλαμβάνεται κανείς ότι για μία εταιρεία της οποίας το κύριο κόστος παραγωγής είναι η ηλεκτρική ενέργεια τι σημαίνει αυτό.

Στελέχη της Νέας Δημοκρατίας ήταν αυτά που προσυπέγραψαν το hedging, οπότε και έχασε η εταιρεία πάνω από 500 εκατομμύρια ευρώ.

Επί Νέας Δημοκρατίας ελήφθησαν τα δάνεια τα προηγούμενα χρόνια και ήρθε η καταδικαστική απόφαση από το Ευρωπαϊκό Δικαστήριο. Γιατί μας μιλήσατε και για το πώς σας περίμεναν οι Ευρωπαίοι και πόσο αξιόλογους σας θεωρούν οι Ευρωπαίοι.

Επί ημερών σας καταδικάστηκε η χώρα και η εταιρεία να καταβάλει 150 εκατομμύρια ευρώ. Ήταν επί των άξιων, αρίστων τεχνοκρατών της Νέας Δημοκρατίας. Δεν ήταν επί ΣΥΡΙΖΑ.

Το κερασάκι στην τούρτα ήρθε, βεβαίως, τον Φλεβάρη του 2020 με την τροπολογία που μόνο οι Βουλευτές της Νέας Δημοκρατίας ψήφισαν και οδήγησε σήμερα μετά από δύο χρόνια, δύο χρόνια απαξίωσης, δύο μαρτυρικά χρόνια για τους εργαζόμενους της εταιρείας, οι οποίοι ζούσαν με μειωμένους με μειωμένες τις αποδοχές τους κατά 30%, 40% ή και 50%, μέσα στην αβεβαιότητα.

Ένα εργοστάσιο το οποίο, παρά το γεγονός ότι είχε ανέβει η τιμή του νικελίου, δεν παρήγαγε όσο θα μπορούσε. Να θυμίσω ότι κρατήθηκε ζωντανή η «ΛΑΡΚΟ» επί διακυβέρνησης ΣΥΡΙΖΑ 2015 - 2019 και είχαμε και τις μικρότερες τιμές του νικελίου, ιστορικά χαμηλά 8.000 - 9.000 ευρώ τον τόνο, με κόστος παραγωγής 15.000. Και τώρα που έχει ξεπεράσει τις 20.000, 23.000, 24.000, 25.000 η εταιρεία δεν παράγει. Γιατί αυτή είναι η πολιτική απόφαση της Κυβέρνησης, να μην παράγει, να μην εξάγει, να μην έρχονται χρήματα, να μην αμείβονται οι εργαζόμενοι. Δημιουργήσατε ένα πρόβλημα σε μία από τις μεγαλύτερες βιομηχανίες της χώρας.

Προσπαθήσαμε να το λύσουμε επί τεσσεράμισι χρόνια. Καταφέραμε να κρατήσουμε στα πόδια της την εταιρεία. Δεν έχασε ούτε ένας εργαζόμενος ένα ευρώ. Οι ενσωματώσεις που προχώρησαν στο μόνιμο προσωπικό της εταιρείας έγιναν με καθαρά αξιοκρατικά κριτήρια, χρονικά δηλαδή.

Η συγκεκριμένη εταιρεία είναι και ένα παράδειγμα του ρουσφετολογικού τρόπου που δουλεύατε όλα αυτά τα χρόνια. Όταν ανέλαβε ως διοίκηση, ως Πρόεδρος ο Υπουργός Ενέργειας ο κ. Σκρέκας, ω του θαύματος, προσελήφθη η σύζυγος του γιου, του σημερινού Υπουργού Ενέργειας, ω του θαύματος προσελήφθη και ο πεθερός ως υπεύθυνος για την ασφάλεια με ένα μισθό 2.700 ευρώ. Συνταξιούχος ήταν ο άνθρωπος, αλλά για όλους τους «άξιους» υπήρχε, υπάρχει και θα υπάρχει μία θέση στο δημόσιο για τη Νέα Δημοκρατία.

Κι ερχόμαστε στην τραγική χθεσινή ημέρα της ανακοίνωσης της απόλυσης όλων των εργαζομένων της «ΛΑΡΚΟ». Και αναρωτιέμαι: Τι σχέση έχει αυτή η κατάσταση την οποία ανακοίνωσαν οι τρεις κορυφαίοι Υπουργοί της Κυβέρνησης με όλα αυτά που ακούμε τρεις μέρες για ανάπτυξη, για θέσεις εργασίας, για κολοσσούς που έρχονται από το εξωτερικό; Τι σχέση έχει η αβεβαιότητα, η ανεργία και το ξεσπίτωμα των χιλιάδων ανθρώπων που όλα αυτά τα χρόνια στηρίζουν την εταιρεία, έχουν δώσει τη ζωή τους για την εταιρεία. Τι σχέση έχουν, κύριε Υπουργέ, όλα αυτά, η εικόνα που ανακοίνωσαν οι τρεις Υπουργοί της Κυβέρνησης, με όλα που κομπορρημονώντας λέτε τρεις ημέρες; Αν μπορείτε, απαντήστε μας.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Σαρακιώτη.

Προχωρούμε στους συναδέλφους μέσω Webex. Πρώτος θα πάρει τον λόγο ο κ. Παναγιώτης Κουρουμπλής, Ανεξάρτητος Βουλευτής και ο επόμενος ομιλητής είναι ο Βουλευτής της Νέας Δημοκρατίας κ. Θεόφιλος Λεονταρίδης. Κάθε φορά που θα τελειώνει ο προηγούμενος ομιλητής, θα ανακοινώνω και ποιος θα μιλήσει στη συνέχεια.

Κύριε Κουρουμπλή, έχετε τον λόγο.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Ευχαριστώ, κύριε Πρόεδρε.

Κύριε Πρόεδρε, όπως έλεγε ο Βίκτωρ Ουγκώ «τα κτήνη είναι δημιουργήματα του θεού, οι κτηνωδίες είναι δημιουργήματα κάποιων ανθρώπων». Αυτό που συνέβη στη Θεσσαλονίκη μας θλίβει, μας πονάει, γιατί η συγκεκριμένη οικογένεια βιώνει μία τραγική κατάσταση. Βεβαίως, οφείλω να πω ένα μπράβο στην Αστυνομία η οποία ενήργησε γρήγορα, όμως ο βασιλιάς είναι γυμνός, αποδεικνύεται γυμνός. Διότι υποσχεθήκατε τόσα πολλά για τον νόμο και την τάξη και τελικά η εγκληματικότητα καλά κρατεί.

Κυρίες και κύριοι συνάδελφοι, κύριοι Υπουργοί, ο τίτλος του νομοσχεδίου, πράγματι, αν τον δει κανείς καλοπροαίρετα, δημιουργεί και ελπίδα και προσδοκίες. Ας ξεκινήσουμε, κατ’ αρχάς από τη λειτουργικότητά του. Προβλέπει, περίπου, εάν δεν κάνω λάθος, κύριοι Υπουργοί, είκοσι έξι εξουσιοδοτικές διατάξεις. Ξέρετε πόσες εξουσιοδοτικές διατάξεις είναι αδημοσίευτες τα τελευταία δέκα χρόνια; Τρεις χιλιάδες διατάγματα και πενήντα χιλιάδες υπουργικές αποφάσεις. Αυτό το λέω γιατί θα μπορούσατε, για να γίνετε πιο πειστικοί, να βάλετε πρόβλεψη υλοποίησης μέσα σε συγκεκριμένο χρονικό ορίζοντα. Πρώτο σημαντικό έλλειμμα.

Ακούγοντας με πολύ προσοχή τον καλό μου συνάδελφο της Νέας Δημοκρατίας, κ. Σάββα Χιονίδη, έναν εργατικό πραγματικά άνθρωπο, οφείλω να ομολογήσω, γιατί τον γνώρισα όταν ήταν δήμαρχος, ο οποίος ουσιαστικά με τα δύο τελευταία του ερωτήματα ανέτρεψε την ουσία του νομοσχεδίου.

Κύριοι Υπουργοί, συζητήσαμε στην Επιτροπή Οικονομικών, όταν ήταν ο κ. Ζαββός Υπουργός ότι θα αλλάζατε το προφίλ που έχουν οι τράπεζες για τους πελάτες. Αυτό δεν έγινε και είναι γνωστός ο τρόπος και σε έναν μεγάλο βαθμό, δεν θέλω να παρεξηγηθώ, γιατί μάρτυρες είμαστε όλοι στην Ελλάδα, πολλές φορές ήταν μεγάλη η διαφθορά με την οποία γίνονταν οι συναλλαγές των επενδύσεων από το τραπεζικό σύστημα. Εσείς δεν λύσατε το θέμα των καταχρηστικών πράξεων του τραπεζικού συστήματος, θα τους βάλετε σε σειρά;

Ρωτώ, κύριοι Υπουργοί: Έχετε προβλέψει ποσοστό νέων επενδύσεων που θα πρέπει οι τράπεζες να λάβουν υπ’ όψιν τους, νέων, δηλαδή, πελατών ή οι ίδιοι και οι ίδιοι πάλι θα πάρουν τα χρήματα;

Μέχρι σήμερα λέτε πάρα πολλά και κινδυνεύω και εγώ να σας πιστέψω, γιατί «με τα λόγια χτίζω ανώγια και κατώγια» λέει ο ελληνικός λαός. Μακάρι να είναι πραγματικότητα και να διαψευστούμε εμείς. Όμως, μέχρι τώρα ο αείμνηστος Μίχαλος -δεν λέω ότι τα λέω εγώ, ο αείμνηστος πρόεδρος ο Μίχαλος- άλλοι πρόεδροι -ο κ. Καββαθάς, ο κ. Χατζηαντωνίου- και άλλοι εκπρόσωποι των παραγωγικών τάξεων τι λένε; Ότι το 95% των μικρομεσαίων επιχειρήσεων είναι έξω από το τραπεζικό σύστημα.

Προβλέπετε, λοιπόν, ότι για τις μικρομεσαίες επιχειρήσεις, που αποτελούν, κύριοι Υπουργοί, την κουλτούρα της ελληνικής οικονομίας, έρχονται επενδύσεις και χαίρομαι και πράγματι να το δεχθώ ότι έρχονται. Και τι σημαίνει; Ότι θα έρθουν κάποια στιγμή επενδύσεις και θα λύσουν το πρόβλημα της ανεργίας; Δεν νομίζω. Δεν το πιστεύω. Το πρόβλημα της ανεργίας θα το λύσουν οι μικρομεσαίες ελληνικές επιχειρήσεις, τις οποίες έχετε έξω από τη δυνατότητα χρηματοδότησης, γιατί ακόμα και την Αναπτυξιακή Τράπεζα που ίδρυσε ο ΣΥΡΙΖΑ -και αν θέλετε, να κάνω και μία αυτοκριτική άργησε να την ιδρύσει και να τη λειτουργήσει- δεν την έχετε υποστηρίξει αναλόγως.

Ένα άλλο ζήτημα που θέλω να θίξω, κύριοι Υπουργοί, είναι ότι αφήνετε - παρακολούθησα τις ομιλίες όλων των κυρίων Υπουργών- έξω έναν πολύ σημαντικό κλάδο από τη δυνατότητα χρηματοδότησης, που αφορά τον στόλο των σκαφών στα λιμάνια της χώρας, τα πλοία, τα οποία συμβάλλουν στο να μεταφέρουν και να βγάζουν από τα λιμάνια τα σκάφη που μεταφέρουν εντός του λιμανιού και τα μεγάλα πλοία και τα βγάζουν έξω από το λιμάνι.

Τα πλοία αυτά, τα σκάφη αυτά, είναι ένας παλιός στόλος, τα οποία έχουν ανάγκη ανανέωσης και αν χρηματοδοτηθούν, θα μπορέσουν πραγματικά να κατασκευαστούν στην Ελληνική Ναυπηγοεπισκευαστική Ζώνη. Αυτά τα σκάφη, λοιπόν, είναι αναγκαίο να ενταχθούν μέσα στο σχέδιο και έστω την τελευταία στιγμή θα πρέπει να τα εντάξετε, γιατί μπορεί να γίνουν και κάποια ναυαγοσωστικά. Και ξέρετε τι συμβαίνει στο Αιγαίο. Η Τουρκία έχει αυτή τη στιγμή οκτώ τέτοια σκάφη και στην έρευνα και διάσωση μπορεί να φανούμε αδύνατοι και ξέρετε τι πολιτικά παιχνίδια και τι εθνικά, αν θέλετε, παιχνίδια παίζονται με το θέμα των παρεμβάσεων για την έρευνα και διάσωση. Τα ρυμουλκά, λοιπόν, μπορούν να κατασκευαστούν στην Ελλάδα. Σας λέω να το σκεφτείτε ξανά και να το αντιμετωπίσετε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μας λέτε, λοιπόν, ότι αυτό το νομοσχέδιο αφορά όλους τους Έλληνες.

Κύριοι Υπουργοί, μας λέτε την ίδια στιγμή ότι φτάσαμε να έχουμε τέσσερα εκατομμύρια εργαζόμενους. Μας λέτε και πάλι τη μισή αλήθεια. Δεν λέτε όλη την αλήθεια, γιατί στα τέσσερα εκατομμύρια το 47% είναι κατώτατοι μισθοί, όταν το μέσο ποσοστό στην Ευρώπη -όταν δεν σας βολεύει, δεν λέτε για την Ευρώπη- είναι μόνο το 17% κατώτατος μισθός.

Μας λέτε ότι δώσατε 43 δισεκατομμύρια στο πλαίσιο της πανδημίας. Δεν λέτε ότι αυτά είναι δανεικά και ανεβάζουν το δημόσιο χρέος. Ίσως δεν δόθηκαν με τέτοιο τρόπο που πραγματικά να είναι παραγωγικός ο τρόπος αυτός. Και η χώρα είναι μπροστά σε πολύ μεγάλα διλήμματα από πλευράς χρεοκοπίας. Μπορεί να λέτε ωραία πράγματα, αλλά φοβάμαι ότι το 2023 θα είναι εξαιρετικά δύσκολο. Αυτή τη λογική που ακολουθείτε την ακολούθησε και η Κυβέρνηση Κώστα Καραμανλή και ήρθε η χρεοκοπία.

Τώρα σε ό,τι αφορά τα ζητήματα των ανισοτήτων των ενδοπεριφερειακών και των διαπεριφερειακών. Εγώ σας ερωτώ: Συμβάλλει πιστεύετε το νομοσχέδιο αυτό στην άρση αυτών των διαχρονικών ανισοτήτων που υπάρχουν στη χώρα; Εάν το πιστεύετε και θα γίνει, είναι θετικό. Φοβάμαι, όμως, ότι δεν θα γίνει.

Παραδείγματος χάριν, στην Αθήνα -μιλάω για τις ενδοπεριφερειακές ανισότητες- τι προβλέπεται για τη δυτική Αθήνα, που είναι μία περιφέρεια με μικρομεσαίες επιχειρήσεις; Προβλέπεται ότι θα κατασκευαστεί, τέλος πάντων, αυτός ο περίφημος αυτοκινητικός σταθμός των ΚΤΕΛ στον Ελαιώνα, που πραγματικά θα είναι ένα έργο σημαντικό για την περιοχή και θα την αναβάθμιζε;

Είναι, λοιπόν, ερωτήματα, στα οποία περιμένουμε απαντήσεις.

**ΠΡΟΕΔΡΕΥΩΝ (Αθανάσιος Μπούρας):** Κλείστε με αυτό, κύριε Κουρουμπλή. Έχετε υπερβεί αρκετά τον χρόνο.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κλείνω, κύριε Πρόεδρε.

Η ακρίβεια, κύριοι Υπουργοί, βρίσκεται σε καλπάζουσα κατάσταση. Μπαίνουμε σε ενεργειακή φτώχεια.

Και επειδή αρέσκεται ο κ. Γεωργιάδης να κάνει συγκρίσεις, θα ήθελα να τον ρωτήσω πόσο αυξήθηκε το ρεύμα στην περίοδο του ΣΥΡΙΖΑ και πώς αυξάνεται τώρα, όχι από την εισαγόμενη ακρίβεια, αλλά από τον υπερπολλαπλασιασμό της στην Ελλάδα, όπως και στα τρόφιμα.

Επειδή πάλι αρέσκεται να κάνει συγκρίσεις, να μου πει πόσα λεφτά χρώσταγαν τα νοσοκομεία, όταν ανέλαβε ο ΣΥΡΙΖΑ, πόσο υπόλοιπο πήρε…

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Κουρουμπλή. Έχετε πάει στα δέκα λεπτά σχεδόν.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** … παραδώσαμε 37…

**ΠΡΟΕΔΡΕΥΩΝ (Αθανάσιος Μπούρας):** Κλείστε. Δεν έχετε άλλο χρόνο.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κλείνω, κύριε Πρόεδρε.

Λέω, λοιπόν, ότι η ακρίβεια φέρνει τα περισσότερα νοικοκυριά σε απελπισία.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστούμε. Μπορείτε να κάνετε κοινοβουλευτικό έλεγχο για αυτό το θέμα.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Και αυτό είναι ένα πελώριο θέμα που πρέπει η Κυβέρνηση απνευστί να αντιμετωπίσει.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστούμε θερμά.

Τον λόγο τώρα έχει ο Βουλευτής της Νέας Δημοκρατίας, ο κ. Θεόφιλος Λεονταρίδης.

Ήθελα να παρακαλέσω όλους, επειδή δεν είστε εντός της Αιθούσης, να έχετε δίπλα σας το ρολόι. Δεν έχετε την αίσθηση του χρόνου. Για αυτό στα επτά λεπτά παρακαλώ θα ολοκληρώνετε. Στη συνέχεια, μετά τον κ. Λεονταρίδη, τον λόγο θα πάρει η κ. Ελισσάβετ Σκούφα.

Κύριε Λεονταρίδη, έχετε τον λόγο για επτά λεπτά με το ρολόι δίπλα.

**ΘΕΟΦΙΛΟΣ ΛΕΟΝΤΑΡΙΔΗΣ:** Καλησπέρα σας.

Κυρίες και κύριοι συνάδελφοι, όλοι γνωρίζουμε, ιδίως τώρα που ολοκληρώνεται η απογραφή του πληθυσμού στη χώρα μας, το πόσο πολύ μειώνεται το ανθρώπινο δυναμικό στην περιφέρεια και τι εθνικές διαστάσεις θα έχει για το μέλλον η μείωση αυτή.

Η γήρανση του πληθυσμού, το δημογραφικό πρόβλημα, η φυγή των νέων στα μεγάλα αστικά κέντρα για αναζήτηση εργασίας, η αποβιομηχάνιση στην περιφέρεια τείνουν να πάρουν απρόβλεπτες διαστάσεις.

Είναι, όμως, αναγκαίο να ανατραπεί η κατάσταση αυτή με την ενίσχυση του αγροκτηνοτροφικού τομέα ακόμα περισσότερο και με επενδυτικά σχέδια μεταποίησης, τυποποίησης και εμπορίας των προϊόντων που παράγονται στην ελληνική περιφέρεια, επίσης με τη δημιουργία εναλλακτικού εισοδήματος στους κατοίκους της υπαίθρου μέσα από την ανάπτυξη του εναλλακτικού τουρισμού, προγράμματα αγροτουρισμού, αλιευτικού τουρισμού και οικοτουρισμού, την επιθετική αξιοποίηση της γεωθερμίας στις αγροτικές εκμεταλλεύσεις, την εφαρμογή έξυπνων και καινοτόμων πολιτικών με στόχο την ποιότητα των προϊόντων στους τομείς της γεωργίας, της κτηνοτροφίας και της αλιείας για την ανάπτυξη και τη δημογραφική ενίσχυση της περιφέρειας.

Με τον νέο αναπτυξιακό νόμο επιχειρείται να τονωθεί η επιχειρηματικότητα ιδίως στην περιφέρεια με σκοπό τον βέλτιστο τρόπο δημιουργίας νέου πλούτου και βιώσιμων θέσεων απασχόλησης, να δημιουργηθεί ένα γόνιμο έδαφος για την προσέλκυση και ανάπτυξη των επιχειρήσεων για να μείνει ο νέος στον τόπο του και να δημιουργήσει βιώσιμη επιχείρηση που θα ωφελήσει τον ίδιο, την τοπική οικονομία και την εθνική οικονομία.

Η δημιουργία ενός νέου θεσμικού πλαισίου με τη χορήγηση υψηλών κρατικών ενισχύσεων και την παροχή ελκυστικών κινήτρων σε επιχειρηματικές πρωτοβουλίες θα αποτελέσει μοχλό ανάπτυξης της οικονομικής δραστηριότητας. Πρωτίστως θα δώσει θέσεις απασχόλησης σε νέους που θέλουν να επενδύσουν στον τόπο τους και αναπτυξιακή πνοή στα χωριά μας που μαραζώνουν.

Τα μέγιστα ποσοστά κρατικών ενισχύσεων περιφερειακού χαρακτήρα, στο πλαίσιο του νέου αναπτυξιακού νόμου, θα είναι αυξημένα κατά 5% έως 25% σε σχέση με το προηγούμενο, με τα νέα ποσοστά να ανέρχονται δυνητικά τουλάχιστον στο 70%, με βάση τον νέο χάρτη ενισχύσεων.

Ειδικά για περιοχές σε απόσταση έως τριάντα χιλιόμετρα από τα σύνορα και για ορεινές περιοχές προβλέπονται ποσοστά επιχορήγησης στο 100% του ανώτατου ορίου. Και εδώ θέλω να σας προτείνω, κύριε Υπουργέ, να δοθούν ποσοστά επιχορήγησης στο 100% του ανώτατου ορίου ενισχύσεων στις παραμεθόριες και προβληματικές περιοχές στο σύνολο της γεωγραφικής τους έκτασης, δηλαδή σε όλο τον νομό ενιαία, επεκτείνοντας τη ζώνη των τριάντα χιλιομέτρων και αυτό για δύο λόγους.

Πρώτος λόγος: όντας σε μία περιφέρεια, παραδείγματος χάριν της κεντρικής Μακεδονίας, υπάρχουν ενδοπεριφερειακές ανισότητες και ο δείκτης ευημερίας των προβληματικών περιοχών όπως είναι οι Σέρρες έχει τεράστια διαφορά από τον δείκτη ευημερίας του κέντρου της περιφέρειας, τότε εντείνονται ακόμα περισσότερο οι ανισότητες βάζοντας τις ίδιες ενισχύσεις στην προβληματική από τη μη προβληματική περιοχή.

**ΠΡΟΕΔΡΕΥΩΝ (Αθανάσιος Μπούρας):** Δεν έχετε καλή σύνδεση. Κόπηκε η σύνδεση, κύριε Λεονταρίδη.

**ΘΕΟΦΙΛΟΣ ΛΕΟΝΤΑΡΙΔΗΣ:** Εξ άλλου η παραμεθόρια και προβληματική περιοχή θεσμοθετήθηκε στο σύνολο του νομού.

Ο επιχειρηματίας θα προτιμήσει το κέντρο για πολλούς και διάφορους λόγους, όπως μεταφορικά, υποδομές, αποστάσεις από λιμάνια και αεροδρόμια. Έτσι, αντί για αποκέντρωση θα γίνεται συγκέντρωση.

Δεύτερος λόγος: η προσπάθεια άρσης των ενδοπεριφερειακών ανισοτήτων με το επιπλέον κίνητρο θα επιφέρει μια ισορροπία στην ανάπτυξη των προβληματικών περιοχών σε σχέση με το κέντρο της περιφέρειας, ειδάλλως οι ανισότητες θα διευρύνονται, μιας και ο δείκτης ανεργίας αυτών των περιοχών είναι υψηλότερος από το μέσο όρο της χώρας.

Κι εδώ, όπως πολύ σωστά είπε προηγουμένως ο κύριος Υπουργός, επεκτείνατε σε ορισμένες ευαίσθητες περιοχές το μέτρο αυτό και πολύ σωστά, όπως είπα. Πρέπει όμως, όπως επιχειρηματολόγησα, να γίνει αυτό και στις παραμεθόριες και προβληματικές περιοχές.

Πιστεύω επίσης ότι η σύνδεση των πανεπιστημίων και των ερευνητικών κέντρων με την παραγωγή και τις επιχειρήσεις θα προωθήσει τη συνεργασία μεταξύ έρευνας και επιχειρηματικότητας. Και εδώ, στις Σέρρες, το πανεπιστημιακό τεχνολογικό ίδρυμα, όπως και σε άλλες περιοχές, θα ενώσει την ανώτατη εκπαιδευτική κοινότητα με την επιχειρηματικότητα, ανοίγοντας νέους ορίζοντες.

Επ’ αυτών θέλω την κατανόηση και τη στήριξή σας, κύριε Υπουργέ, με την αποδοχή των δίκαιων αυτών προτάσεων. Κύριες πηγές χρηματοδότησης και κλειδιά ανάπτυξης του αναπτυξιακού νόμου θα είναι το ΕΣΠΑ 2021 - 2027, το Ταμείο Δίκαιης Μετάβασης, το Ταμείο Ανάκαμψης και το Πρόγραμμα Δημοσίων Επενδύσεων. Οι ενισχύσεις παρέχονται με τέσσερις μορφές, φορολογική απαλλαγή, επιχορήγηση, επιδότηση χρηματοδοτικής μίσθωσης, επιδότηση του κόστους της δημιουργούμενης απασχόλησης.

Το νομοσχέδιο εισάγει δύο καινοτομίες. Προσδιορίζει τις δεκατρείς στρατηγικές κατηγορίες ενισχύσεων, με θεματική στόχευση σε συγκεκριμένους κλάδους της οικονομίας, δηλαδή εξειδικεύει τους τομείς στους οποίους θα δαπανηθούν δημόσιοι πόροι ενίσχυσης επιχειρηματικών πρωτοβουλιών. Τα επενδυτικά σχέδια για να τύχουν περιφερειακών ενισχύσεων πρέπει να πληρούν συγκεκριμένες προϋποθέσεις, οι οποίες προαναφέρθηκαν και από άλλους ομιλητές.

Η δεύτερη και πολύ σημαντική καινοτομία, που εισάγεται με το νέο αναπτυξιακό νόμο, μετά τις θεματικές ενισχύσεις, είναι διαδικαστικής φύσεως και αφορά την άρση γραφειοκρατικών εμποδίων, διευκολύνσεις στις διαδικασίες έγκρισης, σύντμηση του χρόνου ανταπόκρισης των υπηρεσιών στα υποβαλλόμενα αιτήματα και αξιοποίηση του νέου πληροφοριακού συστήματος που αναπτύσσεται για την υποστήριξη του αναπτυξιακού νόμου.

Κυρίες και κύριοι συνάδελφοι, η Κυβέρνησή μας μέσα από τον νέο αναπτυξιακό νόμο προωθεί τις γρήγορες και διαφανείς διαδικασίες σε κάθε επαφή του επιχειρηματία με το κράτος, την έμπρακτη στήριξη των επιχειρήσεων με κρατικές ενισχύσεις και εν τέλει τη διευκόλυνση του επιχειρείν, που τόσο έχει πληγεί τα χρόνια της οικονομικής κρίσης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μόλις προ λίγων ωρών ο Πρωθυπουργός Κυριάκος Μητσοτάκης ανακοίνωσε μία νέα γενναία μόνιμη μείωση του ΕΝΦΙΑ κατά 13%. Υπερκαλύπτει έτσι τη δέσμευση της Κυβέρνησης για συνολική ελάφρυνση κατά 30% της φορολόγησης της ακίνητης περιουσίας. Αυτό δείχνει τη συνέπειά του μεταξύ προεκλογικών εξαγγελιών και μετεκλογικών πράξεων και τον σεβασμό του προς τους πολίτες.

Η Κυβέρνηση βήμα-βήμα από την αρχή, μετά τη μείωση της φορολογίας και των ασφαλιστικών εισφορών των επιχειρήσεων, προωθεί τη στήριξή τους με όσα μέσα διαθέτει το διάστημα της πανδημίας.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Λεονταρίδη.

**ΘΕΟΦΙΛΟΣ ΛΕΟΝΤΑΡΙΔΗΣ:** Έρχεται με νέα αναπτυξιακή στρατηγική και ενισχύει την περιφερειακή και τοπική δραστηριότητα με πρωτοποριακό τρόπο και με επιδίωξη την άνοδο του βιοτικού επιπέδου, την κοινωνική συνοχή και την κατάργηση των ανισοτήτων.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Τον λόγο έχει τώρα η Βουλευτής του ΣΥΡΙΖΑ - Προοδευτική Συμμαχία κ. Ελισσάβετ Σκούφα και μετά ο Βουλευτής της Νέας Δημοκρατίας κ. Θόδωρος Καράογλου.

Κυρία Σκούφα, έχετε τον λόγο για επτά λεπτά. Βάλτε το ρολόι σας δίπλα, γιατί δεν ακούτε το κουδούνι λήξης του χρόνου.

**ΕΛΙΣΣΑΒΕΤ ΣΚΟΥΦΑ:** Το ακούμε, αλλά η περιφέρεια καλείται στο Βήμα συνήθως τελευταία. Βέβαια αυτό έχει να κάνει με δική μας επιλογή, το τι μιλάμε μέσω Webex λόγω αντικειμενικών συνθηκών.

Κυρίες και κύριοι, αγαπητοί συνάδελφοι, και το παρόν νομοσχέδιο, το οποίο έχει τον βαρύγδουπο τίτλο «Ελλάδα - Ισχυρή Ανάπτυξη», δεν συζητιέται εν κενώ. Συζητιέται μέσα σε συγκεκριμένες υλικοτεχνικές συνθήκες.

Ποιες είναι αυτές; Είναι οι εικόνες βιβλικής καταστροφής που ζήσατε και ζήσαμε όσοι έτυχε να βρισκόμαστε στην Αττική το προηγούμενο διάστημα, λόγω της κακοκαιρίας, μιας κακοκαιρίας που είχαν προβλέψει μετ’ επιτάσεως οι μετεωρολόγοι και είχαν μεταφέρει τις προβλέψεις τους στον ίδιο τον Πρωθυπουργό της χώρας, στον Υπουργό Πολιτικής Προστασίας και φαντάζομαι σε όλα τα υπουργικά κλιμάκια, στους ΟΤΑ Α΄ και Β΄ Βαθμού.

Άρα είχαμε εικόνες βιβλικής καταστροφής με το πρώτο χιόνι στην Αθήνα. Ξέρετε εδώ στην επαρχία υπήρξε και ένα πικρόχολο σχόλιο, ότι «οι Αθηναίοι πνίγεστε με την πρώτη χιονόπτωση, τη στιγμή που οι περιφέρειές μας έχουν συνηθίσει να συνεχίζουν την οικονομική και παραγωγική τους ζωή με πτώση χιονιού πολύ μεγαλύτερη από τα δέκα με δεκαπέντε εκατοστά που έπεσαν στην πρωτεύουσα».

Εν πάση περιπτώσει, η χιονόπτωση μάς έδωσε την ευκαιρία να δούμε το πόσο παταγωδώς απέτυχε το επιτελικό κομματικό κράτος που χειροτέχνησε και χειροτεχνεί εδώ και δυόμισι χρόνια ο Πρωθυπουργός, ο κ. Μητσοτάκης.

Να πω ότι, μιας και επικαλείστε τόσο συχνά τους μεγαλοεπενδυτές και τους στρατηγικούς επενδυτές, αυτοί προφανώς και έζησαν μια άλλη τεράστια εθνική καταστροφή επ’ ευκαιρία μιας άλλης κλιματικής κρίσης, στην οποία δεν αναγνωρίζατε βεβαίως επί διακυβέρνησης ΣΥΡΙΖΑ και συγκεκριμένα επί Περιφερειάρχη Ρένας Δούρου. Τώρα όμως μας φταίει το κακό το κλίμα και η κλιματική κρίση και όχι η ανικανότητα και η πλήρης αδιαφορία και εγκατάλειψη του επιτελικού κράτους, το οποίο το καλοκαίρι που μας πέρασε, άφησε και κατακάηκαν ενάμισι εκατομμύριο στρέμματα εθνικής περιουσίας και πνευμόνων οξυγόνου δάσους, μαζί με τις συγκείμενες και παρακείμενες ιδιωτικές περιουσίες.

Επίσης, οι μεγαλοεπενδυτές, που οι Υπουργοί μας σήμερα τόσο συχνά τους ανέφεραν και οι στρατηγικοί επενδυτές φαντάζομαι ότι στην Ευρώπη σας συγχαίρουν για το γεγονός ότι η Ελλάδα, όσον αφορά τους θανάτους από COVID, πιάνει τις πρωτιές στις ευρωπαϊκές θέσεις και βρίσκεται πολύ πιο πάνω από το διπλάσιο αριθμό όσον αφορά τον μέσο όρο των χωρών-μελών της Ευρωπαϊκής Ένωσης.

Σας συγχαίρουν ακόμη για το ότι ο Πρωθυπουργός της χώρας δεν αναγνωρίζει το γεγονός που αναγνωρίζει και ο τελευταίος κάτοικος της Σρι Λάνκα, χωρίς να θέλω να θίξω το νησί. Ποιο είναι αυτό; Ότι ένας -εντός εισαγωγικών- «διασωληνωμένος» ασθενής σε ράντζο στο διάδρομο δημόσιου νοσοκομείου, σαφώς δεν έχει και την ίδια περίθαλψη που έχει ένας διασωληνωμένος σε κανονική ΜΕΘ.

Παρ’ όλα αυτά, να πω ότι σας συγχαίρουμε για το γεγονός ότι τα περιφερειακά ιατρεία και τα κέντρα υγείας σαν το Κέντρο Υγείας Λιτοχώρου έχουν αφεθεί παντελώς στην τύχη τους και δεν διαθέτουν καν rapid test. Θέλω να πιστεύω ότι rapid - test το Κέντρο Υγείας Λιτοχώρου ως τουριστική περιοχή θα έχει από την άνοιξη και μετά όπου περιμένουμε τουλάχιστον εφέτος, αν δεν ολιγωρήσει και πάλι το Υπουργείο Τουρισμού, σχετικά μεγαλύτερη τουριστική κίνηση από την παταγώδη αποτυχία του 15% πληρότητας στις τουριστικές κλίνες κατά την περίοδο των Χριστουγέννων και του 50% μάξιμουμ πληρότητας του περυσινού καλοκαιριού σε σχέση με το 2019.

Όλα αυτά που σας προανέφερα και πολλά περισσότερα, λοιπόν, συνθέτουν το πραγματικά φιλοεπενδυτικό, φιλοαναπτυξιακό περιβάλλον.

Θέλω επ’ ευκαιρίας να ρωτήσω -εάν βρίσκεται, τον ίδιο τον Υπουργό κ. Γεωργιάδη, αν δεν βρίσκεται, τον κ. Παπαθανάση- για ποιον λόγο το Εθνικό Σχέδιο Ανάκαμψης και Ανθεκτικότητας της Ελλάδας ήταν το μοναδικό σχέδιο εν Ευρώπη, αν αληθεύει, πρώτον, αυτό, το οποίο απορρίφθηκε και έπρεπε η χώρα μας και η Κυβέρνηση της Νέας Δημοκρατίας να το επαναδιαμορφώσει και αν συνέβη αυτό, για ποιους λόγους επαναδιαμορφώθηκε.

Επίσης, θέλω να ρωτήσω για ποιον λόγο καθυστερεί τόσο πολύ η καταβολή της πρώτης δόσης των κονδυλίων του Ταμείου Ανάκαμψης και πότε θα καταβληθούν τα κονδύλια από τη δεύτερη δόση.

Όσον αφορά το ίδιο το νομοσχέδιο, κύριε Παπαθανάση, πραγματικά μπράβο σας, κάνατε εξαιρετικά θετικές αλλαγές, αλλαγές, βέβαια, που έγιναν την τελευταία στιγμή. Για παράδειγμα, δεν είχατε αρχική πρόβλεψη για τη στήριξη των ατομικών επιχειρήσεων. Για παράδειγμα, δεν είχατε αρχική πρόβλεψη για το 75% της τουριστικής επιχειρηματικότητας, τουλάχιστον στην Πιερία, η οποία είναι ξενοδοχεία ενός, δύο αστέρων και μικρά, μη κύρια τουριστικά καταλύματα και ενοικιαζόμενα δωμάτια. Για παράδειγμα, είχατε αρχική πρόβλεψη, αναιρώντας τον αναπτυξιακό νόμο του 2016 του ΣΥΡΙΖΑ, ανεβάζοντας το κατώτερο κατώφλι επενδυτικών σχεδίων από τις 100.000 ευρώ που ήταν του ΣΥΡΙΖΑ στις 150.000 ευρώ, δυσχεραίνοντας ακόμη περισσότερο τη στήριξη της μικρής και μικρομεσαίας επιχειρηματικότητας.

Επίσης, κάνατε μία αλλαγή τώρα την οποία δεν κατανόησα και θέλω να σας θέσω απευθείας το ερώτημα. Αν και είχατε καταργήσει τον πυλώνα που ίσχυε πάλι με τον αναπτυξιακό νόμο του ΣΥΡΙΖΑ συγκεκριμένα και αποκλειστικά και μόνο για τη στήριξη της μικρομεσαίας επιχειρηματικότητας και ενώ η αρχική σας πρόβλεψη με το παρόν νομοσχέδιο ήταν στα δεκατρία καθεστώτα να ανταγωνίζονταν αθέμιτα και άνισα η μικρομεσαία επιχείρηση με τη μεγαλομεγάλη επιχείρηση στο ίδιο καθεστώς, είπατε ότι θα εισάγετε με τη νομοτεχνική βελτίωση ποσόστωση μικρών, μεσαίων και μεγάλων επιχειρήσεων. Αυτό θα ισχύσει μόνο για τις περιφερειακές ενισχύσεις, ή θα ισχύσει και για τα δεκατρία καθεστώτα; Γιατί αν εξακολουθεί και ισχύει ο αδιάκριτος και άνισος ανταγωνισμός μικρών και μεγάλων επιχειρήσεων στα δεκατρία καθεστώτα, τότε καταλαβαίνετε ότι διόλου δεν θα ενισχύσετε τη μικρομεσαία επιχειρηματικότητα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Παρ’ όλα αυτά, ξαναλέω ότι ήταν αλλαγές της τελευταίας στιγμής, παρά το γεγονός ότι μας είπατε πριν από λίγο από το Βήμα της Βουλής ότι προηγήθηκε μακρά διαβούλευση και πιστεύουμε ότι δεν είναι τυχαίο αυτό. Οι όποιες αλλαγές συνέβησαν -οι οποίες δεν είναι αρκετές- έχουν να κάνουν ακριβώς με το γεγονός ότι οι φορείς στη συνεδρίαση των κοινωνικών φορέων ουσιαστικά κατέκριναν το νομοσχέδιο και έχουν να κάνουν και με το γεγονός ότι το νομοσχέδιο που αρχικώς μας καταθέσατε έγινε κατ’ επιταγή των μεγαλομεγάλων επενδυτών, οι οποίοι είναι οι συνήθεις εκλογικοί και προεκλογικοί φίλοι σας.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κυρία Σκούφα.

**ΕΛΙΣΣΑΒΕΤ ΣΚΟΥΦΑ:** Δύο ακόμη σημεία και τελειώνω, κύριε Πρόεδρε και ευχαριστώ.

Θεωρούμε αδιανόητο το γεγονός ότι παίρνετε αρμοδιότητες και κονδύλια από τις περιφέρειες και ουσιαστικά μειώνετε το ύψος ενίσχυσης και τη δυνατότητα των περιφερειακών αντίστοιχων διευθύνσεων να ενισχύουν επενδυτικά σχέδια -που μέχρι τώρα ήταν στα 3 εκατομμύρια ευρώ και το κάνετε 1 εκατομμύριο ευρώ- υπερσυγκεντρώνοντας εξουσίες, πρώτον, στο τεράστιο αθηνοκεντρικό κράτος, δεύτερον, στο ίδιο το Υπουργείο και στον ίδιο τον Υπουργό, με ό,τι και αν αυτό σημαίνει και υπερδιογκώνοντας σαφώς και τη γραφειοκρατία.

Και ένα τελευταίο κομμάτι: Χαίρομαι πολύ που ο συνάδελφος από την Πιερία και από τη Νέα Δημοκρατία στην πολυετή του πολιτική πορεία μίλησε για πρώτη φορά, ενδεχομένως, σήμερα για τις ενδοπεριφερειακές ανισότητες. Θα συνηγορήσω και θα πω ότι η Πιερία μαζί με τους υπόλοιπους νομούς –πλην Θεσσαλονίκης- όσον αφορά την κεντρική Μακεδονία, είναι μονίμως ριγμένη όσον αφορά τα προγράμματα ενίσχυσης.

**ΠΡΟΕΔΡΕΥΩΝ (Αθανάσιος Μπούρας):** Κλείστε, κυρία συνάδελφε, σας ευχαριστώ.

**ΕΛΙΣΣΑΒΕΤ ΣΚΟΥΦΑ:** Κλείνω, κύριε Πρόεδρε.

Είναι ευκαιρία φέτος ως έτος 2022 να γιορτάσουμε τα εκατό χρόνια, αποτίοντας φόρο τιμής σε όλο τον Ελληνισμό της Μικρασίας και των Ελλήνων της Ανατολίας. Να μην τους ξεχάσουμε, να αποδώσουμε τιμή και φόρο τιμής στους Μικρασιάτες Πόντιους και Ανατολικοθρακιώτες φίλους και ομοεθνείς μας.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστούμε.

Τον λόγο τώρα έχει -αν μας ακούει και αν μας βλέπει- ο Βουλευτής της Νέας Δημοκρατίας κ. Θεόδωρος Καράογλου και αμέσως μετά η κ. Διονυσία Αυγερινοπούλου, Βουλευτής της Νέας Δημοκρατίας.

Ορίστε, κύριε Καράογλου από Θεσσαλονίκη, έχετε τον λόγο.

**ΘΕΟΔΩΡΟΣ ΚΑΡΑΟΓΛΟΥ:** Καλησπέρα, κύριε Πρόεδρε. Και σας ακούω και σας βλέπω. Θα μου επιτρέψετε να βάλω και το χρονόμετρο για να φροντίσω να είμαι όσο το δυνατόν πιο συνεπής στον χρόνο μου.

Κύριε Πρόεδρε, κύριε Υπουργέ, κυρίες και κύριοι συνάδελφοι, ο αναπτυξιακός νόμος που καλούμαστε να ψηφίσουμε σήμερα στην Ολομέλεια είναι ένα από τα μεγαλύτερα βήματα που επιχειρούμε ως κράτος, βήματα προς την ισχυρή οικονομική ανάπτυξη, προς την ενδυνάμωση της υγιούς επιχειρηματικότητας, την τόνωση του ανταγωνισμού και βεβαίως, την αλλαγή του παραγωγικού μοντέλου της χώρας, σύμφωνα με τις επιταγές του ψηφιακού μετασχηματισμού. Με δυο λόγια, είναι η έμπρακτη απόδειξη ότι η οικονομική ανάκαμψη εφαρμόζεται στην πράξη, παύοντας να θεωρείται μία απλή προσδοκία.

Ο νέος αναπτυξιακός νόμος ενισχύει την αξιοκρατία, την αξιολόγηση, τη διαφάνεια και παράλληλα, απλοποιεί το νομοθετικό πλαίσιο για κάθε πτυχή της οικονομικής ζωής, απαντώντας σε κάθε σύγχρονη πρόκληση. Γι’ αυτό, τολμώ να τον περιγράψω ως ένα καινοτόμο θεσμικό εργαλείο, το οποίο προσφέρει σημαντική ώθηση σε επιχειρήσεις όλων των μεγεθών, ώστε τα επενδυτικά τους σχέδια να υλοποιούνται πιο γρήγορα και πιο αποτελεσματικά. Άλλωστε, αυτός είναι ο μόνος ασφαλής δρόμος, ώστε να τροφοδοτήσουμε τις εθνικές εργασιακές μας ανάγκες προς όφελος της οικονομίας και της κοινωνίας.

Υπήρξε εθνική ανάγκη, πλέον είναι ένας εθνικός στόχος που κατακτιέται, ένας εθνικός στόχος που δίνει τη δυνατότητα στις επιχειρήσεις να δημιουργήσουν μακροπρόθεσμη αξία για τους καταναλωτές, για τους εργαζόμενους και φυσικά, τους επενδυτές που αναγνωρίζουν τις ευκαιρίες και τη δυναμική της χώρας.

Πλέον, η εμπιστοσύνη μεγάλων επενδυτικών σχημάτων προς την ελληνική οικονομία αποκαθίσταται, γεγονός που πιστοποιεί ότι η πατρίδα μας, η Ελλάδα, είναι, αλλά και αντιμετωπίζεται ως ισότιμος επενδυτικός προορισμός με άλλες χώρες της Ευρωζώνης.

Υπενθυμίζω ότι σύμφωνα με εκτίμηση του Υπουργού Ανάπτυξης και Επενδύσεων, του κ. Άδωνι Γεωργιάδη, η αύξηση του ΑΕΠ το 2022 θα υπερβεί αρκετά το 5%, την ίδια στιγμή που την τρέχουσα χρονιά έχουμε στη διάθεσή μας αθροιστικά από το Ταμείο Ανάκαμψης, από τα προγράμματα ΕΣΠΑ -το λήγον 2014 - 2020 και το καινούργιο που ξεκινά 2021 - 2027- το Πρόγραμμα Δημοσίων Επενδύσεων για τις ιδιωτικές επενδύσεις, τους περισσότερους πόρους που είχαμε ποτέ για να αλλάξουμε το παραγωγικό μοντέλο της χώρας.

Μόνο από το Ταμείο Ανάκαμψης η εισροή κονδυλίων τους πρώτους μήνες του 2022 υπολογίζεται σε 5,2 δισεκατομμύρια ευρώ, κάτι που θα οδηγήσει σε άνοδο την ανάπτυξη. Την ίδια στιγμή η Ελλάδα στοχεύει σε ένα καλοκαίρι, όπου ο τουρισμός θα εξελιχθεί καλύτερα ακόμη και από το 2019, όπως δείχνουν τα πρώτα μηνύματα, γεγονός που σαφέστατα θα έχει θετικό αντίκτυπο στα δημόσια έσοδα αλλά και στην αύξηση των θέσεων εργασίας.

Παράλληλα, επισπεύδεται η διαδικασία αύξησης του κατώτατου μισθού που θα ξεκινήσει και θα γίνει τον ερχόμενο Μάιο, ενώ βρισκόμαστε ένα βήμα πριν από την έξοδο της χώρας από το καθεστώς της ενισχυμένης εποπτείας.

Στα παραπάνω πρέπει να συνυπολογίσουμε και τις διαρκείς φοροελαφρύνσεις που ανακοινώνει η Κυβέρνηση για νοικοκυριά και επιχειρήσεις. Μόλις σήμερα άλλωστε είχαμε μείωση του ΕΝΦΙΑ κατά 13%. Έχουμε μπροστά μας ένα μωσαϊκό ευνοϊκών οικονομικών συνθηκών.

Το κομβικό, όμως, σημείο στο οποίο πρέπει να σταθούμε στον νέο αναπτυξιακό νόμο είναι εκείνο που αφορά στις μικρές και μεσαίες επιχειρήσεις. Η πολιτεία μεριμνά και τις βοηθά να βελτιώσουν την ανταγωνιστικότητα αλλά και την παραγωγικότητά τους. Να μεγαλώσουν και να διευρύνουν το πελατολόγιό τους αποκτώντας πρόσβαση σε άγνωστες προς αυτούς αγορές πετυχαίνοντας επιχειρηματικά θαύματα. Το πράττουμε γιατί αναγνωρίζουμε ότι οι μικρές και μεσαίες επιχειρήσεις αποτελούν την καρδιά της ελληνικής οικονομίας. Αυτός άλλωστε είναι ο κύριος λόγος που τις ενισχύουμε με μεγάλες επιχορηγήσεις και με πολύ περισσότερα μετρητά απ’ ό,τι προέβλεπε ο προηγούμενος αναπτυξιακός νόμος του ΣΥΡΙΖΑ, με τις μεγάλες επιχειρήσεις να παίρνουν μόνο φοροαπαλλαγές.

Στην κεντρική Μακεδονία, την ανατολική Μακεδονία, τη Θράκη, τη Θεσσαλία και το βόρειο Αιγαίο τα νέα ανώτατα ποσοστά ενίσχυσης από 1η Ιανουαρίου 2022 ως 31 Δεκεμβρίου 2027 διαμορφώνονται σε 50% για τις μεγάλες επιχειρήσεις, 60% για τις μεσαίες επιχειρήσεις και 70% για τις μικρές επιχειρήσεις. Αντίστοιχα ποσοστά ισχύουν για την Ήπειρο και τη δυτική Ελλάδα. Στην δυτική Μακεδονία και τα Ιόνια Νησιά διαμορφώνεται στο 40% για τις μεγάλες επιχειρήσεις, στο 50% για τις μεσαίες επιχειρήσεις και στο 60% για τις μικρές επιχειρήσεις.

Σε σχέση με τον προηγούμενο αναπτυξιακό νόμο, να θυμίσω στους συναδέλφους ότι το 2022 δεν είναι 2016, ότι οι συνθήκες αλλάζουν και μαζί με τις συνθήκες αλλάζουν και οι απαιτήσεις κάθε εποχής. Έτσι, λοιπόν, επί της ουσίας σήμερα μετουσιώνουμε όλη την ευρωπαϊκή στρατηγική για την τέταρτη βιομηχανική επανάσταση.

Για του λόγου το αληθές, ας δούμε κάποια συγκεκριμένα στοιχεία και ας τα συγκρίνουμε. Από τη στιγμή που υπερψηφίστηκε ο αναπτυξιακός νόμος του 2016 μέχρι την παραμονή των εθνικών εκλογών του 2019 ο αριθμός των επενδυτικών σχεδίων ήταν εννιακόσια ενενήντα εννιά. Περίπου, δηλαδή, διακόσια ογδόντα πέντε επενδυτικά σχέδια ανά έτος. Η κρατική ενίσχυση ήταν εννιακόσια ενενήντα ένα εκατομμύρια, ενώ το ύψος των επενδυτικών σχεδίων ανερχόταν σε 2,96 εκατομμύρια ευρώ. Από τις 7 Ιουλίου 2019, αμέσως μετά τις εκλογές, ως 31 Δεκεμβρίου 2021 όλοι οι δείκτες σχεδόν τριπλασιάστηκαν. Ο αριθμός των επενδυτικών σχεδίων εκτοξεύτηκε στα δύο χιλιάδες εφτακόσια είκοσι εφτά. Δηλαδή, χίλια ενενήντα ένα επενδυτικά σχέδια ανά έτος. Η κρατική ενίσχυση διαμορφώθηκε στα 2,8 δισεκατομμύρια ευρώ, ενώ το ύψος των επενδυτικών σχεδίων ανήλθε στα 8,13 δισεκατομμύρια ευρώ. Κάνουμε, λοιπόν, ό,τι χρειάζεται προκειμένου να υπάρξει η μέγιστη δυνατή απορροφητικότητα των πόρων. Ήταν ομολογουμένως πολύ μικρή τα προηγούμενα χρόνια. Κι αυτή η προσπάθεια διευρύνεται ξεπερνώντας τα εμπόδια της γραφειοκρατίας αφού όλα τα επενδυτικά σχέδια δίκαιης ανάπτυξης θα τύχουν ταχείας αδειοδότησης με το νέο πληροφοριακό πρόγραμμα.

Κυρίες και κύριοι συνάδελφοι, η πολιτική είναι εφαρμοσμένη τέχνη και τα αποτελέσματά μας είναι μετρήσιμα. Κατορθώσαμε να τριπλασιάσουμε την ταχύτητα της κρατικής ενίσχυσης και τώρα επιταχύνουμε τους ρυθμούς έγκρισης των επενδυτικών σχεδίων γιατί πολύ απλά ο χρόνος είναι χρήμα για όλους. Οι αναπτυξιακές μας παρεμβάσεις είναι ένα κοινωνικό συμβόλαιο για την Ελλάδα που θέλουμε και μας αξίζει. Για την Ελλάδα του μέλλοντος, της προόδου και της ευημερίας. Είναι λοιπόν, αυτονόητο ότι η Κοινοβουλευτική Ομάδα της Νέας Δημοκρατίας και εγώ προσωπικά στηρίζουμε τον συγκεκριμένο αναπτυξιακό νόμο γιατί θεωρούμε ότι θα φέρει ιδιαίτερα θετικά αποτελέσματα για την πορεία της οικονομίας στη χώρα μας. Εννοείται ότι τον υπερψηφίζουμε.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε και για τη συνέπεια στον χρόνο.

Τον λόγο έχει η Βουλευτής της Νέας Δημοκρατίας, κ. Διονυσία - Θεοδώρα Αυγερινοπούλου. Στην συνέχεια τον λόγο θα πάρει ο Βουλευτής του ΣΥΡΙΖΑ - Προοδευτική Συμμαχία, κ. Άγγελος Τόλκας.

Κυρία Αυγερινοπούλου, έχετε τον λόγο για επτά λεπτά.

**ΔΙΟΝΥΣΙΑ - ΘΕΟΔΩΡΑ ΑΥΓΕΡΙΝΟΠΟΥΛΟΥ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, ο αναπτυξιακός νόμος, που συζητούμε σήμερα αποτελεί την άμεση υλοποίηση του προεκλογικού προγράμματος της Νέας Δημοκρατίας και τις προτεραιότητες τις οποίες είχε θέσει ο ίδιος ο Πρωθυπουργός, κ. Κυριάκος Μητσοτάκης. Ενδεικτικό της συνέπειας της κυβέρνησης αλλά και του κοινωνικού της προσώπου αποτελεί η ανακοίνωση δια στόματος του Πρωθυπουργού ότι η κυβέρνηση προχωράει σήμερα σε μια ακόμα γενναία μόνιμη μείωση του ΕΝΦΙΑ κατά 13%. Η μείωση του ΕΝΦΙΑ θα μειώσει την οικονομική επιβάρυνση που δέχονται οι πολίτες όλα αυτά τα χρόνια αλλά και θα ενισχύσει και τις νέες επενδύσεις και τις νέες μικρομεσαίες επιχειρήσεις για τις οποίες συζητούμε και σήμερα που στηρίζονται στην απόκτηση μιας κτηριακής υποδομής κάνοντάς τες ακόμα πιο βιώσιμες. Συνεπώς, για άλλη μια φορά ένα μέτρο, το είπαμε, το κάναμε.

Κυρίες και κύριοι συνάδελφοι, η Ελλάδα έχει γίνει σημαντικός τόπος προσέλκυσης διεθνών επενδύσεων. Δεν είναι τυχαίο ότι μεγάλες εταιρείες με παγκόσμιο αποτύπωμα, όπως η «PFIZER», η «DEUTSCHE TELECOM», η «MICROSOFT», η «Amazon Web Services» και άλλες προχωρούν σε στρατηγικές τοποθετήσεις σε υποδομές στη χώρα μας. Η Ελλάδα διασφαλίζει σταθερά τη θέση της ως περιφερειακού κόμβου τεχνολογίας ενώ αποτελεί περίοπτος επενδυτικός προορισμός για επενδύσεις σε ανανεώσιμες πηγές ενέργειας, σε ακίνητα, στον τουρισμό και πάει λέγοντας. Η χώρα μας έχει αναδειχθεί ανάμεσα στους δέκα πλέον ελκυστικούς προορισμούς για διεθνείς επενδύσεις. Και αυτή είναι αναμφίβολα μια επιτυχία της Κυβέρνησης της Νέας Δημοκρατίας, της πολιτικής ηγεσίας του Υπουργείου Ανάπτυξης και του ίδιου του Πρωθυπουργού, κ. Κυριάκου Μητσοτάκη. Θα ήθελα θερμά να τους συγχαρώ για την επιτυχία αυτή τη χώρας.

Ο νέος «Αναπτυξιακός Νόμος - Ελλάδα Ισχυρή Ανάπτυξη» θα αποτελέσει την απαρχή ενός ακόμα μεγαλύτερου επενδυτικού κύκλου με σημαντικά οφέλη τόσο για την επιχειρηματικότητα όσο και για τη δημιουργία νέων και πρόσθετων θέσεων εργασίας και βεβαίως για την εθνική μας οικονομία. Ο αναπτυξιακός νόμος συμπληρώνει και στηρίζεται σε συνεκτικές μελέτες, όπως το σχέδιο ανάπτυξης για την ελληνική οικονομία, γνωστό και ως έκθεση Επιτροπής Πισσαρίδη, για το Εθνικό Σχέδιο Ανάκαμψης και Ανθεκτικότητας «Ελλάδα 2.0» και τη στρατηγική για τη βιομηχανία 4.0. Στηρίζεται δε και συμπληρώνει όλα τα χρηματοδοτικά εργαλεία τα οποία μας είναι ήδη γνωστά από τους εθνικούς, ευρωπαϊκούς και διεθνείς φορείς όπως το πολυετές χρηματοδοτικό πλαίσιο, το Ταμείο Ανάκαμψης και Ανθεκτικότητας, το Ταμείο Δίκαιης αναπτυξιακής Μετάβασης, το Ευρωπαϊκό Ταμείο Περιφερειακής Ανάπτυξης κ.λπ., καθώς επίσης τις ευρωπαϊκές και διεθνείς επενδυτικές θεσμικές τράπεζες.

Το πρώτο μέρος αυτού του νομοσχεδίου περιλαμβάνει αφ’ ενός το προοίμιο αλλά και το ουσιαστικό του μέρος και περιγράφει με σαφήνεια το είδος της ανάπτυξης που θέλουμε. Εξειδικεύει μεταξύ άλλων το παγκοσμίως κοινό ζητούμενο για την επίτευξη μιας έξυπνης, βιώσιμης και χωρίς αποκλεισμούς ανάπτυξης καθώς και την προώθηση μιας νέας οικονομίας μηδενικού άνθρακος για την προστασία του φυσικού περιβάλλοντος και την αντιμετώπιση της κλιματικής κρίσης. Θέτει ξεκάθαρα του άξονες οι οποίοι και πρέπει να προηγηθούν κατά την αξιολόγηση και την έγκριση των επενδύσεων που θα χρηματοδοτηθούν από τον αναπτυξιακό νόμο. Είναι συνεπώς επιλέξιμοι όλοι μεν οι τομείς των επενδύσεων και οι παραδοσιακοί, όπως ο τουρισμός και η μεταποίηση. Αλλά προτεραιοποιούνται και άλλοι θεματικοί τομείς, όπως ο ψηφιακός και τεχνολογικός μετασχηματισμός επιχειρήσεων, το διαδίκτυο των πραγμάτων, η «πράσινη» μετάβαση και η περιβαλλοντική αναβάθμιση των επιχειρήσεων που είναι απαραίτητη, η βιομηχανία χαμηλών εκπομπών άνθρακος και ειδικότερες επενδύσεις στην περιβαλλοντική καινοτομία, όπως το υδρογόνο και βεβαίως οι ανανεώσιμες πηγές ενέργειας και οι πλέον καινοτόμες. Και να σημειώσω ότι μας ενδιαφέρει και η χρηματοδότηση τεχνολογιών αποθήκευσης της ενέργειας.

Επίσης, ενισχύεται το νέο επιχειρείν για τους νέους επιχειρηματίες, το καθεστώς της δίκαιης αναπτυξιακής μετάβασης για τις λιγνιτικές περιοχές, όπως είπαμε, η έρευνα και η εφαρμοσμένη καινοτομία, η αγροδιατροφή, η μεταποίηση, η επιχειρηματική εξωστρέφεια για όσες επιχειρήσεις επιλέγουν να εξάγουν ελληνικά προϊόντα και υπηρεσίες καθώς και οι ευρωπαϊκές αλυσίδες αξίας.

Ο επενδυτικός νόμος είναι αυτός ο νόμος ο οποίος ενισχύει είτε καινούριες επιχειρήσεις, είτε επιχειρήσεις που επιθυμούν να διαφοροποιήσουν τις υπηρεσίες και τα προϊόντα τους, είναι υφιστάμενες δηλαδή, αλλά επιθυμούν να αναπτύξουν νέα οικονομική δραστηριότητα. Ενισχύει τόσο τις μεγάλες όσο και τις μικρομεσαίες επιχειρήσεις. Είναι, δηλαδή, ένας νόμος όχι για τους λίγους αλλά για τους πολλούς.

Θα ήθελα να κάνω και μια ξεχωριστή υπενθύμιση, ότι ο νόμος αυτός επιδοτεί και τη δημιουργία υποδομών για την προσβασιμότητα των ΑΜΕΑ ή των εμποδιζομένων ατόμων.

Όσον αφορά τη δική μου περιοχή, την Περιφέρεια της Δυτικής Ελλάδας, στην οποία ανήκει και η Ηλεία, είναι σημαντικό ότι επιχορηγούνται οι μεγάλες επιχειρήσεις με 50%, οι μεσαίες επιχειρήσεις με 60% και οι μικρές με 70%. Δηλαδή για την Ηλεία και τη δυτική Ελλάδα ο νόμος προβλέπει τα υψηλότερα ποσοστά επιχορηγήσεων σε όλη τη χώρα και προβλέπει και αυξημένα ποσοστά ενισχύσεων για τις περιοχές που έχουν πληγεί από φυσικές καταστροφές, μεταξύ των οποίων η Ηλεία και η βόρεια Εύβοια, κάτι που αυτές οι περιοχές έχουν ιδιαίτερη ανάγκη.

Κλείνοντας, θέλω να εκφράσω από την Ηλεία ένα μεγάλο «ευχαριστώ», πραγματικό, ειλικρινές, βαθύ προς την Κυβέρνηση και τον Πρωθυπουργό μας γιατί ένα ακόμα όνειρο της τοπικής κοινωνίας θα γίνει επιτέλους πραγματικότητα. Παράλληλα με τον αναπτυξιακό νόμο, στις 19 Ιανουαρίου του 2022 δημοσιεύθηκε η πρόσκληση εκδήλωσης ενδιαφέροντος για την αξιοποίηση των ιαματικών πηγών και της λίμνης Καϊάφα, καθώς και τμήματος της πανέμορφης παραλίας της Ζαχάρως που αποτελεί και τη μεγαλύτερη αμμώδη και αδιάλειπτη παραλία της χώρας και ένα από τα μεγαλύτερα παραλιακά μέτωπα της Ευρώπης. Με το άρθρο 92 του αναπτυξιακού νόμου που συζητούμε σήμερα θα μπορέσουν να επιδοτηθούν και επενδύσεις ειδικών τουριστικών υποδομών, όπως και εγκαταστάσεις ιαματικού τουρισμού.

Βλέπουμε, λοιπόν, ότι η Κυβέρνηση με συνεκτικές κινήσεις προχωράει στην πραγματική βιώσιμη ανάπτυξη της Ελλάδας. Με τον αναπτυξιακό νόμο, με τα νέα θεσμικά και χρηματοδοτικά εργαλεία που διαθέτουμε, με την αναπτυξιακή δύναμη που φέρνει η Κυβέρνηση της Νέας Δημοκρατίας σε πέντε χρόνια από σήμερα η Ηλεία θα είναι διαφορετική, η Ελλάδα θα είναι μία χώρα διαφορετική.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ την κ. Αυγερινοπούλου και για την ακριβέστατη συνέπεια στον χρόνο.

Τον λόγο έχει ο Βουλευτής του ΣΥΡΙΖΑ - Προοδευτική Συμμαχία ο κ. Άγγελος Τόλκας για επτά λεπτά και θα ολοκληρώσουμε στη συνέχεια με τον Βουλευτή της Νέας Δημοκρατίας τον κ. Ζήση Τζηκαλάγια.

Κύριε Τόλκα, έχετε τον λόγο.

**ΑΓΓΕΛΟΣ ΤΟΛΚΑΣ:** Κύριε Πρόεδρε, σας ευχαριστώ.

Ξεκινώντας θα ήθελα να τονίσω ότι η σημερινή μέρα είναι μια ημέρα θλίψης, μια ημέρα πολύ βαριά για τη Βέροια, όπου ζούσε με την οικογένειά του και κηδεύτηκε σήμερα ο δεκαεννιάχρονος Άλκης. Είναι μια μαύρη μέρα για το πανελλήνιο, που οφείλει να καταδικάζει και να πράξει ενάντια στον χουλιγκανισμό, στη βία, στο μίσος. Ειλικρινή συλλυπητήρια στους οικείους του.

Κυρίες και κύριοι συνάδελφοι, σε ποιο πλαίσιο συζητείται ο αναπτυξιακός νόμος αυτές τις μέρες;

Στην ανασφάλεια από τη διαχείριση της υγειονομικής κρίσης. Είναι οι ίδιοι οι επιστήμονες που τεκμηρίωσαν ότι εάν είχε ενισχυθεί το ΕΣΥ, ειδικά στην επαρχία, δεν θα είχαμε τόσους θανάτους.

Στην ανασφάλεια της ακρίβειας που προκύπτει από τις πολιτικές της Κυβέρνησης, από την ανοχή των ελάχιστων επιχειρήσεων που κατέχουν δεσπόζουσα θέση στην αγορά και από την απουσία κάθε ελέγχου από τις υπηρεσίες των Υπουργείων και την Επιτροπή Ανταγωνισμού.

Στην ανασφάλεια του τι μας ξημερώνει, τόσο από φυσικές καταστροφές, όσο και από την πλήρη έλλειψη αισθήματος ασφάλειας που έχετε καλλιεργήσει στους πολίτες για την καθημερινότητά τους, ενώ προεκλογικά λέγατε πόσο θα εγγυηθείτε την ασφάλεια όλων.

Στην ανασφάλεια, επίσης, από την προσβολή της λειτουργίας της δημοκρατίας με την καθοδήγηση των μέσων μαζικής ενημέρωσης, με τις συνομιλίες όλης σχεδόν της Κυβέρνησης με έναν υπόδικο της trash τηλεόρασης και τις περίεργες συνδιαλλαγές μαζί του, με την παράνομη φίμωση Βουλευτών μέσα στο ίδιο το Κοινοβούλιο.

Κυρίες και κύριοι συνάδελφοι, συζητάμε για το αναπτυξιακό νομοσχέδιο όταν την ίδια ώρα όλη η αγορά, η μικρομεσαία επιχειρηματικότητα, όλη η κοινωνία και κυρίως η επαρχία της χώρας στενάζει από την ακρίβεια, από τους λογαριασμούς ρεύματος, από τον εκμηδενισμό της κατανάλωσης, από την αδυναμία να τύχουν οι επιχειρηματίες τραπεζικής στήριξης, από την απουσία του κράτους από τα καθημερινά προβλήματα και την οικονομική λειτουργία. Οι εμπορικοί σύλλογοι μιλούν για ασφυξία που οδηγεί στην έλλειψη ρευστότητας. Οι παραγωγικές δυνάμεις μετρούν τις δυνατότητές τους για να τα βγάλουν πέρα με την αύξηση τιμών σε ενέργεια και πρώτες ύλες. Οι αγρότες, όσα χρήματα μπόρεσαν να κερδίσουν, τα κρατούν για να πληρώσουν τις επερχόμενες υποχρεώσεις για την επόμενη καλλιεργητική περίοδο. Και πάλι βέβαια δε θα τα βγάλουν πέρα. Οι αγροτικοί συνεταιρισμοί βλέπουν την αύξηση του ρεύματος των αναγκών ψύξης να ψαλιδίσει κάθε αισιοδοξία για το μέλλον. Την ίδια στιγμή συζητάτε την ιδιωτικοποίηση των ΤΟΕΒ με βάση μελέτη της αγαπημένης σας «διαΝΕΟσις». Και πάλι είμαστε σίγουροι ότι δεν θα εγγυηθείτε τίποτα, όπως το κάνατε με την ιδιωτικοποίηση των υποδομών ρεύματος, αλλά και τον δρόμων, με τελευταίο παράδειγμα την «Αττική Οδό», όπου βούλιαξε κάθε έννοια κράτους, αλλά και η ιδεολογική σας εμμονή για ιδιωτικοποιήσεις.

Είστε αλήθεια περήφανοι για όλα αυτά; Είστε περήφανοι για τους νόμους που έχει ψηφίσει το ίδιο το Υπουργείο, το δικό σας Υπουργείο, το Υπουργείο Ανάπτυξης, για τις λαϊκές αγορές, για την απλούστευση των οικονομικών δραστηριοτήτων, για το πρόγραμμα ανάπτυξης, για το εμπορικό μητρώο; Τι έχει γίνει για όλα αυτά τα οποία επιβάλλουν ουσιαστικά επιπλέον γραφειοκρατία και δεν έχουν λειτουργήσει προς όφελος της αγοράς και των επιχειρηματιών;

Και το βασικό πρόβλημα βεβαίως είναι ότι ο αναπτυξιακός νόμος θέτει ένα λειτουργικό πλαίσιο προβληματικό και αυτό για εμάς, αλλά τα χρήματα που θα διατεθούν έχουν ήδη δεσμευθεί και καθοδηγηθεί σε συγκεκριμένες κατευθύνσεις, που στηρίζουν τις συγχωνεύσεις, τις πολυεθνικές και τις πολύ λίγες ελληνικές επιχειρήσεις με βάση το Ταμείο Ανάκαμψης. Έχει στο κέντρο του την ελληνική ελίτ και όχι την ελληνική κοινωνική πλειοψηφία. Το Ταμείο Ανάκαμψης είναι ένα σχέδιο που έρχεται από λίγους «σοφούς» και απευθύνεται στους συνήθεις ευνοημένους.

Εμείς, κύριοι Υπουργοί, ζητάμε και μιλάμε για επενδύσεις σε δημόσιες υποδομές σε έργα και πρότζεκτ που είναι έτοιμα ή κοινώς αποδεκτά και που διασυνδέουν την τοπική οικονομία με την ανάπτυξη και την οικονομική άνθιση, επενδύσεις σε δρόμους, σε σιδηρόδρομο, σε δημόσιες μεταφορές που μπορούν να υποστηρίξουν τις πόλεις μας, να ενισχύσουν την ασφάλεια και να τονώσουν την παραγωγή και την οικονομία, για την προετοιμασία για το μέλλον και για το επόμενο μεγάλο βήμα για τη χρήση της τεχνολογίας στον τομέα της αγροδιατροφής μέσα από προγράμματα καινοτόμων διαδικασιών για να προσελκύσουμε νέους ανθρώπους στον πρωτογενή τομέα, να αναπτύξουμε επιχειρηματικές ευκαιρίες και ευκαιρίες καριέρας σε ανθρώπους οι οποίοι επιθυμούν να συνεχίσουν την αειφόρο αξιοποίηση της γης.

Ζητάμε συνεργασία με την περιφερειακή αυτοδιοίκηση και τους νομούς για στρατηγικές επενδύσεις σε προγράμματα που παρέχουν βιώσιμες ευκαιρίες εργασίας και ευρύτερη οικονομική ανάπτυξη. Προτεραιότητα στην στήριξη στην υγεία και την εκπαίδευση. Είναι πολύ βασικό. Τα ζούμε όλα. Συνεργίες υψηλής παραγωγικότητας μικρών επιχειρήσεων σε τομείς όπου υπάρχει συγκριτικό πλεονέκτημα, εστιάζοντας κυρίως στην αγροτεχνολογία, τις ψηφιακές τεχνολογίες, τις μεταφορές, τα τρόφιμα και τα ποτά. Πρωτοβουλίες σε κοινότητες οικονομικής δραστηριότητας γύρω από πλουτοπαραγωγικές πηγές σε συνεργασία με την αυτοδιοίκηση, με τα επιμελητήρια, με τους συνεταιρισμούς. Διασύνδεση του πολιτισμού με τον τουρισμό και την πρωτογενή μας παραγωγή σε μία ενότητα. Επένδυση στο εμπόριο, να υποστηριχθεί ο εξαγωγικός τομέας ώστε περισσότερα και καλύτερα τοπικά προϊόντα να οδηγούνται στις διεθνείς αγορές.

Εσείς μέσα από αυτόν τον αναπτυξιακό νόμο, αλλά και με το Ταμείο Ανάκαμψης, εμποδίζετε όλα αυτά τα οποία προανέφερα ως προτάσεις και κυρίως για τους μικρούς, τους μικρομεσαίους και την ελληνική επαρχία.

Κυρίες και κύριοι της Κυβέρνησης, επειδή μιλάω για την επαρχία να πω το εξής: Άκουσα τους συναδέλφους Βουλευτές της Νέας Δημοκρατίας στην Ημαθία και καταλαβαίνω καλά ότι δεν έχουν να αναφερθούν σε καμμία αναπτυξιακή πρωτοβουλία στο νομό μας. Υποθέτω κιόλας ότι ντρέπονται γι’ αυτό. Δυστυχώς, όμως, δεν διεκδίκησαν και τίποτα.

Κλείνοντας, κύριε Γεωργιάδη, κύριε Υπουργέ, αν είστε παρών, σας ρωτάω: Θα δώσετε τα 10,7 δισεκατομμύρια που τάξατε για το χιονοδρομικό κέντρο 3-5 Πηγάδια και το ίδιο το Υπουργείο σας σας διέψευσε απαντώντας σε ερώτησή μου. Θα χρηματοδοτήσετε την εγκατάσταση τεχνητής χιόνωσης στο χιονοδρομικό κέντρο Σελίου που έταξε πριν από έναν μήνα ο κ. Αυγενάκης; Θα στηρίξετε τις προτάσεις που σας κάνουμε για αναπτυξιακή αξιοποίηση της αγοράς της Κουλούρας; Μην επιβεβαιώνετε συνέχεια τις αποτυχίες σας, κύριε Γεωργιάδη. Απαλλάξτε από τα εμπόδια και την ανασφάλεια τη δυνατότητα ανάπτυξης που έχει η χώρα και κάνετε εκλογές.

Σας ευχαριστώ κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ θερμά τον κ. Τόλκα και για συνέπεια στον χρόνο.

Ολοκληρώνουμε τις παρεμβάσεις των συναδέλφων Βουλευτών με τον Βουλευτή της Νέας Δημοκρατίας, τον κ. Ζήση Τζηκαλάγια από την όμορφη Καστοριά.

Κύριε Τζηκαλάγια, έχετε τον λόγο.

**ΖΗΣΗΣ ΤΖΗΚΑΛΑΓΙΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, μετά από τρεις μεταθέσεις της ημέρας έναρξης της συζήτησης και με μια τριήμερη συζήτηση η οποία είχε επεισοδιακή έναρξη, δεν ξέρω αν είναι τύχη ή ατυχία να ομιλεί κανείς τελευταίος.

Το σημερινό νομοσχέδιο αποτελεί σημαντικό θεσμικό πλαίσιο που επιχειρεί μια μεγάλη τομή. Δίνεται η δυνατότητα υποβολής επενδυτικών σχεδίων, που θα συμβάλλουν στην ανάπτυξη της εθνικής μας οικονομίας και στην περιφέρεια. Το νομοσχέδιο διαθέτει τη δυναμική να μετατρέψει τις τοπικές κοινωνίες σε επενδυτικούς πόλους έλξης, με σκοπό την αειφορική ανάπτυξη. Θα αποτελέσει βασικό κινητήριο μοχλό, που θα δώσει ώθηση στις παραγωγικές τάξεις και θα σηματοδοτήσει τη διεύρυνση) της παραγωγικής ανασυγκρότησης από περισσότερους. Μεγάλα και πρότυπα αναπτυξιακά έργα σε περισσότερα μέρη της χώρας έρχονται να δώσουν πνοή και νέες και προσφορότερες θέσεις απασχόλησης. Είναι πασιφανές πως αυτή η μεταρρύθμιση προωθεί δράσεις στοχευμένες και αποτελεσματικές.

Ο νέος αναπτυξιακός νόμος θα αντικαταστήσει τον υφιστάμενο. Συνιστά το νέο θεσμικό εργαλείο οικονομικής ανάπτυξης στη χώρα μας και μάλιστα αποτελεί τον καθρέπτη του στρατηγικού αναπτυξιακού σχεδιασμού και έτσι η έκθεση Πισσαρίδη, το Εθνικό Σχέδιο Ανάκαμψης, θα μπορούν να εφαρμοστούν στην πράξη. Πρόκειται για ένα σύγχρονο, ευέλικτο θεσμικό πλαίσιο, που εγγυάται νέες επιχειρηματικές προοπτικές, ενώ διαφαίνεται πως είναι ανταποκρινόμενο πλήρως στις απαιτήσεις που επιτάσσει το σύγχρονο επιχειρείν.

Επιτυγχάνεται ο ψηφιακός και τεχνολογικός μετασχηματισμός, η «πράσινη» μετάβαση, η δημιουργία οικονομιών κλίμακας, η στήριξη καινοτόμων επενδύσεων, η ενίσχυση της απασχόλησης με προσωπικό, η στήριξη της νέας επιχειρηματικότητας, η ενίσχυση λιγότερο ευνοημένων περιοχών της χώρας και περιοχών που εντάσσονται στο Σχέδιο Δίκαιης Αναπτυξιακής Μετάβασης, η περαιτέρω ενίσχυση του τουρισμού και η βελτίωση της ανταγωνιστικότητας σε τομείς υψηλής προστιθέμενης αξίας.

Επιζητούμε την υλοποίηση της επένδυσης -αυτό θα αποτελέσει και τον πολλαπλασιαστή στις επενδύσεις-, την προσέλκυση ιδιωτικών επενδύσεων, την ελκυστική χορήγηση των υψηλών κρατικών ενισχύσεων για την κινητροδότηση σε στοχευμένες δραστηριότητες και κλάδους.

Προσβλέπουμε στην επιτάχυνση και υλοποίηση των επενδύσεων, με ταυτόχρονη μείωση της γραφειοκρατίας και των διοικητικών βαρών, την απλοποίηση των διαδικασιών και τη μείωση του χρόνου που απαιτείται για εγκρίσεις επενδυτικών στοιχείων, παρέχοντας πραγματική στήριξη στους επιχειρηματίες.

Στοχεύουμε στην καινοτομία, την υψηλή τεχνολογία και την έρευνα, με τον εμπλουτισμό παραγόμενων προϊόντων και υπηρεσιών με την έγκριση σχεδίων σε απομακρυσμένες και αποκεντρωμένες περιοχές της χώρας.

Αυξημένα ποσοστά ενισχύσεων χορηγούνται για τα επενδυτικά σχέδια που υλοποιούνται σε ορεινές περιοχές, σε περιοχές που βρίσκονται σε απόσταση έως τριάντα χιλιόμετρα από τα σύνορα.

Μεγάλη καινοτομία τα δεκατρία καθεστώτα με χωριστό εκτελέσιμο προϋπολογισμό. Με την πρωτοβουλία μας οι ενισχύσεις σε τομείς, όπως η έρευνα και η καινοτομία, η προστασία του περιβάλλοντος, αλλά και η κοινωνικού προσήμου επαγγελματική κατάρτιση και για εργαζόμενους με αναπηρία μπορούν πλέον να αποτελούν ολοκληρωμένα επενδυτικά σχέδια. Με τις διατάξεις του νέου αναπτυξιακού αναμένεται να μειωθεί στις εξήντα μέρες η εκκαθάριση των αιτήσεων και στις εκατό μέρες η υπαγωγή των επενδυτικών σχεδίων, όταν μέχρι πρότινος απαιτούνταν δυόμισι χρόνια. Σημαντικό το ότι μπορούμε να έχουμε ελάχιστο ποσό επένδυσης 50.000 ευρώ στις κοινωνικές συνεταιριστικές επιχειρήσεις, τους αγροτικούς συνεταιρισμούς, στις ομάδες παραγωγών και στις αγροτικές εταιρικές συμπράξεις.

Η χρηματοδότηση διασφαλίζεται με πέντε εργαλεία από το Ταμείο Δίκαιης Μετάβασης, την κρατική ενίσχυση, τα κίνητρα φορολογικής απαλλαγής, το Πρόγραμμα Δημοσίων Επενδύσεων και τα προγράμματα ΕΣΠΑ ή και το Ταμείο Ανάκαμψης. Στη δυτική Μακεδονία και οι μεσαίες και μεγάλες επιχειρήσεις αντλούν κεφάλαια χρηματοδότησης, ενώ σε όλη την υπόλοιπη επικράτεια οι μεσαίες και μεγάλες επιχειρήσεις θα λαμβάνουν φορολογικές απαλλαγές. Για όλη την επικράτεια προβλέπουμε επιχορηγήσεις σε μικρές και πολύ μικρές επενδύσεις.

Οι κινητροδοτικές ρυθμίσεις του νομοσχεδίου εγγυώνται την ενίσχυση των επενδυτικών σχεδίων και την εξασφάλιση της προσέλκυσης επενδύσεων στις περιοχές των εδαφικών σχεδίων δίκαιης αναπτυξιακής μετάβασης. Προβλέπεται ειδικό καθεστώς για τις περιοχές αυτές, προκειμένου να στηριχθούν επαρκώς , Στη δυτική Μακεδονία έχοντας ως επίκεντρο τις λιγνιτικές περιοχές Κοζάνη, Φλώρινα, αλλά και την Καστοριά, όπως και τα Γρεβενά. Σκοπός μας είναι να δοθεί η δυνατότητα στις περιοχές αυτές να αντιμετωπίσουν τις κοινωνικές, εργασιακές, οικονομικές και περιβαλλοντικές επιπτώσεις της μετάβασης προς μια κλιματικά ουδέτερη οικονομία και να επιτύχουν ισορροπημένη και βιώσιμη ανάπτυξη. Δικαιούχοι οι πολύ μικρές, οι μικρές, οι μεσαίες και οι μεγάλες επιχειρήσεις, εφόσον οι επενδύσεις αυτές είναι απαραίτητες για την υλοποίηση των Ε.Σ.Δ.Ι.Μ και θα συμβάλλουν στην μετάβαση σε μια πραγματικά κλιματικά ουδέτερη οικονομία έως το 2050.

Οι κρατικές ενισχύσεις περιφερειακού χαρακτήρα για την περίοδο 2022-2027 είναι αυξημένες κατά 5% έως 25% συγκριτικά με τα ποσοστά που ισχύουν στην προηγούμενη περίοδο και φτάνουν δυνητικά το 60% στις μεγάλες, το 70% στις μεσαίες και το 80% στις μικρές επιχειρήσεις. Σε αυτές τις περιοχές οι μέγιστες εντάσεις ενίσχυσης αυξάνονται κατά δέκα εκατοστιαίες μονάδες όταν πραγματοποιούνται σε μεσαίες επιχειρήσεις και κατά είκοσι εκατοστιαίες μονάδες στις μικρές επιχειρήσεις.

Σύμφωνα με τον χάρτη, τα μέγιστα ποσοστά ενίσχυσης για την Περιφέρεια της Δυτικής Μακεδονίας είναι 40%, 50% και 60% αντίστοιχα, σε μεγάλες, μεσαίες και μικρές επιχειρήσεις. Αναδεικνύεται και επιβάλλεται η σημασία της ανάγκης της διεύρυνσης του μέγιστου ύψους χρηματοδότησης ανά επενδυτικό σχέδιο, επιχειρηματικό φορέα και όμιλο για τις περιοχές που επηρεάζονται από τη διαδικασία της απολιγνιτοποίησης, με σκοπό την προσέλκυση και υποστήριξη της υλοποίησης σημαντικού μεγέθους επενδύσεων.

Μόλις τεθεί σε εφαρμογή το αναπτυξιακό σχέδιο δίκαιης μετάβασης η Ελλάδα θα κοινοποιήσει, όπως έχει τη δυνατότητα, στην επιτροπή τροποποίηση του χάρτη περιφερειακών ενισχύσεων με επιπλέον προσαύξηση 10% επί της μέγιστης έντασης ενίσχυσης για τις μελλοντικές περιοχές δίκαιης μετάβασης.

Κλείνοντας, κύριε Πρόεδρε, θέλω να πω ότι 80% ανώτατο όριο…

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Τζηκαλάγια, γιατί και η σύνδεσή σας δεν ακούγεται, είναι κακή. Γι’ αυτό ολοκληρώστε.

**ΖΗΣΗΣ ΤΖΗΚΑΛΑΓΙΑΣ:** Κλείνω, κύριε Πρόεδρε, λέγοντας ότι 100% το ποσοστό ορίζεται στον χάρτη περιφερειακών ενισχύσεων σε ειδικές περιπτώσεις όταν πρόκειται για επενδυτικό σχέδιο, που αφορά δίκαιη μετάβαση, όταν αφορά ειδικές περιοχές, όταν υλοποιείται σε περιοχές που υπάρχουν επιχειρηματικά πάρκα , όταν είναι σε κτήρια διατηρητέα και λοιπά.

Θέλω να πω λοιπόν, ότι για όλους αυτούς τους λόγους που αναλύθηκαν αυτές τις τρεις ημέρες υπερψηφίζω το νομοσχέδιο και προτρέπω και συναδέλφους από τα άλλα κόμματα να ψηφίσουν, γιατί έτσι θα πάμε όλοι μαζί μπροστά.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστούμε, κύριε Τζηκαλάγια, παρά το γεγονός ότι η σύνδεσή σας δεν ήταν καλή και πρέπει να το φροντίσετε αυτό για επόμενη φορά.

Τώρα θα πάμε στις δευτερολογίες όσων εκ των εισηγητών και ειδικών αγορητών το επιθυμούν και θα ξεκινήσουμε αντίστροφα όσον αφορά τις Κοινοβουλευτικές Ομάδες. Θα σας δώσω από πέντε λεπτά και θα αρχίσουμε από τον ειδικό αγορητή της Ελληνικής Λύσης κ. Βασίλειο Βιλιάρδο.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Κύριε Πρόεδρε, θα μπορούσα να πάρω τον λόγο πριν τον κ. Βιλιάρδο για κάποιες νομοτεχνικές βελτιώσεις;

**ΠΡΟΕΔΡΕΥΩΝ (Αθανάσιος Μπούρας):** Ναι, κύριε Υπουργέ, μέχρι να πάρει τον λόγο ο κ. Βιλιάρδος πείτε τι θέλετε και καταθέστε τη νομοτεχνική.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Πρόκειται για ένα συντακτικό θέμα απλά και μόνο, για την αφαίρεση μιας λέξης.

**ΠΡΟΕΔΡΕΥΩΝ (Αθανάσιος Μπούρας):** Δεν θέλετε να εξηγήσετε κάτι περαιτέρω;

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Όχι. Την καταθέτω.

(Στο σημείο αυτό ο Αναπληρωτής Υπουργός Ανάπτυξης και Επενδύσεων κ. Νικόλαος Παπαθανάσης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(να μπει η σελ.411)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Μια νομοτεχνική βελτίωση κάνετε στο σχέδιο νόμου, εντάξει.

Κύριε Βιλιάρδο, έχετε τον λόγο.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Θα πω πρώτα για την «ΛΑΡΚΟ», στην οποία αναφέρθηκε ο συνάδελφος του ΣΥΡΙΖΑ. Έχουμε καταθέσει εμείς ερώτημα από τις αρχές Δεκεμβρίου, ο Υπουργός έχει αρνηθεί να το συζητήσει πάρα πολλές φορές. Είναι η έκτη φορά που το επανακαταθέτουμε και ενδεχομένως θα συζητηθεί την άλλη βδομάδα. Τώρα βέβαια έχει μεσολαβήσει η απόλυση όλων των εργαζομένων της επιχείρησης, οπότε θα είναι τα πράγματα εντελώς διαφορετικά.

Το δεύτερο θέμα που έχω να αναφέρω αφορά στον κ. Παπαθανάση, ο οποίος είπε στον συνάδελφο κ. Μπούμπα ότι δεν υπάρχει πουθενά στο νομοσχέδιο κάτι που να αφορά τις ΑΠΕ.

Θα του αναφέρω ότι, για παράδειγμα, στο παράρτημα Β, στη σελίδα 86, αλλά και στις τροπολογίες υπάρχουν θέματα που αφορούν τις ΑΠΕ, αφορούν στις επιλέξιμες δαπάνες, το γνωρίζετε ακριβώς.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Είπα φωτοβολταϊκά.

**ΒΑΣΙΛΕΙΟΣ ΒΙΛΙΑΡΔΟΣ:** Απ’ ό,τι άκουσα, μιας κι ήμουν εδώ, αναφερθήκατε σε ΑΠΕ γενικότερα. Αν είναι φωτοβολταϊκά, τότε αλλάζει το θέμα.

Μετά έχω τη βασική μας αντίρρηση, η οποία αφορά τον οδηγό αξιολόγησης. Εδώ θα θέλαμε να ξέρουμε, τουλάχιστον, πότε θα κατατεθεί. Λογικά θα έπρεπε να υπάρχει μέσα στο νομοσχέδιο, γιατί δεν μπορούμε να ψηφίσουμε ένα νομοσχέδιο χωρίς να υπάρχει ο οδηγός αξιολόγησης. Ξέρετε ότι είναι πάρα πολύ σημαντικός. Το πότε θα αποφασιστεί είναι ένα θέμα που είναι πολύ σημαντικό για το νομοσχέδιο.

Γενικότερα είχαμε πει ότι με βάση το νομοσχέδιο -έχουμε αναφερθεί στα περισσότερα από τις προηγούμενες φορές- θα εγκριθούν κάποια σχέδια για να εισπραχθούν χρήματα, που δεν γνωρίζουμε αν υπάρχουν -το ξανατονίζουμε, δεν γνωρίζουμε αν υπάρχουν- από επιτροπές που μπορούν να αλλάξουν και με κριτήρια που θα θέσει όποτε θελήσει ο Υπουργός.

Εδώ υπάρχει και το πρόβλημα των τραπεζών, οι οποίες θα πρέπει να συμμετέχουν όσον αφορά στον αναπτυξιακό, και ξέρουμε ότι πολλές επιχειρήσεις έχουν πρόβλημα. Σας έθεσε συγκεκριμένο ερώτημα ο Βουλευτής σας, πάρα πολύ σωστά, και εκεί δεν ακούσαμε καμμία απάντηση.

Μετά έχουμε άλλο ένα ερώτημα, ρώτησα προηγουμένως τον Υπουργό, προσπάθησα, αλλά δεν το βρήκα. Ρώτησα αν θα στηριχθούν τα διπλώματα ευρεσιτεχνίας με την υπαγωγή τους στην καινοτομία στον σημερινό αναπτυξιακό νόμο. Απλά θα ήθελα μετά να μου πείτε πού ακριβώς είναι, για να μπορέσω να το βρω.

**ΜΑΞΙΜΟΣ ΣΕΝΕΤΑΚΗΣ:** Το γράφει ρητά.

**ΒΑΣΙΛΕΙΟΣ ΒΙΛΙΑΡΔΟΣ:** Γενικότερα τώρα, σε αυτά που είπε ο Υπουργός κ. Γεωργιάδης για την οικονομία, πραγματικά, ανησυχήσαμε, γιατί φαίνεται ότι δεν έχει καταλάβε,ι ούτε πού βρίσκεται η Ελλάδα ούτε πού οδηγείται με όλα αυτά που έχουν συμβεί το τελευταίο χρονικό διάστημα. Θα ξεκινήσω από τον πληθωρισμό, τον οποίο, βέβαια, δεν ανέφερε. Πήγε 5.5% τον Ιανουάριο. Θυμίζω ότι πέρυσι τον Ιανουάριο είχαμε αποπληθωρισμό 2%. Σημαίνει ότι οι τιμές έχουν αυξηθεί κατά 7,5% και εδώ τουλάχιστον θα πρέπει να ξαναμπεί το θέμα της μείωσης του ΦΠΑ, γιατί είναι πάρα πολύ σημαντικό.

Μετά αναφέρθηκε στην ανάπτυξη. Ξέχασε, βέβαια, ότι είχαμε μείωση του ρυθμού ανάπτυξης το τέταρτο τρίμηνο του 2019, προτού υπάρξει ακόμη πανδημία. Προφανώς ξέχασε ότι είχαμε ύφεση 9% το 2020. Ήταν η δεύτερη μεγαλύτερη ύφεση στην Ευρώπη. Προφανώς, επίσης, ξέχασε το ότι δαπανήθηκαν 43,3 δισεκατομμύρια ευρώ για να επιτευχθεί αυτού του είδους η ανάκαμψη, η οποία στην καλύτερη των περιπτώσεων θα είναι 9%, γεγονός που σημαίνει ότι, απλά, θα φτάσουμε στο ίδιο ΑΕΠ, όπως είχαμε το 2019.

Στο θέμα της ανεργίας θα ήθελα να καταλάβω πώς είναι δυνατόν να μειωθεί η ανεργία όταν το ΑΕΠ το 2021 θα είναι περίπου το ίδιο με το 2019, πάλι στην καλύτερη των περιπτώσεων. Καταλαβαίνετε ότι απλά η ανεργία μειώθηκε με τις επιδοτήσεις των θέσεων εργασίας. Δηλαδή είναι σαν μια επιχείρηση να πληρώνει τους εργαζομένους της να κάθονται έτσι ώστε να μην μείνουν άνεργοι.

Δεν έχει πει ότι το δημόσιο χρέος αυξήθηκε κατά 26% στο 206% του ΑΕΠ, μια τεράστια αύξηση του δημοσίου χρέος. Δεν έχει πει ότι το έλλειμμα του προϋπολογισμού ήταν 10% το 2020 και ενδεχομένως θα είναι άνω του 7%, τουλάχιστον, το 2021, ότι είχαμε έλλειμμα στο ισοζύγιο τρεχουσών συναλλαγών εξαιρετικά σημαντικό στο 6,7% του ΑΕΠ και λόγω, ακριβώς, του συνεχούς ελλείμματος στο ισοζύγιο εξωτερικών συναλλαγών, το εξωτερικό μας χρέος έχει φτάσει από τα 400 δισεκατομμύρια στα τέλη του 2018 στα 540 δισεκατομμύρια το τρίτο τρίμηνο του 2021 και αυξάνεται συνεχώς. 140 δισεκατομμύρια εξωτερικό χρέος μέσα σε ένα τόσο μικρό χρονικό διάστημα είναι πάρα πολύ σημαντικό.

Δεν αναφέρθηκε στην ενέργεια, που είμαστε στην πρώτη θέση στην Ευρωπαϊκή Ένωση, έχουμε τη μεγαλύτερη τιμή ενέργειας από ό,τι υπάρχει παντού. Προφανώς χωρίς να έχουμε ανταγωνιστικές τιμές ενέργειας δεν είναι δυνατόν να υπάρξει ανάπτυξη, όσα νομοσχέδια κι αν καταθέσει.

Τέλος, στις τράπεζες δεν αναφέρεται καθόλου κανείς σε τράπεζες. Οι άνθρωποι υποφέρουν από τις τράπεζες. Οι τράπεζες δεν δανείζουν και δεν θα μπορέσουν να συμμετέχουν στον αναπτυξιακό νόμο εάν δεν πάρουν δάνεια. Και μέσα σε όλα αυτά έχει ψηφιστεί το ακαταδίωκτο των τραπεζών, όπως είδαμε τελευταία φορά.

Θα κλείσω με τις άμεσες ξένες επενδύσεις, όπου άκουσα ότι είπε στον συνάδελφό του ΣΥΡΙΖΑ ότι στη διάρκεια της διακυβέρνησής του είχαν μειωθεί οι άμεσες ξένες επενδύσεις. Θα καταθέσω έναν πίνακα στον οποίο φαίνεται το ακριβώς αντίθετο. Από το 2015, άρχισαν να αυξάνονται οι άμεσες ξένες επενδύσεις και το 2018 είχαμε συνεχή άνοδο των άμεσων ξένων επενδύσεων. Άρα, δεν ισχύει.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το θέμα είναι, βέβαια, από πού προέρχονται αυτές οι άμεσες ξένες επενδύσεις. Προέρχονται από το ξεπούλημα, όπως από τη «FRAPORT», όπως από την «ΤΡΑΙΝΟΣΕ» με τα 45 εκατομμύρια και με ένα δώρο 750 εκατομμύρια. Τα 45 εκατομμύρια εισπράχθηκαν από την κυβέρνηση του ΣΥΡΙΖΑ, τόσο χαμηλό τίμημα, ενώ δόθηκαν από την Κυβέρνηση της Νέας Δημοκρατίας 750 εκατομμύρια ευρώ, 50 εκατομμύρια για τα επόμενα δεκαπέντε χρόνια.

Όσον αφορά στη «FRAPORT» θα πρέπει να ξέρει, και ο ΣΥΡΙΖΑ αλλά και η Νέα Δημοκρατία -γιατί άκουσα ότι ξεκίνησε από τη Νέα Δημοκρατία το ξεπούλημα των αεροδρομίων στη «FRAPORT»- ότι η «FRAPORT» για τα δικά μας αεροδρόμια έδωσε 1,2 δισεκατομμύριο, μια σύμβαση για σαράντα χρόνια, όταν στην Τουρκία η «FRAPORT» αγόρασε το αεροδρόμιο της Αττάλεια με 7,25 δισεκατομμύρια ευρώ, σχεδόν επταπλάσια τιμή και, μάλιστα, μόλις για είκοσι πέντε χρόνια παραχώρηση.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Τον λόγο τώρα έχει η ειδική αγορήτρια του Κομμουνιστικού Κόμματος Ελλάδας κ. Διαμάντω Μανωλάκου.

**ΔΙΑΜΑΝΤΩ ΜΑΝΩΛΑΚΟΥ:** Ευχαριστώ, κύριε Πρόεδρε.

Η αλήθεια είναι ότι αυτό το νομοσχέδιο πέρασε από δέκα κύματα, με κορύφωση την τεχνητή πόλωση Νέας Δημοκρατίας - ΣΥΡΙΖΑ. Και βέβαια έχετε στόχο γι’ αυτό, θέλετε να κρύψετε τη συμπόρευση στην αντιλαϊκή στρατηγική, με διαφορετικά λόγια και χρώματα βέβαια, προκειμένου να παγιδεύονται, να εγκλωβίζονται λαϊκές μάζες, που κανονικά έπρεπε να σας γυρίζουν την πλάτη.

Όπως και στο θέμα της «ΛΑΡΚΟ»: Υποκρισία και από τον Κοινοβουλευτικό Εκπρόσωπο του ΣΥΡΙΖΑ, γιατί στην περίοδό τους και τότε κάνανε απεργίες οι εργαζόμενοι για απληρωσιά, για τις εργολαβίες, για τη μείωση της παραγωγής, για την απαξίωση της εταιρείας και βέβαια σάς κατηγορούσαν για πλήρη ιδιωτικοποίηση. Έτσι είναι, το ετοιμάζατε εσείς, το έφτιαξαν οι σημερινοί.

Όμως ο αγώνας και η αλληλεγγύη δυναμώνουν και οι εργαζόμενοι της «ΛΑΡΚΟ» δεν είναι μόνοι τους. Φυσικά έχετε ανταγωνισμό. Εκφράστηκε και εδώ στην Αίθουσα. Ποιος από τους δύο εξυπηρετείται; Το κεφάλαιο με περισσότερα επενδυτικά σχέδια μεγαλοεπιχειρηματιών. Ποιος προχωρά πιο γρήγορα την απολιγνιτοποίηση, που ακριβαίνει το ηλεκτρικό ρεύμα και τροφοδοτεί τον λαό με ακρίβεια και πετάει στην ανεργία δεκαπέντε χιλιάδες εργαζομένους; Συνεπώς η ψευτοαντιπαράθεσή σας δεν αφορά λύσεις για τα προβλήματα και τα βάσανα του λαού.

Μιλάτε όμως για δημοκρατία, όταν ο κάθε αναπτυξιακός νόμος έχει τη σφραγίδα του ΣΕΒ. Δικτατορία του κεφαλαίου λέγεται αυτό. Εδώ ούτε τις κινητοποιήσεις των συνδικάτων δεν αφήνετε να προβάλλονται από τα κρατικά μέσα ενημέρωσης. Αντίθετα φακελώνετε τα συνδικάτα με νόμο. Πολύ περισσότερο δεν αφήνετε να ενημερώνεται ο λαός και για τις κινητοποιήσεις του ΚΚΕ.

Αλλά και με την αντιλαϊκή σας πολιτική, κι εσείς και οι προηγούμενοι, έχετε καταπατήσει δικαιώματα πρόσβασης και προστασίας στη δουλειά, στην υγεία, στην παιδεία, στην ενέργεια και μια σειρά ανθρώπινα δικαιώματα, προκειμένου να κερδίζει αποκλειστικά το κεφάλαιο.

Αυτό αναδεικνύεται και σε αυτόν τον νέο αναπτυξιακό νόμο, που καμμία σχέση δεν έχει με την προστασία και την προώθηση ακριβώς αυτών των λαϊκών δικαιωμάτων και αναγκών. Σ’ αυτή τη ρότα είναι και το νομοσχέδιο και οι υπουργικές αποφάσεις.

Για την τροπολογία με αριθμό 1201, θα ήθελα να αναφερθώ στο άρθρο 5 με ειλικρίνεια. Δεν είναι απλώς μια αλλαγή σε έναν αριθμό και σε ένα ποσοστό προκειμένου να μεγαλώσει το τυρί στη φάκα για τους φιλάθλους της ομάδας που δικαιολογημένα θέλουν το καλύτερο για την ομάδα τους. Διότι κατανοούμε τις δυσκολίες που αντιμετωπίζουν τα ερασιτεχνικά σωματεία και τα έσοδα φυσικά ενδιαφέρουν κάθε ερασιτέχνη.

Ωστόσο, από την αρχή αποκαλύψαμε την προσπάθεια εκμετάλλευσης να αξιοποιηθεί μια ιστορική ομάδα, προκειμένου να προχωρήσουν μεγάλες μπίζνες και επιχειρηματικά σχέδια.

Αλήθεια, γιατί όλα αυτά τα χρόνια δεν προχώρησε η ανάπλαση στην περιοχή της λεωφόρου Αλεξάνδρας, η υπογειοποίησή της, τα προσφυγικά κ.ά., με χρήματα που θα έβαζε η ΠΑΕ και φυσικά, με τη συνδρομή του δήμου και της Κυβέρνησης, για τον συνολικό σχεδιασμό. Έτσι, θα έμενε και η ομάδα στη φυσική και ιστορική της έδρα, που ήταν και είναι το αίτημα των φίλων του Παναθηναϊκού. Γιατί δεν προχώρησε; Διότι, προφανώς, δεν υπήρχε το επενδυτικό ενδιαφέρον. Αυτό το επενδυτικό ενδιαφέρον υπάρχει τώρα για τον Βοτανικό και χρησιμοποιείται ως όχημα ο Παναθηναϊκός για να εξυπηρετηθούν τα διάφορα επιχειρηματικά συμφέροντα τραπεζών, αμερικανικών κεφαλαίων κ.λπ.. Δηλαδή, για την ανάπλαση της περιοχής έχετε κριτήριο τα οικονομικά συμφέροντα και όχι τις ανάγκες των δημοτών.

Σε αυτή, λοιπόν, την τροπολογία εκφραζόμαστε με το «παρών».

Η τροπολογία με αριθμό 1202 είναι του Υπουργείου Μετανάστευσης. Οι διατάξεις σας είναι φωτογραφικές. Διευκολύνει την κατασκευή νέων κλειστών ελεγχόμενων δομών, υπερδομών-φυλακών τύπου ΝΑΤΟ, που επιφέρει τον εγκλωβισμό χιλιάδων ξεριζωμένων και κατατρεγμένων από ιμπεριαλιστικές επεμβάσεις στα νησιά και σε άθλιες συνθήκες. Μίλησε πιο αναλυτικά η Βουλευτίνα συντρόφισσα Κομνηνάκα στην ομιλία της. Καταψηφίζουμε αυτή την τροπολογία.

Τη με αριθμό 1203, επίσης, την καταψηφίζουμε. Διευκολύνει τη λεγόμενη «δίκαιη αναπτυξιακή μετάβαση», που είναι πολύ άδικη και σε βάρος του λαού, γιατί εξοντώνει, αντί να αξιοποιεί, εγχώριες ενεργειακές πηγές για φθηνή ενέργεια για τον λαό. Επίσης, διευκολύνει ακόμα πιο πολύ στρατηγικές μεγάλες επιχειρήσεις.

Στην τροπολογία με αριθμό 1204, που είναι του Παιδείας, λέμε «παρών». Βεβαίως, είναι κοροϊδία και προκλητική παροχή κουπονιών ύψους 200 ευρώ για να αγοράσουν τον αναγκαίο τεχνολογικό εξοπλισμό οι εκπαιδευτικοί, όταν όλον τον χρόνο τους έχει αφήσει αβοήθητους η Κυβέρνηση, αρνούμενη να ικανοποιήσει τα αιτήματά τους.

Εμείς λέμε να κατευθύνει και να διαθέτει χρήματα για την ικανοποίηση των αιτημάτων τους, για αραίωση τμημάτων με διορισμούς εκπαιδευτικών και όχι να μπουκώνει τα μονοπώλια του κλάδου με ζεστό χρήμα.

Τέλος, την τροπολογία με αριθμό 1205 την καταψηφίζουμε, αν και σε επιμέρους άρθρα της, όπως στο 1 και το 4, εκφραζόμαστε με το «παρών».

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ την κ. Μανωλάκου.

Τον λόγο τώρα έχει εκ μέρους της Κοινοβουλευτικής Ομάδας του Κινήματος Αλλαγής ο ειδικός αγορητής, ο κ. Απόστολος Πάνας.

**ΑΠΟΣΤΟΛΟΣ ΠΑΝΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, η αλήθεια είναι ότι ζήσαμε μια πολύ περίεργη τριήμερη συνεδρίαση, καθώς θεωρώ ότι για ένα τόσο σημαντικό νομοσχέδιο, αντί να επικεντρωθούμε στο σύνολο οι ομιλητές, κατ’ εξοχήν σε όλες τις ομιλίες μας -και δεν αναφέρομαι σε εσάς, κύριε Υπουργέ, που οι ομιλίες σας ήταν πολύ στοχοποιημένες και τεχνικές, θα έλεγα- ασχοληθήκαμε με διάφορα άλλα πράγματα τα οποία ουσιαστικά δεν είχαν σχέση με την ουσία του νομοσχεδίου, αλλά και με την ουσία στην οποία βρίσκεται αυτή τη στιγμή η χώρα.

Η χώρα, λοιπόν, δεν ξέρω αν έχει ανάγκη από ανούσιες διαμάχες ή αν έχει ανάγκη να συζητήσει την επόμενή της μέρα, το παραγωγικό της μοντέλο, την εθνική στόχευση, το τι θα κάνει με τα τρία μεγάλα χρηματοδοτικά εργαλεία. Και η Βουλή, ως θεσμός, είναι ακριβώς για αυτόν τον λόγο.

Άρα, λοιπόν, νομίζω ότι χάθηκε αρκετός χρόνος και ίσως διαχειριστήκαμε την κατάσταση όλοι μας με το έναν ή με τον άλλο τρόπο, αλλά όχι με την ίδια ευθύνη στον λόγο διαφορετικά.

Σε ό,τι αφορά την φιλοσοφία του νόμου γενικότερα, με βάση την πρωτογενή μας εισήγηση, η αρχική μας θέση ουσιαστικά δεν έχει αλλάξει, γιατί δεν ταυτοποιηθήκαμε με ένα κομμάτι του νομοσχεδίου, αλλά με μια ολόκληρη φιλοσοφία. Όπως σας είπα πιο πριν, έχει σχέση με τον εθνικό σχεδιασμό, με την αξιολόγηση που έγινε στους προηγούμενους νόμους, αλλά και με το πού θέλουμε να πάμε την οικονομία και την ανάπτυξη της χώρας. Αν δεν απαντήσουμε σε αυτό το βασικό ερώτημα από εδώ και πέρα, θα φτιάχνουμε νομοσχέδια και αναπτυξιακούς νόμους που ναι μεν έχουν κάποια θετικά στοιχεία, αλλά ίσως να είναι διεκπεραιωτικοί ως προς τη μεγάλη εικόνα.

Αντιλαμβανόμαστε ότι υπήρξαν κάποιες αλλαγές προς τη σωστή κατεύθυνση και αυτά τα βάζουμε στα θετικά της παρουσίας του Υπουργείου, αλλά αφορούν έναν πολύ περιορισμένο όγκο από τις δέκα συγκεκριμένες προτάσεις τις οποίες κάναμε, ως Κίνημα Αλλαγής. Άρα η ψήφος μας ως προς το σύνολο δεν μπορεί να αλλάξει και παραμένει να είναι αρνητική.

Επειδή, όμως, βλέπουμε θετικά τις κινήσεις που γίνονται και δεν είμαστε στείροι σε άρθρα τα οποία έχουν θετική κατεύθυνση, θα το εκφράσουμε και αυτό αφορά και τις ζώνες απολιγνιτοποίησης και την περιοχή της Θράκης, όπου περιλήφθηκαν στο άρθρο 30. Επειδή έγινε ιδιαίτερη μνεία, δηλώνω από τώρα ότι θα το ψηφίσουμε θετικά.

Σας ευχαριστώ πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Πάνα.

Τον λόγο τώρα έχει ο εισηγητής του ΣΥΡΙΖΑ - Προοδευτική Συμμαχία, ο κ. Χαράλαμπος Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, βρισκόμαστε στην κατακλείδα αυτής της διαδικασίας, μιας ιδιαίτερης διαδικασίας, δεδομένου ότι αυτό το νομοσχέδιο μετά την ολοκλήρωση των επιτροπών έπρεπε να ματαιωθεί εις τριπλούν, για να φτάσουμε σήμερα εδώ. Νομίζω ότι για τους παλαιότερους στο ελληνικό Κοινοβούλιο δεν είναι μια συνηθισμένη περίπτωση. Νομίζω ότι είναι εξέχουσα.

Εν τέλει, φτάνουμε στο φινάλε, ένα φινάλε βέβαια που ειδικά στο ζήτημα των τροπολογιών -που εδώ θα εστιάσω στη δευτερολογία μου- νομίζω ότι υπάρχουν πολλά ζητήματα. Και όταν αναφέρομαι στις τροπολογίες, δεν λέω μόνο για τις τροπολογίες οι οποίες κατήλθαν εμπροθέσμως από την Κυβέρνηση, αλλά και τις τροπολογίες που έχουμε καταθέσει και μάλιστα, εις διπλούν, με μια προσπάθειά μας.

Μάλιστα, σήμερα συγκυριακά ξεκινά από αυτό, κύριοι συνάδελφοι, μια πρωτοβουλία του ΣΥΡΙΖΑ - Προοδευτική Συμμαχία, μια τροπολογία που ουσιαστικά λέει τι; Να μπορέσει το σύνολο των συνταξιούχων της χώρας μας να μην επιφορτιστεί με την επιπρόσθετη φορολογία που, βάσει και της δικαστικής αποφάσεως πλέον, τα αναδρομικά των ανθρώπων να τα καρπωθούν χωρίς να χρειαστεί να πληρώνουν επιπρόσθετη φορολογία. Μιλάμε για μια τόσο ευαίσθητη κοινωνικά τάξη, που τόσα έχει περάσει την τελευταία δεκαετία της κρίσης και των μνημονίων.

Προσέξτε, κύριοι συνάδελφοι, τι συμβαίνει. Σήμερα, μάλιστα, με έναν πολύ μεγάλο επικοινωνιακό θόρυβο ο κύριος Πρωθυπουργός ανέφερε την επικείμενη μείωση του ΕΝΦΙΑ κατά 15%. Βέβαια, για να μπορέσουμε να υπολογίσουμε με ακρίβεια τι δημοσιονομική επίπτωση έχει για τη χώρα και να συγκρίνουμε το τι συμβαίνει με την πρότασή μας για την αποφόρτιση συνολικά από τη φορολόγηση των συνταξιούχων από τα αναδρομικά τους, νομίζω ότι είναι μια πολύ ενδιαφέρουσα συζήτηση.

Γιατί δεν γίνεται δεκτή; Διότι καταλαβαίνω ότι δεν θα γίνει δεκτή η τροπολογία του ΣΥΡΙΖΑ από τα λεγόμενα των Υπουργών όλες αυτές τις μέρες. Γιατί; Ένα τεράστιο γιατί πλανάται και εδώ, στον χώρο, στο ελληνικό Κοινοβούλιο, αλλά και στην κοινωνία από τους ανθρώπους αυτούς. Είναι ένα δίκαιο αίτημά τους.

Αντ’ αυτού, έχουμε μια προσπάθεια αλλαγής ατζέντας, προφανώς από τον κύριο Πρωθυπουργό, σε ζήτημα του οποίου δεν γνωρίζουμε καν τη δημοσιονομική επίπτωση. Το αναφέρω για να υπάρχει στη συζήτηση σήμερα.

Δυο-τρεις παρατηρήσεις, που αφορούν γενικά το πνεύμα και τον πυρήνα που διαπνέει το εν λόγω νομοσχέδιο και γιατί έχουμε συγκεκριμένες, σαφέστατες ενστάσεις, που εδράζονται σε τρεις κύριους άξονες. Πρώτον, δυστυχώς, με τη νομοθετική παρέμβαση της Κυβέρνησης δεν αίρεται η περιφερειακή ανισότητα. Το αντίθετο: Οξύνεται έτι περαιτέρω.

Δεύτερο ζήτημα: Θεωρούμε ότι η αδιαφάνεια στα ζητήματα γραφειοκρατίας ενισχύεται. Χαρακτηριστικά παραδείγματα, άλλωστε: Το σύνολο των αιρετών περιφερειών της χώρας ενίστανται στο θέμα όπου είχαν μια συγκεκριμένη δυνατότητα να εγκρίνουν επενδυτικά σχέδια μέχρι 3 εκατομμύρια ευρώ. Όπως ξέρετε, αυτό αιφνίδια ταπεινώθηκε στο ύψος του 1 εκατομμυρίου και το σύνολο αυτών των υψηλών σε τιμήματα και σε προϋπολογισμούς επενδυτικών σχεδίων καταλήγουν πάλι στο Υπουργείο.

Άλλος ένας φαύλος κύκλος γραφειοκρατίας, που ξέρετε, η πολλή και έντονη, η ένταση στη γραφειοκρατία δημιουργεί και φαινόμενα διαπλοκής και διαφθοράς. Άρα, λοιπόν, νομίζω ότι σ’ αυτό πρέπει να εστιάσουμε την προσοχή μας και γι’ αυτό το θεωρούμε βασικό πυλώνα της ένστασής μας στο σημερινό νομοσχέδιο.

Το τρίτο, βέβαια, είναι το γνωστό θέμα που ακούμε εδώ και δυόμισι χρόνια και έρχεται σε πλήρη εναρμόνιση -όλα, άλλωστε, αφορούν και συναρτώνται με αυτή- με την έκθεση Πισσαρίδη. Ποιο; Είναι το συνεχόμενο, ανηλεές και, δυστυχώς, αέναο pogrom που δέχονται οι μικρομεσαίοι στη χώρα μας. Και εδώ, και σε αυτό το νομοσχέδιο υπάρχει άλλη μία στόχευση, ώστε να βγουν εκτός κονδυλίων ενίσχυσης, εκτός από τις δράσεις και τους πόρους που τόσο ανάγκη έχουν, δεδομένου ότι από το ΕΣΠΑ, όπως ξέρετε, λόγω και των συνθηκών COVID που βιώνουμε στη χώρα μας δεν είναι και τόσο εύκολο να γίνουν αποδέκτες αυτών των κονδυλίων.

Και τώρα, με σκληρά χρηματοπιστωτικά κριτήρια θα πρέπει να είναι bankable, δηλαδή οι μικρομεσαίοι της χώρας μετά από τόσα χρόνια κρίσης -πράγμα σχεδόν αδύνατον, το 80% και πλέον εξ αυτών των επιχειρήσεων δεν μπορούν να περάσουν καν έξω από τις τράπεζες της χώρας- να μπορούν να ικανοποιούν τα κριτήρια -και το θεωρούν ως όρο απαράβατο- που οι τράπεζες θα θέσουν γι’ αυτούς, χωρίς αυτούς και η χρηματοδότηση να άπτεται της διάθεσης της εκάστοτε τράπεζας.

Πάμε τώρα στις τροπολογίες, γιατί νομίζω εδώ έχει πολύ ενδιαφέρον και δεν έχουν συζητηθεί τις προηγούμενες μέρες. Κατ’ αρχάς, ξεκινάμε με μια τροπολογία που τις τελευταίες ώρες και το τελευταίο εικοσιτετράωρο έχει σηκώσει αρκετή σκόνη. Και γιατί το λέω αυτό; Μια από τις κομβικές νομοθετικές πρωτοβουλίες της προηγούμενης κυβέρνησης το 2018 -και που μάλιστα τον Μάιο του 2019 ετέθη σε εφαρμογή, αλλά δυστυχώς με το επιτελικό κράτος καταργήθηκε- ήταν το γεγονός ότι θα έπρεπε εις το σύνολο της δημόσιας διοίκησης της χώρας και οι γενικοί γραμματείς να πληρούν τα κριτήρια ΑΣΕΠ. Ήταν κάτι που ο πολιτικός κόσμος της εποχής το χαιρέτισε και νομίζω ότι ακόμα και συνάδελφοι από το νυν κυβερνών κόμμα εκείνη την εποχή το θεωρούσατε ως μια κίνηση σοβαρή και τεκμηριωμένη που θωράκιζε και δημιουργούσε στεγανά για τη δημόσια διοίκηση και τη διαχείριση, αλλά και για τη μη διασπάθιση του δημόσιου χρήματος.

Δυστυχώς, με τον νόμο περί επιτελικού κράτους, αλλά και με τον ν.4735 αυτό σιγά-σιγά άρχισε και αποδομείτο. Και τώρα, έχουμε σήμερα με εσάς, με την τροπολογία σας μια μεταγενέστερη διάταξη. Για ποιον λόγο, κύριοι συνάδελφοι, μεταγενέστερη; Θα έπρεπε να είναι μεταγενέστερη του ν.4735/2020, ώστε να μην υπάρχει πια η ισχύς του νόμου του ΣΥΡΙΖΑ. Και μιλάω συγκεκριμένα για τον Οργανισμό Βιομηχανικής Ιδιοκτησίας, όπου τώρα πλέον το εννιαμελές ΔΣ θα αποφασίζει αν θα ανανεωθούν ή όχι οι θητείες του προέδρου και του αντιπροέδρου και όχι με τα κριτήρια που θα έπρεπε να ισχύουν κανονικά και γι’ αυτούς, τα κριτήρια ΑΣΕΠ. Διαφάνεια, διαφάνεια, διαφάνεια! Είναι κάτι που το ζητάει ο κόσμος, είναι κάτι που το ζητάει διακαώς η κοινωνία, ειδικά μετά τη χρεοκοπία του 2011.

Τώρα, ευχαριστώ τον κ. Βιλιάρδο, γιατί πραγματικά αυτό που ανέφερε είναι μια πραγματικότητα και έρχεται να απαντήσει απευθείας στον κ. Γεωργιάδη, στα σχόλιά του προηγουμένως. Επιτομή του λόγου μας είναι οι πράξεις, κύριοι συνάδελφοι, και τα αποτελέσματα που απορρέουν από τις πράξεις αυτές. Η πραγματική προσέγγιση του ΣΥΡΙΖΑ, η ειλικρινής προσέγγισή του στα αναπτυξιακά ζητήματα πάντα με όρους έντιμης επιχειρηματικότητας συνέβη το 2015 - 2018 με την έκρηξη άμεσων ξένων επενδύσεων και με επτά συνεχόμενα θετικά τρίμηνα ανάπτυξης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όλα αυτά συνέβησαν επί ΣΥΡΙΖΑ την ίδια στιγμή που είχε παραλάβει μια χώρα ερείπιο, με μηδενικά ταμεία και που με δυσκολία, ασθμαίνοντας, μπορούσαν να πληρωθούν οι μισθοί των δημοσίων υπαλλήλων τον Φλεβάρη του 2015 και του Μάρτη του 2015. Η χώρα ανέταξε, ρύθμισε το χρέος της, βγήκε εκτός μνημονίων και άφησε ένα σοβαρότατο buffer 37 δισεκατομμυρίων που, βεβαίως, αξιοποιείται από την επόμενη Κυβέρνηση. Γιατί αυτή είναι η πραγματικότητα.

Το κύρος της χώρας μας δεν δημιουργήθηκε αίφνης, ξαφνικά τον Ιούλη του 2019, επειδή ανέλαβε ο κ. Μητσοτάκης. Το χρέος της χώρας μας ή μάλλον η στάση και αν θέλετε το reputation, δηλαδή η φήμη που έχει η χώρα μας αυτή καθαυτή είναι συνάρτηση και των δημοσιονομικών της δεδομένων. Όταν βελτιώνει τη σχέση ΑΕΠ - χρέους, όταν ανεβάζει το ίδιο το ΑΕΠ, όταν αφήνει ένα buffer αξιοθαύμαστο για χώρα του Νότου και σε σχέση με το ΑΕΠ που διαθέτει, όταν μπορεί και ρυθμίζει τα δημόσια οικονομικά της και με όρους έντιμης επιχειρηματικότητας, τότε πραγματικά αυτό το πράγμα αξιολογείται κατάλληλα από τους θεσμούς, από τους Ευρωπαίους εταίρους, από τα ίδια τα κράτη-μέλη. Έτσι, λοιπόν, φτάσαμε σε αυτό το σημείο.

Και τώρα πού έχουμε φτάσει; Έχουμε φτάσει να διατηρούμε αρκετές πρωτιές, αλλά αρνητικές πρωτιές. Πρώτοι είμαστε στο ενεργειακό κόστος…

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Μαμουλάκη.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Κύριε Πρόεδρε, καταλήγουμε σήμερα. Περιμένουμε τρεις μέρες, νομίζω ότι αξίζει τον κόπο. Ως εισηγητής της Αξιωματικής Αντιπολίτευσης, θα είμαι όσο πιο σύντομος μπορώ, μπαίνω ήδη στις τροπολογίες.

Λοιπόν, πάω στην πρώτη τροπολογία, μάλλον σε αυτήν που ανέφερα για τον Οργανισμό Βιομηχανικής Ιδιοκτησίας σαφέστατα. Τώρα, έρχομαι σε ένα ζήτημα που αφορά τον τομέα μετανάστευσης και ασύλου. Μιλώ για την τροπολογία 1202, όπου και εδώ στην αντίστοιχη λογική καταπάτησης του ΑΣΕΠ και τις νόρμες που πρέπει να διέπουν τη δημόσια διοίκηση, έχουμε παράκαμψη της περιφέρειας και έχουμε μετακλητό υπάλληλο, ο οποίος είχε αρμοδιότητα να αλλάξει χρήσεις γης. Για όσους συναδέλφους μας ακούν, ξέρουν πόσο «ευαγγέλιο» για την πολεοδομική νομοθεσία είναι η αλλαγή χρήσης γης. Και τι συμβαίνει; Έχουμε έναν μετακλητό υπάλληλο που αναφέρεται κατευθείαν στον Υπουργό και όχι στη δημόσια υπηρεσία της εν λόγω περιφέρειας, προφανώς βορειοανατολικού Αιγαίου. Αλλάζει αυτό. Νομίζω ότι οφείλουμε μία αναφορά και σε αυτό.

Όσον αφορά το θέμα της τροπολογίας 1201, το αναφέραμε προηγουμένως. Αναμφίβολα η προσπάθεια ανέγερσης διά της διπλής αναπλάσεως του έργου στον Βοτανικό είναι μια ιστορική εκκρεμότητα. Το μεγαλύτερο, επίσης, ζήτημα για μας είναι και η αξιοποίηση ενός εύλογου δημόσιου χώρου στην καρδιά του Λεκανοπεδίου, στην καρδιά της πόλης των Αθηνών, που είναι φυσικά η λεωφόρος Αλεξάνδρας.

Όσον αφορά τώρα τα ζητήματα που έχουν να κάνουν με τις υπόλοιπες τροπολογίες, νομίζω ότι έχουν εξαντληθεί.

Ένα τελευταίο σχόλιό μου έχει να κάνει και με την Αναπτυξιακή Τράπεζα επί ΣΥΡΙΖΑ για την οποία είπαμε προηγουμένως. Και με αυτό θα κλείσω, γιατί νομίζω ότι καλύτερη κατακλείδα δε θα μπορούσαμε να είχαμε από αυτό, από τα πεπραγμένα της προηγούμενης κυβέρνησης, με τα οποία συγκρινόμαστε και με τα οποία θα συγκριθούμε και στο εγγύς μέλλον. Ποιος μιλάει για ανάπτυξη; Αυτός που πραγματικά κάνει πράξη τα πιστεύω του. Η δημιουργία Αναπτυξιακής Τράπεζας είναι ένα εξαιρετικό εργαλείο για να προχωρήσουμε περαιτέρω. Έχουν περάσει τέσσερα χρόνια και παρακολουθούμε. Εκ του αποτελέσματος κρίνεται μια σοβαρή νομοθετική τομή για τη χώρα. Θετικά τρίμηνα, ενιαία θετικά τρίμηνα ανάπτυξης, νοικοκύρεμα της χώρας, αυτά συνιστούν δίκαιη ανάπτυξη. Πάντοτε το κράτος μπορεί να πηγαίνει χέρι-χέρι με την επιχειρηματικότητα, αρκεί να είναι έντιμη και δίκαιη.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, τον κ. Μαμουλάκη.

Τον λόγο τώρα έχει ο εισηγητής της Νέας Δημοκρατίας, ο Βουλευτής κ. Μάξιμος Σενετάκης.

**ΜΑΞΙΜΟΣ ΣΕΝΕΤΑΚΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι Βουλευτές, μετά από πολλές αναβολές και από μία συζήτηση τριών ημερών μέσα στην Αίθουσα του Κοινοβουλίου -όπου δυστυχώς συζητήθηκαν και πολλά άλλα θέματα εκτός του νομοσχεδίου στα οποία δεν θα αναφερθώ, καθότι έχουν δοθεί όλες οι απαραίτητες απαντήσεις και για να μην ανοίξουμε κι άλλο κύκλο συζητήσεων- θεωρώ ότι αναλύσαμε λεπτομερώς όλες τις πτυχές του νομοσχεδίου.

Εξηγήσαμε εδώ στην Αίθουσα του Κοινοβουλίου γιατί φέρνουμε έναν καινούργιο νόμο και γιατί έπρεπε να αλλάξει ο νόμος. Είπαμε ότι το 2016 ήταν μια άλλη περίοδος, ήταν ένας νόμος που ανταποκρινόταν σε άλλες εποχές, ενώ σήμερα έχουμε 2022.

Όλο αυτό το διάστημα από την ανάληψη της διακυβέρνησης της χώρας δεν νομοθετούμε σήμερα εδώ στο κενό. Έχουμε τρία εμβληματικά κείμενα τα οποία έχουν καθορίσει το νέο οικονομικό υπόδειγμα της χώρας που θέλουμε να ακολουθήσουμε και γι’ αυτό ερχόμαστε και φέρνουμε αυτόν τον νόμο, προκειμένου να μπορέσουμε να προσαρμόσουμε τις ανάγκες της οικονομίας στον νέο αναπτυξιακό νόμο.

Θέλω να πω εδώ ότι και για τους προηγούμενους νόμους κάναμε παρατηρήσεις και είπαμε ότι πρέπει να βελτιώσουμε πράγματα. Παρατηρήσαμε, λοιπόν, ότι πολλά κεφάλαια κατευθύνονταν σε παραδοσιακές μορφές επιχειρηματικής δραστηριότητας και γι’ αυτό ήρθαμε να δημιουργήσουμε τις δεκατρείς νέες θεματικές ενότητες, όπου μέσα σε αυτές περικλείονται και οι παραδοσιακές επιχειρηματικές δραστηριότητες, όπως είναι ο τουρισμός, αλλά εκεί συμπεριλάβαμε και θεματικές που θέλουμε να δώσουμε έμφαση, στις νέες τεχνολογίες, στην ενεργειακή και στην πράσινη μετάβαση.

Περιγράψαμε, λοιπόν, μέσα από αυτή τη διαδικασία, την οποία νομοθετούμε, πώς θέλουμε να είναι το πλαίσιο, το περιβάλλον που θέλουμε να δημιουργήσουμε, ένα φιλοεπενδυτικό περιβάλλον το οποίο προϋποθέτει την εξάλειψη της γραφειοκρατίας και πώς με τη συμβολή των ιδιωτών μπορούμε να πετύχουμε καλύτερους χρόνους. Είναι ένα παράδειγμα το οποίο το έχουμε δει. Το Υπουργείο εξήγησε πώς με την εμπειρία που είχε από τη λειτουργία του προηγούμενου νόμου, του ν.4399, μπόρεσε να δει ποιες διαδικασίες καθυστερούσαν και έτσι σε αυτόν το νέο νόμο φέρνει νέες διατάξεις, που δεν θα έχουμε το παράδειγμα που βλέπαμε στον προηγούμενο νόμο, όταν ένα επενδυτικό σχέδιο μπορεί να έκανε και δεκαπέντε μήνες για να εγκριθεί.

Σκοπός μας, λοιπόν, είναι να γίνουν οι επενδύσεις και όχι απλώς να έχουμε υπαγωγές. Αυτό θα είναι το κριτήριο της επιτυχίας του νόμου και θα έρχεται, όπως νομοθετούμε, κάθε χρόνο ο Υπουργός για να δηλώνει την πορεία και τα αποτελέσματα που έχουμε από τον επενδυτικό νόμο, εάν ο σκοπός του νόμου ικανοποιείται, έτσι ώστε, όπως συζητήσαμε, εάν κρίνουμε ότι πρέπει να υπάρχουν βελτιώσεις, αυτές να γίνουν.

Πάμε τώρα στα αποτελέσματα αυτού του τριήμερου διαλόγου. Εδώ επιτρέψτε μου να κάνω ένα σχόλιο, το οποίο δεν είναι αυτονόητο. Επιτρέψτε μου να συγχαρώ την ηγεσία του Υπουργείου, τον κ. Άδωνι Γεωργιάδη, τον κ. Παπαθανάση, καθώς και όλα τα παιδιά, τους συνεργάτες, τον Γενικό Γραμματέα, γιατί πραγματικά δίνουν την υπόσταση, την ουσία της έννοιας του κοινοβουλευτισμού.

Έχω την τύχη και την τιμή να εισηγούμαι αυτό το νομοσχέδιο, οπότε ξεκίνησα πριν από ενάμιση μήνα περίπου. Είναι και αυτό μία καινοτομία που κάναμε, μετά από τη συζήτηση στην Κοινοβουλευτική μας Ομάδα να δίδεται απαραίτητος χρόνος στους εισηγητές να συμμετέχουν στη δημιουργία του σώματος του νόμου πριν έρθει στη Βουλή και να συνομιλούμε με όλους όσοι μπαίνουν στη διαβούλευση για τις παρατηρήσεις. Είχα, λοιπόν, την τιμή και την τύχη να εισηγηθώ αυτό το νομοσχέδιο με αυτή την ηγετική ομάδα, η οποία δίνει πραγματική υπόσταση στον ρόλο του Βουλευτή και του Κοινοβουλίου, ενός Κοινοβουλίου το οποίο κινδύνεψε πάρα πολύ να αμαυρωθεί αυτές τις ημέρες με κάποιες συμπεριφορές.

Σας συγχαίρω, κύριε Γεωργιάδη, κύριε Παπαθανάση, γιατί πραγματικά δίνετε δύναμη και ουσία στον ρόλο του Βουλευτή. Και εξηγώ. Όταν ξεκινήσαμε το νομοσχέδιο, όπως γίνεται συνήθως, υπάρχει διαβούλευση, οπότε βλέπεις πέντε-δέκα παρατηρήσεις οι οποίες συγκλίνουν, είναι δηλαδή τρία-τέσσερα θέματα τα οποία απασχολούν κυρίως το νομοσχέδιο.

Απ’ αυτά που έχω εδώ σημειώσει, ένα πρόβλημα ήταν το κομμάτι που ζητούσαμε το εύλογο κόστος πριν από την υποβολή του νομοσχεδίου. Συζητήσαμε, λοιπόν, εδώ πέρα, μεταφέραμε και εμείς τις απόψεις. Διαπιστώθηκε ότι εάν αυτό το πράγμα, με τον τρόπο που λειτουργούν και οι τράπεζες, ζητηθεί πριν από την υποβολή, δεν θα υπήρχαν υποβολές. Οπότε, πολύ σωστά το Υπουργείο άκουσε τις παρατηρήσεις και νομοθέτησε, ώστε το εύλογο κόστος να έρθει πιο μετά αφού γίνει η υποβολή και όταν έχει προχωρήσει η πληρότητα του φακέλου.

Εδώ να πω ότι ζητήθηκε και το εύλογο κόστος να φύγει. Όμως, εξηγήσαμε λεπτομερώς ότι θέλουμε η επένδυση να γίνει. Άρα, λοιπόν, πρέπει να έχουμε και τα εχέγγυα ότι αυτός που καταθέτει την πρόταση θα μπορεί να κάνει και την επένδυση. Είπαμε, δεν μας ενδιαφέρουν οι υπαγωγές, μας ενδιαφέρει η υλοποίηση.

Ένα άλλο πρόβλημα που αντιμετωπίστηκε είναι η συμμετοχή των ατομικών επιχειρήσεων στον αναπτυξιακό νόμο. Οι ατομικές επιχειρήσεις είπαμε από την αρχή ότι δεν τις συμπεριλάβαμε, όχι γιατί έχουμε κάτι με τις ατομικές επιχειρήσεις, αλλά γιατί ο σκοπός μας είναι να βελτιώσουμε το επιχειρηματικό περιβάλλον στη χώρα. Θεωρούμε, λοιπόν, ότι μια κεφαλαιουχική εταιρεία στη χώρα είναι μία πολύ καλύτερη μορφή, που μπορεί να έχει μία πιστοληπτική ικανότητα, που ελέγχεται διαφορετικά από την εφορία και είναι μία πιο νοικοκυρεμένη -ας το πούμε έτσι- μορφή επιχειρηματικότητας. Γι’ αυτό, επιλέξαμε να δώσουμε ώθηση στη δημιουργία επιχειρήσεων, καλύτερες επιχειρήσεις, για να μπορούμε να έχουμε ένα περιβάλλον καλύτερο.

Παρ’ όλα αυτά, και εδώ, έχοντας στο μυαλό μας τον αγροτικό κόσμο, περάσαμε μέσα στο νομοσχέδιο ότι θα μπορούν οι ατομικές επιχειρήσεις για την αγροδιατροφή μέχρι του ποσού των 200.000 ευρώ να μπορούν να μπουν.

Ένα άλλο μεγάλο θέμα που αφορά και την Κρήτη, αφορά και όλες τις τουριστικές περιοχές, ήταν τα καταλύματα τριών αστέρων. Είπαμε από την αρχή ότι ο νόμος σκοπό έχει να βελτιώσει τις υπηρεσίες που παρέχουμε σαν χώρα. Έτσι, θεωρήσαμε ότι πρέπει να εστιάσουμε στα τετράστερα και στα πεντάστερα. Εξηγήσαμε ότι πολλά ξενοδοχεία είναι τρίστερα, όχι γιατί έχουν χαμηλής ποιότητας υπηρεσίες, αλλά επειδή ακριβώς είτε από άποψη χώρου είτε από άποψη λειτουργίας δεν έχουν επιλέξει οι ιδιοκτήτες να τα κάνουν τετράστερα. Εξηγήσαμε, λοιπόν, ότι και ένα τρίστερο μπορεί να παραγάγει πολύ καλές υπηρεσίες τουρισμού και γι’ αυτό βάλαμε τα τρίστερα στον νόμο για την αναβάθμιση όμως του εξοπλισμού τους, όχι για την ίδρυσή τους, καθώς και τη δυνατότητα σε άλλα τουριστικά καταλύματα να μπορούν να αναβαθμιστούν σε τρίστερα.

Επειδή υπήρξε μία κριτική από όλους, ενημερώνω και τους συναδέλφους της Νέας Δημοκρατίας, γιατί διαπίστωσα ότι όλοι στα κείμενά τους το ζήτησαν, ότι δεν ήταν τα καταλύματα σε κανέναν προηγούμενο αναπτυξιακό νόμο. Μάλιστα, η προηγούμενη κυβέρνηση, βάζοντας κάποιους όρους στο ΕΣΠΑ, ουσιαστικά τα πέταξε έξω από το ΕΣΠΑ. Εδώ, επειδή θα έρθει σύντομα και ο νόμος για το ΕΣΠΑ, κύριε Υπουργέ, πρέπει να δούμε τις διατάξεις εκείνες, ώστε αυτά τα καταλύματα να μπορούν να συμμετέχουν στο ΕΣΠΑ.

Τέλος, είχαμε ένα μεγάλο ζήτημα που έχει να κάνει και με την ακρίβεια των υλικών: την ποσόστωση των επιλέξιμων δαπανών μέσα στις κατασκευές. Εδώ συζητήσαμε και με αφορά το θέμα γιατί στην Περιφέρεια της Κρήτης έχουμε θερμοκηπιακή παραγωγή. Δέχθηκε ο Υπουργός το εύλογο αίτημα, επειδή ακριβώς στα θερμοκήπια ο κλωβός είναι η κύρια επένδυση και έχει πολύ λιγότερο εξοπλισμό, να μπορεί η επιλέξιμη δαπάνη της οικοδομικής κατασκευής να είναι στο 60% και όχι στο 45% που ήταν.

Άρα, λοιπόν, καταλαβαίνετε ότι όταν υπάρχει διάλογος και διάθεση να βελτιώσουμε κάτι, χωρίς υποκρισία, χωρίς μικροπολιτικές κορόνες, τουλάχιστον αυτή η ηγεσία έχει τα αυτιά της ανοιχτά και είδατε τι διαφοροποιήσεις και τι βελτιώσεις, με βάση τις δικές μας εισηγήσεις, έγιναν δεκτές.

Σκοπός μας, όπως είπαμε, είναι να εξασφαλίσουμε καλύτερες προϋποθέσεις για την ανάπτυξη της χώρας. Και επειδή θεωρώ ότι όλα τα κόμματα το θέλουν αυτό, θέλω να σας καλέσω ξανά να υπερψηφίσετε το νομοσχέδιο. Ήδη, χαίρομαι που άκουσα ότι αρκετές διατάξεις θα ψηφιστούν. Μπορούμε να κάνουμε και ένα καλύτερο βήμα προς αυτή την κατεύθυνση.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ πολύ τον κ. Σενετάκη.

Πριν τακτοποιηθεί υγειονομικώς το Βήμα και δώσω τον λόγο στον κύριο Υπουργό, θα μου επιτρέψετε να πω ότι έγινε μία πολύ αναλυτική συζήτηση για τον αναπτυξιακό νόμο υπό τον τίτλο: «Αναπτυξιακός Νόμος - Ελλάδα Ισχυρή Ανάπτυξη». Η Βουλή αφιέρωσε τρεις μέρες, από φυλακής πρωίας μέχρι βαθείας νυκτός. Εγώ έτυχε να εργάζομαι μέχρι βαθείας νυκτός.

Θέλω να πω ότι μίλησαν με πολύ μεγάλη άνεση εκατόν είκοσι συνάδελφοι Βουλευτές που εκφράζουν όλη την Ελλάδα. Μίλησαν πάλι με άνεση πρωτολογώντας και δευτερολογώντας οι έξι εισηγητές και ειδικοί αγορητές. Με άνεση πάλι οι Κοινοβουλευτικοί Εκπρόσωποι των έξι κοινοβουλευτικών κομμάτων που βρίσκονται αυτή τη στιγμή στη Βουλή και δύο πολιτικοί Αρχηγοί.

Θέλω ιδιαίτερα να ευχαριστήσω τον παριστάμενο πάντα και άοκνο Ειδικό Γραμματέα της Βουλής, τον κ. Μπαγιώκο, που συμπαραστέκεται διαρκώς στο Προεδρείο και διευκολύνει για τις λύσεις όταν παρουσιάζονται προβλήματα. Να ευχαριστήσω ιδιαίτερα τους συνεργάτες μας διοικητικούς υπαλλήλους για την μεγάλη προσπάθεια που κατέβαλαν και καταβάλλουν διαρκώς, έτσι ώστε να ολοκληρωθεί με τον καλύτερο τρόπο το νομοθετικό μας έργο.

Και τώρα, κύριε Υπουργέ, ο λόγος σε εσάς για να κλείσετε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Θα επιτρέψετε να κλείσει ο κ. Παπαθανάσης τη συνεδρίαση. Δούλεψε πάρα πολύ και το αξίζει.

**ΠΡΟΕΔΡΕΥΩΝ (Αθανάσιος Μπούρας):** Εντάξει. Έχετε τον λόγο, κύριε Υπουργέ, και μετά ο κ. Παπαθανάσης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κατ’ αρχάς, ως από τους παλαιότερους Κοινοβουλευτικούς εδώ πρέπει να σας πω ότι είναι πρωτοφανής η συμμετοχή των Βουλευτών στο νομοσχέδιο αυτό. Εκατόν είκοσι ομιλητές Βουλευτές είναι επιπέδου συζητήσεως προϋπολογισμού ή προτάσεως δυσπιστίας. Είναι δηλαδή μια κοινοβουλευτική διαδικασία πάρα πολύ γεμάτη, με πολύ μεγάλο ενδιαφέρον. Αν εξαιρέσουμε το κομμάτι το λίγο προσωπικό δικό μου με αυτά που έγιναν τα γνωστά, τα αφήνουμε τώρα…

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ήταν υψηλό το επίπεδο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ήταν μια συζήτηση σοβαρή, από όλες τις πτέρυγες, με επιχειρήματα και με τις ιδεολογικές διαφορές, οι οποίες εν πάση περιπτώσει υπάρχουν. Δεν μπορούμε να πούμε ότι δεν υπάρχουν κιόλας. Έτσι δεν είναι; Άρα, υπό την έννοια αυτή, πιστεύω ότι ήταν μια εποικοδομητική συζήτηση.

Εμείς ως Υπουργείο ό,τι μπορέσαμε να αλλάξουμε και το κρίναμε το αλλάξαμε. Και επαναλαμβάνω αυτό που είπα στην πρωτομιλία μου: Αν στην εφαρμογή του νόμου διαπιστωθεί ότι κάποιες από τις καλόπιστες ανησυχίες της Αντιπολίτευσης ή και Βουλευτών της Συμπολίτευσης αποδεικνύεται στην πράξη ότι φέρνουν εμπόδια, εδώ είμαστε σε πνεύμα καλής συνεργασίας να τα διορθώσουμε και αυτά.

Οφείλω όμως να δώσω και μερικές απαντήσεις σε αυτά που ακούστηκαν τώρα, κυρίως για να ακούσει ο ελληνικός λαός που παρακολουθεί αλλά και η Βουλή πώς βλέπουμε εμείς τα πράγματα.

Και ο κ. Βιλιάρδος, ο οποίος το κάνει εκ συστήματος, απαξίωσε πολύ απλά την ανάπτυξη του 2021 ή την ανάκαμψη του 2021, λέγοντας ότι υπήρχε πολύ μεγάλη ύφεση το 2020. Και περίπου και ο ΣΥΡΙΖΑ κατά τον ίδιο τόνο. Για να δούμε λοιπόν λίγο. Το 2020 η Ισπανία είχε -τα τελικά στοιχεία λέω τώρα- ύφεση -10,9, η Ελλάδα -9, η Ιταλία -8,9 και η Πορτογαλία -7,6. Αυτά είναι τα τελικά δημοσιευμένα στοιχεία για τις τέσσερις χώρες με τη μεγαλύτερη ύφεση το 2021. Είναι χώρες όλες που έχουν πολύ μεγάλο τουρισμό και γι’ αυτόν τον λόγο και πρωταγωνίστησαν στην ύφεση το 2021. Η Ελλάδα είναι δεύτερη με 0,1 από την Ιταλία που είναι τρίτη και με μία μονάδα από τη Γαλλία που είναι τέταρτη.

Πάμε να δούμε τα έως σήμερα δημοσιευμένα στοιχεία για την ανάπτυξη του 2021. Η Ισπανία είχε ύφεση, κύριε Βιλιάρδε, -10,9. Ειρήσθω εν παρόδω, είναι η μεγαλύτερη ύφεση που παρατηρήθηκε στην Ισπανία, στην Ιβηρική Χερσόνησο, από τον Β΄ Παγκόσμιο Πόλεμο. Το λέω για να καταλάβουμε το μέγεθος της κρίσης της οικονομίας του 2020. Η Ισπανία, λοιπόν, φέτος με τα τελευταία δημοσιευμένα στοιχεία προβλέπεται να κλείσει με ανάπτυξη 4,5%. Δηλαδή, αν τα στοιχεία αυτά επιβεβαιωθούν, η Ισπανία δεν θα έχει καλύψει το 2021 ούτε τη μισή από την ύφεση του 2020. Πώς εξηγείτε, κύριε Βιλιάρδε, ότι με ύφεση 10,9 έχει ανάπτυξη μόνο 4,5, αφού κατ’ εσάς είναι περίπου αυτόματο αυτό που έγινε;

**ΒΑΣΙΛΕΙΟΣ ΒΙΛΙΑΡΔΟΣ:** Να απαντήσω;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Να απαντήσετε. Εμένα μου αρέσει πάντα ο διάλογος. Όχι τώρα, όταν τελειώσω. Το λέω για να καταλαβαινόμαστε λίγο. Θα μπορούσε να πει κάποιος ότι αυτή είναι μια ιδιομορφία της Ισπανίας.

Πάμε στην Ιταλία τώρα. Η Ιταλία είχε -8,9. Με τα τελευταία δημοσιευμένα στοιχεία προβλέπεται να έχει ανάπτυξη 6,3. Ούτε η Ιταλία φαίνεται ότι θα επιτύχει να θεραπεύσει τις ζημίες του 2020. Καλύτερα συγκριτικά από την Ισπανία, αλλά ακόμα δεν είναι σημαντικό υπόλοιπο περίπου τριών μονάδων ύφεσης που πρέπει να καλύψει το 2022.

Η Γαλλία με -8 προβλέπεται να έχει ανάπτυξη φέτος +7, άρα και αυτή πλησιάζει. Θα δούμε αναλυτικά στοιχεία φυσικά, μπορεί να τα καταφέρει και το ευχόμαστε, φίλη χώρα είναι, προς θεού. Αλλά με τα έως σήμερα στοιχεία η Γαλλία φαίνεται να υπολείπεται και αυτή λίγο της ζημίας.

Και η Πορτογαλία τώρα, που είχε και τη μικρότερη ύφεση από τους τέσσερις -7,6, προβλέπεται να έχει ανάπτυξη +4,9. Δηλαδή η Πορτογαλία με την μικρότερη ύφεση το 2020 θα της μείνουν περίπου δυόμισι μονάδες ζημίας για να καλύψει το 2022.

Η Ελλάδα είχε ύφεση εννέα μήνες και οι νέες προβλέψεις μιλάνε για ανάπτυξη +9. Συγγνώμη, αυτό γιατί το απαξιώνετε, λέγοντας «ε, είχατε μεγάλη ύφεση το 2020, άρα ήταν περίπου αυτονόητο και αυτόματο ότι θα γίνει»; Ούτε αυτονόητο ήταν ούτε αυτόματο ήταν. Είναι -επαναλαμβάνω- μια συλλογική μας εθνική επιτυχία. Και μην την απαξιώνετε, μην είστε μίζεροι. Μην είστε μικρόψυχοι με τις επιτυχίες του ελληνικού λαού.

Και τώρα θα σας πω λίγο και γιατί αυτό συμβαίνει. Ψηφίζουμε εδώ διάφορους νόμους, νέο αναπτυξιακό, κίνητρα για τις start-up, για τους Επιχειρηματικούς Αγγέλους, stock option. Για τους περισσότερους ανθρώπους αυτά είναι περίπου κινέζικα. Αμφιβάλλω αν και εδώ μέσα στη Βουλή οι περισσότεροι καταλαβαίνουν τι είναι όλα αυτά που ψηφίζουμε. Ναι, αλλά με τον νόμο για τα stock option και γενικά με τη μείωση της φορολογίας και την πολιτική σταθερότητα και τη μείωση της γραφειοκρατίας και την ψηφιοποίηση -έγινε μια συνολική προσπάθεια- έγινε εφικτή η εξαγορά της «VIVA WALLET» από την «JP MORGAN».

Προσέξτε τώρα τι επίδραση έχει αυτό στην ελληνική οικονομία, γιατί και αυτό απαξιώθηκε: «Έλα, μωρέ, υπηρεσίες είναι η «VIVA WALLET», τραπεζικές υπηρεσίες». Ακούστε. Οι εδώ εργαζόμενοι της «VIVA WALLET» με τον νόμο για τα stock option μοιράζονται ο καθένας περίπου 400.000 ευρώ, λεφτά που τα παίρνουν στην Ελλάδα για να τα ξοδέψουν στην Ελλάδα. Από την εξαγορά και μετά η «VIVA WALLET» ανακοινώνει τριακόσιες νέες προσλήψεις υψηλών αμοιβών εξειδικευμένου προσωπικού μηχανικών υπολογιστών και άλλων τεχνικών ειδικοτήτων -που δεν είμαι σε θέση ακριβώς να τις περιγράψω- μέσα στον επόμενο χρόνο. Τριακόσιες νέες καλοπληρωμένες θέσεις εργασίας. Είναι μηδέν αυτό για την ελληνική οικονομία; Σας είναι αδιάφορο;

Πριν από λίγο ανακοινώθηκε η εξαγορά μιας νέας start-up, της Pollfish, από τον αμερικανικό κολοσσό «PROTEGE» στα 80 εκατομμύρια. Η «start-up Pollfish» έχει σήμερα περίπου εβδομήντα εργαζόμενους και αυτούς στον κλάδο των μηχανικών ηλεκτρονικών υπολογιστών. Ανακοίνωσε ότι θα τους διπλασιάσει μετά την εξαγορά στην Ελλάδα. Είναι αυτό αδιάφορο;

Όλα αυτά που ψηφίζουμε εδώ, όλα αυτά ένα προς ένα αλλάζουν τις ζωές των συμπολιτών μας. Κάνουν τις ζωές των συμπολιτών μας καλύτερες. Τους αυξάνουν το εισόδημα και τους δημιουργούν ευκαιρίες και δεν είναι λόγος για να τα απαξιώνετε, είναι λόγος για να χαίρεστε.

Προφανώς η περίπτωση του νέου αναπτυξιακού νόμου -αυτή είναι η προσδοκία μας και γι’ αυτό είμαστε εδώ- όλα αυτά θα τα κάνει στο υπερπολλαπλάσιο, διότι ο αναπτυξιακός νόμος έχει το πλεονέκτημα να μην απευθύνεται μόνο στις μεγάλες εταιρείες. Προφανώς αναφέρεται και στις μεγάλες εταιρείες, ούτε καν μόνο στις μεσαίες, αλλά και στις μικρές. Πολλοί από σας είπατε: «Η μικρή, η μικρομεσαία επιχείρηση αν δεν πάρει μπρος, δεν μπορεί να στρίψει η ελληνική οικονομία». Μα ο αναπτυξιακός νόμος κατ’ εξοχήν απευθύνεται σε αυτήν την κατηγορία των επιχειρήσεων, γιατί οι μεγάλες μπορούν να πάρουν στρατηγικές επενδύσεις, μπορεί να είναι κάποια εμβληματική, μπορεί να έχουν δικά τους λεφτά.

Άρα εδώ ερχόμαστε με το παρόν νομοσχέδιο που ψηφίζουμε σήμερα να αλλάξουμε εντελώς το παραγωγικό μοντέλο της χώρας και εξηγήσαμε κι εγώ και ο κ. Παπαθανάσης με ποιον ακριβώς τρόπο αυτό το κάναμε.

Άρα δεν είναι ένα νομοσχέδιο που ψηφίζεται για να λέμε ότι ψηφίσαμε ένα νομοσχέδιο. Είναι ένας νόμος του κράτους, όπως θα είναι σε λίγα λεπτά, που εφόσον επιβεβαιώσει τις προσδοκίες μας -και δεν έχουμε κανέναν λόγο να μην τις επιβεβαιώσει, αυτό πιστεύουμε εμείς στο Υπουργείο Ανάπτυξης- θα αποτελεί το βασικό μοντέλο του αναπτυξιακού νόμου για πολλά χρόνια στο μέλλον. Γιατί ακριβώς συνδυάζει τις μακροχρόνιες ανάγκες της ελληνικής οικονομίας, όπως ακριβώς χαρτογραφήθηκαν και μας επισημάνθηκαν από την Επιτροπή Πισσαρίδη -να μην λέμε πάλι τα ίδια- και με τη χρήση ψηφιακών εργαλείων και του ιδιωτικού τομέα επιταχύνει εξαιρετικά τις διαδικασίες, εκεί όπου υπήρχαν τα γνωστά προβλήματα καθυστέρησης του παρελθόντος.

Η δε υπηρεσία των τραπεζών στην αφετηρία, έστω και με τη διόρθωση που κάναμε, τον προσωρινό πίνακα της κατάταξης, εξασφαλίζει ότι αυτές οι εταιρείες, αυτά τα πρόσωπα που θα υπαχθούν, τελικά, σε αυτόν τον αναπτυξιακό νόμο, εννοούν στα σοβαρά να κάνουν την επένδυσή τους. Άρα αυτό σημαίνει ότι επειδή το εννοούν στα σοβαρά, έχουν και κίνητρο να το κάνουν γρήγορα. Γιατί όποιος έχει λεφτά δεσμευμένα να κάνει μία δουλειά, δεν τα αφήνει να κάθονται. Γιατί αν τα αφήσει να κάθονται, τα λεφτά χάνουν. Άρα θα τα επενδύσουν γρήγορα και άρα θα έρθουν γρηγορότερα θέσεις εργασίας και άρα, θα γίνει ακόμη γρηγορότερη η μείωση της ανεργίας.

Με αυτή, λοιπόν, τη συνολική μας οικονομική πολιτική καταφέρνουμε αυτά τα αποτελέσματα, τα οποία πια αρχίζουν να παίρνουν χαρακτήρα βροχής. Κάθε ημέρα πλέον ανακοινώνεται μία καινούργια εξαγορά. Κάθε μέρα γίνεται μία καινούργια συγχώνευση. Κάθε μέρα γίνεται μία καινούργια επένδυση.

Μπορεί αυτό να μην ικανοποιεί τον κ. Βιλιάρδο. Το είπατε πέμπτη φορά για την «FRAPORT» και την Αττάλεια. Οφείλω να σας πω πάλι με σεβασμό, κύριε Βιλιάρδε, ότι η «FRAPORT» πράγματι έδωσε 7,5 δισεκατομμύρια για το Αεροδρόμιο της Αττάλειας. Εάν είχατε δει, θα βλέπατε ότι η προσδοκία -και βάσει αυτήν έχει δώσει τα 7,5 δισεκατομμύρια, τα πληρώνει τμηματικά αν ικανοποιηθεί η προσδοκία- είναι να ικανοποιεί ογδόντα εκατομμύρια επιβάτες τον χρόνο και οι επενδύσεις που έχει αναλάβει να κάνει είναι για να ικανοποιεί ογδόντα εκατομμύρια επιβάτες τον χρόνο.

Στην Ελλάδα η συνολική επένδυση είναι, περίπου 2 δισεκατομμύρια, το τίμημα στο ΤΑΙΠΕΔ, τα 400 εκατομμύρια επενδύσεις και το ετήσιο μίσθωμα στο ελληνικό κράτος για 25 εκατομμύρια επιβάτες. Γιατί, όπως ξέρετε, τα περιφερειακά αεροδρόμια πήρε η «FRAPORT», δεν πήρε το Ελευθέριος Βενιζέλος. Θα μου πείτε, η Αττάλεια είναι το Ελευθέριος Βενιζέλος της Τουρκίας; Όχι. Εγώ σας λέω είναι η Κωνσταντινούπολη, αναμφίβολα, αλλά είναι πράγματι ένα πολύ μεγαλύτερο αεροδρόμιο στο σύνολο και από τα δεκατέσσερα αεροδρόμια που έχει η «FRAPORT» στην Ελλάδα. Και σίγουρα όλοι καταλαβαίνουμε ότι μία εταιρεία που διαχειρίζεται αεροδρόμια πώς εκτιμά, τελικά, το τίμημα; Με τον αριθμό των επιβατών. Γιατί αυτοί περνούν και πληρώνουν και ξοδεύουν, άρα από αυτούς έχει να εισπράξει λεφτά. Το ίδιο τίμημα δίνεις για 23 εκατομμύρια και το ίδιο τίμημα για 80 εκατομμύρια; Πολύ απλά είναι τα πράγματα. Όλα στη ζωή είναι απλά αν αντί να είμαστε μεμψίμοιροι και μικρόψυχοι, το δούμε ψύχραιμα.

Εγώ δεν έχω πρόβλημα να σας πω ότι ο διαγωνισμός για τη «FRAPORT» απηχούσε το οικονομικό αποτύπωμα της χώρας το 2014. Κακή η στιγμή για ιδιωτικοποίηση, για να είμαστε ειλικρινείς. Και τι ήταν μέχρι τότε; Ήταν το υψηλότερο τίμημα που είχε δοθεί ποτέ για ιδιωτικοποιήσεις στην Ελλάδα, εκείνη τη στιγμή. Όμως ήταν κακή η στιγμή. Η Ελλάδα ήταν μέσα στα μνημόνια, ερχόταν ο ΣΥΡΙΖΑ και οι αγορές ανησυχούσαν. Κανένας εύκολα δεν πήγαινε να δώσει πολλά λεφτά.

Σήμερα αν γινόταν ο διαγωνισμός, θα έπαιρνε σίγουρα μεγαλύτερο τίμημα. Γιατί το οικονομικό αποτύπωμα της Ελλάδας σήμερα και η οικονομική της προσδοκία είναι πολύ μεγαλύτερη. Γι’ αυτό και βλέπετε ότι οι ιδιωτικοποιήσεις που ξεκίναγαν επί ΣΥΡΙΖΑ με πολύ χαμηλό τίμημα, τώρα έχουν τεράστιο τίμημα.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Είναι η πανδημία. Δεν είναι το ίδιο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Παραδείγματος χάριν, η ΔΕΠΑ Υποδομών. Ποιος περίμενε, όταν ξεκινήσαμε τον διαγωνισμό για τη ΔΕΠΑ Υποδομών ότι θα παίρναμε τίμημα 700 εκατομμύρια.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Μικρό.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Μικρό το 700 εκατομμύρια; Ε, όχι. Αφήστε, αφήστε. Ας τα κάνατε εσείς αν μπορούσατε. Γιατί, προφανώς, όπως ξέρετε, η ΔΕΠΑ Υποδομών ήταν μια από τις δικές σας δεσμεύσεις που δεν καταφέρατε να υλοποιήσετε γιατί δεν βρήκατε κανέναν αγοραστή.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Θα σας πω γιατί.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δεν βρήκατε κανέναν αγοραστή. Από τον κανέναν αγοραστή του ΣΥΡΙΖΑ βρήκαμε 700 εκατομμύρια και σας φαίνεται λίγο. Μου θυμίζετε την περίπτωση του ΟΣΕ, που λέγαμε 300 εκατομμύρια, σας φαίνονταν λίγα και τον δώσατε με 40 εκατομμύρια.

Άρα ας σταματήσουμε την μεμψιμοιρία. Το τίμημα για τη ΔΕΠΑ Υποδομών ήταν απίστευτα υψηλό. Ήταν τεράστια επιτυχία.

Επειδή βλέπω τον Μάξιμο Σενετάκη εδώ, περίμενε κανένας για τις Γούρνες 40 εκατομμύρια; Για τις Γούρνες η εκτίμηση ξέρετε πόσο ήταν; Η εκτίμηση ήταν 25 εκατομμύρια και πήραμε 40 εκατομμύρια.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Τέσσερα χιλιόμετρα δρόμο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ούτε εμείς δεν το πιστεύαμε. Τσιμπούσαμε ο ένας τον άλλον.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Τρεις μήνες περιμένουν.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Μα, κι εσείς, ο ΣΥΡΙΖΑ, τις Γούρνες πήγατε να τις πουλήσετε. Κάνατε τίποτα; Τα αφήνετε βάλτο. Τι να κάνετε;

Άρα η διαφορά αυτής της Κυβερνήσεως με την προηγούμενη κυβέρνηση του ΣΥΡΙΖΑ είναι ότι εσείς ήσασταν εκεί μόνο για να γκρινιάζετε, να κάνετε κριτική. Καλά κάνετε. Δικαίωμά σας. Δουλειές να φτιάχνετε όχι, ανεργία στο φουλ, χρέος στο φουλ.

Είπατε για το χρέος. Άλλο πράγμα που δεν πρέπει να μείνει αναπάντητο. Και ο κ. Βιλιάρδος το είπε και ο ΣΥΡΙΖΑ. Πραγματικά, δεν υπάρχει περίπτωση να συνεννοηθεί κάποιος μαζί σας ανθρώπινα. Μας κατηγορείτε ότι αυξήθηκε το χρέος. Μάλιστα. Ερώτηση: Κατά τη διάρκεια της πανδημίας το αίτημα του ΣΥΡΙΖΑ ήταν να μοιράσουμε περισσότερα λεφτά ή λιγότερα; Ποιο ήταν το αίτημα του ΣΥΡΙΖΑ; Τι έλεγε ο ΣΥΡΙΖΑ με τον Τσακαλώτο, με εκείνο το «ΓΕΦΥΡΑ Ι», «ΓΕΦΥΡΑ ΙΙ», δεν θυμάμαι πώς το έλεγαν. Έλεγαν ότι μοιράζουμε πολλά λεφτά ή ότι μοιράζουμε λίγα; Όλη η κριτική του ΣΥΡΙΖΑ ήταν ότι μοιράζουμε λίγα. Δηλαδή, εμείς μοιράσαμε 43 δισεκατομμύρια και αυξήθηκε προφανώς το δημόσιο χρέος μας, αφού δανειστήκαμε για να μοιράσουμε. Η κριτική του ΣΥΡΙΖΑ ήταν «μα, γιατί μοιράζετε τόσο λίγα». Και αφού μοιράσαμε αυτά «τα λίγα», κατά τον ΣΥΡΙΖΑ, μας έλεγε πάλι ο ΣΥΡΙΖΑ «μα, γιατί αυξήσατε το δημόσιο χρέος». Δηλαδή, δεν σας πιάνει κανένας, πουθενά. Ό,τι και να γίνει, μα ό,τι και να γίνει, μπορείτε να λέτε ταυτόχρονα το ίδιο και το αντίθετό του.

Ποια είναι η πραγματικότητα για το χρέος; Γιατί αν είχατε δίκιο για το χρέος τώρα θα είχε πάει το επιτόκιο στο 10%.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Δεν ισχύει.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Γιατί το επιτόκιο δανεισμού παραμένει χαμηλό; Και μη μου πείτε πέρυσι ήταν 0,80% και σήμερα είναι 80%, κύριε Βιλάρδε.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Γιατί έπεσε τόσο; Γιατί από το 2019 είναι τόσο χαμηλό;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Με τη σειρά.

Μη μου λέτε ότι ήταν 0,80% και τώρα είναι 80%. Γιατί και της Γερμανίας ήταν -0,55% και τώρα είναι +0,3%. Διότι όλα τα επιτόκια στην Ευρωζώνη λόγω του πληθωρισμού αυξάνονται. Άρα και της Ελλάδος.

Προσέξτε, όμως, τώρα. Γιατί οι αγορές δεν ανησυχούν; Για ποια μόνο χώρα της Ευρώπης είπαν οι «MOODY’S» ότι προβλέπουν 10% μείωση στον λόγο χρέους-ΑΕΠ το 2022; Ποια είναι η μοναδική χώρα; Η μοναδική σε όλη την Ευρωζώνη. Είναι η Ελλάδα. Για ποιον λόγο; Διότι ο λόγος αυξήθηκε και γιατί δανειστήκαμε λεφτά για να μοιράσουμε και γιατί λόγω της υφέσεως του -9% μειώθηκε το ΑΕΠ. Άρα ο λόγος χρέους προς ΑΕΠ εκτινάχθηκε και από τις δυο μεριές, και ως προς την πραγματική αύξηση του χρέους σε ονομαστικό αριθμό από τον δανεισμό και από τον μεγαλύτερο λόγο από τη μείωσή του ΑΕΠ.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Θα το δούμε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Τώρα που πάμε +9% το 2021 και +5% το 2022, ο λόγος αυτόματα αλλάζει. Γιατί ανεβαίνει το ΑΕΠ, άρα πέφτει ο λόγος. Τόσο απλά. Γι’ αυτό δεν ανησυχούν οι αγορές. Οι αγορές έχουν πιο πολύ μυαλό, προφανώς, από τον ΣΥΡΙΖΑ. Καλά, αυτό δεν είναι και δύσκολο. Είναι προφανές. Γι’ αυτό δεν ανησυχούν. Γι’ αυτό δεν ανησυχούν, όπως ανησυχεί ο κ. Βιλιάρδος που τα βλέπει όλα κατάμαυρα. Γιατί βλέπουν τις μακροπρόθεσμες προοπτικές πάντα μιας χώρας. Στην πραγματικότητα, ούτε που τους νοιάζει ο λόγος του χρέους. Τους νοιάζει αν εσύ είσαι σε φάση που αναπτύσσεις την οικονομία σου ή όχι.

Έχουμε λύσει όλα μας τα προβλήματα; Βεβαίως και όχι. Η χώρα έχει τεράστιες προκλήσεις μπροστά της. Εννοώ ως προς την οικονομία μας. Νας σας πω ποια είναι η μεγαλύτερη πρόκλησή μας απ’ όλες; Το δημογραφικό. Το δημογραφικό, πέραν των εθνικών λόγων που έχει, έχει και οικονομικό σκέλος τεράστιο. Γιατί, πράγματι, με έναν πληθυσμό που γηράσκει και φθίνει, η δυνατότητα διατηρήσεως υψηλών ρυθμών ανάπτυξης γίνεται εξαιρετικά δυσκολότερη.

Η Τουρκία, για παράδειγμα, που λέει για την Αττάλεια συνέχεια, έχει έναν πληθυσμό νέο που αυξάνεται ασταμάτητα και αυτό της δίνει μεγάλη προοπτική στο μέλλον. Δεν θα τα λύσουμε όλα, όμως, σε μια μέρα, Μία-μία οι δουλειές. Θα φτιάξει η Κυβέρνηση και περισσότερες πολιτικές για τη στήριξη του δημογραφικού, γιατί πρέπει να το φτιάξει.

Θέλω, όμως, να σας πω ότι η κατάσταση της χώρας μας σήμερα, αντικειμενικά μιλώντας, είναι καλύτερη από ό,τι πριν από δυόμισι-τρία χρόνια; Σύμφωνα με την παγκόσμια κοινότητα, με όλα τα παγκόσμια οικονομικά δίκτυα, με όλους τους δείκτες αξιολόγησης, με όλους τους οίκους αξιολόγησης οι οποίοι έχουν αναβαθμίσει τέσσερις, πέντε και έξι θέσεις την Ελλάδα, η κατάσταση σήμερα είναι πολύ καλύτερη και η προοπτική για το μέλλον εξαιρετικά καλύτερη.

Ε, μείνετε τώρα εσείς στο πλάι να γκρινιάζετε.

Αυτά τα λίγα

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ τον Υπουργό Ανάπτυξης και Επενδύσεων, τον κ. Γεωργιάδη.

**ΒΑΣΙΛΕΙΟΣ ΒΙΛΙΑΡΔΟΣ:** Παρακαλώ, κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Αθανάσιος Μπούρας):** Όχι, σας παρακαλώ θερμά. Πρέπει να κλείσουμε. Υπάρχει και η καταπόνηση των υπηρεσιών. Το είπαμε. Μπορείτε να λύσετε και κατ’ ιδίαν ορισμένα θέματα.

**ΒΑΣΙΛΕΙΟΣ ΒΙΛΙΑΡΔΟΣ:** Προηγουμένως μίλησα πέντε λεπτά.

**ΠΡΟΕΔΡΕΥΩΝ (Αθανάσιος Μπούρας):** Όχι, δεν θα δώσω τον λόγο άλλο. Και οι συνάδελφοι είναι καταπονημένοι. Μπορείτε κάποια διαφορά που έχετε να τη λύσετε. Εγώ διαβάζω και τα μάτια των συναδέλφων μου, οι οποίοι βρίσκονται τρεις μέρες, όπως και εσείς, και τρεις νύχτες εδώ.

Κύριε Υπουργέ, κύριε Παπαθανάση, έχετε τον λόγο, προκειμένου να κλείσετε τη διαδικασία αυτή την τριήμερη.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Ευχαριστώ πολύ, κύριε Πρόεδρε. Και εγώ νομίζω ότι διαβάζω τα μάτια και για αυτό θα είμαι και σύντομος.

Πράγματι, αισθάνομαι ιδιαίτερη τιμή, διότι σε αυτό το σχέδιο νόμου, κύριε Υπουργέ, όπως είπατε, εκατόν είκοσι μέλη του Κοινοβουλίου τοποθετήθηκαν και στην ουσία και στη συζήτηση προέκυψαν πολλά θέματα, με τα οποία, ως είχαμε υποχρέωση, ασχοληθήκαμε, γιατί ακριβώς αυτός είναι και ο λόγος που ένα νομοθέτημα έρχεται στη Βουλή για να συζητηθεί, να συμπληρωθεί. Διότι και στις επιτροπές αυτή είναι η έννοια που έρχεται ένα νομοσχέδιο στις επιτροπές για να δούμε ορισμένες ατέλειες ή κάποιες συμπληρώσεις. Άλλωστε, ποτέ εμείς δεν διεκδικήσαμε το αλάθητο. Αυτό το οποίο λέμε είναι ότι ένα πολύ καλά δουλεμένο νομοσχέδιο, με πολύ καλή διαβούλευση ήρθε στη Βουλή και μέσω των διαδικασιών βρέθηκαν αρκετά ζητήματα, διατάξεις, συμπληρώσεις, νομοτεχνικές συμπληρώσεις, που έπρεπε να συμπληρωθούν και αυτό και έγινε.

Και επειδή μιλήσαμε για την ανάπτυξη, πράγματι η ανάπτυξη δεν έρχεται με ευχολόγια, η ανάπτυξη απαιτεί σκληρή δουλειά, έμπρακτη διαδικασία και τροποποιήσεις διαδικαστικές που διευκολύνουν την επιχειρηματικότητα, διότι κακά τα ψέματα, κυρίες και κύριοι, αν ένας επιχειρηματίας ή η επενδυτική κοινότητα δεν αισθανθεί σιγουριά απέναντι σε μια χώρα και σε μια επένδυση, δεν πρόκειται να φέρει τα χρήματά της ή θα βρει κάπου αλλού να πάει.

Και επειδή κάθε επένδυση σημαίνει ότι νέες θέσεις εργασίας δημιουργούνται για αυτό και εμείς δουλεύαμε σιγά-σιγά από τον Ιούλιο του 2019, γιατί το αποτέλεσμα της ανάπτυξης, κύριε Υπουργέ, όπως είπατε, είναι κομμάτι της δουλειάς που έχει γίνει. Δεν είναι τυχαίο. Δεν λειτούργησε κανένα λάστιχο, γιατί αν είχε λειτουργήσει λάστιχο, τότε δεν θα ήταν οι οικονομίες διαφορετικές και δεν θα μπορούσαμε να γυρίσουμε τόσο γρήγορα πίσω, αν δεν είχε γίνει η δουλειά, έτσι ώστε να επιταχύνει αυτή τη διαδικασία της ανάκαμψης, όπως λέμε, αλλά κατ’ ουσίαν είναι ανάπτυξη που έρχεται και θεωρώ ότι έρχεται με μεγάλους βηματισμούς το 2022 και το 2023.

Ακούγοντας τους εισηγητές -βεβαίως, ακούγοντας τον κ. Σενετάκη είδα ότι μπήκε σε βάθος και στην ουσία του θέματος και μας βοήθησε πάρα πολύ, όπως και οι Βουλευτές της Πλειοψηφίας- και ακούγοντας τον εισηγητή της Μειοψηφίας και τους ειδικούς αγορητές προσπαθώ να βρω τις βασικές μας διαφορές και ειλικρινά -πιστέψτε με- δεν μπορώ να τις βρω και θα σας εξηγήσω το γιατί.

Ξεκινώντας, λοιπόν, από τον κ. Μαμουλάκη, που έθεσε τρία ζητήματα, όπως και κατά τη διάρκεια της συζήτησης οι περισσότεροι Βουλευτές του ΣΥΡΙΖΑ -θα αναφερθώ και στο ΚΙΝΑΛ, κύριε Πάνα- προσέγγισαν την υπόθεση το πώς ο νόμος μας εξυπηρετεί την ισόρροπη ανάπτυξη. Και σας είπα και θέλω πραγματικά σε αυτά που λέω αναζητώντας μέσα στις διατάξεις του νόμου να βρείτε πού δεν τα λέμε ειλικρινά.

Και σας είπα στον ν.4399, στον νόμο σας, κύριε Μαμουλάκη, πολλά από αυτά τα οποία συζητάμε τώρα δεν υπήρχαν. Για τις περιφερειακές ανισότητες σας είπα. Το πρώτο πράγμα που αντιμετωπίζουμε είναι η ισόρροπη ανάπτυξη των περιφερειών. Δεν υπάρχει καν κέντρο, δεν υπάρχει καν Αθήνα εδώ. Μόνο στα οριζόντια, μόνο στα εκτός περιφερειακών ενισχύσεων μπορούμε να δούμε έρευνα, καινοτομία στο κέντρο. Από κει και πέρα, τα πάντα πηγαίνουν στις περιφέρειες και σας έδειξα τη διάταξη ότι ακριβώς έχουμε προβλέψει ισόρροπη ανάπτυξη για την περιφέρεια.

Μιλήσατε για τις μικρομεσαίες επιχειρήσεις. Μα, πουθενά σε προηγούμενους νόμους δεν υπήρχε πρόβλεψη να προσδιορίζεται με σαφή τρόπο το πόσα χρήματα θα πάνε στις μικρές, πολύ μικρές επιχειρήσεις. Εμείς έχουμε πρόβλεψη για αυτό. Γιατί έχουμε πρόβλεψη; Γιατί έχουμε γενικότερες προβλέψεις, πρώτον, και για ισόρροπη ανάπτυξη και για τις μικρές, πολύ μικρές επιχειρήσεις, αλλά και για τους κλάδους. Άρα τι είναι αυτό που δεν βλέπετε στο νομοσχέδιο; Και σας λέω και επαναλαμβάνω ότι σε ό,τι αναφέρομαι μπορείτε να ψάξετε να το βρείτε στις διατάξεις του νόμου.

Αναφερθήκατε στην αδιαφάνεια της περιφέρειας. Εδώ είναι υπηρεσιακοί ο κ. Λαμπρινός και ο κ. Αθανασίου. Μα, δεν πάνε στον ιδιωτικό τομέα.

Σε δημοσίους λειτουργούς πάνε, κύριε Μαμουλάκη, σε δημοσίους λειτουργούς.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Υπερσυγκέντρωση.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Δηλαδή, αυτοί οι άνθρωποι εκεί που βλέπετε είναι διαφορετικοί από τους άλλους ανθρώπους;

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Όχι, όχι. Δεν είπε κανείς αυτό.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Τι όχι, όχι. Ρητορικά τώρα εγώ τα λέω. Μην το παίρνετε προσωπικά. Δεν αλλάζει κάτι.

Και να σας πω παρεμπιπτόντως ότι το 1 με 3 εκατομμύρια δεν θα το κρατήσουμε εμείς. Θα πάει στον ΕΦΕΠΑΕ. Είναι λογικό, γιατί και εμείς έχουμε ένα θέμα στελέχωσης. Εμείς από τα 3 εκατομμύρια θα κρατήσουμε και πάνω, όπως ήταν παλιά. Απλά, για το 1 έως 3 σας εξήγησα τι κάναμε, προσπαθώντας να επιταχύνουμε να μην ταλαιπωρείται ο κόσμος. Αν πάτε τώρα στο γραφείο στα Δωδεκάνησα έχουν απαυδήσει οι επενδυτές, έχουν εγκαταλείψει τα επιχειρηματικά τους σχέδια, είναι κολλημένα. Δέχομαι τηλέφωνα από πολλές περιφέρειες. Τώρα τι κάναμε; Κρατήσαμε στις περιφέρειες περίπου το 55%. Εγώ δεν λέω κάτι αντίθετο. Είναι υποστελεχωμένες. Δεν είπα ότι δεν είναι υποστελεχωμένες, αλλά γνωρίζετε η στελέχωση περνάει από μια διαδικασία. Από εκεί και πέρα, κρατήσαμε το 55%. Δώσαμε στην Περιφέρεια Μακεδονίας - Θράκης κατ’ ουσίαν την ίδια δουλειά. Όμως, τι κάναμε; Πήραμε και μοιράσαμε λίγο για να μπορέσουμε όλοι μαζί να επιταχύνουμε τις διαδικασίες. Αυτό είναι πρακτική εφαρμογή και εξορθολογισμός λειτουργίας. Αυτό είναι που κάναμε.

Άκουσα, λοιπόν, τον κ. Πάνα που λέει: «Πού πάει η χώρα».

Μα, εμείς -και δεν έχω ακούσει κάτι διαφορετικό από εσάς, κύριε Πάνα, δεν πάμε στην πράσινη μετάβαση; Δεν έχουμε συμφωνήσει; Δεν πιστεύετε στον ευρωπαϊκό στόχο της πράσινης μετάβασης; Δεν πιστεύετε στον ψηφιακό μετασχηματισμό; Δεν πιστεύετε στην απολιγνιτοποίηση, στη δίκαιη αναπτυξιακή μετάβαση;

Πείτε μου τι από αυτά που έχετε θέσει ως στόχο δεν συμπεριλαμβάνονται μέσα στο νομοσχέδιο, σε αυτό το νομοσχέδιο που θα γίνει σε λίγο νόμος του κράτους και είμαι πολύ περήφανος που έχω δουλέψει μαζί με τον Υπουργό και τα στελέχη. Σας το είπα.

Επομένως, όσον φορά την ενίσχυση απασχόλησης και των δεξιοτήτων, πού διαφωνούμε; Για την αγροδιατροφή, την εξωστρέφεια πού διαφωνούμε; Μα, η ανάπτυξη -το ανέλυσε ο Υπουργός- ήρθε από την παραγωγή και όχι από την κατανάλωση, από τις εξαγωγές και τη βιομηχανική παραγωγή. Από εκεί ήρθε η ανάπτυξη. Άρα πού διαφωνούμε; Ειλικρινά, δεν μπορώ να δω τα συγκεκριμένα χαρακτηριστικά της διαφωνίας μας και απάντησα, ενώ δεν ήσασταν εδώ -απλά να επαναλάβω- ότι καθετί που είπατε στο ΚΙΝΑΛ και τοποθετηθήκατε το απαντήσαμε πλήρως, το συμπεριλάβαμε, είναι μέσα στον νόμο.

Για τα ΣΔΑΜ Θράκης αναφερθήκατε. Το έχουμε μέσα. Μπορεί να το ψηφίσετε. Δεν ξέρω. Ατομικές επιχειρήσεις, το έχουμε μέσα. Αυτό σημαίνει κοινοβουλευτική διαδικασία και παραγωγή νομοθετημάτων μέσα από μια διαδικασία. Αυξημένα κίνητρα στις πληγείσες περιοχές, το έχουμε μέσα ως πρόβλεψη. Η κυβερνητική επιτροπή, αν αποφασίσει, το έχουμε μέσα. Δεν υπήρχε πουθενά αλλού. Είπατε να μπει το άρθρο 12. Μα, το βάλαμε το άρθρο 12 μέσα. Απλά είναι διασκορπισμένο το άρθρο 12. Είναι στα μικρά νησιά -δεν συμφωνείτε;- κάτω από τρεις χιλιάδες εκατό κατοίκους, είναι στις ορεινές περιοχές, είναι στην παραμεθόριο. Και κάναμε και κάτι άλλο. Πού δεν συμφωνείτε; Τα δεκαπέντε χιλιόμετρα τα κάναμε τριάντα χιλιόμετρα στην παραμεθόριο για να μπορεί να καταλάβει μεγαλύτερο χώρο.

Επομένως, ειλικρινά δεν βλέπω πού ακριβώς έχουμε τις διαφορές. Σας απάντησα σε όλα. Εύχομαι να ξαναδείτε τα θέματα. Πράγματι ο κόσμος της Νέας Δημοκρατίας είναι ο κόσμος της ανοιχτής οικονομίας, είναι ο κόσμος του ορθολογισμού και της λογικής. Αυτό προσπαθήσαμε να αποτυπώσουμε σε αυτό το νομοσχέδιο.

Τι κάναμε; Επιταχύνουμε τις διαδικασίες. Δεν θέλουμε να καθυστερούν. Απλοποιούμε και επιταχύνουμε τις διαδικασίες. Και μάλιστα, επειδή έγινε η συζήτηση -σας το είπα νωρίτερα σε μία παρέμβασή μου- εδώ δεν δίνουμε ένα ευχολόγιο τις σαράντα πέντε μέρες και αυτό είναι διοικητικός χρόνος και επομένως είναι ενδεικτικός χρόνος. Όχι. Εμείς έχουμε και το plan B΄, τι θα κάνουμε μετά τις σαράντα πέντε μέρες, το δικαίωμα δηλαδή που διατηρεί η πολιτεία, αν δει ότι δεν τηρούνται οι σαράντα πέντε μέρες.

Ως προς τον έλεγχο, θέλω να σας πω ότι πλέον με τον έλεγχο όλα απλοποιούνται σε ένα βήμα και με το ένα βήμα θα μπορέσουν οι επενδυτές να καταθέσουν. Ακούστηκε και σχόλιο ότι έχουμε βάλει 30% ελέγχους. Αυτό θέλουμε να κάνουμε -και θα έχουμε όλο τον μηχανισμό να κάνουμε ελέγχους με διαδικασίες- και επίσης δηλωτική πράξη σε πολλά πράγματα, δείχνοντας την εμπιστοσύνη μας στην ιδιωτική οικονομία και δείχνοντας την εμπιστοσύνη μας στα άτομα τα οποία πιστοποιούνται. Διότι τα πιστοποιημένα άτομα, οι ορκωτοί ελεγκτές, το Μητρώο των Ορκωτών Ελεγκτών είναι επί όρκω. Κατ’ ουσίαν λειτουργούν στο όνομα του κράτους, όπως είναι οι δημόσιοι λειτουργοί. Γιατί να μην τους δεχθούμε; Εμείς πιστεύουμε λοιπόν σε αυτό.

Και βεβαίως το μεγάλο μας θέμα είναι σχετικά με τη Θράκη, με τη δυτική Μακεδονία και τη Μεγαλόπολη. Πώς μπορεί να έχετε διαφορετική άποψη πάνω σε αυτό; Δεν θα στηρίξουμε τη Θράκη; Δεν πάμε να κάνουμε την αλλαγή του παραγωγικού μοντέλου στη Μεγαλόπολη, αφού ούτως η άλλως θα γινόταν η απολιγνιτοποίηση; Απλά εμείς, λόγω της απόφασης του Κυριάκου Μητσοτάκη, καταφέραμε και μπήκαμε στη διαπραγμάτευση πριν ξεκινήσουν τα διαρθρωτικά ταμεία. Θα γινόταν ούτε με το ένα τρίτο των χρημάτων.

Και τώρα σχεδιάζουμε. Έχουμε ειδικό καθεστώς ΔΑΜ για να μπορέσουν να μπουν οι επιχειρήσεις και να χρηματοδοτηθούν. Είναι κινήσεις στρατηγικές, πολύ πιο νωρίς από τον χρόνο τους. Αισθάνομαι λοιπόν ότι και στο κομμάτι αυτό θα μπορούσαμε να το κάνουμε και προέκυψε και από τη συζήτηση ότι και εσείς το θέλετε.

Και αλήθεια σε ορισμένες καινοτομίες που έχει μέσα -που, όπως σας είπα δίνει στόχους στην πολιτεία και μπορεί η πολιτεία να ασκήσει πολιτική- συμπεριλαμβάνει εκτός από την απλοποίηση και τα οριζόντια μέτρα εκτός περιφερειακών. Δεν τα είχατε.

Κύριε Βιλιάρδο, να σας απαντήσω το εξής. Βεβαίως και η ευρεσιτεχνία είναι μέσα και μάλιστα ενισχυμένη ευρεσιτεχνία και με τα οριζόντια μέτρα τα οποία βάζουμε και απορώ γιατί δεν το ψηφίζετε. Λέτε για την ευρεσιτεχνία, σας λέω είναι μέσα, ψηφίστε το άρθρο. Φοβάστε;

Οδηγός αξιολόγησης. Θέλω να σας πω ότι σήμερα είδατε ότι γίνεται μια συζήτηση στη Βουλή και καταλήγουμε στο καθεστώς. Πώς θα βγάλει η υπηρεσία αξιολόγηση; Μέσα από τη διαδικασία που έγινε, αλλάξαμε ορισμένα ζητήματα. Είπαμε, ας πούμε, για τα καταλύματα στους παραδοσιακούς οικισμούς, εκεί που χτυπάει η καρδιά μιας πατρίδας που θέλουμε να ενισχύσουμε. Και αυτό θα πάει ανάλογα. Πώς θα βγάζαμε λοιπόν τους οδηγούς αξιολόγησης; Αυτά είπατε. Είπατε δύο πράγματα και νομίζω ότι σας τα καλύψαμε και τα δύο.

Κυρίες και κύριοι, κλείνω με το εξής. Πράγματι έχει περάσει η ώρα. Το νομοσχέδιο που σας καλώ να ψηφίσετε, κυρίες και κύριοι Βουλευτές, θα θέσει τη βάση πραγματικά για ισχυρή ανάπτυξη. Και θυμηθείτε ότι θα είναι η βάση για πάρα πολλά χρόνια, γιατί δίνει τη δυνατότητα σε πολλούς πόρους, σύμφωνα με τους κανόνες της Ευρώπης, να έρθουν για να μπορέσουν να διανεμηθούν σε όλους τους κλάδους της οικονομίας.

Θα δημιουργήσει ισχυρή ανάπτυξη, θα δημιουργήσει πολλές νέες θέσεις εργασίας, θα ενισχύσει την περιφέρεια. Όλα τα χρήματα πάνε στην περιφέρεια. Το 97% πάει στην περιφέρεια. Αυτός είναι ο στόχος μας. Θέλουμε μια Ελλάδα που χτυπάει στην περιφέρεια και οι νέες θέσεις που δημιουργούνται εκεί, θα κρατήσουν τους νέους μας στον χώρο που γεννήθηκαν και θέλουν να ζήσουν.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Εμείς ευχαριστούμε τον κύριο Υπουργό, τον κ. Παπαθανάση.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Ανάπτυξης και Επενδύσεων «Αναπτυξιακός Νόμος – Ελλάδα Ισχυρή Ανάπτυξη».

Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Σας επισημαίνω ότι η ψηφοφορία περιλαμβάνει την αρχή του νομοσχεδίου, εκατόν τριάντα ένα άρθρα, πέντε τροπολογίες, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Εφ’ όσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Αναπτυξιακός Νόμος - Ελλάδα Ισχυρή Ανάπτυξη |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 6 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 8 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 13 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 15 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 17 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 25 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 29 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 30 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 32 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 33 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 34 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 35 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 36 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 37 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 38 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 39 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 40 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 41 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 42 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 43 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 44 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 45 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 46 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 47 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 48 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 49 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 50 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 51 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 52 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 53 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 54 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 55 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 56 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 57 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 58 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 59 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 60 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 61 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 62 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 63 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 64 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 65 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 66 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 67 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 68 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 69 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 70 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 71 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 72 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 73 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 74 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 75 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 76 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 77 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 78 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 79 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 80 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 81 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 82 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 83 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 84 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 85 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 86 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 87 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 88 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 89 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 90 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 91 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 92 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 93 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 94 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 95 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 96 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 97 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 98 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 99 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 100 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 101 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 102 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 103 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 104 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 105 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 106 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 107 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 108 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 109 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 110 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 111 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 112 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 113 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 114 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 115 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 116 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 117 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 118 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 119 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 120 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 121 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 122 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 123 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 124 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 125 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 126 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 127 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 128 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 129 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 130 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 131 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. τροπ. 1201/116 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Υπ. τροπ. 1202/117 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. τροπ. 1203/118 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. τροπ. 1204/119 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Υπ. τροπ. 1205/120 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Συνεπώς το σχέδιο νόμου του Υπουργείου Ανάπτυξης και Επενδύσεων: «Αναπτυξιακός Νόμος – Ελλάδα Ισχυρή Ανάπτυξη» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 492α)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 20.29΄ λύεται η συνεδρίαση για αύριο, ημέρα Πέμπτη 3 Φεβρουαρίου 2022 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση της υπ’ αριθμόν 7/4/29-12-2021 επίκαιρης επερώτησης των Βουλευτών της Κοινοβουλευτικής Ομάδας του Κινήματος Αλλαγής με θέμα: «Πλήρης απραξία της Κυβέρνησης μπροστά στο τσουνάμι της ακρίβειας και της αισχροκέρδειας».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**